negru 


Când-câinele negru își eke coltii, nu mai aveti scăpare... 


Sa născut o stea P4 thrillerului cu accente noir. 


SUNDAY TELEGRAPH 


Stephen Booth 
Câinele negru 


14270) 


Traducere din limba engleză 
Patricia Scurtu 


STEPHEN BOOTH Black Dog 2000 


Rao 2008 

Brusca strălucire de culori izbi dureros ochii tinerei femei 
atunci când ea ţâşni pe uşa din spate a casei de ţara şi se 
arunca în lumina orbitoare. O luă la fugă şi tălpile ei goale 
lipăiau pe dalele de piatră, iar părul îi cădea în cascade de 
bucle roşii de pe umerii goi. 

O voce aspră fu întrerupta brusc atunci când uşa se trânti 
în spatele femeii, izolând-o de restul casei. Trecând în 
goană de-a lungul grădinii, ea răscoli praful de pe cărarea 
cu lespezi a căror umezeală fusese absorbită şi înghițită de 
soare. O tufă de trandafiri de un roşu aprins se întindea de- 
a curmezişul potecii, până la jumătate, iar, când trecu pe 
lângă ea, un spin îi sfâşie pielea braţului; dar abia dacă 
simţi durerea. 

— Aşteaptă! strigă ea. 

Însă vechea poartă de lemn cu arc a grădinii se închise 
cu zgomot, înainte ca femeia să ajungă la ea. Se aruncă pe 
muchia zidului de piatră, întinzând braţul pentru a-l apuca 
de mâneca hainei pe bătrânul de pe partea cealaltă. Acesta 
purta o jacheta de lână, în ciuda căldurii de afară, iar sub 
bucata de țesătură braţul lui părea ferm şi viguros. Tânăra 
se trudi să-l apuce mai bine şi simţi muşchii bărbatului 
alunecând pe lângă oase, sub degetele ei, ca şi cum şi-ar fi 
înfipt degetele adânc în carnea lui. 

Harry Dickinson se opri, ţinut pe loc doar de mâna care îi 
atingea braţul. Îşi întoarse privirea, evitând rugăminţile din 
ochii nepoatei sale. Singura schimbare evidentă pe chipul 
lui fu o uşoară încreţitură vizibilă la colţurile gurii, în timp ce 
privirea îi alunecă dincolo de Helen, către rândul de căsuțe 
din piatră. Zidurile din piatră şi ferestrele cu tocuri albe din 
spate începeau în sfârşit să se răcorească în umbra 
amurgului; însă soarele continua să strălucească la asfinţit 
deasupra acoperişurilor de ardezie, prost dispus şi fără a da 
nici cel mai mic semn că ar vrea să cedeze. Pupilele ochilor 
lui Harry se îngustară, devenind nişte puncte negre, lipsite 

de expresie, până când el îşi lăsă capul într-o parte, pentru 
a-şi întoarce cozorocul şepcii către soare. 

Helen simţi mirosurile de pământ, sudoare şi animale, 
mirosuri care se impregnaseră în lână şi la care se 
adăugase mirosul familiar şi persistent de fum de ţigară. 

— Ştii, n-are niciun rost să pleci. Până la urmă va trebui 
să dai piept cu realitatea. Nu poţi fugi la nesfârşit. 

Un sunet puternic, trepidant îl făcu pe Harry să tresară în 
momentul în care străbătu valea din spatele lui. Era deja o 
oră de când acel zgomot străbătea în sus şi în jos ţinutul 
împădurit, cu copaci deşi ce acopereau panta, ajungând 
până jos, în adâncurile văii. Ecoul se izbi de coasta de deal 
din faţă, precum o bătaie de aripi a unei păsări mânioase, 
răscolind tufele de ginistru şi de iarbă neagră şi speriind 
oile împrăştiate pe pantele superioare. 

— Noi o să înţelegem, îl asigură Helen. Doar suntem 
familia dumitale. Măcar de ne-ai spune despre ce e vorba... 

Bătrânul îşi ţinea braţul drept într-o poziţie nefirească, 
ceea ce făcea ca mâneca jachetei sale să se strângă, 
formând o încreţitura urâtă de material. Tânăra ştia că 
Harry se simţea ca şi cum ar fi fost tras efectiv către 
pădurea ce se întindea de-a lungul văii; trupul i se 
încordase din cauza efortului pe care îl făcea pentru a 
rezista strânsorii fetei. Din punct de vedere emoţional însă, 
el se simţea tras în două direcţii. Lupta care se dădea în el 
părea doar să-l întărească şi să-l facă mai puternic, umerii 
devenindu-i rigizi şi linia maxilarului înăsprindu-i-se. Pur şi 
simplu nu se putea întoarce de la ceea ce-şi propusese să 
facă. 

— Bunicule?... Te rog... 

Muchiile ascuţite ale zidului de piatră îi pătrundeau în 
coapse prin pantalonii scurţi, iar pielea din palma mâinii 
stângi o ustura în locul unde se zgâriase în pietrele zimţate 
din partea de sus a zidului. Fusese un salt brusc, disperat, o 
clipă de emoție copleşitoare, iar acum nu mai ştia ce să 
spună. Simţea neputinţa convențiilor care îngrădeau 
comunicarea dintre un adult şi un altul, fie ei şi membri ai 
aceleiaşi familii, împărtăşea cu bunicul ei o incapacitate 

înnăscută de a-şi găsi cuvintele de care avea nevoie pentru 
a-şi putea exprima sentimentele faţă de cei apropiaţi. 

— Bunica este foarte supărata, spuse Helen. Dar o să-i 
treacă numaidecât. Şi-a făcut griji pentru dumneata. 

Helen nu avusese niciodată nevoie de prea multe 
cuvinte, nu în relaţia cu Harry. El ştiuse întotdeauna exact 
ce-şi dorea ea, răspunsese întotdeauna la mesajul din ochii 
ei, la zâmbetul timid, plin de adoraţie, la reflexia soarelui 
pe valul de păr roşu ca flacăra şi la gestul unei mâini mici, 
încrezătoare, care se strecura în mâna lui. Ea nu mai era 
copila de altădată - nu mai era de mulţi ani. Un profesor 
învaţă o metodă diferita de comunicare, o mişcare 
calculata, care nu e decât o aparenţă superficială şi nu 
câştigă puncte la capitolul „sentiment”. Dar Harry continua 
totuşi să înţeleagă. Ştia ce ar fi vrut ea de la el. Dar era 
prea greu pentru el, un lucru care contravenea complet 
obiceiurilor lui de o viaţă. 

Zgomotul trepidant se stingea treptat, devenind aproape 
insesizabil, înăbuşit într-un foşnet monoton de copaci şi de 
denivelările terenului. Absența lui temporară descătuşa 
sunetele mai subtile ale serii - un curent de aer ce răvăşi 
copacii de pe plajă, o vacă ce gemea după taurul aflat în 
cealaltă parte a văii, o ciocârlie care-şi revărsa cântecul 
peste câmpul cu flori de purpura. Harry ciuli o ureche, ca şi 
cum ar fi ascultat o voce pe care nimeni altcineva n-o putea 
auzi. Era o voce care îi adâncea tristeţea din ochi, însă în 
acelaşi timp îi încorda spatele şi îi accentua încleştarea 
pumnilor, făcându-l să strângă şi mai tare laţul de piele 
neagră uzată pe care îl ţinea într-una din mâini. 

— Întoarce-te şi vorbeşte cu noi. Te rog, rosti ea. 

Helen nu auzise niciodată vocea aceea. Încercase 
adesea, privind cu insistenţă la chipul bunicului ei, 
urmărindu-i schimbarea expresiei, neîndrăznind să-l întrebe 
ce anume auzise, ci încordându-şi ea însăşi auzul, căutând 
cu disperare să surprindă un ecou cât de slab. Ca 
majoritatea celor care munciseră în adâncurile pământului, 
Harry petrecea cât mai mult timp afară, în aer liber. Stând 
în preajma lui, Helen învățase să audă sunetele pădurii şi 

ale cerului, mişcările aproape imperceptibile din iarbă, 
schimbarea direcţiei vântului, pleoscăitul unui peşte în apă. 
Însă nu auzise niciodată ceea ce auzea bunicul ei. Cu 
timpul, ajunsese să creadă că era vorba despre ceva ce 
avea strict de-a face cu condiţia de bărbat. 

— Dacă nu vrei să discuţi cu bunica, nu-mi spui măcar 
mie despre ce e vorba? 

Apoi, zgomotul începu iar să crească în intensitate, 
treptat, huruind către ei pe măsură ce urma linia invizibilă a 
drumului care şerpuia de-a lungul fundului văii. Se apropia 
din ce în ce mai mult, traversând pantele stâncoase de pe 
Raven's Side, ocolind o stâncă de bazalt negru ce-i stătea 
în cale şi virând încă o dată spre nord, către sat, până când 
devenea aproape asurzitor. Larma era suficientă ca să 
acopere o discuţie purtata pe un ton firesc. În acel moment 
însă, Harry se decise să vorbească, ridicând sfidător vocea 
împotriva huruielilor şi a vâjâielilor care se pogorau asupra 
lui din ceruri. 

— Nemernici gălăgioşi! spuse el. 

Elicopterul se înclină într-o parte, laturile sale albastre 
pâlpâind printre umbrele fragmentate ale elicei. O silueta 
îşi făcu apariţia, aplecându-se înainte în cabină pentru a 
privi către sol. Pe uşa elicopterului se putea citi cuvântul 
„POLIŢIA”. 

— O caută pe fata aia care a fost dată dispărută, îl 
informa Helen, cu o voce difuză, pierduta în vacarmul făcut 
de elicopter. Fata de la Piciorul Muntelui. 

— Da, mă rog... Şi chiar trebuie să facă atâta hărmălaie? 

Harry îşi drese glasul cu zgomot, adunându-şi flegma în 
vârful limbii. Apoi îşi ţuguie buzele subţiri şi scuipă într-un 
pâlc de rujină care creştea lângă poartă. 

Ca şi cum s-ar fi simţit jignit de acest gest, elicopterul se 
îndepărtă rapid de marginea satului, alunecând către un şir 
de conifere înalte care creşteau în vecinătatea unei case 
mari, albe. Înălţimea sunetului se schimbă, acesta 
modificându-şi intensitatea pe măsură ce trecu de casă, 
trasând conturul acoperişurilor şi al coşurilor de fum 
precum un sonar care sondează fundul oceanului. 

— Măcar o să-i trezească şi pe ăia de acolo... 

— Bunicule... 

— Nu mai e nimic de spus. Cel puţin deocamdată. 

Helen oftă, în mintea ei îngrămădindu-se gânduri pe care 
nu le putea exprima şi sentimente pe care nu era în stare 
să le comunice. Bătrânul nu făcu decât o grimasă atunci 
când braţul său ajunse într-o poziţie şi mai incomoda. 

— Trebuie să plec, iubito, spuse el. Altfel, Jess o să-mi 
rupă braţul. 

Helen scutură din cap, dar, cu toate astea, dădu drumul 
mâinii bătrânului şi îl lăsă să plece. Un firicel subţire de 
sânge îi şiroia pe braţ în jos, de la zgârietură. Lucea dens 
pe pielea ei rozalie, închegându-se şi uscându-se rapid în 
căldura soarelui. Fata privi în urma bunicului ei, urmărindu-l 
cum cobora pe coasta dealului, către pădurea de la poalele 
stâncilor. Jess, labradorul lui negru, îi deschidea calea, 
mergând de-a lungul cărării bine cunoscute, smucind cu 
nerăbdare de capătul lesei, abia aşteptând să i se dea 
drumul să zburde, după ce vor fi ajuns la pârâu. g 

„Nu, nu poţi fugi la nesfârşit”, chibzui Helen. Insă 
întotdeauna ai posibilitatea să te dai la fund şi să mergi să 
plimbi câinele o vreme. 


Undeva pe pantele mai joase ale dealului, pe Ben Cooper 
îl treceau toate apele. Transpiraţia îi curgea în şiroaie 
printre firele de păr fine de pe piept, formând o peliculă 
lucioasă şi lipicioasă pe muşchii abdomenului. Lateralele şi 
spatele tricoului erau deja îmbibate de apă, iar în creştetul 
capului simţea nişte înţepături deranjante. 

Nici o adiere nu-şi făcuse până acum drum printre 
copaci, pentru a mai domoli căldura stăruitoare a soarelui 
de după-amiază. Fiecare luminiş era o capcană solară, care 
atrăgea căldura, ridicând temperatura de la sol la aproape 
treizeci de grade. Chiar şi la câţiva metri dincolo de 
marginea pădurii, umiditatea era suficient de ridicată 
pentru a-i da mâncărimi pe tot trupul; nişte musculiţe negre 
roiau pe sub copaci în nori enervanţi, atrase de mirosul 
transpiraţiei lui. 


Fiecare bărbat din rând era echipat cu un ţăruş de lemn 
cu care să scormonească prin iarba înaltă şi să dea la o 
parte tufele dese de ferigi şi de mărăcini. Frunzişul strivit 
emana un miros de verdeață umedă, iar ghetele maro din 
piele ale lui Cooper erau înnegrite vreo doi centimetri şi 
jumătate deasupra tălpilor. Ţăruşul său ieşi de printre tufe 
plin de vegetaţie, iar nişte omizi şi nişte insecte mici se 
căţărau pe toată lungimea lui: La fiecare câteva minute, 
trebuia să se oprească din mers pentru a le izgoni, izbind 
ţăruşul de pământ sau de trunchiul vreunui copac. De la un 
capăt la altul al şirului se auzeau zgomote care dovedeau 
că şi ceilalţi bărbaţi procedau la fel, pocnetele şi loviturile 
punctând nemulţumirile lor abia şoptite şi începuturile 
sporadice de conversaţie. 

Cooper descoperi că, după o vreme, mersul cu ochii în 
pământ îi dădea dureri de gât. Astfel că, atunci când şirul 
se opri din mers câteva clipe pentru a-i oferi cuiva din 
mijloc răgazul necesar să cerceteze un petic de pământ plin 
de mărăcini, Cooper profită de ocazie şi îşi ridică privirile, 
uitându-se în sus, deasupra liniei copacilor. Se surprinse 
privind cu insistenţă la coasta dealului Win Low, din partea 
cealaltă a văii. Acolo sus, pe excrescenţele golaşe, 
stâncoase, pe care oamenii le numeau Vrăjitoare, era mult 
mai multă răcoare. Era un vânt proaspăt care îşi făcea 
drum dinspre apus, un vânt care părea să vina tocmai din 
Munţii Cambrieni, traversând câmpia Cheshire. 

De două ore încoace îşi dorea să fi avut mai multa minte 
şi să-şi fi luat cu el o şapcă, să nu-l mai bata soarele în cap. 
De data asta, îi invidia pe colegii lui în uniformă - aflaţi şi ei 
în rând, undeva mai în spate - care aveau chipiurile închise 
la culoare trase peste ochi şi insigne în forma de stea ce 
luceau în razele soarelui. Uneori, calitatea de membru al 
CID! avea şi dezavantaje. 

— La dracu'! Câtă risipă de efort! 

Polițistul de lângă Ben Cooper era de la Secţia Matlock - 


un poliţist de la patrula rurală, între două vârste, care 
1 Criminal Investigation Department, Direcţia pentru Investigaţii 
Criminale (n.tr.). 

odinioară spera să intre în Grupul de Asistenţă Operaţională 
din Chesterfield. Însă membrii acestuia erau desfăşuraţi 
ceva mai încolo, de-a lungul coastei, chiar la Piciorul 
Muntelui, în timp ce polițistul Gamett se afla alături de un 
detectiv din Edendale, făcând parte dintr-un grup de 
căutare improvizat, care mai cuprindea vreo doi paznici ai 
rezervației naturale. Gamett îşi purta salopeta albastră într- 
un mod mai degrabă confortabil decât elegant şi, în timp ce 
mergea, îşi balansa ţăruşul atât de violent, încât colegii se 
îndepărtaseră treptat de el, pentru a-şi proteja fluierele 
picioarelor. 

— Aşa crezi? 

— Da' sigur, întări Gamett. Oamenii spun că fătuca a 
fugit în lume cu vreun iubit. 

— Nu ştiu, ezită Cooper. Eu n-am auzit aşa ceva. Nu 
reiese din informaţiile pe care le-am primit la instructaj. 
Acolo ni s-a spus doar că a fost dată dispărută. 

— Ha! Dispărută pe dracu’! Ascultă la mine: asta şi-o 
trage pe undeva cu vreun puştan plin de coşuri. Cin'şpe 
ani! La ce să te mai aştepţi în vremurile noastre?! 

— Poate că ai dreptate. Cu toate astea, trebuie să 
îndeplinim toate formalităţile. 

— Ţine minte ce-ţi spun: daca vreunul din cei doi copii ai 
mei ar face aşa ceva, l-aş omori cu mâna mea. 

Gamett izbi atât de tare în trunchiul unui soc tânăr, încât 
tulpina acestuia plesni în două, iar ramurile fragile căzură la 
pământ şi din ele începu să curgă un firicel subţire de sevă 
lipicioasă. Apoi, omul călcă tulpina ruptă şi o strivi sub 
ghetele sale de poliţist, îngropând-o în iarbă. Cooper speră 
că, în caz că undeva, în pădure, exista vreo probă delicată, 
avea s-o descopere înainte ca Gamett să ajungă la ea. 

Apoi îl privi pe poliţist şi începu dintr-odată să 
zâmbească, dându-şi seama că omul acela era absolut 
inofensiv. Poate că era un părinte între două vârste, ale 
cărui ambiţii păleau pe măsură ce linia taliei lua proporţii, 
însă nu era câtuşi de puţin periculos. Cooper aproape că 
sesiză micile nimicuri care mişunau prin mintea lui Gamett 
- de la linia părului care începea să se retragă, la durerea 

recurentă de la baza şirei spinării şi până la mărimea 
facturii telefonice. 

— Fii recunoscător pentru orele suplimentare, spuse el. 
Tuturor ne pică bine din când în când. 

— A, da, aici ai dreptate, tinere. Chiar aşa. În vremurile 
astea, doar aşa ceva îi mai poate face pe nenorociţii ăia să 
mai slăbească baierele pungii, nu? 

— De vină sunt reducerile de buget. 

— Buget! 

Gamett rosti cuvântul cu patimă, ca pe o înjurătură şi 
amândoi făcură o pauză de câteva clipe pentru a asculta 
acel sunet, clătinând din cap în semn că mai mult de atât 
nu ştiau. 

— Contabili! Eu, unul, mă pot lipsi de ei, spuse Gamett. 
Noi nu mai avem nicio valoare în ochii lor, nu suntem decât 
o grămadă de cifre pe o coală de hârtie. Totul se reduce la 
nişte operaţiuni superficiale şi la rate de lichidare. Nu mai e 
loc pentru poliţiştii de modă veche în ziua de azi. 

Zicând acestea, aruncă o privire plină de amărăciune de- 
a lungul coastei, către locul unde o echipă a Grupului 
Operativ îşi făcea drum cu ţăruşul prin lăstărişul din spatele 
unui şir de plopi negri, precum un set de piroane închise la 
culoare, pierdute în peisaj. 

— Desigur, tu ştii toate astea, tinere. Tu eşti altfel. O 
aşchie din butucul vechi, cum considera ei. Bravo ţie! Iți 
doresc succes, totuşi. 

— Mda, mulţumesc. 

Cooper tocmai revenise dintr-un concediu de odihnă de 
două săptămâni. Chiar din prima zi de lucru se trezise 
implicat în operaţiunile de căutare a Laurei Vernon, o 
fetişcană de cincisprezece ani care dispăruse de acasă 
sâmbătă noaptea. Căutau o fată tunsă scurt, cu păr închis 
la culoare, acum vopsit roşcat, care purta un cercel de 
argint în nas, avea în jur de 1,65 metri înălţime, arătând 
matur pentru vârsta ei. Nereuşind să o găsească, ei căutau 
acum hainele cu care era îmbrăcată: jeanşi negri, un tricou 
de bumbac roşu cu mânecă scurtă, o bustieră albă sport, 
bikini albaştri, jambiere albastre, o pereche de pantofi sport 

Reebok, mărimea 36, înguşti. Nimeni nu considerase 
necesar să menţioneze faptul că, în cazul în care i-ar fi găsit 
hainele, ar fi trebuit să caute şi cadavrul. 

— Şi, cum spuneam, fata asta... E la kilometri distanţă, 
dacă mă întrebi pe mine, relua Gamett. A fugit în lume cu 
iubitul. Mai ştii? Poate o fi vreun golan cu motocicleta, din 
Manchester... La asta le stă mintea adolescentelor din ziua 
de azi. La şcoală învaţă despre metodele contraceptive 
înainte să împlinească doisprezece ani. Prin urmare, ce să 
aştepţi de la ele?! Sigur, părinţii lor n-au niciodată nici cea 
mai vagă idee. Oricum, nu părinţii de teapa ăstora. În 
jumătate din timp, ei nici măcar nu ştiu că au copii. 

Pe Cooper încă îl mai dureau picioarele după urcuşul pe 
pereţii abrupți, înfiorători, ai dealurilor Cuillin de pe insula 
Skye. Prietenii lui, Oscar şi Rakesh, făceau parte din Echipa 
de Salvamont Edendale şi nu se mai săturau să urce pe 
munte. Acum însă, el s-ar fi mulţumit cu o zi liniştită, 
petrecută în spatele biroului, poate chiar dând câteva 
telefoane pentru a se pune la curent cu ceea ce se 
întâmplase în ultimele două săptămâni, pentru a afla noile 
bârfe. Ar fi făcut orice, numai să nu bată dealurile astea în 
sus şi în jos. 

Dar cunoştea bine zona - el însuşi era dintr-un sat aflat la 
câţiva kilometri în josul văii. Cei mai mulţi dintre bărbaţii 
recrutaţi în echipele de căutare erau de la diverse 
departamente ale secţiei sau chiar din afara diviziei. Câţiva 
dintre ei erau băieţi de la oraş. Pe dealurile din jur, aceştia 
cădeau pe capete în vechile puțuri de mină, fără să le 
spună cineva încotro era urcarea şi încotro coborârea. 

Şi, fireşte, Gamett putea foarte bine să aibă dreptate. 
Doar se întâmplase de atâtea ori - tinerii plictisiţi de viaţa 
anostă din satele din Peak District erau atraşi de strălucirea 
şi de senzațiile oferite de marile oraşe. Foarte probabil că 
era implicat şi un iubit - fără îndoială unul pe care părinţii îl 
considerau nepotrivit. Conform rapoartelor iniţiale, familia 
Vernon pretindea că nu existaseră probleme acasă, nu 
fuseseră certuri, nu existase absolut niciun motiv pentru 
care Laura să fugă de acasă. Dar nu asta spun mereu 

părinţii? Atâtea lucruri pot rămâne neînţelese într-o familie 
sau chiar nebănuite vreodată... Mai ales dacă e vorba 
despre nişte oameni care nu au nici timpul, nici dispoziţia 
necesare pentru a comunica prea mult. 

Dar în cazul de faţă mai erau implicaţi şi alţi factori. 
Laura nu luase cu ea haine, obiecte personale şi, în plus, 
plecase cu foarte puţini bani. lar în urma cercetărilor 
preliminare se stabilise că fata fusese văzută sâmbătă 
noaptea discutând cu un tânăr la marginea întinderii de 
arbori şi arbuşti de pe coasta dealului, zonă căreia i se mai 
spunea Răzor. 

Ajuns pe dealul de sub satul Moorhay, Cooper îşi aminti 
că odată chiar fusese la Laura Vernon acasă. Era casa 
aceea mare şi albă căreia oamenii îi spuneau Piciorul 
Muntelui - o casă situată undeva deasupra locului unde era 
împrăştiată echipa de căutare şi ascunsă în spatele 
copacilor de pe propriul petic de pământ. Era casa unui fost 
proprietar de mină, mare şi pretenţioasa, cu alei 
amenajate, pline de rododendroni şi azalee şi a cărei terasa 
oferea o privelişte uluitoare asupra văii. Cooper fusese 
invitat la Piciorul Muntelui la majoratul unui coleg de clasă, 
un puşti despre care toată lumea de la vechiul liceu din 
Edendale ştia că avea părinţi înstăriți chiar înainte de a face 
un tur al proprietăţii. Nu era vorba despre familia Vernon, ci 
despre cei care locuiseră acolo înaintea lor - oameni de prin 
partea locului, mai precis, familia unui bărbat care 
moştenise mai multe staţii petroliere împrăştiate peste tot 
prin Peak District. Pornind din Edendale şi din satele din jur, 
afacerea se extinsese dincolo de graniţele ținutului 
Derbyshire - de fapt, ajunsese până în South Yorkshire şi 
chiar până la marginea oraşelor. 

In cele din urmă, fireşte, proprietarul vânduse afacerea 
uneia dintre companiile mai mari, încasase banii şi se 
mutase într-un loc mai bun. In străinătate, spuneau 
zvonurile. Sudul Franţei şi Italia erau presupunerile cele mai 
frecvente. 

Apoi, casa a rămas pustie pentru o vreme, aşteptând 
sfârşitul recesiunii. Fotografii ale fațadei sale elegante 


13 


apăreau regulat în anunţurile agenţiilor imobiliare de lux 
din revistele de top ale ținutului. Oamenii din sat stăteau în 
sala de aşteptare la medic, arătându-şi unul altuia 
multitudinea de băi, întrebându-se ce era aceea o utilitate 
şi clătinând din cap cu uimire la vederea numărului de 
zerouri din preţul solicitat. Apoi, în acea casă se mutase 
familia Vernon. Nimeni nu ştia de unde veniseră oamenii 
aceia sau cu ce se ocupa domnul Vernon. Nu se ştia decât 
că avea „o afacere”. Pornea zilnic cu Jaguarul său XJS în 
direcţia Sheffield, uneori fiind plecat de acasă mai multe 
zile la rând. Era oare şi el unul dintre aceia care făceau o 
scurtă escală în Peak District până când aveau să-şi rezerve 
biletele către Toscana? 

— Şi ţie o să-ţi prindă bine banii câştigaţi în plus, nu-i 
aşa? Tocmai te-ai întors din vacanţa, nu? spuse Gamett. 

— Scoţia, răspunse Cooper. 

— Pe dracu'! Scoţia? E la fel ca în Peak District, doar că 
pe acolo e ceva mai multă apă, nu? Eu, unul, nu văd rostul 
unor astfel de vacanțe. Eu îmi doresc puţin soare şi ceva 
nisip atunci când plec în concediu. Ca să nu mai vorbim de 
băutura ieftină, este? Mie îmi place Ibiza... Acolo sunt multe 
cârciumi englezeşti, cazinouri şi alte chestii de genul ăsta. 
Câteva sticle de sangria, o paella şi o tura pe la jocurile 
mecanice. Nu exista ceva mai grozav, zic eu. În afară de 
asta, nevastă-mea ar băga divorţ dacă aş sugera altă 
variantă. La anul vrea să plecăm în Maldive. Nici măcar nu 
ştiu pe unde vine asta. 

— Undeva la est de Ibiza, cred, răspunse Cooper. Dar o 
să-ţi placă. 

Şirul începuse din nou să înainteze, iar Cooper goni cu o 
mişcare a mâinii un nor de musculiţe ce roiau în faţa lui. 
Soarele, nisipul şi băutura ieftină erau ultimele lucruri la 
care se gândea acum. Chiar şi în cele două săptămâni 
petrecute pe insula Skye, gândurile lui fugeau de la 
peretele de piatră?, stăruind asupra interviurilor de 
promovare care se apropiau, fiind acum la doar câteva zile 
distanţă. La Divizia E urma să se elibereze un post de 

sergent detectiv. Detectivul Osborne era deja în concediu 
medical de câteva săptămâni bune şi se zvonea că avea să 
procedeze cum se obişnuia în asemenea cazuri: pensionare 
timpurie pe motive de sănătate; o alta pensie ce avea să fie 
plătită din bugetul şi aşa destul de şubred al poliţiei. Ben 
Cooper consideră că el era succesorul firesc al lui Osborne. 
După zece ani petrecuţi în armată şi cinci ani în CID, ştia 
mai multe despre obiceiurile locale decât cei mai mulţi 
colegi de-ai lui la un loc. Postul sergentului era lucrul pe 
care şi-l dorea şi de care avea nevoie. Mai mult chiar, era 
ceea ce-şi dorea familia lui. Cooper se gândi la mama sa şi 
la privirea disperată, plină de speranţă din ochii ei pe care o 
vedea ori de câte ori se întorcea de la slujbă - o întrebare 
când mută, când rostită cu voce tare. Se gândea la mama 
lui de mai multe ori pe zi, ori de câte ori vedea o persoană 
în vârstă sau bolnavă. Se gândea la suferinţele şi la 
mâhnirile ei, aparent nesfârşite şi la singurul lucru despre 
care ea credea că ar fi putut să i le mai aline. Şi nădăjduia 
din tot sufletul să îi ofere, măcar de data asta, lucrul după 
care ea tânjea cu atâta patimă. 

Şirul de bărbaţi intrase din nou în pădure, iar coroanele 
copacilor de deasupra lor amortizau zgomotul făcut de 
elicopterul poliţiei, care încă se deplasa de-a lungul văii, 
cercetând pădurea de la un capăt la altul, cu o cameră de 
termoviziune. Trecerea bruscă de la lumina strălucitoare a 
soarelui la umbra deasă făcea dificilă identificarea detaliată 
a vegetației de la baza copacilor. În unele locuri s-ar fi putut 
afla un întreg pluton de comando, ascuns printre ferigile şi 
ierburile înalte până la brâu, aşteptând ca vreun copoi în 
salopetă albastra să se împiedice de ei, înarmat doar cu un 
ţăruş acoperit cu melci. 

Un fazan se sperie şi îşi luă zborul de undeva din 
apropiere. De ceva mai departe se auzi un alt zgomot. 
Copacii erau prea deşi pentru a putea stabili cu exactitate 
direcţia din care venise sau distanţa de la care se auzise. 
Insă fusese în mod cert un câine şi nu lătrase decât o 
singură dată. 

Charlotte Vernon stătea în aceeaşi poziţie de un sfert de 
oră. Nu se ştie daca era efectul pastilelor sau al alcoolului, 
sau dacă de vină era pur şi simplu imaginaţia ei care o 
luase razna, însă de-a lungul zilei alternase între 
momentele de agitaţie şi cele de imobilitate. Era ca şi cum 
reuşea să-şi golească mintea complet de gânduri, pentru 
perioade scurte de timp, înainte să fie copleşita din nou de 
atacuri de panică. Aşteptarea devenise un scop în sine. 

Acum, Charlotte stătea pe terasă, sprijinindu-se de 
balustrada de piatră, privind la elicopterul care îi trecea pe 
deasupra capului. Urmărea cu atenţie mişcarea paletelor 
elicei, ca şi cum spera să descopere un mesaj în ceața lor 
pâlpâitoare. Pe o masă de lângă mâna ei se afla un pahar 
cu Bacardi, gol pe jumătate şi o scrumiera plină de scrum şi 
de mucuri strivite, ale căror filtre aveau pete de un roşu 
aprins. 

Stătuse pe terasă toată după-amiaza, abia pârând să 
remarce atunci când căldura soarelui se retrăsese treptat 
de pe umerii ei, afundându-se în spatele casei, până când 
în dreptul ei se făcuse umbra, iar dalele de piatră din jur 
începuseră să trosnească şi să se contracte. Tresărea doar 
atunci când telefonul suna în spatele ei, în casă, iar muşchii 
i se încordau şi degetele i se strângeau şi mai tare pe 
balustradă, preţ de câteva secunde, la fiecare sunet al 
telefonului, până când Graham răspundea. Se străduia să 
surprindă vorbele lui abia murmurate, apoi îşi acoperea 
urechile, ca şi cum n-ar fi vrut să mai audă nimic. 

Însă toate apelurile erau de la prieteni care aşteptau 
veşti. Unele erau chiar telefoane de afaceri, iar Graham 
vorbea cu o voce joasă, aruncând câte o privire în direcţia 
spatelui soţiei sale, în timp ce se întorcea vinovat într-o 
parte. Părea uşurat să aibă o scuza pentru a nu se uita la 
ea, aşa cum poza având ca fundal Vrăjitoarele, cu capul 
ridicat către cer, precum o eroină dintr-o poveste de 

dragoste de pe vremea regelui Arthur, aşteptând veşti 
despre o bătălie ce se purta pe meleaguri îndepărtate. 

După cel din urmă apel, Graham puse telefonul în furca şi 
se întoarse din nou către fereastră. 

— Era Edward Randle, de la AET:, o informă el pe soţia 
sa. Ne transmite salutari. Şi voia să ştie daca mai e cazul ca 
el şi Martina să treacă pe aici mâine-seară. 

Graham aştepta un răspuns de la Charlotte. Însă nu auzi 
decât băzâitul slab al ventilatorului şi lătratul îndepărtat al 
unui câine, undeva în sat. 

— Fireşte, le-am spus să vină. Doar nu le putem întoarce 
spatele oamenilor, nu? Viaţa merge înainte. 

Graham se întrebă dacă ea auzise cuvintele lui. Era într-o 
lume a ei, unde Allied Electronics şi alte asemenea fleacuri 
nici măcar nu existau. Graham veni mai aproape de ea, 
întrebându-se dacă ar fi bine să se ofere s-o atingă, dacă 
asta era ceea ce-şi dorea ea acum sau dacă, procedând 
astfel, n-ar face decât să înrăutăţească situaţia. Nu-şi putea 
da seama. 

Când păşi pe terasă, simţi mirosul uleiului pentru bronzat 
de pe trupul ei. Părul oxigenat îi atârna de-a lungul gâtului, 
ajungând până pe marginea şalului. Din spate, picioarele ei 
subţiri, bronzate, se vedeau până la marginea costumului 
de baie, cu muşchii întinşi şi încordaţi. Graham se simţi 
cuprins de un val de dorinţă fizică, însă încercă să şi-l 
suprime. Poate soţia lui avea să îşi recapete dispoziţia 
obişnuita şi să devină receptivă la dorinţele lui în acea 
seară. Sau poate a doua zi. 

— Ai auzit ce-am spus, Charlie? 

— Aş vrea să putem scoate telefonul din funcţiune. 

— Dar în cazul asta n-am auzi... daca ar exista veşti. 

— Când o vor găsi, vrei să spui. 

Vocea lui Charlotte era acum epuizată, tensiunea 
ultimelor două zile cerându-şi tributul, cu toate că ea refuza 
să admită acest lucru. 

— O vor găsi, nu-i aşa, Graham? 


3 Allied Electronics, distribuitor de componente electronice şi 
electromecanice. 

— Fireşte că o vor găsi. 

Graham repeta aceleaşi cuvinte de încurajare pe care i le 
spunea de două zile. Punea în glas toată sinceritatea de 
care era în stare, deşi se îndoia că soţia lui îl credea cu 
adevărat. Cu siguranţă, nici el nu credea ce spunea. 

Elicopterul începu să întoarcă, elicea sa coborând şi 
dispărând din raza vizuală, pe fundalul dealului din spate. 
Charlotte păru descurajată atunci când elicopterul se făcu 
nevăzut, ca şi cum n-ar fi reuşit să descifreze mesajul, 
pentru că nu se străduise suficient. 

De pe terasă nu se putea vedea niciuna din casele din 
sat. Singurele aşezări locuite aflate la vedere erau două 
ferme situate undeva sus, pe panta opusă, ale căror ziduri 
din piatră roase de vreme se potriveau atât de bine în 
decorul dealului, încât ai fi crezut că pur şi simplu 
crescuseră acolo. Nici nu era de mirare că Charlotte nu 
dorise ca elicopterul să plece. Era singurul semn de viaţă 
pe care îl zărea de la Piciorul Muntelui. 

— Se aud mereu poveşti despre fete care fug de acasă şi 
dispar pentru totdeauna, grăi ea. Se duc la Londra. Crezi că 
ea ar merge la Londra, Graham? Cum ar ajunge acolo? 

— N-are decât cincisprezece ani, spuse el. Cu siguranţa 
autorităţile ar aduce-o înapoi. 

— Cum ar ajunge acolo? repetă ea întrebarea. De unde 
ar lua banii? Ar putea face autostopul, presupun. Ar şti oare 
să facă aşa ceva? De ce nu şi-a luat nicio haină la ea? 

În două zile pusese prea multe întrebări la care Graham 
nu avea răspuns. Lui i-ar fi plăcut să-i spună că Laura n-ar fi 
putut ajunge dincolo de Bakewell şi că poliţia avea s-o 
înhaţe înainte de ivirea zorilor. Încercase să-i spună acest 
lucru, însă cuvintele i se uscaseră în gâtlej. 

— Acum nu vrei să vii înăuntru? E vremea mesei. 

— Încă nu. 

— Începe să se întunece. Poate vrei măcar să te schimbi. 

— Vreau să stau aici, stărui ea. 

— Charlie... 

— Atât cât mai continuă căutările, adăugă ea. Vreau să 
rămân aici. 

O carte fusese aşezată pe masă, cu filele în jos. Foarte 
puţine pagini fuseseră citite, însă nu era nevoie nici măcar 
de atât. După copertă, Graham înţelese că era vorba 
despre cel mai recent roman dintr-o serie de mare succes 
despre un patolog american care diseca întruna cadavre şi 
prindea criminali în serie. Poza de pe copertă înfăţişa o 
parte greu de identificat a unui trup gol, aşezata pe un 
fundal de culoare închisa. 

— Nu-mi vine în minte niciun alt loc unde s-ar fi putut 
duce, mărturisi Charlotte. Am tot încercat şi mi-am stors 
creierii. Dar am epuizat toate variantele, nu-i aşa, Graham? 
Îţi mai vine în minte alt loc? 

— Le-am verificat pe toate, confirmă Graham. 

— Ar mai fi fata aceea din Marple. 

— Am fost deja acolo, răspunse Graham. Părinţii ei au 
spus că îşi petrece vacanţa de vară în Franţa. 

— A, da, uitasem. 

— Dacă s-a întovărăşit cu oameni nepotriviţi... 

— Cum s-a putut una ca asta? îl întrerupse Charlotte 
repede. Doar am fost cu ochii pe ea tot timpul. Cum a fost 
posibil să întâlnească astfel de persoane? 

— Trebuie să înfruntăm realitatea, asemenea lucruri se 
mai întâmplă. Unii dintre prietenii ei... chiar dacă provin din 
familii bune, o pot apuca pe căi greşite. 

— Probabil că da. 

— Am auzit că există acum chestiile astea... rave. Unele 
ţin un weekend întreg, spun unii. 

Charlotte se cutremură. 

— Asta presupune droguri, nu? 

— Va trebui să discutăm serios cu ea când se întoarce. 

După ce elicopterul se îndepărtă, mergând să survoleze o 
zona oarecare a văii, se făcu auzit un sunet slab de voci, 
purtat către casă pe aripile brizei de seară. Graham şi 
Charlotte nu vedeau pe nimeni din cauza coroanei dese a 
copacilor, însă amândoi ştiau, fără să discute despre asta, 
că erau mulţi oameni acolo, pe coasta dealului, strigându- 
se unul pe altul în timp ce o căutau pe fiica lor. 

— Sigur, poate că au existat şi prieteni despre care ea nu 

ne-a povestit niciodată, spuse Graham. Trebuie să luăm în 
calcul şi varianta asta. Poate că a ajuns în locuri despre 
care nu dorea să aflăm noi. 

Charlotte scutura din cap. 

— Laura nu avea secrete faţă de mine, spuse ea. Faţa de 
tine, cu siguranţa. Dar mie nu îmi ascundea nimic. 

— Dacă spui tu, Charlie. 

Pe chipul lui Charlotte apăru o uşoară încruntare la auzul 
aprobării lui calme. 

— Tu ştii ceva, Graham? Îmi ascunzi ceva? 

— Sigur că nu. 

El se gândea la ultima conversaţie cu Laura. Avusese loc 
târziu, în noaptea de joi, atunci când ea se strecurase în 
biroul lui şi îl convinsese să o lase să bea un pahar de 
whisky. O emotie îi îmbujorase faţa înainte chiar ca băutura 
să-şi facă efectul. Se cocoţase pe marginea biroului lui şi îl 
mângâiase pe braţ, adresându-i zâmbetul acela matur şi 
seducător despre care aflase că avea un efect răvăşitor 
asupra bărbaţilor care le vizitau casa. Işi vopsise din nou 
părul, făcându-l de un roşu mai intens ca niciodată, 
aproape violet, iar unghiile îi erau colorate cu o ojă atât de 
închisă, încât păreau aproape negre. Apoi îi vorbise, cu o 
privire de cunoscătoare, făcându-i şiret cu ochiul şi îi 
spusese ce dorea. În dimineaţa următoare, el îl concediase 
pe Lee Sherratt. Era al doilea grădinar pe care îl pierdeau în 
acel an. 

— Fireşte că nu, Charlie. 

Ea îl crezu pe cuvânt. 

— Şi băiatul acela, Lee? 

Graham tăcu. Închise cartea abandonată, strecurând 
între file un semn de carte din piele moale. Strânse de pe 
masă cartea şi paharul pe jumătate gol. Soarele aproape 
dispăruse din partea lor de vale. Însă siluetele zimţate ale 
Vrăjitoarelor erau scăldate într-o lumina roşie mată, 
brăzdată de nişte şănţuleţe negre acolo unde umbra cădea 
peste scobiturile din stâncă. 

— Cu e/cum rămâne, Graham? Cum a fost cu băiatul? 

Ştia că Charlotte încă îşi mai închipuia că Laura era pură 

şi inocentă. Aşa o vedea ea pe fiica ei pentru totdeauna. 
Însă Graham începuse deja să o vadă cu alţi ochi. Băiatul? 
Băiatul fusese deja pedepsit. Pedepsit pentru că nu jucase 
după cum îi cântase Laura. Lee Sherratt fusese prea 
încăpățânat ca să îi facă jocul - dar, desigur, până la 
momentul acela îşi umpluse timpul cu alte distracţii. Aşa că 
Graham îl concediase. Pentru că asta îşi dorise Laura. 

— Poliţiştii au discutat cu el. Le-a spus că nu a văzut-o pe 
Laura de câteva zile bune. 

— Şi tu îl crezi? 

El ridică din umeri. 

— Cine mai ştie ce să creadă în momentele astea?! 

— Vreau să vorbesc şi eu cu el. Vreau să-l întreb chiar eu. 
Să-l fac să spună adevărul. 

— Nu cred că e o idee bună, Charlie. Lasă asta în grija 
poliţiei! 

— Poliţia ştie care-i treaba cu el, nu-i aşa? 

— Sigur. Oricum, băiatul are cazier. Pentru maşina aia 
furată. 

— Poftim? 

— Nu se poate să nu-ţi aminteşti. Maşina care a fost 
luată din parcarea de sus, de pe faleză. Era a unor nemți. 
Laura ne-a povestit toate astea. 

— Da? spuse Charlotte pe o voce nesigură. 

În cele din urmă, îi permise soţului ei s-o conducă înapoi 
în cameră, unde începu să atingă obiecte familiare: o 
pernă, dosul unei huse de scaun, taburetul de la pian, o 
serie de fotografii cu ramă aurie, păstrate într-o vitrină. 
Apoi îşi deschise geanta, îşi aplică un strat proaspăt de ruj 
şi îşi mai aprinse o ţigară. 

— Cine ar mai trebui să vină mâine-seară? întreba ea. 

— Familia Wingate. Paddy şi Frances. Şi vor veni 
împreună cu nişte prieteni de-ai lor din Totley. După câte se 
pare, ei pun bazele unei mari afaceri cu calculatoare şi au 
început prin a instala sisteme în Doncaster şi Rotherham. 
Paddy spune că au perspective foarte bune. După 
descrierea lor, afacerea e ideală, însă trebuie să mă mişc 
rapid şi să stabilesc contactele necesare. 

— Atunci mai bine mă ocup de cele necesare pentru 
masă. 

— Aşa te vreau! 

De data asta, când se întoarse către Graham, în ochii ei 
nu se mai zări nici urmă de lacrimi. Graham se bucura - 
Charlotte nu era o femeie predispusă la lacrimi, iar el, unul, 
n-ar fi ştiut cum să reacționeze. In schimb, ea îşi făcea de 
lucru cu partea din faţă a şalului, permițându-i lui să-i 
zărească în treacăt coapsele bronzate şi panta lină a 
abdomenului de deasupra marginii slipului. 

— ţi place Frances, nu-i aşa? întrebă ea. 

Graham afişă un zâmbet forţat, ştiind deja ce avea să 
urmeze. 

— Nu atât de mult cât îmi placi tu, Charlie. 

Făcu un pas către ea, însă ea se întoarse brusc şi luă una 
din ramele din vitrină, după care începu să-i mângâie 
marginile. 

— Graham, nu vrei tu să te duci să vorbeşti cu băiatul 
ăla, Sherratt? Ca să ne ajute să o aducem pe Laura înapoi... 

— Acum lasă asta, Charlie. 

— De ce? 

— Pentru că poliţia o va găsi. 

— Oare, Graham? 

Rama foto pe care o ţinea în mână era goală. Fotografia 
le fusese dată poliţiştilor ca să îi ajute să o identifice pe 
Laura atunci când aveau să o găsească. Graham îi luă rama 
din mână şi o puse la loc în vitrină. 

— Sigur că o vor găsi, întări el. 


Izbucnirea de furie a bătrânei se încheiase, însă mâinile 
ei subţiri continuau să tremure spasmodic pe braţele cu 
model floral ale fotoliului ei. Helen o privi până se calmă de 
tot, după care îşi trase jacheta de lână în jurul umerilor, de 
unde îi alunecase. 

— O să pun ibricul pe foc, bunico. 

— Dacă vrei tu... 

— Vrei amestecul tău special? 

— Lasă, că şi pliculeţele sunt bune. Dar nu uita să mai 

pui unul în plus în ceainic. Doar ştii cum îmi place mie. 

Helen stătea la fereastra îngustă a bucătăriei din Dial 
Cottage, aşteptând ca apa din ibricul electric să înceapă să 
fiarbă. Aparatele electrocasnice pe care tatăl ei le 
cumpărase pentru socrii ei abia dacă mai lăsau un pic de 
spaţiu liber în bucătărie, ca să poţi trece dintr-o parte în 
alta. Cu siguranţă, nu era suficient spaţiu pentru două 
persoane între aragaz şi masa de pin, mult prea mare, 
aşezată pe lungime şi lipită de chiuvetă. 

Pe masă erau împrăştiate ustensile de bucătărie, 
suporturi pentru farfurii cu peisaje dintr-o staţiune din 
nordul Ţării Galilor, rămurele de mentă şi cimbru legate cu 
bucăţi de sfoară, un borcan cu marmeladă, un alt borcan, 
plin cu linguri şi spatule din lemn, un dispozitiv de curăţat 
cartofi, cu mâner de lemn, un tocător şi o jumătate de 
ceapă, înmuiată într-un castron plin cu apă. Lângă uşa din 
spate, o pereche de cizme de cauciuc şi un baston se 
odihneau pe linoleumul albastru, iar o haină cerată verde- 
închis, cu un guler de catifea reiată stătea atârnată de 
agăţătoare unde ar fi trebuit să se afle, în mod normal, 
şapca lui Harry. Haina era cadoul pe care Helen i-l oferise 
lui Harry la aniversarea a şaptezeci şi cinci de ani. 

— Niciodată nu s-a purtat aşa până acum, spuse bunica 
din scaunul ei, fără a simţi nevoia să ridice vocea pentru a 
se face auzită în bucătărie, distanţa fiind foarte mică. N-a 
fost niciodată atât de rău. Mai nou, nu poate deschide gura 
fără să-mi arunce o grămadă de reproşuri. 

— Nu l-ai întrebat ce se întâmplă? 

— Să-l întreb? Pe el? Aş putea la fel de bine să vorbesc cu 
pereţii. 

— Poate că e bolnav, bunico. 

— A fost răcit mai acu' vreo săptămână, am impresia. 

După câte vedea Helen, bunica ei considera că Harry se 
purta asemenea unui bătrân ţâfnos, gândindu-se că făcuse 
ea ceva care să-l scoată din sărite. Insă gândurile lui Helen 
zburau către vreo boală gravă care-l măcina, un secret 
teribil pe care îl păstra numai pentru sine, pentru a nu 
pricinui vreo suferinţă soţiei şi familiei sale. 

Existau nenumărate riscuri posibile pentru un om trecut 
bine de şaptezeci de ani, fumător, care îşi petrecuse cea 
mai mare parte a vieţii într-o mină de plumb şi care luptase 
să supravieţuiască unui război nedrept. Dar bunica ei, 
Gwen, nu se gândea la toate lucrurile astea. Ea avea să 
creadă că Harry suferea de o răceala zdravănă până în 
momentul când aveau să-l bage în groapă la St. Edwin. 

— Dar, dacă e bolnav, asta tot nu-l opreşte să coboare 
acolo jos cu Jess. Şi nici să plece cu prietenii ăia ai lui. 

— Nu, bunico. 

Helen puse apă fierbinte în ceainic, după care îl goli, 
aruncă înăuntru trei pliculeţe de ceai şi turnă peste ele apa 
clocotită din ibricul electric. 

Până să fie ceaiul gata, ea îşi aruncă privirea pe 
fereastră, peste grădina din spate, către vale. Grădina 
însăşi era strălucitoare, cu straturile ei de petunii şi de 
violete, cu rândurile de cartofi cu flori galbene şi albe, cu 
araci de jur împrejurul cărora creşteau vrejuri de fasole 
căţărătoare. Însă, dincolo de poarta grădinii, pădurea care 
cobora valea părea întunecată şi îngândurată. Helen vedea 
elicopterul poliţiei survolând coroanele copacilor la mai bine 
de o jumătate de kilometru distanţă. Incă mai căutau. Incă 
mai sperau. 

— Ei l-au schimbat. Acum îi pasă mai mult de bunii lui 
prieteni decât de mine. Ţine mai mult la ei decât la propria 
familie. 

— Bunicul ţine enorm la familia lui. 

— Ei l-au schimbat. Wilford Cutts şi cu ălalalt, Sam 
Beeley. 

— Ei? Sunt prietenii bunicului. Vechii lui colegi de munca. 
Ei n-au nimic de-a face cu toate astea. 

— Ei au făcut-o. 

— Eu sunt sigură că ei n-au făcut nimic, bunico. Sunt 
doar vechii lui prieteni de la mina Glory Stone. li cunoaşte 
de ani de zile. i 

— Nu aşa ca acum. Era altfel înainte, când lucrau. Insă ei 
l-au înstrăinat de familie. l-au împuiat capul cu tot felul de 
idei. 

— Nu ştiu ce vrei să spui, comentă Helen. 

Insă şi ea se întrebase uneori ce puneau la cale cei trei 
bătrâni când se întâlneau acolo sus, pe deal, sau la micuța 
ferma părăginită a lui Wilford, cu cârdul de găini şi cu 
adunătura aceea ciudată de animale bătrâne. Câteodată, 
Harry aducea acasă câte o căciulă de ouă maronii pestriţe 
de la găini pitice sau câte un sac de cartofi de la padocul 
dezafectat pe care el şi Wilford îl transformaseră într-o 
uriaşă grădină de zarzavaturi. Alteori, cei trei se duceau pur 
şi simplu la cârciumă, unde Sam Beeley îşi prelua 
îndatoririle ce îi reveneau şi cumpăra băutura. 

— De când nu mai are de lucru, este alt om, continuă 
Gwen. De fapt, nici unul nu mai e cum era. Nu e bine ca 
bărbaţii să n-aibă niciun căpătâi. Nu nişte bărbaţi ca ăştia, 
întortocheate sunt lucrările diavolului. 

— Acum vorbeşti prostii, bunico. 

Helen găsi în frigider o cutie de lapte pasteurizat şi puse 
o picătură într-o ceaşcă. Apoi turnă ceaiul, asigurându-se că 
era tare şi bun. 

Bunica ei păstrase vechiul linoleum albastru pe podeaua 
din bucătărie. Protestase atât de vehement atunci când ei 
aşternuseră mocheta cea nouă în camera de zi, încât 
Andrew, ginerele ei, se văzuse obligat să cedeze în privinţa 
asta. Ea argumentase că era mai uşor de curăţat. Până şi 
lui Helen i se părea că linoleumul albastru - pe care îl 
privea acum - lambriul din stejar negru, pereţii denivelaţi şi 
tocul de sus al uşii, din piatră spoită cu var, erau de 
nedespărţit. 

— În orice caz, îi e gândul mai mult la ei decât la mine. 
Asta cred eu. Tocmai a dovedit-o. 

— Hai să uitam o clipa de toate astea, bunico. Savurează- 
ţi ceaiul! _ 

— Tu eşti o fată bună. Intotdeauna ai fost preferata lui, 
Helen. De ce nu discuţi tu cu el? 

— O să încerc, promise Helen. 

Stătea în picioare, lângă fotoliul bătrânei, privind în jos la 
părul ei alb, atât de rar, încât îi vedea clar scalpul rozaliu. 
Işi dorea să-şi pună braţele în jurul umerilor bunicii ei şi să 

o îmbrăţişeze, să o asigure că totul avea să fie bine. Ştia 
însă că Gwen s-ar fi simţit jenata de un asemenea gest şi, 
în plus, oricum nu era deloc sigură că totul avea să fie bine. 
Un val brusc de afecţiune şi de frustrare o făcu să se 
întoarcă rapid cu spatele. 

Atunci îl văzu pe bunicul ei, o silueta mărunta, undeva 
departe, la capătul celălalt al potecii de pe coasta dealului, 
ieşind dintre copaci, la poalele stâncii Raven's Side. Poate 
că era ceva în felul în care el se mişca, poate poziţia 
umerilor... nu-şi putea da seama. Dar Helen ştiu într-o clipă 
că era ceva în neregulă. 

Gwen întoarse capul şi o privi cu atenţie pe Helen, 
simțind tensiunea din tăcerea ei. 

— Ce s-a întâmplat, draga mea? 

— Nimic, bunico. 

Helen deschise zăvorul uşii din spate şi păşi pe pragul 
spoit cu var. Dintr-odată, simţi că o inundă un potop 
inexplicabil de amintiri, care curgeau nestăvilit din căsuţa 
veche din spatele ei, ca nişte spirale de fum ce se degaja 
dintr-o casă în flăcări. Erau amintiri din vremea copilăriei, 
majoritatea legate de bunicul ei - cum o lua de mână atunci 
când se plimbau pe aceeaşi cărare, ca să privească peştii 
care făceau salturi în râu sau ca să culeagă margarete 
pentru o salbă; cum o aşeza mândru pe genunchiul lui, 
atunci când îi arata cum îşi umplea pipa cu tutun şi cum o 
aprindea cu nişte conuri lungi de hârtie colorată. Mirosuri 
fugare îi treceau fulgerător prin minte, dispărând într-o 
clipită, însă fiecare dintre ele avea suficientă forţă 
emoţională pentru a-i îneca instantaneu ochii în lacrimi. 
Erau mirosuri pierdute undeva în amintirile ei; fum de pipa, 
briantină şi cremă de ghete. 

Harry părea să aibă pantofii proaspăt lustruiţi de fiecare 
dată. Chiar şi acum. Era unul dintre acele repere după care 
îl recunoştea pe bunicul său, oricât de mult se schimbase el 
de-a lungul anilor. Fără acele repere, se gândi ea, vârsta 
înaintată ar fi putut să-l facă de nerecunoscut în ochii 
copilei care îl cunoscuse pe bărbatul puternic, 
indestructibil, la vreo cincizeci şi ceva de ani. 

Tot aşa, în momentul de faţă, îl recunoştea pe bunicul ei 
după mers. Era un mers lent, hotărât, drept şi reverenţios, 
pasul său având cadenţa pasului unui soldat care participă 
la o înmormântare, purtând pe umăr sicriul unui camarad 
mort. 

Auzi elicopterul întorcându-se din nou şi venind drept 
către ea. Două chipuri priviră în jos, la ea, lipsite de 
expresie în spatele ochelarilor cu lentile negre. Se simţi de 
parcă poliţiştii aceia ar fi putut vedea direct în inima ei. 
Prezenţa lor avea un caracter personal şi intim, dar, cu 
toate astea, era veşnic prea distantă. 

— Bun, luaţi o pauza! 

Vorbele acestea se făcură auzite de-a lungul întregului 
şir, fiind rostite de sergentul în uniformă aflat la capătul 
opus celui la care se găsea Ben Cooper. Bărbaţii în salopeta 
şi cizme de cauciuc făcură câţiva paşi înapoi de la linia de 
căutare şi se aşezară în semicerc pe smocurile de iarbă 
crescută la întâmplare. Cineva scoase un termos cu ceai, 
altcineva - o sticlă cu suc de portocale. 

Gamett se aşeză confortabil, aruncându-şi ţăruşul 
deoparte şi dându-şi şapca jos, pentru a scoate la iveala un 
început de chelie, cu părul tuns scurt în laterale. Din cauza 
căştilor, se spunea, foarte multor poliţişti începea să le 
cadă părul de timpuriu. Cooper însuşi era conştient de 
faptul că, într-o bună zi, avea să constate că începea să i se 
rărească părul de pe o tâmplă sau de pe alta. Toată lumea 
îi spunea că părul lui şaten fin era exact ca al tatălui său, 
care, din câte îşi amintea, avusese întotdeauna capul pe 
jumătate chel. Totuşi, până una-alta, tatăl lui încă mai 
putea să-şi treacă o şuviţă de păr dintr-o parte în alta a 
frunţii, aşa cum făcuse întotdeauna. Nu ţinuse niciodată 
pasul cu noile tendinţe ale modei. 

Gamett zâmbi, ştergându-şi fruntea cu mâneca şi 
căpătând dintr-odată chef de bârfă. 

— ŞI, ia zi, cum e cu recrutul ăla nou din departamentul 
tău, Cooper? Noul poliţist? 

— Incă n-am avut ocazia să-l cunosc. Abia ce m-am întors 
din concediu. 

— Este o „ea”, colega, o „ea”. Diane Fry i se spune. 

— Aşa o fi. 

— Este din Birmingham. 

— N-am auzit nimic despre ea. Presupun că totul va fi în 
regulă în ceea ce o priveşte. 

— Dacă e să ne luăm după Dave Rennie, pare a fi o vaca 
neruşinată. Ar putea fi o femeie frumoasă, spune el, însă nu 

se oboseşte să se pună în valoare. Blondă, dar are părul 
tuns scurt. Prea înaltă, prea slabă, nu foloseşte farduri, 
întotdeauna poartă pantaloni. O căţea sfidătoare. 

— Nici măcar n-ai cunoscut-o, protestă Cooper. 

— Mă rog, cunoşti genul. Probabil altă lesbiană. 

Cooper pufni exasperat: 

— E ridicol! Nu poţi răspândi zvonuri de genul ăsta! Nu 
ştii nimic despre ea! 

Gamett avu suficient bun-simţ să perceapă iritarea din 
glasul lui Cooper, aşa că se abţinu de la alte comentarii. 
Smulse nepăsător un mănunchi de păpădii şi strivi frunzele 
între degete. Însă Cooper nu putea lăsa lucrurile aşa. 

— Gamett, ştii la fel de bine ca mine cum e în meseria 
asta pentru o femeie - unele dintre ele se străduiesc prea 
mult. O să se acomodeze după o săptămână sau două, o să 
vezi. De cele mai multe ori, aşa stau lucrurile. 

— In privinţa asta nu ştiu ce să zic... Dar am senzaţia că 
nu vei avea timp să devii tovarăşul ei cel mai bun, tinere. O 
să-şi facă bagajele şi o să zboare de aici în cel mai scurt 
timp. 

— De ce? E pasionată de călătoriile cu balonul? 

— Ha, ha! Gamett îi ignoră sarcasmul. De fapt, probabil 
că devenea imun la sarcasmul altora atunci când avea un 
subiect bun de bârfă. Continuă: Adevărul e că are o 
oarecare „reputaţie”. Are aspirații înalte, spune lumea. E 
ambițioasă. 

— A, da? Mai întâi va trebui să demonstreze că e 
capabilă. 

— Poate. 

Norii de musculite minuscule deveneau din ce în ce mai 
denşi, pe măsură ce micile insecte se strângeau în jurul 
capetelor bărbaţilor, atrase de sudoarea acestora şi de 
mirosul dulce al sucului de portocale. Sergentul avea o 
expresie plină de îngâmfare. 

— Haide, ce vrei să spui cu asta? insista Cooper. Doar nu 
obţii o promovare pur şi simplu, fără să demonstrezi că o 
meriţi. 

— Fii serios, colega! E femeie. Ştii tu: două ţâţe şi o 

gaura... şi nu uită niciodată să aşeze colacul de la WC. 

— Da, am remarcat şi eu. Şi ce-i cu asta? 

— Şi ce-i cu asta? Ce-i cu asta? Păi, armata duce lipsă de 
femei angajate pe posturi de supraveghere, mai ales în 
cadrul Direcţiei pentru Investigaţii Criminale. Nu citeşti 
rapoartele? Ţine minte ce-ţi spun eu, prietene: dacă îşi 
vede de treaba ei şi dacă le zâmbeşte frumos superiorilor, 
agentul de poliţie Fry o să avanseze atât de rapid pe scara 
ierarhică, încât o să zici că are o rachetă în fund! 

Cooper tocmai avea de gând să protesteze, când la 
urechile sale ajunse strigatul persoanei de legătură: 

— Poliţist Cooper! Polițistul Cooper este aici? Şeful te 
cheamă la el. Urgent! 


Instrucţiunile primite de la inspectorul Hitchens erau 
concise, iar adresa pe care i-o dăduse lui Cooper se afla în 
Moorhay, satul care se zărea pe sprânceana dealului, 
dincolo de pădure. In zona asta, populaţia era, de regulă, 
mai numeroasă începând de pe la trei sute de metri 
altitudine, fundul văii fiind prea îngust. 

— Cooper, fă verificările necesare şi asta cât se poate de 
repede. Ori găsim fata în următoarele două ore, ori pierdem 
o noapte întreaga. Şi ştii şi tu ce poate însemna asta. 

— Plec chiar acum, domnule. 

— Mai ia pe cineva cu tine. Cu cine mergi? 

Cooper privi înapoi, la grupul de bărbaţi întinşi pe iarbă. 
Privirea sa trecu rapid de la Gamett şi vreo alţi doi poliţişti 
între două vârste la sergentul supraponderal, apoi la două 
polițiste din Matlock şi la cei trei paznici ai rezervației. 

— Nu vreau ofiţeri de la CID, domnule. Va trebui să 
împrumut un poliţist în uniformă. 

La capătul celălalt al şirului cineva oftă cu subiînţeles. 

— Atunci, aşa facem. Dar hai să ne mişcăm puţin! 

Cooper îi explică foarte concis sergentului ce dorea, după 
care i se dădu pentru însoţire un poliţist tânăr, înalt şi 
musculos, de vreo douăzeci de ani - Wragg pe numele lui - 
care se învioră numaidecât aflând că era rost de ceva 
acţiune. 

— Ţine-te cât mai aproape de mine! 

— Nu vă faceţi griji, nu mă dezlipesc de dumneavoastră, 
îl asigură Wragg, flexându-şi muşchii umerilor. 

Drumeagul ce urca înspre Moorhay şerpuia printre copaci 
până în punctul în care o poartă îngusta, în formă de V, 
permitea trecerea dincolo de zidurile de piatra, către o 
păşune unde mai multe vaci de lapte bălţate fuseseră de 
curând aduse înapoi, după muls. Păşunea fusese cosită cu 
câteva săptămâni în urmă; acum, iarba era scurta şi nu 
rămânea culcata la pământ sub talpa încălţărilor, în timp ce 
Ben Cooper alerga de-a lungul zidului; căldura şi sudoarea îi 
înţepau fruntea, iar picioarele i se încordau de durere din 
cauza marşului forţat. Wragg ţinea fără probleme pasul cu 
el, însă foarte curând îşi înfrână pornirea de a mai pune 
întrebări, înțelegând că polițistul Cooper nu era dispus să-i 
ofere răspunsuri. Avea nevoie de suflu ca să poată alerga. 

Vacile îşi întoarseră capetele privind mirate atunci când 
bărbaţii trecură pe lângă ele. Maxilarele lor se mişcau lent, 
iar ochii deveniră imenşi între urechile ce zvâcneau în 
permanenţa. Ceva mai devreme în după-amiaza aceea, 
echipele de căutare fuseseră nevoite să aştepte ca 
fermierul să-şi ducă vacile în staulul pentru muls, abia după 
aceea reuşind să-şi continue drumul peste câmp. Se 
făcuseră apoi tot felul de glume răutăcioase pe seama 
balegii de vacă. 

Cooper trecu de o porţiune în care zidul se prăbuşise, 
fiind înlocuit cu un gard electric, a cărui menire era să ţină 
vitele la distanţa până când avea să fie găsit un meşter 
priceput la zidărie, care să repare zidul. Fără a le oferi 
vacilor răgazul necesar pentru ca, din curiozitate, să o ia pe 
urmele sale, Cooper ajunse deja la următoarea poartă. 
Ocoli o altă păşune şi urcă în pas alergător o uliţă pavată cu 
pietre şi pietriş sfărâmat. 

Panta devenea din ce în ce mai abruptă, acum, pe 
ultimele câteva sute de metri, iar la un moment dat Cooper 
începu să aibă senzaţia că urcă din nou pe dealurile Cuillin. 
Wragg rămânea tot mai în urmă, încetinind pasul de parcă 
ar fi fost la plimbare şi apăsându-şi genunchii cu braţele 

pentru a-şi lua avânt pe porțiunile mai abrupte. 

Partea superioara a corpului îi era prea grea, se gândi 
Cooper şi nu-şi dezvoltase muşchii necesari urcuşului în 
coapse şi gambe. Unii dintre bătrânii care locuiseră toată 
viaţa prin satele astea de pe deal l-ar fi întrecut cu uşurinţă 
pe tânărul poliţist. 

În cele din urmă, Cooper ajunse la zidul înalt, negru, de la 
colţul cimitirului bisericii St. Edwin. Biserica părea a fi fost 
construită pe o movila, partea ei din faţă aflându-se cu mult 
deasupra uliţei satului şi fiind oarecum înălţată în raport cu 
fundul văii, precum meterezele zidului unui castel. Turnul 
pătrat, construit în stil normand, se profila ţeapăn pe cer, 
înalt şi ciudat de disproporționat în raport cu naosul de 
dimensiuni reduse, ceea ce îi conferea bisericii aspectul 
unui „L” înclinat. 

Nivelul curţii bisericii era atât de înalt, încât Cooper se 
gândi că trupurile îngropate acolo erau probabil chiar în 
dreptul ochilor lui - asta dacă ar fi putut străpunge cu 
privirea pietrele din care era construit zidul şi pământul 
negru şi compact sub care zăceau sicriele de stejar, 
aşteptând să putrezească. 

Biserica era înconjurată de copaci bătrâni - castani 
sălbatici şi stejari, printre ei aflându-se şi două tise 
matusalemice. În aer plutea mirosul umed de iarbă 
proaspăt cosită, iar atunci când Cooper trecu pe lângă 
curtea bisericii, urcând acum către spatele unui şir de 
căsuțe din piatră, un bărbat îmbrăcat cu cămaşă în carouri 
roşii cu mânecile suflecate privi la el peste zid, dinspre 
poarta laterală. Se sprijinea de o maşina mare de tuns 
iarba, care funcţiona pe bază de benzină, făcând o pauză 
între o fâşie de teren cu iarbă frumos tăiată şi o porţiune cu 
iarbă crescută în dezordine, de care nu se apucase încă. Il 
privea pe bărbatul care alerga cu o grimasă ce trăda un 
dezgust profund, ca şi cum liniştea serii ar fi fost tulburata 
de ceva extrem de neplăcut. 

La prima dintre căsuțe, o femeie se afla în grădină, având 
o stropitoare cu care uda straturile cu flori ce stăteau în 
umbra zidului casei. Femeia tinu stropitoarea în poziţie 

verticală, cu o mână înmănuşată, cât timp îl privi pe Cooper 
încercând să-şi recapete suflul pentru a cere îndrumări. El 
îşi dădu seama că gâfâia din cauza mirosului îmbătător de 
caprifoi şi trandafiri parfumaţi, proaspăt udaţi. In spatele 
lui, maşina de tuns iarba începu din nou să huruie în curtea 
bisericii, iar un stol mic de stăncuţe îşi luă zborul dintre 
crengile castanilor, protestând zgomotos. 

— Dial Cottage? 

Femeia îl privi fix, apoi clătină din cap aproape 
imperceptibil, nefiind dispusă să facă nici măcar acest mic 
efort. Se întoarse ostentativ cu spatele, îndreptându-şi 
atenţia către un trandafir pitic, cu o floare galbenă, nefiresc 
de pală. Pe zidul din faţa lui Cooper era o plăcuţă pe care 
scria: „Parcarea interzisa. Întoarcerea interzisă. Autostopul 
interzis”. 

La doua case mai sus, găsi o bătrână care stătea pe un 
scaun de grădina, ţinând pe genunchi o pisică persană. 
Repetă întrebarea, iar ea arătă undeva în sus, pe panta 
dealului. 

— Urcaţi până la şosea, o luaţi la stânga şi treceţi de 
cârciumă. Este una dintre casele de pe stânga. Dial Cottage 
este una dintre cele cu uşă verde. 

— Vă mulţumesc. 

Aruncând o privire la tânărul poliţist care făcea sforţări 
serioase să urce poteca, Cooper îşi reluă cursa, bucuros să 
simtă în sfârşit pavajul compact sub tălpi, pe măsură ce se 
apropia de şosea. 

Moorhay era situat undeva în afara principalelor trasee 
turistice, iar în cea mai mare parte a timpului traficul din 
zonă era destul de redus. Mai trecea ocazional câte o 
maşină care traversa regiunea, îndreptându-se către 
Ladybower Reservoir“ sau către grotele spectaculoase din 
Castleton. Peste drum era o cârciumă micuță numită 
Drover, cu două, trei maşini trase pe pavajul pietruit din 
faţă. Conform panourilor publicitare, acolo aveau bere 
Robinson, unul dintre sortimentele preferate ale lui Ben 
Cooper. În momentul ăsta, ar fi dat orice pentru o halba, 

însă nu se putea opri din mers. 

Trecu de o străduţă laterală numita Howe Lane, pe lângă 
poarta unei ferme dotate cu o şură cu acoperiş de lemn şi 
cu un hangar pentru tractoare. Pe o plăcuţă de la capătul 
potecii scria că ferma oferea cazare şi masă. Coroanele 
copacilor atârnau deasupra şoselei care continua să 
rătăcească, îndepărtându-se de sat. Undeva în zare, 
observă în treacăt o fâşie de teren necultivat, cu un copac 
singuratic în punctul cel mai înalt al locului. 

La vreo două sute de metri distanţă de biserică, se 
întindea un şir lung de case cu două niveluri, construite 
dintr-o gresie fină specifică locului, cu acoperişuri din 
ardezie şi cu ferestre mici, cu cercevele. Nu existau grădini 
în faţa caselor, însă unele aveau lângă zidurile din faţă 
rigole din piatră, umplute cu crăiţe şi petunii. Una sau două 
dintre ele aveau uşi simple din scândură de stejar, fără 
geamuri. Uşile erau vopsite într-un verde-închis, cu grinzi 
de piatră spoite cu var, înclinate în unghiuri inegale. 

Până când Cooper reuşi să descopere care dintre ele era 
Dial Cottage, transpiraţia începuse să-i curgă nestingherită 
pe frunte şi pe ceafă, impregnându-se în cămaşă. Faţa i se 
înroşise şi respira cu greu când ciocăni la uşă. Abia mai 
reuşi să vorbească atunci când i se deschise. 

— Sunt detectivul Cooper, de la Poliţia din Edendale. 

Femeia care deschisese uşa înclină din cap, fără măcar 
să privească la legitimaţia din palma lui lipicioasă. 

— Intraţi! 

Vechea uşă de stejar se închise cu zgomot, iar strada 
rămase de partea cealaltă. Cooper clipi de mai multe ori 
pentru a se obişnui cu întunericul. Femeia era cam de 
aceeaşi vârstă cu el, avea probabil vreo 27-28 de ani. Purta 
o bluză cu spatele gol, prinsă în jurul gâtului şi pantaloni 
scurţi, iar picioarele ei rozalii îl frapară deodată, ca fiind 
total nelalocul lor în interiorul întunecat, precum o coristă 
rătăcită într-un salon funerar. Părul îi strălucea, ca şi cum ar 
fi adus cu ea înăuntru o rază de soare. 

Stăteau într-un hol îngust, care părea chiar mai îngust 
decât era în realitate din cauza unui bufet din mahon 

masiv, încărcat cu vaze din sticlă şlefuită şi cu o fructieră, 
toate aşezate pe mileuri de dantelă. În centru era o 
fotografie color înfăţişând o familie numeroasă. Fusese 
făcută undeva la mare. Tapetul imitație de lemn de 
magnolie, aplicat de curând, nu putea ascunde denivelările 
zidurilor de dedesubt. Un agent imobiliar ar fi numit toate 
astea „aspectul anilor de glorie”. 

Cooper rămase nemişcat pentru o clipă, străduindu-se 
să-şi recapete răsuflarea, în timp ce pieptul îi tresălta. Îşi 
şterse fruntea cu dosul palmei, pentru a opri dârele de 
sudoare care îi şiroiau în ochi. 

— Am primit o sesizare la secţie, gâfâi el. Un apel 
telefonic. 

— Ben Cooper, nu-i aşa? 

— Exact. 

O privi din nou pe tânăra femeie, recunoscând-o cu mare 
greutate, aşa cum observase că se întâmpla de obicei 
atunci când vezi pe cineva în afara unui context familiar. 

— Helen? Helen Milner? 

— Intocmai. Presupun că m-am schimbat ceva de când 
eram în clasa a şasea la liceul din Edendale. 

— Au trecut ceva ani. 

— Nouă, pare-mi-se, spuse ea. Nu te-ai schimbat prea 
mult, Ben. Oricum, ţi-am văzut poza în ziar cu ceva timp în 
urmă. Câştigaseşi un trofeu, parcă. 

— Da, Trofeul pentru Tragere la Ţintă. Uite ce e, am 
putea... 

— Te conduc. 

— Aşadar, locuieşti aici? 

— Nu, este casa bunicilor mei. 

Pătrunseră într-o încăpere din spatele casei, doar puţin 
mai luminoasă decât holul, în ciuda ferestrei care dădea 
spre grădina din spate. În mijlocul unuia dintre pereţi era 
un şemineu îmbrăcat în plăci de teracotă, în stilul anilor 
'50, pe etajera căruia erau răsfirate mai multe fotografii şi 
diverse suvenire din vacante, fără nicio legătură între ele - 
un măgar din paie, un bibelou reprezentând un dansator 
spaniol de flamenco, o vedere din Maroc, înfăţişând nişte 

cămile ce rânjeau şi o mare incredibil de albastră. Deasupra 
şemineului, o oglindă mare, cu o ramă aurie, reflecta 
imprimeul sinistru, cu motiv vânătoresc, de pe peretele 
opus, reprezentând nişte siluete înveşmântate în roşu, 
călare, galopând printr-un crâng umbros, în căutarea unei 
prăzi nevăzute. Cooper simţi miros de ceară de mobilă, dar 
şi mirosul de mucegai al unor haine vechi sau al unor 
sertare căptuşite cu ziare de demult. 

In cameră erau două persoane în vârsta - o femeie care 
purta o rochie cu model floral şi o jacheta albastră de lână, 
stând aşezata într-un fotoliu şi un bătrân îmbrăcat într-o 
pereche de pantaloni de catifea reiată şi un pulover de lână 
tip Harris, care şedea în celălalt fotoliu, cu faţa la ea. 
Amândoi stăteau drepţi, ţepeni, erau foarte vigilenţi şi-şi 
ţineau picioarele trase cât mai aproape de fotoliu, de parcă 
ar fi vrut să lase o distanţă cât mai mare între ei. 

In faţa şemineului gol se afla un radiator electric cu două 
tuburi care lăsa senzaţia că fusese folosit recent - în ciuda 
căldurii de afară. Şi totuşi, Cooper considera binevenită 
uşoara răcoare din cameră, care începuse să-i zvânte 
sudoarea de pe chip atunci când bătrânii se întoarseră 
către el. 

— Este Ben Cooper, bunicule, spuse Helen. 

— Da, văd şi eu asta. Feciorul sergentului Cooper. 

Cooper se obişnuise cu aceasta formula de salut, venită 
mai ales din partea locuitorilor mai vârstnici ai regiunii 
Edendale. Pentru unii dintre aceştia, el nu era decât o 
umbră a tatălui său, a cărui faimă şi popularitate păreau să 
dureze o eternitate. 

— Bună ziua, domnule. Se pare că am primit un telefon la 
secţie. 

Harry nu răspunse, iar lui Cooper începuse să-i 
încolţească în minte ideea că bătrânul ar putea fi surd; 
deodată, nepoata lui interveni. 

— De fapt, eu am sunat, mărturisi ea. Bunicul m-a rugat 
să o fac. 

Harry ridică din umeri, ca şi cum ar fi vrut să spună că nu 
era treaba lui dacă nepoata sunase sau nu la poliţie. 

— M-am gândit că e un lucru despre care probabil aţi dori 
să aflaţi. 

— Cum vă numiţi dumneavoastră? 

— Dickinson. 

Cooper aşteptă răbdător să primească explicaţiile 
necesare. Însă ele veniră din partea nepoatei, nicidecum 
din partea bătrânului. 

— E în bucătărie, spuse ea, conducându-l către o altă 
uşă. 

O maşină de spălat aproape nou-nouţă şi o combina 
frigorifică îşi găsiseră loc printre dulapurile de lemn vopsite 
în alb, între ele fiind montată destul de stângaci o chiuvetă 
de aluminiu. Niciunul dintre bătrâni nu îi urmă, preferând în 
schimb să îi privească din fotoliile lor. Încăperile erau atât 
de micuţe, încât îi puteau auzi fără probleme. 

— lată ce a găsit bunicul meu! 

Pantoful sport zăcea pe o masă de bucătărie făcută din 
lemn de pin. Era plin de cocoloaşe şi arăta de-a dreptul 
grotesc printre mănunchiurile de mentă uscată şi oalele de 
gătit cu smalţ maroniu. Cineva aşezase sub el o pagina din 
Buxton Advertiser, pentru ca pământul de pe talpa de 
cauciuc să nu ajungă pe suprafaţa mesei. Pantoful zăcea în 
mijlocul unei reclame pentru un nou restaurant cu specific 
cantonez, şireturile sale atârnând peste o fotografie ce 
înfăţişa o chinezoaică zâmbitoare care servea costiţa la 
grătar cu garnitură de muguri de fasole. Pe pagina opusă 
erau rubrici cu notificări de naşteri şi decese, anunţuri 
privind diverse nunţi şi felicitări pentru majorate. 

Cooper îşi şterse palmele asudate pe pantaloni şi scoase 
un pix. Ridică uşor limba pantofului pentru a arunca o 
privire în interior, atent să nu scuture pământul care 
începuse să se usuce şi să cadă de printre despicăturile din 
talpă. 

— Unde aţi găsit obiectul acesta, domnule Dickinson? 

— Sub Raven's Side. 

Cooper cunoştea bine zona Raven's Side. Era o 
pustietate plina de bolovani, gropi şi vegetaţie crescută 
alandala. Toată după-amiaza, echipele de căutare 

înaintaseră destul de lent către acea stâncă, de parcă le-ar 
fi fost silă de perspectiva da a fi nevoite să scotocească pe 
acolo, anticipând glezne sucite şi degete rupte. 

— Aţi putea fi ceva mai exact? 

Bătrânul păru jignit, ca şi cum cineva l-ar fi acuzat că 
minţea. Cooper începu să se întrebe de ce i se păruse mai 
răcoare în interior. În ciuda ferestrelor deschise, nu era 
niciun pic de aer în bucătărie. Atmosfera era înăbuşitoare, 
apăsătoare. Singura rază de lumină păru să se stingă atunci 
când Helen ieşi din cameră, mergând să vadă cine bătuse 
la uşă. 

— Acolo jos, deasupra apei, e un petic mare de pământ, 
plin cu ferigi şi mărăcini, spuse bătrânul. Pe acolo o plimb 
eu pe Jess, mă înţelegi... 

Cooper fu surprins să audă un hârşâit slab de gheare pe 
pardoseala, chiar lângă piciorul lui. Un labrador negru se 
uita lung la el de sub masă, răspunzând plin de speranţă la 
auzul numelui său. Labele câinelui erau murdare, iar el 
stătea întins pe un număr din Eden Valley Times. Pagina 
sportivă, după toate aparențele. FC Edendale pierduse 
meciul de deschidere a sezonului. 

— Şi nu era decât pantoful ăsta sport? Nimic altceva? 

— Eu, unul, n-am văzut altceva. Drept să spun, Jess l-a 
găsit. Aleargă după iepuri şi alte asemenea vietăţi când 
ajunge prin locurile alea. 

— Bun, spuse Cooper. O să aruncăm o privire în câteva 
minute. Veţi putea să-mi arătaţi locul exact? 

Helen reveni în încăpere, însoţită de Wragg, care era 
complet epuizat. 

— E... de vreun folos? întrebă ea. 

— Vom vedea. Cooper scoase o pungă de plastic din 
buzunarul din spate şi introduse pantoful înăuntru cu cea 
mai mare grijă, întrebând-o pe Helen: Vrei să aştepţi puţin 
aici? Un ofiţer superior va dori probabil să discute cu tine. 

Helen aproba printr-o mişcare a capului şi privi către 
bunicul ei, însă expresia lui nu se schimbă. Chipul îi era de 
piatră, ca al unui bărbat resemnat la gândul că avea să 
urmeze o perioada de suferinţe inevitabile. 

Cooper ieşi din nou în stradă şi îşi scoase aparatul de 
emisie-recepţie pentru a contacta sediul diviziei din 
Edendale, unde ştia că detectivul Hitchens aştepta un 
răspuns. Puse punga de plastic în lumină, privind atent la 
conţinutul acesteia în timp ce aştepta ca mesajul să fie 
transmis. 

Pantoful sport era marca Reebok, mărimea 36, îngust. lar 
petele maronii de pe bombeu puteau fi foarte bine de 
sânge. 


39 


4 


Sediul Diviziei E a Poliţiei din Edendale fusese nou 

cândva, prin anii '50 şi chiar îi asigurase arhitectului său un 
premiu pentru servicii aduse comunităţii. Însă în biroul CID 
cei cincizeci de ani de hârţoage putrede, de ţigări fumate 
pe jumătate şi de mâncare proastă îşi lăsaseră urmele pe 
pereţi şi mirosul în covoare. De curând, bugetul corpului 
polițienesc din Derbyshire crescuse suficient cât să acopere 
zugrăvirea pereților, înlocuirea tocurilor ferestrelor şi 
instalarea de aparate de aer condiţionat în unele dintre 
birouri. De asemenea, vechile birouri din lemn fuseseră 
înlocuite cu unele moderne, mai adecvate computerelor 
care se odihneau pe ele. 
__ Detectivul Diane Fry citea buletinele informative. 
Incepuse prin a se pune la curent cu cele proaspete, sosite 
chiar în ziua respectiva, apoi continuase întorcându-se la 
cele din săptămânile anterioare. Intenţia ei era aceea de a 
se familiariza cu toate anchetele care se aflau în curs de 
desfăşurare în cadrul diviziei. Deşi se afla deja în Edendale 
de aproape două săptămâni, încă se simţea nouă precum 
stratul de vopsea de pe peretele exterior, de lângă 
fereastră, care, din nu se ştie ce motive, refuza să se usuce 
aşa cum trebuia. Toate ferestrele din această parte a 
clădirii dădeau înspre Poarta C şi spre partea din spate a 
sectorului estic al Clubului de Fotbal Edendale, o echipa ce 
se zbătea în partea inferioară a uneia dintre ligi. 

Problema de maxima prioritate în momentul de faţa era 
infracţionalitatea auto din staţiunile turistice locale. Din 
tonul plictisit al unora dintre notițele interne peste care Fry 
dăduse absolut întâmplător, se părea că aceasta fusese 
întotdeauna problema cea mai importantă a Diviziei E în 
această perioadă a anului. Mai multe mii de turişti soseau 
în Rezervaţia Naturală Peak District pe timpul verii, 
aducând cu ei ceea ce părea a fi propriul val de infracţiuni, 
asemenea dârei lăsate în urmă de un uriaş vapor de 

croazieră. Aceşti turişti îşi lăsau maşinile în locuri 
îndepărtate, în parcări improvizate pe terenuri accidentate, 
în carierele abandonate sau, pur şi simplu, la marginea 
drumului. Invariabil, maşinile lor erau pline cu aparate foto, 
binocluri şi poşete înţesate cu bani, cărţi de credit şi 
Dumnezeu mai ştie ce altceva. În acelaşi timp, infractorii 
ambulanți veniţi din localităţile aflate în vecinătatea 
oraşelor Sheffield, în est şi Manchester, în vest, străbăteau 
zona Peak District tocmai în căutarea unor astfel de 
victime. Erau suficiente câteva minute petrecute pe lângă o 
maşină nesupravegheată, după care hoţii se întorceau în 
oraşele lor, lăsând în urmă o mulţime de turişti buimaci şi 
multe vacanțe compromise. 

Aparent, problema era de nerezolvat. Nu se putea găsi o 
soluţie pentru ca mesajul să ajungă la urechile 
proprietarilor de maşini, de vreme ce aceştia erau într-un 
continuu du-te-vino - azi unii, mâine alţii, poimâine alţii şi 
tot aşa. Date fiind resursele modeste ale poliţiei, acesteia îi 
era imposibil să ţină sub supraveghere zonele vulnerabile. 
Singura soluţie era să îi identifice pe posibilii făptaşi şi să le 
solicite forţelor de ordine din localităţile vecine să nu îi 
piardă din vedere. Ceea ce însemna a trăi cu speranţa. 

Diane Fry privi în partea opusă a încăperii, la detectivul 
Rennie. Vorbea la telefon. Şi făcea asta de ceva vreme. Nu 
putea auzi ce spunea, dar era aproape sigură că în tot 
timpul ăsta el nu-şi luase nici măcar o singura notiţa cu 
pixul acela pe care îl tot rodea în dinţi. Avea umeri masivi şi 
ceafa groasă; era fundaş veteran din echipa divizională de 
rugbi, după cum aflase din conversaţia lui cu unul dintre 
ceilalţi poliţişti. Mai ştia că numele de botez al lui Rennie 
era David şi că era căsătorit şi avea doi copii adolescenţi. 

Devenise foarte rapid conştientă de faptul că el o 
cântărea viclean din ochi, din lateral, că privirile lui 
alunecau spre ea atunci când credea că ea nu-l vedea. 
Observase în trecut că aceasta era o tentativă obişnuită de 
a face o primă manevră către o colegă de rang inferior, 
manevră menită să culmineze cu o aventură la birou în 
toată regula. Mulţi bărbaţi, desigur, nu treceau de aceste 

prime semne - ele erau mai degrabă un indiciu al speranţei 
decât al intenţiei. Insă mai existau şi alţii care erau o 
adevărată pacoste, iar Fry nu îşi putea da seama 
deocamdată din ce categorie făcea parte Rennie. Cu toate 
astea, era bine că fusese avertizată, astfel încât să poată 
decide ea însăşi când venea momentul să-i aplice lovitura 
de graţie. Aventurile cu colegii de serviciu nu făceau parte 
din planurile ei. Nici vorbă de aşa ceva! 

Observase că Rennie nu făcea eforturi să pară ocupat, 
chiar dacă în momentul acela undeva, în clădire, se afla un 
inspector-şef care ar fi putut oricând să intre în birou. 

— Domnule sergent? îl abordă Fry atunci când, în sfârşit, 
puse telefonul înapoi în furcă. 

Rennie privi în jur, ca şi când ar fi fost surprins de faptul 
că ea se mai afla încă acolo. Apoi zâmbi, schimonosindu-şi 
faţa până când aproape că îi făcu cu ochiul. Purta o cravată 
de un verde-închis, cu un model mic, auriu, iar costumul 
avea o croiala potrivita pentru umerii săi masivi, însă nu 
fusese curăţat în ultima vreme. Scoase o lamă din guma lui 
de mestecat obişnuită, gest din care Fry dedusese că, 
probabil, era fost fumător. 

— Ce pot face pentru tine, Diane? 

— Am aici un proiect referitor la cifrele infracţionalităţii 
auto... 

— Aşa...? 

— Mă întrebam dacă s-a făcut vreo verificare pe 
calculator. Dacă s-a stabilit vreo corespondenţă între 
momentele în care au avut loc infracțiunile şi locurile unde 
s-au petrecut acestea. Dacă există o analiză a modurilor de 
operare. Am putea realiza un model computerizat. 

— De regulă, Ben Cooper se ocupă de chestiile astea, o 
informă Rennie. Te-aş sfătui să nu te amesteci în ceea cee 
pe calculator până nu vorbeşti cu el. 

— Un model computerizat ne-ar putea dezvălui o serie de 
predicții, ar putea sugera amplasamente-cheie. Merită o 
încercare, domnule sergent... 

— Ţi-am spus, vorbeşte cu Ben. A fost trimis la Moorhay, 
dar ar trebui să se întoarcă la birou ceva mai târziu, slavă 

Domnului! 

Fry auzise numele lui Ben Cooper pomenit de mai multe 
ori în prima ei săptămână de lucru în Edendale. Aparent, 
omul ăsta era o întruchipare a tuturor virtuţilor posibile, 
unul care le ştia pe toate. Detectivul Cooper cunoştea zona 
ca pe palma mâinii sale, spuneau cei de pe aici. Le 
cunoştea pe toate lichelele de prin partea locului şi chiar şi 
pe familiile lor, se mai spunea. În afară de asta, ştia cum 
funcționau toate sistemele din biroul CID. Ştia exact cum 
trebuiau completate tonele de hârţoage care îi buimăceau 
complet pe alţi detectivi. Mai nou, se părea că era singura 
persoană capabilă să folosească un calculator. Insă Diane 
Fry avea o calificare în tehnologia informaţiei şi absolvise 
un curs de analiză a informaţiilor secrete la Facultatea 
Naţională de Studiu al Criminologiei, din Bramsthill. Cu 
prima ocazie, avea să le arate ea cine ştia să folosească un 
calculator pe aici! 

Deocamdată însă, se hotărî să încerce o altă abordare. 

— Cineva de la NEIS’ a scris un proiect pe tema asta, 
acum câteva luni. Ni s-a vorbit despre el când eram la 
Bramshill. 

— Serios? 

Rennie nu părea deloc impresionat. 

— Serviciul Național de Informații în Domeniul 
Criminologiei. 

— Ştiu şi eu ce înseamnă NEIS, mulţumesc. 

— Mă întrebam dacă a făcut cineva vreun studiu pe tema 
asta. Nu văd nicio menţiune în documentaţie. Poate că 
grupul de proiect a mers pe firul ăsta până la capăt? 

— Mă îndoiesc. 

— O să verific eu, dacă vreţi, domnule sergent. 

Rennie deveni posac, trase de nodul cravatei, scotoci pe 
birou în căutarea unei bucăţi de hârtie şi ridică receptorul 
pentru a forma un alt număr. 

— Ce spuneţi, domnule sergent? 

— Mă rog, dacă ţii neapărat... 

Fry îşi făcu o notiţă pentru sine în agendă şi o însemnă cu 

un asterix. Apoi, puse deoparte rapoartele privind 
infracţionalitatea auto şi lua comunicatul de dimineaţa, 
legat de fata aceea dispărută, Laura Vernon. Îl parcursese 
deja o dată şi reţinuse toate detaliile, de altfel foarte 
sumare. 

Avea o memorie excelenta pentru lucruri de genul asta. 
Ştia cu exactitate cu ce era îmbrăcată fata atunci când 
fusese văzuta ultima oară - ştia inclusiv despre bikinii 
albaştri şi despre pantofii sport marca Reebok, mărimea 36, 
înguşti. Dacă ar fi fost primul detectiv care ar fi dat peste 
vreunul dintre aceste obiecte, ştia cu siguranţă că l-ar fi 
recunoscut fără întârziere. Dar, desigur, mai întâi de toate 
ar fi trebuit să facă parte din echipele de căutare. 

Toţi angajaţii disponibili fuseseră deja convocați pentru 
sarcina găsirii Laurei Vernon. Mai precis, toţi angajaţii cu 
excepţia detectivului Diane Fry şi a sergentului-detectiv 
David Rennie. Fry era nou-venită în departament şi era 
normal să fie aşa. Dar cu ce greşise David Rennie? În 
momentul de faţă, el se ocupa de delictele cotidiene în 
cadrul Diviziei E, iar Fry reprezenta echipa lui. Nu părea o 
combinaţie cu prea mari şanse pentru anihilarea valului 
infracţional. Până una-alta, nici măcar nu-şi dădeau silinţa. 

Fry se ridică de la birou şi merse să verifice dosarul 
cazului Laurei Vernon. Cu toate că ancheta începuse cu mai 
puţin de 48 de ore în urmă, dosarul căpăta deja proporţii. 
Mecanismele unei anchete majore începeau să intre în 
acţiune, chiar dacă deocamdată nu se putea vorbi oficial 
despre ancheta unei crime - cel puţin până nu era găsit 
cadavrul. Fără îndoială, existau multe cazuri de adolescente 
care fugeau de acasă. De cele mai multe ori, ele se 
întorceau acasă după câteva zile, flămânde şi copleşite de 
ruşine. Laura avea bani - părinţii ei estimaseră că ar fi 
putut avea cel mult treizeci de lire în poşetă; în mod cert, 
nu era genul de fată care să ducă lipsă de bani. Însă nu 
luase cu ea haine şi alte obiecte personale. Acesta era un 
amănunt semnificativ. 

In afară de asta, mai existau alte două motive pentru 
care reacţiile nu se lăsaseră aşteptate în acest caz. Unul 


44 


era acela că, potrivit relatării unui martor, Laura discutase 
cu un tânăr neidentificat în spatele casei ei, cu puţin înainte 
de momentul dispariţiei. Fusese ultima oară când cineva o 
văzuse pe fată - şi de atunci trecuseră aproape două zile. 

Celălalt motiv urgent - care nu fusese menţionat în 
dosar, dar care devenea evident după parcurgerea 
rapoartelor - era uciderea cu câteva săptămâni în urmă a 
tinerei Susan Edson, în vârstă de şaisprezece ani. Crima, 
încă nerezolvată, avusese loc pe raza de jurisdicție a 
Diviziei B, undeva în vecinătate. 

Toată lumea ştia că, într-o ancheta, primele două sau trei 
zile erau vitale, dacă până la urmă se dovedea a fi vorba 
despre o crimă sau despre o altă infracţiune gravă. In 
primele şaptezeci şi două de ore, amintirile martorilor sunt 
încă proaspete, iar făptaşul nu va fi avut prea mult timp la 
dispoziţie pentru a se descotorosi de probe şi pentru a-şi 
construi un alibi. În acelaşi timp, o acţiune mai rapidă 
însemna mai multe şanse de a o găsi pe Laura Vernon în 
viaţă. 

Fry constată cu interes că poliţiei i se oferise de la bun 
început numele unui „potenţial” făptaş. Un tânăr pe nume 
Lee Sherratt fusese indicat de părinţii fetei şi fusese 
intervievat de poliţişti la o primă trecere în revistă. Negase 
că el ar fi fost tânărul văzut discutând cu Laura, însă alibiul 
lui nu putea fi dovedit. Cazierul lui Sherratt fusese scos din 
evidenţa naționala computerizată a poliţiei - câteva 
infracţiuni mărunte, unele înfăptuite pe când era minor. Nu 
era cine ştie ce, dar era suficient pentru ca numele lui să 
rămână în fruntea listei suspecţilor până când se 
descopereau dovezile necesare pentru a putea fi eliminat. 

Conform rapoartelor, un inspector în uniformă de la 
Grupul de Asistenţă Operaţională răspundea acum de 
căutările desfăşurate la sol. Inspectorul Paul Hitchens era 
ofiţerul de investigaţii din partea CID, el urmând să îi dea 
raportul detectivului-inspector şef Stewart Tailby. Ofițerii 
trecuseră deja pe la toate casele din satul Moorhay, de 
vreme ce tot nu erau foarte multe. Toţi prietenii şi rudele 
despre care se ştia în zonă fuseseră vizaţi de anchetă. Nici 

urmă da Laura Vernon, niciun fir care să ducă la un 
eventual loc în care aceasta s-ar fi putut afla. 

Cercetarea meticuloasă, centimetru cu centimetru, a 
împrejurimilor provinciale era deja în plină desfăşurare. 
Ofițerii care aveau zi liberă fuseseră chemaţi la serviciu, 
echipele cu câini utilitari erau scoase pe teren, iar 
elicopterul survola zona. Paznicii Rezervaţiei Naturale şi 
trupele jandarmeriei participau la căutări, iar salvamontiştii 
erau undeva sus, pe terenurile sterpe de deasupra satului. 
Şi, fireşte, Domnul Detectiv Perfect era el însuşi la Moorhay. 
Prin urmare, cazul era rezolvat. 

Fry îl cunoscuse pe inspectorul Hitchens încă din prima zi 
de lucru. Era şeful ei de la CID - după sergentul Rennie, în 
orice caz. Dar ea ajunsese deja la concluzia că Rennie nu 
conta prea mult. Hitchens era mai tânăr decât sergentul şi 
mai bine educat. Aşadar, fusese avansat de timpuriu; 
probabil că era un absolvent care evoluase rapid în carieră, 
aşa ca ea. Cu siguranţă fusese predestinat unor idealuri 
mai nobile, iar vocea lui era ascultată de mai mulţi ofiţeri 
de rang superior. Fry îşi dorea cu patimă să fie în mijlocul 
evenimentelor, într-o investigaţie de proporţii, la dreapta 
inspectorului Hitchens, să aibă şansa de a impresiona. Nu 
avea intenţia să mai piardă prea mult vremea prin birou, 
uitându-se pe statisticile privind infracţionalitatea auto. 
Ancheta unei crime era exact ceea ce-şi dorea. Însă ocazia 
se ivise prea curând, cât ea era încă nouă. Aşa se şi explica 
prezenţa ei în acest birou, alături de Rennie. 

In orice caz, într-o oră sau două, căutările Laurei Vernon 
aveau să se încheie. Chiar dacă erau în luna lui august, 
înserarea avea să cada până la urmă peste dealuri, iar 
bărbaţii şi femeile din echipele de căutare aveau să se 
împrăştie şi să plece abătuţi pe la casele lor. A doua zi 
aveau să apară anunţuri în ziare şi la televizor şi voluntarii 
civili aveau să se strângă şi să îngroaşe rândurile echipelor 
de căutare. 

Fry ştia că avea două alternative: fie să stea relaxată şi 
să-şi umple timpul până când Rennie considera că a venit 
momentul potrivit să-i aloce nişte sarcini, fie să spună tot 

ce avea pe suflet, să preia iniţiativa, să înceapă să arate din 
ce aluat era făcută. Se abţinu însă. Acum nu era momentul 
- trebuia să ajungă într-o poziţie mai avantajoasă. Până 
una-alta, sergentul Rennie nu merita efortul ei de a încerca 
să-l impresioneze. 

Chiar atunci uşa se deschise, iar inspectorul Hitchens 
bagă capul înăuntru. 

— Pe cine avem noi aici? A, da... 

Păru dezamăgit, precum un căpitan rămas să aleagă 
dintre jucătorii pe care nu şi-i doreşte nimeni atunci când se 
alcătuiesc echipele. Hitchens era în cămaşa, având 
manşetele răsucite câțiva centimetri deasupra unor 
încheieturi puternice, acoperite cu par negru, sârmos. Avea 
în jur de treizeci de ani şi părea în permanenţa gata să 
zâmbească. Fry îi surprinse privirea, apoi se uită la Rennie, 
care nu se mişcase decât atât cât să-şi dea jos piciorul de 
pe birou. 

Hitchens înclină din cap. 

— Eşti de acord să păzeşti fortul o vreme, Dave? 

— Domnule... 

Fry sări în picioare nerăbdătoare. 

— Unde mergem, domnule? Este vorba despre fata 
dispărută, Laura Vernon? 

— Pai, despre cine altcineva? Da, am fost anunţaţi 
telefonic că s-a găsit ceva. Avem un om de încredere la faţa 
locului, care tocmai face verificările necesare, dar, după 
toate aparențele, e de bine. Poţi fi gata în două minute? 

— Voi fi. 

După plecarea inspectorului, Diane Fry se întoarse la 
biroul ei, să strângă rapoartele privind infracţionalitatea 
auto. Avu grijă să se întoarcă cu spatele la Dave Rennie, 
pentru ca acesta să n-o vadă zâmbind. 


Localitatea Edendale era situată într-o vale largă, în 
spaţiul dintre cele două jumătăţi distincte ale regiunii Peak 
District. Pe una din părţi, dealurile line de piatră de calcar şi 
vâlcelele împădurite ale Vârfului Alb se întindeau până 
dincolo de Bakewell şi Wyedale, pătrunzând în raza de 

jurisdicție a Diviziei B şi dincolo de hotarele comitatului 
Staffordshire. De cealaltă parte, se întindeau terenurile 
sterpe cu piatră de gresie, sălbatice şi pustii, ale Vârfului 
întunecat - o zonă foarte slab populată, unde pantele înalte 
ale dealurilor Mam Tor şi Kinder Scout apărau lacurile de 
acumulare tăcute şi îndepărtate de sub Trecătoarea 
Şerpilor. 

Era unul din cele două oraşe situate pe teritoriul 
Rezervaţiei Naturale Peak District. Celălalt era Bakewell, 
aflat la câţiva kilometri mai înspre sud, unde îşi avea sediul 
una dintre secţiile Diviziei E. Alte localităţi - precum 
Buxton, unde se afla sediul central al Diviziei B - fuseseră 
scoase în mod intenţionat în afara Rezervaţiei Naturale, 
atunci când se stabiliseră graniţele acesteia. 

În dreptul localităţilor Buxton, Matlock şi Ashbourne, 
hotarul făcea ocoluri largi. Însă Edendale era situat prea 
departe printre dealuri ca să poată fi ocolit. Ceea ce 
însemna că regulamentul restrictiv al Rezervaţiei Naturale 
Peak District se aplica şi în cazul oraşului în aceeaşi măsură 
în care se aplica versantului Mam Tor sau grotelor Blue John 
din Castleton. 

Diane Fry încă mai studia geografia oraşului şi a văii. 
Până în momentul de faţa se familiarizase numai cu zona 
din imediata vecinătate a casei victoriene de la periferia 
localităţii Edendale, unde închinase un apartament la etajul 
întâi şi cu străzile din preajma secţiei - inclusiv cu 
panorama tribunelor clubului de fotbal Edendale. Însă era 
conştientă de faptul că, orice cale ar fi ales spre ieşirea din 
Edendale, singura soluţie era să urce - peste dealuri, către 
cătunele de pe terenurile sterpe sau către satele din valea 
vecină. 

Fry era o şoferiţă bună, fiind instruita la şcoala de şoferi a 
Poliţiei din West Midlands să manevreze vehicule de 
urmărire. Însă inspectorul Hitchens alese să conducă el şi o 
luară spre ieşirea din oraş, către uriaşa movilă de teren arid 
care despărţea localitatea Edendale de valea vecină. 

— Este vorba despre un singur pantof... spuse Hitchens. 

— Un pantof sport? întrebă Fry. Reebok, mărimea 36? 

Inspectorul o privi surprins, ridicând o sprânceană. 

— Văd că eşti la curent cu cazul Vernon. 

— Da, domnule. 

— De la bun început a existat posibilitatea să i se fi 
întâmplat ceva, dar părinţilor nu poţi să le spui asta. Avea 
bani la ea, însă nu luase nimic altceva. l-am contactat deja 
pe toţi prietenii şi toate cunoştinţele ei. Nimeni nu ştie 
nimic. Mi-e teamă că ne putem aştepta oricând să-i apară 
cadavrul pe undeva. E inevitabil. 

— Ce fel de fată este? 

— A, provine dintr-o familie înstărită, cu o situaţie 
liniştitoare. Nu i-a lipsit niciodată nimic, aş spune eu. 
Urmează cursurile unei şcoli particulare, High Carrs, iar la 
anul trebuie să-şi dea examenele GCSE€. La lecţii de pian. 
Are un cal pe care i l-au cumpărat părinţii şi care este ţinut 
la nişte grajduri situate chiar la ieşirea din Moorhay. Uneori 
participă la concursuri de echitație. 

— Sărituri peste obstacole? 

— Bănuiesc că da. 

— Şi se pricepe la ceva din toate astea? 

Hitchens se uită la ea şi dădu din cap aprobator. 

— Dacă e să le dăm crezare părinţilor, e perfectă în tot 
ce face. Va intra cu siguranţă la Oxford sau la Cambridge şi 
îşi va lua licenţa, dar nu e exclus ca mai târziu să aleagă să 
urmeze o cariera de muzician. Asta bineînţeles dacă nu 
cumva câştigă între timp aurul olimpic. Prietenii ei sunt de 
alta părere. 

— Băieți? 

— Desigur. Cum altfel? Totuşi, mami şi tati neagă 
zvonurile astea. Ei spun că fata lor e prea ocupată cu 
studiile, cu echitaţia şi aşa mai departe. Dar treptat, treptat 
dăm de urma iubiţilor ei. 

— Certuri acasă? Chestii de genul ăsta? 

— Nimic. Cel puţin... 

— ... Aşa declară părinţii. Am înţeles! 


6 General Certificate of Secondary Education - o serie de examene 


de aptitudini la care sunt supuşi elevii de gimnaziu din Anglia, Ţara 
Galilor şi Irlanda de Nord, între 14-16 ani. (n.tr.). 


49 


— Exact! 

Hitchens zâmbi din nou. Lui Fry îi plăcea când îi zâmbeau 
ofiţerii de rang superior, dacă aceştia aveau motive 
întemeiate să o facă. Privi la mâinile lui, care se odihneau 
pe volan. Erau mâini puternice, cu unghii curate şi tăiate 
îngrijit. Văzut din profil, nasul lui era puţin cam mare. Avea 
ceea ce se numea „un nas roman”. Dar pentru un bărbat 
acest aspect nu reprezenta câtuşi de puţin o problema - 
denota tărie de caracter. Se uită din nou la mâna lui 
stângă. Nu purta verigheta. Dar abia acum observă o 
cicatrice albă care traversa articulațiile din mijloc a trei 
dintre degete. 

— Părinţii spun că Laura a fost la cumpărături cu mama 
ei în după-amiaza aceea, o informă Hitchens. Au fost la De 
Bradelei Centre, în Belper. 

— Ce e acolo? 

— A, haine... spuse el vag. 

— Tati nu le-a însoţit? 

— Nu cred că e genul lui preferat de activitate. În orice 
caz, femeile se duseseră să-i cumpere un cadou pentru ziua 
de naştere, aşa că nu şi l-ar fi dorit prin preajmă, nu? A 
rămas acasă pentru a ajunge la zi cu sarcinile de serviciu. 
Graham Vernon conduce o afacere de consultanţă 
financiară, despre care spune că merge ca pe roate. 
Oamenii ăştia chiar par să nu aibă grija zilei de mâine. 

— Şi după ce s-au întors acasă? 

— Era în jur de cinci şi jumătate când s-au întors. Încă era 
foarte cald, aşa că Laura s-a schimbat şi a ieşit în grădină 
pentru o vreme. Nu s-a întors la masa de seară, de la şapte 
şi jumătate. Atunci au început părinţii să intre în panica. 

Fry îl admira pentru faptul că reţinuse toate detaliile şi le 
putea reda acum fără niciun efort. Evident, Hitchens avea 
genul acela de memorie care era foarte apreciat în poliţie în 
ziua de azi. Mulţi poliţişti n-ar fi putut repeta informaţiile 
fără să le citească de undeva, din notițele lor. 

— Părinţii îşi asigură alibiul unul altuia? 

— Da. 

— Dar ea a fost văzută discutând cu un tânăr înainte să 

dispară, nu? 

— Bravo, Diane! Da, am luat legătura cu o doamnă care 
ieşise să culeagă flori de câmp, la marginea tufişurilor din 
vârful Răzorului. Este membră a Institutului Femeilor şi 
ajută la crearea ornamentelor pentru împodobirea unei 
fântâni” din Great Hucklow. l-a fost ruşine să recunoască 
acest lucru, dacă poţi să-ţi imaginezi! Credea că am putea 
s-o arestăm pentru furt de flori de câmp. Copiii ei îi 
spuseseră că asta era o crima împotriva mediului 
înconjurător. Se pare însă că împodobirea acelei fântâni era 
suficient de importanta pentru a o determina s-o apuce pe 
căi greşite. În orice caz, a venit în întâmpinarea noastră şi, 
cu ajutorul unei fotografii, a identificat-o pe Laura Vernon 
ca fiind fata pe care o văzuse. Pe băiat însă nu l-a putut 
descrie. Era prea departe. 

— Şi acum a apărut pantoful ăsta... 

— Da, asta-i tot ce avem deocamdată. Dar se pare că am 
dat de un fir. Îl avem pe Ben Cooper la faţa locului - a făcut 
parte dintr-una dintre echipele de căutare. Ben are fler. 

— Sunt convinsa. 

— A, l-ai cunoscut deja pe Ben Cooper? Numai ce s-a 
întors din concediu astăzi. 

— N-am avut ocazia să-l cunosc, însă i-am auzit pe 
ceilalţi discutând despre el. 

— Am înţeles. 

Hitchens nu mai zise nimic vreme de câteva minute, 
răstimp în care încercă să treacă de o răscruce pe unde 
camioane grele goneau zgomotos la intervale regulate, 
aşternând pe marginea drumului un strat de praf de calcar. 
Fry încercă să-i citească gândurile, întrebându-se dacă 
spusese ceva ce nu-şi avea rostul. Dar era sigură pe 


7 Împodobirea fântânilor este un obicei practicat în regiunile rurale 
ale Angliei, cu precădere în zona Peak District, comitatul Derbyshire. El 
consta în împodobirea fântânilor, a izvoarelor sau a altor surse de apa 
cu diverse modele - de regula pe teme religioase - realizate din petale 
de flori. Se spune că acest obicei îşi are originile în tradiţia păgâna. Alte 
voci susţin însa că el este asociat cu perioada Ciumei Negre, când 
oamenii îşi exprimau astfel recunoştinţa pentru apa pura pe care o 
găseau numai în anumite fântâni, (n.tr.). 


51 


capacitatea ei de a nu-şi trăda emoţiile prin voce. Făcuse 
grele şi îndelungate exerciţii în acest sens, iar acum, din 
câte simţea ea, vocea ei suna întotdeauna pozitiv. 

— Şi ia spune-mi, Diane, cum merge treaba? Te adaptezi 
bine în biroul de la CID? 

— Foarte bine, domnule. Pe aici, unele lucruri se fac altfel 
decât m-am obişnuit eu, dar până acum nu există niciun 
aspect cu care să nu mă fi acomodat din mers. 

— Perfect! Dave Rennie se poartă frumos cu tine? 

— Nu mi-a făcut probleme, răspunse Fry. 

Observă că, de când era singură în maşină cu 
inspectorul, acesta începuse să o tutuiască. Îi plăcea să ţină 
evidenţa acestor lucruri, în eventualitatea că ele aveau o 
semnificaţie mai profunda. Poate reuşea, la rândul ei, să 
renunţe la apelativul „domnule”, să vadă dacă obținea 
efectul dorit - o apropiere ca între colegi, în locul relaţiei 
distante dintre un superior şi un subaltern. Însă nu avea să 
meargă mai departe. 

— Nu găseşti că Derbyshire este prea tăcut, după ce ai 
petrecut o vreme în West Midlands? 

— E o schimbare plăcută, spuse Fry. Dar sunt convinsă 
că şi Divizia E are provocările ei. 

Hitchens râse. 

— Celelalte divizii îi spun „E de la Easy Street”E. 

Fry aflase deja de la noii ei colegi că localitatea Edendale 
fusese aleasă ca sediu central al Diviziei E, în defavoarea 
unor localităţi precum Bakewell sau Matlock, din raţiuni 
pur... alfabetice. Era una dintre ciudăţeniile sistemului 
polițienesc din Derbyshire ca diviziile teritoriale să îşi aibă 
sediul central în localităţi a căror denumire începea cu litera 
potrivită. Astfel, Divizia A era amplasată în Alfreton, Divizia 
B - în Buxton, Divizia C - în Chesterfield, iar Divizia D - în 
Derby. 


8 Aluzie la comedia din 1917, realizata de Charlie Chaplin, a cărei 
acţiune se desfăşoară pe o strada similara celei unde s-a născut 
Chaplin însuşi - o lume lipsită de speranţă, o lume a bandelor de 
răufăcători, a violenţei domestice, a alcoolicilor, unde autorităţile - 
reprezentate de Biserică şi Poliţie - nu reuşesc să facă faţă. (n.tr.). 

Prin urmare, ar fi fost de neconceput ca Divizia E să fie 
situată în Bakewell sau în Matlock. Ar fi fost o ofensă gravă 
împotriva ordinii instituţionale. De fapt, dacă n-ar fi existat 
deja o localitate numită Edendale, vreun specialist în PR 
dintr-un birou al sediului teritorial ar fi fost nevoit să 
inventeze una. 

— Eu mă gândeam mai degrabă la viaţa socială, explică 
Hitchens. Edendale nu este tocmai capitala europeană a 
cluburilor de noapte. E un pic cam anost pentru cineva 
venit din Birmingham, presupun. 

— Cred că depinde foarte mult de ceea ce cauţi. 

El se întoarse să o privească, în timp ce mâinile sale se 
odihneau dezinvolt pe volanul maşinii. 

— Şi, mai exact, ce anume caută Diane Fry? 

Chiar aşa, ce anume? 

Exista un singur lucru pe care Diane era dispusa să-l 
recunoască faţă de ea însăşi. Poate că nu era tocmai ceea 
ce ar fi aşteptat el să audă. Dar era un lucru pe care trebuia 
să-l afle, mai bine acum decât mai târziu. 

— Îmi doresc să avansez în carieră, admise ea. 

— A! 

Ridică din sprâncene, surprins, iar un zâmbet îi lumină 
faţa. Arăta destul de bine şi, în plus, nici nu purta 
verighetă! 

— Sunt bună în meseria mea, continua ea. O să fac tot 
ce-mi stă în puteri să fiu promovată. Asta e important 
pentru mine. Cel puţin în momentul de faţă. 

— Mi se pare corect. Îmi place sinceritatea ta. 

Şoseaua principală către Buxton urca şi urca până când 
ajungea la un platou unde carierele de piatră de calcar 
concurau cu pârloagele ca decor de fundal. Aici se găsea o 
cârciumă bine plasată, numită Farul, care oferea nişte 
privelişti spectaculoase asupra a două văi din vecinătate şi 
asupra dealurilor de dincolo de ele. Hitchens coti, ieşind de 
pe şosea înainte să ajungă în dreptul carierelor şi începură 
să urce şi să coboare uşor peste dealuri şi văi mai mici, ca 
într-o călătorie lină cu un montagnes russes, coborând 
treptat către Wyedale. Din când în când, porţile unor ferme 

pâlpâiau pe lângă ei, lăsate în urmă de viteza maşinii, cu 
indicatoarele lor albe cu negru care făceau reclamă la 
cirezile de vaci de lapte şi la grămezile de baloţi de paie 
rotunzi, uriaşi, ori la silozurile învelite în plastic negru ce 
zăceau pe câmp, dincolo de zidurile de piatră. 

— Ti-am văzut dosarul, desigur, admise Hitchens. Nu-i 
rău deloc. 

Fry aproba printr-o mişcare a capului. Ştia că nu era rău. 
Ba era chiar al dracului de bun! Rezultatele ei la examene o 
situaseră întotdeauna printre cei mai buni. Evoluţia ei după 
transferul la CID fusese una spectaculoasă. Avusese un 
început de carieră promiţător în West Midlands, iar cei de 
acolo o pregătiseră pentru lucruri măreţe; oricine putea să 
vadă asta. 

— Păcat că a trebuit să pleci din vechea instituţie, spuse 
Hitchens. 

Ea nu zise nimic, aşteptând comentariul pe care era 
convinsă că urma să-l audă. 

— Dar e de înţeles. Date fiind circumstanţele. 

— Da, domnule. 

Date fiind circumstanţele. Exact aşa încerca şi Fry să 
vadă lucrurile acum. „Circumstanţele.” Era un cuvânt 
nemaipomenit de rezervat şi de obiectiv. Circumstanţele 
erau ceea ce aveau alţii, nu erau ceva care îţi întorcea viaţa 
pe dos, îţi nimicea respectul de sine şi ameninţa să distrugă 
tot ceea ce avuseseşi vreodată mai scump. Nu te puteai 
supăra pe circumstanţe. Puteai doar să-ţi continui viaţa şi 
să te concentrezi asupra lucrurilor mai importante... Date 
fiind circumstanţele. 

Acum mergeau de-a lungul unei creste, având un perete 
abrupt pe una din părţi, cu pante pline de bolovăniş ce 
coborau până la un pârâiaş micut. Treptat, priveliştea se 
pierdu printre copaci. lIci-colo mai vedeai câte o casă 
retrasa de la şosea, însă nu toate erau ferme funcţionale. 

— Şi totuşi, n-au existat consecinţe neplăcute? întrebă 
Hitchens. 

Fry nu-l putea învinovăţi pentru faptul că încerca marea 
cu degetul. Se aşteptase ca, mai devreme sau mai târziu, 

să se ajungă şi la asta. Subiectul fusese atins, desigur, la 
interviul ei de angajare, iar ea răspunsese la toate 
întrebările acelea, atent formulate, cu replicile potrivite, cât 
se poate de rezonabile şi de lipsite de orice urma de 
emoție. Insă era imposibil ca această poveste să nu rămână 
întipărită tocmai în mintea acelora de care depindeau 
perspectivele ei de avansare - aşa, ca inspectorul Hitchens, 
de pildă. Era încă un obstacol pe care se vedea nevoită să-l 
depăşească. 

— Absolut nici una, răspunse ea. Am lăsat totul în urmă. 
Nu mă mai gândesc la asta. Nu-mi doresc decât să merg 
mai departe cu meseria mea. 

— E unul dintre riscurile meseriei, nu? Vine cu restul la 
pachet? 

— Presupun că se poate spune şi aşa, domnule. 

El înclină din cap, satisfăcut. Pentru o fracțiune de 
secundă, Fry se întrebă cum ar fi reacţionat el dacă ea ar fi 
procedat aşa cum o îndemnase un scurt puseu de furie, 
undeva adânc în sinea ei - dacă ar fi ţipat, dacă ar fi strigat, 
dacă ar fi tăbărât cu pumnii asupra lui, să-i şteargă 
zâmbetul acela superior de pe chip. Se simţi mândră că nu 
mai avea astfel de izbucniri; învățase să-şi stăpânească 
acel puseu de furie, să-l ţină ferecat cu grija şi să nu-i mai 
dea drumul. 

Casele începură deodată să se înmulțească pe ambele 
părţi ale şoselei, cu toate că nu existase niciun indicator 
care să anunţe intrarea în vreun sat. Undeva departe, în 
dreapta, era o şcoală mică; se mai vedeau şi nişte ferme 
transformate în ateliere meşteşugăreşti şi un oficiu poştal 
micuţ, sătesc, care făcea corp comun cu un magazin, la 
capătul unui şir de case. Deasupra acoperişurilor caselor se 
zărea turnul pătrat al unei biserici, înconjurat de castani şi 
de paltini înalţi şi bătrâni. 

Ajunseră în dreptul unei grămezi de maşini şi dube 
parcate pe o alee pietruită. De îndată ce Hitchens parca, 
agentul Wragg îşi făcu apariţia, asudat, la geamul maşinii. 
Strângea în mână o punga de plastic în care era un pantof 
sport marca Reebok. 

— Wragg? Unde e detectivul Cooper? 

— Individul ăla în vârstă îi arată unde a găsit pantoful, 
domnule. 

— Ce e în mintea omului ăstuia? Ar fi trebuit să ne 
aştepte... spuse Hitchens. 

— Tipul ăla n-a vrut să mai aştepte. A spus că e seara lui 
de domino şi că ori ne arata acum, ori nu ne mai arată 
nimic. 

— Seara de domino? 

Wragg păru jenat. 

— Chiar lăsa impresia că vorbea serios, explică el. 


Porțiunea de potecă arăta aproape identic cu oricare alta. 
Avea un strat uscat de pământ plin de colb, în care erau 
încastrate rădăcini răsucite de copaci, ce ieşeau la 
suprafaţă, formând trepte în zonele mai abrupte. Pe ambele 
părţi erau stejari şi mesteceni căţărându-se de-a lungul 
pantei, cu tufe dese de ferigă crescute în jurul trunchiurilor 
lor. O grămadă dezordonată de bolovani uriaşi zăcea pe 
jumătate ascunsă printre tufele de ferigă, asemenea 
ruinelor năpădite de buruieni ale unui templu din Epoca de 
piatră. Păsările treceau în viteză printre tufişuri, cântându-şi 
sirenele de alarmă, iar pe fundal se auzea susurul constant 
al unui pârâu ce curgea rapid la vale. 

— Mda, cam pe-aici, spuse Harry. 

— Sunteţi sigur? 

— Aşa socotesc eu. 

Ben Cooper nu prea ştia ce să creadă despre Harry 
Dickinson. De regula, putea citi o emoție oarecare la 
oamenii cu care intra în contact în asemenea situaţii. Ei 
erau adesea supăraţi, îngroziţi, furioşi sau chiar complet 
răpuşi de şoc şi de durere. Aceştia erau cei pentru care 
crimele violente erau ceva nou şi înfricoşător, cu care nu 
mai avuseseră de-a face niciodată în viaţa lor de până 
atunci. Câteodată mai întâlnea şi oameni care trădau o 
stare de nervozitate sau care deveneau agresivi în mod 
inexplicabil. Şi acestea erau nişte reacţii interesante, ele 
fiind, de cele mai multe ori, primele semne ale vinovăţiei. 

Învăţase să detecteze aceste semnale la oamenii cu care 
avea de-a face. Considera că această capacitate era strict 
legata de instinctele unui bun detectiv. 

Şi totuşi, Harry Dickinson nu trădase niciun fel de emotie, 
nici acasă, de faţă cu soţia şi cu nepoata lui, dar nici aici, 
stând alături de Cooper în locul în care el şi câinele lui 
găsiseră pantoful sport pătat de sânge. 

Atât cât durase coborârea pe poteca până la poalele 
stâncii Raven's Side, Harry mersese în faţă, tăcut şi băţos, 
cu spatele drept şi balansându-şi braţele într-un ritm 
constant. Nu scosese o vorbă de când plecaseră, 
comunicând doar printr-o uşoară înclinare a capului atunci 
când poteca ajungea la o cotitură. Era ca şi cum bătrânul 
fusese închis bine într-un trup care se transformase în 
stană de piatra. Cooper şi-ar fi dorit să treacă în faţa lui, 
pentru a încerca să descifreze ceva în privirea bătrânului. 

— Domnule Dickinson, înţelegeţi că Laura Vernon ar 
putea să zacă undeva în apropiere, grav rănită? 

— Da. 

— Sau poate chiar moarta? 

Harry întâlni privirea lui Cooper. Ce fusese oare expresia 
aceea fugară care i se citise în ochi pentru o fracțiune de 
secundă?  Amuzament? Nu, batjocură. O stare de 
nervozitate provocată de o asemenea risipă de cuvinte. 

— Nu sunt tâmpit. Ştiu cum stă treaba. 

— Este extrem de important să aflam locul exact unde aţi 
găsit pantoful, domnule Dickinson. 

Harry scuipă în iarba şi îşi îngustă privirea când se uită în 
direcţia soarelui aflat la asfinţit, precum un indian care 
caută o urma. Arătă apoi cu vârful pălăriei în partea 
dreaptă. 

— Acolo jos? Lângă pârâu? 

— Jess aleargă până acolo jos, lângă apă, îl lămuri Harry. 

— Ce e dincolo de bolovanii aceia? 

— O bucată de pământ lăsată în paragină, năpădită de 
buruieni. Pe acolo sunt iepuri şi alte animale de genul ăsta. 

— De acolo a apărut pantoful? 

Harry ridică din umeri. 


57 


— Aruncă şi tu o privire, tinere! 

Cooper se duse până la grămada de bolovani. Numai 
vârfurile acestora se mai vedeau din iarbă, iar formele lor 
neregulate păreau alunecoase şi înşelătoare. Nu era un loc 
pe unde ar fi ales să se plimbe, dat fiind că avea la 
dispoziţie nişte trasee mai accesibile plimbărilor, în alte 
direcţii. După cât de scurtă era iarba aspră, înţelese că 
probabil oile veneau să pască acolo. Printre bolovani erau 
poteci înguste care fuseseră bătătorite şi se vedeau 
excremente vechi şi negre uscându-se pe sol. 

Încercând să meargă printre bolovani, pentru a evita 
amestecarea eventualelor urme de amprente, Cooper intră 
în tufele dese. Pârâul curgea în şuvoaie peste bolovani, la 
un metru sau doi în dreapta lui, devenind mai puţin adânc 
aici, sub o porţiune de mal neted, acoperit cu iarbă. Părea a 
fi locul ideal pentru ca doi oameni să-şi petreacă după- 
amiaza, izolaţi şi netulburaţi de nimeni. 

Privi înapoi, peste umăr. Harry Dickinson nu-l urmase. 
Rămăsese pe o porţiune plată de stâncă, într-o poziţie care 
dădea impresia că ar fi păzit poteca, aparent absent, 
indiferent la ceea ce se petrecea în jurul lui. Pumnul lui se 
încleşta din vreme în vreme, ca şi cum simţea că ar fi 
trebuit să strângă lesa câinelui. Părea complet calm. 

Cooper înaintă şi mai mult printre tufe, hainele lui 
maturând în trecere ferigile şi adunând nişte cârcei răzleţi 
din rugii de mure. Două sau trei viespi, deranjate de 
trecerea lui, îi dădură târcoale, repezindu-se enervant spre 
faţa lui şi reuşind să scape de palmele lui care loveau inutil 
aerul. Copacii începură din nou să se îndesească deasupra 
lui, formând o grotă întunecată, plină cu muşte. 

În faţa lui, la aproximativ zece metri mai jos, pe malul 
celălalt al pârâului, putea zări o potecă lată, marcată cu 
pietre mici şi cu tăpşane de lemn, fixate în pământ pe post 
de trepte. Era o ditamai poteca, curățată de buruieni, 
intens folosită şi bătătorită de multe tălpi. Cooper îşi dădu 
seama că aproape ajunsese la poteca Eden Valley - drumul 

ce făcea legătura cu traseul Pennine Way? puţin mai la 
nord. Era poteca preferata a hoinarilor, care treceau pe aici 
cu miile pe timpul verii. 

Insă locul unde se situa el acum era atât de îndepărtat şi 
de izolat de lume, de parcă s-ar fi aflat chiar în vârful 
dealului Mam Tor. Un drumeţ care ar fi trecut prin zonă n-ar 
fi putut să-l zărească pe Cooper acolo sus, printre tufele de 
feriga, nici dacă s-ar fi obosit să privească în direcţia aceea. 

Se întoarse, trecându-şi palma peste faţă pentru a se 
apăra de muşte. Privea în urmă, printre copaci şi ferigile 
dese, ca şi când ar fi privit spre capătul unui tunel 
întunecat, spre locul unde se zărea silueta lui Harry 
Dickinson, încadrată într-o reţea de crengi care parcă 
încercau să-l apuce. Cooper se uită strâmb când îl izbi 
contrastul unui petic de lumină orbitoare, ce inunda dealul 
în culori vii. Bătrânul stătea în lumina strălucitoare a 
amurgului, iar din pietrele înfierbântate de soare se ridicau 
aburi în jurul lui ca dintr-un cuptor. Păcla ce se ridica de la 
sol făcea ca silueta lui întunecată să se estompeze şi să se 
chircească, de parcă ar fi dansat un şimi!0 lent. Umbra lui 
uriaşă, profilată peste bolovanii din jur, părea să se 
răsucească şi să se smucească atunci când forma ei 
neregulată se fragmenta printre tufele de ferigă şi printre 
rugii de mure. 

Expresia din ochii lui Harry era imposibil de descifrat, 
chipul lui fiind parţial acoperit de umbra pălăriei. Cooper 
nu-şi putea da seama nici măcar încotro privea bătrânul, 
dacă se întorsese cu spatele sau dacă se uita direct la el, 
printre copaci. 

Şi-ar fi dorit să-l apuce pe bătrân de umeri şi să-l scuture 
bine. Ar fi vrut să-i spună că într-adevăr cineva tulburase 
liniştea locului şi asta de curând. Dovada era chiar acolo, 


? Traseu naţional în Anglia. Are 429 de kilometri, pornind din Edale 
(nordul ținutului Peak District), mergând către nord, prin Yorkshire 
Dales şi Parcul Naţional Northumberland şi ajungând până la Kirk 
Yetholm, chiar la intrarea pe teritoriul Scoției, (n.tr.). 

10 Dans modern, ritmat, de origine nord-americană, asemănător cu 
foxtrotul (n.tr.). 

putea fi văzuta şi mirosita de oricine. Pe acolo trecuseră doi 
oameni şi cel puţin unul din ei nu venise doar pentru iepuri. 
Mirosul care persista sub coroanele copacilor era un miros 
greu de sânge statut, de carne răscoaptă şi de urină. lar 
muştele găsiseră ceva mult mai îmbietor decât sudoarea lui 
Cooper pentru a se hrăni. 

— Bun! Toate locurile sunt asigurate? 

— Avem poliţişti plasați în toate punctele, răspunse 
Hitchens prompt. 

— Poliţia judiciară? 

— Trebuie să sosească. 

Diane Fry stătea în spatele inspectorului Hitchens şi al 
inspectorului-şef Tailby, cam la şase metri distanţă faţă de 
locul unde zăcea cadavrul fetei. Scena fusese deja bine 
organizată. Hitchens dăduse o adevărată reprezentaţie, 
amplasând agenţi ai poliţiei de-a lungul potecii şi solicitând 
informaţii pe care să le transmită mai departe 
inspectorului-şef. Însă Fry avusese impresia că tot ce 
trebuia făcut fusese deja făcut înainte chiar ca Hitchens să 
fi ajuns acolo. 

— Cei de la Criminalistică? 

— La fel. 

— Camera de ancheta? 

— Inspectorul Baxter se ocupă de acest aspect. 

Tailby era mult mai înalt decât inspectorul, slab şi uşor 
aplecat de umeri, aşa cum sunt adesea oamenii foarte 
înalţi. Părul din faţă îi încărunţea, însă cel din spate era încă 
închis la culoare, fiind lăsat să crească mai lung decât cel al 
colegilor lui mai tineri, care preferau tunsorile scurte. Purta 
nişte cizme verzi de cauciuc, care nu erau chiar 
încălţămintea ideală pentru a traversa aproape un 
kilometru de teren accidentat, plin de vizuini de iepure şi 
de bolovani ascunşi. 

Avusese noroc să ajungă până la scena crimei fără vreo 
entorsă. Fry se felicită pentru obiceiul de a purta 
încălţăminte rezistentă, fără tocuri şi pantaloni. 

— Fotograful? 

— E aici, pregătit. 

— Lasă-l să-şi facă treaba! 

Fry aştepta ca inspectorul-şef să întrebe de doctor, însă, 

ridicându-şi privirea, înţelese că el îl văzuse deja pe 
doctorul Inglefield îndreptându-se spre ei, pe potecă. 

— Cel care a găsit pantoful? 

— La el acasă, domnule. Cu detectivul Cooper. 

— Atunci hai să vedem ce spune doctorul! 

Medicul tocmai îi comunica numele său poliţistului aflat 
la jumătatea potecii. Tailby aşteptă nerăbdător până când 
cei doi îşi comparară ceasurile pentru a se pune de acord în 
privinţa orei exacte, iar polițistul îşi notă ora în agenda. Cei 
mai mulţi dintre poliţiştii care începuseră, în mod inevitabil, 
să se adune la scena crimei fuseseră trimişi să-şi continue 
cercetările, ceea ce îi făcuse să bombăne şi mai tare pe 
seama inutilităţii acestei îndeletniciri. 

O porţiune de câţiva metri în jurul cadavrului fusese 
împrejmuită cu bandă albă-albastră, înfăşurată în jurul 
trunchiurilor copacilor şi al unui ciot proeminent de stâncă. 
In locul unde stăteau detectivii, singura parte vizibilă a 
trupului Laurei Vernon era una din gambe. Materialul negru 
al blugilor ei contrasta cu lumina emanată de laba 
piciorului, albă, goală, având unghiile vopsite într-un roşu 
ca sângele. Restul trupului era acoperit de un pâlc de ferigă 
deasă, iar în jurul lui tufele fuseseră călcate în picioare. Fry 
ştia că tulpinile rupte şi iarba strivită erau în avantajul 
criminaliştilor, care aveau astfel mai multe şanse de a 
descoperi probele necesare pentru o arestare rapida. Işi 
dorea să se apropie mai mult, să examineze cadavrul de 
aproape, să vadă chipul fetei. Cum murise oare? Fusese 
strangulată, lovită, sau cum? Nimeni nu spunea nimic. În 
stadiul ăsta, nimeni nu dorea să se implice. Toată lumea 
stătea acolo şi îl privea pe doctor care acţiona conform 
procedurii oficiale, în timp ce îi saluta pe poliţişti printr-un 
semn al capului, fără nicio vorbă, făcându-şi drum, prudent, 
de-a lungul unei fâşii de pământ bine delimitate, către zona 
cu ferigă culcată la pământ. 

Fireşte, se presupunea că trupul neînsufleţit era cel al 
Laurei Vernon. După toate aparențele, nu existau prea 
multe dubii în privinţa asta, însă bănuiala nu putea fi 
considerată certitudine până când unul din părinţi nu avea 

să fie supus formalităţilor de identificare. 

— Nici o şansă să aducem rulota până aici... spuse 
Tailby. 

— Nu în zona asta, domnule, încuviinţă Hitchens. 

— Există pe undeva, prin apropiere, vreun drum care să 
ducă la o fermă. Ce e dincolo de copacii ăştia? 

— N-am idee, domnule. 

Hitchens şi Tailby se întoarseră către Fry. Hitchens se 
încruntă când văzu cine era în spatele lui, ca şi când s-ar fi 
aşteptat să dea cu ochii de altcineva. 

— Vezi dacă poţi să afli, Fry, care este drumul cel mai 
apropiat pe care putem aduce rulota. 

— Am înţeles. 

Fry se întrebă cum ar fi putut face asta, în condiţiile în 
care cât vedeai cu ochii nu se zărea nici urmă de aşezare 
locuită. Satul însuşi era invizibil în spatele uriaşei grămezi 
de rocă. În spatele ei era o stâncă, iar în faţa ei, până la 
şosea, se întindea o pădure deasă. 

Era conştientă de faptul că inspectorul cel înalt o studia. 
Avea o figură slabă, osoasă şi ochi cenuşii, pătrunzători, cu 
un aer vigilent. Nu-l întâlnise personal niciodată până acum 
- îl văzuse o singură dată, în trecere, de departe, când i-l 
arătase cineva şi subliniase că era una dintre persoanele 
importante. 

Ultimul lucru pe care şi l-ar fi dorit era să pară inutilă 
acum, cu prima ocazie când îl întâlnea. Prima impresie 
durează foarte mult în timp. 

— Poate găseşti pe cineva care cunoaşte cât de cât 
zona... îi sugeră Tailby. 

Hitchens interveni: 

— Poate ar fi mai bine să întrebam... 

În momentul acela, Diane Fry înţelese de la ce venea 
zgomotul pe care îl auzise pe fundal tot timpul cât se 
aflaseră pe deal. Era un sunet huruitor şi trepidant, care 
staţiona acum undeva, deasupra copacilor, spre răsărit. 
Elicopterul rămăsese pe poziţii, până când echipajul său 
avea să primească instrucţiunile necesare pentru 
întoarcerea la bază. 

Fry scoase aparatul de emisie-recepţie şi zâmbi. 

— Cred că am o idee mai bună, domnule. 

Inspectorul-şef înţelese imediat. 

— Excelent! Spune-le să le comunice şi celor de la Poliţia 
judiciară şi de la Criminalistica unde îşi pot parca 
furgonetele. 

Doctorului Inglefield nu-i trebuiră mai mult de câteva 
minute înainte de a face cale-ntoarsă pe potecă, revenind 
la Tailby. 

— Fără îndoială, e moartă de-a binelea, se pronunţă el. l- 
a fost zdrobit craniul, ca să le spunem lucrurilor pe nume. 
Fireşte, autopsia va furniza toate detaliile tehnice, dar, în 
mare, aşa stau lucrurile. Trupul a pierdut rigiditatea 
postmortală, iar cadavrul a intrat în descompunere. De 
asemenea, există câteva larve care au început să se 
înmulțească în locurile obişnuite. Ştiţi... Ochi, gură, nări... 
Medicul legist va putea stabili cu o oarecare exactitate 
momentul morţii. In mod normal, aş spune că au trecut cel 
puţin douăzeci şi patru de ore, dar, date fiind condiţiile 
meteo... 

Ridică din umeri cu subînţeles. 

— A fost agresată sexual? 

— Hmm... Cu siguranţă, hainele ei erau într-o oarecare 
dezordine... Mai mult decât atât... n-aş putea să spun. 

— O să arunc o privire rapidă până vine medicul legist, îi 
spuse Tailby lui Hitchens. 

Işi puse nişte mânuşi de plastic şi se apropie de cadavru, 
păstrând totuşi o distanţă de un metru, un metru şi 
jumătate. Nu dorea să atingă cadavrul sau ceva din jurul 
acestuia şi nici să compromită vreuna dintre potenţialele 
probe care aşteptau să fie recoltate de Poliţia Judiciară. 
Inglefield o privi curios pe Fry în timp ce aceasta îşi băga 
staţia radio înapoi în buzunar. Ascultase cu atenţie discuţia 
lor, chiar şi în timp ce vorbise prin staţie. E 

— Sunteţi nouă, nu-i aşa? o întrebă Inglefield. Imi cer 
scuze că am pomenit de larve. 

— Sunt nou-venită prin părţile locului, îl lamuri Fry. 
Altminteri... nu e prima oara când văd larve pe cadavre. 

Oamenii nu îşi dau seama cât de repede pătrund muştele 
prin orificiile corpului şi încep să-şi depună ouăle, nu-i aşa, 
doctore? 

— Pe o astfel de vreme, mizerabilele astea mici ajung 
acolo la câteva minute după deces. După încă opt ore, sau 
cam aşa, larvele ies din ou. De cât timp a dispărut fata? 

— De aproape două zile, spuse Fry. 

— Aşadar, iată. Au avut suficient timp la dispoziţie. Însă 
nu vă bazaţi pe ce spun... 

— E de competenţa medicului legist, ştiu asta. 

— Fără îndoială, doamna Van Doon le va oferi colegilor 
dumneavoastră toate informaţiile necesare. Un specialist în 
entomologie vă va putea spune care este stadiul de larvă 
actual şi alte amănunte de genul ăsta. Vor putea stabili 
destul de exact ora decesului. 

De dincolo de copaci se auzi zgomot de motoare, iar 
elicopterul apăru din nou, zburând la altitudine joasă, 
ghidând un mic convoi de-a lungul potecii care fusese 
descoperita în pădure. 

— Cred că ar fi mai bine să mă duc să-i ghidez. 

— Cineva a avut mai mult noroc decât mine, spuse 
doctorul. Maşina mea a rămas sus pe deal, undeva. În fine, 
puţin exerciţiu fizic o să-mi facă bine, cu siguranţă. Cel 
puţin, eu asta le spun pacienţilor mei. 

Fry îl conduse pe medicul legist al Departamentului de 
Afaceri Interne şi echipa de la Poliţia Judiciară spre poalele 
dealului. Aceştia din urmă, un bărbat şi o femeie, asudaseră 
în costumele lor albe, cu galoşi de protecţie, în timp ce îşi 
cărau valizele după ei, către zona împrejmuită cu bandă 
albă-albastră şi îşi trăseseră gluga pe cap, până când 
ajunseseră să arate ca nişte extratereştri. Tailby bătea în 
retragere, făcându-i loc fotografului să-şi potrivească 
lumina, în aşa fel încât să combată umbrele alungite ce se 
lăsau acum peste scena crimei. Poziţia exactă a cadavrului 
trebuia să fie înregistrată cu camera foto şi cu cea video, 
înainte ca medicul legist să se apropie suficient de mult 
pentru a examina larvele. Fry se întoarse cu spatele şi 
plecă. Ştia că următoarea fază presupunea ca medicul 

legist să-i ia fetei temperatura rectală. 

Ajunse exact la timp pentru a-l surprinde pe inspectorul 
Hitchens preluând un apel pe mobilul său. 

— Hitchens sunt. Spuneţi. 

Asculta în receptor vreme de un minut, răstimp în care 
expresia de pe chipul lui trecu de la o uşoară încruntare la 
mânie şi frustrare. 

— Pune-i pe toţi cei pe care îi găseşti disponibili să se 
ocupe de treaba asta. Da, da, ştiu. Însă acum asta e 
principala prioritate. O să părem de-a dreptul idioţi. 
Cheamă oameni de oriunde va fi nevoie. _ 

Hitchens privi în jurul său, să vadă unde era Tailby. Il zări 
urcând panta şi îndreptându-se spre ei. 

— Nenorocitul! rosti Hitchens cu năduf, în timp ce îşi 
băga telefonul înapoi în buzunar. 

— S-a întâmplat ceva? întreba Fry. 

— O echipă s-a dus să-l ridice pe Lee Sherratt, iar el 
ştersese putina. 

Fry se crispa. Aducea ghinion să-ţi scape printre degete 
principalul suspect, tocmai atunci când sperai că toate 
lucrurile vor fi puse cap la cap cu uşurinţa, ca declaraţiile 
iniţiale ale martorilor aveau să stabilească o legătură 
indisolubilă între suspect şi scena crimei, iar rezultatele 
testelor de laborator aveau să aducă dovezi temeinice, 
pentru consolidarea cazului. Era un ghinion în care nu-şi 
dorea să fie atrasă, se gândi ea, în timp ce îl privea pe 
inspectorul-şef apropiindu-se şi scoţându-şi mânuşile de 
plastic. 

— Trebuie să ni se comunice cât mai exact ora decesului, 
spuse Tailby. Apoi, va trebui să trimitem echipele de 
investigaţie să caute iar din casă în casă, Paul. 

— Da, domnule. 

— Trebuie să  localizăm arma crimei. Organizează 
echipele de căutare în aşa fel încât să înceapă căutările de 
îndată ce Poliţia Judiciară se va declara mulţumită. 

— Am înţeles. 

— Ce veşti ai primit la telefon? L-au găsit pe tânărul ăla? 
Pe Sherratt? 

Hitchens ezită pentru prima oară. 

— Nu, domnule. 

— Şi de ce nu? 

— Nu e de găsit. N-a mai trecut pe acasă de ieri după- 
amiază. 

— Eu sper totuşi că glumeşti. 

Hitchens clătină din cap. 

— Nu, domnule. 

Tailby se încruntă, sprâncenele lui stufoase umbrindu-i 
ochii cenușii şi reci. 

— Nu pot să cred! Doar am vorbit cu băiatul ăsta 
duminică, atunci când făceam o anchetă în cazul unei 
persoane dispărute, iar acum, imediat ce a apărut un 
cadavru, am pierdut suspectul! 

— Nu aveam niciun motiv... 

— Ei bine, iată, acum avem motive suficiente! Acolo jos e 
un motiv destul de întemeiat, nu ţi se pare? se răsti Tailby 
furios, gesticulând către locul unde zăcea Laura Vernon. 

— Avem patrule care caută în toate ascunzătorile 
posibile, însă foarte mulţi oameni au fost ocupați cu 
căutările pe aici. 

— Ar face al dracului de bine să dea repede de urma 
puştiului ăluia. Vreau să închei rapid toată povestea asta, 
Paul. Altminteri, oamenii vor începe să facă tot felul de 
asocieri cu cazul Edson, iar noi vom avea parte de toată 
isteria legată de un criminal în serie aflat în libertate. Nu ne 
dorim aşa ceva, nu, Paul? 

Hitchens se întoarse, privind rugător spre Fry. Expresia ei 
ramase impasibilă. Dacă oamenii alegeau cu bună ştiinţă să 
fie ghinionişti, ea n-avea de gând să se ofere să împartă 
ghinionul cu ei. 

— Aşa! comentă Tailby. Acum ce urmează? Să vedem... 
Cum îl cheamă? Pe cel care a găsit pantoful? 

— Dickinson, răspunse Hitchens. Harry Dickinson. 


Harry era în bucătărie. Îşi dăduse în cele din urmă jos 
haina, iar mânecile cămăşii erau ridicate, scoțând la iveală 
nişte braţe albe, vânjoase. La încheieturile sale se vedea o 

linie clară, ca un reper, care despărţea pielea palida, 
neatinsă de soare, de mâinile maronii, muncite, stropite cu 
pete de bătrâneţe şi cu nişte pete mai închise la culoare, 
impregnate adânc în piele. Harry se afla în dreptul 
chiuvetei, folosind un spălător mic, albastru, cu mâner de 
plastic, pentru a curăța ceştile de ceai şi a lustrui lingurile. 
Expresia de pe chipul lui era atât de gravă, de parcă în 
momentele acelea ar fi executat o operaţie pe creier. 

— El spală întotdeauna vasele, explica Gwen atunci când 
detectivii ajunseră la uşă. Zice că eu nu le spăl cum trebuie. 

— Am dori să ne mai daţi câteva lămuriri, doamnă 
Dickinson, spuse Tailby. În continuarea anchetei noastre... 

Treptat, Harry păru să devină conştient de prezenţa lor 
acolo. Puse spălătorul deoparte şi îşi şterse mâinile cu grijă 
cu un şervet, îşi cobori mânecile şi se întinse în spatele uşii, 
pentru a-şi lua din nou haina şi a o îmbrăca. Apoi trecu cu 
paşi rari pe lângă ei, fără un cuvânt şi intră în camera din 
faţă a casei - o cameră întunecata, de unde se zarea o 
frântură de strada printr-o gaură în perdelele albe de tul. 

Hitchens şi Tailby îl urmară şi îl găsiră aşezat pe un 
scaun cu spătar rigid. Îi privea ca un judecător care-i 
examinează pe  suspecţii intraţi în boxa acuzaților. 
Detectivii mai găsiră încă două scaune aşezate în 
apropierea unei mese din mahon, pe care le luară şi le 
puseră în faţa bătrânului. Diane Fry se strecura tăcută în 
camera şi se sprijini de peretele de lângă uşă, ţinând în 
mână agenda, în timp ce Hitchens şi Tailby se prezentară, 
scoțând legitimaţiile. 

— Harry Dickinson? întreba Hitchens. 

Bătrânul dădu aprobator din cap. 

— Harry, continuă Hitchens, acesta este inspectorul-şef 
Tailby. lar eu sunt inspectorul Hitchens. De la poliţia din 
Edendale. 

— Unde e tânărul? întreba Harry. 

— Cine? 

— Cel care a fost aici mai devreme. Băiatul sergentului 
Cooper. 

Tailby îl privi pe Hitchens, ridicând din sprânceană. 

— Ben Cooper este un simplu detectiv, Harry. Aceasta 
este deja ancheta unei crime. Inţelegi? lar inspectorul-şef 
Tailby, aici de faţă, este ofiţerul de rang superior însărcinat 
cu aceasta anchetă. 

— O, da! replică Harry. Omul direct răspunzător. 

— Domnule Dickinson, aţi înţeles faptul că am descoperit 
un cadavru? întrebă Tailby. 

Inspectorul-şef vorbea tare şi clar, ca şi cum ajunsese la 
concluzia că avea de-a face cu un idiot. 

Privirea lui Harry trecu încet de la Hitchens la Tailby. 
Iniţial, păruse indiferent, dar acum părea de-a dreptul 
îndărătnic. 

— Fata de la Piciorul Muntelui, nu? 

— Familia Vernon locuieşte la Piciorul Muntelui, într- 
adevăr, explică Hitchens pe înţelesul lui Tailby. Acesta este 
numele casei. 

— Cadavrul n-a fost încă identificat oficial, domnule 
Dickinson, îl lămuri Tailby. Până ce nu va fi identificat, nu 
ne putem pronunţa în această privinţa. Totuşi, aşa cum se 
ştie deja, de câteva ore întreprindem, pe o arie largă, 
căutări ale unei fete de cincisprezece ani, cunoscute sub 
acest nume. In condiţiile date, s-ar părea că este destul de 
mare probabilitatea ca acel cadavru descoperit în 
vecinătate să fie al Laurei Vernon. 

Un orologiu vechi cu carcasă din lemn de stejar ticăia 
liniştit, ca pentru sine, pe poliţa căminului, fiind singurul 
sunet ce răsuna în încăpere, în timp ce socotea scurgerea 
secundelor. Fry se gândi că timpul părea să treacă extrem 
de greu în acea cameră, de parcă ar fi fost izolat de restul 
lumii, într-o zonă temporală proprie, unde regulile fireşti nu 
se aplicau. 

— Vorbeşti ca un adevărat idiot, nu-i aşa? întrebă Harry. 

Muşchii maxilarului lui Tailby se încordară, însă reuşi să 
se abţină. 

— Am dori să aflăm de la dumneavoastră cum aţi ajuns 
să descoperiţi pantoful, domnule Dickinson. 

— V-am spus deja. 

— Da, ştiu că ne-aţi mai spus. Dar v-aş ruga să ne mai 

povestiţi încă o dată. 

— Să ştiţi că am şi alte lucruri mai bune de făcut. 

— Da, ştiu, răspunse Tailby cu calm. Este seara jocului de 
domino. 

Harry scoase pipa din buzunarul hainei şi scormoni în 
conţinutul vasului de ceramică. Mişcările lui erau încete şi 
relaxate, iar expresia lui era calmă într-un mod studiat. 
Hitchens începu să dea semne de nerăbdare, însă Tailby îl 
potoli cu o mişcare a mâinii. 

— Fără îndoială, veţi înţelege într-o bună zi, spuse Harry. 
La vârsta mea, omul nu poate să urce şi să coboare dealul 
în goană, de două ori într-o singură după-amiază, iar apoi 
să se mai simtă în stare să iasă din casă, puţin mai târziu, 
fără să tragă un pui de somn înainte. Nu mai am energia 
necesară pentru aşa ceva. Asta e situaţia şi nu am ce face! 
Zicând acestea, bătrânul îşi trecu o mână prin părul 
pieptănat cu grijă, netezind firele argintii, date cu briantină, 
după care mai adăuga: Indiferent câte cadavre aţi 
descoperi dumneavoastră! 

— Cu cât terminăm mai repede cu toată povestea asta, 
cu atât mai curând vom putea să vă lăsăm în pace. 

— Mai mult decât atât chiar n-am ce să fac, nici măcar 
pentru poliţistu' ăl mai înalt în rang, cu toate vorbele lui 
frumoase. Toată vânzoleala asta şi forfota de oameni de pe 
lângă casă - pur şi simplu mă storc de vlagă. 

Tailby oftă. 

— Domnule Dickinson, chiar am dori să auzim povestea 
spusă cu propriile dumneavoastră cuvinte. Spuneţi-ne doar 
cum s-au petrecut lucrurile. 

Harry îl fixă cu priviri sfidătoare. 

— Povestea... Da, ma rog... Şi povestea asta... o vreţi cu 
gesturi sau fără? 

Lui Diane Fry scena la care asista i se părea oarecum 
nelalocul ei, ca şi cum ar fi avut loc o schimbare subtila de 
roluri. Ar fi zis că detectivii aşteptau să fie intervievaţi de 
bătrân, nu invers. Hitchens şi Tailby nu-şi găseau locul, se 
foiau în tot felul de poziţii incomode în scaunele lor tari, 
neştiind foarte sigur ce ar fi trebuit să spună pentru a 

depăşi momentul acela penibil. Harry, în schimb, se simţea 
complet în largul său, stătea calm şi nemişcat, cu picioarele 
întinse în faţa lui, pe un petic de covor uzat. Se aşezase cu 
spatele la fereastră, astfel că silueta lui se profila pe 
fundalul străzii, iar o aură slabă i se formase în jurul capului 
şi al umerilor. Hitchens şi Tailby priveau înspre lumină, 
aşteptând ca bătrânul să vorbească din nou. 

— Să înţeleg că fără, aşa-i? 

— Fără, dacă sunteţi amabil, domnule Dickinson. 

— Eram afară cu Jess. 

— Jess? 

— Câinele meu... 

— Aşa e! Vă plimbaţi câinele... 

Harry aprinse o lumânare şi trase din pipă. Părea să 
aştepte ceva, să vadă dacă nu cumva Tailby avea să 
relateze el însuşi întâmplările. ă 

— Îmi plimbam câinele, aşa cum spuneţi. Întotdeauna 
coborâm în direcţia aceea. l-am spus tânărului. Băiatul... 

— ... Băiatul sergentului Cooper, am înţeles. 

— Da’ ştiu că mă întrerupeţi tot timpul! spuse Harry. Asta 
e cumva 0... cum o numiţi voi... tehnică de interviu? 

Lui Fry i se păru că zăreşte umbra unui zâmbet pe chipul 
lui Tailby. Hitchens, în schimb, omul atât de stăpân pe 
situaţie pe când era la birou, nu părea să mai zâmbească. 

— Continuaţi, domnule Dickinson, îl îndemnă Tailby. 

— Întotdeauna coborâm la poalele stâncii Raven's Side. 
Lui Jess îi place să alerge pe lângă pârâu. După iepuri. Nu 
că ar prinde vreodată vreunul... E un joc, înţelegeţi? 

Harry sufla fumul în cameră. Acesta pluti într-un norişor 
micuţ către tavan, adunându-se în jurul bolului de sticlă 
atârnat de nişte lanţuri minuscule sub un bec de şaizeci de 
waţi. Pe bucata mare de tapet de pe tavan, cam prin 
centrul camerei, se vedeau pete galbene de fum. 

Privind norul care plutea, Fry înţelese că bătrânul stătea 
probabil în fiecare zi în acelaşi scaun, în această cameră, 
pentru a-şi fuma pipa. Oare ce făcea soţia lui în răstimpul 
ăsta? Urmărea seriale precum Coronation Street sau 
Casualty la televizorul color din camera alăturată? Şi ce 

făcea Harry în timp ce fuma? Pe un raft din nişa pe care o 
forma peretele şemineului erau câteva cărţi. Fry putu să 
identifice unele dintre titluri: Mineri; în criză şi conflict, 
Sindicatele din Marea Britanie, Alege libertatea şi 
Spintecătorul şi fețele regale. Printre toate cărţile acelea 
părea să existe un singur roman - Fatherland, al lui Robert 
Harris. Era aliniat alături de celelalte cărţi, toate fiind 
aşezate pe un rând perfect ordonat, între două suporturi 
din stejar sculptat. Trei sau patru numere din The Guardian 
erau aruncate într-un rastel pentru reviste de lângă 
şemineu. Însă în încăperea aceea nu existau televizor, radio 
şi nici vreun sistem stereo. Odată ce termina de citit ziarul, 
bătrânului nu-i mai rămânea nimic de făcut. Tot ce putea 
face era să asculte ticăitul ceasului şi să se gândească. 

Fry îşi dădu seama că Harry o studia. Se simţi dintr-odată 
de parcă bătrânul i-ar fi putut citi gândurile. Insă ea nu le 
putea citi pe ale lui. Expresia lui era impasibilă. Avea aerul 
unui aristocrat, obligat să îndure o nedreptate, dar 
suportând totul cu sânge-rece. 

— Un joc, Harry... îi aminti Hitchens. Avea mai puţina 
răbdare decât inspectorul-şef. Şi, de fiecare dată când îi 
spunea bătrânului pe nume, umerii lui păreau să se 
încordeze şi mai mult. Tailby era ceva mai politicos, mai 
tolerant. Lui Fry îi plăcea să ţină evidenţa acestor detalii la 
superiorii ei. Dacă observa suficient de multe aspecte, mai 
târziu avea să le poată analiza probabil, să le treacă prin 
computer şi să stabilească setul ideal de trăsături de 
caracter către care să tindă un inspector-şef aspirant. 

— Uneori mai aduce lucruri, spuse Harry. Eu stau pe o 
piatră şi îmi fumez pipa, privind pârâul sau păsările. Uneori 
mai apar şi vidre, care vin după peşte. Dacă stai liniştit, ele 
nu te observă... 

Tailby aproba din cap. Poate că era un naturalist 
pasionat. Fry nu avea cine ştie ce cunoştinţe despre viaţa 
sălbatică. În Birmingham, în afară de porumbei şi de căini 
vagabonzi, nu prea avusese parte de aşa ceva. 

— ... lar, în timp ce stau acolo, Jess îmi aduce tot felul de 
lucruri. Beţe, de pildă. Sau vine cu câte o piatră în gură. 

Câteodată mai găseşte şi câte o mortăciune... 

Harry făcu o pauză. Fry îl vedea pentru prima dată 
ezitând fără intenţie. Reflecta la cuvintele pe care tocmai le 
rostise, de parcă ar fi fost surprins de propriile vorbe. Apoi, 
bătrânul ridică din umeri. 

— Voiam să spun câte o nevăstuică sau o mierla. Odată 
mi-a adus o veverița. Dacă sunt moarte de curând şi nu 
sunt prea degradate, e un individ în Hathersage care le ia 
să le bage la congelator. 

— Poftim? 

— Le împăiază, îl lămuri Harry. Perfect legal. Are 
autorizaţie şi tot ce-i trebuie. 

— E taxidermist, spuse Hitchens. 

Fry îl văzu pe Tailby încruntându-se. Harry pufai mai tare 
din pipa lui, ca şi cum tocmai înregistrase o mică victorie. 

— Şi astăzi, domnule Dickinson? întreba Tailby. 

— A, astăzi. Astăzi, Jess mi-a adus altceva. A plecat de 
lângă mine, a adulmecat prin tufele de ferigă şi prin jur. Nu 
eram prea atent, pur şi simplu stăteam acolo. Apoi a venit 
la mine cu ceva în gură. La început, nu mi-am dat seama ce 
era. Însă era pantoful ăla. 

— N-aţi văzut de unde a venit câinele cu el? 

— Nu, v-am spus. Nu era undeva la vedere. l-am luat 
pantoful din gură. Mi-am adus aminte de fata aia pe care o 
căutaţi, fata de la Piciorul Muntelui. Părea genul de obiect 
pe care l-ar purta ea. Aşa că l-am adus acasă. lar nepoata 
mea v-a telefonat. 

— O cunoşteaţi pe Laura Vernon? 

— Eu socotesc că îi cunosc pe toţi de prin sat, spuse 
Harry. Edendale nu e Buxton, dacă înţelegeţi ce vreau să 
spun... Bineînţeles că am mai văzut-o. 

— Când aţi văzut-o ultima oară, domnule Dickinson? se 
interesa Tailby. 

— A... Asta n-aş putea spune. 

— Ar putea fi un amănunt foarte important. 

— Hmm... 

— Dacă avea obiceiul să meargă sus, pe Răzor, pe unde 
vă plimbaţi dumneavoastră câinele de obicei, domnule 

Dickinson, se prea poate să o fi văzut mai devreme. 

— S-ar putea chiar să-l fi văzut şi pe asasinul ei, spuse 
Hitchens. 

— Mă îndoiesc, răspunse Harry. N-am văzut pe nimeni. 

— Sigur... 

— N-am văzut pe nimeni. 

Harry îl săgetă cu privirea pe Hitchens, devenind dintr- 
odată agresiv. Inspectorul observă şi bătu imediat în 
retragere. 

— E vorba despre ancheta unei crime, Harry. Să nu uiţi 
asta. Ne aşteptam la cooperare deplină din partea ta. 

Bătrânul îşi ţuguie buzele. Pielea din jurul gurii i se încreţi 
şi se umplu de cute, însă privirea îi rămas pătrunzătoare şi 
rece. 

— Eu consider că mi-am făcut treaba. Acum încep deja să 
mă satur de voi. 

— Ghinion! Noi nu ne batem joc aici, Harry. Nu ne jucăm, 
aşa cum faci tu când îi arunci bețe câinelui tău să le aducă. 
Aceasta este o chestiune serioasă şi avem nevoie de toate 
răspunsurile pe care ni le poţi oferi. 

— Aţi mai văzut pe cineva pe Răzor, domnule Dickinson? 
întreba Tailby cu blândeţe. 

— Dacă aş fi văzut, mi-aş fi amintit, nu? replică Harry. 

Hitchens pufni şi se agită furios în scaunul lui. 

— La dracu'! 

— Potoleşte-te, Paul, spuse Tailby automat. 

— Exact! N-o să admit aşa ceva în casa mea! protestă 
Harry. Ar cam fi timpul să plecaţi pe la treburile voastre şi 
să faceţi ceva util. Şi continuă, arătând cu tija pipei spre Fry 
şi agenda ei: Şi nu uitaţi să vă luaţi şi secretara cu voi. Îmi 
lasă urme de noroi pe perete. 

— Detectivul Fry va trebui să rămână să vă ia o 
declaraţie. 

— Mai întâi va trebui să aştepte să mă trezesc. 

Tailby şi Hitchens se ridicară în picioare, îndreptându-se 
de spate după şederea pe scaunele tari. Inspectorul-şef 
părea mult prea înalt pentru încăperea aceea. Casa fusese 
construită într-o vreme când oamenii depăşeau foarte rar 

1,80 metri înălţime. Trebuie să se fi aplecat pentru a intra 
pe uşă, cu toate că Fry nu observase acest lucru. 

— S-ar putea să vrem să vorbim din nou cu 
dumneavoastră, domnule Dickinson, spuse Tailby. 

— Aţi face bine să-l trimiteţi pe băiatul ăla data viitoare. 

— Mi-e teamă că va trebui să ne suportaţi pe mine şi pe 
inspectorul Hitchens. Cu scuzele de rigoare, vă spun că 
aşteptam de la dumneavoastră cooperarea necondiţionata 
în aceasta anchetă, indiferent cât va dura ea. Sunteţi sigur 
că nu mai aveţi nimic să ne spuneţi acum, domnule 
Dickinson? 

— A, ba da! spuse Harry. 

— Ce anume? 

— Căraţi-vă dracului odată! 

Nici nu plecaseră bine poliţiştii şi casa se umpluse din 
nou de oameni. Din bucătărie, Helen privea cum părinţii ei 
se agitau în camera din spate, învârtindu-se în jurul 
bunicilor ei, de parcă aceştia erau nişte copii 
neastâmpăraţi, care aveau nevoie să fie dojeniţi şi totodată 
liniştiţi. 

— Dumnezeule, ce s-a întâmplat aici, oameni buni? Cu 
toţi poliţiştii ăştia... Ce ai mai făcut, Harry? 

Andrew Milner era într-o cămaşă de bumbac cu mânecă 
scurtă, cu un model simplist, albastru cu verde, dar încă 
mai avea pe el pantalonii de la costumul gri-închis pe care îl 
purtase la birou. Mirosea vag a săpun şi a whisky. Helen 
ştia şi fără să i se spună că tatăl ei făcuse un duş imediat 
ce ajunsese acasă de la birou şi că îşi băuse deja primul 
pahar de Glenmorangie din seara aceea, înainte ca ea să 
telefoneze. Bărbatul purta un al doilea rând de lentile peste 
ochelari, pentru protecţie împotriva soarelui, lentile pe care 
trebuia să le ridice imediat ce trecea pragul casei. Acum 
erau aşezate în poziţie orizontală faţă de frunte, ca nişte 
sprâncene extravagante. 

Harry privi în sus, la Andrew, din scaunul său, fără ca 
vreun gest de bun venit să-i şteargă expresia rigida de pe 
chip. 

— Aş îndrăzni să afirm că tânăra Helen ţi-a spus tot ce 
era necesar să afli. 

Margaret Milner îşi făcea vânt cu o pălărie de paie. Era o 
femeie corpolenta, iar căldura nu-i făcea deloc bine. Rochia 
ei cu model floral se răsucea şi foşnea în jurul genunchilor 
femeii, răspândind un miros puternic de spray pretutindeni 
în camera. 

— Un cadavru... îngrozitor... Săracii de voi... 

— Tatăl tău a găsit un pantof, spuse Gwen, pe care 
agitația n-o doborâse încă de tot. Unul dintre pantofii aceia 
sport. Ei au spus că tot acolo era şi fata aia moartă, însă 

tatăl tău nu a văzut-o. Nu, Harry? 

— Jess a fost, preciza Harry. Jess a găsit pantoful. 

— Dar era... Nu era sânge? 

— Ei zic că era. 

— Polițistul cel tânăr l-a luat cu el, spuse Gwen. Primul, 
cel tânăr... 

— Băiatul lui Cooper, explica Harry. 

— Cine? 

— Fiul sergentului Cooper. Polițistul cel bătrân... Nu se 
poate să nu-ţi aminteşti toată tevatura care a fost... 

— A, ştiu... Margaret se întoarse către fiica ei. Helen, nu-l 
cunoşteai tu foarte bine pe vremea când eraţi în şcoală? 
Despre el e vorba? Acum îmi amintesc... Parcă îl plăceai, 
nu? 

Helen se fâstăci, gata să fugă înapoi în bucătărie, să mai 
facă nişte ceai. Îşi iubea părinţii şi bunicii, însă nu se simţea 
deloc confortabil când erau toţi laolaltă. Putea comunica 
destul de bine cu fiecare în parte, însă atunci când se 
strângeau cu toţii, într-un grup familial, între ei cobora 
parcă un fel de cortină a lipsei de înţelegere. 

— Da, mamă. Ben Cooper. 

— Voi păreaţi să vă înţelegeţi bine întotdeauna. Dar el nu 
te-a invitat niciodată în oraş, nu? Mereu am regretat lucrul 
asta... 

— Mamă... 

— Ştiu, ştiu... nu e problema mea... 

— Las-o baltă, mamă! Acum nu e momentul... 

— Avem un cadavru, interveni Gwen pe un ton plângăreţ, 
implorându-i pe cei din cameră, ca şi cum undeva exista 
cineva care să-i ofere consolare sau poate chiar să-i spună 
că toate acele lucruri nu se întâmplaseră în realitate. 

— Şi chiar era fata familiei Vernon? întrebă Andrew 
nerăbdător. 

Helen sesiza slabul accent scoţian al tatălui său 
strecurându-se printre „r”-uri, aşa cum se întâmpla de 
regulă atunci când bărbatul era foarte stresat. 

— Au spus că este cu siguranţa Laura Vernon? 

— Urma să fie identificată, spuneau ei. Gwen aruncă 

priviri ostentative către Harry, dând astfel de ştire că 
ascultase la uşă în timp ce Harry fusese intervievat de 
poliţie. Însă Harry nu băgă de seamă. Îşi pipăia buzunarul, 
ca şi când tot ce şi-ar fi dorit în acel moment era să-şi 
scoată pipa şi să se retragă în camera din faţă, să evadeze 
în sanctuarul lui. 

— Ei cred că era ea, într-adevăr, spuse Harry. 

— Sărăcuţa de ea! o compătimi Margaret. Era doar un 
copil. Cine ar face aşa ceva, Helen? 

— Avea cincisprezece ani. Vrei nişte ceai? 

— Cincisprezece! O copilă... l-au oferit totul... Mama şi 
tatăl ei... O şcoală particulară, propriul cal... Şi toţi banii 
aia, gândeşte-te numai! Şi uite la ce s-a ajuns! 

— Mă întreb ce-o să creadă Graham Vernon despre toată 
povestea asta, spuse Andrew. 

— Ce vrei să spui, tată? 

— Păi... e ciudat. Ştii... Imaginează-ţi în ce stare e el 
acum, după moartea fetei. Şi, în afară de asta, tocmai 
socrul meu este cel care o găseşte. 

— Şi ce mai contează asta pentru el, pentru Dumnezeu! 
Fiica lor e moartă! Nu mai are nicio importanţă cine a găsit- 
O. 

— În fine, e pur şi simplu ciudat. Asta-i tot. 

— Andrew crede că rolul lui este să fie lacheul supus al 
lui Graham Vernon, spuse Margaret. Faptul că el e implicat 
în uciderea fiicei lui îi cam strică imaginea, nu-i aşa? 

— Implicat? Mă rog, nu e chiar aşa... protestă Andrew. 

— Păi, nu direct, desigur, spuse Margaret cu un zâmbet 
de satisfacţie. Presupun că asta trebuie să te facă să te 
simţi vinovat, prin asociere... 

— Încetează, Margaret! 

— Poate că ar fi fost mai bine dacă tata ar fi mers mai 
departe şi ar fi ignorat totul, dacă n-ar fi spus nimic. Ar fi 
fost mai bine pentru tine, în orice caz. Mă surprinde faptul 
că în momentul acela nu s-a gândit la reputaţia ta. Asta a 
fost o mare neglijenţă din partea dumitale, tată. 

Harry îşi scoase pipa goală şi trase din ea, privind de la 
unul la altul. Helen se gândi că era singurul dintre ei căruia 

îi făcea plăcere această conversaţie. 

— În orice caz, ăştia nu au cine ştie ce reputaţie pe aici, 
deci n-avem de ce să ne facem griji, nu-i aşa? întreba 
Margaret. 

— Nu-i corect! Familia Vernon este foarte respectată. 

Margaret pufni dispreţuitor: 

— Respectată! Nu în casa asta! Ce părere ai, tată? 

— Nişte ticăloşi cu bani. Gunoaie ignorante. 

Helen zâmbi. 

— Şi asta trebuia spus. l-au pricinuit destule neplăceri 
familiei ăsteia. Dar ce rost are să lăsăm astfel de lucruri să 
ne afecteze? Îmi pare rău pentru necazul prin care trec, dar 
este problema lor, nu a noastră. Bunicul n-are nimic de-a 
face cu toate astea. La naiba cu familia Vernon! Noi trebuie 
să ne asigurăm că bunicul şi bunica sunt bine. 

— Sigur că da. Andrew? 

— Mda... Bine. 

— Avem noroc că suntem o familie respectabilă şi că 
putem rămâne uniţi, spuse Margaret. Nu ca ei. Asta e 
problema lor, desigur. Asta a fost şi cauza tuturor 
problemelor din trecut. Ei nu ştiu cum ar trebui să fie o 
familie. Şi tot asta este şi cauza necazului de acum, o să 
vedeţi. 

— Ar trebui să discutăm despre toate astea, interveni 
Helen. Ar fi trebuit să discutăm şi înainte. 

— El nu va vorbi, spuse Gwen. Nu va discuta cu nimeni 
despre asta. 

— Nu-i nevoie, spuse Harry. Să lăsăm lucrurile aşa cum 
sunt. 

Helen se duse lângă scaunul lui şi îi puse mâna pe braţ. 

— Bunicule? 

El o bătu uşor pe mână şi îi zâmbi. 

— Crede-mă, fata mea, nu-i nevoie. 

Ea oftă. 

— Aşa e, noi n-am vorbit niciodată despre lucruri cu 
adevărat importante, nu? Nu s-a întâmplat nici măcar o 
dată în familia asta. Decât atunci când am fost trişti sau 
furioşi. lar acela nu e momentul potrivit pentru discuţii. De 

fapt, nu e momentul potrivit pentru nimic... 

— Eu, una, sigur nu înţeleg ce vrei să spui, zise Margaret. 
Sunt la fel de capabilă ca oricine să discut diverse probleme 
fără să mă supăr. 

Vocea lui Margaret devenise piţigăiată. Clătină din cap şi 
începu să-şi facă de lucru cu un cercel, fixându-l cu privirea 
pe soţul ei, ca şi când l-ar fi provocat să nu fie de acord cu 
ea. Insă Andrew se întoarse cu spatele şi se îndepărtă cu 
umerii lăsaţi. Se trezi apoi că priveşte în ochii tânguitori ai 
lui Jess, care se retrăsese într-un colţ al încăperii să asculte. 
Urechile câinelui zvâcneau dintr-o parte în alta, în timp ce 
analiza sunetul vocii stăpânilor, încercând să afle starea lor 
de spirit şi părând descurajată de ceea ce auzea. 

— Nu era nevoie să veniţi până aici, spuse Harry. Chiar 
deloc. Ne descurcam de minune, noi cu Helen. 

— N-am fi putut sta deoparte într-un moment ca ăsta, 
zise Margaret. La urma urmei, suntem familia dumitale. 

Harry se ridică în picioare şi se îndrepta încet către scări. 

— Eu o să ies puţin, anunţă el. 

Şi se făcu nevăzut, înainte să apuce să-l întrebe cineva 
unde pleca. Prin tavanul vechi auziră apa curgând şi 
zgomotul unei uşi de şifonier scârţâind deasupra lor. 

— Unde se duce? întreba Andrew. 

— Eu sper că nu la cârciumă... spuse Margaret. Nu într- 
un moment ca ăsta. 

— O, ba da, răspunse Gwen. Se duce să se întâlnească cu 
ei. 


O jumătate de oră mai târziu, Harry evadase din casă şi 
se instalase într-o atmosferă complet diferită, unde nu 
trebuia să fie îmboldit pentru a-şi spune povestea. 
Istorisirea odată încheiată, fu nevoie de un moment de 
contemplare tăcută, de câteva înghiţituri de bere şi de o 
tăcere amiabilă, pentru a sublinia gravitatea situaţiei. 

— Aşadar, Harry... Poliţie şi tot tacâmul... 

— O, da, chiar aşa, Sam. O grămadă de poliţişti. 

— Şi presupun că au fost o adevărată pacoste... 

— Unii dintre ei au încercat. Dar nu mă pierd eu aşa uşor 

cu firea! 

Colţul dintre sobă şi fereastră emana un miros puternic 
de oameni bătrâni şi căini murdari de noroi. Băncile de 
lemn pe care stăteau bărbaţii erau uşor uzate sub 
şezuturile lor, iar ghetele lor păreau să se relaxeze în 
adânciturile familiare ale mochetei închise la culoare. 

Sam Beeley îşi sprijinise bastonul de masă. Mânerul său 
de fildeş, modelat în forma capului unui câine alsacian, fixa 
dispreţuitor suprafaţa de alamă. Din când în când, Sam 
atingea fildeşul cu o mână osoasă, dezmierdând urechile 
tocite ale alsacianului între degetele lui galbene sau lovind 
uşor, cu o unghie răsucită, un colţ al suprafeţei de alamă. 
Genunchii bătrânului trosneau atunci când se mişca şi îşi 
tot mişca degetele de la picioare în pantofii moi, din piele 
de căprioară, ca şi cum nu reuşea să găsească o poziţie 
care să nu-i dea dureri. Era cel mai uscăţiv dintre cei trei, 
însă constituţia lui firavă aproape că era mascată de 
multele rânduri de haine pe care le purta, în ciuda căldurii 
serii. Slăbiciunea fizică se vedea cu precădere în mâinile şi 
pe chipul lui, a cărui carne se adâncise sub pomeţi; orbitele 
ochilor lui erau ca nişte bazine întunecate în care licăreau 
nişte ochi de un albastru spălăcit. 

— Ai dracului poliţişti! spuse el, cu o voce înăsprită din 
cauza fumului de ţigara. Tu ce părere ai, Wilford? 

— Fără ei nu se poate, Sam. 

— Asta cam aşa e. 

— Mda. 

Wilford Cutts îşi scosese şapca pentru a da la iveală o 
grămadă încâlcită de păr alb în jurul unui scalp palid, care 
contrasta puternic cu nuanţa rumena a chipului său. Avea o 
mustaţa albă neîngrijita şi o tentativă de favoriţi care 
altădată fuseseră probabil mai stufoşi. Gâtul lui gros şi 
vânjos cobora către umerii masivi, despre care nu se mai 
putea spune că erau musculoşi, părând cam lăsaţi pe sub 
puloverul bătrânului, moi şi cărnoşi. Palmele îi erau pătate 
de funingine, iar unghiile erau negre pe marginea halbei cu 
bere. Nişte fibre închise la culoare coborau pe pantalonii lui 
de catifea reiată, care erau uzaţi în dreptul genunchilor şi 

ţepeni în dreptul gambelor, unde fuseseră îngrămădiţi în 
nişte şosete gri de lână. Işi trăsese picioarele sub bancă, 
unde nu puteau fi văzute, pentru ca proprietarul să nu 
observe crusta de noroi care se usca pe tălpile ghetelor lui. 

— Aşadar, este vorba despre ceea ce ei numesc ancheta 
unei crime... Nu, Harry? Şi-au dat seama ce a păţit fata? 

— N-au spus asta, Wilford. 

— Nu? 

— Nu. 

— Daţi dracului poliţiştii ăştia! 

Harry îşi ţinea şapca la locul ei. Era acum în centrul 
atenţiei; era omul momentului, însă nu era cazul să se 
entuziasmeze prea tare. Işi pusese o cămaşă curată înainte 
de a pleca spre cârciumă şi o cravată cu un model discret 
cu motive scoțiene, aranjată frumos în jurul gâtului. Îşi 
împinsese picioarele în faţă, iar luminile aplicelor de pe 
perete se reflectau în bombeurile lui bine lustruite. 

Din când în când, câte unul dintre clienţii localului îl 
striga din partea cealaltă a încăperii, iar el răspundea la 
saluturile tuturor cu o uşoară înclinare a capului, nu 
nepoliticos, ci într-o manieră voit rezervată. În acest timp 
privea fix, fără niciun cuvânt, la un grup de tineri pe care 
nu-i recunoştea şi care râdeau zgomotos în capătul celălalt 
al barului, încercând să se acopere unul pe altul în discuţie 
şi, ocazional, începând să fredoneze diverse frânturi de 
melodii. 

Printr-un acord tacit, Sam stătea cel mai aproape de 
şemineu, cu toate că era vară, iar vatra era goală. Wilford 
stătea cel mai departe, cu spatele la uşă, ascuns în umbra 
firidei. Pe masă erau două pahare mari cu bitter Marston şi 
o jumătate de bere neagra, lângă o grămadă de piese uzate 
de domino care fuseseră scoase din cutie, rămânând însă 
neatinse. Odată cu rândul de băuturi sosise şi un pachet de 
cartofi pai cu jambon afumat, pe care Wilford şi-l strecură în 
buzunar. 

— Şi cum suporta familia ta toată povestea asta? întreba 
Sam. Fără îndoială, a fost un şoc pentru femei... 

Harry ridică din umeri. 

— Ginerele ăla al meu e cel mai rău dintre toţi, spuse el. 
Nu poate suporta ideea. Îşi face griji pentru postul lui 
preţios în firma lui Vernon. _ 

— Asta o să cedeze psihic. Imi pare rău că ţi-o spun, 
Harry. Dar, dacă a avut ceva de ascuns, daca a fost 
vreodată suspectat... O să ciripească mai mult ca sigur. 

Expresia aceasta argotică aduse un zâmbet fugar pe 
chipul lui Harry. La fel ca Sam, o auzise cu o noapte înainte 
în cel mai recent serial poliţist de televiziune, a cărui 
acţiune se desfăşura într-o zonă oarecare din centrul 
Londrei - un rai al drogurilor, unde detectivii erau mai 
infractori decât infractorii înşişi. 

— Chiar are? întrebă Wilford deodată. 

— Cine să aibă ce? 

— Are Andrew Milner ceva de ascuns? 

— Pesemne că glumeşti, spuse Harry. Margaret a noastră 
îi cunoaşte fiecare gaură din ciorapi. Bietul nenorocit nu şi- 
ar putea ascunde nici măcar o bubă de pe fund. 

— Poliţia e oricum inutilă, decretă Sam. Ei nu ştiu 
niciodată cu cine să vorbească sau ce întrebări să pună. 
Dacă se întâmplă să rezolve vreun caz, prin părţile noastre 
asta înseamnă că au avut noroc. 

Wilford râse. 

— Nu e ca la televizor, Sam. 

— Ei, la televizor lucrurile se lămuresc întotdeauna. E 
normal. Sunt doar poveşti. Altminteri n-ar prea avea rost să 
apară la televizor, nu? 

— Presupun că e şi asta o metodă de a-i avertiza pe 
oameni, spuse Wilford. Li se spune să nu comită crime şi 
infracţiuni pentru că vor fi prinşi, aşa cum se întâmpla 
întotdeauna la televizor. 

— Însă în realitate nu sunt prinşi, spuse Sam. Cu 
siguranţă, nu în viaţa reală. Despre jumătate din ei nici 
măcar nu se află. lar cei care chiar sunt prinşi sunt eliberaţi 
apoi de către judecător. Sunt eliberaţi condiţionat sau cine 
ştie din ce alt motiv. 

— Servicii în slujba comunităţii, spuse Harry. Pronunţă 
cuvintele cu grijă, ca şi când nu le-ar fi auzit niciodată 

rostite cu voce tare, ci doar le-ar fi văzut ca pe o 
combinaţie nefamiliară de silabe tipărite în comunicatele 
remise de tribunale publicaţiei Buxton Advertiser. 

Sam îşi ţuguie buzele. 

— Aşa... Servicii în slujba comunităţii. Când a fost asta o 
pedeapsă adevărată pentru încălcarea legii? Să-i pui să 
presteze ceva munca cinstită... E ca şi cum le-ai da drumul 
de-a dreptul... Adevărul e că în vremurile noastre poţi 
scăpa basma curată din orice. Chiar şi dacă ai comis o 
crimă. 

— Însă cei care se uită la televizor nu ştiu asta, spuse 
Wilford. De cele mai multe ori, nu au nici cea mai vagă 
idee. Îşi închipuie că în cutia aceea e viaţă reală. Copiii de 
astăzi... Şi femeile, desigur... Nu percep diferenţa. Işi 
imaginează că, atunci când are loc o crimă, inspectorul 
Morse îşi face apariţia şi dezleagă enigma pe loc, la 
cârciumă, cu un creion şi o bucata de hârtie, iar criminalul e 
băgat după gratii. 

— După gratii, exact. Pe viaţă. 

Bărbaţii rămaseră din nou tăcuţi, fixând fiecare paharul 
celuilalt şi încercând să-şi imagineze cum ar fi să-şi 
petreacă restul vieţii în închisoare. O condamnare pe viaţă 
putea însemna zece, douăzeci sau treizeci de ani - nu era 
nicio diferenţă pentru un om trecut bine de şaptezeci sau 
optzeci de ani. El n-ar avea mari şanse să mai vadă 
vreodată lumea de afară. 

— Ţi-ar lipsi cerul liber, asta e îngrozitor într-o închisoare! 
spuse Sam. 

Ceilalţi doi încuviinţară tacit, iar capetele li se întoarseră 
automat spre fereastră, unde, chiar şi în umbra amurgului, 
profilul Vrăjitoarelor putea fi văzut conturându-se pe cer, 
către sud, zimţat şi întunecat deasupra la Win Low. O undă 
de nelinişte înconjură masa. Sam se înfioră şi apucă 
bastonul, frecând fildeşul ca şi cum ar fi căutat alinare în 
forma lui neteda. Wilford îşi trecu degetele nervos prin 
părul murdar şi se întinse după paharul sau. Până şi Harry 
păru să devină mai taciturn, puţin mai precaut. 

— Nu. N-ai cum să rezişti în asemenea condiţii, spuse el. 

Nici vorbă! 

Cei trei bătrâni se priviră unul pe altul, transmiţându-şi 
mesaje nerostite prin mişcările nehotărâte ale mâinilor şi 
prin înclinări ale capetelor. Era un nivel de comunicare pe 
care îl deprinseseră pe vremea când lucrau, când erau 
izolaţi de restul lumii în propriul spaţiu închis, unde 
conversaţia era inutila şi, uneori, chiar imposibilă. În 
asemenea momente, ei încă mai puteau să se separe cu 
totul de lumea din jurul lor, înlăturând zgomotul şi forfota 
cârciumii la fel de eficient ca şi cum s-ar fi aflat într-unul 
dintre acele tunele întunecate, la mai bine de un kilometru 
adâncime, departe de lumina de la suprafaţă. 

Sam bâjbâi după un pachet de zece ţigări Embassy şi 
după o cutie de chibrituri, aflate undeva prin haine şi 
aprinse o ţigară, privind chiorâş cu ochii lui spălăciţi prin 
norul de fum care rămăsese suspendat în aerul stătut, 
acoperindu-i chipul. Wilford îşi trecu prin păr degetele cu 
pete de mizerie, scoțând pentru o clipă la iveală o bucată 
de scalp gol, nefiresc de alba, undeva în partea laterală a 
capului, unde pielea era întinsă într-un strat subţire şi neted 
ca hârtia. Harry se juca distrat cu pipa sa neaprinsă, 
împingând cu ea câteva piese de domino pe suprafaţa 
mesei, separând piesele care erau cu faţa în jos. Se uită la 
ele fix, ca şi când ar fi sperat să le ghicească numerele 
privind la modelul de pe spatele lor. 

— Şi totuşi, unii oameni au mustrări de conştiinţă, sugeră 
Wilford. Se spune că mustrările de conştiinţă pot fi la fel de 
păcătoase ca orice rău pe care ţi l-ar face oricine altcineva. 

— Ele pot face omul să-şi iasă din minţi, încuviinţă Sam. 

— Presupun că e ca şi cum te-ai afla în propriul infern. 
Asta da, pedeapsă! 

— Mai ceva decât serviciul în slujba comunităţii, în orice 
caz. 

— O fi mai rău decât închisoarea? întrebă Harry. 

Părură puţin nesiguri în această privinţă. Îşi imaginau o 
celulă mică, strâmtă, cu gratii, ştiind că sute de alţi oameni 
se îngrămădeau acolo precum furnicile, fiindu-le permis să 
iasă într-o curte câte o oră în fiecare zi. Aceşti oameni erau 

izolaţi de lumina şi de aer pentru totdeauna. 

— Mai întâi de toate, fireşte, ar trebui să ai o conştiinţă, 
spuse Wilford. 

— Puţini au aşa ceva în vremurile noastre, încuviinţă 
Sam. 

Îl priviră amândoi pe Harry, aşteptând şi de la el un 
răspuns. Însă Harry nu părea dispus să se gândească la aşa 
ceva. Se ridică ţeapăn, le strânse paharele şi traversă 
încăperea, îndreptându-se către bar. Nu se uită nici în 
dreapta, nici în stânga atunci când trecu prin mulţimea de 
tineri, mergând cu spatele drept, ca un om complet detaşat 
de toţi cei din jurul lui. Clienţii localului se dădură automat 
la o parte, pentru a-i face loc, iar patronul îl servi fără să 
mai aştepte comanda. 

Sacoul şi cravata lui Harry păreau nepotrivit de sobre şi 
de protocolare printre tricourile şi pantalonii scurţi ai 
celorlalţi consumatori. Bătrânul ar fi putut trece cu uşurinţa 
drept un vârstnic antreprenor de pompe funebre, rătăcit la 
recepţia unei nunţi. Când întoarse capul, cozorocul şepcii lui 
trecu asemenea unui cuţit pe fundalul de mâini şi picioare 
roz şi chipuri arse de soare. 

— Aşadar, individul care a ucis-o pe fătuca asta... reluă 
Harry când ajunse la masa din colţ. Credeţi că o să scape? 

— Depinde, replică Wilford. Rămâne de văzut dacă 
poliţiştii au o fărâmă de noroc. Poate că a văzut cineva 
ceva şi decide să le spună. Sau, mai ştii, poate că vreun 
poliţist o să pună întrebarea potrivită, absolut întâmplător. 
Pentru că doar aşa se poate. 

— Fără îndoiala, au ei suspiciunile lor. 

— Bănuielile lor chiar nu contează. Nu pot face nimic în 
lipsă de probe, declară Wilford încrezător. 

— Probe! Mda, asta şi vor. 

— Sunt disperaţi să obţină aşa ceva. Disperaţi după o 
probă cât de mică. 

— Ei cred că băiatul ăla, Sherratt, a dispărut, spuse Sam. 

— Bietul prostănac! 

— Presupun că asta o să le dea de lucru poliţiştilor - 
găsirea lui. O să fie suspectul numărul unu. 

— Asta dacă nu cumva le trece prin minte să dea vina pe 
cineva din familie, spuse Wilford. Asta e primul loc unde 
caută, întotdeauna! 

— Da! spuse Sam, chipul său luminându-se dintr-odată. 
Sau pe iubit. 

— A! Care iubit? întreba Harry. 

— lată întrebarea! Cu o fată ca aia, e prima întrebare pe 
care trebuie să ţi-o pui. 

— Şi n-avea decât cincisprezece ani... le aminti Sam. 

Bătrânii clătinară din capete cu deznădejde. 

— Ei bine, asta-i partea cea mai bună. Nu, Harry? 

— O, cu siguranţă. E partea cea mai bună. Când încep să 
pună toate întrebările alea, scot la iveală tot felul de lucruri. 
Nu se poate să nu afle despre nemernicii ăia de la Piciorul 
Muntelui. Familia Vernon... 

— Şi poate, când o să afle... 

— ... N-o să-şi mai bată capul să descopere cine a lăsat 
lupul paznic la oile lor. 

— Poate o să-i dea chiar o medalie, completă Harry. 

Tinerii din celalalt capăt al încăperii se întoarseră uluiţi, 
holbându-se la cei trei bătrâni din colţ. De data asta, râsetul 
bătrânilor fusese chiar mai zgomotos şi mai nefiresc decât 
al lor. 


Helen rămas cu bunica ei în pragul casei, privind luminile 
Renaultului dispărând dincolo de cotitura din dreptul 
bisericii. Noaptea era senina şi destul de calda încă, iar 
stelele licăreau pe cortina de un albastru întunecat a 
cerului. Numai felinarele de pe stradă, plasate ici-colo şi 
luminile de siguranţă ale adăpostului pentru poştalioane şi 
ale vechii reşedinţe a vicarului creau anumite zone ce 
păreau cu adevărat întunecate. 

— A fost plăcut să-l revedem pe băiatul sergentului 
Cooper, nu-i aşa? E un tânăr foarte chipeş. 

— Da, bunico. 

— Ben, parcă? 

— Exact. 

— El e cel pe care îl aduceai uneori pe aici după ore, nu, 

Helen? 

— Numai o dată sau de două ori, bunico. Şi asta se 
întâmpla cu mulţi ani în urmă. 

— Dar îmi aduc aminte. Îmi aduc aminte cum îl priveai. 
lar într-o zi mi-ai spus că o să te căsătoreşti cu el atunci 
când vei fi mare. Asta n-am uitat. 

— Toate fetiţele se îndrăgostesc aşa la un moment dat. 
Acum nici măcar nu-l mai cunosc. 

— Aşa o fi. Dar are ochi frumoşi. Căprui-închis. 

Intrară înapoi în casă. Helen observă că lui Gwen îi venea 
greu până şi să arunce o privire în bucătărie, nici vorbă să 
se mai şi apropie de uşă, cu toate că poliţiştii plecaseră de 
mult cu pantoful pătat de sânge şi cu paginile din Buxton 
Advertiser. 

— Acum or fi ajuns deja sus, la Piciorul Muntelui, spuse 
Helen. Nu-i invidiez pentru misiunea pe care o au. Trebuie 
să le comunice domnului şi doamnei Vernon ce au 
descoperit. 

Bunica ei se uită la ceas şi îşi făcu de lucru cu jacheta sa 
de lână, împăturind şi despăturind o bucăţică de şerveţel 
roz pe care o găsise pe mânecă. 

— Ştii, unul dintre ei va trebui să meargă să identifice 
cadavrul. Cred că el va face asta. Dar pentru Charlotte 
Vernon va fi un adevărat şoc. Nu crezi, bunico? 

Gwen scutura din cap. Helen văzu o lacrimă micuță 
formându-i-se în colţul unui ochi şi luminându-i pentru o 
clipă pielea uscată a obrazului. 

— Ştiu că aşa se cade, spuse Gwen. Ştiu că ar trebui să- 
mi pară rău pentru ei, dar nu-mi pare. N-am ce face, Helen. 

Helen se aşeză pe o latura a scaunului bunicii sale şi îşi 
puse braţul în jurul umerilor ei slabi. 

— Nu-i nimic, bunico. E de înţeles. N-are rost să-ţi faci 
sânge rău. Ce-ar fi să pregătesc o ciocolata caldă, iar apoi 
poate găsim ceva la televizor la care să te uiţi până se 
întoarce bunicul? 

Gwen încuviinţă printr-o mişcare a capului şi îşi trase 
nasul, după care găsi o altă bucată de şerveţel, încă 
intactă, pe care o folosi să se şteargă la nas. Helen o bătu 

uşor pe umăr şi făcu apoi câţiva paşi spre bucătărie, până 
când vocea bunicii ei o opri. Părea aspră şi plină de teamă 
şi tremura, la limita deznădejdii. 

— Ce o să se întâmple acum cu Harry? O, Doamne, 
Dumnezeule, ce o să-i facă lui Harry? 

Asistentul de la morgă îndepărtă cu grijă folia de plastic 
de pe chipul victimei. Rudelor n-ar trebui să li se permită 
niciodată să vadă rănile de pe un cadavru, decât dacă e 
absolut necesar. În cazul acesta, chipul arăta destul de rău, 
cu toate că fusese curăţat atât cât se putea de bine în 
timpul pus la dispoziţie. Larvele fuseseră îndepărtate şi 
puse în flacoane, ochii fuseseră curăţaţi şi închişi, iar 
sângele uscat fusese răzuit cu lamele speciale pentru teste. 
Cu părul dat pe spate, rănile de pe lateralele capului nu 
erau foarte vizibile. 

— Da, rosti Graham Vernon fără ezitare. 

— Identificaţi acest cadavru ca fiind cel al fiicei 
dumneavoastră, Laura Vernon, domnule? întrebă 
inspectorul-şef Tailby. 

— Da. Asta am spus, nu? 

— Vă mulțumim foarte mult, domnule. 

— Asta-i tot? 

— Este o formalitate necesară care permite demararea 
celorlalte proceduri. 

Asistentul trăgea deja folia de plastic înapoi peste chipul 
Laurei, readucând-o în anonimatul celor proaspăt decedati, 
până ce examinarea post-mortem avea să se încheie. 

— Domnule inspector-şef, se întâmplă ca vreuna dintre 
procedurile dumneavoastră să implice şi prinderea 
criminalului fiicei mele? întreba Vernon, fără să-şi mute 
privirea de la cadavru. 

Nu era necesar ca Tailby să fie de faţă atunci când 
Graham Vernon identifica trupul neînsufleţit al fiicei sale, 
însă inspectorul-şef considerase că aceasta era o ocazie 
foarte bună de a observa reacţiile rudelor. Îl privea acum pe 
Vernon în timp ce se îndepărta de grămada acoperită cu 
plastic care fusese fiica sa. li văzu privirea stăruind cu 
fascinația aceea familiară, înfricoşătoare, asupra muchiilor 
vagi şi asupra adânciturilor de plastic verde care 

ascundeau chipul fetei moarte. Vernon îşi mişca mâinile 
constant, atingându-şi faţa şi gura, netezindu-şi sacoul, 
frecându-şi degetele moi într-o serie de gesturi involuntare 
care puteau trăda nervozitatea sau pur şi simplu suferinţa 
disimulată. Chipul lui îşi spunea propria poveste. 

Mulţi părinţi şi soţi îndoliaţi îi mărturisiseră lui Tailby că în 
astfel de momente mintea lor refuza să accepte realitatea 
morţii. Ei îşi imaginau persoana iubită ridicându-se deodată 
în capul oaselor şi râzând de farsa pe care le-o făcuse, în 
timp ce cearceaful aluneca de pe trupul care îşi recăpăta 
viaţa şi sănătatea. Oare la asta se gândea Graham Vernon 
acum? Oare încă o mai auzea şi o vedea pe Laura în viaţă? 
Şi, dacă era aşa, ce-i spunea ea de-l făcea să pară atât de 
înspăimântat? 

Aceste cazuri trebuiau tratate cu foarte multă delicateţe. 
Familia victimei trebuia tratată cu grijă şi cu consideraţie. 
Cu toate acestea, nouăzeci la sută din crime erau aşa-zis 
„domestice”, făptaşul fiind un membru al familiei sau un 
prieten foarte apropiat. Tailby nu se mai lasă impresionat 
de diferitele manifestări ale durerii pe care le afişau rudele. 
Această împietrire a emoţiilor era o abilitate absolut 
necesară în meseria lui. Totuşi, uneori era obligat să admită 
că această abilitate îl slăbise ca om: trecuse foarte multă 
vreme de când nu mai reuşise să stabilească o relaţie 
apropiată. 

— Înţelegeţi că va trebui să discutăm din nou cu 
dumneavoastră şi cu soţia, domnule, spuse el când Vernon 
se întoarse în sfârşit cu spatele la victimă. 

— Nu mai am nimic de spus în afară de ce v-am spus 
deja. 

— Trebuie să aflăm cât mai multe amănunte despre 
trecutul Laurei. Trebuie să luăm din nou legătura cu toţi 
prietenii şi cu toate cunoştinţele ei. Să identificam toate 
conexiunile pe care nu le-am descoperit până acum. 
Trebuie să aflăm tot ce a făcut în ziua în care a fost ucisă. 
Mai sunt multe de făcut. 

— Găsiţi-l pe Lee Sherratt! izbucni Vernon. Asta-i tot ce 
aveţi de făcut, domnule inspector-şef. 

— Se face o anchetă în privinţa asta, domnule. 

— Şi ce vrea să însemne asta, pentru numele lui 
Dumnezeu?! 

Cei doi bărbaţi ieşiră pe uşa dublă în coridor, încercând 
să lase în urma lor mirosul puternic de antiseptic. Paşii lor 
răsunară pe pardoseală, în timp ce Tailby se grăbi pentru a 
se putea ţine după Vernon, care părea că vrea să fugă de 
acolo cât mai repede posibil. 

— Bineînţeles că îl vom găsi pe băiat, domnule. Ne 
trebuie timp. Eu rămân optimist. 

Vernon se opri brusc, astfel că Tailby nu putu să evite să 
se ciocnească de el. Ajunseră aproape ochi în ochi, cu toate 
că detectivul era cu câţiva centimetri mai înalt. Vernon privi 
în sus cu o încruntare sălbatică, chipul lui frumos fiind 
schimonosit acum într-o grimasă. Ochii îi erau obosiţi şi 
injectaţi cu vinişoare roşii, minuscule, iar pe unul din obraji 
se bărbierise neuniform. 

— Mi se pare că aţi spus ceva asemănător şi înainte, 
domnule inspector-şef. Acum aproape două zile. Dar la 
momentul acela îmi dădeaţi asigurări că o veţi găsi pe fiica 
mea. 

Tailby aşteptă fără să clipească în faţa privirii insistente a 
lui Graham Vernon. 

— Da, domnule. 

— Se pare însă că a găsit-o altcineva înaintea 
dumneavoastră. Nu-i aşa? 

Tailby îşi aminti de scena dureroasa care avusese loc 
ceva mai devreme în cursul serii, atunci când făcuse o 
vizită la Piciorul Muntelui pentru a duce neplăcuta veste 
familiei Vernon. Îşi amintea că nici unul din părinţi nu 
fusese surprins la vederea sa, că pe chipurile lor se citea 
numai deznădejdea şi resemnarea. 

Îşi amintea şi trecerea treptată a lui Charlotte Vernon 
către un plâns isteric cu suspine, de faptul că se retrăsese 
undeva, într-un dormitor şi de telefonul pe care îl dăduse 
Graham Vernon medicului de familie. Fuseseră, fireşte, nu 
doar şocaţi, ci şi foarte afectaţi. Insă reacţionaseră separat 
- nu existase nici cel mai mic gest de susţinere reciprocă în 

primele momente după aflarea veştii. 

Cei doi bărbaţi ieşiseră pe uşă şi se aflau deja în capul 
scărilor de la intrarea în morgă atunci când Tailby vorbi din 
nou. În dreapta lor, printr-o perdea de conifere întunecate, 
puteau zări ferestrele luminate ale camerelor de gardă de 
la Spitalul General Edendale - câteva clădiri moderne de 
cărămidă, cu două etaje, adăugate la întâmplare la 
originalul construit în stil victorian. Luminile păreau vesele 
şi strălucitoare, contrastând cu faţada simplă a morgii şi cu 
parcarea discretă a acesteia. 

— Dincolo de faptul că pare să fi dispărut temporar, în 
acest stadiu nu există probe concludente care să-l lege pe 
Lee Sherratt de moartea fiicei dumneavoastră, spuse 
inspectorul-şef, făcând apel la rațiune. 

— Asta-i fără îndoiala treaba dumneavoastră, domnule 
inspector-şef. Depinde de dumneavoastră să găsiţi 
dovezile. Mie nu-mi mai rămâne decât să sper că vă apucaţi 
de treabă. 

Ridicase vocea odată ce părăsiseră atmosfera de la 
morgă. Reintrase în rolul omului de afaceri categoric şi 
nerăbdător. Fusese interesant de observat schimbarea care 
se petrecuse în el în prezenţa cadavrului fiicei sale. Insă 
acea schimbare fusese de scurtă durată. 

— Domnule, tot ce ştim noi despre Lee Sherratt este că 
în ultimele patru luni a fost angajat la dumneavoastră ca 
grădinar. l-aţi oferit acest post după ce a răspuns la un 
anunţ pe care l-a găsit în vitrina oficiului poştal din 
Moorhay. Până în acel moment, se pare că nu v-a cunoscut 
familia. Aptitudinile lui par a ţine mai mult de efortul fizic: 
săpat, plivit, mânuirea unei maşini de tuns iarba şi 
împingerea unei roabe; în atribuţiile lui nu intra nimic care 
să solicite experienţă în horticultura, de vreme ce băiatul 
nu avea absolut nicio pregătire şi niciun pic de experienţă 
în domeniu. Am dreptate? 

— Asta ne-am şi dorit - un salahor. Soţia mea are toată 
experienţa de care avem nevoie. 

— Într-adevăr. Şi, cu toate că are douăzeci de ani, asta a 
fost prima slujbă pe care a obținut-o Sherratt, în afară de o 

scurtă perioadă de timp în care a lucrat la supermarketul 
Tesco de aici, din Edendale. li place să bea, recunoaşte că a 
avut mai multe prietene ocazionale şi se ştie că este un 
susţinător înflăcărat al clubului de fotbal Sheffield 
Wednesday. Astea nu prea sunt date din care să tragi o 
concluzie, domnule. 

— la fiţi atent la mine, spuse Vernon. Tatăl lui face 
puşcărie pentru că a primit bunuri furate. Băiatul însuşi a 
fost implicat în furtul maşinii unui turist. De asta ce mai 
ziceţi? 

— Un mediu infracţional, aşadar... Atunci cum se face că 
l-aţi angajat, domnule Vernon? 

Vernon se întoarse cu spatele, privind insistent maşina 
poliţiei care aştepta în parcare. 

— Am vrut să-i dau o şansă. Nu cred că tinerii asemenea 
lui ar trebui să-şi piardă vremea inutil, neavând altceva de 
făcut decât să intre în tot felul de belele. Am făcut o aşa 
mare greşeala? În afară de asta, părea a fi un tânăr 
puternic, care putea face faţă unor munci mai grele. Bine, 
recunosc, am făcut o greşeală, dar cum aş fi putut şti ce se 
va alege de el? 

— Mama lui spune că este un tânăr ca oricare altul, 
căruia îi plac fetele, berea şi fotbalul. 

— Rahat! izbucni Vernon. Priviţi lucrurile puţin mai în 
profunzime, domnule inspector-şef! O să aflaţi că Sherratt 
este un golan violent care era obsedat de fiica mea. l-am 
dat un avertisment, l-am concediat. lar, după câteva zile, 
fiica mea este găsită agresată şi ucisă. Pe cine altcineva o 
să suspectaţi? 

Vernon se îndepărtă păşind arogant şi se urcă în maşina 
care aştepta să-l duca înapoi acasă, în Moorhay. Însă 
Stewart Tailby rămase pe gânduri preţ de câteva clipe, pe 
treptele de la intrarea în morgă, analizând ultima întrebare. 
Acum că se gândise mai bine, chiar era bucuros că Vernon 
nu aşteptase să se dea un răspuns. 


Diane Fry se întorsese cu o maşină în Edendale, cu doi 
agenţi rutieri. Primise liber în noaptea aceea, în timp ce 

inspectorul-şef Tailby însuşi făcuse drumul până sus, la 
Piciorul Muntelui, pentru a le cere membrilor familiei 
Vernon să identifice cadavrul. 

Stând în spatele ofiţerilor rutieri, ale căror jachete 
galbene fluorescente foşneau la fiecare mişcare, începu să 
simtă senzaţia familiară a deznădejdii crescânde, pe 
măsură ce încordarea o părăsi, iar nivelul adrenalinei 
începu să scadă. În foarte scurt timp, avea să plece de la 
slujbă şi să se confrunte cu realitatea sumbră a vieţii ei 
personale, într-o altă seară deprimantă. 

— Mulţumesc, băieţi! strigă ea, atunci când maşina o lăsă 
în curtea secţiei de poliţie. 

Şoferul făcu cu mâna, dezinvolt, în direcţia ei, însă 
partenerul lui se întoarse să o privească până când Roverul 
plecă. O cântări din ochi, curios, după care îi spuse ceva 
şoferului, ceva ce Fry nu reuşi să înţeleagă. Işi alungă din 
minte acest moment, considerând că nu merită să-şi facă 
griji din cauza asta. Văzuse atâtea colege aruncându-se cu 
capul înainte şi distrugându-şi carierele în poliţie şi asta 
doar pentru că exageraseră proporţiile unor incidente 
minore, pe care le denaturaseră peste măsură în mintea 
lor. 

Mai întâi urcă în biroul CID. Toate luminile erau aprinse, 
iar pe unul sau două dintre monitoare pâlpâiau nişte 
screen-savere care-ţi lăsau impresia că toate stelele din 
galaxie treceau în viteza pe lângă puntea de comanda a 
navetei Enterprise. Însă în camera aceea nu era nici picior 
de om, nici măcar un detectiv în schimbul de noapte. Fry se 
aşeză la biroul ei şi puse pe hârtie notițele interviului cu 
Harry Dickinson. Ştia că era primul lucru pe care avea să i-l 
ceară Tailby, înainte de instructajul de dimineaţă şi voia să 
le aibă pregătite, înainte ca el să apuce să o întrebe de ele. 
Asta avea să îi aducă o altă bilă albă şi, de asemenea, 
însemna că urma să devină imediat disponibilă pentru a fi 
repartizată într-o echipă de anchetă. 

Redactarea raportului nu îi luă prea mult timp. Era o 
bună dactilografă, iar stilul ei de a lua notițe era precis şi 
lizibil. Ezită doar o clipă atunci când ajunse la finalul 

interviului, însă, de dragul integrităţii, se hotărî să includă şi 
ultimul comentariu al lui Harry Dickinson. În timp ce scria 
că Dickinson îi spusese inspectorului-şef „să se care 
dracului odată”, se surprinse zâmbind. Îşi schimbă rapid 
expresia într-o grimasă, apoi se încruntă şi privi în jurul ei, 
în biroul gol, pentru a se asigura că n-o vedea nimeni. Nu-i 
stătea în fire să râdă de ofiţerii superiori - nu marşase 
niciodată la persiflările necuwviincioase şi la glumele 
grosolane de la cantină, nici aici şi nici la West Midlanas. Nu 
înţelegea ce anume din comentariul lui Harry Dickinson ar fi 
putut-o face să zâmbească. 

Scoase la imprimantă doua exemplare ale notiţelor ei şi 
lăsă unul în suportul de pe biroul inspectorului Hitchens. 
Apoi urcă în camera de ancheta, unde un sergent şi un 
operator stăteau ghemuiţi deasupra unui telefon şi a unui 
monitor plin cu tot felul de date. Amândoi o ignorară în timp 
ce bâjbâi nerăbdătoare după dosarul de anchetă, pentru a 
însera cel de-al doilea exemplar al raportului. Ştia că, de 
dimineaţă, când avea să intre în tură schimbul de zi, 
încăperea avea să freamăte de activitate. După cum îl 
văzuse ea pe Tailby, era convinsa ca, până în momentul în 
care lumea avea să ajungă la instructaj, el avea să fie la 
curent cu toate informaţiile şi i se vor fi amintit toate 
detaliile ce urmau să fie luate în calcul în ziua aceea. 

Când, în cele din urmă, nu-i mai rămăsese nimic de făcut, 
Fry închise uşa camerei de anchetă şi străbătu clădirea 
aproape goală, până în parcare. 

După ce dezactivă alarma Peugeotului ei negru, rămase 
pentru un moment să privească la zidul din spate al secţiei 
de poliţie. Nu era nimic de văzut, în afară de câteva 
ferestre luminate, la care puteau fi zărite ocazional nişte 
siluete întunecate, atunci când poliţiştii se învârteau după 
treburile lor. Probabil că unii dintre ei erau revoltați că erau 
de serviciu când ar fi preferat mai degrabă să fie acasă, cu 
familiile lor, sau la cârciumă, sau să facă orice altceva ar fi 
preferat ei să facă în timpul liber. Fry se gândi că foarte 
puţini dintre ei ar fi fost nemulţumiţi dacă ar fi trebuit să 
părăsească secţia şi să meargă pe la casele lor. Porni 

motorul Peugeotului şi părăsi cât putu de repede curtea 
secţiei. 

În Edendale, ca în oricare alt mic oraş, seara însemna 
adesea străzi aproape pustii, pentru lungi perioade de timp, 
întrerupte doar de grupuri răzlețe de tineri care se 
îndreptau spre cârciumă între opt şi nouă seara şi de 
aceleaşi grupuri răzlețe, de data asta mergând împleticit, 
care se întorceau acasă la unsprezece şi jumătate sau 
căutau autobuze şi taxiuri care să-i ducă la cluburi de 
noapte sau la petreceri. 

Mulţi dintre tinereii care făceau mizerie pe străzi noaptea 
nu erau doar morţi de beţi, dar erau, în mod evident, 
minori. Diane Fry ştia destul de bine cum stăteau lucrurile 
pentru a-şi întoarce privirea în cealaltă parte când trecea 
pe lângă ei. Orice poliţist ar fi procedat la fel, cu excepţia 
cazului în care era comisă o alta faptă gravă: un asalt, 
tulburarea liniştii publice, limbaj abuziv sau expunere 
indecentă. Consumul de alcool de către minori era o 
problema ce nu putea fi abordată decât în incinta localurilor 
unde aveau loc astfel de fapte, dar întotdeauna existau 
lucruri mai urgente de rezolvat, întotdeauna altele erau 
priorităţile. 

Era o zi de luni şi până şi grupurile de tineri erau mult 
mai rare, în timp ce Fry conducea pe Greaves Road, 
îndreptându-se către centrul oraşului. Ocoli sensul giratoriu 
de la capătul ariei pietonale destinate zonei comerciale şi 
privi automat în dreapta ei, spre Clappergate. Se zăreau 
lumini la ferestrele magazinului Boots the Chemists!! şi la 
McDonald's, unde trei tineri stăteau aplecaţi asupra 
meselor negre de fontă de pe terasă, mâncând Chicken 
Menuggets şi o porţie mare de cartofi prăjiţi, înainte de a 
arunca ambalajele în grămada care zăcea deja pe pavaj. 

Cele mai multe magazine erau cufundate în întuneric, 
abandonând oraşul în grija cârciumilor şi a restaurantelor. 
Fry încă nu se obişnuise cu amestecul de prăvălii din 


11 Boots the Chemists (BTC) - cel mai mare distribuitor de produse 
farmaceutice şi de înfrumusețare din Marea Britanie, cu aproximativ 1 
500 de filiale în Marea Britanie şi Irlanda, (n.tr.). 

Edendale. Ziua, în Clappergate era o mica brutărie, cu 
coşuri de nuiele, cu bicicleta veche a unui băiat de la livrări 
plină cu funii de ceapă şi cu un putinei vopsit, toate aflate 
afară, pe trotuar. Câteva magazine mai încolo se găsea un 
magazin New Age, plin de mirosurile emanate de tot felul 
de uleiuri esenţiale şi lumânări parfumate, dar şi de 
scânteierile cristalurilor. Între ele era o filială Specsavers'?, 
curăţătoria chimică şi o sucursala a Societăţii de Construcţii 
Derbyshire. 

Ceva mai departe, pe Hulley Road, un cuplu cam la 
treizeci de ani privea în vitrina întunecată a uneia dintre 
agenţiile imobiliare de lângă piaţă. Cei doi evaluau probabil 
preţurile proprietăţilor din Catch Wind şi Pysenny Banks, 
zonele cele mai pitoreşti şi mai râvnite ale vechiului 
Edendale, unde străzile străjuite de ziduri abia erau 
suficient de largi pentru a permite intrarea unei maşini şi 
unde râul trecea pe lângă grădinile din faţa caselor, pline 
de lobelii şi de pietre acoperite cu licheni. Diane Fry se 
întrebă de ce aleseseră cei doi să viziteze agenţia 
imobiliară noaptea. Unde se duceau şi de unde veniseră ei 
oare? Ce planuri personale îşi făceau cei doi, împreună? 

Trebui să se oprească la semaforul din capătul celălalt al 
scuarului. In dreapta ei, nişte alei abrupte, pavate cu piatră, 
având nume precum Nimble John's Gate şi Nick i'th Tor, 
coborau dealul. Mai multe cârciumi şi ceainării înguste, 
precum şi nişte magazine de artizanat umpleau colţurile 
acestor alei, asemenea unor întârziaţi care se 
îngrămădiseră la marginea principalei zone comerciale. Cu 
siguranţă, chiar erau nişte întârziaţi - atraşi mai degrabă de 
fluxul de turişti al secolului douăzeci decât de comerţul 
tradiţional al unui târg de provincie. 

Fry îşi studiase noua zonă de reşedinţă şi ştia că o bună 
parte din cei douăzeci şi două de milioane de vizitatori ai 
regiunii Peak District îşi făceau drum către Edendale într-un 
fel sau altul. Ziua, piaţa era adesea imposibil de traversat 
din cauza traficului intens sau a maşinilor care căutau un 
loc de parcare pe pavajul de lângă toaletele publice sau 


12 Celebru magazin de optică din Marea Britanie (n.tr.). 

printre containerele pentru materiale reciclabile. 

Un uriaş camion Somerfield traversă uşor intersecţia, 
îndreptându-se către partea din spate a supermarketului 
deschis recent în Fargate, care înlocuise o filatură 
abandonată. Dincolo de intersecţie, Castleton Road începea 
să urce pe lângă rândurile de case semidecomandate, cu 
faţade cu pietricele decorative. Pe ambele părţi, zone 
rezidenţiale situate foarte aproape una de alta urcau în 
spirală pe versanţii dealurilor, casele aliniindu-se de-a 
lungul străduţelor înguste, întortocheate, care coteau 
brusc, urmând proeminenţele şi adânciturile decorului. 
Străzile deveneau şi mai înguste sus, din cauza maşinilor 
parcate una în faţa alteia lângă bordură, excepţie făcând 
zonele cu curbele cele mai periculoase. Casele mai mari îşi 
rezervaseră ceva spaţiu pentru alei scurte şi garaje, însă 
casele mai umile nu fuseseră construite pentru oameni cu 
maşini. 

Pe măsură ce urcai mai departe, casele erau tot mai noi, 
cu toate că erau construite din aceeaşi piatră albă. La 
marginea oraşului era un cartier cu mici locuinţe sociale, 
unde străzile erau denumite „fundături” şi aveau spaţii 
verzi la marginea trotuarelor. În cele din urmă, întâlneai o 
zonă unde casele erau înlocuite treptat de o mulţime 
răzleaţă de mici terenuri cultivabile şi mici ferme de lapte. 
In unele locuri era greu să-ţi dai seama unde se termina 
oraşul şi unde începea zona rurală, din cauza fermelor 
transformate în case de locuit şi a construcţiilor 
asemănătoare unui grajd, situate în imediata apropiere a 
ţarcurilor noroioase pentru vite, a păşunilor pline de vaci 
pălţate şi a mirosurilor rurale persistente. 

In cele din urmă, cererea crescută pentru noi locuinţe 
avea să determine o creştere inevitabilă a preţului 
pământului, iar oraşul avea să continue să se extindă. 
Pentru moment însă, Edendale era forţat să rămână în 
valea sa de bariera dealurilor din jur. 

După ce luă curba dinspre Castleton Road spre 
Grosvenor Avenue, Fry opri în cele din urmă lângă bordura 
din dreptul numărului 12. Casa fusese odinioară solidă şi 

prosperă, o vila victoriană decomandată pe o stradă 
străjuită de copaci. Uşa din faţă era prinsă în porticuri de 
lemn, iar la minusculele dormitoare de la ultimul etaj nu 
ajungea decât scara ascunsă a servitorilor. 

Apartamentul ei de la etajul întâi era alcătuit dintr-un 
dormitor, o sufragerie, o baie cu o cabina de duş şi o zona 
micuța care servea drept bucătărie. Tapetul avea dungi 
într-o nuanţă palida de maro, iar modelul covorului consta 
în nişte vârtejuri complicate în nuanţe spălăcite de albastru, 
roz şi galben, ca şi cum ar fi fost special conceput pentru a 
ascunde orice substanţa vărsata pe el. judecând după 
mirosul de pe fundal, în apartamentul acela trebuia să se fi 
vărsat de-a lungul anilor multe substanţe pe care ea n-ar fi 
dorit să le numească. Cei mai mulţi dintre ceilalţi ocupanţi 
ai casei erau studenţi la colegiul High Peak, din partea de 
vest a oraşului. 

Fry îşi pregăti nişte sandvişuri cu brânza şi pâine prăjită 
şi o ceaşca de ceai, după care scoase un iaurt Muller 
dietetic dintr-un frigider care mirosea suspect a peşte 
stricat şi a ceapă. Oricât de mult încercase să-l curețe, nu 
reuşise să îndepărteze mirosul, însă oricum intenţiona să 
ţină doar o cantitate minimă de alimente în frigider, 
preferând să facă un raid prin magazine ori de câte ori era 
nevoie, bucuroasă să profite de orice pretext pentru a ieşi 
din apartament. La mai puţin de jumătate de kilometru 
distanţă era un magazinaş asiatic, unde tânărul cuplu din 
spatele tejghelei i se păruse destul de simpatic. Un salut 
prietenesc pe lângă pâinea feliată şi sticla de lapte putea fi 
bine-venit uneori. 

După cină petrecu zece minute făcând nişte exerciţii 
uşoare, relaxându-se după o zi de muncă aşa cum ar fi 
făcut după o şedinţă la dojo}, flexându-şi muşchii şi 
întinzându-şi încheieturile şi membrele. Apoi îşi făcu un duş 
şi se îmbrăcă cu vechiul ei chimono din mătase neagră cu 
un dragon chinezesc pe spate şi cu simbolurile Yin şi Yang 
pe partea din faţă. 


13 Sala de antrenament destinata celor care practica artele marţiale. 
(în japoneza, în original) (n.tr.). 

A doua zi, hotărî ea, avea să facă rost de Paginile 
Galbene şi să caute nume şi adrese ale centrelor locale de 
arte marţiale. Bineînţeles, nu va găsi un instructor precum 
vechiul ei maestru shotokan din Warley şi va fi nevoită să 
se adapteze tehnicilor noi. Însă nu-şi putea lăsa abilităţile 
deja dobândite să se piardă. Capacitatea de autoapărare 
era foarte importantă pentru ea în momentul de faţă. 
Dincolo de asta, îi plăcea sentimentul reînnoit de încredere 
şi de putere pe care i-l oferea acest sport. Unde mai pui că 
la karate se solicita concentrare deplină. Prinsă între 
shotokan şi slujba ei, probabil că nu avea să mai fie nevoită 
să se gândească vreodată la altceva. 

Fry nu petrecuse prea mult timp gândindu-se la uciderea 
Laurei Vernon. În prezent, mintea ei era un vid ce aştepta 
date pe care să-şi întemeieze deducţiile şi cu ajutorul 
cărora să realizeze diverse conexiuni. Aştepta cu nerăbdare 
dimineaţa următoare, când conta pe faptul că avea să fie în 
stare să absoarbă mulţimea de informaţii ce urmau să fie 
prezentate la instructaj, să vadă portiţele anchetei 
deschizându-se asemenea uşilor a tot atâtea oportunităţi. 

Un gând supărător îi pătrunse în minte pentru o clipa, o 
enervare trecătoare de care probabil trebuia să se ocupe la 
un moment dat. Era vorba despre detectivul Ben Cooper. 
Detectivul pe care îl iubeau toţi; bărbatul care ar fi putut 
să-i stea în cale mai mult decât oricine altcineva. Imaginea 
pe care o avea în minte era aceea a unui bărbat de 1,80 
metri, cu umeri largi şi cu dinţi perfecţi, afişând un zâmbet 
de complezenţă. Îl cântări fugar pe bărbatul acela, apoi îl 
scoase din scenă cu o palmă imaginară peste faţă. Nu 
existau obstacole care să nu poată fi depăşite. Nu existau 
probleme, ci numai provocări. 

În cele din urmă, dădu drumul la televizorul din colţul 
încăperii pentru a urmări un film programat la o oră târzie, 
înainte de culcare. Era un film de groază vechi, alb-negru. 
Din locul în care stătea, în vechiul fotoliu, reuşi să bâjbâie 
sub pat cu o singura mâna, fără să-şi ia ochii de la televizor. 
Scoase de acolo o cutie de un kilogram de Thornton's 
Continental şi bagă în gură o trufă vieneză. Pe ecran, o 

femeie care mergea singură pe stradă în miez de noapte se 
întoarse la auzul zgomotului unor paşi care o urmăreau. 
După aceea, o umbră întunecată îi acoperi faţa, iar ea 
începu să tipe fără să se mai oprească. 


La vreo opt kilometri depărtare de Grosvenor Avenue, 
Ben Cooper îşi zdruncina Toyota pe drumul accidentat ce 
ducea la ferma Bridge End, trăgând de volan pe anumite 
porţiuni cunoscute ale drumului, pentru a evita gropile cele 
mai adânci. Din loc în loc, şoseaua fusese cârpită cu 
pământ bătătorit şi cu jumătăţi de cărămidă. Prima ploaie 
torențială a iernii avea să spele totul în cale, atunci când 
apele aveau să năvălească de pe versantul dealului, 
transformând şoseaua îngustă într-un râu. 

În trecere, observă o bucată de zid ale cărei pietre din 
vârf căzuseră, zidul începând să iasă în afară, către câmp. 
Îşi propuse să se ofere să-i facă acest mic serviciu lui Matt 
cu prima ocazie când avea o zi liberă. 

Cooper se forţa să-şi readapteze mintea la astfel de 
lucruri banale. Însă gândurile sale stăruiau asupra cazului 
Laurei Vernon. Era o anchetă pe care nu avea să o uite prea 
uşor. Pe Ben îl contraria bătrânul acela, Harry Dickinson. 
Văzuse multe reacţii la oamenii care erau implicaţi 
accidental în infracţiuni majore, însă nu-şi amintea să fi 
întâlnit un asemenea amestec uluitor de indiferenţă şi 
bucurie secretă. 

Nereuşind să găsească o explicaţie plauzibilă pentru 
atitudinea bătrânului, îşi îndrepta gândul către principalul 
suspect, Lee Sherratt - băiatul care dispăruse. Nu-l 
cunoştea pe Lee şi nu avusese niciodată de-a face cu el. Işi 
amintea însă de tatăl lui, Jackie Sherratt, un escroc de 
duzină de prin partea locului. In prezent, el ispăşea o 
condamnare de doi ani în Derby pentru tăinuire de bunuri 
furate, însă era mai cunoscut în zona Edendale ca braconier 
experimentat. 

Cel mai des însă, gândurile lui Cooper reveneau la 
momentul în care descoperise cadavrul fetei. Senzaţiile 
fizice se imprimaseră asupra simţurilor lui şi refuzau să se 

şteargă. Nici măcar aerul serii care sufla prin geamurile 
deschise ale Toyotei nu reuşea să îndepărteze mirosul de 
sânge stătut şi de urină care părea să persiste în maşină. 
Nici măcar banda cu Levellers! din casetofonul stereo nu 
reuşea să acopere bâzâitul muştelor care îşi depuseseră 
ouăle în gura Laurei Vernon sau să reducă la tăcere ţipătul 
batjocoritor al corbului cu aripi zdrenţuite care îşi luase 
zborul de pe chipul ei. 

Chiar în raza lui vizuala, ca şi cum ar fi fost imprimată pe 
faţa interioara a parbrizului, era imaginea orbitei distruse a 
ochiului şi contrastul izbitor dintre o porţiune de coapsă, 
nefiresc de albă şi un petic des de păr pubian negru. Chiar 
în momentul în care descoperise cadavrul, Cooper 
remarcase faptul că Laura Vernon îşi vopsise podoaba 
capilară într-un roşu aprins. 

Acesta nu era în niciun caz primul cadavru pe care îl 
văzuse. Insă experienţa nu făcea ca lucrurile să devină mai 
plăcute. Cu siguranţă, nu lucruri de o asemenea factură. 
Ştia că priveliştea aceea avea să îi stăruie în minte 
săptămâni sau luni de-a rândul, până când ceva mai 
neplăcut avea să îi ia locul. Sau poate că nu avea să 
dispară niciodată. 

Cooper mai ştia şi că simţise ceva nu tocmai în regula în 
casa din Moorhay, acolo unde locuiau Harry şi Gwen 
Dickinson. Ceva de care nici nepoata, Helen Milner, nu era 
străină. Nu putea spune cu exactitate despre ce era vorba; 
nu era un fapt concret, pe care l-ar fi putut include în 
raportul de ancheta; nu era o concluzie logică pe care ar fi 
putut s-o justifice într-un fel sau altul. În mintea lui nu 
exista nici măcar impresia fermă că atmosfera aceea avea 
de-a face cu descoperirea cadavrului Laurei Vernon. Dar 
ceva putred existase cu siguranţa la Dial Cottage. Era 
convins că nu se înşela. 

Toyota traversă cu zgomot un grilaj menit să împiedice 
trecerea vitelor, intrând apoi în curtea fermei Bridge End. 
Cauciucurile trecură prin nişte dâre de bălegar proaspăt, de 


14 Trupă rock, foarte populara în Anglia, ale cărei cântece au 
influenţe punk şi din muzica tradiţională englezeasca, (n.tr.). 

la cireada care venise de la păşune la adăpostul pentru 
muls şi se întorsese apoi, după mulsul de după-amiază. 
Câţiva viței, care urmau să ajungă la piaţa din Bakewell, 
zbierară la el dintr-un ţarc al uneia din construcţiile situate 
pe o latură a curţii. Însă Ben îi ignora, încetinind, în schimb, 
atunci când ajunse în dreptul garajului de tractoare, pentru 
a privi înăuntru la marele şi verdele John Deere”, la vechiul 
şi cenuşiul Fergie!* şi la şirul de unelte aliniate pe lângă 
pereţi. Nici urmă de fratele lui, cu toate că, în mod normal, 
la această oră, Matt putea fi găsit acolo, meşterind la 
vreuna dintre maşinăriile lui. 

Când ajunse în dreptul casei, Cooper simţi o strângere de 
inimă. Cele două nepoate ale lui, Amy şi Josie, stăteau 
aşezate pe zidul care despărţea şoseaua de micuța grădină 
din faţa casei. Nu se jucau şi nu vorbeau una cu alta, ci pur 
şi simplu stăteau acolo, lovindu-şi călcâiele de zid şi 
răscolind praful cu vârfurile tenişilor. Ridicară privirea 
atunci când el îşi parcă Toyota, însă nu schiţară nici măcar 
un zâmbet de bun venit. Văzu că Josie, care avea doar şase 
ani, plânsese. Ochii îi erau roşii, iar nasul îi cursese, lăsând 
dâre murdare pe obrăjorii ei maronii. O revistă cu benzi 
desenate zăcea aruncată pe zid, iar o îngheţată se topise 
pe jos, într-o baltă de culoarea zmeurei. 

— Bună, fetelor! le salută el. 

— Bună, unchiu' Ben! 

Amy îl privi trist, cu ochi mari, care trădau durere, dar nu 
şi înţelegerea a ceea ce durea. Fata aruncă o privire 
temătoare peste umăr, către casă. Uşa de la intrare era 
deschisă, însă înăuntru era linişte deplină. O pisică albă cu 
pete negre ieşi din grădină, merse până la pragul uşii şi se 
opri, adulmecând aerul din hol. Apoi păru să se 
răzgândească şi fugi cu paşi mărunți către şura. 

— Mama e în bucătărie, îl informa Amy, anticipând 


15 Mare fabricant de utilaje agricole, de construcţii şi forestiere, care 
produce echipamente moderne, ultraperformante. Aici, denumirea unui 
tractor produs de această firmă. Verdele este culoarea specifica acestei 
mărci (n.tr.). 

16 Model de tractor dintr-o generaţie veche (n.tr.). 

întrebarea lui. 

— Şi tatăl vostru unde e? 

— A trebuit să plece până la Burnt Wood, imediat după 
muls. Să repare nişte porţi. 

— Inţeleg... 

Cooper le zâmbi fetelor, însă nu primi niciun răspuns. Nici 
n-ai fi zis că erau aceleaşi două copile care, de regulă, 
veneau alergând în întâmpinarea lui. Insă n-avea rost să le 
mai pună şi alte întrebări pentru a ghici de ce erau atât de 
abătute. 

În bucătăria cea mare o găsi pe cumnata lui, Kate. 
Femeia se mişca greoi între masă şi aragaz, ca o persoană 
suferind de artrită sau ca una ale cărei membre erau pline 
de contuzii. Părul ei scurt şi blond era în dezordine, iar 
sudoarea de pe fruntea ei nu putea fi pusă doar pe seama 
căldurii de afară şi a aburului degajat de o tigaie care 
bolborosea, goală, pe plita. Şi ea plânsese. 

Când îl văzu, dădu drumul cuţitului de tranşat carne pe 
care îl ţinea în mână, pârând chiar uşurată să scape de el. 
În bucătărie mirosea de regula a ierburi, a pâine proaspăt 
scoasă din cuptor, iar uneori a usturoi şi a ulei de măsline. 
În seara asta însă, nici unul dintre mirosurile familiare nu-i 
gâdila nările. În încăpere stăruia un miros de dezinfectant şi 
câteva mirosuri mai puţin plăcute, care-i făcură muşchii 
stomacului să se strângă, cu o presimţire rea. 

— Ce s-a întâmplat, Kate? 

Cumnata lui scutură din cap, lăsându-se peste masa de 
pin, sleită de efortul de a păstra aparențele normalităţii în 
faţa fetelor. Cooper ar fi putut să-i spună, chiar şi numai 
aruncând o privire afară, la ele, că nu reuşise. 

— Uită-te şi tu, spuse ea. Eu nu mai suport, Ben. 

El puse o mână pe umărul ei şi văzu cum lacrimile încep 
să se adune din nou în colţurile ochilor femeii. 

— Lasă-mă pe mine, spuse el. Tu ai grijă de fete. 

leşi pe culoarul care traversa centrul casei şi privi în sus, 
spre trepte. În copilăria lui, culoarul acela şi scările erau 
nişte locuri sumbre. Pereţii şi o mare parte a tâmplăriei 
fuseseră acoperite cu un fel de lac maroniu-închis, iar 

duşumeaua fusese vopsită cu negru de o parte şi de alta a 
fâşiilor înguste de mochetă. Mocheta însăşi îşi pierduse de 
mult culoarea sub un strat de mizerie pe care, oricât l-ai fi 
curăţat, până la urmă tot îl aduceau în casă tatăl lui, 
unchiul lui, copiii lor, cei trei câini, mai multe pisici cu 
felurite năravuri şi, uneori, chiar alte animale care erau 
aduse de pe câmp pentru a li se acorda o atenţie specială. 
Acum totuşi, lucrurile se schimbaseră. Podelele erau 
acoperite cu covoare groase, croite pe măsură, iar pereţii 
fuseseră zugrăviți în alb. Lemnul fusese curăţat, redându-i- 
se nuanţa lui inițiala, de pin auriu, iar pe pereţi erau oglinzi 
şi tablouri al căror rol era acela de a capta şi de a accentua 
puţina lumină venită de la micile geamuri în formă de 
semilună ale uşilor de la ambele capete ale coridorului. 

Şi totuşi, află curând că scările acelea, aşa luminoase, 
aerisite şi confortabile cum erau, ascundeau mai multe 
lucruri îngrozitoare pentru el acum decât o făcuseră 
vreodată în copilărie. Motivul imediat al spaimei lui se afla 
pe o treaptă, undeva mai sus de jumătatea scării. Era un 
papuc roz, îmblănit, mânjit cu excremente. 

Papucul zăcea pe o parte, înspăimântător şi obscen în 
simplitatea lui, culoarea lui ţipătoare contrastând cu 
mocheta. Priveliştea îi întoarse stomacul pe dos la fel de 
repede cum ar fi făcut-o vederea unui organ intern 
proaspăt extras şi lăsat să se scurgă pe scări. 

Urcă treptele, încet, oprindu-se pentru a ridica prudent 
papucul, cu două degete, aşa cum ar fi procedat cu o probă 
foarte importantă. Se opri mai întâi în faţa uşii, apropiind 
capul pentru o clipă de uşă, pentru a asculta scâncetul 
disperat, strident, care venea dinăuntru. Era un zgomot 
inuman, o tânguire fără vorbe, ca a unui animal în chinuri. 

Apoi, Cooper deschise uşa, împingând-o cu forţă, pentru 
că se înţepenise într-o ridicătură din podea. Când pătrunse 
în cameră, intra de fapt într-un decor, mai îngrozitor decât 
orice scenă a unei crime pe care o văzuse vreodată. 

— Găsită de un bărbat care plimba un câine... 

Se aşternuse o linişte circumspecta. Diane Fry încerca să 
lase impresia că era utilă şi atentă, ţinându-şi agenda 
deschisă pe genunchi. In momentul acela, mâna ei se mişca 
încet, făcând o serie elaborată de mâăzgălituri fără sens, 
care, văzute de la distanţă, ar fi putut trece drept 
stenografie. O muscă băzâi inutil în dreptul unei ferestre 
din sala de şedinţă, cineva îşi schimbă poziţia, iar picioarele 
de metal ale unui scaun scârţâiră stânjenitor. 

— Găsită de un bărbat care plimba un câine... repetă 
comisarul ameninţător. 

Câţiva dintre poliţiştii din sală priviră în tavan; alţii îşi 
băgară nasul în paharele de plastic din care serveau 
cafeaua, sperând să-şi ascundă chipul de privirea 
comisarului. Fry se întrebă cum se făcea că muştele 
alegeau întotdeauna să ignore ferestrele deschise, 
preferând, în schimb, alternativa evident inutilă de a se izbi 
fără încetare de geamurile închise. 

— Este vorba despre un bătrân pe nume Dickinson, 
domnule, spuse sergentul Rennie. Se pare că are drum 
regulat peste Răzor, în fiecare noapte. 

Rennie nu fusese implicat în operaţiunile de căutare. Dar, 
la fel ca toţi cei din încăpere, îşi dădea seama când era 
momentul să-şi acopere spatele, să reducă pagubele la 
minimum, să revendice şi cea mai mică fărâma de 
încredere, de oriunde putea fi găsită. Cei care răspundeau 
pentru operaţiunile de căutare păstrau tăcerea din bun- 
simţ. Prin urmare, dacă luai cuvântul, aveai toate şansele 
să treci drept nevinovat în ochii comisarului. Rennie aştepta 
o scurtă licărire a ochilor albaştri în direcţia lui, din care să 
înţeleagă că fusese auzit şi luat în consideraţie. 

— Aşa deci... Un bărbat care plimba un câine... De fapt, 
un bătrân pe nume Dickinson. Mulţumesc pentru 
informaţie, Rennie. Comisarul înclina din cap şi zâmbi 

asemenea unui muncitor de la canalizare înzestrat cu un 
simţ al mirosului extrem de ascuţit. Şi iată-ne şi pe noi - cei 
mai buni oameni ai Maiestăţii Sale! Aveam un elicopter în 
aer - Dumnezeu ştie cât ne costă minutul de zbor! - şi 
patruzeci de poliţişti la sol, care au scotocit pădurile alea 
timp de cinci ore, fără să descopere nici măcar un amărât 
de prezervativ folosit! Poliţia, aşa cum spuneau ziariştii, era 
complet derutată. Şi apoi... apoi ce se întâmplă? 

De data asta, nu primi niciun răspuns - nici măcar de la 
Rennie. Fry îşi dădu seama că desenase un întreg roi de 
musculiţe care zburau de colo-colo pe toată pagina, aripile 
lor fragile fluturând rapid, fără să le poarte însă nicăieri. 

— Cadavrul, continuă Jepson, e găsit de un barbat care 
plimba un câine... 

— Dacă mai aveam o zi sau două la dispoziţie... începu 
inspectorul Hitchens, într-o tentativa nu tocmai înţeleaptă. 

Ca inspector de serviciu, Hitchens era - tehnic vorbind - 
responsabil pentru operaţiunile de căutare, cu toate că nu 
fusese la faţa locului. Comisarul îşi îndreptă atenţia către el. 

— Explică-mi şi mie de ce, spuse el. De ce e întotdeauna 
vorba despre un bărbat care plimbă un câine? Cineva ar 
putea să intre la bănuieli şi să-şi închipuie că oamenii ăştia 
o fac dinadins, ca să atragă atenţia asupra incompetenţei 
poliţiei, nu? S-a pierdut cumva un cadavru prin pădure? Nu 
vă faceţi probleme, şefu', un bătrân care îşi plimbă câinele 
îl va găsi cu siguranţă. Nu există o descriere a maşinii 
folosite la jaful armat de azi-noapte? Nici o problema! Mai 
mult ca sigur, vreun insomniac care colindă pe străzi cu 
bătrânul lui Rover trebuie să-şi fi notat pe undeva numărul 
de înmatriculare. A, sau probabil că nu putem identifica 
suspectul, în aşa fel încât să-l plasăm la locul crimei? Fără 
îndoială, Albert şi Fido ne pot spune ora exactă la care el îşi 
depozita captura, pentru că l-au văzut în timp ce îşi făceau 
nevoile în dreptul unui stâlp de iluminat. Exact! Bărbaţi 
care ies cu căinii la plimbare! Dacă şi-ar oferi serviciile la 
rubrica de anunţuri din Eden Valley Times, am economisi o 
avere! 

— Şefule, nu cred... încercă Hitchens să intervină. 

— Şi după aceea, continuă Jepson, putem desfiinţa toată 
poliţia comitatului Derbyshire, angajând, în schimb, câteva 
zeci de indivizi care ies cu câinii la plimbare. Aşa, rata 
descoperirii infractorilor o să crească în cel mai scurt timp. 

Diane Fry îl retrogradase pe Hitchens cu câteva poziţii în 
ierarhia ei mentala. Trebuia să facă cea mai buna impresie 
în faţa tuturor acestor figuri noi şi să fie numai ochi şi 
urechi, să încerce să reţină numele şi rangul fiecăruia şi să- 
şi dea seama cine ar fi putut avea o oarecare influenţă. 
Hitchens începuse bine, fiind aproape de vârful piramidei în 
calitate de inspector şi superior al ei, însă, treptat, începuse 
să-şi piardă din importanţă. 

Un detectiv pe care Fry nu-l recunoscuse ridică mâna, 
asemenea elevului isteţ din clasă care vrea să se facă 
remarcat. Detectivul acela atrăsese deja atenţia asupra sa 
- într-o manieră care nu era tocmai de dorit - sosind foarte 
târziu la instructaj, lucru care fusese considerat 
întotdeauna o abatere disciplinară gravă în secţiile de 
poliţie la care lucrase Fry. Intrase în încăpere aprins la faţă, 
agitat şi nepieptănat, ca şi cum tocmai se dăduse jos din 
pat, drept pentru care Jepson îl privise lung, evident 
încruntat. Acum toţi îşi întoarseră privirea spre el, bucuroşi 
că exista o victimă dispusă să se sacrifice şi uimiţi de faptul 
că omul ăsta se arunca în prăpastie cu bună ştiinţă. Părea 
să aibă spre treizeci de ani, însă avea aerul acela de 
inocenţa care le lipsea tuturor celor din jur. Era înalt şi slab, 
cu un păr şaten-deschis, dezordonat, ce îi cădea neîngrijit 
pe frunte. 

— Scuzaţi-mă, domnule, dar nu înţeleg. 

— Serios? Ce nu înţelegi, tinere? 

— Păi, doar am avut şi noi pe teren echipa de căini 
poliţişti, de la Ripley, nu? Cum se face că animalele noastre 
nu au găsit ce a găsit câinele bătrânului? 

jepson îl privi pătrunzător, o remarcă usturătoare 
stăruindu-i pe buze. Dar văzu apoi expresia de pe chipul 
detectivului şi îi observă obrajii care căpătaseră deja o 
nuanţă rozalie. Comisarul oftă, iritarea dispărându-i dintr- 
odată. 

— Cred că îţi vei da seama că nu câinele este cheia 
acestei dileme, Cooper, ci bătrânul. 

În cele din urmă, Jepson îi predă ştafeta inspectorului-şef 
Tailby, în calitatea acestuia de ofiţer superior însărcinat cu 
ancheta. Printre oftaturile înăbuşite de uşurare şi un potop 
reconfortant de jargoane specifice sălii de şedinţă, discuţia 
intră pe un făgaş mai puţin periculos: stabilirea priorităţilor 
în desfăşurarea anchetei, împărţirea personalului în echipe 
de investigaţie, distribuirea unor formulare de anchetă. 
Câteva zile mai târziu însă, Diane Fry fu surprinsă să 
descopere că, printre schiţele anatomice amănunțite ale 
unor banale insecte înaripate, îşi notase cu exactitate 
cuvintele comisarului. 


— Raportul preliminar al medicului legist sugerează că 
decesul a survenit în urma a două sau trei lovituri puternice 
aplicate în lateralele capului, cu un obiect dur şi neted. 
Grupul Operativ va începe în dimineaţa aceasta 
operaţiunile de căutare a armei crimei. 

Toate privirile din încăpere erau aţintite asupra 
fotografiei reprezentând scena crimei, fotografie care 
fusese proiectata pe ecranul din spatele lui Tailby. 
Imaginea completă a cadavrului ce zăcea printre tufişuri fu 
înlocuită de o imagine cu prim-planul capului. Culoarea 
părului Laurei Vernon părea nefireasca şi ţipătoare în 
fotografie, iar petele de sânge, întunecate şi mate, nu erau 
uşor de localizat. Tricoul ei roşu nu era un fundal 
contrastant pentru urmele de sânge. 

— Primele indicii, bazate pe temperatura corpului şi pe 
stadiul de dezvoltare al larvelor găsite în ochi, gură şi 
vulvă, sugerează că Laura Vernon a fost ucisă într-un 
interval începând cu vreo două ore înainte şi încheindu-se 
cu vreo două ore după ce a fost înaintat primul raport al 
dispariţiei ei - mai precis, sâmbătă seara, ora opt. După 
cum ştiţi, avem deja un raport conform căruia Laura a fost 
văzută discutând cu un tânăr în jurul orei şase şi un sfert, 
pe o potecă de lângă pădurea aflată la doar câţiva metri 
depărtare de grădina din spatele casei ei. E o distanţă 


110 


destul de mare faţă de locul unde a fost găsită, mai exact 
zona împădurită cunoscută sub denumirea de Răzor. 
Aşadar, va trebui să reconstituim pas cu pas ultimul ei 
drum. Echipele care vor merge din casă în casă se vor 
concentra asupra înregistrării deplasărilor tuturor celor care 
s-au aflat în preajma Răzorului în intervalul menţionat. ŞI, 
fireşte, vor semnala orice eventuală ocazie în care a fost 
reperată Laura Vernon însăşi. 

Imaginea de pe ecran se schimbă, înfăţişând acum 
jumătatea inferioară a corpului Laurei. Jeanşii negri erau 
coborâţi până în dreptul genunchilor, lăsând să se vadă 
marginea de sus a unei perechi de bikini albaştri şi mai 
mulţi centimetri de piele de un alb cadaveric de deasupra şi 
de sub desişul de păr închis la culoare. 

— După cum se observă, hainele Laurei sunt în 
dezordine. Cu toate acestea, părerea iniţială a medicului 
legist - părere care va fi verificată în cursul examinării 
complete postmortem ce va avea loc ceva mai târziu în 
cursul acestei dimineţi - este că nu există probe conform 
cărora fata să fi fost supusă vreunei agresiuni de natură 
sexuală, înainte sau după deces. Există însă o posibilă 
excepţie. 

Tailby înclina uşor din cap, iar imaginea se schimbă din 
nou, camera mărind de această dată o zonă micuța din 
partea de sus a coapsei drepte a fetei. Poliţiştii prezenţi se 
încruntară şi se apropiară mai mult să privească. În locul 
acela putea fi zărită o uşoară decolorare a pielii, un fel de 
contuzie, care avea însă o forma ciudat de regulată. 

— Doamna Van Doon crede că această leziune a fost 
făcută probabil în apropierea momentului decesului, explică 
Tailby. 

Incăperea fremăta de nerăbdare. Unii dintre poliţişti 
asudaseră, iar în aer se simţea umezeala. 

— Ştiu că sunteţi nerăbdători să începeţi, spuse Tailby, 
observând agitația din sală. Inspectorul Hitchens vă va 
înmâna formularele de anchetă în foarte scurt timp. Mai 
ascultaţi-mă câteva minute. 

Imaginea  dispăru de pe peretele din spatele 

inspectorului-şef, iar câţiva dintre cei prezenţi răsuflară 
uşuraţi. 

— Mai întâi de toate, vom face urgent investigaţii privind 
eventualul ascunziş al numitului Lee Sherratt, în vârsta de 
douăzeci de ani, angajat recent ca grădinar la Piciorul 
Muntelui. Veţi găsi detalii în mapele dumneavoastră. Insă 
vrem să aflăm informaţii despre oricare alt băiat cu care 
Laura se poate să fi avut o relaţie. Mai ales despre aceia în 
legătură cu care părinţii ei s-ar putea să nu fi avut habar. 

— Presupunem deci că familia e în afara oricărei bănuieli, 
domnule? întreba sergentul Rennie. 

— Noi nu presupunem niciodată nimic, Rennie, spuse 
inspectorul-şef cu un zâmbet fugar. Presupunerile ne 
transformă în fraieri şi pe mine şi pe tine”. 

Rennie făcu o pauză de o clipă, complet nedumerit. Apoi 
cineva chicoti pe înfundate, iar el îşi dădu seama că fusese 
luat peste picior. 

— Mulţumesc, domnule, spuse el. 

— Bineînţeles, atât Graham, cât şi Charlotte Vernon vor fi 
intervievaţi din nou. Cred că mai e şi un frate, plecat la 
studii, undeva la o universitate. Altminteri, din câte ni s-a 
spus, Laura nu socializa prea mult cu localnicii din Moorhay. 
Cel puţin asta declară părinţii. Dacă este sau nu adevărat, 
asta rămâne să aflaţi dumneavoastră. Până una-alta, se vor 
face verificările obişnuite asupra tuturor celor cunoscuţi de 
noi cu antecedente de agresiune sexuală. Il avem printre 
noi pe inspectorul Armstrong de la Divizia B, care se va 
ocupa de acest aspect al anchetei. 

Inspectorul-şef arată spre o poliţista aflată pe una din 
lateralele încăperii. Era o femeie supraponderala, iar 
costumul gri pe care îl purta nu o cuprindea prea bine în 
jurul umerilor. Parul ei închis la culoare era lung până la 
umeri, fiind tăiat foarte drept. 

— Unii dintre dumneavoastră ştiu probabil că inspectorul 
Armstrong face parte din echipa care investighează decesul 


17 joc de cuvinte, pornind de la componentele formale ale cuvântului 
assume = a presupune - respectiv ass = măgar, fraier; u = tu; me = eu 
(n.tr.). 


112 


lui Susan Edson, survenit cu cinci săptămâni în urmă, lângă 
Buxton. O parte din acea zonă a fost deja acoperită de 
către Divizia B în ultimele câteva săptămâni; vom evita, 
aşadar, să depunem eforturi inutile şi nu vom repeta 
căutările în acel perimetru. 

Unii dintre poliţişti îşi schimbară poziţia, agitaţi, privind 
unul la altul. Tailby păru să sesizeze acest lucru şi le atrase 
atenţia: 

— În ceea ce priveşte publicul larg, nu trebuie să 
vehiculăm ideea existenţei vreunei legături între cele două 
cazuri. Nu vreau să aud cuvintele „criminal în serie” 
pronunţate de vreunul dintre membrii acestei echipe şi cu 
atât mai puţin să le văd apărând în presă! 

Se uită într-o parte, aruncând o privire scurtă la un civil 
îmbrăcat în costum, cu o cravată în culori vii şi o pereche 
de ochelari mari, cu rame albastre. Fry deduse că era unul 
dintre agenţii care răspundeau de relaţiile cu presa, a cărui 
responsabilitate era să deturneze atenţia ziariştilor şi să 
comunice cât mai puţine informaţii în legătură cu cazul. 

— Desigur, toate aceste demersuri ale anchetei vor cere 
timp, spuse Tailby. Şi nu mai este nevoie să vă reamintesc 
că primele ore ale dimineţii sunt cruciale. 

Diane Fry era ocupată să o studieze pe doamna inspector 
Armstrong, atunci când Ben Cooper ridică mâna din nou, 
într-o doară. Tailby îl privi cu o expresie ce aducea a milă. 

— Da, Cooper? 

— Harry Dickinson, domnule. Cel care a găsit pantoful... 

— A, individul acela în vârstă... spuse cineva, risipind 
tensiunea. 

— Cu câinele, completă altcineva. 

— Va fi interogat din nou, domnule? 

Fry se întrebă pentru o clipă dacă detectivul Cooper 
văzuse notițele ei de la primul interogatoriu al lui Harry 
Dickinson şi încerca acum să-l ironizeze pe inspectorul-şef. 
Se pare însă că Tailby hotărî că asta nu-i stătea deloc în fire 
lui Cooper şi că sigur nu asta-i fusese intenţia. 

— Harry Dickinson are 78 de ani, spuse el. 

— Da, domnule, răspunse Cooper. Dar nu presupunem că 

vârsta îl plasează dincolo de orice bănuială, nu-i aşa? 

— Sigur că nu, încuviinţa Tailby. Noi nu presupunem 
nimic. 

Se auzi un zgomot general de tălpi târşâăite şi de picioare 
de scaun târâte pe podea. Fry o privi pe o femeie detectiv 
care se întoarse să-l întrebe pe Ben Cooper dacă se simţea 
bine. Părea îngrijorată, însă el se mulţumi să aprobe din 
cap, fără a-l pierde din ochi pe inspectorul-şef. Fry observă 
că jacheta de piele a lui Cooper era puţin roasă într-un loc, 
iar nodul cravatei nu era bine strâns. Era un tip realmente 
neglijent, ceea ce-l făcea să pară dezorganizat. Nu era nici 
pe departe omul perfect pe care îl lăuda toată lumea. 

— Aş mai dori să subliniez un aspect înainte de a vă lăsa 
să plecaţi, spuse Tailby, ridicând vocea pentru a acoperi 
zgomotul. Şi acest lucru figurează în mapele 
dumneavoastră, dar v-aş ruga să-i acordaţi prioritate 
absoluta. Detectivul Cooper a menţionat pantoful sport 
găsit de domnul Dickinson şi de câinele dumnealui, 
descoperire care ne-a condus ulterior la cadavru, aflat la 
doar mică distanţă. Există însă un fapt care s-ar putea 
dovedi vital pentru ancheta noastră. Un lucru care ar putea 
duce la o concluzie rapidă, dacă ne respectam rutina până 
la capăt - şi dacă avem puţin noroc. Aş dori să ţineţi minte, 
fiecare dintre dumneavoastră, că al doilea pantof al Laurei 
Vernon nu a fost găsit încă. 


— În regulă. Detectiv Fry, vino la mine, te rog! 

Fry se îndreptă vioaie către Hitchens, spre locul unde 
acesta se rezema dezinvolt de un perete, sprijinind un 
picior de marginea unui birou. Avea în mână un teanc de 
formulare, iar Fry îşi dădu seama imediat că avea să fie 
repartizată într-o echipă de anchetă. 

— Tu eşti nouă pe aici, Diane. Prin urmare, vei face 
echipă cu Ben Cooper pentru o vreme. Cunoaşte zona ca în 
palmă. 

— Aşa am auzit. 

— Ei bine, nu ne dorim să te rătăceşti prin coclaurile 
astea, nu, Fry? Altfel, va trebui să scoatem iar căinii în 

misiune. 

Fry încercă să zâmbească şi speră că zâmbetul ei era 
suficient de convingător. 

— Sunt sigură că o să lucrăm bine împreuna. 

Hitchens o studie atent. 

— O să vă înţelegeţi foarte bine, spuse el. 

— E-n regulă. 

— Bun! Detectiv Cooper! Unde a plecat Ben Cooper? 

— A trebuit să preia un apel urgent, domnule, îi comunica 
un alt detectiv. E în biroul CID. 

— Am înţeles. Ei bine, voi doi răspundeţi de cercetările 
din casă în casă în Moorhay, spuse Hitchens. Veţi avea cu 
voi echipe de poliţişti în uniformă care vă vor asista. 
Acestea sunt zonele care vă sunt repartizate. Asiguraţi-vă 
că nu pierdeţi pe nimeni din vedere. 

Îi înmână o hartă fotocopiată a străzilor, împărţită în trei 
secţiuni, cu marker albastru, roşu şi galben. 

— O să merg să mă prezint detectivului Cooper, spuse 
Fry. Asta dacă reuşesc să găsesc biroul CID. 


Ben Cooper era aplecat peste un birou, privind fix la o 
mare de hârtii care păreau să se fi strâns cât timp fusese el 
plecat în concediu. Nu citea hârtiile acelea; de fapt, nici nu 
părea să le observe. Chipul lui era complet inexpresiv în 
timp ce asculta vocea de la celălalt capăt al firului. 

— Presupun că da, dacă asta cred ei, spuse el. Dar 
pentru cât timp? Da, ştiu, Kate are nevoie de o pauză, dar 
Matt... 

O văzu pe fata cea noua venind din capătul celălalt al 
biroului CID. Mergea fără grabă, imperturbabilă, fără să-l 
privească în ochi, ci uitându-se dintr-o parte în alta în timp 
ce trecea pe lângă birouri şi pe lângă fişiere, ca şi cum 
căuta dovezile unor delicte săvârşite de colegii săi absenţi. 
Cooper mai-mai că se aştepta să o vadă dintr-un moment în 
altul aplecându-se pentru a verifica urmele de tălpi de pe 
mochetă sau întorcând un plic pentru a-i examina adresa. 
Avea o figură uscăţivă şi păr blond tuns scurt şi era foarte 
slabă - mai slabă decât învățase el că trebuie să fie o 

femeie. Mama lui ar fi spus că fata asta suferea de ceva. 
Avea însă o privire ca de oţel, care sugera că nu era vreo 
fiinţă plăpândă. Cu siguranţă, nu era o mimoză delicată. 

Îşi dăduse seama cine era, fireşte. Era cea despre care îi 
vorbise agentul Garnett; noul detectiv venit din West 
Midlands cu o anume reputaţie. Gamett fusese foarte 
aproape de realitate cu descrierea lui, singura surpriză fiind 
aceea că fata era, de fapt, destul de atrăgătoare - deşi, se 
gândi el, un zâmbet i-ar fi relaxat muşchii feţei şi ar fi adus 
o schimbare în umbrele întunecate din privirea ei. 

— Da, Matt. Da, ai dreptate, ştiu. Două zile, atunci. ŞI 
vom putea discuta pe îndelete despre toate astea joi, da? 
Doar că pare atât de mult până atunci... 

Noul detectiv ajunsese în dreptul biroului lui Cooper. 
Rămase în picioare, privind la hârtiile împrăştiate pe birou 
şi lovind uşor şi leneş dosarul Moorhay de una din coapse. 
El se întoarse cu spatele, acoperind receptorul. Ştia că e 
limpede că telefonul acela n-avea nimic de-a face cu 
serviciul. Putea şi ea să recunoască o convorbire personală 
dacă asista la una. Probabil se gândea că discuta cu o 
iubită. 

O privi uluit în timp ce ea se aşeză calmă pe un scaun şi 
porni calculatorul lui, continuând să-l ignore. 

— Aşteaptă o clipa, Matt. 

Văzu un zâmbet luminându-i chipul atunci când 
calculatorul prinse viaţă. Ea se autentifică pentru a intra în 
baza de date. Calculatorul îi afişa primele două ferestre, 
însă atunci când încercă să extragă nişte date, în faţă îi 
apăru o fereastra de dialog. 

— Îţi trebuie o parola, o atenţiona Cooper. 

— Ce spui? şopti Matt la urechea lui. 

— Nimic. 

— Şi ia zi, care-i parola? întreba ea. 

— Nu pot să ţi-o dau pur şi simplu. Ai nevoie de 
acreditare pentru aşa ceva. 

— Da? Ei, atunci o să găsesc eu o cale să intru fără 
parolă. 

Începu să apese pe taste pentru a intra în setările 

computerului, căutând de unde anume fusese activată 
funcţia de solicitare a parolei. Un cercel de argint luci în 
urechea ei, fiind lăsat la vedere de părul tuns recent. 

— N-o să ajungi nicăieri dacă nu cunoşti parola. 

— Ben, dacă ai treabă... 

— Da. Uite, Matt, trebuie să închid acum, spuse Cooper. 
O să vorbim diseară. 

Puse receptorul în furca, însă timp de o clipă nu ridică 
privirea, ca şi cum încerca să se adapteze la o nouă 
situaţie, ca şi cum se pregătea să facă faţă unei noi 
provocări. 

— La naiba! ` 

Mesajul „eroare fatala” îngheţase pe monitor. In semn de 
protest faţă de bâjbâiala neautorizată, computerul clacase. 

— Doar ţi-am spus că n-o să ajungi nicăieri fără parolă! 
izbucni el. 

— Tu eşti noul meu partener, îl anunţa Fry. Când ai timp 
şi pentru mine, vreau să spun. 

Cooper trase adânc aer în piept. 

— În regulă, atunci. Bună, eu sunt Ben Cooper. Tu trebuie 
să fii detectivul Fry. _ 

Aşteptă ca ea să mai spună ceva. Incă nu-i cunoştea 
numele de botez. 

— Prietenii îmi spun Diane. 

El dădu din cap prudent, remarcând ambiguitatea 
mesajului. 

— Ce avem de făcut? 

— Investigaţii din casa în casă cu nişte capete pătrate. 

— Să nu cumva să te audă că le spui aşa! 

Fry ridică din umeri. 

— Putem pleca, dacă eşti gata. Oi fi eu fata cea nouă, dar 
înţeleg că ancheta unei crime este considerată, de regulă, o 
chestiune destul de importantă. 

— Bun, eu sunt gata. 

Când ajunseră pe coridor, inspectorul Hitchens îi chema 
înapoi. 

— O să ies pentru un nou instructaj şi pentru a vă prelua 
rapoartele personal, înainte de ora prânzului, le comunică 

el. Parcă e o cârciumă în Moorhay, nu-i aşa, Cooper? 

— The Drover, domnule. 

— Unde are bitter Marston. Am observat ieri când am 
trecut prin sat. 

— Exact. 

— Atunci ne întâlnim acolo - să spunem la 12.30. Şi 
Ben... 

— Da, domnule? 

— Să nu întârzii, da? 

— Îmi pare rău, domnule. Probleme de familie. 

— Nu-ţi stă în fire. Să nu faci un obicei din asta! 

— Nu, domnule. 

— Încă un lucru pe care trebuie să-l afle toată lumea: 
domnul Tailby a subliniat cât de importante sunt aceste 
prime ore ale unei anchete. Ştim cu toţii asta. Dar nu te 
lăsa dus de val când ţi se încheie tura. Nu mai avem ore 
suplimentare. 

— Poftim? 

— Nu mai sunt bani la buget. Şefii cred că putem obţine 
rezultate şi fără. 

— Asta-i o tâmpenie! spuse Cooper. 

Hitchens ridică din umeri. 

— Asta-i situaţia! Bun, ştiţi ce aveţi de făcut. Acum, la 
treabă! 


Cooper şi Fry ajunseră cât ai clipi în parcarea din spatele 
secţiei de poliţie. Fry crezu că îi poate citi gândurile lui 
Cooper. 

— Maşina mea e acolo, spuse ea. Peugeotul negru. ŞI 
sunt un şofer bun. 

— Toyota mea are tracţiune integrală, spuse Ben. Ceea 
ce ar putea să ne pice foarte bine pe unele dintre ulițele 
alea de pe lângă Moorhay. Plus că ştiu drumul. 

Fry ridică din umeri, permițându-i o mică victorie. 

— În regulă. 

Nu avură să-şi spună prea multe în timp ce se îndreptau 
spre ieşirea din Edendale. Cooper o luă pe un drum pe care 
Fry nu-l cunoştea, coborând pe străzi înguste, lăturalnice, 

care şerpuiau prin oraş, trecând pe lângă parohie şi pe 
lângă şcoala din Edendale. Când ajunseră pe Buxton Road, 
constată că Ben reuşise să evite traficul aglomerat de pe 
Clappergate şi celelalte drumuri către centrul oraşului. 
Începuse deja să-şi etaleze faimoasele lui cunoştinţe locale, 
trase ea concluzia. 


Cooper se abţinea cu greu să nu admire peisajul în timp 
ce conducea. Era întotdeauna o plăcere pentru el să 
evadeze din Edendale şi să ajungă pe dealurile din 
împrejurimi, unde capriciile schimbătoare ale decorului îl 
surprindeau şi îl încântau de fiecare dată. 

Nicăieri contrastul dintre Vârful Alb şi Vârful întunecat nu 
era mai surprinzător decât pe pantele de la ieşirea din 
Edendale spre sud, dincolo de construcţiile rezidenţiale, de 
terenul de sport şi de aşezământul religios condus de 
comunitatea Sisters of Our Lady. Chiar în vârful dealului era 
o cârciumă, Farul, care oferea privelişti uluitoare atât 
asupra regiunii cu piatră de calcar, cât şi asupra celei cu 
piatră de gresie. 

Decorul pestriţ, cu terenuri cultivabile şi cu pante 
împădurite, care cobora înspre sud, părea primitor şi 
abordabil în lumina soarelui, însă era plin de hăuri ascunse 
şi de colţuri nevăzute. Era traversat în zigzag de pereţi de 
piatra albă, din care erupeau ici-colo stânci abrupte de 
piatră de calcar sau valurile şi rănile carierelor abandonate. 
Era, mai presus de toate, un peisaj în care se făcea simțită 
influenţa omului, un peisaj creat şi modelat de oameni, dar, 
în acelaşi timp, era un loc în care, dacă aveai curiozitatea 
să priveşti în jur, te puteai aştepta oricând ca mii de ani de 
istorie să iasă la suprafaţă. 

În spatele maşinii, către nord, pârloagele Vârfului 
întunecat păreau distante şi inabordabile, un peisaj rigid, 
care numai uman nu era. Versanții goi, din gresie 
împietrită, păreau să absoarbă lumina, nu s-o reflecte, aşa 
cum făceau pereţii din piatră de calcar. Păreau distanţi şi 
uneltitori, neatinşi de mâna omului, oferind o provocare pe 
care mulţi o acceptau, încercând să le cucerească 

înălțimile. Unii reuşeau, însă cei mai mulţi eşuau, înfrânți de 
caracterul implacabil al pantelor întunecate şi de vremea 
rea care stăruia amenințătoare în jurul lor. 

Insă aparențele puteau fi înşelătoare. Până şi Vârful Alb 
avea cicatricile lui - rănile adânci şi brutale din locurile 
unde carierele de piatră de calcar şi exploatările miniere 
fuseseră dinamitate şi sfărâmate de pe dealurile sale. 

— Şi ia zi, ce părere ai despre Edendale? întrebă el în 
cele din urmă, atunci când se alăturară unui convoi de 
maşini care se târa în spatele unei rulote pe serpentinele ce 
urcau către vârful dealului. Promitea să fie o nouă zi 
caniculară, iar ei aveau parasolarele coborâte, pentru a se 
apăra de soarele care deja pârjolea parbrizul şi încingea 
asfaltul, înceţoşându-l. In dreapta lor, periferia oraşului 
rămânea treptat în urma maşinii, plăcile de ardezie ale 
acoperişurilor cuibărindu-se printre copaci şi pierzându-se 
de-a lungul brâului de un argintiu palid al râului Eden. Chiar 
la ieşirea din oraş, pe o pajişte de pe malul râului era un 
camping, cu corturi albastre şi verzi aliniate asemenea unor 
plante exotice care înfloreau în lumina razelor dimineţii. 

— Toată lumea mă întreabă acelaşi lucru, spuse Fry. Ce 
părere am despre Edendale. Chiar contează? 

— Eu aşa mă gândeam, răspunse Cooper, surprins. 

— E un loc de munca. Şi aici sunt infracţiuni - ca în 
oricare alt loc, presupun. Bănuiesc că sunt şi pe aici câţiva 
răufăcători, o mulţime de cazuri nefericite şi o masă uriaşa 
de oameni anoşti şi respectabili între cele două extreme. 
Aşa e peste tot. 

— Dar cu siguranţă e mai bine aici decât în Birmingham, 
nu? 

— Şi de ce ar fi? 

— Pai... Luând o mâna de pe volan, Cooper făcu un gest 
indicând dealurile, valea, râul şi amestecul de câmpuri şi 
pereţi de piatră, acoperişurile povârnite şi spirala pe care o 
descria oraşul în spatele lor, precum şi întinderea verde a 
Pădurii Eden care urca spre vastele lacuri de acumulare de 
pe înălțimile zidurilor pustii din piatră de gresie. Nu prea 
ştia cum să exprime ceea ce voia să spună, dacă ea nu 

putea vedea cu ochii ei. 

— În orice caz, nu am locuit în Birmingham, îl informă 
Fry. Am locuit în Warley. 

— Pe unde e asta? 

— În Black Country. Ai auzit de locul ăsta? 

— Am mers odată cu trenul până în Birmingham. Am 
trecut prin Wolverhampton. E aproape? 

— Mda, mă rog, în cazul ăsta ştii despre ce e vorba. 

Ajunseseră într-un loc în care şoseaua se lărgea, în vârful 
dealului, iar Cooper acceleră, ţinându-se după şirul de 
maşini care depăşea rulota. 

— Şi, dacă îţi plăcea atât de mult în Black Country, ce te- 
a adus aici? 

Fry făcu o grimasă şi îşi întoarse privirea pentru a se uita 
la priveliştea oferită de platoul care mergea către Valea 
Wye, unde era situat satul Moorhay. Dar lui Cooper nu-i 
scăpă gestul. 

— Presupun că şi asta e o întrebare pe care ţi-o pune 
toată lumea. 

— Presupun că da. 

— În fine, spuse el. În orice caz, mă bucur că eşti aici, 
Diane. 

Fry avea în grijă dosarul înmânat de Hitchens. Scoase din 
el harta, pentru a-şi face de lucru, evitând astfel să-l 
privească pe Cooper. 

— Nu sunt decât strada principala, care traversează satul 
şi câteva străduţe lăturalnice, care au ieşire la strada 
principală. Unele fără nume, care par să ducă doar la 
ferme. Şi mai sunt şi câteva case numite, cred, Quith Holes. 
Le ştii? 

— Sunt căsuţele alea de la Quith Holes, pe drumul de 
întoarcere către Răzor, spuse el. Nu departe de locul unde a 
fost găsită Laura Vernon. Tot acolo mai e şi Moara Veche. 
Acum, acolo găseşti ceaiuri şi cazare cu mic dejun inclus. 

— Şi unde nu găseşti aşa ceva prin locurile astea? întrebă 
Fry, în timp ce treceau pe lângă o altă fermă care anunţa 
că oferea cazare pe perioada vacantei. 

Trebuia să recunoască faptul că Ben Cooper era un şofer 
bun. Ea putuse să se concentreze pentru a absorbi toate 
detaliile din dosar înainte de a ajunge în Moorhay. În dosar 
era şi o fotografie a Laurei Vernon de pe vremea când 
aceasta era în viaţa, numai că părul ei avea o culoare 
diferită faţă de cea pe care o văzuse Fry - era tot o nuanţă 
de roşu, dar nu atât de stridentă. Fotografia fusese mărită 
după una furnizată de familia Vernon, în ziua în care 
dispăruse fiica lor. Fry văzuse fotografia originală ataşată la 
dosarul de anchetă, înainte ca acest caz să se transforme 
într-o anchetă de crima şi să fie preluat din biroul CID. Poza 
completă o arăta pe tânăra Laura în grădină, cu un pâlc de 
rododendroni înfloriţi în spatele ei, cu o frântură dintr-o 
balustradă de piatră şi partea superioară a unei scări într-o 
parte şi cu un câine Border Collie alb cu negru, care 
dormea pe iarbă la picioarele ei. Insă cadrul lărgit înfăţişa 
doar capul Laurei şi jumătatea superioară a corpului ei. 
Fundalul fusese şters, ceea ce o privase pe Laura de mediul 
ei, la fel de eficient cum altcineva o privase de dreptul la 
viaţă. 

Dosarul mai cuprindea o listă cu numele şi adresele 
tuturor cunoştinţelor Laurei Vernon din Moorhay şi din 
împrejurimi despre care se ştia. Era o listă jalnic de scurtă 
pentru o adolescenta de cincisprezece ani. În capul listei se 
afla Lee Sherratt, în vârstă de douăzeci de ani, domiciliat la 
numărul 12 pe Wye Close, Moorhay. El lucrase ca grădinar 
la Piciorul Muntelui până joia trecută, când fusese concediat 
de tatăl Laurei, Graham Vernon. Sherratt fusese interogat 
imediat după ce Laura fusese dată dispărută, însă de 
duminică dispăruse şi el fără urmă. Spre deosebire de 
familia Vernon, cei din familia Sherratt nu anunţaseră 
dispariţia fiului lor. Numele lui era marcat cu roşu, ceea ce 
însemna că găsirea băiatului constituia o prioritate. 

Ceva mai jos pe listă figurau Andrew şi Margaret Milner, 
împreună cu fiica lor, Helen. Andrew era, de asemenea, 
cunoscut ca angajat al lui Graham Vernon. Cât despre 
Helen, Fry şi-o amintea de când fusese la Dial Cottage, 
împreună cu Tailby şi cu Hitchens. Stătea în preajma 

bătrânului la sosirea poliţiei - parca mai aproape decât 
soţia lui. Relaţiile apropiate din cadrul unor familii i se 
păruseră întotdeauna puţin suspecte lui Diane Fry; simţea 
că nu le înţelegea în totalitate. 

Ridica privirea pentru a se uita la Cooper şi îi analiză 
profilul în timp ce conducea. Simţi deodată imboldul de a-i 
spune să se aranjeze puţin înainte să iasă în public. Ar fi 
vrut să-i îndrepte cravata, să-i dea părul la o parte de pe 
frunte. Aspectul acela de băieţandru n-o ajuta cu nimic. 

Văzu însă că el era dus pe gânduri şi nu mai reacţiona la 
stimulii lumii exterioare. | se păru că gândurile lui nu erau 
tocmai fericite, însă îşi alungă din minte această idee, 
gândindu-se că nu era treaba ei şi se întoarse la dosarul pe 
care îl avea în faţă. 


Ben Cooper nu uitase mirosul acela. În încăpere se 
simţea o duhoare mai înfiorătoare decât toate mirosurile pe 
care le simţise el vreodată la o fermă. Nici fosa septică, nici 
containerul cu gunoi de grajd, nici măruntaiele de la un 
iepure sau un fazan tăiat de curând nu mirosiseră vreodată 
atât de greu ca putoarea aceea de provenienţă umană care 
umplea camera. Tapetul şi aşternuturile de pat făcute 
grămadă pe podea erau mânjite cu excremente. O baltă de 
urină se usca într-o masă lipicioasă pe covor, lângă alte 
pete similare care fuseseră frecate cu dezinfectant, lăsând 
urme  decolorate, asemenea semnelor rămas după o 
dermatoză agresivă. Pe covoraş zăcea un scaun căruia îi 
lipsea un picior. Una din perdele fusese smulsă de pe şină, 
iar pretutindeni erau împrăştiate pagini de cărţi şi reviste, 
asemenea unor frunze moarte. Cel de-al doilea papuc roz 
aterizase grotesc într-o fructieră de lemn de pe comodă, iar 
un firicel subţire de sânge se scurgea pe primul sertar, 
despicându-se în două pe mânerul de lemn. Şifonierul şi 
sertarele fuseseră golite, conţinutul lor fiind îngrămădit la 
întâmplare pe pat. 

Zgomotul venea de sub grămada de haine, monoton şi 
inuman - o tânguire înceată, plină de disperare. Când păşi 
în direcţia patului, grămada aceea tresări, iar bocetul se 

transformă într-un scâncet teribil. Cooper ştia că, pentru 
moment, criza se încheiase. Însă aceasta fusese, fără 
îndoiala, cea mai gravă de până atunci. Dovezile se vedeau 
pretutindeni în jurul lui. 

Se aplecă mai mult asupra unui mantou cu guler din 
imitație de blană, atent însă să nu atingă patul, de teamă 
să nu declanşeze o reacţie violentă. Gulerul emana un 
parfum familiar, care făcu să i se pună un nod în gât. 

— Sunt eu, Ben, spuse el încet. 

O mână albă se zări timp de câteva clipe, apucând o 
mâneca şi marginea unei fuste în încercarea de a le trage 
mai aproape pentru a se acoperi. Degetele se retraseră din 
nou în întuneric, precum un crab care se bagă înapoi în 
carapacea lui. Scâncetul încetă. 

— A fost Satana, grăi o voce abia şoptită, de undeva din 
grămada de haine. Satana m-a pus să fac asta. 

Mirosurile amestecate de parfum vechi, sudoare, 
excremente şi urină îi făcură greață lui Cooper. Îşi stăpâni 
senzaţia de vomă şi se strădui să-şi menţină vocea 
constantă. 

— Satana a plecat acum. 

Mâna reapăru încet, iar Cooper o strânse între degete, 
fiind surprins de răceala ei de gheaţă. 

— Poţi să ieşi acum, mamă, spuse el. Satana a plecat. 


— Ben? spuse Fry. 

— Da? 

Redeveni atent. O privi pe Fry ca şi cum tocmai fusese 
trezit din somn sau din vis. Sau poate dintr-un coşmar bine 
cunoscut. 

— De ce ai întrebat despre Harry Dickinson în timpul 
instructajului de dimineaţă? 

Era curioasă să afle de ce atrăsese atenţia asupra lui într- 
un moment nepotrivit, când propriul interes indica în mod 
clar faptul că era cazul să-şi ţină gura şi să stea cu capul 
plecat o vreme. Însă nu-l putea întreba acest lucru direct. 

— Persoana care găseşte cadavrul este întotdeauna un 
posibil suspect, o lămuri el. 

— Serios? Dar credeam că Dickinson n-a găsit decât 
pantoful acela. De fapt, tu ai descoperit cadavrul. 

— Da, dar înţelegi ce vreau să spun. 

— În orice caz, Dickinson are 78 de ani. E un nătărău 
bătrân şi încăpățânat, ascultă-mă pe mine. Dar e în mod 
sigur genul de bărbat care nu renunţă niciodată la pipă şi la 
papuci. Abia dacă părea în stare să-şi tragă singur 
fermoarul la şliţ, ce să mai vorbim de comiterea unui asalt 
violent asupra unei adolescente sănătoase, de 
cincisprezece ani. 

— În privinţa asta nu sunt sigur că ai dreptate, Diane. 

— A, nu? Şi pe ce îţi întemeiezi suspiciunea? 

— Pe nimic concret. E doar o senzaţie pe care am avut-o 
când am fost acolo, în casă. O senzaţie legată de familia 
aceea. 

— O senzaţie? O, da, Ben, asta-i chiar bună! 

— Ştiu ce vrei să spui. 

— Nu, zău? Şi asta-i tot o senzaţie de-ale tale? Ştii ce? 
Fă-mi şi mie o favoare: cătă vreme lucrăm împreună, ca 
echipă, nu mă implica în senzațiile tale. Eu, una, prefer 
faptele. 

Se cufundară din nou în tăcere şi nu-şi mai vorbiră până 
la sfârşitul călătoriei. Fry îşi alungă din minte discuţia lui 
Cooper despre senzaţii. Nu credea că el putea cunoaşte 
realitatea despre relaţiile din cadrul familiilor. Ben Cooper 
era ceea ce ea numea „un poliţist cu înclinații de asistent 
social” - genul care credea că în lume nu exista răufăcători, 
ci numai victime, sau că oamenii care făceau ceva rău erau 
obligatoriu bolnavi şi aveau nevoie de ajutor. Mai mult 
decât atât: în mod evident, era bine văzut, era o fire 
populară, necomplicată, era înconjurat de zeci de rude şi de 
prieteni care îl sufocaseră cu încurajările şi cu susţinerea 
lor, până când imaginea lui asupra lumii reale ajunsese să 
fie deformată de atâta afecţiune. 

Fry nu credea că Ben ar fi putut să ştie ce însemna să ai 
necazuri în familie. 

Wye Close se afla chiar în centrul micului cartier de 
locuinţe sociale de la extremitatea nordică a satului 
Moorhay. Casele erau construite din aceeaşi piatră gri-albă 
ca restul satului, având acoperişuri din ardezie şi spaţii 
verzi neîngrădite, care erau mai degrabă margini de şosea 
decât grădini. La unul dintre capete era un şir de case 
bătrâneşti cu verandă, separate de locuinţele familiale 
printr-un gard scund, care nu-i împiedica pe copii să se 
joace pe iarba de sub ferestrele bătrânilor. 

Cartierul nu avea mai mult de treizeci de case şi, în 
multe alte locuri, chiar şi în Edendale, el nu ar fi fost 
considerat nici măcar o stradă, darămite un cartier. Fusese 
construit pe porţiunea cea mai înaltă a uneia dintre fermele 
de lapte din Moorhay. Când zona respectiva fusese alocată 
construcţiei de locuinţe în planurile consiliului local, 
valoarea crescută a terenului se dovedise a fi o tentaţie 
mult prea mare pentru fermierul respectiv, într-o vreme 
când agricultura întâmpina dificultăţi financiare din ce în ce 
mai mari. Rezultatul a fost că spatele tuturor caselor dădea 
înspre islazuri sau că locuinţele respective ofereau o 
privelişte asupra pantelor prăvălite ce coborau către fermă. 
Unii dintre rezidenții cartierului lucrau în micile uzine de la 
periferia localităţii Edendale sau la ferma de lapte aflată la 
şaisprezece kilometri distanţă. Mulţi dintre ei însă nu lucrau 
deloc. Locuinţe rurale s-ar mai fi găsit, nu însă şi locuri de 
muncă. 

În faţa casei de la numărul 12 de pe Wye Close se afla un 
Vauxhall al poliţiei, fără însemnele specifice. Maşina 
respectivă - sau una asemănătoare - era acolo de luni 
seara, aşteptându-l pe Lee Sherratt să se întoarcă acasă. 
Copiii de prin partea locului, liberi ca pasărea cerului în 
timpul zilei, dat fiind că şcolile erau încă în vacanţă, 
inventaseră un joc nou în dimineaţa aceea. Ei interpretau 
rolurile unor spărgători, jefuitori şi criminali care stăteau 


126 


bănuitori la pândă în stradă, pretinzând apoi că vedeau 
deodată maşina poliţiei şi fugind imediat după colţ, ţipând. 
Detectivul aflat în misiune de supraveghere deveni rapid 
sătul până în gât de jocul copiilor. Căldura toridă din 
interiorul maşinii era suficientă pentru a-i crea o stare de 
oboseală şi de iritare. Copiii aceia obraznici erau picătura 
care umplea paharul. 

Un Ford verde intră în cartier şi trase în faţă la numărul 
12. Atunci când inspectorul-şef Tailby ieşi din maşină şi 
privi peste stradă cu o căutătură încruntată, copiii părură 
cu adevărat înspăimântați, fiind probabil intimidaţi de 
înălţimea lui impresionantă şi de costumul cenuşiu pe care 
îl purta. Se retraseră în spatele gardului caselor bătrâneşti 
şi aşteptară cu ochii aţintiţi să vadă ce făcea bărbatul. Mai 
întâi de toate, el traversă strada, pentru a merge să discute 
cu detectivul din Vauxhall, care se îndreptă de spate şi 
clătină din cap. Apoi merse până la uşa casei de la numărul 
12 şi bătu în uşă cu inelul de metal prins pe aceasta. 

— A, iarăşi voi, oameni buni! exclamă femeia corpolentă 
care veni să le deschidă. Purta sandale, nişte blugi uzaţi şi 
o bluză roz foarte largă, care nu putea proveni decât dintr- 
un magazin de haine pentru femei însărcinate. Işi strânsese 
părul într-un coc, cu agrafe, însă i se desfăcuse şi începuse 
să cadă peste ceafa dolofană. Mirosea a fum de ţigară. 
Tailby estimă că are undeva spre patruzeci de ani, poate 
cel mult patruzeci. 

— Aş avea câteva întrebări, doamnă Sherratt, începu el. 

— Nu s-a întors. 

— Ştiu. A luat cumva legătura cu dumneavoastră? 

— Nu. 

— Trebuie să vă pun câteva întrebări. 

Molly Sherratt privi în josul străzii, la copiii care 
rămăseseră cu gura căscată şi îşi dădeau coate unul altuia. 

— Atunci, pentru numele lui Dumnezeu, intraţi! spuse ea. 

Tailby îşi feri capul înainte de a intra pe uşă şi păşi cu 
grijă printr-un hol plin de biciclete, pantofi şi grămezi de 
haine. Doamna Sherratt îl conduse într-o bucătărie micuță, 
cu corpuri de mobilier cu finisaje de lemn de tec şi o maşină 

de spălat automată, nou-nouţă. Resturile unui mic dejun se 
aflau încă pe blatul de bucătărie: o pungă desfăcută de 
fulgi de porumb, o jumătate de cutie de lapte, un cuţit 
murdar de unt şi un prăjitor de pâine ce stătea în mijlocul 
unei mulţimi de firimituri de pâine arse. 

— Tocmai spălam vase, mărturisi femeia, căutând să se 
apere atunci când îl observă pe detectiv studiind cu atenţie 
încăperea. 

— Continuaţi. Nu vreau să vă întrerup. 

— Nu văd cum aţi putea să n-o faceţi. 

— O să încerc să fiu cât mai concis, spuse Tailby 
politicos. 

Femeia dădu drumul la robinet şi începu să toarne 
detergent de vase într-un castron albastru de plastic, până 
când clăbucul ascunse tot ce s-ar fi putut afla acolo. Tailby 
văzu că uşa maşinii de spălat era uşor întredeschisă, iar 
interiorul era  ticsit cu haine murdare. După toate 
aparențele, doamna Sherratt fusese pe punctul de a băga 
la spălat şi seria săptămânală de rufe. 

— Le-am spus deja oamenilor dumneavoastră tot ce 
aveam de spus, îl anunţă ea. 

— Trebuie să aflăm cât mai multe amănunte despre Lee, 
astfel încât să-l găsim. Mi-e teamă că acesta este motivul 
pentru care vă punem toate aceste întrebări. Chiar este 
important să-i dăm de urmă. 

— Ca să-l eliminaţi de pe lista suspecţilor. Asta mi-au 
spus ceilalţi... 

— Exact, doamnă Sherratt. 

Apuca sticla cu detergent de vase de mijloc, fără să pună 
capacul, astfel încât câteva picături de lichid verde lipicios 
ţâşniră pe bluza ei roz. Păru să nu observe acest lucru. 

— Lee n-a făcut nimic, zise ea. 

— A lucrat la Piciorul Muntelui, spuse Tailby. Aşadar, o 
cunoştea pe Laura Vernon. Şi, de vreme ce nu se ştie unde 
a dispărut... 

— Ştiu, ştiu, aşa mi-au tot spus şi ceilalţi. Dar asta nu 
înseamnă nimic. Pleacă adesea de acasă pentru o zi sau 
două. li cam place să colinde... Aşa e Lee. Dar acest lucru 

nu înseamnă neapărat că a făcut ceva rău, nu? 

— Dacă ne-aţi ajuta să-l găsim, doamnă Sherratt, vom 
putea afla curând acest lucru, nu credeţi? 

— Oricum, nu mai lucra acolo. In casa aia. l-au dat 
papucii joia trecută. Vernonii ăştia!... N-a fost corect din 
partea lor! 

— Faptul că a fost concediat i-a stârnit resentimente? 

— Bineînţeles! A fost dat afară pe nedrept. Nu făcuse 
nimic rău. 

De când lucra Tailby în meseria asta, nu întâlnise niciun 
părinte care să recunoască faptul că fiul sau fiica sa ar fi 
făcut vreodată ceva rău. Absolut toţi, fără excepţie, erau 
nişte îngeri, curaţi ca lacrima. Te şi mirai că existau atâtea 
fărădelegi pe lume! 

— Domnul Vernon susţine că Lee îi dădea târcoale fiicei 
dumnealui. 

— Prostii! Lee are o prietena stabilă. S-ar putea chiar să 
se căsătorească. 

— Oare? 

— De aceea era hotărât să găsească ceva de lucru, să 
câştige nişte bani. Ştiţi doar, pe aici nu se găseşte nimic de 
lucru pentru cei tineri. Dumnezeu mi-e martor că Vernonii 
aia nu-l plăteau cine ştie ce. Dar măcar băiatul se străduia. 

— Sunt sigur că aveţi dreptate. Dar asta nu-l împiedica 
să facă o pasiune pentru Laura Vernon, nu-i aşa? 

Doamna Sherratt pufni: 

— Ei bine, dacă chiar vreţi să vă spun adevărul, nu era 
genul lui. Nu vreau să vorbesc morţii de rău sau aşa ceva, 
însă el n-a putut suferi niciodată genul infatuat, cu fiţe şi 
pantaloni de călărie. Cred mai degrabă că lucrurile au stat 
tocmai invers. Cred că ea a făcut o pasiune pentru el. E un 
băiat frumos, Lee al meu. Sunt convinsă că aşa a fost, iar 
Marele Domn Vernon n-ar accepta aşa ceva, ca fiica lui să 
facă o pasiune pentru un angajat. 

— Şi, în caz că aşa au stat lucrurile, nu credeţi că Lee ar 
fi putut răspunde avansurilor ei? 

— Nu. Cum spuneam, nu era genul lui. 

— Amintea des de Laura Vernon? 

— Mai deloc. De fapt, nu amintea prea des de nici unul 
dintre ei. Bine, pe e/ nu-l vedea de prea multe ori. Şi nici pe 
fată, cu excepţia vacanţelor de la şcoală. În special pe ea o 
vedea când se ducea acolo. 

— Pe doamna Vernon, adică? 

— Exact. Nu că ea ar fi făcut altceva decât să-i dea 
ordine, zic eu... Ştiţi, nici unul dintre Vernoni nu s-a 
amestecat vreodată cu cei din sat. Ei îşi închipuie că sunt 
mult mai buni decât noi, toţi ceilalţi şi asta doar pentru că 
au ceva bani în plus, pe care să-i cheltuiască pe case mari 
şi pe maşini luxoase. Ei bine, nu e chiar aşa. Banii nu te fac 
să fii om, nu? Nu te fac să ai un caracter mai bun decât 
restul oamenilor. Unii dintre noi ştim ce e bine şi ce nu. lar, 
dacă mă întrebaţi pe mine, Vernonii ăştia, cu toţi banii lor, 
au cam uitat care e diferenţa. 

Tailby începu să se uite prin jur. Privirea îi alunecă 
dincolo de fereastra bucătăriei, stăruind asupra grădinii 
mici, în care câteva legume se străduiau să-şi facă loc 
printre buruieni. Văzu un şopron şubred şi un stol mic de 
vrăbii care îşi fâlfâiau aripile, scăldându-se în praful din faţa 
uşii. Un gard scund de lemn separa grădina de câmpul din 
spatele proprietăţii. Gardul acela nu constituia o barieră 
pentru nimeni, putând fi foarte uşor escaladat de cineva 
care şi-ar fi propus să vină dinspre câmp, nu dinspre stradă. 

— Aşadar, din câte ştiţi dumneavoastră, nu exista nicio 
relaţie între Lee şi Laura Vernon, în afară de faptul că ea 
era fiica fostului lui patron? 

— V-am spus doar, n-o plăcea. 

— A spus el asta? 

— Da. Da, sunt sigură că a spus-o. A numit-o „duduie 
încrezută”, sau ceva de genul ăsta. 

— Şi de ce a numit-o aşa? A avut vreun motiv anume? 

Doamna Sherratt îşi schimonosi faţa, Tailby înțelegând 
din asta că se gândea la răspuns. 

— Nu trecuse mult timp de când începuse să lucreze 
acolo când a spus-o prima oară. Mi se pare că a avut un mic 
conflict cu ea la un moment dat. 

— Acum vă referiţi la Laura Vernon, nu? 

— Asta am şi spus, nu? Se întorsese într-o zi acasă, de la 
şcoală. Trebuie să fi fost în vacanţa, sau ceva... Nu ştiu. 
Însă el mi-a spus că a ieşit în grădină şi că a început să-l 
cântărească din priviri, să-l descoasă. Lee a zis că a făcut o 
glumă, iar ea s-a simţit jignită. l-a spus să-şi ţină părerile 
pentru el, sau cam aşa ceva. Era puţin iritat când mi-a 
povestit, iar după aceea nu a mai putut să o sufere. 

— Credeţi că acest incident a avut vreo legătură cu 
motivul pentru care a fost concediat? 

— N-aş putea spune. Adică să i-o fi luat ea în nume de 
rău şi să-i fi spus tatălui ei? Nu ştiu... Dar băiatul n-a făcut 
nimic rău, asta vă pot spune cu siguranţă. 

— Şi nu credeţi că Lee ar fi putut aranja o întâlnire cu 
Laura după ce a fost dat afară de domnul Vernon? 

— Nu, nu cred. În privinţa asta, cel mult ar fi fost fericit 
că a scăpat de ea. N-ar fi atins-o, în niciun fel. 

— Doamnă Sherratt, pe unde merge Lee atunci când 
pleacă de acasă şi colinda câte o zi sau două? 

— Nu ştiu, nu-mi spune mie. 

— Prietenei lui îi spune? 

— Mă îndoiesc... Dar o puteţi întreba personal, nu? Le-am 
dat colegilor dumneavoastră numele şi adresa ei, am vrut 
să le fiu de ajutor cumva. 

— Da, ştiu, ofta Tailby. 

Luaseră deja legătura cu iubita în cauza şi cu încă alte 
câteva, ale căror nume le fuseseră sugerate de prietenii de 
pahar ai lui Lee Sherratt. Dacă intenţiona într-adevăr să se 
căsătorească, asta nu îl oprise totuşi să se dea la jumătate 
dintre femeile din vale. Însă niciuna dintre ele nu 
mărturisise că ar şti unde merge Lee atunci când pleacă în 
drumurile lui. Aici, în Wye Close, poliţiştii scotociseră casa, 
întorseseră pe dos camera lui Lee şi verificaseră şi şopronul 
acela din grădină. 

— În afară de asta... adăugă doamna Sherratt, ca şi cum 
tocmai îşi amintise de ceva. Fata aceea de la Piciorul 
Muntelui... Avea doar cincisprezece ani, nu? 

— Da, doamnă Sherratt, întocmai. 

— Bun, atunci. 

Părăsind casa, Tailby traversă strada, ducându-se din 
nou la Vauxhall. 

— Mai aşteaptă câteva minute, apoi mai verifică o dată 
şopronul acela din spate, spuse el. Insă nu face prea multe 
valuri. Mai ştii, poate că sfântul Lee şi-o fi făcut apariţia, 
printr-un miracol. 


Helen Milner îl găsi pe bunicul ei aşezat pe un bolovan, 
pe poteca ce ducea către Raven's Side. Un norişor de fum 
de pipă indica locul în care se afla bătrânul. Genunchii îi 
erau depărtaţi, iar spatele îi era drept, ca şi cum ar fi stat 
pe unul dintre scaunele acelea vechi, cu spătar rigid, de 
acasă. La picioarele lui se afla Jess, care ronţăia un băț. 
Câinele transformase bucata aceea de lemn în aşchii, iar 
acum rupea cu dinţii miezul interior, ceva mai moale, al 
lemnului, lăsând micile fragmente să cadă pe jos, ca nişte 
bucățele de confetti. Jess ridică ochii, atentă, atunci când o 
simţi pe Helen apropiindu-se, îi arunca acesteia o privire 
însufleţită, după care se întoarse la băţul ei. Dinţii ei 
scăpărau albi şi ascuţiţi atunci când despicau aşchiile de 
lemn. 

Acesta nu era traseul obişnuit al lui Harry pentru 
plimbarea de dimineaţă. Insă, dacă priveai sub cumpăna 
dealului, motivul schimbării obiceiului devenea evident. O 
rulotă albă stătea la marginea unui câmp, în locul până 
unde fusese tractata de un Land Rover. Era locul cel mai 
îndepărtat în care putea ajunge rulota, înainte să înceapă 
zona împădurită şi înainte ca terenul să devină abrupt şi 
bolovănos, pe măsură ce se afunda către baza văii. În 
spatele ei erau parcate încă trei vehicule cu tracţiune 
integrală. Ceva mai jos pe panta dealului se vedeau mai 
multe siluete îmbrăcate în salopete albe, cu glugă, care se 
mişcau încet, printre tufişurile care fuseseră tăiate şi 
curățate de pe o porţiune circulară, destul de larga. Printre 
copacii de pe ambele părţi puteau fi zăriţi şi alţi oameni, 
bărbaţi şi femei. Unii stăteau în patru labe, ca şi cum s-ar fi 
rugat unui zeu ciudat, cerându-i să-i îndrume în sarcina lor 
bizară. Fâşii albastre de bandă de plastic fuseseră 

înfăşurate în jurul copacilor, iar acum dansau şi sclipeau în 
lumina soarelui, delimitând locul unde zăcuse cadavrul 
Laurei Vernon. 

— Dacă pământul n-ar fi fost atât de uscat, ei n-ar fi 
ajuns niciodată cu rulota aceea până acolo, spuse Harry 
atunci când nepoata lui se ghemui lângă el. 

— La ce o folosesc? 

— Din câte îmi dau eu seama, să-şi prepare ceaiul şi să 
tragă un pui de somn. 

Helen văzu un poliţist în cămaşă stând lângă poarta ce 
asigura accesul pe câmp, între rulotă şi pădure. Stătea cu 
faţa înspre deal, privind în sus, iar din când în când, atunci 
când îi intra soarele în ochi, ridica mâna în dreptul frunţii, 
să se apere. Îl privea pe Harry. 

— Ei ştiu că eşti aici, îl avertiză Helen. 

— Şi asta nu le place. Dar nu prea au de ales. E un drum 
public, iar eu sunt departe de preţioasa lor banda de 
marcat zona. 

— Au zis ceva? 

— Ei, da, l-au trimis pe unul încoace să discute cu mine, 
acum o jumătate de oră. Voia să ştie cine sunt şi ce caut 
aici. Apoi mi-a notat numele într-un carneţel. Şi-a dat 
seama cine sunt, cu siguranţă. Credeam că o să-mi ceară 
un autograf. N-am fost niciodată atât de celebru. Ai zice că 
sunt o vedetă de la televizor. 

— Şi polițistul ăla ţi-a cerut să pleci? 

— Da. 

— Şi dumneata ce ai zis? 

O sclipire de bună dispoziţie lumină privirea lui Harry. 
Helen ofta. 

— Of, bunicule. N-ar trebui să faci asta. Nu e bine să-i 
superi. 

— Ei, pe naiba! Cineva trebuie să-i pună la punct! 

Privindu-l pe bunicul ei, Helen se întrebă dacă făcuse 
bine că venise până aici. Fusese la şcoală, la un consiliu 
profesoral premergător începerii anului şcolar, dar şeful ei îi 
dăduse voie să plece devreme. Profitase de timpul câştigat 
pentru a traversa în goană satele, să vină să vadă ce 

făceau bunicii ei. O găsise pe Gwen abătută, dar calmă; 
Harry, în schimb, nu era acasă. Acum îi dăduse de urmă, 
însă nu părea a fi acel Harry pe care îl cunoştea ea. Dădea 
impresia că într-un fel se distra, chiar mai mult decât în 
ziua precedentă. Dar ea ştia că bunicul ei nu era un om dur 
şi nemilos. Nu s-ar fi bucurat el de moartea unei fete tinere. 
Insă, într-un fel, vedea acest eveniment ca pe o provocare, 
căreia trebuia să-i facă faţă. Poate că ar fi fost mai bine 
dacă ea n-ar fi venit deloc. Nu-şi dorea să ajungă să se 
certe cu el. 

— Ai văzut ziarele? o întrebă Harry. 

— Câteva. 

— Aştia scriu o groază de tâmpenii, se plânse el. Două 
dintre ele mi-au scris numele greşit. 

— Bănuiesc că o să fie şi mai multe tâmpenii în ziarele 
locale. 

— Astea nu apar până mai spre sfârşitul săptămânii. 
Până atunci s-ar putea să se încheie toată povestea asta. 

— Chiar crezi asta, bunicule? 

Harry avea pipa în gură, iar maxilarul său se strânse într- 
o grimasă obişnuită. Helen nu-i putea citi expresia întipărită 
pe chip. Se întreba ce se întâmplase oare cu legătura care 
existase întotdeauna între ei, cu simţul acela care o ajuta 
să afle ce gândea bunicul ei, fără ca el să fie nevoit s-o 
spună cu voce tare. Se părea că nu mai avea puterea de a-l 
înţelege. Totul începuse cu o zi în urmă. 

— Poate că se va încheia, spuse el. Trăgea din pipă ca şi 
cum reflecta puţin la întrebarea ei. Dacă poliţiştii ăştia nu 
îşi mai bagă nasul. Sau chiar dacă şi-l bagă. Poate că se va 
termina oricum. 

— In ziare scrie că încearcă să-l găsească pe băiatul ăla, 
Sherratt. 

Harry pufni. 

— Că mult o să-i mai ajute tânărul ăla! 

— A dispărut de acasă. Presupun că dispariţia lui e un 
lucru suspect. 

— Nici n-ar fi putut vreodată să facă prea mulţi purici la 
Piciorul Muntelui! spuse Harry. Nu-mi dau seama ce i-a 

determinat să-l angajeze. 

— Tata spune că Graham Vernon ar fi declarat că a vrut 
să-i acorde o şansă. 

— Păi, cum nu?! El? El ar da oricui o şansă, spuse Harry. 
Şi diavolului i-ar da o şansă să cânte în corul capelei! 

— După câte se pare, de data asta s-ar putea să se fi 
înşelat. 

Harry îşi luă pipa de la gură şi o lovi uşor de bolovanul pe 
care stătea. 

— Hai să-ţi spun eu ceva, fata mea. S-a înşelat cu 
siguranţă. Toată viaţa lui s-a înşelat. 

— Ştiu că nu-l placi... 

— Să-l plac?! Dacă ar fi după mine... 

— Ştiu, ştiu... Hai să nu mai repetăm povestea asta, te 
rog... 

— Ei bine, ai dreptate. Nu mai e nevoie s-o mai spun încă 
o dată. 

Se lăsă o tăcere de câteva minute bune. Helen nu se 
simţise niciodată stingherită de tăcerea dintre ei. Acum 
însă nu mai era la fel. Nu ştia la ce se gândea Harry. Işi 
mişcă uşor umerii, slăbindu-şi bretelele de la sutien pentru 
că o ustura pielea din cauză că petrecuse prea mult timp la 
soare cu o zi înainte. 

— Cred că o să mă duc un pic mai încolo cu Jess. O să 
poată şi băiatul ăla să-şi odihnească ochii. 

— Bunicule? Nu intra în belele, da? 

El se îndreptă de spate, privind-o cu demnitate. 

— Cine, eu? Doar mă cunoşti, fata mea. Mă pot pune cu 
oricare dintre băieţii ăştia. 

Îl privi trăgând-o de lesă pe Jess, îndoindu-şi picioarele 
țepene şi îndreptându-şi jacheta. Bombeurile ghetelor 
luceau atât de puternic încât îţi luau ochii. Pentru o 
fracțiune de secundă, Helen îşi văzu propria imagine, 
deformată, întunecată şi întoarsă cu susul în jos, în 
bombeurile ghetelor bunicului ei. Nu mai cunoscuse 
niciodată pe cineva cu atâta autocontrol şi cu demnitate 
înnăscute. Dacă din când în când mai spunea lucruri care îi 
şocau pe oameni, asta se întâmpla numai pentru că el 

considera că era bine să spui ceea ce gândeai şi pentru că 
nu-i păsa de părerea pe care o aveau oamenii despre el. 
Mândria lui de sine o făcu şi pe ea să fie mânară de el şi îşi 
simţi ochii înecaţi în lacrimi în timp ce îl privea 
îndepărtându-se încetişor. 

— Atunci ne vedem mai târziu, spuse ea. 

— Fără îndoială. 

După ce aruncă o ultimă privire la forfota poliţiştilor 
adunaţi pe coasta dealului, Helen se întoarse la Dial 
Cottage pentru a o vedea pe bunica ei. Fu surprinsă să îl 
găsească pe tatăl ei în hol, oscilând între uşile de la camera 
din faţă şi cea din spate, ca şi cum nu mai ştia încotro voia 
să meargă. Era îmbrăcat ca pentru birou, într-un costum 
închis la culoare cu dungi gri, foarte subţiri, o cămaşă albă 
şi o cravată cu dungi roşii şi gri, în diagonală. 

— Tată? 

— Bună, scumpo. Eram prin zonă şi am trecut doar să 
văd cum se descurcă Gwen şi Harry după ziua de ieri. 
Trebuie să avem grijă de ei după ce au trecut printr-un 
asemenea şoc, nu? 

— Chiar aşa! A fost un adevărat şoc, confirmă Gwen. 
Stătea pe scaunul ei din camera din spate, făcându-şi de 
lucru cu o împletitura de andrele. Aceasta începuse deja să 
prindă forma unei jachete cu mânecă lungă făcută dintr-o 
lână de un roz aprins, iar Helen avu sentimentul neplăcut 
că ştia cui îi era destinată. Pentru moment însă, degetele 
bunicii ei mişcau andrelele fără să lase nicio urmă pe lână, 
ca şi cum simţea nevoia de-a face ceva cu mâinile. 

— Bunicul e pe afară cu Jess. Se uită la poliţişti. 

— li e mai bine acolo, spuse Gwen. Cel puţin nu e sub 
papucul meu. 

— Ce fac poliţiştii? Au fost iar pe aici? Au... săpat, sau 
ceva? 

— Să sape? Helen îl privi surprinsă pe tatăl ei, 
întrebându-se de ce nu intrase în cameră. Pe fruntea lui zări 
picături de sudoare şi zâmbi, gândindu-se la încăpăţânarea 
lui de modă veche de a nu renunţa la sacoul de la costum 
nici pe o arşiţă ca asta. 

— De ce artrebui să sape, tată? 

— Nu ştiu. Cam asta fac ei de obicei, nu? Sapa prin 
grădinile oamenilor şi aşa mai departe. 

— Şi ce să caute? 

— N-am idee. 

Gwen rămăsese cu gura căscată. 

— Ar face bine să nu încerce să-mi întoarcă mie grădina 
pe dos. A fost nevoie de ani întregi ca să arate aşa cumo 
vedeţi acum. 

— Nu-ţi face griji, bunico! N-o să se întâmple aşa ceva. 

— Sigur că nu, spuse Andrew. Nici eu nu ştiu de ce am 
spus asta. Ma întrebam doar ce fac acolo, atâta tot. 

Helen văzu că el ezita în cadrul uşii, pentru a nu pierde 
din ochi fereastra din faţă, care dădea în stradă, de parcă 
acolo se petreceau lucruri pe care el nu dorea să le rateze. 
Era agitat şi nervos, iar Helen îşi aminti că efectele 
decesului Laurei Vernon ar fi trebuit să se resimtă şi la 
birou. 

— Presupun că Graham Vernon nu a venit astăzi la birou, 
nu, tată? 

— Nu, nu. A sunat să anunţe că va rămâne acasă pentru 
câteva zile, ca să aibă grijă de Charlotte. Şi, desigur, ca să- 
şi ofere sprijinul poliţiei. A spus că îl putem contacta acolo 
dacă avem nevoie de el. Însă până una-alta, eu trebuie să 
continui la fel ca până acum. Trebuie să preiau toate 
întâlnirile şi şedinţele lui. 

Spunând acestea, Andrew se uita la ceas, ridicându-şi 
manşeta albă prinsă cu unul din cei doi butoni de aur pe 
care i-i cumpărase Helen. 

— Nu pot zăbovi mult, spuse el. Trebuie să ajung înapoi 
la Sheffield pe la ora 12, pentru un prânz. 

— Şi eu va trebui să plec curând, bunico. 

Gwen dădu drumul andrelelor şi o prinse pe Helen de 
braţ. 

— Helen, n-am curaj să ies în lume. Vrei să îmi aduci 
nişte pâine şi nişte ceai de la magazin înainte să pleci? 

— De ce n-ai curaj să ieşi, bunico? 

— De ce? Nu-ţi dai seama ce spun oamenii despre noi? 

Se uită la mine şi atunci când mă apropii de fereastră. De 
aceea am tras draperiile. 

— Nu-i lua în seamă, bunico. Oamenii o să uite curând 
povestea asta. 

Helen observase forfota intensă din Moorhay. Treceau 
mai mulţi oameni decât de obicei, chiar şi în plină vară. 
Mulţi dintre ei nu erau îmbrăcaţi ca pentru o plimbare, ci se 
opreau şi priveau cu atenţie pe la ferestrele caselor pe 
lângă care treceau. Parcarea de la The Drover era plină - şi 
mai erau şi maşini parcate de-a lungul drumului, ale căror 
capote sclipeau din cauza căldurii. Erau două maşini până 
şi în zona de staţionare unde autobuzul de Hulley oprea de 
două ori pe zi. Şoferul avea să fie foarte supărat din cauza 
asta. 

Andrew începu să-şi şteargă fruntea cu o batistă aibă, în 
timp ce aruncă din nou o privire pe fereastra din faţă. 

— Aşadar, poliţia nu a mai trecut pe aici. Nu, Gwen? Asta- 
i bine, nu? 

Bătrâna nu păru prea convinsă şi continuă să 
scotocească într-o poşetă veche, după nişte bani. 

— Probabil. Şi mai ia încă o jumătate de litru de lapte, 
Helen. 

— Eu o să plec atunci, dacă totul e în regulă, Gwen. Aveţi 
grijă de voi - şi tu şi Harry, da? Pa, Helen. 

Helen îşi luă rămas-bun şi îl privi pe tatăl său ieşind pe 
uşa din faţă. Se întrebă, pentru o clipă, de unde venise el în 
trecere, din moment ce era pe drumul de întoarcere spre 
Sheffield. 


După ce părăsi Dial Cottage, Helen se opri în stradă. 
Recunoscuse o siluetă, undeva, mai în depărtare, ieşind din 
una dintre casele de lângă primărie. Ben Cooper era însoţit 
de poliţista care venise ieri cu detectivii mai mari în grad, 
să discute cu Harry. Femeia avea în mână un clipboard şi 
părea serioasă şi pusă pe treabă. 

Helen ezită, neştiind dacă era cazul să vorbească cu ei 
sau dacă Ben era dispus să admită în faţa colegei lui că o 
cunoştea. 

— Mi se pare incredibil felul în care îţi vorbesc unii 
oameni din satul ăsta, Ben, spunea Fry. Cine îşi închipuie ei 
că eşti? lisus Hristos? 

Cooper ridica din umeri. Se gândi la primul lui contact cu 
ospitalitatea celor din Moorhay, din ziua precedentă, atunci 
când bărbatul acela care cosea iarba din grădina bisericii îi 
aruncase o privire încruntată şi suspicioasă, iar femeia care 
îşi uda straturile de flori refuzase să discute cu el. Atunci nu 
ştiau cine era el, nu ştiau nici măcar că era poliţist. Era doar 
un străin oarecare, în haine asudate, alergând de nebun 
prin arşiţa după-amiezii, cu un comportament neobişnuit, 
cu intenţii dubioase. Însă nu aceea era imaginea pe care ar 
fi dorit să o prezinte unui străin veritabil, unei persoane din 
afara, neavizate, precum Diane Fry. Satele precum 
Moorhay nu erau aşa în realitate. 

— Pur şi simplu mă cunosc, unii dintre ei. Sau măcar au 
auzit de mine. Asta contează. Unora nu le place să discute 
prea mult cu străinii. 

— Presupun că tu te gândeşti acum că, dacă veneam pe 
aici de una singură, ei nu mi-ar fi spus nici măcar cât e 
ceasul. 

— A, probabil că ar fi făcut măcar atâta lucru, răspunse 
Cooper. Dar după ora din Papua Noua Guinee! 

— Ha, ha! 

— Glumeam! 

— Da, ştiu. Parcă te-aş vedea citind scenariul. Dar ce mă 
surprinde pe mine este că toţi pomenesc întruna numele 
tatălui tău, de parcă ar recita o mantră. Sergentul Cooper 
încoace, sergentul Cooper încolo... Dacă tu eşti lisus 
Hristos, el cine ar trebui să fie? 

— Un simplu poliţist de modă veche. 

— Ai zice că e un membru al familiei. Toţi se uită la tine 
ca la o rudă de mult pierdută. 

Fry o zări prima pe Helen Milner. Privirile li se întâlniră, 
iar Helen se întoarse cu spatele, ca şi cum s-ar fi decis să 
nu stea de vorba cu ei în cele din urmă. 

— Şi uite încă una, spuse Fry încetişor. 

Atunci, Cooper o zări şi el pe Helen. Fry îi aruncă o privire 

încruntată când îl văzu zâmbindu-i. 

— Doreai să vorbeşti cu noi, Helen? 

— Nu, nu, e-n regulă. Sau, mă rog... Voiam doar să vă 
salut. Cum merge treaba? Vă apropiaţi de prinderea celui 
pe care îl căutaţi? 

— Ştii, noi suntem doar trupele de la sol. Noi nu vedem 
tabloul de ansamblu al unei anchete până când şefii cei 
mari nu se hotărâseră să ne spună cum stau lucrurile. 

— A... 

Helen păru oarecum dezamăgită. 

— Fireşte, în ritmul ăsta, lucrurile vor sta cu totul invers, 
interveni Fry. Vom aştepta cu toţii, ca nişte veritabili doctori 
Watson, pentru ca Ben aici de faţă să binevoiască să ne 
ofere nişte răspunsuri. 

Helen se încruntă, surprinsă de tonul pe care fusese făcut 
comentariul. 

— Poate că ar fi mai bine să vă las să vă vedeţi de 
treabă. Văd că sunteţi ocupati. 

— Nu, stai puţin, o opri Cooper. Ce face domnul 
Dickinson? 

Helen se gândi că Ben arăta altfel astăzi. Mai puţin 
oficial, ceva mai relaxat, acum că reînnoiseră legătura. Cu o 
zi în urmă părea să o vadă ca pe un străin, să o trateze ca 
pe orice necunoscut. Dar poate că „relaxat” nu era tocmai 
cuvântul potrivit. Părea mai puţin concentrat, ceva mai 
distrat. Părul îi era ciufulit, iar imaginea lui de acum îi 
amintea lui Helen de mai tânărul Ben, cel pe care ea îl 
cunoscuse atât de bine. lar Gwen avea dreptate - avea 
nişte ochi de un căprui intens. Aproape că uitase. 

— Bunicul e bine. Mă rog, puţin... 

— Da? E supărat? In fine, e de înţeles. 

— Puțin cam tăcut, asta e tot ce voiam să spun. 

— Şi bunica ta? 

— Toată povestea asta a fost cam mult pentru ea. 

— Presupun că i-a fost mai greu decât bunicului tău să 
accepte ideea. Oamenii din generaţia aceea... 

— Să nu te audă bunicul spunând aşa ceva! 

— Domnişoara Milner, aţi cunoscut-o pe Laura Vernon? 

interveni brutal Fry. 

— Mda, mă rog, am întâlnit-o o dată. 

— Când a fost asta? 

— Acum vreo două luni, la o petrecere pe care au dat-o 
Vernonii. Petrecerea din Plină Vară, i-au spus ei. Da, era în 
iunie. 

— Ce ştiţi despre Laura? 

— A, absolut nimic. Nici pe părinţii ei nu-i cunosc prea 
bine. 

— Dar aţi fost invitată la petrecerea lor. Cum se explica 
acest lucru? 

— Tatăl meu lucrează pentru Graham Vernon. Bănuiesc 
că m-au invitat din amabilitate. 

— A, fireşte. Dar la petrecerea asta aţi cunoscut-o pe 
Laura... 

— Da. 

— Ce impresie v-a făcut? _ 

— Laura? Era o fată foarte frumoasă. Inalta, cu ochi 
negri. Foarte matură pentru vârsta ei. 

Fry aşteptă. 

— ... ŞI? 

— Chiar nu ştiu ce altceva aş mai putea spune. 

— Felul în care arăta nu ne spune prea multe despre 
caracterul ei, domnişoară Milner. 

— Aşa cum v-am spus, n-o cunoşteam prea bine. 

— Dar sunt convinsă că sunteţi un bun observator. Cu ce 
vă ocupați? 

— Sunt profesoară. 

— Exact. Aşadar, sunteţi obişnuită să-i evaluaţi pe copii. 
Ce impresie v-a lăsat Laura Vernon? 

Helen îşi plecă ochii pentru a evita privirea poliţistei. 

— M-am gândit, cred, că era prea precoce. Era puţin 
încrezută, puţin înfiptă. Arogantă, chiar. 

— Arogantă? 

— Ei bine, mi s-a părut a fi genul acela de fata căreia i se 
spusese atât de des cât de deşteaptă şi de frumoasa este, 
încât ajunsese să creadă şi ea acest lucru şi se aştepta ca 
toată lumea să o trateze ca atare. Genul ăsta îl mai 

întâlnim uneori şi în şcoală. Poate fi extrem de deranjant. 

— Vă mulţumim. Ne-aţi fost de mare ajutor. 

Cooper îşi lăsase capul într-o parte, privind-o pe Helen în 
timp ce răspundea la întrebările lui Fry. Helen se gândi că 
el remarcase probabil cât de fâstâcită fusese din cauza 
abordării brutale. 

— Ai terminat? o întreba el pe Fry. 

— Sunt gata când eşti şi tu. 

— S-ar putea să trec şi eu odată, să vad ce fac bunicii tăi, 
îi spuse el lui Helen. 

— Bunica ar fi încântată, îi răspunse ea. Cred că te place. 
Vizita ta ar înveseli-o. Îşi aminteşte de tine, să ştii. 

Fry devenise nerăbdătoare. 

— Incă mai sunt nişte case pe la care trebuie să trecem, 
Ben. Ar fi cazul să plecăm. 

— Desigur. 

— Şi ai tăi, Ben? întrebă Helen atunci când el se întoarse 
cu spatele. Ce mai fac? 

Insă lui Helen i se păru că Ben Cooper nu auzise 
întrebarea, pentru că se îndepărta tot mai mult, mergând 
spre maşina lui. Nu-i răspunse, nici măcar nu se uita în 
urma, ci făcu doar un gest fugar, o fluturare a mâinii care 
ţinea într-un fel locul unor scuze. Diane Fry, care mergea în 
urma lui, fu cea care făcu efortul de a se întoarce şi a privi 
înapoi. 


Juliana Van Doon privea în jos, la trupul gol. Scutură din 
cap ca răspuns la întrebare. 

— Nu a fost violată. Nu există zgârieturi în zona genitală, 
nu există urme de spermă sau de alte fluide corporale. Îmi 
pare rău, domnule inspector-şef. 

— N-a existat deci un raport sexual? Nici forţat, nici de 
oricare altă natură? întrebă Tailby. 

Ştia că întrebarea lui îi trăda dezamăgirea, însă nu-şi 
făcea griji în legătură cu ceea ce ar fi putut crede medicul 
legist despre el. Femeia avea destulă experienţă pentru a-şi 
da seama că reacţia lui era consecinţa faptului că existenţa 
unor astfel de urme le-ar fi uşurat foarte mult munca. 

După ce hainele fuseseră îndepărtate, trupul fusese 
fotografiat, fiind înregistrate toate semnele de la exterior. 
Hainele fuseseră puse şi ele deoparte pentru a fi ulterior 
examinate de criminalişti. Acum, doamna Van Doon era 


pregătită pentru autopsie - dezasamblarea atentă a 
trupului victimei în căutarea unor mici crâmpeie de 
informaţie. 


Stewart  Tailby  asistase la prea multe examinări 
postmortem de-a lungul anilor. Primele zece sau 
douăsprezece fuseseră pentru el o sursă de umilinţa, 
pentru că stomacul lui se revoltase de fiecare dată la 
mirosul intestinelor expuse şi la sunetul umed, de 
absorbţie, care se auzea atunci când erau scoase organele. 
Starea lui de leşin şi pornirea de a părăsi camera pentru a 
merge să vomite fuseseră motive de hilaritate atunci când 
venise pentru prima oară în biroul CID. Cu toate că de-a 
lungul timpului învățase - ca toţi ceilalţi, de altfel - să-şi 
ascundă sentimentele şi să-şi controleze reacțiile 
stomacului, nu reuşise niciodată să accepte, în adâncul 
sufletului lui, necesitatea absolută a tuturor ororilor şi 
ofenselor care îi erau aplicate victimei unei crime violente. 
Faptul că aceste acte înfiorătoare erau săvârşite în numele 
ştiinţei criminalistice - şi, în cele din urmă, bănuia el, în 
numele justiţiei - nu conta absolut deloc. 

În camera de autopsie, unii poliţişti alegeau să apeleze la 
umorul negru. Nu era stilul lui Tailby. In schimb, el se 
retrăgea în spatele unei măşti de calm şi detaşare, 
acoperite cu un strat fin de jargon oficial şi cu expresii uşor 
repetitive, fără semnificaţie. Într-un fel, putea să fie prezent 
fizic, dar, cu toate astea, să nu se implice emoţional în 
procedurile care trebuiau urmate. Tailby ştia că era deja 
considerat de colegii şi de poliţiştii mai mici în grad ca fiind 
un om rece şi sobru; unii spuneau chiar că era încrezut şi că 
îşi dădea prea multă importanţa. Insă acesta era doar un 
preţ mic pe care trebuia să-l plătească pentru a se ţine la 
distanţă de realităţile ce loveau prea aproape de el. 

— Nu vreau să spun că victima era străină de ideea de 
raport sexual, spuse doamna Van Doon. Nici gând! 

— Nu? 

— Aş spune că tânăra noastră nu era nici pe departe 
virgina, domnule inspector-şef. Cincisprezece ani? Un 
comportament foarte desfrânat la unii dintre tinerii din ziua 
de azi... 

— Aţi crede că riscul contaminării cu HIV ar trebui să-i 
facă să se gândească mai bine, nu? 

— În orice caz, victima noastră nu mai are de ce să-şi 
facă griji în privinţa asta. 

Medicul legist era îmbrăcat cu un tricou verde şi cu 
pantaloni verzi, foarte largi, iar masca îi atârna în jurul 
gâtului. Era gata să se apuce de treabă. Cu părul legat la 
spate, chipul fără nicio urmă de fard şi luminat strident de 
lampa din camera mortuară, femeia arătă frapant. Aspectul 
figurii ei putea fi pus pe seama structurii osoase, se gândi 
Tailby. Şi a ochilor cenuşii, gânditori. Odată, în tinereţea lui 
de detectiv, nutrise în secret sentimente pentru Juliana Van 
Doon. Însă timpul trecuse şi sentimentele dispăruseră. De 
atunci, el se căsătorise şi chiar divorțase. lar sentimentele 
pieriseră complet. 

Lui Tailby i-ar fi plăcut să poată părăsi camera aceea 
înainte ca medicul să ajungă în stadiul de a deschide 
cadavrul şi a scoate organele; înainte ca ea să folosească 
fierăstrăul de inox pentru a tăia sternul şi înainte ca 
trepanul să secţioneze scalpul vătămat al tinerei. Işi spuse 
că, în cazul de faţă, nu va avea prea multe de aflat în urma 
acestui proces însângerat - poate cel mult că Laura Vernon 
murise perfect sănătoasă. 

— Contuzia aceea de pe picior? 

— A! Interesantă, într-adevăr. Din câte înţeleg eu, nu e 
ceva surprinzător în crimele cu motivaţie sexuală. Te face 
să te întrebi de ce exista doar un singur semn al unei 
posibile agresiuni sexuale. Ce l-a făcut pe agresor să 
renunţe? Mda, interesant... 

— Prin urmare, nu e o contuzie rezultată dintr-o lovitură, 
în cazul ăsta poate fi vorba despre o mână care i-a înşfăcat 
piciorul? Dar ar trebui să fie cel puţin două semne diferite... 

— Nu, nu, nu, negă vehement doamna Van Doon. Nu m- 

aţi înţeles. Dacă vă uitaţi mai de aproape, veţi vedea nişte 
mici perforaţii în dreptul cărora carnea s-a umflat. Nu este 
vorba despre o rană cauzată de degete. Eu presupun că 
sunt urme de dinţi, domnule inspector-şef. 

Tailby se îndrepta de spate, devenind brusc interesat. 

— Cineva a muşcat-o, zise el. Cineva a izbit-o în moalele 
capului, apoi a muşcat-o de coapsă. 

— Tot ce se poate, spuse medicul legist. Vi se pare un 
aspect interesant? 

Detectivul privi semnul mai de aproape. Pentru el arata 
la fel ca o contuzie. 

— Poţi afirma lucrul ăsta cu certitudine? 

— Ei bine, nu. Trebuie să aflu şi opinia unui medic 
odontolog, fireşte. Am luat deja legătura cu Facultatea de 
Stomatologie a Universităţii din Sheffield. Putem face 
fotografii şi mulaje şi putem tăia zona din jurul muşcăturii, 
pentru a o conserva. După care, putem compara mulajul 
nostru cu dantura unui suspect. Desigur, dumneavoastră vă 
rămâne să găsiţi suspectul. 

— E un loc ciudat pentru o muşcătură. 

— Da. De regulă, în astfel de cazuri muşcăturile apar pe 
sâni, mai degrabă decât pe coapse. De fapt, am văzut 
recent un raport despre un proiect de cercetare desfăşurat 
de un odontolog criminalist. Tema exclusivă a proiectului 
era felul în care urmele de muşcătură diferă în funcţie de 
forma sânilor victimei, de mărimea cupei, de vârsta victimei 
şi chiar de gradul de lăsare a sânilor. 

Tailby era intrigat. 

— Cum Dumnezeu a reuşit să facă asta? 

— A proiectat o dantură mecanică şi a recrutat douăzeci 
de voluntare - numai el ştie de unde! 

— Studente, probabil, spuse Tailby, nedorind să pară 
foarte impresionat. 

— Sunt convinsă însă că nici muşcăturile în zona 
coapselor nu sunt un lucru neobişnuit în cazurile de 
agresiune sexuala, în lipsa unor mostre pentru analiza ADN- 
ului, probabil nici nu puteaţi spera la mai mult, domnule 
inspector-şef. 

Tailby o privi fix. 

— Aşadar, să recapitulăm: atacatorul o loveşte în cap de 
două sau de trei ori. După ce o trânteşte la pământ, îi dă 
jos blugii şi chiloţii, iar apoi o muşcă o dată de coapsă. 

Scenariul nu părea tocmai verosimil, cu toate că Tailby 
ştia că existaseră cazuri mult mai bizare şi mai lugubre şi 
criminali mult mai perverşi, care făcuseră lucruri mult mai 
rele cu cadavrele victimelor lor. 

— A, să înţeleg că vreţi să ne lansăm într-o mică 
speculație, domnule inspector-şef? întrebă medicul legist. 
În cazul ăsta, de ce să nu luăm în calcul un alt scenariu? Un 
act sexual voluntar. Muşcătura de pe coapsă ar putea fi 
ideea cuiva de preludiu erotic. 

— Se poate... Apoi, ceva nu mai merge conform planului. 

— Probabil că fata s-a opus muşcăturii. 

— Da. Fata bate în retragere, se răzgândeşte. Ei se 
ceartă, el se înfurie. 

— Frustrare acumulată pe fond sexual. O forţă 
covârşitoare! 

— Mi se pare credibil, spuse Tailby. Dar presupun că nu 
se poate afirma cu certitudine care din cele două variante 
este cea reală după natura muşcăturii... 

— Hmm... Un bun odontolog ar putea reuşi să determine 
unghiul şi profunzimea muşcăturii. El ar putea sugera care 
a fost poziţia capului atacatorului la momentul când a fost 
produsă muşcătura. 

Tailby se uită din nou la picioarele goale ale fetei de 
cincisprezece ani. Trupul ei era extrem de palid, excepţie 
făcând zona coastelor şi partea stângă a pieptului, unde se 
instalase deja lividitatea, sângele retrăgându-se în punctul 
gravitațional cel mai de jos, în timpul cât zăcuse moartă 
printre tufele de feriga de pe Răzor. 

Urma de muşcătura era undeva sus, pe interiorul coapsei 
drepte, unde carnea fusese cât se poate de moale şi de 
vulnerabilă. Imaginea sugerată de Juliana Van Doon privind 
poziţia capului atacatorului îl îngrijoră pe Tailby mai mult 
decât tot ce auzise până atunci. 

Însă medicul legist îşi făcea de lucru la o masă plină de 

instrumente sclipitoare, ascuţite, fiind nerăbdătoare să 
treacă la următoarea fază a procesului de tranşare a Laurei 
Vernon în părţile ei componente. Tailby şi echipa lui 
trebuiau să facă şi ei cam acelaşi lucru. Asta era esenţa 
victimologiei, mai precis, a procesului de cunoaştere a 
detaliilor intime legate de victimă, ca metodă de stabilire a 
conexiunii dintre aceasta şi criminal. 

— Dacă scenariul tău este corect, spuse el, ne va fi mult 
mai uşor să-l descoperim pe atacatorul Laurei - trebuie să fi 
fost cineva cunoscut. 

— Tot ce se poate, domnule inspector-şef. Da, este o 
variantă de preferat faţă de atacul întâmplător din partea 
cuiva din afara acestei regiuni, nu? 

— Din punctul nostru de vedere, cu siguranţă! 

— În cazul ăsta, sper să vă pot fi de folos. 

În atmosfera de clinică a sălii de autopsie, Tailby avu 
curajul să dea glas temerii despre care nu voise niciodată 
să vorbească prea mult, nici măcar în faţa angajaţilor săi. 

— Ştii, de asta mi-e teamă întotdeauna - un caz care se 
amână la nesfârşit, nerezolvat, pentru că nu se poate da 
nici măcar de o urmă a vreunui suspect. Este coşmarul 
oricărui detectiv. 

— Fără îndoială, aveţi în vedere un caz recent. 

— Fata din Buxton, da. Există asemănări, nu-i aşa? 
Ancheta Diviziei B a rămas până acum fără rezultat, deşi a 
trecut mai bine de o lună de la incident. Opinia generală 
este că victima a fost aleasă la întâmplare de atacator. In 
aceste condiţii, era doar o chestiune de timp până să 
înregistrăm o a doua victimă. 

— Ar fi chiar tragic, reflectă doamna Van Doon, făcând o 
tăietura cu bisturiul pe pieptul victimei, dacă biata fată pe 
care o avem aici va rămâne cunoscută ca „victima numărul 
doi”. 

— Dar ar fi şi mai tragic, continuă Tailby, dacă ne-am 
trezi cu o „victimă numărul trei”. 

— OK, ce avem până acum? Ceva nou? 

— Maşini, foarte multe maşini. Cele mai multe 
necunoscute. Într-o zonă ca asta, era de aşteptat. 

— Turişti, spuse inspectorul Hitchens. Lucrurile se 
complică întotdeauna din cauza lor. 

Se aflau pe mica terasă din spatele localului The Drover, 
înghesuiți în jurul unei mese, sub o umbrelă care ţinea 
soarele departe de farfuriile lor cu sandvişuri cu şuncă şi cu 
brânză şi de tonicul cu puţine calorii. Singurii clienţi ai 
terasei, în afară de ei, erau doi muncitori care mâncau 
scampi!? cu cartofi prăjiţi şi beau bere, la o masă 
îndepărtată. Toţi ceilalţi preferaseră să rămână în interiorul 
localului, în separeurile mai răcoroase, sau la ieşire, de 
unde puteau vedea strada. 

Cooper şi Fry se întâlniseră cu patru poliţişti transpiraţi, 
care traversaseră cu mare greutate satul să ajungă până 
aici, iar acum zornăiau cu toţii cuburi de gheaţa în 
disperare, în timp ce schimbau extrem de puţinele 
informaţii pe care le strânseseră. Inspectorul Hitchens 
sosise cu întârziere, după care dăduse pe gât un pahar de 
whisky şi le furase cu neruşinare sandvişurile. Arăta precum 
proprietarul unei moşii care îşi vizita muncitorii, încercând 
să pară interesat de ceea ce aveau ei de spus, dar fiind 
gata să treacă în orice moment la lucruri mai importante, 
care solicitau timpul lui. Îşi trase un scaun lângă Fry, calm 
şi cu sânge-rece, aşa cum putea fi doar un bărbat care 
tocmai coborâse dintr-un Ford dotat cu aer condiţionat. 

— Am pe lista o mulţime de excursionişti, spuse Ben 
Cooper. Majoritatea singuri sau în grupuri de câte doi. Însă 
pe acolo a mai trecut şi un grup mai mare, cam pe la ora 
potrivită. Au fost văzuţi pe poteca Eden Valley sâmbăta, pe 
la primele ore ale serii. 


18 Fel de mâncare preparat din creveţi nedecorticaţi, daţi prin aluat 
sau prin pesmet şi prăjiţi bine. (n.tr.). 

— Dumnezeule, cum facem să dăm de ei? întrebă 
Hitchens. 

— Erau nişte tineri. Probabil se îndreptau către cabana de 
la Hathersage sau către vreun hostel. 

— Bun, o să-i verificam. Mâine-dimineaţă o să apară un 
anunţ în ziare şi la televizor. O să încercăm să ne referim 
exact la grupul menţionat. Şi ce e cu... cum i-ai zis? Poteca 
Eden Valley? 

— Este o poteca bine cunoscută. Trece chiar pe sub 
panta unde a fost descoperită Laura Vernon. Se poate 
vedea destul de clar de aici. 

— Bun! Mulţumesc, Ben. Cel puţin avem o şansă de a 
găsi un martor sau doi. Altceva? 

— O mulţime de flecăreli, răspunse Cooper. 

— Ai avut noroc, spuse unul dintre poliţişti - un bărbat 
chel, cu o figură de bătăuş, pe nume Parkin. Cei mai mulţi 
nici nu m-au lăsat să le trec pragul. 

— Păi nici nu e greu de înţeles de ce, spuse Wragg. 
Probabil au auzit bancurile tale. 

Wragg era polițistul care îl însoţise pe Cooper la Dial 
Cottage atunci când Helen Milner sunase pentru prima oară 
să anunţe descoperirea făcută de bunicul ei. Nici acum nu 
părea mai în formă decât fusese cu o zi în urmă. Dădea pe 
gât suc de portocale ca şi cum ar fi fost foarte deshidratat. 

Asemenea celorlalţi poliţişti în uniformă, îşi descheiase 
pe cât posibil articolele de îmbrăcăminte de pe el. Insă era 
imobilizat de un întreg atelier de fierărie pe care îl purta de 
jur împrejurul centurii: cătuşe, baston, spray lacrimogen şi 
Dumnezeu mai ştie ce altceva mai era considerat necesar 
pentru a le face vizite la domiciliu unor oameni dintr-un sat 
liniştit din Peak District. 

— Am unul nou, spuse Parkin. Era o prostituată... 

Fu întrerupt de un protest general. Auziseră cu toţii 
glumele îngrozitoare ale lui Parkin. 

— Nu e momentul, Parkin, spuse Hitchens. 

Fry îşi răsfoia agenda. 

— Am aici o femeie. Doamna Davis, din Chestnut Lodge. 
Spune că a întâlnit-o pe Laura Vernon de mai multe ori. 

După câte se pare, fiica doamnei Davis merge la aceleaşi 
grajduri pe care le frecventa şi Laura şi aşa se face că s-au 
împrietenit într-o oarecare măsura. O descrie pe Laura ca 
fiind o fata foarte drăguță. 

— Drăguţa... Şi ce înseamnă asta, mai exact? 

— După felul în care vorbea despre unii dintre ceilalţi 
copii pe care i-a întâlnit, cred că dorea să spună că agrea 
mediul din care provenea Laura, domnule. 

— Hmm... Ai pus-o să dezvolte subiectul? 

— Atât cât am putut. A spus că Laura era politicoasă şi 
manierată. A mai spus că se purta foarte frumos cu cei mai 
mici decât ea şi îi ajuta pe cei de acolo să le arate ce să 
facă atunci când învățau să călărească. Doamna Davis mi-a 
povestit cum Laura a avut la un moment dat grijă de un 
băieţel care căzuse de pe cal. Se pare că ea a fost singura 
pe care băiatul a lăsat-o să îl îngrijească după ce se lovise. 
Doamna Davis a mai afirmat că şi mama Laurei era o 
femeie cumsecade. 

Cineva pufni. Inspectorul Hitchens nu părea deloc 
impresionat. 

— Asta nu înseamnă mare lucru. 

— Dar toţi oamenii ăştia par să fi aflat despre familia 
Vernon, spuse Fry. Absolut toţi. 

— Da şi, una peste alta, nu sunt prea încântați de ei, 
spuse Wragg. 

— E genul acela de sat. 

— Ce vrei să spui, Diane? întreba Hitchens. 

— E o comunitate foarte bine închegată. Oamenilor 
ăstora nu le plac nou-veniţii, cei care nu se integrează. 
Vreau să spun că nu sunt tocmai primitori. N-am dreptate? 

— Eu nu sunt de acord, spuse Cooper. 

— Păi, tu nici n-ai să fii de acord vreodată. 

— Depinde cum îi abordezi, asta e tot. Dacă vii într-un 
sat ca ăsta şi eşti dispus să te integrezi, ei o să te accepte. 
Dacă stai deoparte şi le laşi impresia că tu crezi că eşti mai 
bun decât ei, atunci cu siguranţă se vor întoarce împotriva 
ta. 

— Şi tu consideri că aşa sunt cei din familia Vernon? 

— Sunt sigur de asta, domnule. 

— Hei şi dacă a existat un fel de conspirație împotriva 
familiei Vernon? Adică unii de prin partea locului, obişnuiţi 
să-şi facă singuri dreptate şi-au unit forţele şi au eliminat-o 
pe Laura Vernon, în semn de avertisment? Ştergeţi-o din 
satul nostru, nu vă vrem printre noi. Ceva de genul ăsta. 

— Nu vorbi prostii, Parkin. 

— Sună ca un scenariu din Evul Mediu, spuse Fry. 

— Sau din Dosarele X, sugeră Wragg. 

— Bine, bine... 

— Ceva reacţii pozitive în ceea ce priveşte pantoful? se 
interesă Hitchens. 

— Nimic. 

— Unele dintre babele de pe aici nu ştiu nici măcar ce e 
acela un pantof sport. 

— Pantoful ăla trebuie să fie undeva. 

— Domnule, dacă e amicul nostru din Buxton - cel pe 
care îl caută Divizia B - atunci probabil că l-a luat cu el 
acasă, ca amintire, aşa cum cred ei că a făcut şi cu colanţii 
celeilalte. 

— Da, e posibil, Wragg. Însă domnul Tailby nu crede că în 
acest stadiu am avea motive întemeiate să presupunem că 
aceste două cazuri au vreo legătură între ele. 

— Dar asta înseamnă că trebuie să luăm totul de la zero, 
când, de fapt, am putea afla că e vorba despre unul şi 
acelaşi individ, în cele din urmă. 

— S-a descoperit vreo legătură cu infractorii cunoscuţi, 
domnule? întrebă Cooper. 

— Deocamdată nu. E încă devreme. Inspectorul 
Armstrong se ocupă de acest aspect. 

— Mă rog, oricum îşi pierde vremea. 

— ţi mulţumim că ne împărtăşeşti opiniile tale, Parkin. 

Cooper observă că Parkin o privea atent pe Diane Fry, 
pândindu-i reacţiile. Fry nu trebuia decât să facă un 
comentariu nepotrivit sau să aibă o reacţie necontrolată şi 
un raport amănunţit asupra comportamentului ei avea să 
facă foarte rapid ocolul diviziei. Primele impresii îţi pot 
construi sau distruge reputaţia printre colegi. 

Uneori - şi el ştia asta - cel mai neplăcut lucru dintre 
toate era să-ţi câştigi, absolut accidental, o porecla puerilă, 
de care, oricât te-ai fi străduit după aceea, nu mai puteai să 
scapi. 

— Am avut noroc că s-a găsit cadavrul atât de repede, 
spuse Hitchens. Asta ne-a dat un avans. Alteori nu suntem 
chiar atât de norocoşi. Bătrânul acela cu câinele ne-a făcut 
o mare favoare. 

— Aţi mai fost implicat în vreo altă ancheta 
asemănătoare, domnule? întreba Fry. 

Hitchens le povesti despre ancheta unei crime petrecute 
spre sfârşitul anilor '80, atunci când un adolescent 
dispăruse de la casa de copii din Eyam. Organizaseră o 
cameră de anchetă chiar în centrul satului, în legătură 
permanentă cu sediul central al diviziei. Într-o perioadă de 
câteva luni de zile extinseseră căutările pe o arie de vreo 
opt kilometri în jurul localităţii Eyam. Apelaseră la ajutorul 
salvamontiştilor, al echipelor cu căini utilitari, al celor de 
salvare din mină, al Serviciului de Jandarmerie din 
Rezervaţia Peak District, al Jandarmeriei Rurale Derbyshire; 
beneficiaseră chiar de sprijinul membrilor cluburilor de 
excursionişti şi al altor zeci de voluntari. Puseseră mai 
multe elicoptere destinate operaţiunilor de căutare şi de 
salvare să survoleze dealurile. Dar, cu toate acestea, nu au 
reuşit să-l mai găsească pe băiat vreodată. 

— Un bărbat care să-şi plimbe câinele la locul potrivit ar 
fi fost o adevărată mană cerească la vremea aceea, spuse 
el. 

— Şi a mai fost şi cealaltă, din 1966. Îţi aminteşti? întrebă 
Parkin, întorcându-se spre Diane Fry. 

— Nici măcar nu eram născută în 1966, spuse Fry. 
Mulţumesc foarte mult! 

— A? Pai, au trecut doar... Cât...? 

— Treizeci şi trei de ani. 

— Exact. Oricum, cazul ăla a rămas în cărţile de istorie. 

— 1966? Lasă-mă să ghicesc... Vorbeşti despre fotbal. 
Cupa Mondiala? Presupun că ăsta e singurul lucru la care te 
pricepi... 

— Da... Au şterpelit trofeul, ştiaţi asta? Însăşi Cupa 
Mondiala, Trofeul Jules Rimet. Înainte de finală... 

— L-a uitat careva în maşină, sau cum? 

— Şi n-o să credeţi: a fost găsit de un câine. Era azvârnlit 
în vârful unui gard viu. Împachetat în ambalaj de peşte cu 
cartofi prăjiţi. 

— Câinele? 

— Trofeul. Trofeul era împachetat în hârtie pentru peşte 
cu cartofi prăjiţi. 

— Murături, spuse Cooper. 

— Nu, sigur era peşte cu cartofi prăjiţi! 

— Nu, pe câine îl chema Pickles!%. Le-a fost prezentat 
tuturor jucătorilor înainte de finală. 

— Eşti sigur că nu-ţi aminteşti cazul? întreba Fry. 

— Nu, dar, aşa cum spune Parkin... 

— E în cărţile de istorie, am înţeles. Ei, se pare că eu nu 
citesc cărţile de istorie potrivite. Toate chestiile astea mă 
depăşesc. Presupun că trebuie să-mi fi scăpat undeva între 
asasinarea preşedintelui Kennedy şi sfârşitul Războiului din 
Vietnam. 

— Păi, tot ce se poate, spuse Parkin, după care rânji. 

Cooper se crispa. 

— Cred că o să trec pe la toaletă înainte să plecăm. 

Era o adevărată uşurare să intre în local şi să scape de 
căldură. Proprietarul, Kenny Lee, făcu un semn din cap 
către Cooper, de la bar, atunci când acesta intra la toaletă. 
Nici faptul că se trezi deodată singur şi nici mirosul de urină 
nu-l ajutară cu nimic pe Cooper în încercarea de a-şi alunga 
din minte evenimentele din seara trecută. Fusese o noapte 
foarte lunga - casa de la fermă se umpluse cu membri ai 
familiei: mai întâi fratele lui, apoi sora şi soţul acesteia, 
care sosiseră de la Buxton, apoi unchiul şi verii lui, 
oferindu-se care mai de care să ajute la curăţenie, să o 
susţină pe Kate şi să aibă grijă de fete - de Amy şi de Josie. 
Între timp, sosise şi doctorul pentru a o seda pe mama lui, 
iar ceva mai târziu venise şi o ambulanţă ca s-o ducă la 
spitalul Edendale General, în a cărui secţie de psihiatrie 

mama sa nu ajungea pentru prima dată. Apoi începuseră 
discuţiile interminabile, discuţii care continuaseră până la 
primele ore ale dimineţii, atunci când erau cu toţii epuizați 
şi nu ajunseseră cu nimic mai aproape de soluţia unei 
probleme fără ieşire. 

Pe coridorul din apropierea barului era un telefon public, 
iar Cooper se scotoci prin buzunare după câteva monede. | 
se făcu legătura cu secţia de psihiatrie de la spital, unde 
personalul era destul de circumspect, aşa cum cerea 
meseria. În urma întregii discuţii telefonice, află ceea ce 
ştia deja: că mama sa era în continuare sub efectul 
sedativelor şi nu putea încă să primească vizitatori. | se 
spuse să mai încerce şi a doua zi. 

Până una-alta, în seara aceea era posibil să se ia în 
sfârşit o decizie de familie. lar el ştia că exista riscul ca 
mama lui să fie dusă pentru totdeauna din casa în care 
locuise toată viaţa ei. Aceasta avea să fie cea din urmă 
umilinţă din căderea ei în schizofrenie. 

Când ieşi din local şi ajunse din nou afară, pe terasă, 
ceva îl făcu pe Cooper să se oprească şi să rămână 
nemişcat în umbra zidului lateral. Stând la câţiva metri în 
spatele lui Diane Fry, văzu un lucru care ar fi putut să-i 
scape dacă s-ar fi aflat la locul lui din partea opusa a mesei. 
Văzu braţul inspectorului Hitchens sprijinindu-se pe spătarul 
scaunului lui Fry în timp ce el se aplecă aproape de ea să-i 
spună ceva la ureche. Cooper văzu mâna inspectorului 
urcând pe spătarul scaunului, pentru a se odihni o clipă pe 
umărul ei. Se purtau ca un cuplu de îndrăgostiţi, aşa cum ar 
fi spus mama lui. 

Apoi o văzu pe Fry înclinând scurt din cap, înainte ca 
Hitchens să-şi retragă mâna. lar Parkin spuse altă glumă 
nesărata la care nu râse nimeni. 


Telefonul suna din nou. Erau zile întregi de când aproape 
că nu se mai oprea din sunat. Cu toate că robotul rămăsese 
pornit, iar ei i se spusese să nu-l bage în seamă, zgomotul 
continuu o scotea din sărite pe Sheila Kelk. 

Sheila venea la Piciorul Muntelui de trei ori pe săptămână 

pentru a face curăţenie. Marţea era una dintre cele trei zile. 
Toată nebunia cu fata care fusese găsită ucisă nu putea fi 
un motiv pentru ca ea să stea deoparte - nici vorbă de aşa 
ceva, de fapt. Domnul şi doamna Vernon urmau să aibă 
nevoie de ea, îi spusese Sheila soţului ei. Casa trebuia 
curățată în continuare. Poate că avea posibilitatea să-i 
ofere şi alte servicii sărmanei doamne Vernon, să-i aducă o 
mângâiere cât de mică. Şi, de ce nu, poate că totuşi 
doamna Vernon avea să vrea să i se confeseze, să-i spună 
tot ce se petrecuse. 

Cu toate acestea, iat-o acum aici, aspirând covorul din 
sufragerie pentru a doua oară şi dorindu-şi ca sunetul 
aspiratorului Dyson să acopere ţârâitul constant al 
telefonului. Se afla aici de mai bine de patru ore şi nimeni 
nu-i adresase nici măcar un cuvânt. 

Într-un moment de tăcere temporară a telefonului, Sheila 
opri aspiratorul, ştergând rapid cu cârpa de praf o mobilă 
din lemn de pin, pe care nu reuşise până în acel moment să 
o catalogheze. O vedea ca pe o piesă de legătura între un 
scrin şi un pupitru de scris. 

În timp ce lustruia mobila, asculta zgomotele care 
veneau de sus. Bineînţeles, din dormitorul doamnei Vernon 
nu se auzea încă niciun sunet. Insă paşii aceia grei 
continuau să se deplaseze chiar deasupra capului ei, acolo 
unde Sheila ştia că se afla camera Laurei. Domnul Vernon 
era încă acolo, cu poliţiştii. Nu era prea binedispus. La drept 
vorbind, era chiar nervos. Sigur, era de înţeles. Insă 
nepoliteţea lui şi refuzul de a-i vorbi merseseră prea 
departe. 

Telefonul începu să sune din nou. Sună de patru ori 
înainte să răspundă robotul. Nu înţelegea de ce familia 
Vernon primea atât de multe telefoane. La ea acasă, în Wye 
Close, telefonul nu suna, de regulă, mai mult de o dată pe 
săptămână, iar atunci era vreo fătucă pe care n-o cunoştea 
şi care încerca să-i vândă geamuri termopane. 

Sheila Kelk era atât de absorbită de mişcările din camera 
de deasupra, încât nu observă că intrase cineva în cameră 
prin spatele ei, până nu-i auzi vocea. 

— Lucraţi peste program, doamnă Kelk? 

Ea tresări, ducându-şi automat mâna la gură în timp ce 
se întoarse; apoi se relaxă la fel de repede. 

— A... Tu erai... 

— Da, eu, spuse tânărul. 

Blugii lui erau slinoşi, iar atunci când traversă covorul, 
îndreptându-se către uşa din planul îndepărtat, încălţările 
lui lăsară urme. Sheila vru să se plângă, dar ştia că asta nu 
avea să-l impresioneze câtuşi de puţin pe Daniel Vernon. 
Bărbatul era brunet şi durduliu, asemenea tatălui său, însă, 
faţă de Graham Vernon - un tip politicos şi uneori şarmant, 
cel puţin în aparenţa - fiul lui era ursuz şi iute din fire. 
Daniel purta un tricou alb imprimat cu numele unei trupe 
rock, despre care Sheila Kelk nu auzise niciodată. In dreptul 
subsuorilor şi pe o porţiune din spate tricoul era îmbibat cu 
apă. Sheila bănui că Daniel venise pe jos de la şoseaua 
principală, după ce făcuse autostopul pentru a se întoarce 
de la Devon. 

— Unde-i mama? întrebă el. 

— E în pat şi nu vrea să se trezească, răspunse Sheila. 

— Şi presupun că maimuţele astea care îşi fac de lucru 
prin casă sunt poliţişti. 

— Se uită prin camera Laurei. 

— După ce, pentru Dumnezeu? Ce-şi închipuie că o să 
găsească acolo? 

— Asta sigur n-o să-mi spună mie, replică Sheila. 

Telefonul începu să sune din nou, iar Daniel se îndrepta 
automat spre el şi ridică receptorul la al doilea sunet. 

— Nu, aici Daniel Vernon. Cu cine vorbesc? Aşteptă 
nerăbdător o clipă, cu urechea în receptor, apoi continuă: 
Numele dumneavoastră nu-mi spune nimic, dar înţeleg că 
sunteţi un fel de partener de afaceri al tatălui meu? Da? Ei, 
în cazul ăsta, puteţi să vă duceţi dracului! 

Daniel trânti receptorul înapoi în furca şi o fulgeră din 
priviri pe Sheila. 

— A, nu cred că tatălui tău i-ar plăcea să faci asta, zise 
ea, şocată. 

El se îndreptă furios către ea, iar ea se retrase din calea 

lui, trăgând şi aspiratorul, astfel încât acesta rămase între 
ei, precum scaunul unui îmblânzitor de lei. 

— Tatăl meu, doamnă Kelk... spuse Daniel cu chipul 
contorsionat într-un rânjet răutăcios. Tatăl meu n-are decât 
să se ducă şi el dracului! 


Tailby îl privea atent pe Graham Vernon, fără să pună 
prea multe întrebări, mulţumindu-se să lase tăcerea să-l 
îndemne pe bărbatul din faţa lui să vorbească. 

— Suntem o familie foarte unită, spuse Vernon. Am fost 
întotdeauna aproape de copiii noştri. In alte familii, copiii 
ajunşi la vârsta adolescenţei încep să se distanţeze de 
părinţii lor, nu? 

Tailby încuviinţă printr-o mişcare a capului, ca de la tată 
la tată, înțelegând foarte bine cum stăteau lucrurile cu 
adolescenţii. În cazul lui însă, copiii făcuseră mai mult decât 
să se distanţeze de părinţi - o luaseră la fugă de-a dreptul. 

— Eu şi Charlotte avem... am avut o relaţie bună cu 
Laura. Ne interesam de situaţia ei de la şcoală, de prietenii 
ei, de progresele pe care le făcea cu lecţiile de muzică şi cu 
echitaţia. lar ea se interesa de ceea ce făceam noi. Nu 
multe familii se pot lăuda cu o astfel de relaţie, nu? Laura 
mă întreba adesea cum mergeau afacerile. Mă întreba 
despre unele dintre persoanele pe care le întâlnea. 
Parteneri de afaceri, înţelegeţi dumneavoastră. Era foarte 
inteligentă. Ştia care erau persoanele importante fără să i-o 
spun eu. Uimitor! 

— Îi întâlnea pe partenerii dumneavoastră de afaceri 
aici? se interesă Tailby. Vă vizitează acasă? 

— O, da. Eu consider că e foarte important să întreţii 
relaţiile prin vizite. De fapt, amândoi suntem de aceeaşi 
părere - şi eu şi Charlotte. Trebuie să-ţi tratezi clienţii aşa 
cum se cuvine. E o chestiune de îmbinare a utilului cu 
plăcutul, dacă vreţi. O casă frumoasă, o masă bună, o sticlă 
sau două de vin de calitate. O familie normală şi fericită în 
jurul mesei... Lasă o buna impresie clienţilor, vă spun eu! 
Este cheia succesului pe termen lung. 

— Desigur. 

Tailby se întrebă ce loc ocupa familia fericită în lista 
solicitărilor. Intra oare undeva între vinul de Bordeaux şi 
muşchiul de vită Wellington? 

— Şi fiul dumneavoastră, domnule Vernon? 

— Daniel? Ce-i cu el? 

— Face şi el parte din... Vreau să spun, participă la 
întâlnirile cu clienţii dumneavoastră atunci când vin în 
vizită? 

— Mă rog, a mai participat, din când în când. 

Vernon se ridică de pe scaun şi îşi mai turna un whisky. 
Nu-i oferi şi poliţistului un pahar, de vreme ce fusese deja 
refuzat o dată. 

Tailby observase că exista câte un bar atât în biroul lui 
Vernon, cât şi în camera de zi; fără îndoială, mai exista un 
altul în sufragerie. Nu se putea spune că Vernon doar 
numea această încăpere camera lui de lucru. Era un birou 
şi arăta ca atare: cu un computer personal, o imprimantă 
cu laser, un fax, un telefon şi o bibliotecă plină cu mape de 
prezentare de un albastru-închis, de bun-gust, cu litere 
aurii, groase. Ferestrele înalte ofereau o privelişte 
excelenta asupra grădinii, până la aleea de conifere şi 
vârful stâncos al dealului Win Low, care se vedea în 
depărtare. 

— Este la facultate, domnule inspector-şef. La Exeter. 
Studiază politologia. Nu e domeniul meu preferat, dar asta 
e situaţia. E un băiat inteligent şi într-o bună zi o să fie un 
om de succes, presupun. 

— Era apropiat de Laura? 

— O, da. Foarte apropiat. Se iubeau enorm unul pe altul. 

— Atunci o să fie foarte supărat pentru ceea ce s-a 
întâmplat. 

— A fost distrus când i-am spus. O să-i fie foarte greu, 
într-adevăr. 

Tailby reflectă la aceste cuvinte. Se întreba dacă băiatul 
avea să joace mai bine rolul îndureratului decât o făcea 
tatăl său. Şocul şi durerea provocau foarte multe reacţii 
diferite la oameni, fireşte. lar Graham Vernon avusese deja 
trei zile la dispoziţie, în care să treacă prin toată gama de 

sentimente aşteptate de la un bărbat a cărui fiică de 
cincisprezece ani dispăruse, fiind apoi găsită ucisă în 
bătaie. Cu siguranţă, existaseră multe sentimente. Mânie, 
în special - dar îndreptată aproape obsesiv într-o singură 
direcţie: împotriva băiatului pe nume Lee Sherratt, care 
făcuse, după câte se pretindea, o pasiune nebună pentru 
tânăra Laura. Inteligenta, inocenta, extrem de frumoasa 
Laura. Însă, dacă existase o durere autentică în inima lui 
Graham Vernon, lui Tailby îi scăpase. 

— E un pic cam devreme să se fi întors la facultate, nu? 
întrebă el. Fără îndoiala, în august studenţii sunt încă în 
vacanţa de vară, nu? 

— Bineînţeles. Dintr-odată, Vernon începu să dea semne 
că îşi pierdea răbdarea. Dar întotdeauna sunt lucruri care 
trebuie rezolvate înainte de începerea anului. Şcoala de 
vară, recapitulările, perioada de adaptare în noile locuinţe... 

Tailby înclină din cap. 

— Mai povestiţi-mi despre Lee Sherratt. 

— lar? Cu siguranţă, aţi aflat deja destule despre el, nu? 
Nu cred că vă mai pot spune ceva care să vă ajute să-l 
găsiţi, dacă n-aţi reuşit s-o faceţi până acum. 

— Ne străduim cât de mult putem în căutările noastre, 
domnule. Am speranţa că îl vom localiza curând pe băiat. 
Aş vrea doar să îmi clarific în minte presupusele 
circumstanţe. 

— Presupusele circumstanţe? 

Vernon părea puţin roşu la faţă. 

— Relaţia lui cu Laura. 

Vernon oftă. 

— E tânăr, nu? Douăzeci de ani. Ştiţi şi dumneavoastră 
cum sunt tinerii... Laura era o fată foarte atrăgătoare. 
Foarte atrăgătoare. Îţi puteai da seama ce gândea el după 
cum o privea. Până la urmă, am fost nevoit să mă 
descotorosesc de el. Nu m-am gândit niciodată la aşa ceva 
atunci când l-am angajat. Pentru asta mă simt vinovat. 

— Aşadar, o studia pe Laura, reluă Tailby. Altceva? 

— Păi... Profita de orice pretext pentru a-şi scoate 
cămaşa atunci când lucra în grădină. Ori de câte ori ştia că 

ea îl privea. Mi-a trecut prin minte să-i spun să n-o facă, 
dar, procedând aşa, n-aş fi făcut decât să atrag atenţia 
asupra acestui fapt. 

— Nu este ceea ce eu aş numi o relaţie, spuse Tailby. 

— Era evident că el şi-ar fi dorit să meargă mai departe. 
Nu-mi spuneţi mie despre tineri precum Sherratt, domnule 
inspector... Trebuia să înăbuş lucrurile în faşă. Nu puteam 
să-l las să o necăjească pe fiica mea. 

— V-a spus ea că el o necăjea? S-a plâns ea de asta? 

— Mă rog, într-un fel. 

— Hmm... Cu toate acestea, din ceea ce-mi spuneţi 
dumneavoastră, s-ar zice că Laura era la rândul ei 
interesată de tânărul acela. 

— Pentru numele lui Dumnezeu! N-avea decât 
cincisprezece ani! E o vârsta... dificilă. La vârsta asta, copiii 
se lasă uşor influențați, în plin avânt al hormonilor 
adolescenţei. Sunt sigur că mă înţelegeţi... 

Devenise evident pentru amândoi că Vernon încerca să o 
scalde. 

— Aşadar, l-aţi concediat. 

— Da. Săptămâna trecută. l-am spus că nu mai avem 
nevoie de serviciile lui. N-a fost prea încântat, vă spun eu. 

— De regulă, vă ocupați de chestiunile astea singur. Aşa 
este? Nu intervine soţia dumneavoastră... 

— Ce vreţi să spuneţi? 

— Pai, dumneavoastră sunteţi plecat aproape toată ziua 
cu afaceri. Uneori lucraţi până târziu, fără îndoială. Ajungeţi 
acasă mult după lăsarea serii. Bănuiesc însă că soţia este 
acasă în cea mai mare parte a timpului. In mod normal, ea 
intră mai des în contact cu grădinarul. Cu toate acestea, 
dumneavoastră rezolvaţi acest gen de probleme singur, 
mai degrabă decât să o lăsaţi pe soţia dumneavoastră să se 
ocupe... 

— Exact! 

— Mă gândeam doar că ar fi fost mai dificil pentru 
dumneavoastră să găsiţi o ocazie pentru a discuta cu 
Sherratt, dacă nu eraţi acasă în timpul zilei. 

— Mi-am făcut timp special pentru acest lucru, domnule 

inspector. 

— Mă mai gândeam şi că ar fi putut fi destul de dificil 
pentru dumneavoastră să găsiţi ocazia de a urmări 
comportamentul băiatului. 

— Să-i urmăresc comportamentul? Nu vă înţeleg... 

— Reiau descrierea pe care mi-aţi făcut-o mai devreme: 
l-aţi descris  studiind-o pe fiica dumneavoastră şi 
expunându-se ostentativ în timp ce ea îl privea, la rândul 
ei. Asta îmi sugerează, domnule, că aţi petrecut ceva timp 
observându-l. Poate chiar observându-le comportamentul 
amândurora, aş spune eu. 

Vernon se îndrepta spre fereastră, fără să lase din mână 
paharul de whisky. Mâinile lui începuseră să se mişte din 
nou, iar acum îşi dusese degetele la buze, ca şi cum i-ar fi 
fost teamă că gura lui ar putea vorbi din proprie iniţiativă. 

— Nu ştiu unde vreţi să ajungeţi. E un lucru absolut 
normal... Oamenii dumneavoastră n-au terminat de scotocit 
acolo sus? 

— Mergem să vedem, domnule? sugeră Tailby. 

Privirea Sheilei Kelk trecu dincolo de umărul lui Daniel, 
către uşa dinspre holul principal. Polițistul cel înalt stătea 
acolo, zâmbind politicos, ridicând o sprânceană uşor 
întrebătoare. Nu ştia sigur de cât timp se afla el în pragul 
uşii. 

Daniel se întoarse şi îl privi insistent. 

— Şi cine sunteţi dumneavoastră, mai exact? 

— Inspectorul-şef Tailby, de la biroul CID, Edendale. Mă 
aflu aici cu permisiunea domnului Vernon, desigur. 

— A, fireşte. 

Se auziră mai mulţi paşi în hol, în spatele lui Tailby. 

— Daniel? Acum, Graham Vernon părea mai degrabă 
obosit decât nerăbdător, presiunile conflictuale începând 
să-şi spună cuvântul şi să-l secătuiască de puteri. Privi de la 
Tailby la fiul lui. Nu te aşteptam atât de repede. 

— Domnul Daniel Vernon, nu-i aşa? Aş dori să purtam o 
discuţie la un moment dat, atunci când va fi convenabil şi 
pentru dumneavoastră. 

Sheila se uita la Daniel, iar acesta îi aruncă o privire atât 

de înveninată, încât ea închise gura rapid şi începu să 
târască aspiratorul Dyson către sufragerie, departe de 
scena confruntării. 

— Bineînţeles, domnule  inspector-şef. Tânărul se 
îndreptă către poliţist, privindu-l insistent, cu o expresie de 
mânie nedisimulată. Mor de nerăbdare să vă împărtăşesc 
câteva lucruri despre părinţii mei, pe care s-ar putea să nu 
le fi aflat încă. 

— Aşadar, unde mai mergem acum? întrebă Cooper. 

— Ce-i cu tine? Ai mâncat prea multă brânză la prânz? 

— Mă simt bine. Unde mergem? 

— La Thorpe Farm, răspunse Fry, consultând harta. 

— Asta-i unul dintre acele mici terenuri cultivabile. Şi mai 
e unul, la capătul aceleiaşi ulite, Bents Farm. Să fim atenţi 
să nu-l ratăm. 

Cooper trebui să aştepte până când îi depăşiră două 
femei călare. Caii mergeau încet şi elegant, iar coapsele lor 
musculoase străluceau de sănătate. Femeile înclinară uşor 
din cap în semn de salut şi priviră în jos, către maşină, să-i 
studieze pe cei dinăuntru, ca şi cum automobiliştii erau 
ceva neobişnuit în Moorhay. La Drover, cineva apăru în uşa 
barului, o fixă cu un opritor şi propti afară, în faţa uşii, o 
tablă de scris. Din localul ce servea drept magazin şi oficiu 
poştal se auziră râsete. 

Peste stradă, un meseriaş asculta la un radio cu 
tranzistori în timp ce repara zidul unei case. O bătrână 
apăru în cadrul uşii deschise să îi vorbească în timp ce el se 
afla pe scară, întrebându-l probabil dacă dorea o ceaşcă de 
ceai. Femeia văzu Toyota şi îi mai spuse ceva muncitorului, 
care se întoarse să arunce o privire în direcţia maşinii. 
Cooper trecuse deja pe la bătrâna aceea, care părea să ştie 
multe lucruri despre toţi cei din sat, mai multe decât era 
bine pentru ea. Nu ştia însă nimic despre Laura Vernon. 
Absolut nimic. 

Lui Cooper i se părea că în ziua aceea satul Moorhay era 
mai însufleţit decât fusese vreodată până atunci - aşa cum 
şi-l amintea din vizitele lui anterioare. Era ca şi cum 
uciderea Laurei Vernon îi conferise o nouă vitalitate, ca şi 
cum îi unise pe localnici în faţa nenorocirii. Sau poate că 
doar le oferise un subiect de discuţie. 

Intoarse Toyota, sigur pe el, intrând pe o uliţa plină de 
hârtoape, umbrita de copaci, cu o porţiune de iarbă înalta 

crescută pe mijloc, măturată de partea de jos a maşinii. 
Copacii erau fagi în marea lor majoritate, iar ici-colo, nişte 
castani sălbatici uriaşi creau o boltă deasă deasupra 
capetelor. Toamna, copiii din sat veneau pe această potecă 
înarmaţi cu bețe şi cu pietre pentru a scutura castanele din 
copaci. 

— Şi cine locuieşte aici? întreba Fry. Mătuşica Alice sau 
vreo alta cunoştinţă de-a ta, bănuiesc... Precis e cineva 
care o să te întâmpine ca pe fiul risipitor. Vreun văr de-al 
doilea sau aşa ceva. Mama şi tatăl tău provin din familii 
mari? Căsătoriile între membrii aceleiaşi familii afectează 
creierul, să ştii... 

— Nu cunosc locurile astea, spuse Cooper. 

La câţiva metri de la ieşirea de pe şosea, uliţa făcea o 
cotitura. Pentru a proteja suspensiile maşinii, trebuiră să 
reducă viteza de tot. Ar fi putut la fel de bine să se afle lao 
distanţa de kilometri buni de sat. Copacii acoperiseră 
complet priveliştea caselor aflate la vreo doar două sute de 
metri depărtare. Acum traversau un petic foarte vechi de 
pădure, iar Cooper observă că acesta nu era întreţinut, aşa 
cum ar trebui să fie o pădure pentru a se păstra în bună 
stare. Multe ramuri uscate şi crengi rupte de vânturile iernii 
putrezeau printre fagii care mai rămăseseră în picioare. 
Aceştia erau acoperiţi cu licheni şi cu pâlcuri de ciuperci 
albe, iar tufele de ferigă ajungeau până la înălţimea 
pieptului. Unele porţiuni din zidul de piatră de la intrarea în 
pădure se dărămasră, iar stâlpul improvizat şi gardul de 
sârma folosite pentru a bloca găurile cedaseră de mult. Un 
mascul frumos de fazan care se plimba la marginea pădurii 
se opri cu un picior în aer. De uimire, ghearele îi ramaseră 
nemişcate. Verdele, roşul şi auriul penajului său erau foarte 
puternice şi irizate. Pentru o clipă, Cooper îşi dori să 
oprească maşina şi să întindă mâna după pasăre. Deodată 
însă, aceasta o rupse la fugă ferindu-se şi intra în tufele 
dese, cu coada întinsă drept în spate. 

Fazanul acela îi declanşa lui Cooper o înlănţuire de 
gânduri legate de braconieri şi se întoarse către Fry să-i 
vorbească despre asta. Constata însă că ea nici măcar nu 

observase pasărea. 

— Nu exista indicatoare, se plânse ea, privind încruntată 
pe geam, ca şi cum cei de la Asociaţia Automobiliştilor? o 
dezamăgiseră. 

— Nici nu e nevoie, o lămuri Cooper. Toată lumea din 
Moorhay ştie că fermele Thorpe şi Bents sunt în direcţia 
asta. Şi, cu toate că gândul acela provocat de pasăre îi 
stăruia în minte, el decise să-l păstreze o vreme pentru el. 

Curând, copacii făcură loc unei privelişti încântătoare, în 
sus, pe panta dealului. Terenul de aici era acoperit în mare 
parte de smocuri de iarba înalta. Era împărţit de nişte ziduri 
de piatră, iar nişte garduri electrice îl divizau în porţiuni şi 
mai mici. La vreo sută de metri mai sus, pe panta, se 
zăreau mai multe clădiri improvizate - cuşti de lemn pentru 
păsări, şoproane, un şir de coteţe de porci construite din 
BCA. Două vagoane de tren vechi rugineau în colţul unui 
padoc, iar o baracă Nissen?!, cu un acoperiş arcuit, 
construit din tablă de oţel ondulata, se întindea pe întreaga 
lăţime a unui câmp. 

Un miros puternic îşi făcu loc prin ferestrele deschise ale 
maşinii: un miros de noroi şi de paie murdare, amestecat cu 
tot felul de mirosuri de animale. Undeva trebuia să existe 
cu siguranţă o groapă cu gunoi de grajd, funcţională. 
Pretutindeni păreau să existe păsări de curte: pe câmpuri, 
pe drum, cocoţate pe acoperişurile clădirilor. Erau găini 
roşcate, găini pestriţe, tot felul de rațe şi vreo duzină de 
gâşte mari, albe, care veniră imediat legănându-se către 
maşină, lansând un avertisment ameninţător la adresa 
intruşilor. Zgomotul făcut de ele îi întărâtă pe nişte căini, 
care începură să latre undeva în mijlocul mahalalei de 
cocioabe. Se auzi apoi o capră behăind dintr-unul dintre 


20 Organizaţie din Marea Britanie care le oferă membrilor săi 
asistenţă de urgenţă pe şosea (depanare, tractare etc.) şi alte servicii 
(hărţi, indicatoare, planuri de călătorie etc.). (n.tr.). 

21 Adăpost făcut dintr-un semicerc de tabla de oţel ondulata, 
frecvent folosit în timpul celui de-al Doilea Război Mondial de către 
Commonwealth şi Armata SUA, pentru a construi tabere militare şi baze 
aeriene. Işi trage numele de la cel al maiorului Peter Norman Nissen, 
care a construit proiectul, (n.tr.). 

şoproane, în timp ce Cooper urca către o poartă ce bloca 
drumul. 

Aşteptă ca Fry să coboare şi să deschidă poarta. La urma 
urmei, aceasta era o îndeletnicire obişnuită pentru 
pasagerul unei maşini, pe un drum blocat de o poartă. 
Cooper constata însă că Fry avea nevoie de ceva instructaj 
pe tema asta. 

— Vrei să-mi deschizi şi mie poarta? întreba el. 

— Chestiile alea nu sunt periculoase? 

— Ce anume? Gâştele? Trebuie doar să le arăţi că nu ţi-e 
frică de ele. 

— Ce să spun, mersi mult! 

Fry se luptă cu poarta de lemn, care era legată de stâlpul 
ei cu o bucată de sfoară, iar la celălalt capăt atârna doar în 
balamaua de sus. Dar în cele din urmă maşina trecu de 
poartă. 

— Eşti sigur că pe aici chiar locuieşte cineva? întrebă Fry. 
Unde e casa? 

— Păi, deşi li se spune „ferme”, locurile astea sunt de 
fapt ce a mai rămas de pe vremea vechilor proprietari de 
terenuri, când fiecare avea bucata lui de pământ, o vacă şi 
un porc. Ceea ce vezi tu aici sunt nişte rămăşiţe pe care nu 
le-au înghiţit încă fermele cele mari, iar investitorii n-au 
ajuns până aici, să cumpere terenuri pentru locuinţe. 
Trebuie să fie şi o căsuţă pe undeva. lar oamenii îşi vor da 
seama că suntem aici, cu tot zgomotul ăsta. 

Cooper trase maşina lângă zidul din spate al barăcii 
Nissen. Lângă ea era un garaj şubred, în care era parcată o 
camionetă japoneză alba, cu un grilaj metalic în partea din 
spate. Nişte pâlcuri enorme de mărăcini creşteau pe un zid 
care urca spre un şir de clădiri scunde din piatră, ce păreau 
să fie o extensie a dealului. 

— Vrei să te opreşti tu aici? întreba el. Eu o să merg mai 
departe, până la Bents Farm şi o să trec apoi să te iau, la 
întoarcere. 

— În regulă! 

Fry cobori din maşina, ezitând la vederea gâştelor 
amenințătoare. 

— Nu le băga în seamă! Ţine minte: nu ţi-e teamă de ele! 
îi strigă Cooper în timp ce Toyota dădea înapoi. 


Fry trase adânc aer în piept şi începu să urce panta către 
grupul de clădiri. Gâştele se strânseră imediat în formaţie, 
în spatele ei, sâsâind, ţipând şi repezindu-se la gleznele ei 
cu ciocurile lor lungi. Una dintre ele se ridică şi îşi flutură 
aripile mânioasă. 

Fry îşi fixă privirea asupra clădirilor din faţă. Păreau 
neglijate şi aveau mare nevoie de reparaţii. Din acoperiş 
lipseau plăci de ardezie, iar un fronton al uneia dintre 
clădirile anexe se umflase şi alunecase într-o poziţie 
nefireasca, aducând a ceva dintr-un tablou de Salvador 
Dali. 

După câţiva paşi îşi dădu seama că mergea pe o potecă 
denivelată, pavată cu dale de piatră, însă dalele erau 
aproape invizibile sub tufele târâtoare de păpădii şi scaieţi. 
Un firicel de apă curgea pe poteca, de la o ţeava de 
scurgere spartă, care ieşea dintr-un zid de piatră. Apa care 
se strângea pe pământul plin de praf avea o culoare 
roşiatica, de parca ar fi traversat o ţeavă de fier ruginita. 

Fry înjură cu voce tare atunci când se împiedica de 
marginea unei dale afundate. In spatele ei mărşăluiau 
gâştele, care încă ţipau pline de revoltă pentru că erau 
ignorate. Fry şi gâştele alcătuiau o procesiune neobişnuită, 
ce se apropia tot mai mult de clădirile acelea dărăpănate. 

— Să înţeleg că nu e vorba chiar despre o misiune sub 
acoperire? întreba o voce. 

De cealaltă parte a zidului, un bătrân se sprijinea într-o 
furcă. Stătea într-un padoc ce fusese transformat într-o 
mare gradină de zarzavaturi. Cămaşa lui de lucru în carouri 
roşii era descheiată, lăsând la vedere nişte fire cărunte de 
păr sârmos; mânecile îi erau răsucite peste braţele durdulii. 
Nişte pantaloni foarte vechi, care fuseseră odată maro, abia 
se mai ţineau acum în jurul taliei şi atârnau alarmant 
deasupra prohabului. Manşetele pantalonilor erau îndesate 
stângaci în nişte cizme negre de cauciuc. Faţa bătrânului 
era roşie, iar pe cap avea nişte porţiuni neregulate fără păr, 

care pe alocuri deveneau periculos de roz. 

Intr-un colţ al padocului era un şopron mic, asemenea 
unui vechi closet exterior, alături de care se afla un vechi 
depozit de combustibil, transformat în magazie de unelte. 
Pe un scaun de lemn din faţa uşii stătea un al doilea bătrân. 
Acesta avea un baston proptit în faţa lui, prins între 
genunchi, cu capătul îngropat într-o bucată de pământ. 
Manşetele cămăşii erau răsucite peste încheieturile lungi şi 
subţiri, iar într-o mână bărbatul avea un cuţit ascuţit cu 
care curăța nişte verze. 

— Locuiţi aici, domnilor? întrebă Fry. 

— Domni, zici? spuse bărbatul cu furca. Tu eşti un domn, 
Sam? 

Bărbatul cel slab râse, mişcând cuțitul în aşa fel încât 
acesta reflecta razele soarelui cu lama sa cleioasă de la 
seva din tulpinile verzelor. 

— Dumneavoastră sunteți proprietarul, domnule? îl 
întrebă Fry pe primul bătrân, ridicând vocea pentru a 
acoperi zarva constantă a gâştelor. 

— Aşteaptă un minut, spuse el. Să opresc sirena. 

Zicând acestea, bătrânul înfipse furca adânc în pământ, 
cu o mişcare din umăr şi se duse la zid. Ridică două 
grămezi de buruieni care aveau bulgări de pământ uscat 
prinşi de rădăcini. Le azvârli una după alta la gâşte, 
strigând cât putea el de tare. 

Fry se gândi că sunetele pe care le scotea puteau fi 
foarte bine într-un dialect local, provenit direct din 
scandinava veche vorbită de invadatorii vikingi. Dar poate 
că totuşi nu erau decât nişte sunete oarecare. Cel puţin 
gâştele îl înţeleseră şi plecară legănându-se, pe poteca pe 
care veniseră, în aşteptarea următorului intrus. Odată ce 
plecară gâştele, se făcu ceva mai multă linişte, însă nu se 
lăsă complet tăcerea. Pe fundal se auzea cloncănitul şi 
bolborositul continuu al păsărilor, un câine care lătra şi un 
porc ce grohăia. Şi nu foarte departe se auzea şi un behăit 
de capră. 

— Eu sunt Wilford Cutts. Aceasta este proprietatea mea. 
Cel de acolo este amicul meu, Sam. 

Sam făcu din nou un semn cu cuțitul şi tăie o altă tulpină 
de varză. Aceasta fu retezată cu o lovitură precisa, iar 
varza fu aruncată într-o găleată. 

— Sam Beeley, strigă el. 

— Sunteţi de la poliţie? Presupun că vreţi să aflaţi 
informaţii despre fătuca aceea... spuse Wilford. Fata de la 
Piciorul Muntelui. 

— Laura Vernon. Exact! 

— Păi, cred că am văzut-o prin împrejurimi de vreo 
câteva ori... Asta vreţi să ştiţi? 

— Vă aflaţi cumva în apropierea Răzorului sâmbătă 
noaptea sau duminică dimineaţă? 

— A! Pai să vă spună Sam ce-am făcut eu sâmbăta 
noaptea. Eu nu-mi amintesc prea bine... 

— Poftim? 

— Vedeţi dumneavoastră, mie îmi cam place să beau. La 
vârsta mea nu e nevoie decât de vreo două halbe, după 
care bătrânul meu creier o cam ia razna. Înţelegeţi ce vreau 
să spun, nu? Mă rog, probabil că nu... 

— Unde mergeţi să beţi? 

— Unde? Nu există decât un singur loc în zona asta, fata 
mea. The Drover. Cât despre dimineţile de duminică, ei 
bine, duminică de dimineaţa ma aflu întotdeauna aici. 
Vedeţi dumneavoastră, trebuie să am grijă de toată bucata 
asta de pământ. Imi ia ceva vreme... 

— Sa hrăniţi animalele... 

— Exact. 

— Locuiţi aici singur, domnule Cutts? 

— Singur? Pai nu s-ar putea spune că sunt singur, nu? 
întrebă el, întorcându-se pentru a cuprinde cu privirea 
amestecătura de clădiri, unde, din câte îşi dădea seama 
Fry, s-ar fi putut furişa orice fel de animal. 

Femeia se întoarse la auzul sunetului unui motor şi văzu 
o furgonetă Ford Transit de un albastru şters chinuindu-se 
să urce pe potecă. Când ajunse la poartă, un omuleţ adus 
de spate, care purta o jachetă de tweed şi o beretă, cobori 
de la volan pentru a se lupta cu poarta. Nici el nu le dădu 
atenţie gâştelor. 

— O să trebuiască să vă las o vreme, spuse Wilford. Am 
un client. 

Şi plecă, făcându-i semne cu mâna şoferului furgonetei 
până când reuşiră să parcheze vehiculul în spatele unuia 
dintre adăposturile de lemn pentru găini. Amândoi intrară 
apoi în adăpostul respectiv, cărând grămezi de saci 
descărcaţi din furgonetă. 

— Hai să stăm puţin de vorbă, fata mea, spuse Sam. O să 
fie o schimbare. După un timp, Wilford poate deveni un 
ticălos bătrân şi agasant. 

— II cunoaşteţi de multă vreme pe domnul Cutts? întreba 
ea. 

— De când mă ştiu. Dar îţi atrag atenţia că memoria mea 
nu mai este ce era odată, aşa că Wilford ar putea la fel de 
bine să-mi fie complet străin. 

Sam începu să râdă, din pieptul lui răzbătând un şuierat 
greu, proteza dentară mişcându-i-se cu zgomot. Fry tresări 
atunci când el ridică o mână subţire pentru a-şi îndrepta 
basca, iar lama cuţitului ajunse periculos de aproape de 
ochii lui. 

— Familia mea a venit din Yorkshire când eram eu foarte 
mic, spuse el, după un acces de tuse. Ne-am stabilit în 
Eyam. Bătrânul meu tată şi-a găsit de lucru în mina de 
plumb, iar eu l-am urmat, aşa cum făceau toţi flăcăii în 
vremurile alea. Wilford era fiul unuia dintre colegii tatălui 
meu. Am lucrat amândoi la masa de sortare, împreună cu 
alţi câţiva tineri, după care am trecut la vagonetul de mină. 
Cam aşa se petreceau lucrurile pe vremea aia. Te învârteai 
în cercuri mici: câteva familii şi persoane cunoscute. Nu era 
că hoinăreala pe care toată lumea pare să o practice în 
zilele noastre. 

Privirea lui Fry rătăcea de jur împrejurul terenului, iar 
ochii i se măriseră de uimire în vreme ce privea 
construcţiile dărăpănate şi gardul improvizat. Se întreba 
dacă într-adevăr condiţiile în care erau ţinute animalele 
erau legale. Îşi propuse în mintea ei să consulte 
reglementările în domeniu de îndată ce se întorcea la 
secţie. 

— În cazul asta înseamnă că sunteţi prieteni de foarte 
multă vreme, spuse ea într-o doară. 

— De şaizeci de ani... sau poate ceva mai mult. Ne-am 
cunoscut înainte să înceapă războiul. 

— Presupun că e vorba despre cel de-al Doilea Război 
Mondial. 

Sam o privi cu atenţie pentru a vedea dacă îl lua peste 
picior. Păru însă a înţelege că femeia se născuse abia la 
vreo treizeci de ani după încheierea războiului. 

— Mda, presupun că au mai fost câteva războaie de 
atunci, admise el. Tot împreună ne-am şi înrolat. La trupele 
de geniu”, desigur. Se bucurau foarte tare când le veneau 
mineri. Ne primeau cu braţele deschise. Ne-am dus în 
Franţa în Ziua Z şi am rămas acolo până s-a sfârşit totul. 
Bătrânul chicoti. Ca să vezi, asta îmi mai aduce aminte de 
ceva. 

— Serios? 

— Prostituatele din Franţa... spuse Sam. 

— Poftim? 

Bătrânul râse pe înfundate. 

— Asta îmi amintesc cel mai bine acum. Restul mi s-a 
cam şters din minte, toate părţile rele... Dar n-am uitat de 
prostituatele din Franţa. Desigur, eram mult în spatele 
frontului. Reconstruiam poduri, lucruri de genul ăsta. 
Oraşele şi satele franţuzeşti erau pline de fete. Şi erau tare 
bucuroase când vedeau câţiva soldaţi britanici, crede-mă 
pe cuvânt. Ne-am distrat de minune la vremea aia. Eu şi 
Harry, adică. Bineînţeles, Wilford nu era de acord. 

— Harry? 

— Harry Dickinson, o lămuri Sam. Probabil că ai auzit de 
el. Dar iată-l pe colegul de la poliţie! 

Fry se întoarse şi văzu Toyota lui Cooper coborând înapoi 
pe potecă şi întorcând în dreptul barăcii Nissen. Parcă în 
spatele Fordului Transit şi scoase capul pe geam. 

— Nu era nimeni acasă în capătul uliţei, spuse el. 

— Dumneata eşti băiatul sergentului Cooper, nu? întrebă 

Sam. 

— Dumnezeule! îi scăpă lui Fry. 

— Îmi pare rău, domnule. Mi-e teamă că nu vă cunosc. 

— Sam Beeley. 

Behăitul caprei se auzi dintr-odată asurzitor de aproape. 

— lar a ieşit, spuse Sam. Trebuie să-l anunţ pe Wilford. 

— Dar ce are? întrebă Fry. E bolnavă? 

— E perioada aceea... spuse Sam ca şi cum ar fi vorbit 
despre o legumă care uneori nu se găsea. 

— In cazul ăsta, o să meargă la ţap? întrebă Cooper. 

— O să plece în seara asta. O ia un tip care locuieşte 
ceva mai sus de Bamford Way. Are el un ţap. 

Se auzi un ropot de copite, după care un cap maro cu 
alb, împodobit cu o pereche de coarne, apăru rapid 
deasupra acoperişului şopronului înainte ca animalul să 
sară sprinten în padoc şi să o ia la goană prin iarba înaltă 
de la celalalt capăt. 

— La dracu’! înjura Sam. O să mănânce verzele înainte 
să apucăm să le tăiem. 

— Aveţi nevoie de o mâna de ajutor, să o prindeţi? se 
oferi Cooper, coborând din Toyota. 

— Nu, nu. Nici măcar n-o să reuşim să ne apropiem de 
ea. O s-o aducă Wilford înapoi - la el vine. E doar o iada şi e 
puţin sălbatică. El îi spune Jenny. 

— Domnul Beeley îmi povestea cum l-a cunoscut pe 
domnul Cutts, spuse Fry, îngrijorata de faptul că discuţia îi 
scăpa de sub control. Taţii dumnealor se cunoşteau şi 
lucrau împreună, nu-i aşa? 

— Sigur, la vremea aceea aveam cu toţii o slujba, 
completa Sam. O slujba locală. Atunci se găsea mereu ceva 
de lucru în mină sau la carierele de piatră. Acum, cred că 
nu mai e la fel pentru tinerii de prin zonă. Băiatul ăsta 
poate să spună. 

Fry observa că Sam nu se îndoise nici măcar o clipă de 
faptul că ea era o venetica şi, în consecinţă, nu ştia nimic 
despre toate astea, în vreme ce Ben Cooper înţelegea cu 
siguranţă situaţia. De când venise în Moorhay, Fry simţea 
că faptul că nu era de prin partea locului îi era aruncat 

permanent în faţă, involuntar şi fără răutate, însă cât se 
poate de eficient. Pe la fiecare casa pe la care trecuseră, 
oamenii o trataseră foarte amabil, însă nimeni n-o privise 
cu acea recunoaştere tacită şi cu acel sentiment al 
înţelegerii reciproce cu care îl priveau pe Ben Cooper de 
îndată ce îşi dădeau seama cine era. 

— Pe aici lucrurile nu mai sunt de mult cum au fost 
odată, domnule Beeley, spuse Cooper. 

— Cred, fiule, cred. Dar, aşa cum am mai spus, memoria 
mea nu e tocmai bună. Imi amintesc de război, dar după 
aceea nu-mi mai amintesc mare lucru, dacă înţelegi ce 
vreau să spun. 

Din baraca în care dispăruseră Wilford şi musafirul lui 
izbucni dintr-odată o larmă de ţipete şi cotcodăceli, însoţită 
de fâlfâitul câtorva zeci de aripi. 

— Ce fac acolo? întrebă Fry. 

— Păi, tipul ăla cu camioneta cumpăra câteva dintre 
păsările lui Wilford, spuse Sam, ca şi cum era cât se poate 
de evident. Astăzi, Wilford nu le-a dat drumul afară puilor 
ălora de Maran. Dar sunt cam activi. E mai bine dacă pot fi 
mutaţi noaptea - atunci nu-ţi dau atâtea dureri de cap. 

— Pare de-a dreptul înfricoşător. 

— Rasa asta, Maran, este o bună ouătoare, îi informa 
Sam. 

— Domnule Beeley, o cunoşteaţi pe Laura Vernon? 

— Cunosc familia. Venetici, nu-i aşa? În vremurile astea, 
jumătate din populaţia acestui sat pare să fie venetică... 
Locuiesc la Piciorul Muntelui doar de un an sau doi. Vedeţi 
voi, au trecut într-o seară pe la cârciumă, imediat după ce 
s-au stabilit în sat. Ei, atunci să le fi văzut feţele! Nu se 
gândiseră niciodată că o să se amestece cu nişte sărăntoci 
ca noi. Insă, cum nu puteau să facă imediat cale întoarsă, 
au fost nevoiţi să stea acolo şi să-şi bea ginul cu apă tonică, 
precum o veritabilă pereche de imbecili sudişti. 

— Am impresia că sunt din Nottingham... 

— Exact. 

Sam îşi schimbă poziţia picioarelor în ţărână. Unul din ele 
păru să-i înţepenească şi să se deplaseze brusc într-o parte, 

ca şi cum bătrânul pierduse controlul asupra lui din cauza 
unui cârcel. Pantoful se lovi cu zgomot de marginea unui 
castron emailat, umplut pe jumătate cu apă şi lăsat acolo, 
probabil pentru gâşte. 

— Domnule Beeley, întrebam pe toată lumea despre 
lucrurile pe care e posibil să le fi văzut în zona Răzorului 
cam pe la ora la care a fost ucisă Laura Vernon, explică Fry. 

— A, carevasăzică vreţi să aflaţi alibiul meu, nu? 

— Nu, nu asta v-am cerut, domnule. 

Sam chicoti: 

— Numai că eu nu prea mai alerg după fete tinere acum. 
Vedeţi, am probleme cu picioarele. Mi le-am rupt odată pe 
amândouă, în mină. S-au făcut ele bine, dar după aceea n- 
au mai fost niciodată ca înainte. Acum, că îmbătrânesc, nu 
mai vor să mă asculte deloc. 

— Vă aflaţi în zonă sâmbătă noaptea? întrebă Fry. Sau 
duminica de dimineaţă? 

— Ce accent e ăsta? întrebă Sam ridicând capul şi 
scărpinându-se în ureche cu cuțitul. Eşti din Ţara Galilor 
sau...? 

— Sunt din Black Country. 

— Poftim? 

— Birmingham, răbufni Fry. 

— A... N-am fost niciodată acolo. Şi nici n-aş vrea... 

— Sâmbătă noaptea, domnule Beeley...? 

— Sâmbătă noaptea? Pai, am fost la Drover până pe la 
unsprezece, cu Wilford. A fost puţin cam aglomerat în 
noaptea aceea. Turişti... Ştiţi cum e vara. Oameni care se 
cazează la pensiune. Plus o mulţime de maşini prin zonă. 
Bătrânul clătină din cap cu tristeţe. Eu nu stau departe de 
local. Până acolo pot să merg şi pe jos. lar sâmbăta chiar 
bem de regulă câteva pahare. Ştiţi, nu mai plecăm nicăieri 
cu maşina. 

— Erau turişti în local. Aşadar, nu erau de prin sat. 

— Exact, era plin de ei, întări Sam. 

Wilford şi şoferul furgonetei ieşiră din baracă, trăgând 
după ei câţiva saci pântecoşi. In spatele lor plutea un nor 
de pene închise la culoare, care se aşezau pe umerii 

bărbaţilor şi li se încurcau prin păr. Din saci se auzea 
tânguitul constant al păsărilor capturate şi, din când în 
când, câte un foşnet de aripi. Cei doi bărbaţi erau 
transpiraţi, ciufuliţi şi respirau greu. Wilford era aprins la 
faţă şi râdea slab, printre gâfâieli. Omuleţul care conducea 
furgoneta părea extrem de agitat, chiar îngrozit după 
experienţa trăită în baracă. 

— Duminică dimineaţă... continuă Sam. Ei bine, acum nu 
mă mai trezesc prea devreme. Însă eram gata îmbrăcat pe 
la zece şi jumătate, când a venit băiatul meu să mă ia. 
Davey... El şi soţia lui mă iau întotdeauna la ei acasă, în 
Edendale, pentru masa de duminica. 

— Veniţi des aici, să-l ajutaţi pe domnul Cutts? întreba 
Cooper. 

— La drept vorbind, nu-i sunt de prea mare ajutor. Dar 
trebuie să găsesc ceva cu care să îmi umplu timpul. 

— Mai primeşte ajutor şi din altă parte? 

— Mai are un băiat sau doi cărora le plăteşte câţiva 
bănuţi pentru treburile mai grele. Şi Harry mai vine pe aici, 
să dea o mână de ajutor. 

— Tot despre Harry Dickinson e vorba? 

— Tot. Tu trebuie să-l ştii, îi spuse el lui Cooper. 

Sacii căzură unul după altul, cu câte o bufnitură, în 
partea din spate a furgonetei Transit, iar şoferul urcă la 
volan şi o luă înapoi pe potecă. Intre cei doi bărbaţi nu păru 
să existe vreun schimb de bani. 

— Dă-ne o mână de ajutor aici, Sam, strigă Wilford. Avem 
una care e rău de tot. Cred că şi-a rupt picioarele pe sârmă. 

— Capra a scăpat iar, Wilford. 

— Aia poate să mai aştepte. 

Sam plecă şchiopătând către baracă, iar Wilford îi aruncă 
o găină pe care o ţinuse atârnată cu capul în jos, cu aripile 
întinse; pasărea avea ciocul căscat şi gâfâia. Fry nu văzuse 
niciodată o găină de atât de aproape, aşa că fu surprinsă la 
vederea fâşiei subţiri şi roşii de carne care îi ieşea din cioc, 
precum limba rapida a unui şarpe. Pasărea se găinăţase, iar 
acum penele moi din jurul anusului erau pătate cu galben. 
Fry înghiţi în sec, jurându-şi în gând să nu mai mănânce 

niciodată ouă. 

— Sam e meşter la treburile astea, spuse Wilford 
bucuros. Nu pare să aibă cine ştie ce forţă în încheieturile 
mâinilor, nu? Dar totul ţine de tehnică, mă înţelegeţi... 

— E vorba doar de exerciţiu şi de puţină abilitate, spuse 
Sam, înşfăcând pasărea cu o mână sigură. O înghesui la 
subsuoară, aşezându-i aripile pe lângă corp şi strângând-o 
tare lângă coaste. Apoi cuprinse gâtul sfrijit al găinii între 
degetele mâinii drepte şi îi apăsă cu putere degetul mare 
pe beregată. După aceea răsuci şi trase brusc. Se auzi un 
trosnet slab, iar ochii păsării deveniră tulburi. Aripile ei se 
zbătură disperate, pasărea reuşind cu ultimele puteri să 
înfrângă eforturile lui Sam Beeley de a o ţine nemişcată; 
aripile fâlfâiri sălbatic, stârnind un vârtej de fulgi, care 
plutiră, aşezându-se pe pantalonii şi pe ghetele bărbatului. 
Picioarele păsării zvâcniră frenetic, iar coada i se ridică 
pentru a lansa un nou jet de lichid galben. Apoi, ghearele i 
se relaxară şi rămasră atârnate, indicând fără vlagă spre 
sol, într-un sfârşit demn de toată mila. 

— Ai omorât-o! îngăimă Fry, stupefiata. 

Cei doi bătrâni râseră, iar Fry constată cu uimire că până 
şi Cooper zâmbea. 

— Se cheamă că i-am curmat suferinţa, o lămuri Sam. 
Daca te mişti repede şi faci totul ca la carte, nici nu simte 
durerea. 

— Este dezgustător, protestă Fry. E revoltător! 

— În cazul ăsta, spuse Sam ţinând pasărea lipsita de 
vlaga îndreptată spre ea, presupun că nu vrei s-o iei acasă, 
s-o serveşti la ceai. 

Fry făcu un pas înapoi, văzând o picătură de salivă 
curgând din ciocul deschis al păsării şi infiltrându-se în 
ţărână. Picioarele solzoase ale găinii moarte păreau reci şi 
aveau un aspect reptilian în locurile în care erau ţinute între 
degetele osoase ale lui Sam. 

— Nu? 

— Nu-i nimic. Am s-o iau eu să i-o duc lui Connie, spuse 
Wilford. 

Cooper şi Fry se întoarseră la maşină. Fry închise geamul 

pentru a nu lăsa înăuntru mirosul stătut de găinaţ uscat 
care venea dinspre uşa şopronului. Cei doi bătrâni 
rămăseseră să-i privească în timp ce întorceau maşina, iar 
Sam le făcu un semn scurt şi vesel cu mâna. 

Când ajunseră la capătul potecii, văzură o altă furgonetă 
cotind spre baracă. 

— Şi acum, vestea cea bună! anunţă inspectorul-şef 
Tailby. 

Capete obosite se ridicară atente de jur împrejurul 
camerei de anchetă. Cei mai mulţi dintre poliţişti îşi 
încheiau schimbul de zi, relaxându-se după o prima zi 
febrilă a unei anchete criminalistice. Alţii intrau în tura de 
noapte, începându-şi lucrul prin a se pune la curent cu 
noutăţile în timpul instructajului de seară. 

Ben Cooper şi Diane Fry stăteau unul lângă altul, 
refuzând, împotriva voinței lor, să rupă legătura 
profesională care se crease între ei prin simplul fapt că 
fuseseră numiţi în aceeaşi echipa. Fry încă mai dădea 
dovadă de vigilenţa, având agenda deschisa pe genunchi şi 
nescăpându-l din ochi pe Tailby. Cooper era epuizat, 
aproape confuz, ca şi cum, pentru el, lucrurile nu se legau 
nicicum. Însă, pe măsura ce ziua se apropia de sfârşit, 
simţea tensiunea crescând în interiorul lui. Nu-şi putea opri 
gândurile să rătăcească, îndepărtându-se de problemele de 
serviciu şi înghesuindu-se într-o grămada tumultoasă de 
nelinişti amorfe legate de mama lui - temeri bruşte, 
sfredelitoare, în privinţa viitorului imediat, amestecate cu 
amintiri chinuitor de clare ale felului în care fusese ea 
odată, înainte de boala, într-un trecut nu foarte îndepărtat. 
Ştia că în seara aceea avea să-i vină greu să facă trecerea 
de la problemele de serviciu la cele de acasă. Oare unele 
nu erau menite să fie ca o evadare din celelalte? 

Atunci când Tailby începu să vorbească, Cooper privea în 
jos, la pixul lui Fry, care se plimba deja dintr-o parte în alta 
a agendei. Fu surprins să vadă pagina acoperită cu desene 
reprezentând nişte păienjeni negri şi păroşi, cu picioare 
lungi, ale căror forme săpau adânc în foaia de hârtie 
mâzgălită cu pixul. 

— Nu uitaţi să parcurgeţi rapoartele, spunea Tailby. Dar o 
să vă trec în revistă ideile principale. Către sfârşitul acestei 

după-amiezi a apărut un martor. Un anume domn Gary 
Edwards. Domnul Edwards obişnuieşte să privească 
păsările. Sâmbătă seara se afla pe vârful stâncii Raven's 
Side, în nordul văii, în dreptul localităţii Moorhay. Urmărea, 
după câte se pare, un muscar pestrit - o specie rară, 
despre care se ştie că ar creşte prin părţile astea. Domnul 
Edwards a venit de la Leicester mizând pur şi simplu pe 
şansa de a vedea un muscar pestriţ, astfel încât să-l poată 
bifa pe lista speciilor existente în Marea Britanie. Mi s-a 
spus că acest gen de activitate s-ar numi inventariere. 

Cooper văzu câţiva poliţişti zâmbind, însă el ştia că Tailby 
nu glumea. Glumea foarte rar. Inspectorul-şef se uită la ei 
peste ochelarii pe care îi folosea la citit, după care cobori 
din nou privirea asupra raportului pe care îl avea în mână. 

— Domnul Edwards a considerat că pădurea de stejar şi 
de mesteacăn de lângă cursul de apă este un loc potrivit. 
La un moment dat totuşi, el spune că privea o pereche de 
şoimi pitici care cuibăreau pe stânca aflată ceva mai jos de 
el. In timp ce făcea asta, atenţia i-a fost distrasă de o 
pasăre care zbura către pădure şi care, a crezut el, ar fi 
putut fi aşa-numitul muscar pestriţ. A urmărit apoi zborul 
acestei păsări prin binoclul său. 

Cooper ţinea în mână un rezumat al interogatoriilor luate 
lui Graham şi lui Charlotte Vernon, dar şi lui Molly Sherratt 
şi turistului pasionat de păsări. Unele detalii erau 
evidenţiate ca fiind informaţii noi, pe baza lor urmând a fi 
întreprinse o serie de acţiuni în ziua următoare. Mai existau 
şi rapoarte referitoare la încercările echipei inspectorului 
Hitchens de a da de urma lui Lee Sherratt - încercări care 
nu se soldaseră cu o reuşită. După aspectul general al 
rezumatului, Cooper nu avu nicio îndoială cu privire la 
faptul că Sherratt era considerat principalul suspect în 
acest caz. De aici se deducea că tot ce aveau de făcut era 
să-l găsească pe Sherratt şi să lase probele de la 
laboratorul criminalistic să îi stabilească vinovăția. Restul 
era doar de dragul spectacolului. 

— In momentul de faţă, continuă Tailby, trebuie 
specificat faptul că domnul Edwards era echipat cu un 

binoclu prismatic Zeiss cu magnificaţie de zece şi un 
obiectiv de patruzeci şi cinci de milimetri diametru. Un 
instrument performant. Dumnealui spune că a îndreptat 
acest binoclu către zona împădurită în care dispăruse 
pasărea, aşteptând să mai surprindă vreo mişcare. Şi chiar 
a surprins. Numai că nu era vorba despre o pasăre. Tailby 
făcu o pauză, asemenea unui actor care savurează efectul 
replicilor sale, încercând să nu aştepte nici mai mult, nici 
mai puţin decât era necesar. Domnul Edwards mai declară 
că a urmărit mişcarea unui punct negru prin tufişuri, numai 
pentru a descoperi ulterior capul unui câine care i-a apărut 
în obiectiv. Dat fiind câmpul vizual redus al unui binoclu de 
o asemenea putere, omul l-a dat la o parte şi a zărit cu 
ochiul liber un bărbat cu un câine. Din declaraţia domnului 
Edwards, am dedus că acest lucru se întâmpla în 
apropierea locului unde a fost găsită Laura Vernon. Ora 
aproximativă: şapte şi un sfert. 

Un freamăt uşor străbătu încăperea. Acel bărbat pasionat 
de păsări fusese pe fază timp de o oră, undeva în preajma 
incidentului, avusese o poziţie foarte avantajoasă şi un 
binoclu performant. Cine şi-ar fi putut dori mai mult? Şi ce 
altceva mai văzuse omul acela? 

Cooper observă că Fry îşi lua notite în grabă, întorcând 
pagina cu păianjeni şi apoi pagina de după. Acum stătea cu 
spatele drept, foarte atentă şi nerăbdătoare. Cooper îşi 
dădu seama că femeia se pregătea să profite de prima 
ocazie ce i se oferea pentru a pune o întrebare, pentru a se 
asigura că era observată. 

— Din nefericire pentru noi, continua Tailby, după aceea 
domnul Edwards şi-a pierdut complet interesul faţă de 
respectiva zonă de pădure. S-a gândit că prezenţa omului şi 
a câinelui va speria păsările şi mai ales muscarul pestriţ 
care, din câte se pare, are o fire oarecum retrasa şi 
sensibila. Domnul Edwards şi-a reorientat atenţia asupra 
şoimilor pitici. A rămas pe Raven's Side până aproape de 
ora nouă şi jumătate, dar, cu toate acestea, n-a mai văzut 
nimic care să prezinte interes pentru noi. 

Fry tresari. 

— Mai bine de două ore, domnule? Şi ce-a făcut în tot 
timpul ăsta? 

— Exact, agent Fry, nu-i aşa? Întrebarea asta i-am pus-o 
şi noi, Fry. Spune că a aşteptat să se lase înserarea, în 
speranţa că va vedea micile bufniţe ieşind la vânătoare. 

— Spuneţi-i să-şi găsească nişte preocupări mai lumeşti! 
sări cineva din spate. 

— Nu mai e nevoie să subliniez că acesta ar putea fi un 
martor de importanţa vitală, rosti Tailby, fără a ţine cont de 
întrerupere. 

Ben Cooper ridica o mâna. 

— Bărbatul cu câinele, domnule... Ne gândim cumva că 
făptaşul este Harry Dickinson? Dacă e să ne luăm după 
declaraţia lui, bătrânul se plimba adesea prin zona aceea. 

— Din păcate, domnul Edwards nu a putut să ne ofere o 
descriere. Era prea departe şi nu l-a studiat pe omul acela 
prin binoclu. 

Se auzi un oftat general care exprima dezamăgirea celor 
prezenţi. 

— ÎI interesau mai mult muscarii pestriţi decât oamenii, 
comenta vocea de mai devreme. 

— În orice caz, vom discuta din nou cu domnul Dickinson 
astăzi, spuse Tailby. La primul interogatoriu nu a fost 
întrebat ce a făcut sâmbătă seara. Poate că în acel moment 
se afla pe Răzor şi a văzut ceva care ne poate fi de folos. 
Domnul Dickinson va fi una dintre problemele ce vor fi 
rezolvate în cursul dimineţii. 

— Ar fi o oarecare coincidenţă, nu, domnule? 

— La ce anume te referi, Cooper? 

— Vreau să spun că Dickinson se afla în zona în 
momentul când a fost ucisă Laura Vernon şi probabil că l-a 
văzut pe ucigaş. lar două zile mai târziu se afla în aceeaşi 
zonă şi găsea pantoful care ne-a condus la descoperirea 
cadavrului. Despre asta e vorba aici, nu? A naibii 
coincidenţa! 

— Şi care ar fi concluzia ta, Cooper? 

— Eu cred că ar trebui să-l strângem mai tare cu uşa pe 
Harry Dickinson. 

Tailby se încrunta. 

— În momentul de faţă, nu-l considerăm suspect, ci doar 
un potenţial martor util. 

— Dar dacă... 

— Acum, spuse Tailby întorcându-se, trebuie să ne 
îndreptăm atenţia asupra rudelor apropiate. Evident, 
trebuie să avem în vedere posibilitatea unui conflict familial 
de orice natură. Părinţii trebuie să se numere printre 
persoanele suspectate. Aici Tailby făcu o pauză, aşteptând 
să-l întrebe cineva de ce. 

Dar nimeni nu făcu acest lucru. Cu toate acestea, el le 
explica: 

— În marea lor majoritate, crimele au loc în interiorul 
unei familii. Asta reiese din statistici. 

Toate chipurile din încăpere continuară să-l privească, 
aşteptând. 

— Din acest motiv, îi vom supraveghea mai atent pe 
Vernoni. Ne vom concentra în special asupra relaţiei dintre 
Laura Vernon şi tatăl ei. Am discutat eu însumi cu Graham 
Vernon şi trebuie să vă mărturisesc că nu sunt mulţumit în 
privinţa lui. 

— Domnule, nu avem cumva pregătită o intervenţie 
televizată cu el? 

— Ba da. Cu ambii părinţi, de fapt. E programat în cursul 
dimineţii. Fireşte, îi vom urmări îndeaproape în timpul 
apelului. 

Cooper o văzu pe Fry încuviinţând calm din cap, ca şi 
cum era ceva absolut firesc să suspectezi nişte părinţi că şi- 
ar fi ucis propria fiică. Se întreba la ce fel de cazuri lucrase 
ea în trecut pentru a ajunge să gândească astfel sau dacă 
modul ei de a gândi nu era cumva o consecinţă a 
experienţelor din propria familie. Gândul acesta îl făcu să 
se întristeze foarte tare. Familia lui fusese una cât se poate 
de fericită, iar el considera că distrugerea unei familii era 
cel mai îngrozitor lucru care i se putea întâmpla cuiva. 

— Şi mai e şi fratele, spunea Tailby. Daniel Vernon. Are 
nouăsprezece ani şi e student la Universitatea Exeter. 
Părinţii vor să ne facă să credem că băiatul se afla în Exeter 

la momentul dispariţiei Laurei şi că ar fi sosit abia acum în 
Moorhay. Insă am făcut verificările necesare şi am 
descoperit că anul universitar începe abia peste două 
săptămâni. Aşadar, ce a făcut el în tot răstimpul ăsta? 
Vreau să aflu fiecare pas pe care l-a făcut. Când a plecat şi 
cum s-a întors? Ceva mai devreme în cursul acestei după- 
amiezi am avut ocazia să îl văd în fugă şi aş spune că e un 
tânăr destul de supărat pe viaţă. Pe de altă parte, presupun 
că nu este nevoie să vă reamintesc faptul că familia 
victimei trebuie tratată cu grijă. Nu vreau să aud reclamaţii 
cum că poliţiştii noştri ar fi fost brutali sau insensibili. 

Inspectorul-şef făcu o pauză pentru ca vorbele lui să aibă 
răgazul necesar să se sedimenteze, apoi se întoarse, 
indicând o fotografie impresionanta a satului Moorhay, 
surprinsa de undeva de sus de către echipajul elicopterului 
şi mărită în aşa fel încât potenţialul traseu parcurs de Laura 
Vernon în ultima ei călătorie să poată fi suprapus pe ea. 

— Până una-alta, am intenţia să demarez o cercetare 
amănunţita a grădinii familiei Vernon, anunţă el. Şi fac 
acest lucru luând în calcul posibilitatea ca Laura să se fi 
întâlnit acolo cu cineva, cu puţin timp înainte să fie ucisă. 
Amintiţi-vă că a fost văzută discutând cu un tânăr ceva mai 
devreme în seara aceea. Trebuie să descoperim probe care 
să ne ajute să stabilim identitatea acelui tânăr. Să nu uităm 
totuşi că vorbim despre o gradina foarte mare. 

Poliţiştii adunaţi în camera de ancheta văzură că în 
grădina familiei Vernon se găseau suprafeţe întinse 
acoperite cu gazon şi multe straturi de flori. Tot acolo mai 
erau două sere şi un foişor, dar şi o mulţime de cotloane 
libere ceva mai în spate, unde era şi o poartă ce dădea 
către poteca de pe versantul dealului. 

Zona de arbuşti răzleţi unde fusese zărită Laura pentru 
ultima dată era foarte vizibilă între zidul din spate al 
grădinii şi vasta suprafaţă de pădure întunecată. Umbrele 
lungi ale unui şir de conifere cădeau de-a curmezişul tufelor 
neregulate de ginistru, asemenea zăbrelelor unei cuşti. 

— De asemenea, nu le vom pierde din vedere nici pe 
celelalte cunoştinţe ale Laurei. Echipa inspectorului 

Hitchens pune treptat cap la cap aspectele vieţii fetei. 
Credem că a avut cel puţin un iubit stabil, conform celor 
declarate de colegii ei. Părinţii neagă acest lucru, dar ştim 
cu toţii cum sunt părinţii, nu-i aşa? Ei afla întotdeauna 
ultimii. Numele tânărului este Simeon. Cu „e”. Nu avem 
încă numele lui de familie şi, după câte se pare, nu 
frecventa aceeaşi şcoală ca Laura Vernon. Cu toate 
acestea, sergentul Morgan este convins că îi va da de 
urma. Aşa este, Luke? 

— Categoric. 

— După cum ştiţi, doamna inspector Armstrong se ocupă 
de lista infractorilor cunoscuţi şi de stabilirea eventualelor 
conexiuni cu cazul Susan Edson, aflat în jurisdicţia Diviziei 
B. Aparent, există câteva similitudini. Evident, vârsta şi 
sexul victimei sunt două dintre ele. Dar trebuie remarcat şi 
faptul că în ambele cazuri lipseşte un articol de 
îmbrăcăminte - în cazul Laurei, un pantof sport marca 
Reebok; în cazul Edson, o pereche de colanţi. Este posibil 
ca aceste obiecte să se afle acum în posesia atacatorului 
sau atacatorilor. V-aş ruga să ţineţi cont de asta. Însă noi 
urmărim toate firele posibile ale anchetei. În acest stadiu, 
nu pornim de la ideea existenţei unei conexiuni clare. 
Recunosc însă că am oarecare nelinişti în această privinţă. 

Murmurele de aprobare sunară asemenea unui huruit de 
joasă intensitate al unui camion sau ca mormăielile unei 
mulţimi dezamăgite aflate în tribunele de peste stradă, 
atunci când echipa FC Edendale pierduse iar. Ben Cooper 
simţi ceva la fel de distant şi de nedesluşit stăruindu-i 
adânc în minte - o nelinişte sumbră, insistenta, tânguitoare, 
ce îl sâcâia amenințând să iasă din ascunzişul ei şi să-i 
smulgă toate certitudinile pe care se baza. Era însă un 
sentiment care nu putea fi izolat de restul neliniştilor ce îi 
dădeau târcoale, de toate celelalte lucruri la care abia dacă 
îndrăznise să se gândească. 

— De asemenea, nu a fost încă identificată arma crimei, 
continua Tailby. Natura leziunilor indică folosirea unui 
obiect greu, contondent. Cei de la Criminalistică se afla încă 
la locul faptei şi vor continua cercetările, iar eu rămân 

optimist. Două serii de amprente au fost prelevate de pe 
pantoful sport, dar ele corespund cu amprentele victimei şi 
cu cele ale domnului Dickinson, căruia i s-au luat 
amprentele pentru comparaţie. Totuşi, după cum veţi afla, 
avem o probă criminalistică foarte promițătoare. Şi mă 
refer aici la presupusa urmă de muşcătură descoperită pe 
coapsa victimei. Am apelat la serviciile unui odontolog 
criminalist, cu intenţia de a obţine un mulaj al muşcăturii, 
care ulterior va putea fi comparat cu dantura criminalului. 

Poliţiştii prezenţi în încăpere începură să şuşotească, 
întrebându-se unul pe altul ce era acela un „odontolog”. 

— Evident, reluă inspectorul-şef, Lee Sherratt rămâne pe 
lista priorităţilor noastre. Din păcate, până acum n-am 
reuşit să descoperim unde se află. Mama lui pretinde că nu 
ştie unde este fiul ei şi că nu l-a văzut de duminică seara. 
După cum ne mărturiseşte chiar ea, băiatului „îi cam place 
să colinde”. Orice o însemna asta! Ne-am dori foarte mult 
să-l interogăm pe Lee Sherratt în legătură cu uciderea 
Laurei Vernon. Toţi agenţii vor avea la ei fotografia lui. 
Deschideţi bine ochii! 

Ben Cooper deveni brusc atent. Gândurile lui începuseră 
din nou să rătăcească. Era ca şi cum ultimele cuvinte ale 
inspectorului Tailby îi fuseseră adresate direct. Într-adevăr, 
trebuia să deschidă bine ochii. Dacă n-o făcea, lucrul acela 
sumbru şi sâcâitor care pândea din întuneric ar fi putut să-l 
doboare pe neaşteptate. 


La Piciorul Muntelui, Charlotte Vernon stătea întinsă pe 
canapeaua din salon. Nu avea pe ea decât un neglijeu 
negru din satin cu imprimeu, însă părul ei fusese spălat şi 
periat; de asemenea, femeia se fardase şi îşi făcuse 
pedichiura. Cu toate că, în mod normal, lui Graham Vernon 
îi făcea plăcere să admire trupul soţiei sale, astăzi simţea 
cum îl cuprindeau valuri de indignare crescândă pentru 
faptul că ea nu se obosise să se îmbrace până la ora asta. 
Intr-un fel, goliciunea ei părea emblematică pentru 
pierderea unei aparenţe importante din viaţa lor, pentru 
scăderea standardelor, scădere care - se temea el - ar fi 


185 


putut simboliza dezintegrarea treptată a familiei Vernon. 

— Nu poate face asta, negă Graham. N-o să-i permitem. 

— Şi cum ai de gând să-l opreşti? întreba Charlotte. N-a 
simţit nevoia să-ţi mai dea ascultare de ani de zile. 

— Mă gândeam... Tu ai putea discuta cu el... Nu, Charlie? 

— Pe mine s-ar putea să mă asculte, admise ea. 

— Bun, atunci. Opreşte-l înainte să iasă. 

— N-am spus că aş avea de gând să o fac. 

— Şi de ce nu, pentru numele lui Dumnezeu? 

Charlotte se gândi câteva clipe, întinzând mâna după 
paharul pe care părea să-l aibă întotdeauna la îndemână în 
ultima vreme. 

— Asta l-ar ajuta să-şi ia o piatră de pe inimă. 

— Poate că pe el l-ar ajuta, dar mie nu mi-ar fi de niciun 
folos! 

— ie sau afacerii tale? 

— Păi, e cât se poate de clar. Nu-mi permit asemenea 
probleme, nu-mi permit să-mi fie afectată imaginea în felul 
ăsta. Ştii şi tu foarte bine, Charlie... E grav! 

— Şi cu mine cum rămâne? 

— Poftim? 

— Pe mine m-ar ajuta cu ceva? Asta mă întreb... Lucrurile 
astea te vor schimba oare, Graham? Vor schimba ceva în 
relaţia noastră? Dacă iese totul la iveală? Mă întreb doar... 

— Charlie... Tu vrei ca lucrurile să se schimbe? 

— Nu ştiu... 

— Pentru numele lui Dumnezeu, ce vrei de la mine? Doar 
m-am făcut că nu observ tot ce faci tu, nu? 

— Te-ai făcut că nu observi? Aşa consideri tu? 

— Păi? Nu aşa am făcut? 

— Ba da, cred că asta ai făcut. Şi ţi-ai imaginat că asta 
îmi doream eu, nu? Te-ai gândit bine? 

Graham oftă exasperat. 

— N-am să te înţeleg niciodată... 

Charlotte revenise în forţa la ţigări şi la Bacardi, ieşind 
din starea de calm indus artificial cu ajutorul sedativelor 
prescrise de doctor. Pretutindeni în casa vedeai scrumiere 
pline cu mucuri de ţigări, acestea fiind golite doar de trei ori 

pe săptămână, atunci când Sheila Kelk venea să se ocupe 
de curăţenie. Graham spera că doamna Kelk nu se speriase 
de ieşirile lui Daniel. Pe de altă parte, dacă se gândea mai 
bine, femeia era mult prea curioasă ca să stea deoparte 
tocmai acum. 

Se uită la părul soţiei sale şi zări culoarea întunecată de 
la rădăcină. Femeia părea obosita, în ciuda faptului că 
dormise destul de mult sub efectul sedativelor. Acum, când 
îl privea, o făcea cu o ostilitate şi cu o neîncredere 
nedisimulate. Moartea fiicei lor intervenise între ei ca un 
ghimpe. 

— A trecut cineva pe aici cât timp am fost eu sedată? se 
interesa ea. 

— Ce vrei să spui? 

— A fost cineva la noi acasă? 

— Poliţişti... Ştii că vor să caute în grădină? O să caute cu 
foarte mare atenţie, spun ei. Dumnezeu ştie ce se aşteaptă 
să găsească acolo! 

— În afară de poliţişti. În afară de Daniel. A mai trecut pe 
aici vreo persoană pe care să n-o fi văzut? 

— Doamna Kelk, fireşte. 

— Nu şi Frances Wingate. 

— Nu, Charlie. 

— Nici Edward Randle. 

— Nu. Le-am spus să nu mai vină. Tuturor prietenilor 
noştri le-am transmis acelaşi lucru. A fost dorinţa ta. l-am 
rugat să stea deoparte până când te vei simţi în stare să 
socializezi. 

— Aşadar, Frances nu a trecut pe aici. 

— Ţi-am spus doar. 

— Şi nimeni altcineva... 

— Nu. 

Charlotte aprinse o altă ţigara, ţuguindu-şi buzele pentru 
a trage din ea şi îngustându-şi privirea. 

— Nu ştiu de ce am avut încredere în tine, spuse ea. 

— De ce trebuie să avem discuţia asta acum, Charlie? 

— Cât am zăcut aici, spuse ea, m-am tot gândit. Ştii, 
atunci când eşti sedat, nu eşti complet inconştient. Mintea 

continua să îţi funcţioneze. Şi, de vreme ce nu mai e nimic 
care să îţi distragă atenţia, s-ar părea că vezi lucrurile mult 
mai clar. Aşa mi-au revenit toate amintirile. Toate amintirile 
legate de Laura. 

Se duse la dulăpior, iar degetele ei nesigure găsiră din 
nou rama goala printre fotografii. 

— Când o să ne dea fotografia ei înapoi? 

— O să-i întreb, promise Graham. 

— Trebuie să recuperez tot ce pot din ce i-a aparţinut. 

— Inţeleg. 

Charlotte se întoarse către el, lacrimile sclipindu-i în ochi, 
iar mânia schimonosindu-i chipul. 

— Ştii, Graham, eu consider că tu eşti de vina. Înţelegi? 
Când mă gândesc la... tot ce a fost. La toate astea. Mi-am 
pierdut fetiţa, iar acum ei îmi iau tot ce îmi aminteşte de 
ea. Cum ai putut lasă să se întâmple aşa ceva? 

Când îi văzu lacrimile, Graham se duse să o îmbrăţişeze; 
însă ea îl împinse cu brutalitate. 

— Nu te apropia de mine! Cum te poţi gândi la aşa ceva 
într-un asemenea moment? Eşti un animal! 

— Nu, Charlie, nu la asta mă gândeam. 

— Laura îmi spunea tot, insistă ea cu disperare. Nu avea 
secrete faţă de mine. 

Telefonul sună. Iniţial, Graham avu pornirea să răspundă, 
după care se răzgândi şi îl lăsă să sune. Robotul prelua 
apelul. Era un alt client care se întreba cu îngrijorare ce se 
petrecea. Când avea de gând Graham să se întoarcă la 
treburile lui? Când estima că putea fi la dispoziţia lor şi 
când puteau reveni cu un telefon? Graham nu le purta pică. 
Afacerile lor trebuiau să-şi continue cursul, chiar dacă 
afacerile Vernon stagnau. Pentru o clipă, Graham se gândi 
să îl lase pe Andrew Milner să se ocupe de tot, să-i predea 
lui toate responsabilităţile, permanent. Însă îşi goni acest 
gând din minte, fără întârziere. Avea să revină curând la 
treabă - cu siguranţă, poliţiei nu avea să-i ia prea mult timp 
să clarifice lucrurile şi să găsească persoana pe care să o 
poată acuza. Atâta vreme cât el, Graham, reuşea să-l 
împiedice pe Daniel să creeze probleme. 

— Charlie, trebuie să ne susţinem unul pe altul cumva. 
Vorbeşti tu cu Daniel? 

Ea îşi ridica privirea, tamponându-şi uşor ochii. Ascultară 
amândoi zgomotele făcute de fiul lor, care păşea apăsat pe 
trepte, pregătindu-se să iasă în oraş. Ea îi răspunse însă cu 
o altă întrebare: 

— Graham, tu nu-mi ascunzi nimic, nu-i aşa? 

— Ce vrei să spui? 

— În legătură cu Laura. Trebuie să ştiu exact cum s-au 
petrecut lucrurile şi de ce. Există lucruri pe care nu mi le 
spui? 

Graham înţelese că de răspunsul lui depindea o decizie 
importanta a lui Charlotte. Era bine să spună adevărul, sau 
soţia sa voia de fapt să audă o minciuna? Se gândi la genul 
de informaţii pe care Tailby şi echipa lui începuseră 
probabil să le strângă deja - detalii care ar fi putut spulbera 
iluziile lui Charlotte despre fiica ei. Direcţia în care băteau 
întrebările lui Tailby legate de Sherratt şi chiar de Daniel 
făcuse ca aceasta posibilitate să devină evidentă. Şi pe cine 
avea să mai învinuiască Charlotte după aceea? Spunea că 
nu mai avea încredere în el. Însă în momentele acestea 
părerea ei despre el putea fi diferenţa între a păstra totul 
sub control şi a lăsa totul să se năruie. Adevărul sau o 
minciună? Era o decizie crucială, însă orice ezitare ar fi 
putut fi fatală. 

— Nu mi-au zis nimic, spuse el în cele din urmă. 

Charlotte îşi şterse ultimele lacrimi, îşi dădu părul pe 
spate şi îşi stinse ţigara în cea mai apropiată scrumieră, în 
grămada de mucuri mai vechi. 

— Să mă duc să-l prind pe Danny, nu? 

— Aşa te vreau! replica Graham. 


Cooper o bătu pe Fry uşor pe umăr atunci când şedinţa 
se încheie. 

— Te grăbeşti să ajungi acasă? 

— Păi... nu chiar. 

— Mă întrebam dacă te-ar interesa o partidă de squash. 
Mie, unuia, mi-ar prinde bine să mă mai relaxez puţin. Şi tu 

parcă spuneai că îţi place să faci sport. 

Fry se gândi o clipa la propunerea lui. Ben Cooper nu era 
alegerea ei ideală ca partener - nici pentru squash, nici 
pentru altceva. Dar, pe de altă parte, perspectiva de a 
petrece o seara cu el era mult mai buna decât cea a unei 
alte seri petrecute în faţa televizorului vechi şi hârbuit, în 
compania propriilor gânduri. Dincolo de asta, era convinsa 
că îl putea învinge. lar gândul ăsta o făcu să ia o decizie. 

— Putem să programam o partidă aşa, în scurt? întrebă 
ea. 

— Eu pot, spuse Cooper, cu un zâmbet larg de satisfacţie 
pe chip. Stai numai puţin, să dau un telefon. N-o să fie greu 
să rezervăm o sala la clubul de rugbi într-o marţi seară. 

— Bine, atunci. A, o să trebuiască să trec pe acasă să-mi 
iau racheta şi echipamentul. 

— Eu le am pe ale mele în maşina, dar o să te urmez 
până acasă şi de acolo putem pleca împreuna. Bine? 

— Da, în regula. Mulţumesc. 

— Şi totuşi, pare ciudat să ieşim din tură aşa devreme în 
stadiul ăsta al anchetei. Nu sunt bani pentru orele 
suplimentare... Îţi vine să crezi? 

— Ei cred că, odată ce l-au prins pe Sherratt, cazul e 
închis. 

— Aşa mi se pare şi mie. Se bazează exclusiv pe probele 
criminalistice. S-ar zice că în vremurile noastre ele sunt ca 
Sfântul Graal. 

— Probele criminalistice nu mint, Ben. Doar oamenii 
mint. 

— ... lar o anchetă intensă, la care să participe tot 
colectivul şi care să dureze zile şi săptămâni la rând, costa 
prea mult. Ştiu, am mai auzit asta şi înainte. 

— Dar ăsta-i adevărul! Trebuie să păstrăm contactul cu 
realitatea! 

— Ceea ce mă îngrijorează pe mine este faptul că 
singura sugestie privind motivele pe care le-ar fi avut Lee 
Sherratt vine de la tatăl fetei. Cu siguranţă, nu e suficient! 

— E o bază suficient de solida pentru ca domnul Tailby să 
construiască acest caz, cu condiţia ca rezultatele 

criminalistice de laborator să-l susţină. 

Cooper clatină din cap. 

— Nu mi se pare corect! 

— Nu ţi se pare corect? lar? 

— Bine, bine. Am înţeles. 

— Opiniile personale nu intră în discuţie. 

— Era o vreme când banii nu intrau în discuţie, spuse 
Cooper. 

— Parcă l-aş auzi vorbind pe celebrul tău tată. Fry îl văzu 
pe Cooper înroşindu-se şi îşi dădu seama că avusese 
dreptate. Continua să-l tachineze: Un adevărat Dixon din 
Dock Green” tatăl ăsta al tău, nu? Ce-ar fi să-i explici într-o 
bună zi că nu mai suntem în anii '50? Lucrurile au evoluat 
în ultima jumătate de secol. Dacă astăzi ar ieşi pe stradă 
îmbrăcat în uniforma, în multe locuri din ţara asta ar primi 
una după ceafă înainte să apuce să spună: „Bună seara la 
toată lumea!” 

Cooper deveni complet rigid, iar sângele îi inunda faţa. 
Respiră adânc de două sau trei ori înainte să reuşească să- 
şi recapete controlul. Mâinile îi tremurau atunci când bagă 
într-un dosar hârtiile pe care le avea în mână. 

— Ne vedem jos, în parcare, rosti el cu vocea încărcată 
de emoție. 


Privindu-l în timp ce se îndepărta, Fry începu imediat să 
regrete că acceptase să joace squash cu el. Fusese doar un 
acces brusc de colegialitate, căruia îi cedezi foarte uşor 
atunci când lucrezi în poliţie. În mediul închis al unei secţii 
de poliţie existase întotdeauna sentimentul acela de „noi 
contra lor”. Apoi ridică din umeri, ştiind că, până la urmă, 
era vorba despre o singură seară. Nu avea să-i fie deloc 
greu să-l ţină pe Ben Cooper la distanţa. 

— Totul e în regula, Diane? o întreba inspectorul 


23 Personajul principal al popularului serial de televiziune omonim, 
produs de BBC şi rulat între 1955 şi 1976. Acţiunea se petrece într-o 
secţie de poliţie de la periferia Londrei. George Dixon, personajul 
principal, este un poliţist britanic de modă veche - o prezenţă caldă, 
paternă şi adesea moralizatoare, (n.tr.). 

Hitchens, apropiindu-se de ea din spate şi aplecându-se 
peste umărul ei. 

— Sunt bine. 

— Ce faci după ce ieşi din tură? 

— Joc squash cu Ben Cooper. Aşa se pare. 

— Serios? Mult succes atunci! 

— Şi o să-l şi bat! 

— Chiar aşa? Să înţeleg că şi tu eşti experta în squash? 

— Nu chiar... Mă pricep cât de cât. Dar sunt în forma şi o 
să-l fac să ceara îndurare acolo, pe teren. Bătrânul Ben mi 
se pare puţin cam molatic... 

— Ben? Nu prea cred... De fapt, într-un fel, el face parte 
din vechea garda. E moale în aparenţă, dar e solid ca 
bocancii vechi pe dinăuntru. La fel ca tatăl său, de altfel. 

— Să înţeleg că şi dumneavoastră sunteţi un fan al 
sergentului Cooper, domnule? 

— Doar lucram cu toţii în secţia asta. Cum am putea să 
nu fim? 

— Şi ce a făcut omul asta, mai exact, ca să câştige atâta 
adoraţie? 

— Dacă vrei să afli câte ceva despre sergentul Cooper, 
spuse Hitchens, îţi sugerez să te opreşti jos, la recepţie, 
pentru câteva minute. Vei găsi acolo, pe perete, lângă 
ghişeul din faţă, placa lui memorială. Au trecut aproape doi 
ani de când a fost ucis. 

Cooper îşi schimonosi faţa, îşi dezveli dinţii şi lăsă forţa 
să-i invadeze muşchii. Se uită scurt la minge, îşi dădu braţul 
pe spate şi lansă o servă sălbatică ce ricoşă ca o rachetă 
din peretele frontal şi lovi colţul din spate atât de repede, 
încât Fry abia dacă apucă să se mişte. 

— 13-3. 

Se mutară fiecare în jumătatea de teren adversa, trecând 
unul pe lângă celalalt în dreptul T-ului. Cooper refuză să o 
privească în ochi pe Fry. Era complet absorbit de jocul său, 
aşa cum fusese de la bun început. Concentrarea lui era 
totală, iar Fry avu senzaţia că ea ar fi putut la fel de bine să 
fie un robot setat în aşa fel încât Cooper să ţintească spre 
el. În momentul în care trecură unul pe lângă celălalt, ea 
simţi mirosul transpiraţiei lui, asemănător răşinii dulci a 
unui pin găunos. 

— Ai o serva incredibilă. 

Cooper înclină scurt din cap, potrivind mingea, întors cu 
partea stângă a corpului spre peretele frontal. Aştepta 
câteva secunde pentru ca Fry să-şi stabilească poziţia, apoi, 
cu un sunet gutural, lansă o ghiulea care săltă direct către 
faţa adversarei sale, făcând-o să-şi dorească instinctiv să se 
ferească, mai degrabă decât să riposteze. Pe de alta parte, 
a răspunde la serviciul lui Cooper se dovedea a fi, oricum, 
un exerciţiu inutil. 

— 14-3. Minge de meci. 

Fry renunţase să mai încerce să converseze în timpul 
jocului. Comentariile ei nu primiseră alt răspuns decât, 
eventual, o nouă lovitură zdrobitoare. Cele pe care reuşea 
să i le întoarcă aveau drept rezultat o cursă epuizanta, în 
decursul căreia se spetea alergând de colo-colo pe teren, în 
timp ce Ben Cooper păstra controlul asupra zonei „T”. 
Bărbatul izbea mingea iar şi iar de peretele frontal, când o 
idee mai sus de bordura inferioara, când curbându-se în 
aer, deasupra rachetei ei. Fry observă că braţele şi 

picioarele ei se înroşiseră ca un rac fiert din cauza efortului 
depus, iar transpiraţia i se scursese pe sub bentiţa de pe 
cap, şiroindu-i pe la tâmple şi ajungând în bustieră, între 
sâni. 

Cooper servi din nou, iar ea reuşi să-şi strecoare racheta 
pe sub minge, trimiţând-o către colţul apropiat. El ţâşni 
dintr-o parte în alta a sălii şi intercepta lovitura cu uşurinţă, 
gata să facă un salt înapoi, către colţul îndepărtat. Fry se 
întinse să prindă mingea, aplecându-se mult şi expediind-o 
drept şi cu forţă de-a lungul peretelui lateral. Bucuroasă că 
reuşise să-i dea replica, ea se răsuci, aproape pierzându-şi 
echilibrul, într-un efort de a reveni în zona „T” şi se izbi de 
Cooper, care era pe punctul de a-i întoarce lovitura. 
Rachetele lor se ciocniră, iar braţele lor înfierbântate se 
atinseră transpirate, preţ de o clipa, înainte ca ei să se 
poată separa. Fry respiră greu şi îşi frecţionă genunchiul în 
locul în care şi-l lovise de o parte a corpului lui Cooper care 
păruse tare ca o piatră. 

— Obstrucţie! comentă el. 

Ea încuviinţă din cap. 

— Bine. Game, atunci. 

— Şi meci. Asta dacă nu cumva vrei să joci trei din cinci. 

— A, nu! Cred că ar fi mai înţelept să cedez. 

— Cum vrei! 

Cooper ridică mingea. Pentru prima dată, un zâmbet uşor 
îi apăru în colţul buzelor. 

— În cazul ăsta, am câştigat. Mulţumesc pentru joc! 

— Ţi-aş spune că a fost plăcerea mea, Ben, numai că tu 
joci ca un robot. 

— Venind din partea ta, o s-o iau ca pe un compliment. 

— Sunt de-a dreptul extenuată! 

Cooper ridică din umeri. 

— Te-ai străduit mult. 

În alte circumstanţe, Fry ar fi considerat probabil că 
partenerul ei o trata puţin cam de sus şi ar fi reacţionat cu 
totul altfel. Acum însă era într-o dispoziţie împăciuitoare. Îşi 
băgă racheta sub braţ şi îi întinse mâna. 

— În cazul ăsta, hai să ne dăm mâna! 

Cooper o privi surprins, însă îi strânse mâna automat. 
Mâna lui era la fel de caldă ca a ei, iar sudoarea li se 
amestecă în palme, în timp ce degetele lor umflate bâjbâiră 
stângaci să se atingă. Fry îi reţinu mâna atunci când el 
încercă să şi-o retragă. 

— Ben... îmi pare rău! spuse ea. 

— De ce? Pentru că ai jucat atât de prost? 

— Pentru ceea ce am spus despre tatăl tău astăzi. N-am 
ştiut... 

— Ştiu, zise el. 

Ea simţi cum lui i se tensionară muşchii antebraţului. 
Urma unui zâmbet i se şterse din nou de pe chip, iar faţa lui 
rămas imobilă, fără a trăda vreo emoție. Fry văzu un firicel 
de  transpiraţie  traversându-i sprâncenele blonde şi 
pătrunzându-i în ochi. Simţind umezeala, el clipi, iar ea îi 
dădu drumul la mână şi încetă a se mai holba. 

— Inspectorul Hitchens mi-a spus în seara asta. M-a 
trimis să mă uit la placa memorială aflată la recepţie. Tatăl 
tău a fost ucis în timp ce aresta un jefuitor, nu? A murit ca 
un erou. 

Cooper păru că studiază atent mingea de squash, 
întorcând-o pe toate feţele pentru a descoperi punctul 
colorat şi presând-o ca pentru a elibera aerul cald 
dinăuntru. 

— Nu hoţul acela l-a ucis. O gaşcă de tineri pierdea 
vremea în preajma unei cârciumi. Tinerii aia au intervenit în 
conflict, încercând să-l scape pe hoţ. Ei l-au ucis. Erau prea 
mulţi. L-au pus jos şi l-au omorât în bătaie. 

— Şi cu ei cum a rămas după aceea? 

— N-a fost cine ştie ce, spuse el, scoțând o batistă din 
buzunarul pantalonilor scurţi pentru a-şi şterge ochii şi 
fruntea. A, bine, sigur că s-a aflat cine erau. S-a făcut mare 
tam-tam în Edendale pe tema asta. Însă erau vreo şapte 
sau opt şi, când s-a ajuns la tribunal, fiecare îşi spunea 
povestea lui, în condiţiile în care, ca de obicei, avocaţii 
apărării căutau diverse portiţe de scăpare. Nu s-a putut 
dovedi niciodată cu certitudine care dintre ei l-a lovit pe 
tatăl meu în cap. Ce-mi aduc foarte bine aminte este că la 

un moment dat s-a ajuns la o dezbatere legată de petele de 
sânge de pe ghetele lor. Au pretins că fuseseră stropiţi 
pentru că s-au aflat prea aproape. Cooper făcu o pauză, 
privirea lui glaciala fiind plina de mânia şi durerea 
amintirilor. Trei dintre ei au fost condamnaţi la doi ani de 
închisoare pentru omor calificat, iar ceilalţi au obţinut o 
eliberare condiţionată, fiind acuzaţi de tulburarea liniştii 
publice. Nu aveau cazier, mă înţelegi. Bineînţeles, erau cu 
toţii băuţi. Dar asta, în viziunea tribunalului, este o 
circumstanţă atenuanta, nu? O simplă scuză. 

— Chiar n-am ştiut toate astea, Ben... 

— Tu chiar îţi închipui că te-aş mai fi invitat la o partidă 
de squash în seara asta dacă mi-ar fi trecut vreo clipă prin 
minte că ştii? Nu sunt atât de disperat după compania 
cuiva... Se şterse la ceafa cu batista, continuând: în orice 
caz, nu prea cred că a fost o idee buna să jucăm pe vremea 
asta... 

— Ar fi trebuit să zici ceva despre tatăl tău. De ce nu mi- 
ai spus nimic? 

Cooper îşi privi bombeurile pantofilor. 

— Dacă într-adevăr vrei să ştii, m-am săturat să tot aud 
povestea asta. Sunt aproape doi ani de când chestiile astea 
mi se bagă constant pe gât. Sunt nevoit să mă uit la 
nenorocita aia de placă memorială ori de câte ori trec pe la 
recepţie. Ştiai că până şi pe una dintre băncile din 
Clappergate exista o plăcuţă de alamă, prinsă cu şuruburi? 
Asta pentru ca nici publicul din Edendale să nu uite 
vreodată tot ce s-a întâmplat. Am ajuns în asemenea hal, 
încât evit să merg în acea parte a oraşului. Fac un ocol pe o 
altă stradă, doar ca să evit să văd banca aceea. Şi mai sunt 
şi toţi oamenii ăştia care îşi amintesc de el. Sunt mii... Chiar 
şi aceia care nu auziseră niciodată de el înainte să moară 
au aflat totul despre el înainte ca ziarele să apuce să 
întoarcă povestea pe toate feţele. 

— La fel ca în Moorhay... 

— Exact. Ca în Moorhay. „E băiatul sergentului Cooper.” 
„Nu cumva eşti fiul sergentului Cooper?” Mă doare de 
fiecare dată. Ori de câte ori aud pe cineva pronunţând 

aceste cuvinte, e ca şi cum persoanele alea ar răsuci cuțitul 
într-o rană veche, pentru a nu o lăsa să se închidă. Moartea 
tatălui meu mi-a distrus viaţa. lar oamenii n-o să mă lase 
niciodată să uit. Uneori mă gândesc că, dacă mai aud pe 
cineva numindu-mă „fiul sergentului Cooper”, nu voi mai 
rezista. O să-mi ies din minţi! 

Strânse cu putere mingea de squash în pumn, o lovi de 
podea, după care o trimise fără vreun efort cu racheta în 
peretele din spate; sfera de cauciuc zbură sus, prin aer, iar 
apoi ateriză din nou în mâna lui. 

— Lucrai în Divizia E când s-a întâmplat? 

— Eram deja în biroul CID. De fapt, tocmai în momentul 
acela arestasem un spărgător, un element reprezentativ al 
clasei de jos din Edendale. Am auzit anunţul la radio în timp 
ce eram cu el în maşină. Nu e un moment pe care să-l uit 
prea curând. 

— Şi asta nu te-a determinat să ieşi din serviciul poliţiei? 

Păru surprins: 

— Sigur că nu! Chiar din contră. M-a făcut să devin şi mai 
hotărât. 

— Hotărât? Ai ambiţii? 

— Da. De fapt, la secţie există un post de sergent care va 
deveni vacant în curând, îi mărturisi el. Sunt pregătit să îl 
preiau. 

— In cazul ăsta, îţi urez succes! spuse Fry. S-ar părea că 
ai şanse destul de mari. 

— A, asta nu mai ştiu, ezită el. Credeam că am, dar... 

— Sigur că ai! Fry îl fulgeră cu privirea, enervată de 
faptul că el îşi lăsase brusc umerii în jos. Vorbise despre 
tatăl lui cu mânie şi cu patimă, dar atitudinea i se 
schimbase în numai câteva secunde, iar acum avea aerul 
unui om înfrânt. 

— Crezi? 

— Pari să fii foarte bine văzut. Toată lumea te cunoaşte 
în cadrul diviziei. Ca să nu mai vorbim despre publicul 
larg... 

— O, da... Publicul... rosti el cu lehamite în glas. 

— Dacă ei ar avea un cuvânt de spus, ai fi deja primar. 

— Da? Ei bine, ştim cu toţii cât de mult ne putem baza pe 
ei. 

Însă Fry terminase cu scuzele, iar refuzul lui de a ieşi din 
starea asta ursuză şi plină de amărăciune începea deja să o 
calce pe nervi. ÎI privi aruncând din nou mingea, balansând 
racheta şi lovind-o uşor, astfel încât aceasta făcu o buclă şi 
reveni spre ei. 

— Ştii, trebuie să fie tare bine să ai atâţia prieteni, spuse 
ea. Şi o familie atât de unită... 

Cooper îşi luă privirea de la minge, surprins de 
schimbarea din vocea ei. 

— Presupun că nu te vei muta niciodată de aici, aşa-i, 
Ben? Te vei căsători - probabil cu vreo fosta colegă de 
şcoală - şi te vei stabili aici, vei cumpăra o căsuţă modesta, 
vei face copii, îţi vei lua un câine şi tot tacâmul... 

— Fireşte, spuse el. Ar fi grozav! 

— Mie, uneia, nu-mi vine în minte ceva mai îngrozitor, 
spuse ea, izbind mingea de spoturile din tavan. 


Charlotte Vernon îl găsise pe Daniel în camera Laurei. Pe 
măsuţa de toaletă se afla un teanc de scrisori, legate 
frumos cu o funda roz. Charlotte mai văzuse scrisorile 
acelea şi înainte, însă nu le atinsese. Nu atinsese încă nimic 
din ce îi aparținuse Laurei. | se părea că un astfel de gest 
era o acceptare a faptului că o pierduse pentru totdeauna. 

— l-am scris că voi veni acasă în weekendul care a 
trecut, spuse Daniel. Mi-a mărturisit că vrea să discute cu 
mine. 

— Despre ce? 

— Nu ştiu. Părea ceva serios. l-am spus că voi fi acasă în 
weekend. Dar n-am fost. N-am venit acasă. 

— Ei i-ai scris întotdeauna mult mai mult decât nouă, 
Danny. 

— Vouă? Voi n-aţi avut niciodată nevoie de scrisori. Aţi 
avut întotdeauna propriile griji. Însă Laura avea nevoie să ia 
contact cu lumea exterioară. Aici se simţea ca o prizonieră. 

— Prostii! 

— Oare? 

Daniel întoarse o altă scrisoare şi îşi privi fugar propriile 
mâzgălituri. Mama lui se duse la fereastră şi se jucă distrată 
cu perdeaua, în timp ce cerceta atent grădina, privind 
chiorâş în lumina pe care o reflecta foişorul. Luă un ursuleţ 
de porțelan din locul unde fusese lăsat de către poliţişti şi îl 
puse la locul lui, pe pervazul ferestrei. Era un prespapier 
marca Royal Crown Derby, care avea un model foarte 
elaborat pe vestă şi pe lăbuţe - un cadou pe care Graham i- 
| făcuse Laurei la întoarcerea dintr-o călătorie de afaceri. 
Charlotte renunţă apoi să mai cerceteze camera şi se 
întoarse să-l privească pe fiul ei, studiindu-i atent figura 
extrem de preocupată, până când îşi pierdu răbdarea. 

— Ce anume cauţi, Danny? Dovezi ale propriei vinovăţii? 

Daniel se înroşi la faţă. 

— Cu siguranţa, nu e nevoie să caut dovezile vinovăţiei 
voastre - a ta şi a lui tata. Ele mi-au fost aruncate în ochi 
suficient de multă vreme. 

— Nu vorbi aşa! 

Charlotte fusese ea însăşi supărată din cauza faptului că 
fiul ei nu se întorsese acasă, nici măcar pentru o zi sau 
două, între atracțiile îndoielnice ale unei vacante petrecute 
în Cornwall cu prietenii şi ciudatul simţ al datoriei care îl 
făcuse să se întoarcă la universitate cu aşa mult timp 
înainte de începerea anului. Ea nu cunoştea motivele 
pentru care el alesese să stea la distanţă. Acum făcu o 
grimasă remarcând dârele de mizerie de pe blugii lui 
Daniel, gradul de uzură al pantofilor şi mirosul puternic de 
transpiraţie stătută. Băiatul părea obosit; faţa lui durdulie 
era umbrita de linii întunecate şi de barba nerasă de o zi. li 
amintea foarte bine de tatăl lui, aşa cum fusese odată, cu 
nouăsprezece ani în urmă, înainte ca succesul şi banii să-şi 
lase asupra lui amprenta sofisticată şi curtenitoare. ŞI 
Graham fusese altădată un bărbat care nu-şi putea ţine în 
frâu pasiunile. 

— Lipseşte una, spuse Daniel deodată. 

— Ce anume? 

— O scrisoare. l-am scris Laurei din Newquay, luna 
trecută. Dar scrisoarea nu-i aici. Lipseşte. Unde e? Ea le 

ţinea mereu în ordine. 

— Poliţiştii s-au uitat prin ele, spuse Charlotte ezitând. 
Presupun că ar fi putut să ia vreuna... 

— Şi la ce dracu' le-ar trebui scrisoarea aia? 

— Nu ştiu. Depinde de ce scria acolo, nu? 

— Şi au voie să facă asta? 

— Presupun că tatăl tău le-o fi dat voie. Va trebui să-l 
întrebi pe el. N-am idee ce căutau. 

Daniel puse scrisorile jos. Le legă din nou cu funda, 
înnodând-o frumos şi cu grija, în ciuda tremurului mâinilor. 

— Mie mi-e al dracului de clar ce căutau. 

În timp ce el se îndrepta spre uşă, Charlotte îl prinse de 
braţ. Îşi dădu seama că băiatul nu se spălase în ziua aceea 
şi probabil nici cu o zi în urma. Pe ceafă avea un strat de 
murdărie, iar gulerul cămăşii era pătat. Îşi dorea tare mult 
să-i dea un brânci în baie şi să-i ceară hainele ca să le pună 
la spălat, aşa cum proceda când el era mai mic cu un an 
sau doi. 

Însă Charlotte ştia că fiul ei nu se mai afla de multa 
vreme sub controlul ei. Ce anume făcea Daniel în Exeter 
era un adevărat mister pentru ea. Nu-i mai povestea despre 
viaţa lui, despre prietenii lui sau despre locul unde stătea. 
Nu-l mai putea înţelege pe tânărul mânios şi veşnic 
nemulţumit care devenise fiul ei. 

— Danny, i se adresă ea. Nu ne mai condamna atât. N- 
are niciun rost să reaprindem vechi conflicte, care nu sunt 
câtuşi de puţin relevante în acest moment. Hai să lăsăm 
poliţia să afle ce s-a întâmplat cu Laura! Noi, ceilalţi, 
trebuie să ne continuăm viaţa împreună, fără ea. Zicând 
acestea, îi urmări figura îmbufnată şi îi văzu expresia 
împietrită de pe chip. Îi simţi muşchii încordându-se pentru 
a se îndepărta parcă de ea, pentru se scutura şi de ultima 
legătură fizică existentă între ei. Continuă: Tatăl tău... 

Însă nu îşi alesese bine cuvintele. Daniel îi împinse brutal 
mâna de pe braţul lui. 

— Cum aş putea să nu vă condamn? Tu şi tata sunteţi 
răspunzători de ceea ce a păţit Laura! Voi sunteţi direct 
răspunzători pentru ceea ce a devenit ea! 

Se opri în uşa camerei Laurei, mânia şi disprețul punând 
stăpânire pe chipul lui atunci când privi înapoi, la Charlotte. 

— lar tu, mamă, nici măcar n-ai fost în stare să vezi ce se 
alesese de ea! 


Cei trei bătrâni erau înghesuiți pe bancheta din faţă a 
camionetei albe a lui Wilford, în timp ce aceasta îşi croia 
drum coborând dinspre Eyam Moor către Hope Valley. 
Evitaseră şoselele principale, lăsându-le turiştilor. Dar, 
odată ajunşi la autostradă, aveau să întâlnească traficul de 
seară de pe drumul de întoarcere de la Castleton. 

Se ghemuiseră printre sacii goi de nutreţ şi uneltele 
uitate prin maşină. Pe puntea camionetei zăceau în 
dezordine ziare mototolite, un os vechi, o găleată de plastic 
şi un sac mic în care se afla un iepure mort. Sam era 
ghemuit într-o poziție incomodă, între ceilalţi doi, 
schimbându-şi mereu poziţia genunchilor ciolănoşi pentru 
a-i face un pic de loc şi bastonului său sub bord şi tresărind 
la fiecare hurducăit al maşinii. Wilford conducea, cu căciula 
trasă bine peste urechi pentru ca părul să nu-i fluture în 
adierea ce pătrundea pe geamul deschis. Conducea cu 
răsuciri bruşte ale volanului şi apăsând frâna până la fund 
atunci când se apropiau de vreo curba. Pe dinafară, Harry 
arata ca şi cum s-ar fi aflat într-o limuzină. Mâinile lui se 
odihneau pe genunchi, iar capul i se mişca uşor dintr-o 
parte în alta în timp ce studia peisajul pe care îl lăsau în 
urma. 

În spatele camionetei, călătorind în aer liber, pe un 
aşternut de saci de iută, era capra maro cu alb. Aceasta era 
priponită bine de panoul din spate al camionetei cu un lanţ 
scurt, pentru a nu ajunge într-o parte sau în cealaltă. Din 
când în când, animalul întorcea capul şi behăia la vreun 
biciclist care tresărea surprins. 

Meandrele întortocheate ale şoselei făcură un camion 
masiv cu piatră, aflat în faţa camionetei, să încetinească. 
Pretutindeni în jurul lor erau cutele şi încreţiturile atât de 
familiare ale dealurilor, precum şi ciudatele şi 
imprevizibilele rostogoliri ale peisajului, care tăinuiau istoria 

vechii industrii a minelor de plumb. Pe un câmp se zăreau 
adâncituri ale terenului şi movile peste care iarba crescuse 
sălbatic, lăsând totuşi la vedere un filon. Ici-colo se zărea 
câte un puț izolat, împrejmuit, pentru mai multă siguranţă. 
Cu ani buni în urmă, din unul dintre puţurile acestea 
fuseseră scoase două cadavre, care făcuseră obiectul unui 
caz de crimă notoriu. 

— Cu toate testele lor ştiinţifice, poliţiştii ăştia tot merg 
din casă în casă punând o grămada de întrebări, comentă 
Harry, rupând tăcerea. 

— Sigur că asta fac, aprobă Wilford. 

— Dar e ca în cântecul ăla, completă Sam. 

— Care cântec? 

Sam începu să cânte încetişor, cu o voce spartă, falsă. 
Melodia nu era foarte greu de recunoscut, fiind una pe care 
o ştiau foarte bine cu toţii - OFP Man River din musicalul 
Showboat. Într-o clipă, ceilalţi doi i se alăturară, cântând pe 
nişte voci complet lipsite de melodicitate şi punctându-şi 
cântecul cu râsete. 

— Să n-aud niciun comentariu! spuse Sam ferm, atunci 
când terminară de cântat. 


Imediat după ieşirea din Bamford, Wilford intră cu 
camioneta în curtea neîngrijită a unei ferme şi apăsă pe 
claxon. Două corcituri de alsacian ieşiră în grabă dintr-o 
cuşcă, fugind cât le permitea lanţul, lătrând şi mârâind la 
roţile vehiculului. Un bărbat de vreo patruzeci de ani, cu 
părul în dezordine şi cu o barba mare şi deasă, ieşi din casă 
şi veni agale spre ei. 

Wilford îl salută, numindu-l Scrubby?*. 

— Carevasăzică, ai adus căpriţa? 

Animalul ţipa isteric din spatele camionetei. Zgomotul din 
curte era atât de puternic, încât căinii încetară să mai latre, 
rămânând muţi de uimire. 

— Pai, cred că asta care se aude acum e chiar ea, spuse 
Wilford. 

— Nenorocita ne-a dat instrucţiuni tot drumul până aici, 

spuse Harry. E mai rău decât să ai o nevasta în maşina! 

— N-aţi adus şi vreun câine cu voi, nu? întrebă Scrubby. 
N-ar face decât să-i supere pe aia doi de acolo. 

— Aici nu e niciun câine, îl asigura Wilford. 

Cei trei bătrâni coborâră cu grijă din camioneta, iar 
oasele le trosniră atunci când îşi îndreptară picioarele. 
Harry îşi puse braţul în jurul taliei lui Sam şi îl ajută să 
coboare treapta, sprijinindu-l până când acesta putu să se 
reazeme singur în baston. 

— Să fiu al dracu'! Ce-i mirosul ăsta? întrebă Sam atunci 
când o duhoare grea, dulceagă, traversă curtea şi îl luă de 
nas. Zici că a fost cineva bolnav şi i s-a dat foc. 

— A, ăsta-i ţapul! îi linişti Scrubby. Anul ăsta a intrat în 
călduri ceva mai devreme. Tinerica de acolo îi simte şi ea 
mirosul, mai mult ca sigur. 

Din spatele camionetei se auzea un zgomot puternic, 
susţinut. Capra dădea din coadă atât de repede, încât ai fi 
zis că bate ritmul unei melodii în părţile laterale ale maşinii. 
Trăsese puternic de funie, până când zgarda pătrunsese 
suficient de adânc în gâtul ei pentru a o sufoca. Behăi din 
nou când îl zări pe Wilford. 

— Ai de gând să o duci acum la montă? Putem să ne 
uităm şi noi? întreba Sam. 

— Sigur că puteţi. Şi nici măcar nu va iau bani pentru 
asta! 

Capra îi trase după ea către o clădire joasa din piatră, nu 
cu mult mai mare decât o cocina de porci, cu un ocol 
străjuit de gard pe două părţi. Construcţia aceea părea a fi 
sursa mirosului. Cei trei bătrâni se aplecară să arunce o 
privire în  obscuritatea  adăpostului, prin deschiderea 
micuță. Zăriră ceva mare şi păros care se agita fără 
astâmpăr înăuntru, lovind poarta cu copitele şi frecându-şi 
capul de pereţi. 

— Să fiu al dracu'! exclamă Sam. Wilford, ăsta are o 
pereche de boaşe cât napii tai premiaţi! 

Capra păru că se răzgândeşte dintr-odată şi vrea să 
plece acasă. 

— Hai, Jenny! o îndemna Wilford cu blândeţe. 

Împreuna, ei împinseră capra în ocol, iar Scrubby trase 
zăvorul de la uşă. Tresăriră cu toţii atunci când ţapul ţâşni 
afară, sforăind şi scoțând aburi pe nări. Era de două ori mai 
mare decât capra cea tânără şi avea un piept puternic şi un 
păr des şi încâlcit. Avea nişte coarne groase, răsucite, care 
se încolăceau spre spatele capului ca nişte rădăcini 
noduroase de copac; de-a lungul şirei spinării, părul i se 
rărea, scoțând la iveala petice cenuşii de piele solzoasă, 
groasă şi brăzdată asemenea pielii de elefant. Cele două 
capre începură să îşi dea târcoale una alteia, adulmecându- 
şi cu poftă părţile dorsale. Buza superioară a ţapului se 
dădu înapoi, dezvăluind gingiile goale ale animalului într-un 
rânjet grotesc în timp ce acesta savură parfumul 
promisiunii sexuale. 

Scrubby îl studia cu atenţie pe Harry, scărpinându-se în 
barba şi trăgând de o bucată veche de sfoara legată în jurul 
porţii ţarcului. 

— Am auzit că tu eşti cel care a găsit-o pe fătuca aia 
ucisă pe la voi pe acolo. 

— Da... Veştile circulă repede prin părţile astea. 

— E o chestie destul de nostimă, nu? 

— Al dracului de amuzantă! spuse Harry. 

— l-am văzut poza în ziar. Ultimul lucru pe care 
majoritatea tinerilor şi-ar dori să i-l facă ar fi să-i dea una în 
cap. 

— A, da? 

— Tu nu crezi asta? 

— N-avea decât cincisprezece ani... spuse Wilford fără să 
privească în jur. 

Scrubby păru să recunoască ceva din tonul replicii. 

— Probabil... spuse el. 

In ocol, ţapul încerca insistent să se aşeze într-o poziţie 
care să-i permită să o încalece pe Jenny pe la spate, însă 
căpriţa avea chef de joacă. Era mai uşoara decât ţapul şi, 
de fiecare dată când el se apropia de ea, ea sărea cât colo, 
întorcându-se cu faţa la el, apoi zbughind-o din nou, dând 
din coadă provocator. Ţapul fornăia din adâncul gâtlejului, 
cu gura deschisă, scoțând un geamăt intens, ca un animal 

sălbatic în chinuri. O lovi pe Jenny cu copitele din faţă, 
lăsând nişte urme de murdărie pe ambele părţi ale corpului 
ei. Pe măsură ce îi crescu frustrarea, începu să 
bolborosească agitat. Limba îi ieşi din gură, iar saliva 
începu să curgă. Cele doua capre bătătoreau sub copite 
suprafaţa ţarcului, iar pe părul alb de pe picioarele lor se 
aşternuse praful. Evitând ţapul, Jenny se împiedică, pică în 
genunchi, apoi se ridică şi sări din nou. 

— Nu pare să coopereze, comenta Scrubby. 

Sam încuviinţă: 

— Face pe inabordabila. 

— E încă pui, spuse Wilford. Nu înţelege ce se întâmplă. 

— Şi totuşi, trebuie să stea odată locului! 

Fără prea mare tragere de inima, Scrubby escaladă 
gardul şi pătrunse în ţarc. Ţapul fornăi la el, apoi îşi 
îndreptă din nou atenţia către capră. 

Imediat ce iada ajunse în raza lui de acţiune, Scrubby o 
înşfacă de gât şi o trase înspre el. Îi răsuci zgarda până 
când apucă strâns. Acum, faţa caprei era întoarsă spre el, 
iar ochii se roteau alarmaţi. Incepuse deja să gâfâie, nările 
tremurânde căpătaseră o nuanţa de roz şi se încordase 
toată. 

— Uneori, aşa trebuie să procedezi cu iedele, explică 
Scrubby. Prima dată e mai greu, după aceea devin experte. 
Dar individul de acolo ştie foarte bine ce are de făcut. 

Ţapul îi aruncă o privire rapida, făcu câţiva paşi mărunți, 
după care se aruncă pe iadă, apăsând adânc cu copitele în 
coastele ei şi lăsându-se cu toată greutatea corpului său 
păros pe spatele caprei. Neîndurător, Scrubby o ţinu bine, 
strângând cu putere zgarda animalului, ca să nu-i scape. 
lada începu să scâncească şi să geamă, gâfâind scurt. 
Ţapul se balansa pe pelvisul ei ciolănos şi o pătrunse. 
Picioarele din spate ale caprei se îndoiră şi începu să se 
lase sub greutatea lui. Scrubby o trase cu putere în sus, 
pentru a nu îi permite să cadă. Ţapul o mai penetră de trei 
ori în succesiune rapidă, apoi îşi dădu capul pe spate şi se 
lăsă să alunece treptat. Se terminase. 

Scrubby slăbi strânsoarea zgărzii, iar iada începu să 

tuşească spasmodic. Picioarele îi tremurau, iar de pe 
peticul gol de piele de sub coadă i se scurgea un firicel de 
spermă albă. 

Timp de o clipă se lăsă tăcerea, nemaiauzindu-se decât 
tuşea dureroasă a caprei. 

— Nu i-a plăcut prea tare, rosti Wilford cu o voce ciudată. 

— E încă tânără, asta-i tot. 

— Carevasăzică, asta a fost? 

Jenny se ghemui. Un pârâiaş galben pal de urină se 
scurse în ţărână. Ţapul făcu câţiva paşi în faţă pentru a 
adulmeca urina, după care începu să o lipăie pofticios cu 
limba lui lungă. Bătrânii îşi schimonosiră feţele şi îşi 
schimbară poziţia stânjeniţi. 

— O s-o mai ţin un pic, până când masculul îşi recapătă 
suflul, spuse Scrubby. Apoi poate s-o mai încalece o dată. 


Pe drumul de întoarcere către Moorhay, cei trei bărbaţi 
călătoreau tăcuţi în camionetă. S-ar fi zis că vizita la 
Bamford îi dăduse gata. 

— Presupun că iada noastră o să-şi revină, nu? întrebă 
Wilford în timp ce urcau dealul de la ieşirea din Hope 
Valley. 

— Părea a se pricepe la animale, îl linişti Sam. 

— Pare că le e tare greu când sunt atât de tinere... Era 
un animal inocent. 

— Inocent? se miră Harry. Doar a cerut-o tot drumul până 
acolo, nu? 

Ceilalţi doi încuviinţară stânjeniţi, iar Sam tuşi dureros. 
Părea extenuat în urma călătoriei şi îşi pierduse dispoziţia 
necesară pentru a face glume. Wilford se zgâi cu 
încăpățânare la parbriz până ce Harry se hotări să 
vorbească din nou, în timp ce urcau pieptiş colina care 
dădea spre valea lor. 

— Cred că, până la urmă, aş putea să le spun câte ceva 
din ce ştiu, reflectă Harry. 

Sam şi Wilford încuviinţară din nou tacit. După aceea, 
nimeni nu mai zise nimic tot drumul până acasă. Şi nimeni 
nu mai cânta. 

Ben Cooper şi Diane Fry ieşiră de la duş, umezi şi 
tremurând uşor, după care băură un suc de fructe la barul 
clubului de rugbi, înainte să plece înapoi spre Edendale. 
Cooper apucase să arunce o privire prin apartamentul lui 
Fry din Grosvenor Road şi credea că înţelegea de ce fusese 
atât de uşor de convins, cu un simplu pretext, pentru a nu 
merge direct acasă. Insă ea nu avea de unde să ştie 
motivele lui, iar până acum nu se arătase curioasă în 
această privinţă. Dorea totuşi să discute despre serviciu, să 
treacă în revistă evenimentele acelei zile. 

— Dumnezeule, satul ăla, Moorhay... spuse ea. Mai există 
cineva pe aici la fel de recalcitrant şi de ciudat? Dickinson a 
fost cel mai rău dintre toţi. Necooperant sau cum? 

— E un om bătrân, spuse Cooper. Un bătrân care a avut 
un şoc. Cum ai vrea să se poarte? In orice caz, cei mai mulţi 
oameni de prin părţile locului sunt prietenoşi şi săritori. 

— De asta rămâne să mă conving cu ochii mei! 

Părerea ei despre Harry Dickinson i se păru lui Cooper 
superficială. Sentimentele lui fuseseră oarecum diferite. Se 
gândi la momentul când descoperise cadavrul Laurei 
Vernon, se gândi la Harry care stătea acolo, ca un punct 
negru pe dealul înecat în soare. Recalcitrant şi 
necooperant? Poate. Foarte tulburat şi temător? Cu 
siguranţă! 

— la stai aşa, insista Fry. Nu asta spuneai la instructaj în 
după-amiaza asta. Parcă doreai ca Dickinson să fie strâns 
mai tare cu uşa. 

— Asta-i altceva! 

— Zău? Un bătrân care a avut un şoc... De ce ţi-ai dori 
să-l strângi mai tare cu uşa? Mie asta îmi sună suspect de 
tare a hărţuire neîntemeiată, amice! Unde e acel Ben 
Cooper atent şi generos? Hai, recunoaşte şi tu crezi că n-a 
fost cooperant, nu-i aşa? 

— Cred că ştie ceva ce nu spune, admise Cooper. 

— Şi nu-i acelaşi lucru? 

— Poate că domnul Tailby şi domnul Hitchens n-au pus 
întrebările potrivite, spuse el gânditor. Sau poate că n-are 
absolut nicio legătura cu Laura Vernon. Nu ştiu... 

— Păi, ai putea oricând s-o întrebi pe prietena ta, 
presupun, îi sugeră Fry. 

— Pe cine? 

— Ştii tu... Nepoata, Helen Milner. | s-au aprins călcâiele 
după tine, nu? Te urmărea prin Moorhay ca un câine rătăcit. 

— Prostii! 

Fry ridică din umeri. 

— Eu mă iau după fapte, domnule judecător. 

Cooper refuza să muşte momeala. 

— Atunci ce părere ţi-au făcut ceilalţi doi, prietenii lui 
Harry Dickinson? 

— Dumnezeule, nu-mi aminti! Locul ăla era ca desprins 
din Evul Mediu. Când am plecat din West Midlands, cei de 
acolo îmi tot spuneau că zona rurală e primitivă. Acum ştiu 
că aşa este. Găina aia moartă... Cum o putea soţia lui 
Wilford Cutts să accepte aşa ceva, asta chiar nu ştiu. Fără 
îndoiala, va trebui să facă o tocăniţa din ea diseară. 

— In afară de asta, va trebui să-i taie capul şi picioarele, 
să o jumulească şi să-i scoată măruntaiele, completă 
Cooper. Asta-i treaba de femeie. Aşa se spune. 

— Nu e şi cazul meu! l-aş pune să-şi îndese găina lui 
moarta acolo unde doare mai tare. 

Cooper îşi mirosi suspicios sucul de portocale, îngrijorat 
de ciudatul gust metalic pe care-l simţea. 

— Ştii, spuse el, eu nu cred că ancheta asta va merge 
mai departe până când nu i se dă de urmă lui Lee Sherratt. 

— Nu-i exclus ca el să fi fost făptaşul! 

Cooper scutura din cap. 

— Eu nu sunt atât de sigur. Noi pur şi simplu luăm de 
bune părerile lui Graham Vernon şi sperăm că, într-un fel 
sau altul, dovezile vor ieşi singure la iveală. Asta înseamnă 
să ne culcăm pe o ureche! 

— Bun, atunci, Sherlock. Evident, tu te pricepi mai bine 
decât domnul Tailby şi domnul Hitchens la un loc. Aşadar, 

care e teoria ta? 

— Presupun că nu vrei să auzi ce-mi spune mie instinctul. 

— Exact, nu vreau. Ţi-am cerut o teorie. Ceva care să se 
bazeze pe fapte. 

— Mi se pare că tu procedezi întotdeauna ca la carte. Nu 
mergi niciodată pe firul vreunei bănuieli, nu-ţi urmezi 
niciodată instinctul? 

— Ca la carte, spuse ea. 

— Aşadar, dacă te afli într-o situaţie dificilă, primul lucru 
pe care îl faci este să suni la secţie, iar apoi stai cu mâinile 
în sân şi aştepţi să-ţi vină întăriri? 

— Ei, bine, da, de cele mai multe ori, spuse Fry. Ăsta e 
cursul firesc al lucrurilor. 

— Cu siguranţă, aşa e cel mai sigur pentru tine. Dar n-ai 
încălca niciodată regulile? 

Ea reflecta puţin la întrebarea lui. 

— Mă rog, sunt situaţii când ai putea fi nevoit să preiei 
iniţiativa. 

— Evrica! 

— O să te anunţ când o să se întâmple asta. Bine? 

— Sigur. Trimite-mi un fax. 

Câţiva jucători de rugbi trecură pe lângă ei plecând de la 
bar, mirosind puternic a bere. Îl plesniră uşor pe Ben 
Cooper pe umăr şi îi ciufuliră părul, spunându-i în glumă să 
se asigure că biluţele lui erau încălzite aşa cum trebuia. 
Aruncară apoi un zâmbet afectat peste masă, către Fry, 
fără să-i vorbească. 

Fry îşi pierdea rapid interesul faţă de Ben Cooper. Trase 
concluzia că vieţile private ale celorlalţi poliţişti erau 
absolut dezgustătoare. Doar ocazional întâlnea pe cineva 
despre care simţea nevoia să afle mai multe. Însă nici 
vorbă ca Ben Cooper să fie una dintre acele persoane! 

— Ce ştii despre doamna inspector Armstrong? îl întrebă 
ea, imediat ce rugbiştii plecară. 

— Nu prea multe. Am lucrat cu ea la un moment dat - 
pentru scurt timp - pe vremea când era sergent, însă 
Divizia B ne-a pescuit-o. Pare să fi avansat destul de 
repede. Şi nu pot spune că a uimit pe cineva cu rezultatele 

ei de când a fost promovată ca inspector. 

— Bănuiesc că acum o să-mi spui că a obţinut postul 
doar pentru că e femeie. 

— Nu, dar... în fine... 

— Poate că aşa a şi fost. Şi ce dacă? E o schimbare, nu? 

— Pentru mine nu e. 

Fry îşi goli paharul şi îl trânti pe masă. 

— Cred că e momentul să plecăm. Aici atmosfera lasă de 
dorit. 

Când plecară de la club, era deja întuneric. Cooper apăsa 
pe telecomandă, iar Toyota îi răspunse din parcare, clipind 
din faruri. Formele scheletice ale buturilor albe se vedeau 
stând de pază peste terenurile pustii şi întunecate. 

— Să înţeleg că tu chiar joci rugbi? îl întrebă Fry atunci 
când se urcară în maşină. 

— Nu, n-am reuşit niciodată să înţeleg farmecul acestui 
joc, mărturisi el. 

— Nu? Eu credeam că jocurile de echipa sunt preferatele 
băieţilor. 

— Nu ştiu ce să spun în privinţa asta. 

— Mai ales ale celor din armată. Lor le place să 
consolideze relaţiile în echipă şi alte lucruri de genul ăsta, 
nu? 

Cooper ridică din umeri. 

— Până acum am reuşit să mă ţin departe de toate 
lucrurile astea. Eu, unul, prefer sporturile individuale. Fac 
totuşi parte din corul de bărbaţi al Poliţiei din Derbyshire. 

— Glumeşti! 

— Deloc! E chiar distractiv. Susţinem câteva concerte - în 
principal pentru bătrâni, chestii de genul ăsta, mai ales în 
preajma Crăciunului. Bătrânilor le place. E o metodă bună 
de PR. 

— Eşti soprana? 

— Tenor. 


La câţiva kilometri mai jos pe drumul spre Edendale, 
Cooper întoarse Toyota, intrând pe o stradă lăturalnică şi o 
lua înapoi, spre ieşirea din vale. 

— Unde te duci? întreba Fry. 

— Am o idee, spuse el. Mi-a venit în minte în timp ce 
vorbeam despre inspectorul Armstrong. 

— La ce te referi, mai exact? insistă ea, pe un ton uşor 
alarmat. 

— Îţi aminteşti că am spus că Divizia B „ne-a pescuit-o”? 

— Tot mai insişti cu chestia asta? 

— Nu, nu, n-ai înţeles. Mă gândeam la braconaj. 

— Poftim? 

— Pe aici pe undeva e o moşie mare, domeniul Colishaw. 
„Moşie” în sensul de zonă întinsă de teren aflat în 
proprietate privată. Nu în sensul de locuinţă. 

— Cred că am înţeles şi eu atâta lucru. Mulţumesc! 

— Pe domeniul Colishaw se organizează partide de 
vânătoare. Asta înseamnă că proprietarii cresc aici o 
mulţime de fazani. Tot pe moşia asta sunt şi căprioare. Ca 
să nu mai vorbim de iepuri de casă, iepuri de câmp şi 
potârnichi. 

— Asta e cumva o lecţie de ştiinţe ale naturii? Dacă da, 
nu s-ar putea totuşi s-o ţinem mâine? 

— Evident, domeniul ăsta e o ţintă importantă pentru 
braconieri, continuă el răbdător. 

— Aşa... 

— Echipele de profesionişti erau o mare problemă, însă 
acum nu îşi mai bat capul cu treburile astea. Nu s-au mai 
băgat bani în afacere. Însă localnicii încă mai vin pe aici. 

— Să vâneze fazani şi iepuri. 

— Nu s-ar putea spune că îi vânează. 

Cooper opri Toyota pe marginea drumului, lângă un petic 
de pădure, unde erau câteva indicatoare pe care scria 
„Proprietate privată”. Pe şosea traficul era redus, iar 
noaptea era luminata doar de stelele ce umpleau cerul 
senin. În bătaia farurilor Toyotei se aflau un zid şi un gard 
de sârmă ghimpată. 

— Aici e o coliba veche, spuse el, arătând către pădure, 
întotdeauna a fost preferata braconierilor, care vin aici să 
se odihnească. E destul de departe de zona patrulată de 
paznici, chiar şi atunci când aceştia se obosesc să-şi facă 

rondul. Jackie Sherratt era un braconier notoriu. El obişnuia 
să o folosească mai tot timpul. Probabil că l-a adus de 
multe ori aici pe fiul său, Lee. Asta făcea parte din 
instructaj. 

— Sherratt? Stai aşa! Crezi că... 

— Nu-i exclus. Cred că Lee ar fi putut alege coliba asta să 
se adăpostească. Nimeni nu s-ar fi gândit să îl caute aici. E 
prea departe de Moorhay. Insă pe unul ca Lee nu l-ar 
deranja să se mute atât de departe. 

— Nu-mi spune... Vrei să verifici? 

— Exact. 

— Chiar aici şi acum? 

— De ce nu? 

— Ai înnebunit? E miezul nopţii! 

— În orice caz, eu mă duc până acolo, spuse Cooper. Poţi 
să mă aştepţi aici dacă vrei. 

Cobori din maşină, scoțând din torpedou o lanternă 
mare. 

— Nu putem face una ca asta. 

— Eu pot, o contrazise Cooper. Evident, tu va trebui să 
faci totul ca la carte, nu? 

Sări gardul şi intră în pădure, găsind capătul unei poteci 
înguste care nu se vedea din şosea. 

— Stai puţin, pentru Dumnezeu! striga Fry în urma lui, 
trântind portiera. 

Cooper zâmbi şi apăsă pe telecomanda butonul pentru 
închiderea centralizata a maşinii. 

— Niciodată nu poţi fi suficient de prevăzător. 

Porniră unul lângă altul, împărțind lumina lanternei. 
Cooper se simţise întotdeauna o parte integranta a lumii în 
mijlocul căreia muncea, cu precădere atunci când lucra sub 
cerul liber. Pe de altă parte, se gândi el, Diane Fry avea să 
fie mereu o străină în această lume. El era cu urechile 
ciulite la sunetele pădurii, însă ea părea complet pierdută în 
gândurile ei, ca şi cum din cauza întunericului nu numai că 
nu putea vedea, dar nici nu putea auzi sau mirosi ce era în 
preajma ei şi nici măcar nu putea simţi natura pământului 
de sub picioare. Cooper asculta cu foarte mare atenţie. 

Orice om de la ţară ştie că sunetele pe care le scot 
animalele îţi pot spune dacă există sau nu vreun om în 
zonă. 

În momentul acela, el auzi ecoul unui ţipat slab, undeva 
adânc în pădure, un sunet fugar precum zgârietura unui cui 
pe sticlă sau a unei bucăţi de cretă pe o tablă, însă cuo 
notă descendentă la final. 

— Bufnița mică. 

— Ce? zise Fry. 

— Bufnița mică. 

— Despre ce vorbeşti acolo? Ne jucam cumva de-a 
cowboy-ii şi indienii? Tu, Marea Căpetenie Bufnița Mică, eu, 
femeie reprezentantă a pieilor roşii? 

— Vorbeam despre pasăre. N-o auzi? 

— Nu. 

Ascultară amândoi preţ de o clipa. 

— Acum nu se mai aude, constată Cooper. 

Fry părea a şovăi dacă să intre sau nu în pădure pe 
întuneric. El fu surprins de atitudinea ei. Să-i fie teamă de 
întuneric? Cu siguranţă nu lui Diane Fry! Nu Femeii Macho! 

— Ţi-e teamă? întrebă el. 

— Sigur că nu! 

— Putem s-o lăsăm pe mâine, dacă vrei. Aş putea sugera 
treaba asta la instructajul de dimineaţă, să vedem dacă 
putem convinge pe cineva să ia măsuri în această privinţă. 
La urma urmei, orele suplimentare nu ni se plătesc. lar asta 
ne-ar face să pierdem puncte la capitolul „simţ al 
afacerilor”, nu? Dacă vrei să priveşti lucrurile aşa... 

— Dacă tot suntem aici, hai să rezolvăm odată; după 
aceea, putem merge, în sfârşit, acasă. 

— Pe de altă parte, dacă el chiar se află aici acum, 
probabil că până mâine se va fi mutat deja în altă parte. 

— Poţi să taci odată şi să ne vedem de treabă? 


Pentru Diane Fry întunericul era de-a dreptul tulburător. 
Cu cât înaintau mai mult în pădure, cu atât îşi dorea mai 
tare să-şi fi adus propria lanternă, să nu se fi lăsat 
convinsă, să fi rămas, pur şi simplu, în maşină. Sau chiar şi 

mai bine - să nu fi acceptat ca o proastă să joace squash cu 
un nesimtit ca Ben Cooper. Ştiuse de la bun început că era 
o greşeală. N-ar fi trebuit niciodată să se complice, nici 
măcar pentru o seară. lar acum ajunsese aici. Intr-o 
escapadă stupida din care nu vedea cum avea să iasă. 

În faţa ei, Cooper mergea exagerat de atent, ridicând 
mult picioarele înainte de a face pasul, cu foarte mare 
prudenţă. Avea lanterna îndreptată în jos, ţinându-şi mâna 
pavăză în dreptul ei, pentru ca lumina să nu fie zărită de 
departe. La un moment dat, se opri să se odihnească 
sprijinindu-se de un copac. Când se ridică din nou, Fry îl 
simţi împleticindu-se ca şi cum ar fi fost beat. Îl prinse de 
braţ ca să îl susţină, însă nu simţi niciun pic de rezistenţă în 
muşchii lui. Privindu-i cu atenţie chipul în lumina slabă, 
văzu că obrajii îi erau traşi, iar pleoapele îi erau grele. 

— Eşti extenuat, spuse ea. Nu poţi continua. Va trebui să 
ne întoarcem. 

— Nu acum, insistă Cooper. O să-mi revin. : 

Se scutură cu putere şi porniră din nou la drum. In scurt 
timp, în faţa lor apăru o formă mai întunecată. Cooper 
stinse lanterna şi îi făcu semn să se apropie mai mult, ca 
să-i poată şopti la ureche. Ea îi simţi răsuflarea caldă pe 
obrazul care începuse să perceapă o uşoară răcoare în 
aerul nopţii. 

— Asta-i coliba. Tu rămâi aici până arunc eu o privire pe 
fereastra aceea de pe laterală. Să nu scoţi niciun sunet! 

Fry dădu să protesteze, însă el îi făcu semn să tacă. Apoi 
plecă, strecurându-se printre copaci către laterala cabanei. 
Curând se făcu nevăzut, iar ea se trezi singură. Simţi 
imediat transpiraţia năpădindu-i fruntea. Înjură în sinea ei, 
ştiind ce avea să urmeze. 


Imediat ce rămase singură, întunericul începu să se 
strângă în jurul ei. Înainta brusc spre ea, din toate părţile, 
cazând ca o cortină grea, strivind-o şi sufocând-o cu 
îmbrăţişarea lui caldă, lipicioasă. Greutatea lui o lăsă fără 
suflu şi o făcu să simtă că se taie picioarele, sleind-o de 
puteri. Ochii i se măriră, iar auzul i se încordă pentru a 

percepe zgomotele din pădure; îşi simţi inima stându-i în 
loc şi apoi bătându-i mai tare, cuprinsă de teama veche şi 
atât de familiara. 

In jurul ei, lucruri nevăzute fremătau şi vibrau în noapte. 
Simţea sute de mişcări şi zvâcnete minuscule ce păreau să 
se furişeze din ce în ce mai aproape, centimetru cu 
centimetru, clare, dar totodată imposibil de identificat. 
Imediat, tot felul de senzaţii imaginare puseră stăpânire pe 
ea. Se simţea de parca s-ar fi aflat în mijlocul unui muşuroi 
de furnici minuscule, care se plimbau cu miile pe corpul ei, 
alergând înainte şi înapoi, intrând şi ieşind în goana din 
toate cavitățile ei intime, gâdilându-i trupul cu picioarele şi 
cu antenele lor mici. Trupul i se cutremura şi se crispă 
atunci când un fior de gheaţă îi pătrunse în oase. 

Ştiuse întotdeauna că vechile amintiri erau încă vii şi 
puternice, fiind gata să se ivească oricând din întuneric şi 
să o înşface de mâini şi de faţă, imobilizându-i trupul şi 
făcând-o să se zvârcolească în tumultul gândurilor. Din 
disperare, începu să numere formele întunecate pe care le 
întrezărea pe lângă ea, simple siluete sumbre ce se furişau 
din ce în ce mai aproape, întinzându-se să-i atingă gâtul cu 
dinţii şi să o sufoce, strângând-o de beregata. 

Apoi păru să audă o voce în întuneric. O voce familiară, 
aspră, care îngăima ceva cu accentul tipic din Birmingham. 

— E o polițistă, spuse vocea, după care un râs zeflemitor 
străbătu umbra. In orice direcţie s-ar fi întors, simţea în 
jurul ei aceiaşi stâlpi întunecaţi şi ameninţători. O polițistă, 
relua vocea. E polițistă. 


Lumina căzu pe faţa ei, orbind-o. Ştia că în spatele 
luminii era cineva, însă nu-i putea zări ochii. Se încordă 
automat, strânse pumnii, cu primele două articulaţii ieşind 
în evidenţă şi cu degetele mari închise peste restul 
degetelor, începu să-şi mişte picioarele pentru a-şi recăpăta 
echilibrul. Se concentra. Îşi lăsă adrenalina să-i curgă prin 
muşchi. Se pregăti să lovească. 

— Te simţi bine? 

O voce îngrijorata, cuvinte pronunţate cu accent nordic. 

Şoptită. Neameninţătoare. Fry îşi lăsă muşchii să se 
relaxeze uşor, înțelegând că era în mijlocul pădurii, că se 
afla în Derbyshire, la mulţi kilometri distanţă de 
Birmingham. Realitatea acelei orori era undeva cu multe 
luni în urma ei; numai rănile din mintea ei erau încă 
proaspete şi extrem de dureroase în locurile unde fuseseră 
expuse în vântul rece al amintirilor. Trase aer în piept, îşi 
simţi plămânii vibrând şi se înmuie ca o cârpă. 

Cooper se apleca spre ea, astfel încât acum îi despărţeau 
numai câţiva centimetri. 

— Te simţi bine, Diane? 

Instinctiv, femeia întinse o mână sa îl atingă, ca un copil 
care caută afecţiune, o îmbrăţişare protectoare. Simţi 
consistenţa trupului lui şi căldura sa liniştitoare şi închise 
ochii pentru a păstra senzațiile acelea efemere de tandreţe 
şi afecţiune. Sentimentul prezenţei unui alt trup omenesc 
atât de aproape de ea nu îi era familiar. Trecuse multă 
vreme de când îşi dorise ultima oară să o îmbrăţişeze 
cineva şi să îi ofere mângâiere, trecuse o viaţă de om de 
când existase cineva care să-i şteargă lacrimile acelea pe 
care le simţea acum adunându-se în colţurile ochilor. 

— Ce s-a întâmplat? 

Fry îşi trase mâna, îşi ascunse privirea şi se îndreptă de 
spate. Stăpânire de sine şi concentrare, de asta avea 
nevoie acum. Respiră adânc, umplându-şi plămânii cu aer şi 
forţându-şi bătăile inimii să-şi încetinească ritmul. Stăpânire 
de sine şi concentrare. 

— Mă simt bine, Ben. Ce ai văzut? 

— E acolo, aşa cum am bănuit. Are o lumânare aprinsă şi 
i-am văzut chipul, oarecum din semiprofil. 

— Eşti sigur? 

— Sunt absolut convins că e el. 

— Şi acum ce facem? 

— Glumeşti? Îl arestăm! 

Fry ofta. 

— Bine. Hai să-l arestăm, atunci! 

Cooper puse mâna pe braţul ei şi îl strânse uşor. Ea îşi 
muşcă buza simțind gestul lui prietenos şi îl îndepărtă cu 

fermitate. 

— Există o singură uşă şi nu are încuietoare, spuse el. 
Intrăm repede, ne plasăm în stânga şi în dreapta lui, îl luăm 
prin surprindere. Am să vorbesc eu. Bine? 

— Mie îmi convine. 

Se apropiară de uşă şi se opriră să privească unul la 
celălalt. Cooper făcu un semn uşor din cap, atinse zăvorul şi 
lovi uşa cu piciorul, dând-o de perete. Intră repede în 
colibă, luând-o în dreapta şi permițându-i lui Fry să treacă 
pe lângă el. 

Un tânăr era aplecat peste o masă de lemn aşezată în 
celălalt capăt al încăperii. O lumânare arunca o lumină 
neregulată asupra chipului bărbatului şi proiecta umbra 
acestuia pe peretele opus. In încăpere se aflau un scaun 
vechi şi un dulap micuţ, iar pe podea era aşternut un covor 
uzat. Însă coliba mirosea a pământ şi a pâine mucegăită. 

Cooper îşi duse mâna către legitimaţie, care era băgată 
adânc în buzunarul interior al jachetei. 

— Lee Sherratt? Sunt de la poliţie. 

Sherratt se întoarse uşor şi abia atunci Cooper observă 
arma. O văzu în mâinile lui atunci când le ridică de pe 
masă; ţeava se deplasă mai întâi în afară şi apoi în sus, 
degetele lui Sherratt se albiră atunci când apucară 
mânerul, un deget arătător alunecă spre garda trăgaciului, 
o unghie înnegrită atinse oţelul declanşatorului, apăsând 
pentru prima dată... 

Cooper rămase mut de uimire, cu mâna dreaptă în 
buzunar, fără să mai mişte. Mintea lui se oprise în loc, iar 
instinctele nu se declanşară ca să-i spună ce să facă. 
Ultimul lucru la care se aştepta era ca Sherratt să moară 
aici, în coliba braconierilor, pe un covor ros, plin de pământ 
şi de firmituri de mâncare veche. 

Apoi apăru Diane Fry. Se mişca de două ori mai repede 
ca Sherratt. Piciorul ei stâng atacă dintr-o lovitură laterală, 
care izbi încheietura mâinii lui Sherratt şi îi aruncă pistolul 
cât colo, spre peretele colibei. Chiar înainte ca arma să 
aterizeze, Fry puse piciorul jos, îşi schimbă centrul de 
greutate şi îi aplică o lovitură în plexul solar, cu pumnul 

strâns. Sherratt se aplecă pe spate, peste masă, apoi căzu 
pe podea, cu faţa în jos şi vomita pe covor. Fry se dădu 
înapoi pentru a nu călca în mizerie. 

— Ai dreptul să nu spui nimic dacă nu doreşti, dar tot 
ceea ce vei spune poate fi folosit ca probă împotriva ta, zise 
ea. 

— La dracu'! exclamă Cooper. 

Fry se scotoci în buzunar şi îşi scoase cătuşele şi 
telefonul mobil. 

— Presupun că aş fi putut să dau mai întâi un telefon şi 
să aştept întăriri, comenta ea. Insă, aşa cum spuneam, sunt 
situaţii şi situaţii. 

— Dar unde se afla ei acum, domnule? 

— Nu ştim exact. Undeva pe traseul Pennine Way, 
bănuim noi. 

— Dar traseul acela se întinde pe o distanţa de vreo 
patru sute de kilometri! 

— ... Şi, după câte se pare, este vorba despre douăzeci şi 
doi de oameni, completa inspectorul-şef Tailby. Şi va trebui 
să-i interogăm pe toţi. Paul? 

Inspectorul Hitchens stătea lângă Tailby, în capătul sălii 
de instructaj. Părea să fi ajuns din nou într-o poziţie-cheie în 
cadrul anchetei Vernon. 

— Excursioniştii văzuţi pe poteca Eden Valley sunt cu 
toţii studenţi veniţi de la Newcastle într-o vacanţa de o 
săptămână dedicată drumeţiilor. După toate probabilitățile 
şi-au petrecut noaptea de sâmbăta în campingul de la 
Hathersage, cu intenţia de a ajunge la capătul traseului 
Pennine Way către Barber Booth în decursul zilei de 
duminica. Dar au trecut aproape patru zile, deci, conform 
estimărilor noastre, ei trebuie să se afle acum undeva în 
West sau North Yorkshire. Poliţia din zonă încearcă să ne 
ajute să-i localizăm. 

Tailby încuviinţa printr-o mişcare a capului. 

— Inspectorul Hitchens răspunde de acest fir al 
investigaţiei. Odată ce studenţii noştri vor fi localizaţi, el se 
va deplasa la Yorkshire pentru a-i interoga, însoţit de 
agentul Fry. 

Se auziră câteva comentarii abia şoptite, care fură 
imediat reduse la tăcere. Ben Cooper îl văzu pe inspector 
privind în jur şi zâmbind larg către Fry. Domnul şi doamna 
Vernon vor veni astăzi să filmeze apariţia televizată, care 
va fi transmisă ceva mai târziu, le comunică Tailby celor 
prezenţi. Sperăm, desigur, să obţinem ceva rezultate din 
partea publicului. În timp ce spunea aceste lucruri, zâmbi 
ca pentru sine - era un zâmbet slab, autoironie, pentru că 

se gândea la telefoanele care aveau cu siguranţă să curgă 
din partea tuturor ticniţilor şi a excentricilor, a celor 
nevrotici sau care sufereau de exces de zel, a celor bine 
intenţionaţi, dar care se înşelau sau din partea celor 
disperaţi după o fărâmă de atenţie - situaţie extrem de 
tristă. Dintre sutele de apeluri pe care aveau să le 
primească, era totuşi posibil ca unul sau două să furnizeze 
informaţii vitale. 

Inspectorul-şef se uită în jos, la lista cu probleme de 
rezolvat. 

— Avem ceva despre Daniel Vernon până acum? Cine se 
ocupă de acest aspect? 

Un detectiv corpolent care se sprijinea de unul din pereţii 
laterali ridică o mână, asumându-şi sarcina. 

— Da, Weenink? 

— Am făcut verificări la el la facultate, la Universitatea 
Exeter. Vernon e pe punctul de a începe anul al doilea la 
specialitatea ştiinţe politice. După câte se pare, trimestrul 
acesta studiază dialectica socială. Eu am crezut 
întotdeauna că aceasta e un fel de boală cu transmitere 
sexuală. Aici, Weenink aştepta să audă râsetele anticipate, 
afişând un surâs afectat în timp ce îndesă mâinile în 
buzunare şi luă o poziţie mai neprotocolară. Anul începe 
abia peste două săptămâni, însă cei nou-admişi, cei din 
primul an de studiu, ajung mai înainte pentru a se înscrie, a 
se acomoda cu campusul, a rezolva problema locuinţei - 
chestii de genul ăsta... 

— Dar Daniel Vernon este student în anul al doilea, îl 
întrerupse Tailby nerăbdător. 

— Este un bun tovarăş, răspunse Weenink. 

— Poftim? 

— Unii dintre studenţii mai vechi sosesc mai devreme în 
campus pentru a-i ajuta cu sfaturi pe nou-veniţi. Unii copii 
vin la universitate neînsoţiţi şi e prima oară când pleacă de 
acasă. Cei mai mari se împrietenesc cu ei, iar cei mici îi 
numesc „tovarăşi”. 

— Ai aflat toate astea de la facultate? 

— De la Liga Studenţilor. Vernon s-a prezentat acolo 

sâmbătă dimineața, iar peste weekend a lucrat, 
întâmpinându-i pe noii studenţi. Preşedintele Ligii 
Studenţilor îşi aminteşte că a fost convocat acasă la un 
moment dat în cursul serii de luni. 

— Şi a ajuns acasă marţi? Cum? Are maşină? A venit cu 
trenul? 

Weenink ridică din umeri. 

— Nu ştiu, domnule. 

— Te-aş ruga să te concentrezi şi să stabileşti cu precizie 
toţi paşii pe care i-a făcut, îi ceru Tailby. Trebuie să ştiu 
dacă îl putem elimina pe Daniel Vernon din ancheta 
noastră. Laura Vernon a fost văzuta discutând cu un tânăr 
în gradina de la Piciorul Muntelui sâmbătă seara, chiar 
înainte să dispară. Tânărul acela ar fi putut foarte bine să 
fie un iubit sau chiar Daniel Vernon, dacă nu cumva fratele 
ei are un alibi solid pentru intervalul orar respectiv. Tailby 
aşteptă ca Weenink să îi facă semn că înţelesese, apoi 
reluă: Până una-alta, după cum ştiţi cu toţii, mulţumită 
iniţiativei agenţilor Cooper şi Fry de azi-noapte, îl avem în 
custodie pe Lee Sherratt. 

Inspectorul-şef rosti cuvântul „iniţiativă” fără să pară 
absolut convins că era de acord cu situaţia. Până la urma, 
iniţiativa lor contravenea normei în vigoare. Munca în 
poliţie era acum o activitate de echipa, o chestiune de 
rutina şi de bună comunicare, de comparare şi de corelare 
a informaţiilor; ea presupunea să aduni o cantitate enorma 
de date şi să vezi ce concluzii trage calculatorul sau ce se 
potriveşte cu rezultatele furnizate de cei de la 
Criminalistica. Arestările neplanificate, pe timp de noapte, 
în locuri îndepărtate, de către detectivi ieşiţi din tură, nu-şi 
găseau locul în schemă. 

Cooper încă îşi mai lingea rănile după perdaful aplicat 
dis-de-dimineaţă de către Hitchens, care îi reproşase faptul 
că nu ţinuse deloc cont de procedura standard şi că nu 
anunţase pe nimeni în legătură cu ceea ce avea de gând; 
inspectorul îl mai mustrase şi pentru nebunia de a se fi pus 
în pericol pe sine şi pe un coleg de serviciu. li fuseseră 
adresate cuvinte precum „imprudent”, „iresponsabil” şi 

„nesăbuit”, iar în sinea lui Ben Cooper nu putea nega faptul 
că ele erau perfect justificate. Insă Lee Sherratt se afla 
acum în custodia poliţiei. 

Inspectorul-şef continua să vorbească: 

— Azi-noapte i-a fost luat un prim interogatoriu lui Lee 
Sherratt, iar înregistrarea a fost deja transcrisă. Eu însumi îl 
voi interoga din nou în dimineaţa aceasta. 

Cooper ridică mâna. Tailby îşi îndreptă privirea către el. 

— Da-mi voie să ghicesc, Cooper: Vrei să întrebi despre 
Harry Dickinson. 

— Da, domnule. 

Tailby răsfoi nişte hârtii. 

— Nu a putut fi găsit seara trecută, însă am programat o 
întâlnire cu el în cursul acestei dimineţi, pentru a-l întreba 
despre cele văzute de omul acela cu păsările sâmbătă 
seara. 

— Ar trebui să-l presăm mai mult, sugera Cooper. Până 
acum n-a prea cooperat. 

— Nu e cazul să ne pierdem prea mult vremea cu el, 
protesta Hitchens. E doar un ticălos bătrân şi penibil. 

— Cu tot respectul, domnule, eu cred că e ceva mai mult 
la mijloc. Era supărat în legătură cu ceva anume... 

— Supărat? Mai degrabă al dracului de necioplit! 

— Nu, sigur era vorba despre altceva. 

Cooper clatină din cap. 

Tailby se încrunta. 

— Explică-te, băiete. Unde e dovada? 

— Nu pot explica despre ce e vorba, domnule, însă am 
simţit asta. Este... Ei bine, e o simplă bănuială a mea. 

— A... Ştii, Cooper, pentru o clipa am crezut că vei spune 
că la mijloc e intuiţia feminină. 

Mai mulţi poliţişti începură să chicotească, iar Cooper se 
îmbujora. 

— Am putea totuşi să verificăm mai atent deplasările 
domnului Dickinson. Pentru orice eventualitate... 

Tailby încuviinţă din cap. 

— În regulă, mi se pare o sugestie întemeiată. Vrei să te 
ocupi tu însuţi de asta, Cooper? 

— Desigur. 

Atunci când Tailby îşi încheie instructajul, Hitchens se 
ridică de pe scaun şi veni către Fry. 

— În cazul ăsta, Diane, ne îndreptăm spre însoritul 
Yorkshire. Treci pe acasă şi pregăteşte-ţi un bagaj pentru o 
noapte, să fie gata în momentul când primim apelul. 
Studenţii ăştia sunt cam plimbăreţi, aşa că s-ar putea să nu 
primim niciun semn până diseară. 

Cooper aşteptă până ce Hitchens se îndepărtă. 

— Ar trebui să fii prezentă la interogatoriul lui Lee 
Sherratt, spuse el. Doar tu l-ai arestat. 

— Nu contează, răspunse Fry. Însă Cooper îşi dădu 
seama că nu era deloc aşa. Pe de altă parte, nici lui nu-i 
convenea ideea ca ea să plece cu inspectorul Hitchens. 
Însă, desigur, asta era problema ei. El nu avea de ce să se 
amestece. Dacă ea îşi dorea să profite de ocazie pentru a 
ajunge mai uşor în vârf, n-avea decât să se descurce! 

— Ştii, acolo, în cabană, cu Lee Sherratt... spuse el. 

— Da, Ben...? 

Se întoarse spre el, pregătită să-i respingă mulţumirile. 

— A fost o lovitura norocoasă. El a venit direct spre ea. 
Însă o lovitură cu muchia palmei ar fi fost mai nimerită. 

— A, da? Te pricepi, nu? 

— Am centura maro la karate shotokan, îi explică el. 

Fry îi adresă un zâmbet glacial. 

— Păi... Hei, asta-i chiar grozav. Chiar căutam un dojo pe 
aici. Rămân în urmă cu antrenamentul... Poţi să-mi sugerezi 
o sală? 

— Vino cu mine! Pot să te duc la clubul unde merg eu. 
Poate facem şi o întrecere amicală. Aşa te mai antrenezi şi 
tu puţin. 

— În caz că voi fi nevoită să te scot din nou din rahat, 
vrei să spui? 

Cooper zâmbi larg. 

— Întotdeauna e bine să mai înveţi câte ceva, să-ți 
îmbunătăţeşti tehnica. la spune, vii cu mine? După ce te 
întorci din Yorkshire? 

Se uită la el lung, cu o privire evaluatoare, ca şi cum ar fi 

cântărit un adversar, intuindu-i puterile, încercând să-şi dea 
seama dacă el reprezenta într-adevăr o ameninţare pentru 
ea. 
— Ştii, Ben, chiar mi-ar plăcea. Şi nu-ţi face griji, n-o să 
uit de întrecerea aia! 


Lee Sherratt stătea îmbufnat într-o cameră de 
interogatoriu, privind insistent la cele două reportofoane şi 
la camerele video gemene. Pielea lui era uşor negricioasă, 
ca şi cum fie avea un bronz care era pe ducă, fie nu se 
spălase de multă vreme. Avea părul negru, iar barba 
nerasă făcea ca tenul lui să pară şi mai întunecat. Ochii săi 
rătăceau prin încăpere, studiind orice altceva în afară de 
detectivii pe care îi avea în faţă. Era un tânăr bine făcut, 
însă în momentul de faţă umerii lui musculoşi erau drepţi, 
ceea ce îi trăda încordarea. 

Tailby ştia că aceasta nu era prima dată când Sherratt se 
afla într-o secţie de poliţie pentru a fi interogat. Cazierul lui 
conţinea mai multe infracţiuni minore - furturi auto 
încadrate la categoria „delincvenţă juvenilă”; însă nu 
fusese niciodată reţinut pentru violenţa, nici măcar pentru 
că se îmbătase şi tulburase liniştea publică. Cu toate 
acestea, Graham Vernon spusese despre el că era un 
individ violent. Evident, acum mai era şi arma aceea la 
mijloc. 

Inspectorul Hitchens porni reportofonul şi verifica dacă 
funcționau camerele. 

— Interogatoriul a început la noua şi un sfert dimineaţa, 
miercuri, douăzeci şi cinci august. Sunt prezenţi inspectorul 
Hitchens... 

— Inspectorul-şef Tailby... 

Hitchens făcu un semn din cap în direcţia celor doi 
bărbaţi aflaţi de cealaltă parte a mesei. 

— Lee Sherratt. 

— Şi John Nunn. 

Într-un fel, avocatul de serviciu părea mai stingherit 
decât Sherratt însuşi. Probabil nu se obişnuise cu ideea de 
a fi implicat în ancheta unei crime. Însă Lee Sherratt nu 

avea un avocat al lui şi dăduse dovada de suficient 
discernământ pentru a înţelege că avea nevoie de unul. 

În urma consultărilor cu Tailby, Hitchens conducea 
interogatoriul. Avea în faţa o transcriere a interogatoriului 
iniţial, desfăşurat noaptea trecută, fără asistenţa vreunui 
avocat. 

— Lee, cu câteva ore în urmă ai declarat că nu ai 
întreţinut relaţii sexuale cu Laura Vernon. 

Sherratt încuviinţă printr-o mişcare a capului, fără a 
ridica privirea de la masa. 

— Te-aş ruga să spui cu voce tare, ca să rămână 
consemnat pe caseta. 

— Aşa este. 

— Dacă relaţia ta cu Laura Vernon nu se poate descrie ca 
„intimă”, cum ai prezenta-o tu? 

Sherratt se uita nesigur la avocat şi apoi din nou la 
Hitchens. 

— Noi doi n-am avut o relaţie. Nu aşa cum vă închipuiţi 
dumneavoastră. 

— Dar o cunoşteai, Lee, nu-i aşa? 

— Mda, mă rog... Locuia acolo, la Piciorul Muntelui. 

— Prin urmare, trebuie să fi avut o relaţie oarecare cu ea. 

— Nu chiar. 

Hitchens oftă. 

— Poţi descrie relaţia ta cu Laura ca fiind una de 
prietenie? 

— Nu, ea nu era câtuşi de puţin prietenoasă. 

— Însă nu eraţi complet străini. V-aţi întâlnit de vreo 
câteva ori. Tu ştiai cum o cheamă, ea ştia cum te cheamă... 
Aţi vorbit unul cu altul. 

— Bineînţeles că am întâlnit-o. 

— Aşadar, cum ai descrie tu relaţia voastră, dacă nu era 
una de prietenie? 

Tânărul se  încruntă,  chinuindu-se să-şi găsească 
cuvintele cele mai potrivite. Se uita din nou la avocatul lui, 
însă domnul Nunn nu avea să-i facă nicio sugestie. Sherratt 
îşi freca obrazul cu o mâna lata, scărpinându-şi barba. 

— Era o vaca încrezută! spuse el în cele din urmă. 

Domnul Nunn tresări, ca şi cum tocmai primise un ghiont să 
se trezească şi privi la reportofon. 

— Poate că totuşi clientul meu ar dori să cântărească mai 
mult ultima remarcă, interveni el. 

— Desigur, acceptă Hitchens cu generozitate, gândindu- 
se că, oricum, cuvintele acelea nu reprezentau un răspuns 
la întrebarea lui. Hai să încercăm să reformulăm întrebarea. 
De ce o urai, Lee? 

Domnul Nunn clătină din cap. 

— Nu comentez, spuse Sherratt mândru, uşurat că 
dăduse în sfârşit un semnal clar. 

— Îţi plăcea de ea? 

— Domnule inspector, genul acesta de întrebări... 

— Încerc doar să stabilesc natura relaţiei dintre domnul 
Sherratt şi victimă, spuse Hitchens cu nonşalanţă. Aşadar, 
Lee, să înţelegem că, de vreme ce tu considerai că Laura 
era „o vacă încrezuta”, înseamnă că n-o plăceai prea tare? 

— Nu, n-o plăceam, admise Sherratt, coborând din nou 
privirea. 

Scaunul lui scârţăi atunci când îşi schimbă centrul de 
greutate. 

— Am înţeles. Dar o găseai atrăgătoare? 

— Nu comentez. 

— Hai, Lee, recunoaşte... Fata arăta bine. Matură pentru 
vârsta ei, cum se spune... Chiar sexy. Trebuie să fi 
remarcat şi tu asta. Nu-ţi plăcea de ea? Sunt sigur că alţi 
tineri o considerau atrăgătoare. 

— Nu era genul meu, afirmă Sherratt cu un zâmbet 
afectat. 

— A, înţeleg... 

Hitchens întoarse nişte foi de hârtie. Erau nişte declaraţii. 
Citi câteva paragrafe, fără să se grăbească, în timp ce 
benzile continuară să se deruleze. 

— Conform spuselor lui Graham Vernon... rosti el în cele 
din urma, explicând: E vorba despre tatăl Laurei, fostul tău 
patron, Lee. Aşadar, conform spuselor lui, tu îi dădeai 
târcoale Laurei. Încercai să intri în vorbă cu ea, afirmă 
domnul Vernon. Îi aruncai mereu ocheade. O spionai prin 


226 


casă. O urmăreai pretutindeni. Şi, mai spune el, profitai de 
fiecare ocazie să o atingi. Tot el mai afirmă că atenţiile tale 
nu erau bine-venite. 

— Nu-i adevărat! negă Sherratt cu vehemenţă, înainte ca 
domnul Nunn să decidă dacă era sau nu cazul să clatine din 
cap. 

— De ce ar face domnul Vernon asemenea afirmaţii dacă 
ele nu ar fi adevărate? întrebă Hitchens ridicând din 
sprânceană. 

— E un ciudat, spuse Sherratt cu lehamite, de parcă nu 
mai era nevoie de alte explicaţii. Privirea lui începu să 
rătăcească din nou prin încăpere. Studie ceasul de pe 
peretele lateral, ca şi cum s-ar fi întrebat cât mai putea 
trage de timp. 

— Ciudat în ce sens? 

— Păi... 

— Ciudat pentru că nu-i plăcea faptul că tu îi dădeai 
târcoale Laurei? 

— Nu comentez. 

— Te scotea din sărite faptul că el nu te considera 
suficient de bun pentru fiica lui? 

— Nu comentez. 

— La urma urmei, tu nu erai altceva decât un grădinar, 
Lee. Un servitor. Şi, după câte se aude, nici nu erai un 
grădinar foarte bun. 

Sherratt îl fulgeră pe Hitchens cu privirea, iar pe chipul 
lui se zări de această dată o sclipire de mânie. 

— Am muncit din greu, spuse el ursuz. Nu sunt cu nimic 
mai prejos decât ei. Şi de ce aş fi? 

— Şi Laura te dispreţuia? 

— Poftim? 

— Te trata ca pe un servitor, Lee? 

— Era o vacă încrezută! ă 

Sherratt îl privi sfidător pe avocatul său. Incepea deja să 
capete mai multa încredere în sine. Tailby remarcă 
schimbarea din atitudinea lui şi îi făcu un semn uşor lui 
Hitchens. Era momentul ca el să intervină, să schimbe 
maniera de abordare. 

— Unora dintre vacile astea încrezute le place să fie 
bruscate, nu-i aşa, Lee? Sunt disperate să fie tratate astfel 
de un bărbat adevărat, nu? 

Sherratt se întoarse pentru a-l privi pe Tailby. O privire 
de cunoscător îi apăru pe chip înainte de a conştientiza că 
trebuia să se controleze. Nunn tuşi şi clătină din cap de 
câteva ori. 

— Pariez că tu eşti bărbatul care poate să le satisfacă. 
Aşa-i, Lee? 

— Domnule inspector-şef, nu văd care este relevanţa 
acestei întrebări... 

— Ai făcut sex cu Laura Vernon? 

— Nu, nega Sherratt. 

— Atunci, doar ai mângâliat-o ceva mai brutal... 

— Nu. 

— Aşadar, cum ai descrie relaţia dintre voi? 

Sherratt se apleca peste masă. Venele jugulare îi ieşiră în 
relief atunci când împinse bărbia înainte. 

— l-am spus deja /ui. N-a existat nicio relaţie între noi. 

— Insă te întâlneai cu Laura fără ştirea părinţilor ei, nu? 

— Nu. 

— A, deci părinţii ei știau? 

— Cum? Nu, nu m-am întâlnit niciodată cu ea. 

— Dar, Lee, ne-ai spus deja că ai întâlnit-o în timpul cât 
ai lucrat la Piciorul Muntelui. 

— Pai... da. 

Până şi avocatul părea confuz acum. Tailby se aplecă 
peste masă. 

— Acum, că am lămurit partea asta, vrei să clarifici şi 
cealaltă afirmaţie pe care ai făcut-o? 

— Care anume? 

— Ne-ai spus că nu ai făcut sex cu Laura Vernon. Vrei 
cumva să-ţi schimbi declaraţia? 

— Nu, n-am făcut sex cu ea. V-am spus doar. 

— Lee, aseară, când ai fost arestat, ai acceptat să ne 
oferi nişte mostre pentru examenul de laborator şi pentru 
testul ADN. 

Ochii lui negri clipiră nervos. 

— Da. 

— Înţelegi ce este acela un test ADN? înţelegi că un 
astfel de test ne va permite să comparăm mostrele 
prelevate cu probele pe care le-am descoperit la locul 
crimei? 

— Eu n-am fost la nicio scenă a nici unei crime. 

— Mă refer, de pildă, continua Tailby imperturbabil, la 
prezervativul folosit pe care l-am găsit în sera din grădina 
de la Piciorul Muntelui. 

Sherratt clipi, iar chipul său păli sub nuanţa întunecata a 
tenului. Avocatul sau scutură din cap. 

Tailby zâmbi, iar privirea lui era acum mai rece ca 
oricând. 

— Un prezervativ folosit conţine spermă - o sursă foarte 
bună pentru mostre ADN. Vom afla oare că îţi aparţine, 
Lee? 


Cooper se opri mai întâi pe la Dial Cottage. Înainte de a 
apuca să bată la uşă, Helen Milner deschise. Femeia privea 
peste umăr, strigând către bunica ei: 

— Eu am plecat! 

Fu luată prin surprindere atunci când îl văzu stând în 
prag. Se îmbrăcase din nou în pantalonii ei scurţi şi într-o 
bluză de bumbac fără mâneci, iar braţele ei păreau să 
lucească în lumina puternică ce pătrundea din stradă. 

— A, bună, Ben! 

— Ce mai faci? 

— Bine! Pe mine mă cauţi? 

— Sincer să fiu, la bunicii tăi am venit. 

Zărise oare o umbră de dezamăgire pe chipul ei? Intrigat, 
Cooper îi studie expresia. Însă femeia afişă numaidecât un 
zâmbet prietenos. 

— Bunica e înăuntru. O să-i facă plăcere să te vadă. 

— Aşteaptă puţin! Te grăbeşti? 

— Am câteva probleme de rezolvat. Dar... în fine, nu sunt 
urgente. 

Acum că se afla din nou faţă în faţă cu Helen, Cooper se 
trezi întrebându-se ce anume dorea să-i spună. 

— Îmi pare rău că ne-a fost dat să ne întâlnim din nou în 
astfel de circumstanţe. 

— Asta ţi-e meseria, bănuiesc, spuse ea. 

Poştaşul local se zărea coborând pe şosea în camioneta 
sa, oprindu-se la fiecare câţiva metri pentru a lăsa 
cantităţile uriaşe de corespondenţa. Aparatul radio din 
camioneta lui era potrivit pe Peak FM şi, de fiecare dată 
când deschidea portiera din dreptul şoferului, întregul sat 
avea parte de o explozie de muzică pop foarte ritmată. Se 
putea întâmpla însă ca mesajele pe care le ducea să nu fie 
la fel de vesele ca muzica. 

Helen descuiase portiera maşinii ei - un Fiesta roşu - 
parcată pe bordura de lângă casă. Cooper se sprijini de 
capota maşinii, impunându-şi să nu se dea înapoi atunci 
când metalul încins îl arse la braţ prin cămaşă. 

— E o meserie frumoasă. Dar uneori poate deveni un 
obstacol. 

— Ce vrei să spui, Ben? 

— Intervine ca un obstacol între tine şi restul oamenilor. 

Helen încuviinţă cu o mişcare a capului. 

— Presupun că, mai întâi de toate, lumea te percepe ca 
poliţist. 

— Tot timpul. Dar n-a fost şi cazul tău, nu? 

— Poftim? 

— Luni, când am venit aici, la Dial Cottage... Prima oară 
m-ai văzut drept Ben Cooper. 

Helen începu să râdă. 

— Nu. L-am văzut pe adolescentul pe care mi-l aminteam 
de la Edendale High. Aproape că nu te-aş fi recunoscut 
dacă n-ar fi fost fotografia aceea care a apărut în ziare 
săptămâna trecuta. 

— Dar mi-ai spus că nu m-am schimbat prea mult, 
protestă el. 

— Păi, asta le spui oamenilor de obicei, nu? Helen îl 
studie. Da, cred că într-o primă fază nu mi-a trecut prin 
minte că ai fi de la poliţie. Pur şi simplu mi-am amintit de 
tine aşa cum erai altădată. 

Cooper zâmbi. 

— Şi mie mi-a stârnit câteva amintiri întâlnirea aceea, 
mărturisi el. 

Camioneta poştaşului îi depăşi şi opri pe bordură, în faţa 
Fiestei. Poştaşul cobori de la volan pe ritmul unei melodii 
ABBA şi îi privi curios atunci când trecu pe lângă ei. Însă nu 
avea corespondenţa de lăsat la Dial Cottage. 

Helen cobori geamurile maşinii sale, încercând să 
aerisească interiorul. Cooper se îndreptă de spate, simțind 
că nu avea cum s-o mai reţină. 

— Să înţeleg că nu eşti poliţist tot timpul? întrebă ea. 
Cum eşti atunci când eşti doar Ben Cooper? 

— Asta va trebui să afli într-o bună zi, nu? 

— Poate că voi afla. 

Helen se întoarse şi se îndreptă spre uşa casei. Cooper îi 
privi părul roşcat săltându-i pe umerii goi şi îi admira 
aspectul gambelor. li întâlni o clipa privirea atunci când, 
deschizând uşa, ea se uită peste umăr. 

— Bunico! Ai un musafir! strigă ea. 

Gwen îşi făcu apariţia pe coridor, iar chipul i se lumină la 
vederea lui Ben Cooper alături de Helen. Purta un şorţ, iar 
mâinile - pe care încerca să le şteargă pe un prosop în timp 
ce se îndrepta spre uşă - îi erau pline de făină. IlI bătu pe 
Cooper uşor pe braţ. 

— Intră, o să pun din nou de ceai. Nu mai stai puţin, 
Helen? 

— lmi pare rău, trebuie să plec. 

Gwen rămas în prag, făcând cu mâna şi zâmbindu-i 
complice lui Helen, în timp ce aceasta mergea către 
maşină. Cooper aşteptă plin de speranţă până ce Helen 
porni motorul şi îşi prinse centura de siguranţă. Fu 
recompensat cu o privire fugară şi cu umbra unui zâmbet. 
Căldura care îi străbătu trupul nu putea fi pusă doar pe 
seama soarelui şi a pavajului încins. 

Gwen Dickinson îl trezi din visare trăgându-l de braţ. 

— Aşadar, intri sau ai de gând să rămâi aici şi să căşti 
gura toată ziua? 

Cooper se simţi jenat de sclipirea cunoscătoare din ochii 
bătrânei, aşa că încercă să-şi reintre în rolul de poliţist. 

— Soţul dumneavoastră nu este acasă, doamnă 
Dickinson? 

— Nu, nu este, răspunse ea. Trebuie să fie la Wilford 
Cutts, dacă ai nevoie de el. Intotdeauna e ori acolo, ori la 
cârciumă. 

— Dacă tot mă aflu aici, poate schimbam câteva cuvinte. 

— Doar dacă stai puţin jos şi bei o cană cu ceai. 

Cooper o urmă în bucătărie, simțind din nou răcoarea 
casei, cu pereţii ei groşi, de piatră, meniţi să nu lase 
căldura să intre. Luni crezuse că răcoarea aceea era, în 
parte, efectul circumstanțelor, al senzaţiei pe care i-o 
dădea prezenţa morţii, însă şi astăzi temperatura din 
interiorul casei era suficient de scăzută pentru a-l face să 
tremure de îndată ce soarele rămas în urmă. 

Gwen Dickinson lăsă ibricul electric să dea în clocot şi 
încălzi un ceainic. Deschise apoi dulapul şi aşeză pe o 
farfurie o jumătate de pachet de biscuiţi digestivi. 

— Imi pare rău că nu sunt cu ciocolata, îşi ceru ea scuze. 
Tinerilor le plac biscuiţii cu ciocolată. 

— Nu face nimic. 

— Harry are necazuri? întreba ea deodată, întorcându-se 
spre Cooper şi privindu-l fix în ochi. 

Cooper clatină din cap. 

— E un martor important, o linişti el. 

— Pentru că a descoperit pantoful acela... 

— Pantoful sport, exact. Avem însă motive să credem că 
s-ar fi putut afla pe Răzor şi atunci când a fost ucisă Laura 
Vernon. 

Gwen îl privi lung, apucând farfuria cu biscuiţi. Ibricul 
fierbea neobservat, emanând un nor de abur care plutea în 
jurul capului bătrânei, până când, în cele din urmă, se opri 
singur. 

— Ce înseamnă asta? 

— S-ar putea să fi văzut ceva, lămuri Cooper. Sau pe 
cineva... 

— A, înţeleg... 

Privi absenta către ibric şi apoi către farfuria pe care o 
ţinea în mână. Puse biscuiţii jos, îi dădu drumul din nou 

ibricului şi turnă apa clocotită în ceainic; apoi ridica din nou 
farfuria. 

— Nu vrei să iei loc? întreba ea. Aşază-te în unul dintre 
fotolii! 

— Duc eu tava, se oferi Cooper, observând tremurul 
mâinilor bătrânei. 

— A declarat cineva că l-a văzut? se interesă Gwen, după 
ce se aşezară unul în faţa celuilalt, de ambele părţi ale unei 
măsuţe de cafea, peste care era pus un geam. L-a văzut 
cineva pe Harry? 

— Da. Cel puţin, noi credem că ar fi putut fi Harry. Pe 
Răzor. 

— Dar se duce acolo în fiecare zi, îl informă ea, părând 
mai relaxată. Să o plimbe pe Jess. In fiecare zi. 

— Se duce acolo la intervale regulate? E firesc pentru un 
stăpân conştiincios, nu? A devenit deja o rutina... 

— Da, exact, o rutină. La nouă dimineaţa, după ce ia 
micul dejun şi la şase seara. 

— Nu schimba traseul, măcar din când în când? 

— E acelaşi de fiecare dată. 

— Şi sâmbătă noaptea? 

— La fel. Ora şase. Se aşază să-şi ia masa când se 
întoarce. Spune că plimbarea îi face poftă de mâncare. 

Cooper înclina din cap, aşteptând ca Gwen să îi toarne 
ceaiul. Sub tivul rochiei, picioarele femeii păreau dureros de 
umflate, iar partea de jos a mânecilor jachetei albastre de 
lână era umplută cu bucăţi de şerveţele, pregătite pentru 
următoarea criză de plâns. 

— A menţionat cumva soţul dumneavoastră că ar fi văzut 
pe cineva când a ieşit la plimbare în seara aceea? 

— Adică pe fata de la Piciorul Muntelui? 

— Nu neapărat. Pe oricine. 

— Nu, spuse Gwen. N-a spus nimic de genul ăsta... Făcu 
o pauză de o clipa şi îi oferi lui Cooper un biscuit. Nu-l 
cunoşti prea bine pe Harry, nu-i aşa? 

— Nu, n-am avut ocazia să petrec prea mult timp cu 
dânsul. 

— Ei bine, vezi tu, nici dacă ar fi văzut pe cineva, n-ar fi 

spus. Aşa e el. 

— Nu v-ar spune dacă ar întâlni pe cineva în timp ce 
plimbă câinele? 

— Nu. N-ar vedea motivul pentru care să o facă. 

— Dar de atunci încoace? De când a aflat că Laura 
Vernon a fost ucisă acolo? Dacă şi-ar aminti că a văzut pe 
cineva, ar fi posibil să nu spună? 

— Mie nu mi-ar spune, răspunse Gwen simplu. 

— Înţeleg... Soţul dumneavoastră a mai ieşit cumva încă 
o dată în ziua aceea, ceva mai târziu? După-masă? 

— De regulă se duce la Drover, spuse ea. 

— Şi în noaptea aceea s-a dus, ca de obicei? 

— Da, sunt convinsă. 

— Pe la ce oră se întâmpla asta? 

— Nu-mi amintesc, mărturisi Gwen. 

— După şapte? 

— A, da! Nu-şi termină niciodată ceaiul înainte de şapte. 

— După opt, atunci? 

— Chiar n-aş putea să spun. Probabil. 

Cooper îşi auzise tonul agresiv din propria voce şi ezită, 
văzând că Gwen începea să tremure. | se făcu milă de ea şi 
nu dori să-i accentueze supărarea. La urma urmei, ea nu 
era decât unul dintre acei inocenți care se trezesc prinşi 
într-un vârtej pe care nu-l înţeleg. Se gândi la mama lui, 
pentru care lucrurile scăpaseră complet de sub control. Nu- 
şi dorea să fie nici măcar parţial responsabil pentru a fi 
împins pe altcineva către marginea prăpastiei. 

— Mai am doar câteva întrebări, doamnă Dickinson. După 
aceea n-am să vă mai deranjez. Imi dau seama că trebuie 
să vă fie greu... 

— Nu-i nimic, spuse ea. Bărbaţii ceilalţi m-au cam 
speriat, dar, dacă e vorba de tine, nu-mi fac probleme. 

Cooper zâmbi, impresionat de încrederea pe care i-o 
acorda bătrâna, însă nu foarte convins că era în stare să nu 
o dezamăgească. 

— Mă întreb dacă domnul Dickinson a luat câinele cu 
dumnealui când a ieşit a doua oară. Mai exact, când a 
plecat la cârciumă... 

— Pe Jess? A, sigur! Nu pleacă nicăieri fără ea. Gwen 
trase adânc aer în piept. Au spus că ar fi întâlnit-o acolo pe 
fata de la Piciorul Muntelui? 

Pe Cooper îl surprinse întrebarea ei şi se miră cum de îi 
venise în minte lui Gwen Dickinson această idee. Evită în 
mod deliberat să-i ofere un răspuns. 

— O numiţi întruna „fata de la Piciorul Muntelui”, doamnă 
Dickinson. Dar o cheamă Vernon. 

— Da, ştiu asta. Dar acolo locuieşte, la Piciorul Muntelui, 
nu? 

Zicând acestea, bătrâna făcu un semn cu capul spre 
fereastră. Dar acolo nu se zăreau decât grădina, linia 
copacilor şi dealul scăldat în lumina soarelui, dincolo de ele. 

— Să înţeleg că îi cunoaşteţi pe domnul şi pe doamna 
Vernon? 

— Sunt venetici. 

— Asta înseamnă da sau nu? 

Gwen făcu un gest cu mâinile. Cooper cunoştea 
semnificaţia acelui gest. El spunea că pe străini nu-i poţi 
cunoaşte niciodată cu adevărat, nu în adevăratul sens al 
cuvântului. Poate că-i saluţi atunci când îi întâlneşti pe 
stradă sau la magazin, îi laşi să-ţi cumpere ceva de băut la 
cârciumă sau chiar împărţi o strană cu ei în biserică. Însă 
nu ai cum să-i cunoşti - nu aşa cum îi cunoşti pe oamenii 
care au locuit întotdeauna în acelaşi sat cu tine, oamenii pe 
ai căror părinţi, bunici şi stră-străbunicii i-ai cunoscut şi ai 
căror bunici i-au cunoscut pe stră-străbunicii tai; oamenii 
dintre care o mare parte ar putea foarte bine să fi fost veri 
de gradul întâi sau al doilea. Aceştia sunt oamenii pe care îi 
cunoşti într-adevăr. 

— Nu am făcut niciodată cunoştinţă personal, mărturisi 
Gwen. Ei nu erau cunoscuți prin partea locului. Nu cu 
adevărat. Îl privi cu o oarecare nelinişte, pentru a se 
asigura că se făcuse înţeleasă. 

— Desigur. 

Da, pe oameni îi cunoşteai cu adevărat doar atunci când 
ştiai totul despre ei: din momentul exact când fuseseră 
concepuţi - în zona cu iarbă înaltă din spatele primăriei 

satului - până la primul cuvânt pe care îl rostiseră şi apoi 
până la conţinutul foii lor matricole de la sfârşitul clasei a 
cincea. Trebuia să ştii ce număr purtau la pantofi, ce datorii 
aveau la bancă, când avuseseră varicelă ultima dată şi la 
ce picior aveau unghia aceea încarnată. Trebuia să ştii cu 
cine avuseseră o relaţie intimă prima dată, ce marcă de 
prezervativ folosiseră şi dacă experienţa fusese 
satisfăcătoare. Asta însemna să cunoşti pe cineva! 

— Însă i-am văzut, admise bătrâna. Pe cei de la Piciorul 
Muntelui... 

— Ce-mi puteţi spune despre fată, despre Laura? 

— N-a mers niciodată la şcoala din sat - era deja prea 
mare când au sosit aici. N-a mers nici măcar la şcoala cea 
mare din Edendale. Nu, domnişoara mergea la o şcoală 
privata. Locul ăla din Wardworth, cum îi spune... 

— High Carrs. 

— Exact! O duceau mereu cu maşina, în fiecare 
dimineaţă şi o aduceau tot cu maşina, la amiază. In 
weekenduri plecau întotdeauna pe undeva - la cumpărături 
în Sheffield, sau ceva de genul ăsta. Lecţii de călărie şi mai 
ştiu eu ce altceva... N-a avut niciodată de-a face cu vreuna 
dintre fetele din sat şi nici cu vreunul dintre băieţi, cu toate 
că mulţi şi-ar fi dorit să o cunoască mai bine - de asta nu 
mă îndoiesc. O ţineau departe de ochii lumii - acolo, acasă, 
sau la mare distanţă de locurile astea. Aşadar, ea n-a făcut 
niciodată parte dintre cei din sat, nu? Nici ea şi nici fratele 
ăla al ei. N-ar fi avut cum, nu în condiţiile astea... 

— Şi cât de bine credeţi că o cunoştea soţul 
dumneavoastră pe Laura? 

Gwen se însufleţi dintr-odată, buza ridicându-i-se pentru 
a-i dezveli proteza, afişând ceva ce părea aproape un rânjet 
răutăcios. Cooper muşcase o bucată prea mare de biscuit şi 
aproape că se îneca. 

— Eşti sigur că ai ascultat ce ţi-am spus până acum? 

— Bineînţeles că am ascultat! 

— Nu ţi-am zis că mie nu-mi spune nimic? De unde să 
ştiu eu dacă o cunoştea? Ea n-a fost niciodată pe aici, pe la 
noi. Aşadar, cum aş putea şti? 

— Îmi pare râu, spuse el sincer. Desigur, va trebui să-l 
întreb personal. 

— Şi crezi că îţi va spune ţie ceva? 

— E în interesul dumnealui. O atitudine necooperantă n-o 
să-i fie de niciun ajutor. 

— Încearcă să-i explici /ui asta. Eu îţi urez succes! 

Bătrâna se relaxa în scaunul ei, calmându-se din nou, la 
fel de rapid cum se aprinsese. Apoi îl privi sfioasă, ca şi 
cum i-ar fi fost ruşine că izbucnise aşa. 

— Am auzit că a avut oarecare neînţelegeri cu şefii mei, 
spuse Cooper, atingând cu delicateţe un subiect care îl 
intriga. 

— Şi şi-a închipuit că e mare deştept pentru că a făcut 
asta! Femeia oftă şi puse pe masă cana băută pe jumătate. 
A fost întotdeauna un răzvrătit. Un om încăpățânat. De 
când îl ştiu eu a fost aşa. Asta era unul dintre lucrurile care 
îmi plăceau la el pe vremea când eram fată. Pe atunci, 
credeam că e vorba despre orgoliul acela tipic masculin. 
Acum... în fine, aşa cum spuneam, e foarte îndărătnic. 
Harry Dickinson este un bătrân nesuferit şi incomod. Toată 
lumea ştie asta! 

Din felul în care vorbea bătrâna, lui Cooper i se păru că 
tocmai încăpăţânarea asta a bărbatului era chiar şi acum 
lucrul care ei îi plăcea cel mai mult la Harry. Acum, că 
atracţia fizică dispăruse şi povestea lor de dragoste intrase 
de mult pe un făgaş familiar şi tihnit, soţul ei încă mai avea 
acele calităţi care făceau ca vocea ei să se înmoaie şi ochii 
palizi să-i rătăcească aiurea, ca şi cum ar fi privit dincolo de 
pereţii casei, către umbrele unui trecut mai fericit. Poate că 
mariajul lor nu era unul fericit, însă cu siguranţă altceva 
luase locul fericirii - un fel de stabilitate, un echilibru 
necesar. Cei doi bătrâni erau ca două dintre acele stânci 
antice rezemate una de alta pe Raven's Side - brăzdate şi 
decolorate de vreme, cu suprafeţele lor tari săpând una în 
alta, însă şlefuite una după forma alteia de anii ce se 
scurseseră peste ele. Dacă una din stâncile acelea avea să 
se prăbuşească, cealaltă nu mai avea niciun viitor. 

— Sigur, acum lui îi stă mintea mai mult la amicii ăia ai 

lui decât la mine, se plânse Gwen. Sam Beeley şi Wilford 
Cutts. 

— Sunt sigur că nu este aşa, o consolă Cooper. 

— Şi Helen susţine acelaşi lucru. Insă eu nu sunt sigură. 
Chiar deloc. 

— Îi cunoaşte de multă vreme, nu? 

— Dintotdeauna. De când erau toţi tineri şi necăsătoriți. 
Dinainte să mă cunoască pe mine. Atunci când te 
căsătoreşti, te gândeşti că tu vei fi persoana cea mai 
importanta din viaţa celuilalt. Însă Harry nu mi-a permis 
niciodată să intervin între el şi amicii lui. 

Pentru o clipă, vocea lui Gwen se înăspri din nou, iar 
privirea i se aţinti asupra lui Cooper, ca şi cum el i-ar fi 
amintit de prezent. 

— Ştii, au lucrat împreună, în mină, îi explică ea. Şi s-au 
înrolat împreună în armată. Erau tineri pe atunci. Au servit 
în acelaşi regiment şi s-au întors din război mai apropiaţi ca 
oricând. Apoi au coborât din nou în mină. Însă războiul a 
distrus minele de plumb la fel cum i-a ucis şi pe toţi 
oamenii aceia. Până atunci, lucraseră în mină la celelalte 
extracţii... nu în minele de plumb. 

— Fluorină şi piatră de calcar. 

În zonă se făceau extracţii de plumb încă de pe vremea 
romanilor. Cooper ştia că plumbul încă mai era exploatat în 
minele care mai rămăseseră funcţionale prin partea locului, 
însă numai ca produs secundar, pe lângă celelalte minerale 
solicitate de industria modernă. Piatra de calcar, extrasă 
din minele şi carierele din împrejurimi, îşi găsea utilitatea în 
orice domeniu - de la aspirină la adezivul folosit pentru 
faianţă, de la detergenţi la ciment. Şi mai erau şi celelalte 
lucruri: baritina, blendă şi calcit; plus fluorina decorativă 
fără egal, cunoscută sub denumirea Blue John Stone. 
Zăcămintele de minerale de sub Peak District păreau 
inepuizabile. Însă plumbul nu îi mai era de folos nimănui. 

— Trebuie să fi ieşit la pensie de câţiva ani buni. 

— A, da! Dar asta nu-i împiedică să-şi petreacă tot timpul 
împreună. Soţia lui Sam Beeley a murit cu doar vreo doi ani 
în urmă, însă acum Wilford Cutts... Doris a lui s-a prăpădit 

de multă vreme. 

— Doamna Cutts este decedată? 

— A avut pneumonie, biata de ea! Ei, de când a murit 
doamna Beeley, sunt mai rău decât oricând, toţi trei. Îşi 
petrec toată ziua sus, la ferma aia mică, iar nopţile şi le 
pierd prin Drover. E clar că eu nu mai contez! 

— Bărbaţilor le place să-şi petreacă timpul în compania 
altor bărbaţi, să discute despre lucruri care pentru femei nu 
prezintă cine ştie ce interes. 

Gwen îl privi tăios, iar el se simţi ca şi când ea ar fi putut 
vedea prin el. 

— Serios? Şi tu procedezi des aşa, tinere? 

— Aaa... 

Ea flutura din mâna a lehamite, scutindu-l de răspuns. 

— Lasă... Vad şi eu ce fel de băiat eşti tu. 

— Doamna Dickinson, eu chiar am impresia că soţul 
dumneavoastră ar putea şti ceva, dar nu ne spune. 

Gwen începu deodată să râdă. Mâinile ei se agitau pe 
pieptul jachetei verzi de lână, iar vinişoarele albastre 
zvâcneau pe sub piele, ca nişte râme scoase la lumină. 

— Daca nu s-ar purta misterios ar fi pentru prima oară în 
viaţa lui! zise ea. Ţi-am spus doar: e cel mai posac şi mai 
nesuferit bătrân pe care l-ai cunoscut vreodată. Şi nimeni 
nu-l cunoaşte mai bine ca mine! 

— Şi chiar nu vi s-a destăinuit niciodată, doamnă 
Dickinson? 

— Cap sec! Păi, nu asta ţi-am tot spus până acum?! Dacă 
vrei să afli cui îi destăinuie tot felul de lucruri, încearcă la 
ăia doi. Cu ei îşi petrece tot timpul. N-are rost să mă întrebi 
pe mine ce ştie el; eu sunt ultima persoană căreia i-ar 
spune! 

Cooper îşi goli ceaşca şi îşi scutură mâinile de firimituri. 

— Vă mulţumesc pentru ceai, doamna Dickinson! 

— Să nu te superi pentru ceea ce am spus... Câteodată 
nu sunt decât o bătrână proastă... 

— Mi-aţi fost de mare ajutor. 

— Eşti un tânăr cumsecade... Mai treci şi mâine pe la 
noi? Vino puţin mai devreme, când e şi Helen aici. Ştii, mi-a 

tot vorbit despre tine... 

Cooper ezită. Invitaţia suna tentant. O parte din el simţea 
că aici i se oferea şansa ca în viaţa lui să se petreacă, în 
sfârşit, ceva plăcut. Şi mai ştia că şansele astea, dacă nu 
profiţi de ele atunci când ţi se oferă, au prostul obicei de a 
nu se mai ivi a doua oară. Se gândi apoi la toate 
responsabilităţile care apăsau pe umerii lui. Pentru numele 
lui Dumnezeu, se afla în plină anchetă a unei crime! Asta 
dacă nu mai lua în consideraţie şi criza de acasă şi, mai 
presus de orice, situaţia mamei lui, care avea nevoie de 
toată dragostea şi de sprijinul pe care el i le putea oferi. 

— Îmi pare rău, nu pot să vă promit. În momentul de faţa 
sunt foarte multe de rezolvat. 

— Imi dau seama... Dar o să-i para rău dacă nu te vede. 

— Credeţi că aş putea să-l găsesc pe soțul 
dumneavoastră la Thorpe Farm? 

— Sigur! El şi Jess au plecat cu multe ore în urmă. 

— Atunci o să trec pe acolo, să văd dacă dau de dânsul. 
Şi nu vă faceţi griji - sunt doar chestiuni de rutină. 

Gwen îl însoţi până la uşa. Apoi puse mâna pe braţul lui. 

— Nu mă puteţi obliga să furnizez probe împotriva lui, 
nu? se interesa ea. 

— Şi de ce am vrea să facem aşa ceva, doamnă 
Dickinson? 

Femeia clătină din cap plictisită. 

— Of, ştiu! Sunt doar chestiuni de rutină. Ştiu! 

Nici Ben Cooper nu ştia ce să răspundă la propria 
întrebare. 

Mirosul de fum era puternic şi înecăcios, asemenea 
cauciucului ars. Insă nu era nici pe departe la fel de 
puternic precum celălalt miros, care plutea asemenea unui 
nor de ceaţă malefic asupra clădirilor dărăpănate şi asupra 
padocurilor în care iarba crescuse peste măsură. Era 
mirosul dulceag, bolnăvicios, al descompunerii avansate, 
mirosul materiei organice ajunse în pragul putrefacţiei şi al 
emisiei de gaze fermentate. 

Cooper îi descoperise pe cei trei bătrâni folosindu-şi 
nasul. Făceau o grămadă mare de compost, aflându-se 
undeva departe de privirile celor care treceau pe drumul 
către casa de la Thorpe Farm. Instalat pe un balot de paie, 
Sam Beeley supraveghea întreaga operaţiune, în timp ce 
Harry Dickinson şi Wilford Cutts îşi dăduseră gecile jos şi 
mânuiau două furci, cu mânecile suflecate, dezvelindu-şi 
pielea albă a braţelor. Doi tineri scoteau mizeria dintr-o 
construcţie de BCA din apropiere, lăsând permanent în 
urma roabei o dâră de bălegar închis la culoare, umed şi 
plin de paie. Acesta ajungea în roabe negru şi aburind, 
asemenea unor enorme budinci de Crăciun. La câţiva metri 
distanţă, o grămadă de paie uscate ardea cu vâlvătăi, 
creând o cortină de fum gros şi negru, ce plutea dincolo de 
clădirile anexe, dispersându-se printre tufele de ferigă de 
pe deal. Mirosul acesteia nu putea acoperi duhoarea 
bălegarului proaspăt făcut grămezi pe sol. Mirosul era 
copleşitor. 

Wilford îl zări pe Cooper apropiindu-se şi arătă spre el cu 
furca, străpungând aerul. 

— Uite cine vine! Băieți, avem probleme. 

— Nuu, băiatul ăsta e un erou, spuse Sam. Tocmai l-a 
arestat pe suspectul numărul unu. A rezolvat cazul, vă spun 
eu! 

— De unul singur? 

— Probabil împins puţin de la spate. 

— Poate că a venit să se ofere voluntar, spuse Harry, 
sprijinindu-se în furca sa. Cămaşa bărbatului era descheiata 
la guler şi se putea zări linia clară în dreptul căreia bronzul 
de pe ceafă întâlnea pielea palidă, decolorată, de pe gât şi 
piept, care nu văzuse soarele de ani de zile. Ai fi zis că era 
alcătuit din două părţi de la doi bărbaţi total diferiţi, care 
fuseseră alipite. Lui Cooper îi veni în minte, complet aiurea, 
monstrul lui Frankenstein, creatura al cărei cap era cusut 
grosolan de corpul altcuiva. 

— A, atunci pune mâna pe o roabă goală, spuse Sam. 
Asta dacă nu cumva ai idee cum se face compostul. 

— Tot ce trebuie să faci este să îl aşezi grămada, iar el 
putrezeşte din nou, spuse Cooper, hotărât să păstreze o 
atmosferă prieteneasca. Aşa este? 

— O, nu, nici vorbă! 

— Nici vorba! repetă Wilford. Fabricarea compostului 
este o artă. Are nevoie de multă grijă... Ca un copil. 

Unul dintre tineri trecu pe lângă ei cu o altă încărcătură 
de gunoi de grajd. Cooper se dădu puţin înapoi atunci când 
din roabă alunecă nişte mizerie urât mirositoare. Văzu că 
aceasta era alcătuită din nişte grămăjoare nedesluşite de 
paie umede şi murdare şi excremente de animal, parţial 
descompuse. Imediat ce mizeria ateriză, nişte musculiţe 
maronii apărură de nici unde şi se aşezară pe ea, studiind 
atent murdăria cu trompele lor. 

— Asta e materie de calitate, spuse Wilford. la adulmecă 
puţin grămada aia. 

— Presupun că o folosiţi pentru gradina de legume. 

— Ei, legumele au nevoie de un anumit tip de compost! 

— Sânge şi oase. De asta ai nevoie pentru legume, 
explică Harry. 

Sam râse zgomotos. 

— Sânge şi oase. Sânge şi oase... O, da! 

Dintr-un şopron aflat undeva în spate se auziră căini 
lătrând şi găini cloncănind. Însă de data asta la mica fermă 
era ceva mai multă linişte decât îşi amintea Cooper de la 
ultima vizită pe care o făcuse aici cu Diane Fry. Scena pe 
care o avea în faţă era ciudat de calmă, ca şi cum bătrânii 

stăteau aşezaţi în jurul unei capodopere bizare, pe care o 
creaseră pentru Galeria Naţională de Artă. 

— Sângele conţine mult nitrogen, spuse Wilford. lar 
oasele - fosfor. Nimic mai bun pentru crucifere! 

O altă încărcătură de bălegar fu aruncată peste grămadă. 
Wilford şi Harry o aranjară cu furcile, după care Harry se 
urcă în vârf şi începu să calce în picioare mormanul de 
gunoi, cu cizmele lui negre de cauciuc. 

— Domnule Dickinson, aş dori să discut cu 
dumneavoastră, îl anunţă Cooper privindu-l de jos în sus. 

Grămada de compost atinsese o înălţime de aproximativ 
un metru. Harry se afla mult deasupra lui Cooper - o 
momâie ciudată, care mărşăluia pe mormanul de compost, 
asemenea unei santinele la datorie. Cooper fu nevoit să-şi 
pună mâna pavăză în dreptul ochilor, pentru a se apăra de 
soare, atunci când privi în sus spre bătrân. 

— Într-un minut, promise Harry. 

Wilford îi înmâna doi ţăruşi groşi de lemn, având 
aproximativ doi metri fiecare. Harry alese cu grija un loc şi 
înfipse adânc primul ţăruş. Acesta se afundă în morman cu 
un plescăit, emanând un nou damf de materie descompusă. 
Apoi, bărbatul se lăsă cu toată greutatea pe capătul parului 
până când acesta încetă să se afunde, mai bine de 
jumătate de metru rămânând în afară. 

— Trebuie să-i faci puţin loc să respire, explică Wilford în 
timp ce Harry înfigea al doilea ţăruş în grămadă. 

Tânărul cu roaba trecu din nou pe lângă ei, aruncând o 
privire în lături, către Cooper, căruia îi mai adresă şi un 
rânjet complice. Avea părul blond, tuns foarte scurt şi un 
cercel în urechea dreaptă. Era cam de aceeaşi înălţime ca 
detectivul şi avea muşchii braţelor şi ai umerilor foarte bine 
dezvoltați. Purta nişte blugi uzaţi şi era dezbrăcat până la 
brâu. Torsul lui era unsuros din cauza transpiraţiei rezultate 
în urma efortului şi a căldurii sufocante din grajd. La câţiva 
metri distanţă, celălalt tânăr arunca nişte crengi şi câteva 
braţe de paie pe foc, pentru a-l înteţi. Paiele se aprinseră, 
iar flăcările se ridicară instantaneu în văzduh. 

Ceva mai aproape, uriaşul morman de compost licărea şi 

scotea aburi; prin pâcla aceea roiau o puzderie de muşte de 
bălegar, în căutarea zonelor celor mai mirositoare şi mai 
ademenitoare. Cooper îşi acoperi gura şi nasul, având o 
uşoară senzaţie de leşin. Era obişnuit cu tot felul de 
mirosuri specifice fermei, însă acesta era prea de tot! 

— Domnule Dickinson, trebuie neapărat să discut cu 
dumneavoastră. 

— Să ştii că n-o să mai miroasă atunci când e gata, îl 
asigură Sam. 

— Acum, v-aş ruga! izbucni Cooper, simțind că-şi pierdea 
răbdarea. 

Cei trei bătrâni puseră în scena un întreg spectacol 
pentru a se arăta impresionați de tonul lui autoritar. Harry 
luă o poziţie de drepţi în cizmele lui de cauciuc şi salută 
lent. Wilford îşi ridică furca pe umăr, ca pe o puşcă. Sam se 
ridica de pe găleata lui şi îl privi pe Cooper pe deasupra 
grămezii de compost, afişând un rânjet şmecher. 

— O să faci mari progrese, tinere, spuse el. Într-o bună zi, 
ai putea să ajungi şeful poliţiei. Nu trebuie decât să scapi 
de toţi ăia care au un rang mai mare ca al tău! 

Bătrânii începură să râdă, iar Cooper îi privi încruntat. 
Căldura începea deja să-l supere. Se simţea stors de puteri 
şi irascibil. Fu uşurat atunci când Harry cobori cu grijă de pe 
grămada de compost şi veni lângă el. 

— Eu mi-am cam terminat treaba aici, spuse Harry. Dacă 
aştepţi puţin până o recuperez pe Jess, poţi să mă duci 
până acasă şi să vorbeşti cât ai chef. 

— Bine! acceptă Cooper, bucuros că se ivise ocazia să 
plece de la fermă. 

— Sânge şi oase, strigă Sam din spate atunci când 
Cooper o luă înapoi peste câmp. 

Însă Wilford veni după el şi îl ajunse din urmă la poartă. 

— O să-l supui din nou pe Harry la interogatoriu, spuse 
el. Aşa se cheamă, nu? interogatoriu... 

Mirosul de gunoi de grajd rămăsese impregnat în hainele, 
în părul şi în pielea lui Wilford şi în timp ce mergea, din 
cizme i se desprindeau bucăţi mici de compost. Respira 
puţin cam repede, iar pieptul îi sălta şi muşchii feţei i se 

încordaseră din cauza efortului. 

— După cum ştiţi, în momentul de faţă mă ocup de 
ancheta cazului Laura Vernon, domnule. 

— Vernonii ăştia! Să ştii că nu sunt aşa grozavi cum 
crede lumea. 

— Ce vreţi să spuneţi cu asta? 

— Au o grămadă de bani şi se cred nişte persoane foarte 
rafinate, însă nu sunt deloc aşa. Sunt o piază rea pentru 
satul ăsta! 

— Oamenii ca ei sunt întotdeauna priviţi cu 
resentimente. 

— A, da... Dartoată lumea ştie... 

— Ce ştie? 

Wilford ridica din umeri şi îşi lua şapca de pe cap, 
trecându-şi mâna prin păr. Porțiunea aceea neregulata, 
care refuzase să se lase prinsă de soare, ieşea în evidenţa 
pe scalpul plin de pistrui al bătrânului. 

— Presupun că nu contează... O să puneţi şi mai multe 
întrebări despre fată. 

— Bineînţeles că o vom face! Asta am făcut toată 
săptămâna. Dacă ştiţi ceva... 

— Nu, nu... Dar totuşi e adevărat, nu? Bătrânul îl privi pe 
Cooper, căutând încurajarea acestuia. Păcatele te prind 
întotdeauna din urmă. Aşa cum se spunea la noi, în mină, 
până la urmă, totul iese la lumina zilei... 

Cooper nu ştia ce să spună. Dar, oricum, Wilford nu 
aştepta un răspuns. Trecură pe lângă câteva dintre 
construcţiile improvizate înşirate de-a lungul potecii, 
ajungând, în cele din urmă, la adăpostul din piatră unde se 
afla capra aceea marţi, înainte de a reuşi să scape. 

— Capra a tăcut, constata Cooper. 

— Da, a cam tăcut. 

Aruncă o privire în adăpostul caprei, băgând capul de 
după colţ, însă adăpostul era gol. Animalul nu se zărea nici 
în padoc. Harry dispăruse în spatele altui adăpost, 
înconjurat cu un gard de sârmă şi apăru ţinând într-o mână 
o lesă de piele - la capătul căreia se afla labradorul cel 
negru iar în cealaltă o sacoşă de plastic. 

Când ajunseră la Toyota, Harry se aşeză pe un gard; îşi 
scoase cizmele de cauciuc pline de bălegar şi o pereche de 
şosete groase, etalându-şi picioarele albe şi slabe. Apoi 
scoase din punga de plastic o pereche de pantofi curaţi şi 
nişte şosete şi se încălţă. 

— Nu mă dau în vânt după munca asta, mă înţelegi, 
spuse el. Insă e o substanţa sută la suta naturală - bălegar. 
Dar coniţa o să fie tare nemulţumita când ajung acasă. 

In momentul în care Harry se urcă pe locul pasagerului în 
maşina încinsă, Cooper înţelese foarte bine motivele pentru 
care Gwen Dickinson avea toate motivele să se plângă. 


Andrew Milner intră pe aleea pietruita de la Piciorul 
Muntelui şi parcă în faţa unor stâlpi din lemn sculptat, 
aproape de Jaguarul lui Graham Vernon. Privi cu invidie la 
maşina albastră lucioasă, conştient de importanţa acelui 
obiect ca simbol al diferenţei de statut dintre el şi patronul 
său. Andrew merita doar un Ford Mondeo vechi de trei ani, 
ca orice agent de vânzări. 

Luă o geantă cu acte de pe locul de lângă şofer, inspiră 
adânc şi merse către uşa din faţă. Undeva sus, pe zidul de 
la intrare, era o cameră cu circuit închis, îndreptată spre 
locul unde se afla el. Apropiindu-se de trepte, Andrew îşi 
întoarse faţa de la obiectivul camerei. Razele soarelui, 
reflectate de zidurile albe ale casei, creau o perdea 
protectoare de căldură şi lumină puternică, prin care fu 
nevoit să-şi facă loc cu o oarecare dificultate. 

— Mă scuzati... Domnul Milner? 

Andrew privi în jur, surprins. Văzu un tânăr cu tenul 
închis la culoare, solid, privindu-l insistent din partea 
cealaltă a Jaguarului. Părea murdar şi neîngrijit, iar preţ de 
o clipă Andrew crezu că omul acela încerca probabil să-i 
fure maşina lui Graham Vernon; dar în cele din urmă îl 
recunoscu. 

— A... Daniel, nu? 

— Ne-am cunoscut mai demult, nu-i aşa? 

— Da. Uite... regret... Ştii tu... 

— Nu e vina dumneavoastră. Dumneavoastră lucraţi 

pentru tatăl meu, dar nu sunteţi ca el, nu? Daniel ocoli 
Jaguarul. Avea la el o legătură de chei cu o telecomandă 
pentru încuierea portierelor şi pentru alarmă. Explică: 
Aveam intenţia să împrumut maşina tatei, însă m-am 
răzgândit. Cred că mai bine merg pe jos. 

Andrew îl privi uluit pe Daniel atunci când acesta aruncă 
legătura de chei într-o vază mare de piatră, aflată lângă 
treptele de la intrare. Cheile dispărură la rădăcina unui 
arbust mic. 

— M-am gândit că măcar cineva dintre cei de aici ar 
trebui să va ceară scuze, spuse Daniel. 

— Mie? 

Tânărul veni mai aproape. 

— Îmi pare râu că aţi fost implicat. Dumneavoastră şi 
familia dumneavoastră... Nu cred că veţi auzi vreodată asta 
de la părinţii mei. Vedeţi, lor nu le pasă. Ei nu văd ce efect 
are treaba asta asupra altcuiva în afară de ei. 

Andrew nu mai ştia ce să spună. Strânse mai aproape de 
el mapa cu documente, căutând o replică potrivită în 
rezerva lui mentală de teme de conversaţie. 

— Eşti la facultate, nu? 

Daniel râse, apoi privi în altă parte, ca şi cum şi-ar fi 
pierdut dintr-odată interesul. 

— Sunt student la Exeter, la ştiinţe politice. E o altă lume. 

— Să se întâmple un lucru atât de îngrozitor... spuse 
Andrew, epuizându-şi stocul de fraze conversaţionale. 

Când tânărul începu să vorbească din nou, era ca şi cum 
s-ar fi adresat Jaguarului albastru, ca şi cum ar fi uitat că 
Andrew Milner era de faţă. 

— Ştiţi, am fost sunat la Exeter de îndată ce Laura a 
dispărut. Dar am crezut că plecase cu tipul ăla, prietenul ei, 
Simeon Holmes... M-am gândit că trebuia să se întâmple 
odată şi-odată. Aveam intenţia să mă întorc acasă, dar asta 
numai după ce mama şi tata şi-ar fi revenit din şocul 
descoperirii că fiica lor era o nimfomană în viaţa intima. 

— Înţeleg... 

— Ar fi trebuit să mă întorc fără întârziere. Nu-i aşa? Nu 
credeţi? 

— Nu eu trebuie să decid asta. Chiar... 

— Nu, nu e treaba nimănui... Doar a mea, conchise 
Daniel cu amărăciune. Îmi pare rău că v-am deranjat. 

O porni în jos, pe alee, cu mâinile îndesate în buzunarele 
blugilor şi cu umerii lăsaţi, mânios. Andrew îl privi până ce 
tânărul se opri câţiva metri mai încolo şi se întoarse să-i 
strige zeflemitor: 

— Nu mai staţi aşa, acolo! Intraţi în casă! Sunt sigur că 
mama e disponibilă. 

Andrew clătină din cap, confuz, însă urcă treptele pentru 
a suna la uşă. Îi deschise Charlotte Vernon, care arăta 
elegant într-un pulover de caşmir şi o pereche de pantaloni 
largi, crem. Îl privi pe Andrew timp de o clipă, apoi izbucni 
într-un râs ce-i trăda uimirea şi o oarecare urmă de isterie. 

— Tu! Ce Dumnezeu cauţi tu aici? 

Andrew se îmbujoră, trăgându-se nervos de cravată. 
Fruntea îi era încreţită, din cauza unei nelinişti continue. 

— Îmi cer scuze, Charlotte. Am nişte hârtii pe care 
trebuie să le semneze Graham. 

— A, serios?! Nişte hârtii importante? 

El flutură o mână, neajutorat, abia îndrăznind să o 
privească, conştient de sudoarea care i se strecura sub 
guler, îşi aminti dintr-odată de cheile maşinii, care zăceau 
aruncate în vasul de afara şi se întreba cum ar putea să 
aducă vorba despre ele. 

— Ai rămas fără cuvinte? întreba Charlotte. Cred că mai 
bine intri. Însă va trebui să rezolvi repede. 

— Îmi pare rău... leşi în oraş? 

— În scurt timp vom avea parte de marea noastră clipă 
de celebritate. 

— Poftim? 

Veni aproape de el, atingându-i braţul, iar pupilele i se 
dilatară instinctiv, în vreme ce ea savura sfiala bărbatului. 

— Eu şi Graham vom avea o apariţie televizata. Poliţia 
crede că va fi cât de cât de ajutor. 

— Aha, înţeleg. 

Andrew strânse mai tare mapa cu documente, aducând-o 
mai aproape de el, astfel încât aceasta să îi acopere zona 

abdominala, ca un talisman protector. Privirea sa rătăcea 
prin hol, uitându-se spre uşă, ca şi cum spera să scape 
cumva, încercă să se fofileze treptat către locul unde ştia 
că era biroul lui Graham. 

— Sunt convinsă că Graham o să dea extraordinar la 
televizor, nu crezi? 

— O, ba da. Are un discurs foarte clar. 

— Discurs clar... Asta e bine. Ce-i drept, are harul vorbirii, 
nu? E foarte convingător. Dar vreau să ştiu ce părere ai tu, 
Andrew? 

Andrew se trezi aproape înghesuit în perete, lângă un 
scrin antic incrustat, pe care îl admirase întotdeauna. În 
timp ce bâjbâia după ceva de care să se sprijine, mâna îi 
alunecă pe clapa acestuia, lăsând pe suprafaţa lustruita 
amprenta unei palme transpirate. 

— Despre ce i s-a întâmplat Laurei, adică? 

— Exact, Andrew. 

— L-au dus pe Lee Sherratt la interogatoriu, nu? 

Charlotte râse. Era un râs profund, gutural, înăsprit de 
fumul de ţigară şi uşor isteric. Apoi se opri brusc din râs şi îl 
strânse mai tare de mâneca sacoului. 

— Asta-i tot ce poţi face? Pe asta te bazezi? N-o să fie 
suficient, crede-mă! 

Andrew Milner îi simţi privirea îndepărtându-se de pe 
chipul lui, fixând un punct undeva, deasupra umărului lui. 
Întoarse capul şi îl zări pe Graham Vernon urmărindu-i din 
uşa biroului sau, cu un surâs batjocoritor pe chip. Andrew 
deveni dintr-odată dureros de conştient de faptul că trupul 
lui Charlotte era lipit de al lui, că sânii ei îi apăsau braţul, 
iar pelvisul ei era presat de şoldul lui. 

— Doreai să-mi vorbeşti, Andrew? îl întreba Graham. Sau 
se ocupa Charlotte de tine? 


Odată ajuns la el acasă, spălat şi aşezat pe scaunul lui 
din camera din faţă, cu pipa aprinsă, Harry părea mult mai 
abordabil decât fusese atunci când se afla printre prietenii 
lui. Pe măsuţa de lângă scaun avea un număr din ediţia 
Buxton Advertiser din dimineaţa respectivă. Pe prima 

pagină era o fotografie color de la ceremonia de împodobire 
a fântânilor din Great Hucklow. Anul acesta sătenii 
realizaseră din flori o imagine pe tema noului mileniu: două 
mii de ani de la naşterea lui lisus. Conform articolului, 
echipa muncise toată noaptea pentru a termina expoziţia 
pentru ceremonia de deschidere. 

— Scrie aici că poliţia analizează rezultatele testelor de 
laborator, spuse Harry, lovind uşor cu palma un articol din 
partea de jos a paginii. Şi că se aşteaptă să facă o arestare 
cât de curând. Aşa este? 

— Presupun că aşa trebuie să fie. 

— Inspectorul-şef Stewart Tailby, care conduce ancheta, 
a spus: „Eu rămân optimist”. Asta e o simplă abureală, sau 
ce? 

— Aş dori să vă întreb despre noaptea de sâmbătă, 
începu Cooper. 

— A, da? Vreo sâmbătă anume? 

— Sâmbătă trecută. În noaptea când presupunem noi că 
Laura Vernon a fost ucisă. 

— A, sâmbăta aia... Pai, să vedem... Era cald... 

Cooper citise transcrierea declaraţiilor iniţiale ale lui 
Harry Dickinson şi era hotărât să nu-l lase pe bătrân să-l 
abată de la întrebările pe care le avea de pus. 

— Spuneţi-mi ce aţi făcut în seara aceea, domnule 
Dickinson. 

— Începând de când? 

— De la ora şase, să spunem. 

— Am scos câinele la plimbare, răspunse Harry fără 
întârziere. Ora şase fix. Lui Jess îi place să-i fie respectată 
rutina. Coborâm pe drumul spre Răzor. Sub stânca de la 
Raven's Side, acela este locul ei preferat. 

— Întotdeauna mergeţi acolo? 

Harry trase din pipă. 

— Câteodată mai variez un pic. Adică atunci când am o 
dispoziţie puţin rebelă. 

— Dar în noaptea aceea v-aţi îndreptat către Raven's 
Side? 

— Exact! 

— Continuati, atunci. Ce aţi făcut cât a durat plimbarea? 

— Ce am făcut? Nu cine ştie ce... Chestiuni obişnuite. Am 
fumat o pipă. l-am dat lui Jess drumul din lesă, ca să facă o 
tura şi să-şi facă nevoile. Am stat puţin jos. După care m- 
am întors. 

— Pe cine aţi văzut în timp ce vă plimbaţi câinele? 

— A, doar gaşca obişnuită de criminali, spuse Harry. 

Lângă scaunul bătrânului se afla un mic scrin de mahon, 
bine lustruit şi uzat de vreme. În partea de sus, acesta avea 
un raft cu suporturi de pipă, un săculeţ de piele pentru 
tutun şi toate celelalte accesorii ale unui fumător de pipă. 
Sub raftul acela era uşiţa unui dulăpior. Pe podea, în faţa 
dulăpiorului, era o cutie cu cremă neagră de ghete, o cârpa 
şi o perie de ghete. Cooper aruncă o privire la încălţările 
lustruite ale lui Harry, după care se uită din nou în sus, 
întâlnind privirea bărbatului. 

— Era o întrebare serioasă, domnule Dickinson. 

— Bine, dar ai făcut o presupunere; ai presupus că aş fi 
văzut pe cineva. Încerci cumva să-mi întinzi o capcana? 
Pentru că nu va merge, îţi garantez eu! 

— Fără capcane, domnule Dickinson! 

„Să încercăm cu tăcerea, se gândi Cooper. Folosirea 
tăcerii e o tehnica eficientă. II forţează pe cel interogat să 
vorbească.” Aşa că aşteptă, presupunând că Harry avea să 
pretindă că nu văzuse pe nimeni. Insă Harry trase din pipă, 
fixând un punct din depărtare şi aşezându-se pe scaun într- 
o poziţie mai comoda. Singurul sunet care se auzea în 
cameră era ticăitul ceasului. De afară se auzi o camioneta 
trecând pe lângă casă. Murmurul confuz al televizorului se 
desluşea din camera vecină, unde Gwen urmărea o 
emisiune-concurs. Cooper începea să-şi piardă răbdarea. 
Harry părea atât de mulţumit şi de stăpân pe sine, de parca 
încă s-ar mai fi aflat pe Răzor, cu câinele la picioare, 
contemplând conturul Vrăjitoarelor şi reflectând, perfect 
calm, la treburile sale. 

— Aţi văzut pe cineva? întreba Cooper în cele din urma. 

— Dacă tot mă întrebi, răspunse Harry, am văzut nişte 
căţărători. 

— Ei v-au văzut pe dumneavoastră? 

— Mă îndoiesc. Erau jos, lângă pârâu, distrându-se. Cei 
tineri nu observă prea multe, nu? 

— Cât timp a durat plimbarea? 

— O jumătate de oră, până m-am întors aici. Gwen îmi 
pregătise ceaiul şi i-am dat de mâncare lui Jess. 

— Şi mai târziu, pe seară? 

— Am ieşit din nou, la Drover. Cam pe la şapte şi 
jumătate. M-am întâlnit cu Sam şi cu Wilford şi am băut 
împreună câteva pahare. Mulţi oameni de prin împrejurimi 
mă cunosc. Intreabă-l pe Kenny Lee. Asta e ceea ce se 
cheamă „alibi”, nu? 

— V-aţi dus direct acolo? 

— Şi de ce nu m-aş fi dus direct? 

— N-aţi făcut un ocol? Pe la Răzor, de pilda... 

— De ce să fi făcut aşa ceva? Trecusem deja pe acolo... 

— Aţi luat şi câinele? 

— Jess a fost cu mine. Dar Kenny te obligă să laşi câinii 
undeva în spate cât timp te afli în cârciuma lui. Spune că îi 
deranjează pe turişti. 

Cooper se întrebă dacă Harry avea să dorească să afle la 
un moment dat scopul acelor întrebări. Conchise că nu. 

— Avem un martor care a văzut pe cineva în zona unde a 
fost descoperit cadavrul Laurei Vernon, cam pe la şapte şi 
un sfert. Persoana văzuta corespundea descrierii 
dumneavoastră... 

In orice caz, descrierea fusese destul de vagă, aşa că, 
până la urmă, nu se putea spune că bătrânul îl inducea în 
eroare. 

— A, serios? replică Harry. Asta pică numai bine, atunci. 
O să vă ajute foarte mult. 

— Dar dumneavoastră, domnule Dickinson, numai ce mi- 
aţi spus că v-aţi întors acasă pe la şase şi jumătate. Am 
înţeles bine? 

— Da, aşa este. Ceaiul meu era gata. 

— ... Şi aţi mai spus că nu aţi mai ieşit până la şapte şi 
jumătate. Aşadar, conform spuselor dumneavoastră, la 
şapte şi un sfert eraţi aici, în casă. Aşa este? 

— Da. 

— Nu se poate să fi fost în ambele locuri în acelaşi timp. 

Harry ridică din umeri. 

— Asta e problema voastră, presupun. 

— Şi ziua de duminică? întrebă Cooper, dornic să 
schimbe subiectul. 

— Ce-i cu ea? 

— În ziua aia aţi ieşit la o plimbare pe Răzor cu câinele? 

— Ca de obicei: la noua dimineaţa şi la şase seara. 

— Pe acelaşi drum? Către Raven's Side? 

— Da. 

— Şi luni dimineaţa? La fel? 

— La ora nouă. 

— În cazul ăsta, pare puţin ciudat - nu? - că aţi găsit 
pantoful acela abia luni seara... Deja făcuserăţi patru 
drumuri în zona respectivă - unul cam în intervalul când a 
fost ucisa Laura Vernon şi trei după aceea. Şi n-aţi văzut 
nimic? 

Harry îşi scutura pipa în şemineu, privi lung la vatra 
goală, după care ridica ochii spre Cooper. Işi îngusta 
privirea şi îşi încorda maxilarul. Cooper avu senzaţia că 
urma o altă tăcere stânjenitoare. 

— Aveam de gând să discut cu Vernon, spuse Harry 
deodată. 

— Poftim? 

Cooper fu luat prin surprindere şi de informaţia primita, 
dar şi de faptul că Harry i-o oferise de bunăvoie, fără ca el 
să fie nevoit să i-o smulgă cu cleştele încins. 

— Sâmbătă seara... Mi s-a părut că l-am văzut pe 
Graham Vernon când eram la plimbare cu Jess. Aveam de 
gând să discut cu el. 

— Despre ce, domnule? 

— Aveam ceva ce doream să discut cu el. Ceva personal. 

— Despre...? 

— Ceva personal. 

— Cât de bine îl cunoaşteţi pe domnul Vernon? 

— Nu-l cunosc. Nu l-am întâlnit niciodată. 

— Şi atunci de ce doreaţi să vorbiţi cu el? 

— Am spus deja de două ori. N-am de gând să mai spun 
o dată. 

— AŞ putea să insist, domnule Dickinson. Aş putea să vă 
convoc la secţie, ca să ne ajutaţi la anchetă, iar acolo am 
iniţia un interogatoriu oficial şi v-am cere să daţi o altă 
declaraţie. 

— Dar eu chiar dau o declaraţie în momentul ăsta, insista 
Harry. Era o chestiune personală. lată declaraţia mea! 

— Dar înţelegeţi că, în caz că problema dumneavoastră 
personala are o legătură cât de mică cu fiica domnului 
Vernon... 

— Asta pot să-ţi spun eu: n-are! 

— Atunci probabil că are legătură cu familia 
dumneavoastră? 

Harry îi zâmbi plin de bunăvoință, ca unui elev isteţ. 

— Tot ce se poate, tinere. 

— Unde l-aţi întâlnit pe domnul Vernon? 

— lar faci presupuneri... 

— Mă scuzaţi...? 

— Am spus că doream să discut cu el. Dar nu l-am găsit. 
Dispăruse din nou. 

Acum, gândurile lui Cooper se îndreptau într-o alta 
direcţie. Şi-l imagina pe Harry Dickinson colindând pe Răzor 
cam pe la aceeaşi ora la care se aflau acolo atât Laura 
Vernon, cât şi tatăl ei, ca să nu mai vorbim de asasinul 
Laurei, oricare ar fi fost acela. Apoi se gândi la Gary 
Edwards, omul acela pasionat de păsări, care se aflase într- 
o poziţie extrem de avantajoasă, dar care, cu toate 
acestea, nu-l zărise decât pe unul din ei. Apoi înţelese că, 
dacă Harry l-ar fi întâlnit într-adevăr pe Graham Vernon 
când era la plimbare, atunci conversaţia lor ar fi făcut cu 
siguranţa ca Harry să ajungă înapoi acasă mai târziu decât 
de obicei. Dar l-ar fi făcut oare să întârzie peste ora şapte şi 
un sfert? In cazul ăsta şi Gwen ar fi trebuit să mintă... Pe de 
altă parte, ar fi făcut-o - nu? - ca să-l protejeze pe Harry... 

— Următoarea întrebare, îi  întrerupse Harry firul 
gândurilor. 

Cooper decise că lucrurile se complicaseră prea mult. 

— Deocamdată nu mai am întrebări, domnule Dickinson. 

— Nu? Harry păru dezamăgit. Işi ţuguie buzele şi îşi lăsă 
capul într-o parte. Păcat... Speram să am parte de o 
perpeleală în toată regula. Un interogatoriu... Ştii tu, ca în 
Cracker”. 

— Poftim? 

— Tipul ala gras care apărea la televizor. 

— Vă referiţi la Robbie Coltrane... Juca rolul unui psiholog 
criminalist. 

— Da. li întorcea pe ăia pe toate feţele... Ţipa la ei, îi 
înjura... Ameninţa să-i lovească dacă nu spuneau 
adevărul... Harry îl cântări pe Cooper cu o privire critica. 
Mda, în fine... Tu nu eşti ca el... Sau eşti, tinere? 

— Nu, domnule Dickinson. Eu nu sunt Cracker. Şi nu sunt 
nici inspectorul Morse. 

Cooper se ridică, gata să plece, îndesându-şi carnetul în 
buzunar. 

— Probabil va lua cineva din nou legătura cu 
dumneavoastră, domnule Dickinson. 

— Mi se pare corect. Cu siguranţă, mă veţi găsi fără 
probleme. 

— Vă mulţumesc pentru timpul acordat! 

Cooper ajunse la uşă şi aruncă o privire peste sat, izbit 
de contrastul dintre lumina puternică a soarelui care scălda 
strada şi cotloanele reci, umbroase şi mobila masivă din 
camera pe care o lăsase în urmă. Trecând dincolo de uşa 
de la Dial Cottage te simţeai ca şi cum ai fi ieşit dintr-o 
peşteră adâncă, în memoria ancestrală, peşterile trebuie să 
fi fost asociate cu ideea de siguranţă. Insă acolo existau 
întotdeauna şi pericole. Exista întotdeauna posibilitatea ca 
vreun animal sălbatic foarte periculos să stea la pândă în 
peştera aceea. Cooper se întoarse să-şi ia rămas-bun de la 


25 Serial britanic de televiziune, al cărui personaj principal este Eddie 
„Fitz” Fitzgerald - un psiholog criminalist (un cracker, în limbajul 
argotic). Robbie Coltrane - actorul din rolul principal - dă viaţa unui 
antierou clasic: infidel, alcoolic, fumător înrăit, supraponderal, 
dependent de jocuri de noroc, temperamental, sarcastic şi vulgar, dar, 
cu toate acestea, foarte cerebral şi extrem de priceput în meseria sa. 
(n.tr.). 

bătrân şi zări ochii acestuia, albaştri şi tăioşi, aţintiţi 
batjocoritor asupra lui. 

— Nu. Şi nici măcar Miss Marple?$5 nu eşti, îi mai spuse 
Harry. 


26 personaj celebru care apare în douăsprezece dintre romanele 
Agathei Christie, (n.red.). 

Biroul inspectorului-şef Tailby era una dintre puţinele 
încăperi de la sediul central al diviziei din Edendale care 
aveau aer condiţionat. În ultimele câteva săptămâni, se 
găsiseră o mulţime de pretexte pentru a se convoca 
întruniri care nu puteau fi ţinute decât în biroul 
inspectorului-şef, nicăieri altundeva. Totuşi, Ben Cooper era 
convins că vizita lui din după-amiaza aceea în biroul 
inspectorului avea o altă justificare decât temperatura 
insuportabilă. 

— Foarte interesant! comenta Tailby atunci când încheie 
trecerea în revistă a interogatoriilor de la Dial Cottage. Dar 
ia spune-mi, Cooper, simţi că l-ai strâns cu uşa suficient de 
tare? 

Cooper îşi aminti vorbele lui din timpul şedinţei de 
dimineaţă şi se întrebă daca inspectorul îl lua peste picior. 
Se bucura că luase decizia să nu menţioneze nimic din ceea 
ce se petrecuse la Thorpe Farm înainte de a reuşi să-l urce 
pe Harry în maşină. 

— Bătrânul are o fire destul de dificilă, domnule. 

— Ştiu. Poate că vom fi nevoiţi să-l aducem la secţie şi 
să-l interogăm cu mare băgare de seama. Asta o să-i cam 
dea planurile peste cap, nu? 

— Tot ce se poate. i 

— Şi ce înţelegi tu din toate astea, Cooper? II crezi? 

— Păi, oricât de ciudat ar părea, eu îl cred, domnule. 

— Hm... 

— Ei bine, eu cred ce mi-a spus din cauza lucrurilor pe 
care nu mi le-a spus, dacă mă înțelegeți... 

— Mi-e teamă că nu te înţeleg... 

— Ei bine, mie mi s-a părut că a evitat cu mare iscusința 
să spună o minciună. Daca existau lucruri pe care nu dorea 
să mi le spună, pur şi simplu se eschiva. Din acest motiv, 
eu cred că tot ceea ce mi-a spus este adevărat. Presupun 
că minciunile contravin principiilor lui. 

— Mai exista oare asemenea oameni? Poate că oi fi eu un 
inspector-şef bătrân şi cinic, dar credeam că principiile 
astea au dispărut odată cu George Washington... 

— E de modă veche, ştiu, însă pe aici mai sunt încă 
oameni care au fost crescuţi în felul ăsta. Şi am senzaţia că 
Harry Dickinson este unul dintre ei. Asta ar fi un motiv 
foarte bun pentru care nu spune mai mult decât este 
absolut necesar. Cu cât spui mai puţine, cu atât tentaţia de 
a minţi este mai mică. 

— Spune adevărul sau nu spune nimic! 

— Aşa este, domnule. Exact aşa! 

— Asta îmi spunea mie sergentul din schimbul de tură cu 
mulţi ani în urmă, pe vremea când abia fusesem recrutat, 
spuse Tailby. Dar asta chiar se întâmpla demult... Lucrurile 
se schimbă, Cooper. 

— Cu tot respectul, domnule, dar nu toate lucrurile se 
schimba. 

Tailby îşi trecu cu nădejde o mâna prin păr, ca şi cum ar 
fi încercat să amestece părul cărunt din faţă cu părul mai 
închis la culoare din spate, pentru a nu mai arata de parcă 
ar fi avut o tentativă complet eşuată de testare a 
produselor Grecian 2000. Era şi mai tras la faţă decât de 
obicei şi părea obosit. 

— În regulă. Aşadar, omul nostru cu păsările s-a înşelat 
asupra orelor? l-a văzut pe Dickinson şi pe câinele lui mai 
devreme decât credea? 

— Nu-i exclus. Poţi pierde noţiunea timpului când te afli 
sus, pe dealuri. Şi te poţi înşela foarte rău. 

— Va trebui să verificăm teoria asta împreună cu el. 
Tailby răsfoi un dosar cu rapoarte. La naiba! Nu scrie 
nicăieri dacă avea ceas sau dacă ceasul lui era bine reglat. 
De fapt, una peste alta, ăsta e mai mult o schiţa decât un 
interogatoriu... Cine s-a ocupat de el? făcu o grimasă. A, 
da... Sergentul Rennie. 

Repetând involuntar gestul inspectorului-şef, Cooper 
ridică o mâna pentru a-şi îndepărta o şuviţă de pe frunte, 
găsind câteva fire de par lipite de piele din cauza sudorii. 

— Nu pot să mă împac cu ideea că toţi oamenii aceia 

care prezintă interes pentru noi s-au aflat pe Răzor în 
acelaşi timp, spuse el. Laura, Harry Dickinson, Graham 
Vernon... Şi o a patra persoana - ucigaşul? Ar fi o 
coincidenţă mult prea mare... 

— Nu putem să-l lăsăm pe Dickinson să scape aşa uşor, 
refuzând să ne spună despre ce anume dorea să discute cu 
Graham Vernon, decise Tailby. 

— Putem dovedi cumva că motivele lui sunt relevante 
pentru anchetă? 

Tailby reflectă la întrebarea lui. 

— Faptul că Dickinson şi Vernon s-au aflat pe Răzor la 
momentul acela este foarte relevant. 

— Problema şi mai mare e ce anume făcea Vernon acolo, 
punctă Cooper. 

— Mă tem că membrii familiei Vernon mai au de răspuns 
la câteva întrebări. În mod clar, ceva nu se leagă în 
relatarea lor privind şirul evenimentelor ce au precedat 
dispariţia Laurei. Cu toate astea, au fost foarte convingători 
în timpul apariţiei televizate. Graham Vernon dă foarte bine 
la televizor. 

Gândindu-se la imaginea afişată de Vernon în faţa 
camerelor de televiziune, Ben Cooper nu era deloc 
impresionat. Ştia din propria experienţă că vorbele spuse 
de dragul camerelor TV aveau chiar şi mai puţine şanse de 
a se apropia de adevăr decât amestecul obişnuit de invenţii 
şi subterfugii cu care avea el de-a face în fiecare zi de 
lucru.  Minciunile spuse sub lumina strălucitoare a 
reflectoarelor şi în faţa camerelor de filmat erau tot 
minciuni până la urmă. 

Îl urmări pe Tailby jucându-se distrat cu nodul cravatei 
sale asemenea unui bărbat preocupat de aspectul său 
exterior şi ştia că inspectorul-şef simţea acelaşi lucru. 

— Cu Daniel Vernon cum rămâne? 

— A, în cazul lui există mulţi martori de încredere care 
declara că se afla în Exeter în momentele care ne 
interesează pe noi. S-ar părea că face parte din nu ştiu ce 
grupare de stânga, cu preocupări sociale. Nu-mi imaginez 
de unde i-au venit ideile astea! Ghinion încă o dată! Aveam 

o presimţire în privinţa tânărului Daniel. Până la urmă, l-am 
lăsat pe detectivul Weenink să treacă pe la Piciorul 
Muntelui, să-l întrebe despre aranjamentele privitoare la 
transport. A reieşit că tatăl lui s-a oferit să-i plătească 
drumul cu trenul sau chiar să meargă până la Devon ca să-l 
ia atunci când Laura a fost găsită moarta - luni. Însă Daniel 
a preferat să facă autostopul, iar asta i-a luat o noapte 
întreagă şi jumătate din dimineaţa zilei următoare. L-am 
găsit pe şoferul autocamionului pentru transportat vite care 
l-a lăsat la intersecţia 28 pe autostrada M1 la primele ore 
ale dimineţii. 

— Interesant... 

— Oamenii nu mai sunt atât de dornici ca pe vremea 
mea să-i ia în maşina lor pe tinerii neîngrijiţi aflaţi pe 
marginea drumului. 

— Nu asta... 

— Ştiu ce ai vrut să spui, Cooper. Şi sunt de acord cu 
tine. Dar asta poate să mai aştepte puţin. 

Cooper se întreba dacă acesta era semnalul ca el să 
plece. Inspectorul însă părea a fi dispus să-l asculte, aşa că 
hotări să mai insiste. 

— Care-i treaba cu Lee Sherratt, domnule? 

— Neagă tot. Spune că nu a avut niciun fel de relaţie cu 
Laura Vernon; că, de fapt, abia dacă o cunoştea. Dar 
prezervativul ăla folosit i-a cam luat piuitul. Analiza ADN o 
să-i vină de hac. Tot ce avem de făcut este să aşteptam 
rezultatele. 

— Care să dea de înţeles că băiatul a avut raporturi 
sexuale în aer liber? Analizele nu vor dovedi că a făcut sex 
cu Laura Vernon... 

— Dar ele vor fi suficiente ca să-l strângem puţin cu uşa. 
În orice caz, avem la îndemâna şi o alternativă... Sergentul 
Morgan l-a găsit pe iubitul Laurei. 

— Aha! 

— Un tânăr pe nume Simeon Holmes, în vârstă de 
şaptesprezece ani. Locuieşte în Edendale, pe proprietatea 
Devonshire. O ştii? 

Cooper o ştia foarte bine chiar. Patrulase prin zona aceea 

ca tânăr poliţist, ocupându-se de cursele cu maşini furate 
sau strângând informaţii despre traficanţii de droguri locali, 
care operau din clădirile de beton prefabricat, apărute 
acolo din greşeală prin anii '60. 

Proprietatea Devonshire ocupa suprafaţa cu altitudinea 
cea mai joasă de pe fundul văii, fiind situata acolo unde 
altădată se găseau mlaştini şi terenuri inundabile, până 
când, la un moment dat, acestea fuseseră asanate în 
grabă, pentru construirea ansamblului de locuinţe. In 35 de 
ani, umezeala îşi făcuse loc treptat în fundaţiile caselor, 
umplând pereţii de igrasie şi făcând uşile şi ferestrele să 
putrezească. Multe dintre case deveniseră practic de 
nelocuit, ciupercile crescând prin podele, iar apa 
scurgându-se prin acoperişuri. Dar sărmanii din Edendale 
aproape că nu aveau unde să plece în alta parte. In vale, 
acela era echivalentul zonelor centrale ale marilor oraşe. 

— Cum a ajuns băiatul ăsta să fie iubitul Laurei Vernon? 
Pare a fi total nepotrivit. 

— Nu cred că e genul de băiat pe care l-ar accepta 
părinţii ei, conchise Tailby. În primul rând, are o 
motocicleta. Spune că a întâlnit-o pe Laura aici, în oraş, 
într-o zi pe la ora prânzului, când amândoi ar fi trebuit să fie 
la şcoală. De fapt, spune că de la ea pornise totul şi că de 
atunci fata pleca mereu de la ore pentru a se întâlni cu el în 
diverse locuri convenabile. 

— Carevasăzică, o întindea... 

— Aşa se spune, mai nou? Credeam că se spune că i-o 
trăgea, nu că o întindea... 

— Mă refeream la faptul că lipseşte de la ore, domnule, 
nu la treaba cealaltă... 

— Aaa... Ei bine, după toate aparențele, făceau şi treaba 
cealaltă. Holmes declară că Laura i-ar fi spus că avea 
şaisprezece ani. 

— Aşa spun ei întotdeauna. 

— Dar e greu al naibii, nu? Cu siguranţa, eu nu mi-aş 
putea da seama dacă vreuna dintre fetele astea are 
cincisprezece sau şaisprezece ani. Uneori, arata de parcă n- 
ar avea mai puţin de optsprezece ani, când, de fapt, ele au 

doar doisprezece. Oricum, în acest caz Procuratura n-ar 
dispune urmărirea penală pentru coruperea unei minore. 
Nu când băiatul are doar şaptesprezece ani... 

— În cazul ăsta, domnule, avem multe piste posibile. 

Tailby oftă. 

— Prea multe chiar. Avem de-a face, în mod evident, cu 
un număr prea mare de suspecți. Aş prefera să reduc 
numărul la unul singur cât ne aflam încă în stadiile 
incipiente ale anchetei. Dar cel puţin nu se mai pune 
problema unei legături cu cazul Edson. 

— Exista rapoarte privind existenţa unor motociclete în 
Moorhay, în urma cercetărilor efectuate pe teren? întreba 
Cooper. 

— Da, avem mai multe rapoarte de acest fel. Acum sunt 
verificate de calculator. Holmes o să vină la secţie în scurt 
timp, pentru a i se lua o declaraţie. Poate că ar fi cazul să îl 
studiem puţin, noi amândoi. Putem să-i lăsăm pe Harry 
Dickinson şi pe Vernoni pentru mai târziu. Băiatul ăsta pare 
mai mult decât bucuros să ne ajute. Ce zici, Cooper? 

— Mi-ar plăcea, domnule. Vă mulţumesc! 

În acel moment sună telefonul, iar Tailby preluă un apel 
de la recepţie. Făcu un semn uşor din cap, în timp ce pe 
buze îi apăru un început de zâmbet. 

— Schimbare de planuri, anunţă el. Inspectorul Hitchens 
poate să se ocupe de Holmes în locul nostru. Dacă faci un 
drum până jos, îl vei găsi pe domnul Daniel Vernon 
aşteptându-te acolo. După câte se pare, are să ne spună 
câte ceva. 


Unul dintre  derulatoarele duble ale  casetofonului 
începuse să scoată un zgomot slab, agasant. Diane Fry se 
gândi că ar fi putut fi proiectat să facă aşa în mod 
intenţionat, pentru a-l stoarce de puteri pe cel interogat. 
Astăzi însă, erau mai mari şansele ca zgomotul acela să-i 
epuizeze pe cei care conduceau interogatoriul. 

— Ştii, la ora prânzului noi plecăm de la şcoală şi 
mergem la jocurile mecanice. Uneori stăm acolo toată 
după-amiaza. Nu ne duce nimeni grija... 

Simeon Holmes avea încă pe el partea de jos a 
costumului negru de piele, special pentru motociclişti, însă 
îşi dezbrăcase jacheta, nemulţumit de zăpuşeala din 
camera de interogatoriu. Purta un tricou negru, cu o poză a 
trupei rock Manie Street Preachers, tricou care îi lăsa la 
vedere braţele şi umerii netezi şi bine dezvoltați. La baza 
gâtului, pe ambele părţi, avea nişte tatuaje mici, albastre. 
Părul îi era tuns scurt în creştetul capului, dar fusese lăsat 
să crească lung la spate. Băiatul avea un cercel de aur într- 
una din urechi şi un semn din naştere, micuţ, lângă una din 
sprâncene. Diane Fry îşi aminti că sergentul Morgan îl 
descrisese pe Holmes ca fiind genul acela de ţărănoi 
musculos care are succes la unele fete. Plus că mai avea şi 
o motocicleta cu o capacitate cilindrica de 500 cm?. 

— Dar tu eşti elev la Şcoala Comunitară Edendale, spuse 
Hitchens cu o uimire aproape nedisimulată. 

— Exact, amice. 

— Cum poţi lipsi de la şcoala toată după-amiaza? 

— Ştii, noi avem perioade de studiu. Asta înseamnă că 
putem face ce vrem noi şi că nu trebuie să ne ducem la 
ore. 

— Să faceţi ce vreţi? Adică să faceţi orice în afară de 
studiu, presupun. 

Holmes ridică din umeri. 

— Toată lumea procedează la fel... 

— Inţeleg... 

Hitchens făcu un schimb de priviri cu Fry, care ridică din 
sprânceană. Pentru ea, preocupările unora precum Simeon 
Holmes nu erau nicio surpriză. 

— l-ai declarat sergentului Morgan că ai cunoscut-o pe 
Laura la una dintre sălile de jocuri mecanice de pe Dale 
Street. 

— Da, la Tommy's Amusements. Jucam unul dintre 
jocurile alea de luptă pe calculator, ştii? La Tommy's sunt 
cele mai bune jocuri şi ajunsesem la un scor mare... Eram 
mai mulţi acolo, poate şase sau şapte. 

— Colegi din clasa a şasea?7? 

— Unii dintre ei, da. 

— ŞI? 

— Păi, unul dintre colegii mei, care era lângă fereastra 
din faţa, a strigat la mine, spunându-mi ca o târfuliţa îşi 
bagă nasul pe la motocicleta mea afara. Aşa că am ieşit şi 
am văzut-o călare pe şa, mişcând ghidonul dintr-o parte în 
alta. Sincer să fiu, era o gagică dată naibii! Dacă în locul ei 
era un tip, l-aş fi pus la pământ numaidecât. Nu-mi place să 
pună alţii mâna pe motocicleta mea! Dar era gagicuţa asta, 
Laura. 

Fry strâmba din nas. În încăpere se simţea un miros 
dubios, care în ultimele câteva minute devenise din ce în ce 
mai pregnant. În camera micuța era într-adevăr cald şi 
sufocant, dar nu era vorba doar de mirosul acru al sudorii 
stătute a unui bărbat. 

— N-o cunoscuseşi pe Laura înainte? îl întrebă ea. 

— N-o mai văzusem niciodată. 

— Eşti sigur? 

— Mi-aş fi amintit de ea, scumpo, crede-mă. Nu uit 
niciodată o bucăţică bună. 

Holmes rânji larg la Diane Fry, care rămas impasibilă, cu 
toate că tare şi-ar mai fi dorit să-l „pună la pământ” pe 
individul ăsta! Nu-i plăcuse niciodată prea tare ca puştii de 
teapa lui Simeon Holmes să i se adreseze cu apelativul 
„Scumpo”. 

— Era o tipă atrăgătoare, nu? îl întrebă Hitchens. 

— Da, într-adevăr... 

Sesizase oare o uşoară tresărire? Fry mai avusese de-a 
face şi înainte cu oameni care păreau aproape netulburaţi 
de moartea unei persoane foarte apropiate, până când, la 
un moment dat în discuţie, persoana aceea era menţinută 

la timpul trecut. Atunci, realitatea morţii părea să lovească 
nemilos printr-un singur cuvinţel. 

— Şi de ce era ea călare pe motocicleta ta? întrebă 
Hitchens. 

— A spus că se uita şi ea puţin. Ştii, multor gagicuţe le 
plac motocicletele. Le găsesc foarte sexy. Abia aşteaptă să- 
şi desfacă picioarele şi să se urce călare pe una. 

— De-asta mergi tu cu motocicleta? 

Holmes rânji din nou. 

— Nu chiar. Dar ajută, să ştii! 

— Tu spui, aşadar, că pe ea o interesa motocicleta, nu 
persoana ta, nu? 

Holmes se uită la ea, ignorându-i privirea încruntată şi 
păstrându-şi zâmbetul acela larg pe chip. 

— Las-o baltă! Mă rog, la început ai fi putut crede asta - 
ea pretindea că făcea puţin pe interesanta. Dar n-a trebuit 
decât să bag câteva texte, ştii cum e, după care am început 
imediat să discutăm. A venit la sală, să mă vadă jucând. Da 
şi mai târziu unul dintre ceilalţi băieţi de acolo, care o 
cunoştea, mi-a spus că tipa întrebase de mine cu câteva 
zile înainte. Voia să ştie cine sunt, cum mă cheamă, chestii 
de genul ăsta... Aşa că, evident, îi plăcea de mine... Chestia 
cu motocicleta a fost doar un şiretlic. Se întoarse apoi spre 
Hitchens, explicând: Ştii, gagicile mai fac chestii de-astea 
câteodată... 

— Da, ştiu, spuse Hitchens. 

Pentru moment, Fry crezu că inspectorul urma să-i facă 
lui Holmes prieteneşte cu ochiul. lar, dacă ar fi făcut-o, ea 
ar fi trebuit să părăsească numaidecât încăperea. 

— Şi mai ales gagicuţele ca ea, adăugă Holmes. 

— Cum adică? 

— Păi, era de la şcoala aia de fiţe, ştii tu... High Carrs. 
Copiii de acolo n-ar trebui să colinde prin oraş în timpul 
orelor - nici măcar cei din clasa a şasea. Insă ea reuşea să 
se furişeze. Aşa era ea, Laura. De fapt, nu dădea doi bani 
pe şcoală. 

— Cu toate astea, din câte se aude, era o fată isteaţă. 

— Cu siguranţă! Era al dracului de isteaţă! Presupun că, 

pentru ea, examenele GCSE ar fi fost floare la ureche, însă 
nu avea chef să înveţe atâta. li plăcea mai degrabă muzica. 
Cred că părinţii ei au împins-o până acolo încât să nu-i mai 
placă şcoala. Ştii, se întâmpla. Unii părinţi cer prea mult de 
la copiii lor, iar aceştia aleg direcţia complet opusă. Chiar e 
păcat! 

— Rebeliune adolescentină, nu? A 

— Mda, exact. Ai trecut şi tu prin asta, nu, amice? In fine, 
poate că Laura ar fi trecut de faza asta, dacă i s-ar fi oferit 
şansa. 

— Da, Simeon. Dar nu se poate spune că tu ai fi 
încurajat-o să se întoarcă la şcoală, nu? 

— Păi, nu... Vezi tu, ne-am înţeles destul de bine, de la 
bun început. A început să vina regulat la sala de jocuri. 
Sincer să fiu, chestia asta m-a cam surprins - fata era puţin 
cam rafinată pentru mine, dacă ma înţelegi... Nu era genul 
meu... Dar era al dracului de focoasă... Da, al dracului de 
focoasă! lar eu n-am spus nu. Nu se face, este? 

Mirosul acela ciudat venea, fără îndoiala, dinspre Holmes. 
Fry nu puse la socoteală aburul dulce de alcool şi mirosul 
înţepător de fum de ţigară. Nici unul dintre drogurile 
întâlnite de ea până atunci nu mirosea chiar aşa. Poate că 
de vină era costumul de motociclist. Poate era vorba despre 
vreun ulei folosit pentru a înmuia pielea costumului, ulei 
care acum începuse să se evapore din cauza căldurii şi a 
umezelii din camera de interogatoriu. Dar un astfel de 
miros nu putea proveni decât de la ceva precum grăsimea 
râncedă de porc. 

— Laura n-a avut probleme la şcoală pentru că a încălcat 
regulile? întrebă ea. 

— Habar n-am. Nu mi-a spus niciodată. Oricum nu-i păsa 
nici cât negru sub unghie. 

— Dar poate că părinţilor ei le-o fi păsat! 

Holmes ridica din umeri. 

— Nu vorbea prea mult despre ei. 

— În esenţă, tu ai spune că Laura a fost cea care a 
început relaţia, nu? întrebă Hitchens. 

— Poftim? A, da... Ea a început-o, într-adevăr. Cum 

spuneam, era al dracului de focoasă. 

— Mai avusese şi alţi iubiţi? 

— Bineînţeles. Nu era nici pe departe vreo fecioara 
neprihănită! Nici să nu vă imaginaţi aşa ceva! 

Fry se apleca spre el pentru a-i adresa următoarea 
întrebare: 

— Când ai început să faci sex cu ea, Simeon? 

Holmes îşi muta privirea de la Hitchens la Fry, iar 
îngrijorarea ascunsă până acum în spatele zâmbetului 
aceluia larg ieşi la suprafaţă. 

— Stai puţin, aici e vorba despre cel care a ucis-o, nu? 
Asta vă interesează pe voi... Adică, n-o să mă luaţi tare cu 
chestia aia cu vârsta, da? 

— Ce vrei să spui, Simeon? 

— Păi, ea mi-a spus că are şaişpe ani, mă înţelegi, dar... 

— Tu ţi-ai dat seama că e mai mică, nu? 

Holmes îl privi pe Hitchens rugător. 

— Nu asta vă interesează, nu? Nu asta contează acum... 
Acum ea e moartă. 

— Aşa zic şi eu, îl linişti Hitchens. 

— În regulă. Păi, nu voiam să credeţi că inventez scuze. 
Dar, sincer să fiu, ea o cerea... Şi încă cum! Abia aştepta 
să-mi dea pantalonii jos. Pe bune! 

— Serios? 

— Aşa este! Voia să o facem tot timpul. Mergeam în parc 
sau ne urcam pe motocicletă şi plecam undeva, la ţară. 
Sus, pe dealuri. Aşa îi plăcea ei. 

— Aşadar, făceaţi sex des? 

— Tot timpul - mă rog, de fiecare dată când ne 
întâlneam, dacă aveam timp suficient. Şi, uneori, chiar şi 
atunci când nu aveam timp suficient, dacă înţelegeţi ce 
vreau să zic. Da... 

Fry se gândi că, în cazul în care Holmes rânjea din nou, 
ea avea să-i pună cătuşele şi să-i citească drepturile, sub 
acuzaţia de comportament indecent. 

— Era virgină înainte să te cunoască? îl întreba ea. 

— În niciun caz! 

— Eşti sigur? 

— Ei bine, în primul rând îţi dai seama când cineva o face 
pentru prima oară, mă înţelegi... După felul în care 
reacţionează şi alte chestii de-astea... Băiatul ezită, privind 
într-o parte, către Fry. În orice caz, ea ştia despre ce era 
vorba, mai mult ca sigur. Şi, oricum, tipul ăla pe care ea îl 
întrebase despre mine... deja o avusese şi el. El mi-a 
povestit despre ea... Bănuia că mai fuseseră şi alţii... 

— Carevasăzică, a avut o mulţime de iubiţi... 

— Da. Era înnebunită după bărbaţi. 

— Atunci, se poate să fi avut şi alţi prieteni în timp ce te 
vedeai tu cu ea? 

— Chiar n-am idee. Presupun că o fi avut... Dacă a avut, 
mie oricum nu mi-a spus. 

— N-ar fi ceva neobişnuit pentru genul de fată pe care ni- 
| descrii tu. Ar fi putut chiar să o facă intenţionat, pentru a 
te face gelos. 

— Nu sunt gelos din fire, spuse Holmes. Apoi, zâmbetul 
de pe faţă i se şterse treptat şi tânărul o privi din nou pe 
Fry. A, înţeleg unde baţi... Te-ai gândit că am devenit gelos 
pe vreun alt individ şi i-am dat ei în cap, nu? Ei bine, poţi 
uita varianta asta! Laura era o fată de treabă, te distrai cu 
ea. Dar lucrurile astea nu durează, mă înţelegi... Cu toţii ne 
vedem de vieţile noastre... Până la urmă, ori ea, ori eu am 
fi găsit pe altcineva şi totul s-ar fi terminat. Câteva 
săptămâni bune petrecute împreună şi asta ar fi fost tot! 
Nu era o problemă. Oricum, în vacanțe n-apucam să o văd 
prea des - nu putea scăpa de sub supravegherea părinţilor, 
mă înţelegi... 

— Avem un martor care a văzut-o pe Laura vorbind cu un 
tânăr pe cărarea din spatele casei de la Piciorul Muntelui, 
sâmbătă seara, cu puţin înainte ca ea să fie ucisă, îi explica 
Hitchens. 

— Nu eram eu, amice. Deja i-am spus tipului celuilalt 
unde mă aflam la momentul acela. Eram la Matlock Bath, 
împreună cu vreo alţi cincizeci de motociclişti. 

— Da, aşa ai spus. 

Poliţiştii se ocupau deja de verificarea numelor şi a 
locurilor pe care Holmes i le oferise sergentului Morgan. In 

funcţie de ceea ce aflau, băiatul ar fi putut fi trimis acasă 
pentru moment. 

Fry îşi dorea să iasă cât mai repede din camera de 
interogatoriu, ca să respire puţin aer curat, dat fiind că 
mirosul acela devenise insuportabil. Femeia îl observă pe 
Hitchens scoțând o batistă, ca pentru a-şi şterge nasul, 
numai că o ţinu ceva mai mult timp în dreptul nasului. 

— Dincolo de asta, reluă Holmes, n-am fost niciodată în 
apropierea casei ei. A spus cineva că m-ar fi văzut pe mine? 

— Nu în mod special, admise Hitchens. 

— Păi, vezi?! 

Holmes începuse să se relaxeze. Însă Fry nu suporta 
ideea de a-l vedea relaxându-se. Ar fi putut afişa din nou 
rânjetul acela. 

— Când făceai sex cu Laura, întrebă ea, îţi plăcea să o 
muşti? 

El o privi cu dezgust. 

— Las-o balta! 

— Refuzi să răspunzi? 

— Nu e treaba voastră! 

— Ai fi dispus să ne laşi să-ţi luăm amprenta dentară? 
interveni Hitchens. 

— La ce dracu’ vă trebuie? 

— Pentru a ne ajuta să te eliminăm din cercetările 
noastre, Simeon. Dacă nu i-ai făcut niciun rău Laurei, atunci 
chiar n-ai motive să-ţi faci griji. 

Simeon Holmes nu era chiar atât de tâmpit pe cât lăsa să 
se vadă. Fry observă că băiatul începea să se prindă. O 
întrebare referitoare la tehnicile lui sexuale, cererea de a-i 
preleva amprenta dentară... Nu fuseseră tocmai subtili cu 
întrebările lor. Din cauza temperamentului lui flegmatic, 
Holmes putea fi subestimat foarte uşor. Insă acum avea o 
alternativă. Îşi dădea seama că mulajul dentar ar fi putut 
să-i dovedească vinovăția în caz că era vinovat. Dar, dacă 
era nevinovat, amprenta aceea ar fi putut să-l achite de 
orice suspiciune şi să-i ia poliţia de pe cap. Fry şi Hitchens 
aşteptară amândoi răbdători, să vadă în ce direcţie avea s- 
o apuce. 

— Bine, acceptă el. Nici o problemă! i 

Pe fața lui Hitchens se citi deodată dezamăgirea. Insă 
înainte ca el să apuce să mai spună ceva, se auzi un 
ciocănit, iar sergentul Rennie băgă capul pe uşa. Bărbatul 
fu surprins de mirosul din încăpere, iar chipul i se 
schimonosi de dezgust. Hitchens anunță o pauză în 
interogatoriu, opri casetofonul şi ieşi pe coridor să discute 
cu Rennie. 

Rămasă singura cu Simeon Holmes, Fry avu ocazia să-l 
studieze încă o data. Tânărul o privi direct în ochi. Insă în 
ultimele câteva minute ceva din afectarea de mai devreme 
păruse să-l părăsească, ultimele urme ale unui rol bine 
jucat disipându-se de îndată ce Hitchens ieşi din camera. 
Fry nu-şi putea da seama exact despre ce era vorba. Nu 
credea că tânărul minţise în timpul interviului. Şi totuşi... 
Câţi ani avea Holmes? Şaptesprezece? 

— Simeon, tu trebuie să fii acum în clasa a şasea la 
Şcoala Comunitară, zise ea. 

Holmes ridică sprâncenele, fără să spună nimic, dar 
privind cu subiînţeles la reportofoanele aflate acum în 
repaus. 

— intrebam şi eu, explică ea. 

Băiatul rânji uşor, cu rânjetul acela enervant şi care-i 
trădă îngâmfarea. Dar tot nimic. 

— Numai că mă gândeam, continuă Fry, că fără îndoiala 
ai ceva mai multă minte decât cei mai mulţi dintre colegii 
tăi. 

— Chiar aşa şi este! 

— Şi pun pariu că te descurci destul de bine la şcoală 
dacă-ţi pui mintea. Care sunt materiile la care eşti cel mai 
bun? Lasă-mă să ghicesc... Ingineria mecanică? Sau poate 
mentenanţa auto? 

Holmes pufni. 

— De fapt, chimia şi biologia. Îmi dau examenele de nivel 
avansat la anul. 

Intrigată, Fry îşi dădu seama că avea în faţa ochilor un alt 
Simeon Holmes, unul care avea până şi un timbru al vocii 
diferit. 

— Cu siguranţă, materiile astea nu te ajută prea mult 
atunci când demontezi o motocicletă, nu? întrebă ea. 

Aspectul acela studiat începu să revină pe chipul 
băiatului. Fry aproape că văzu transformarea în trăsăturile 
lui, atunci când el îşi reluă rolul, pufnind a lehamite. 

— Poate te gândeşti să mergi mai departe, la facultate, 
mai adăugă ea, după care rămas tăcută, jubilând în sinea ei 
în momentul în care zări o umbra de roşeaţă cuprinzând 
gâtul şi obrajii lui Simeon. Reuşise să descopere ceva care îl 
făcea să se jeneze. Un lucru despre care el n-ar fi dorit să 
discute cu amicii lui motociclişti. 

— Dacă ai calificative bune la chimie şi la biologie, ai 
putea studia... ce? Medicina? 

Gura lui se deschise, mişcându-se forţat. Adânc în ochii 
lui se citea o oarecare durere şi o urmă de amărăciune, ca 
şi cum Fry îi aplicase o lovitură zdravănă, undeva aproape 
de cea mai vulnerabilă parte a corpului. Femeia se grăbi să 
profite până la capăt de avantajul câştigat. 

— Am dreptate? Ai vrea să devii doctor într-o bună zi, 
Simeon? 

Dar vraja se rupse atunci când inspectorul Hitchens 
deschise uşa, exact la timp pentru a auzi ultimele două 
propoziţii. Figura lui se contorsiona la gândul că ar putea să 
meargă într-o zi la policlinica locală şi să afle că acest tânăr 
era noul lui medic. Apoi îi făcu un semn uşor cu capul lui 
Diane, invitând-o să iasă din încăpere, lăsându-l astfel pe 
Simeon Holmes să înceapă să rânjească din nou, învăluit în 
mirosul lui specific. 

— Pe ăsta putem să-l lăsăm din nou în grija lui Morgan, îi 
spuse Hitchens. l-au găsit pe excursioniştii noştri. Plecăm 
către West Yorkshire, Diane. 


Ben Cooper nu-l mai văzuse pe Daniel Vernon până 
atunci. La prima vedere, nu era deloc impresionat, însă 
învățase de-a lungul timpului să nu-i judece prea în pripă pe 
cei mai tineri decât el. Era o greşeală să desconsideri pe 
cineva doar pentru că nu se îmbrăca la fel ca tine sau 
pentru că nu se purta exact la fel. Daniel Vernon era 

student. Asta însemna probabil că mergea la petreceri rave 
care ţineau câte o noapte întreagă şi că lua canabis şi 
Ecstasy. Poate că ducea în fiecare noapte câte o altă fată 
acasă şi că lenevea toată ziua în pat. Probabil că nu avea 
nimic împotriva furtului de indicatoare auto de la marginea 
drumului ori a şterpelirii de pahare de bere sau scrumiere 
de prin cârciumi. Dar peste câţiva ani avea să fie un 
membru respectabil şi înstărit al comunităţii şi urma să 
solicite o mai bună protecţie din partea poliţiei. 

Daniel arăta de parcă băuse prea multă bere ieftină la 
Liga Studenţilor. Era îmbrăcat cu un tricou alb murdar, care 
avea inscripţionat pe piept numele unei universităţi 
americane. Tricoul mirosea a transpiraţie. 

Cooper îl conduse pe Daniel într-o cameră de 
interogatoriu, unde îi aştepta Tailby. Nici nu avură nevoie 
să pună vreo întrebare înainte ca Daniel să înceapă să 
vorbească. Era nerăbdător să îşi ia o piatră de pe suflet şi 
foarte curând deveni mai mult decât evident despre ce era 
vorba. 

— Mi se pare surprinzător, mărturisi Tailby câteva minute 
mai târziu, că ai fost foarte nerăbdător să vii aici şi să-mi 
spui asemenea lucruri despre părinţii tăi. 

— E adevărat, spuse Daniel. Puțin mă interesa ce fac ei 
între ei sau cu prietenii lor dubioşi. Însă nu şi-au dat seama 
cum o afectau toate astea pe Laura. Ea pretindea că n-o 
deranjează nimic din ceea ce se petrecea. Voia să 
experimenteze lucruri noi pe pielea ei. A prins gustul 
sexului când avea vreo treisprezece ani. Mie îmi spunea tot, 
deşi nu-mi asculta niciodată sfaturile. Mama n-a bănuit 
niciodată nimic - nici măcar acum. Tata... Tânărul ridică din 
umeri. Cine ştie? 

— Dar tu ai încercat să-i bagi minţile în cap, nu, Daniel? 

— Am încercat. Dar a fost o pierdere de timp... 

— Am găsit scrisorile tale, să ştii. 

— Da, ştiu. Aţi luat-o pe cea pe care i-am scris-o după ce 
mi-a povestit despre Simeon Holmes. 

— Da, Holmes... îşi aminti Tailby. Îl cunoşti? 

— Nu. Dar felul în care Laura vorbea despre el m-a făcut 

să-i scriu ceea ce i-am scris acolo. De data asta, părea ceva 
serios. Pentru ea nu mai era o simplă joacă. Marea mea 
nelinişte era că ea îi va permite unuia ca el să o lase 
însărcinată. Voiam să mă asigur că lua în continuare 
pastilele prescrise de medic. Ea mi-a spus că le lua... 

Daniel îl privi pe Tailby întrebător. 

— Nu era însărcinata, îl asigură inspectorul-şef, cu toate 
că se abţinu să îi explice de unde ştiau acest lucru. Sau, 
mai degrabă, cum aflase medicul legist acest lucru. Prea 
multe informaţii dăunează de cele mai multe ori. Dar cum 
de te-ai hotărât să ne spui toate astea acum, Daniel? mai 
întreba Tailby. 

— Nu mă îndoiesc că tatăl meu v-a spus tot felul de 
lucruri despre Lee Sherratt şi despre Laura. Nu trebuie să le 
credeţi! Laura nu era interesată de Sherratt şi nici el de ea. 

— Dar mama ta... A 

— Mamei i se aprinseseră călcâiele după el. li plac 
bărbaţii tineri. lar el era foarte dornic. Desigur, tata ştia 
asta. Ştia ce se petrecea. El ştie întotdeauna... 

— Vrei să spui că mama ta chiar avea o aventura cu 
grădinarul? 

— Dacă puneţi problema aşa, povestea pare desprinsa 
dintr-un roman de D.H. Lawrence, nu? 

— Serios? 

— Dar Lee Sherratt e doar un băiat din sat care a profitat 
de ocazie pentru a-şi face de cap cu o femeie mai în vârstă. 
Nu este chiar un Mellors?. 

Tailby nu înţelegea prea bine despre ce vorbea tânărul. 

— Tatăl tău crede că probabil Sherratt a ucis-o pe sora 
ta. 

— Dacă a făcut-o, spuse Daniel, dacă într-adevăr a ucis- 
o, a fost numai vina tatălui meu. 

— Cum ai ajuns la concluzia asta? 

— El a lăsat lucrurile să-şi urmeze cursul, explică Daniel. 
Până când s-a ajuns prea departe. l-a făcut plăcere. 

— Poftim? 


28 Personaj principal în romanul Amantul doamnei Chatterley de D.H. 
Lawrence (n.red.). 

— O, da! 

Daniel se trase de tricou, deoarece acesta se lipea de el 
în părţile laterale, acolo unde transpiraţia începea să se 
usuce. 

Se foia încontinuu, iar blugii săi se frecau cu zgomot de 
pielea scaunului. Se uita de la Tailby la Cooper, iar expresia 
i se schimba în permanenţa. Când începu să vorbească din 
nou, vocea lui nu mai era aceeaşi. Era înceată, mai puţin 
agresivă - era, într-un fel, vocea unui adolescent care 
vorbea despre o durere interioară pe care n-o mai putea 
tăinui. 

— Într-o bună zi, povesti tânărul, l-am găsit pe tatăl meu 
în camera lui. Voiam să vorbesc cu el despre ceva ce îmi 
trebuia la facultate, chiar înainte să plec. Am bătut la uşă, 
dar probabil nu m-a auzit. S-a dovedit că avea alte 
preocupări la momentul acela. 

Daniel îi arunca inspectorului-şef un zâmbet slab, ironic. 
Tailby nu reacţiona în niciun fel. Cu excepţia unei 
sprâncene uşor ridicate - indicând o oarecare doză de 
interes - chipul lui era lipsit de orice expresie. Asta îl 
impulsiona pe Daniel mai mult decât ar fi făcut-o o 
întrebare directă. 

— Era în picioare la fereastră. Avea un binoclu în mână şi 
privea ceva în grădină. La început am crezut că se uita la 
păsări. Am fost surprins, nu îl ştiam pasionat de aşa ceva. 
Tata n-a fost niciodată un om cu hobby-uri - cu excepţia 
golfului; şi până şi golful era un instrument de afaceri. 

— Continuă! 

— Tocmai voiam să-l întreb ce specie văzuse. Uneori mai 
vin ciocănitori la noi în grădină. Atunci m-a auzit intrând şi, 
când s-a întors spre mine, l-am văzut. Adică... i-am văzut 
faţa. Era luat pe nepregătite şi furios pentru că fusese 
întrerupt. Dar, mai mult decât orice, părea vinovat. M-a 
întrebat ce doream. L-am întrebat, la rândul meu, la ce se 
uita; dar n-a vrut să-mi spună. A început să zbiere că testa 
binoclul acela înainte de a-l împrumuta unui prieten. Însă 
cum stăteam eu acolo, privind pe fereastră, am zărit-o pe 
mama... 

Tânărul tăcu preţ de câteva clipe bune, astfel că Tailby 
crezu că îşi terminase relatarea. Inspectorul-şef începu să 
se încrunte, iritat de povestea asta aparent fără sens. Insă 
Daniel mai avea ceva de adăugat. 

— Era cu Lee Sherratt. În foişorul din grădină. El era gol 
de la brâu în sus, aşa cum stătea mai tot timpul şi zâmbea 
larg. Mama fusese îmbrăcată cu o cămaşă roşie de mătase, 
legată în faţă, într-un fel de nod slab. Când am văzut-o eu, 
tocmai se îmbrăca la loc. Era prima oară când vedeam sânii 
mamei mele. 

În camera de interogatoriu se aşternu tăcerea. Undeva, 
prin secţie, cineva începu să fluiere. Un telefon suna de 
vreo şase ori înainte să răspundă cineva. Tailby nu îndrăzni 
să se mişte în scaunul lui, de teamă să nu întrerupă 
momentul confesiunii. 

— Însă nu acesta a fost cel mai rău lucru, continuă 
Daniel. Priveliştea cea mai înfiorătoare dintre toate a fost 
cea a tatălui meu. Când am intrat în camera, iar el s-a 
întors cu spatele la fereastră, am observat imediat două 
lucruri. Primul era binoclul pe care îl avea agăţat de gât. Al 
doilea era erecţia lui. 

Tânărul privea fix biroul, ca şi cum l-ar fi interesat 
pixurile şi grămada împrăştiată de agrafe pentru 
documente. Tailby îşi aminti de biroul lui Vernon din 
camera de lucru. Acolo văzuse o poză înrămată, rezemată 
de o lampă de birou - fotografia unui cuplu proaspăt 
căsătorit, care, după tunsoarea mirelui şi  reverele 
costumului său, fusese făcută prin anii '70. Graham Vernon 
era uşor de recunoscut după zâmbetul lui de agent de 
vânzări şi după sinceritatea felului în care privea spre 
cameră. Însă, lăsând la o parte schimbările pe care le 
suferise moda între timp, în tinereţea lui, Graham Vernon 
semănase foarte mult cu tânărul pe care poliţiştii îl aveau 
acum în faţă. 

— | se umflase sub materialul pantalonilor ca o 
excrescenţă monstruoasă, continuă Daniel. Era ceva ireal. 
La început nu mi-am dat seama ce era, mă înţelegeţi. 
Credeam că avea ceva în buzunar. Insă el nu ţine nimic prin 

buzunare, pentru că asta îi strică linia costumului. Apoi am 
înţeles. De fapt, îl excita să o privească pe mama făcând 
sex cu grădinarul. Ăsta este tatăl meu, domnule inspector- 
şef! Tânărul continuă cu o voce spartă: Asta-i ticălosul 
căruia eu îi spun tată! 

Tailby dădu uşor din cap. Petrecuse prea mult timp în 
serviciul poliţiei pentru a mai fi şocat de experienţele 
sexuale ale altora. Acum, ele nu erau decât nişte fapte 
demne de consemnat, informaţii care trebuiau îndosariate 
ca posibile motive şi cărora urma să li se stabilească gradul 
de relevanţă în raport cu alte detalii din totalul informaţiilor 
care se vehiculau prin camera de anchetă. Amănuntele 
legate de viaţa şi de trecutul Laurei Vernon erau puse 
treptat cap la cap, ca piesele unui puzzle prost conceput. 
Orice amănunt care arunca puţina lumina asupra 
circumstanțelor era important. Dar cătă încredere puteai să 
ai în vorbele unui tânăr mânios şi înverşunat care îşi ura 
tatăl şi căruia tocmai îi fusese ucisă sora? 

Banda albastră cu însemnele poliţiei încă mai flutura 
agăţată de copaci. Un poliţist stătea în continuare de pază 
undeva mai sus, pe potecă. Însă agenţii de la Poliţia 
Judiciară şi specialiştii de la Criminalistică plecaseră. Acum 
aveau alte probleme de rezolvat - trebuiau să investigheze 
scena unei presupuse incendieri din Matlock, un caz serios 
de agresiune în Glossop şi o serie de furturi grave, legate 
între ele, în Edendale. 

— E prea cald. Îmi afectează creierul. Nu pot gândi cum 
trebuie aici... 

Ben Cooper se afla din nou pe versantul ce se cocea sub 
razele soarelui, analizând împreună cu inspectorul-şef 
Tailby scena crimei. 

— Deci care a fost arma? întrebă Tailby. O creangă de 
copac, o bucata de lemn? Dar nu există urme de lemn cojit 
la rănile principale, iar doamna Van Doon spune că ar 
trebui să existe. In afară de asta, leziunile au fost provocate 
de un obiect contondent şi neted, fără asperităţi. Aşadar... 
o piatra? Posibil. Dar nu e nici urma de ea. N-ai lua cu tine 
un asemenea lucru, nu, Cooper? 

Cooper nu era prea surprins de faptul ca inspectorul-şef îi 
cerea părerea. Mai lucrase în subordinea lui şi înainte şi 
remarcase contrastul dintre uşurinţa cu care Tailby le 
vorbea poliţiştilor - chiar şi unui umil detectiv - şi stilul 
acela plin de emfază, îngrozitor şi foarte formal, care părea 
să pună stăpânire pe el atunci când avea de-a face cu 
publicul larg. Jargonul polițienesc standard îi curgea de pe 
buze pe negândite în momentele în care trebuia să i se 
adreseze cuiva care nu era nici suspect, nici coleg detectiv. 
In vocabularul lui Tailby nu era loc pentru structurile 
conversaţionale fireşti cu oameni obişnuiţi, care nu se 
făceau vinovaţi de nimic. Se purta ca şi cum aceşti oameni 
trebuiau ţinuţi la distanţă, în spatele unor bariere de 
formalităţi inutile. 

În ciuda vastei experienţe în domeniul investigaţiilor 
criminalistice, cariera lui Tailby avea foarte mult de suferit 
din cauza faptului că inspectorului-şef îi lipseau aptitudinile 
de relaţii cu publicul. Cu timpul, el avea să fie probabil 
repartizat pe un post administrativ, care urma să-i permită 
să compileze rapoarte şi să compună notițe interne într-un 
stil oricât de pompos ar fi dorit. Cooper se gândi că asta ar 
fi fost o mare pierdere. Dar, până la urmă, toată lumea 
avea defecte imposibil de depăşit - doar că uneori ele nu 
erau atât de evidente. 

— Domnule, dacă era o piatră şi dacă omul acela ar fi 
avut suficient sânge-rece, n-ar fi trebuit decât să o arunce 
în apă. 

Străbătură câţiva metri pentru a arunca o privire jos, în 
viroaga de unde pleca poteca Eden Valley. Albia puţin 
adâncă a pârâului era plină de pietre de mărimea 
pumnului. Erau sute de astfel de pietre, mii chiar... Şi toate 
erau spălate constant, chiar sub ochii lor, de apa rece, care 
curgea rapid la vale. 

— Hai să vedem dacă Vernonii sunt acasă, spuse Tailby 
istovit. 


Graham Vernon părea îmbujorat, iar chipul îi era buhăit - 
iar asta înainte să înceapă să se enerveze. Aruncând o 
privire la vitrina cu băuturi, Cooper bănui că bărbatul 
apelase prea des la alcool ca să poată face faţă situaţiei. 

— Nu înţeleg de ce daţi crezare acestei imagini sumbre a 
fiicei mele, domnule inspector-şef. Nu se poate să luaţi cu 
adevărat în consideraţie ceea ce vă spune băiatul acela, 
Lee Sherratt... 

Aşa cum era de aşteptat, Tailby găsise de cuviinţă să 
răspundă la indignarea lui Vernon retrăgându-se în 
indiferența. Erau ca doi motani bine îngrijiţi care lăsau 
treptat la o parte şi ultima urmă de civilizaţie, zbârlindu-şi 
blana şi înfoindu-se pentru a părea mai mari decât erau în 
realitate. 

— Domnule Vernon, atât domnul Sherratt, cât şi domnul 
Holmes ne-au dat declaraţii. Şi, fireşte, în ancheta noastră, 

noi luăm în consideraţie concluziile care decurg din aceste 
declaraţii. 

— Şi cine dracu' e domnul Holmes ăsta? 

— Simeon Holmes era iubitul Laurei. 

Vernon începu să spumege. 

— Cine? 

— Vă surprinde faptul că Laura avea un iubit? 

— Dacă mă surprinde? Vorbeşti prostii, omule! Laura nu 
avea timp de iubiţi! Toată săptămâna îşi petrecea timpul 
studiind. Muncea din greu. În weekenduri avea lecţiile de 
muzică. Exersa la pian ore întregi. Duminica mergea la 
călărie - îi ţinem calul la grajdurile de pe Buxton Road. 
Mergea mereu să se ocupe de calul ei ori, dacă nu, o 
duceam undeva la un concurs de călărie. lar când nu făcea 
nici una, nici alta, se afla oricum la grajduri. Era asemenea 
multor fete de cincisprezece ani, domnule inspector-şef - o 
interesau mai mult caii decât băieţii. Slavă Domnului! La 
cincisprezece ani e cam devreme pentru ca o fată să aibă 
iubiţi. 

— Şi totuşi... 

— Şi cine e Holmes ăsta până la urmă? Presupun că un 
băiat pe care l-a cunoscut la şcoala. Eu aş fi preferat s-o 
trimit undeva la o şcoala de fete, dar asta ar fi însemnat ca 
ea să ajungă la un internat. lar soţia mea şi-a dorit ca Laura 
să locuiască acasă. Din câte se pare, a fost o greşeală! 

Tailby ignoră faptul că lui Vernon i se lăsară în jos 
colţurile gurii şi insista, în aşa fel încât bărbatul să nu aibă 
răgaz să alunece pe panta tristeţii sau a autocompătimirii. 

— Dacă este să-i dăm crezare domnului Holmes, Laura 
ura şcoala. Ea obişnuia să chiulească de la cursuri ca să îl 
întâlnească în Edendale. Sau chiar ca să întâlnească alţi 
tineri, după câte se pare. Ştiaţi lucrurile astea, domnule 
Vernon? 

— Nu, nu ştiam. 

— Poate soţia ştie mai multe despre această latura a 
vieţii fiicei dumneavoastră, domnule. 

— Aş prefera să nu-i puneţi soţiei mele asemenea 
întrebări, se opuse Vernon. Abia începe să se împace cu 


279 


ideea, domnule inspector-şef. V-aş ruga să n-o împingeţi iar 
în starea în care a fost până acum! 

— Doamna Vernon a părut să reacționeze foarte bine în 
faţa camerelor de televiziune în dimineaţa aceasta. Mi se 
pare că totul a mers de minune, domnule. 

— Se agaţă de un fir de păr. 

Ben Cooper stătea mai în spate, studiindu-l pe Vernon cu 
atenţie. Bărbatul avea un maxilar pătrat, puternic şi o 
figura ca a unui boxer neantrenat. Aceasta se potrivea cu 
caracterul lui agresiv, însă, în acelaşi timp, părea cumva 
nelalocul ei în atmosfera biroului - o încăpere spațioasă cu 
tavan înalt, cu piese de mobilier masiv şi cu un birou mare 
de stejar. Un covor turcesc era aruncat peste o pernuţă din 
fibre de ovăz, aşezata cochet în faţa unui şemineu din 
cărămidă, cu arcadă şi a unui suport pentru lemne, din fier 
forjat, pus în interiorul şemineului. 

— Eu nu ştiu nimic despre niciun iubit. Unde locuieşte 
acest Holmes? Este cumva vreun prieten de-ai lui Lee 
Sherratt? Aţi luat în calcul varianta asta? 

— Nu prea cred că e posibil, domnule Vernon. 

— Păi, eu zic că aţi face bine să aflaţi cu siguranţă. Nu-i 
aşa, domnule inspector-şef? 

— Sigur, Lee Sherratt ne spune o poveste similară cu 
aceea a domnului Holmes, explică Tailby imperturbabil. 
Numai că el insistă că n-a avut niciun fel de relaţie cu 
Laura. 

— Minciuni peste minciuni! Aveţi ceva de muncă la 
trierea lor, nu? Mai bine v-aţi ocupa să dovediţi care din ei a 
ucis-o pe Laura, în loc să-mi puneţi întrebările astea 
ridicole! V-am spus doar ce fel de fată era Laura. Era fiica 
mea. Nu credeţi că aş fi ştiut şi eu despre toate astea? 

— Dumneavoastră s-ar putea să ştiţi, rosti Tailby ca 
pentru sine. Dar mă întreb dacă mie mi-aţi spune. 

— Cum adică? 

— Adică nu am cum să nu pun la îndoială ceea ce îmi 
povestiţi dumneavoastră, în lumina lucrurilor pe care mi le 
povesteşte însuşi fiul dumneavoastră. Lucruri care ne dau 
de înţeles că ne-aţi minţit, domnule Vernon. 

În birou se aşternu liniştea. Undeva departe, în casă, 
porni un aspirator. Un telefon sună de trei ori, apoi se opri. 
Tailby aşteptă până ce Graham Vernon se prăbuşi, dând 
impresia că suferea, ca şi cum un ulcer mai vechi i-ar fi ars 
stomacul. 

— Daniel... Ce v-a spus? 

Tailby zâmbi cu amărăciune şi îi ceru lui Ben Cooper să 
citească notițele interogatoriului lui Daniel. Cooper le citi cu 
o voce cât putea el de plată, încercând să nu adauge nicio 
inflexiune anume acolo unde tânărul fusese supărat sau de- 
a dreptul furios. Vernon îl asculta în tăcere până când 
termină. La final, bărbatul rămas cu capul plecat şi nu-i mai 
putu privi în ochi. Atunci când Tailby începu să vorbească, 
părea că aproape îl compătimea pe omul acela. 

— Şi acum, domnule Vernon... O luăm de la început? Ce 
aveţi să-mi spuneţi despre Lee Sherratt? 


În camera de instructaj, starea de spirit era destul de 
proastă. Cu toate că urmaseră toate pistele existente, mulţi 
dintre poliţişti simțeau că nu ajungeau la niciun rezultat. In 
aer începea să plutească sentimentul că ancheta ar putea 
sucomba. Cooper înţelesese acest lucru şi ştia că şi Tailby îl 
înţelegea. Era treaba inspectorului-şef, în calitate de 
superior însărcinat cu investigația, să susţină moralul 
echipei. 

— Bun, spuse Tailby. l-am descoperit şi interogat atât pe 
Lee Sherratt, cât şi pe iubitul fetei, Simeon Holmes. Însă, 
pentru a-l elimina pe vreunul din ei - sau pe amândoi - din 
ancheta noastră, încă mai avem nevoie de dovezi, iar eu n- 
am primit astfel de dovezi. Până acum, laboratorul nu ne-a 
oferit prea multe detalii. Eu mi-am pus speranţele în 
muşcătura aceea, însă mai avem de aşteptat până primim 
rezultatele de la odontologul din Sheffield. Ni s-a spus că 
mâine vom primi un raport preliminar asupra urmelor de 
dinţi. Însă va dura ceva mai mult până vor fi făcute 
comparaţiile cu amprentele dentare prelevate de la 
Sherratt şi de la Holmes. 

Ben Cooper privi de jur împrejur prin camera de anchetă, 

însă nu îi zări nici pe Diane Fry, nici pe inspectorul Hitchens. 
Conchise că grupul acela de excursionişti fusese localizat, 
iar cei doi se aflau deja undeva spre nord, urmărind o pistă 
pe care el însuşi o raportase în urma unei vizite în Moorhay. 

— Afirmația lui Holmes, cum că Laura ar fi avut o 
experienţă sexuală vastă, este susţinută de rezultatele 
analizei postmortem, spuse Tailby. Şi, de asemenea, de 
declaraţia fratelui Laurei. Aşadar, dacă Holmes spune 
adevărul în ceea ce priveşte înclinațiile sexuale ale victimei, 
am putea oare să-i dăm crezare lui Lee Sherratt, care 
afirmă că n-a avut de-a face cu ea? Aşa cum spunea şi 
Holmes la interogatoriu, „nu se face să spui nu, este?” 

Tailby răsfoi hârtiile pe care le avea în faţă. In seara asta, 
numărul poliţiştilor din încăpere scăzuse. Ai fi zis că 
ancheta începe deja să piardă din anvergură. Cele mai 
multe dintre acţiunile preliminare fuseseră finalizate. Multe 
dintre persoanele indirect implicate fuseseră scoase din 
calcul - găsite, interogate şi eliminate din anchetă. 

Acum însă, pistele urmărite erau mai bine conturate. 
Erau vizaţi doar câţiva indivizi. Domnul Tailby îşi stabilise 
priorităţile şi alesese linia de urmat în anchetă. Trebuia să 
fie destul de încrezător în pistele care meritau luate în 
seamă. La baza lor, exista convingerea că specialiştii de la 
Criminalistică aveau să vină cu dovezile necesare pentru 
clasarea cazului. 

— În momentul de faţă, avem şi restul poveştii lui Daniel 
Vernon, adăugă Tailby. Poveste care ar putea să nu fie 
deloc relevantă. Dar, dacă el spune adevărul, asta 
înseamnă că Sherratt minte. Ceea ce ne face să ne punem 
următoarea întrebare: dacă Sherratt era dispus să aibă o 
aventura cu mama, ce l-ar fi împiedicat să se implice într-o 
relaţie cu fiica? De asta rămâne să ne convingem noi. Până 
când alibiul lui Holmes va fi verificat aşa cum se cuvine, va 
trebui să luăm în calcul posibilitatea ca oricare din cei doi 
tineri să fie cel care a fost văzut discutând cu Laura în 
seara aceea. Pe de altă parte, nu trebuie să excludem nici 
varianta că a fost cu totul altcineva. Aşadar, va trebui să o 
scoatem la capăt în lipsa unor probe fizice clare. Acolo, 

undeva, există o armă a crimei, dar şi perechea pantofului 
sport aparţinând Laurei Vernon. Ambele elemente sunt 
vitale pentru ancheta noastră, dar pantoful va fi mai uşor 
de identificat. 

Inspectorul-şef făcu o pauză şi încerca să privească la 
fiecare poliţist în parte. Unii dintre ei îi susţinură privirea; 
alţii însă erau ocupati să-şi citească notițele sau să studieze 
atent fotografiile şi hărţile de pe perete. 

— lată deci ce avem de făcut, continuă el. Vom lua din 
nou la rând casele din Moorhay. Cu toată publicitatea care 
s-a făcut şi cu toată agitația din sat, nimeni nu va dori să 
ascundă asemenea probe. lar eu bănuiesc că făptaşul s-a 
descotorosit de ele undeva în zona aceea. Aşadar, 
verificăm cursuri de apă, iazuri, canale de scurgere. ŞI 
căutam orice urma de săpături sau de arderi recente. Astea 
ar fi metodele cele mai la îndemână pentru a te descotorosi 
de ceva precum un pantof sport - prin îngropare sau 
ardere. Cineva trebuie să fi făcut asta în ultimele câteva 
zile. 

Tailby prinse cu un bold, pe peretele din spatele lui, o 
alta fotografie mărită. 

— Acesta este Holmes. Acum vom pune întrebări atât 
despre el, cât şi despre Sherratt. Dar, fireşte, nu vom trece 
cu vederea nici alte posibilităţi. 

Văzând fotografia lui Simeon Holmes, Ben Cooper se 
îndreptă de spate, străbătut brusc de un fior. El îl zărise 
deja - şi chiar în Moorhay. Mai mult decât atât, la momentul 
acela, tânărul săpa ceva. Şi chiar arsese ceva împreună cu 
un amic. Cooper avu o uşoara ezitare. Părea bizar... Dar 
ştia că trebuia să spună acum ce avea de spus, nu mai 
târziu. 

— Eu l-am văzut, domnule, interveni el. Ceva mai 
devreme, astăzi. De fapt, trebuie să fi venit aici direct de la 
fermă, pentru a fi interogat. 

Toate privirile se întoarseră către Cooper. Şovăind, 
acesta le povesti despre uriaşa grămadă de compost care 
fusese făcută în dimineaţa aceea la Thorpe Farm. Le 
mărturisi că îl văzuse pe Simeon Holmes însuşi descărcând 


283 


bălegarul proaspăt, roabă după roabă, în vârful grămezii, în 
timp ce bătrânii îl aşezau cu grijă şi îl presau. Le mai 
povesti despre tânărul neidentificat şi despre focul lui de 
paie, dar şi despre ceea ce ar fi putut fi o conversaţie 
menita să-i distragă atenţia în timp ce el însuşi se aflase în 
faţa grămezii de compost. 

În timp ce vorbea, îi simţi pe poliţiştii din încăpere 
strâmbându-se şi ferindu-se de el, ca şi cum ar fi simţit 
mirosul bălegarului impregnat în hainele sale. _ 

Terminându-şi relatarea, aşteptă o reacţie. li veneau 
acum în minte cuvintele repetate de Sam Beeley şi de 
Wilford Cutts. „Sânge şi oase”, spuseseră ei atunci. Şi din 
nou: „sânge şi oase”. 

Tailby îl privi lung, după care ofta adânc. 

— Of, lisuse! Va trebui să săpăm în grămada aia! 


O ora mai târziu, o echipă adunată în grabă sosi la 
Thorpe Farm cu mai multe maşini, care fură parcate pe 
aleea ce trecea printre clădirile anexe. Un sergent de la 
Grupul Operativ, îmbrăcat într-un costum de protecţie şi 
încălţat cu cizme de cauciuc, se îndreptă spre casă, 
găsindu-i pe Wilford Cutts şi pe Sam Beeley aşteptând 
afara, surprinşi de sosirea lor neaşteptată. li prezenta lui 
Wilford mandatul de percheziţie. 

— Vreţi să-mi percheziţionaţi casa? întrebă Wilford. 
Pentru ce? 

— Nu casa, îi explica sergentul. Terenul exterior. 

— Terenul...? 

— Începând cu bucata de acolo. 

Poliţiştii începuseră să se strângă pe potecă, încheindu- 
se la costumele de protecţie şi trăgându-şi cizmele de 
cauciuc şi mânuşile, în timp ce dintr-o camioneta li se 
înmânau lopeţi şi furci. 

— N-o să va permit să faceţi săpături la mine pe câmp! îi 
anunţă Wilford. 

Sam le făcu un semn cu bastonul şi începu să râdă atunci 
când înţelese încotro se îndreptau poliţiştii. 

— Vită-te la feţele lor! spuse el. Nu pe câmp au de gând 

să sape, vor să sape în grămada de gunoi de grajd. 

După expresia de pe chipul sergentului, bătrânii îşi 
dădură seama că aşa era. 

— Şi ce vă închipuiţi că o să găsiţi acolo? strigă Wilford, 
însă sergentul se îndepărtă fără să-i răspundă. 

Un agent de la Poliţia Judiciara răscolea prin rămăşiţele 
focului şi strângea cenuşa în nişte pungi atunci când Tailby 
şi Cooper coborâră din maşină, venind spre câmp. Cei doi 
bătrâni stăteau lângă poarta principala, asistând la întreaga 
operaţiune, iar Cooper le simţi privirea aţintita asupra sa în 
timp ce se apropia de ei. 

— Grămada aia a fost făcuta de nişte meseriaşi, rosti 
Wilford acuzator. Nenorociţii voştri de poliţişti o s-o 
distrugă! 

— Unii dintre amărâţii ăştia par să nu fi pus mâna pe o 
furcă niciodată în viaţa lor! conchise Sam, privind lung şi 
nedumerit la săpătorii îmbrăcaţi în costume de protecţie. 

— Domnule Cutts, mi se pare că puţin mai devreme în 
cursul zilei de azi a fost la dumneavoastră un tânăr, pe 
nume Simeon Holmes... A lucrat aici, spuse Tailby. 

— A, da! confirma Wilford. Tânărul Simeon şi colegul lui. 
Buni băieţi! Muncitori... Ne-au curăţat coteţul porcilor. 

— Şi v-au ajutat să faceţi grămada de compost pe care o 
aveţi acolo. 

— Ei bine, ei au făcut partea cea mai grea - au încărcat 
roabele şi aşa mai departe... 

— Ce e în grămada aia de compost, domnule Cutts? 

— Ei, asta-i! exclamă Sam. Doar i-am explicat foarte clar 
tânărului de colo ce am pus în ea. Nu, Wilford? 

— l-am explicat pe îndelete, din câte îmi amintesc eu... 

Atenţia lui Sam se îndrepta din nou la cei de pe câmp. Nu 
putea crede ce-i vedeau ochii. 

— Unii răscolesc în grămadă, alţii stau acolo şi o 
studiază... Ce-şi închipuie că o să facă? O să joace 
tontoroiul? 

— Şi aţi şi ars ceva, mi se pare... La ce anume aţi dat foc, 
domnule Cutts? 

— La nişte paie... crengi uscate... gunoaie în general. 

— l-aţi permis lui Simeon Holmes să pună altceva pe foc 
sau în grămada de compost? 

— Ce să fac? 

— Celalalt băiat avea grijă de foc, între două încărcături, 
explica Sam. 

— Şi cine era băiatul acela? 

— Nu ştiu decât că i se spune Doc. E un coleg de-al 
tânărului Simeon. 

— Asta-i o poreclă? 

— Cred că da. Nu l-am mai văzut până acum. 

— Şi cum au ajuns să lucreze pentru dumneavoastră, 
domnule Cutts? 

— Harry i-a trimis încoace. Aveam nevoie de ceva mână 
de lucru şi mi-a spus că fiul unui nepot de-al lui e tare 
săritor. 

— Fiul unui nepot?! Şi aici e amestecat Harry Dickinson? 

— Aia doi sunt nişte tineri tare cumsecade. Lăsaţi-i în 
pace! 

— Mie mi se pare că băieţii ăia ai dumneavoastră chiar s- 
au apucat să numere căcărezele! comenta Sam, studiind 
atent agitația creata în jurul grămezii de compost. 

Cooper îl urmă pe inspectorul-şef care plecă nemulţumit, 
cu paşi mari, către cealaltă parte a câmpului. Compostul 
începuse să fermenteze de îndată ce grămada fusese 
terminata şi în mai multe locuri se zăreau vapori ridicându- 
se. La suprafaţa mormanului roiau mii de muşte de bălegar 
maronii-roşcate. Când erau deranjate, acestea se ridicau în 
nori fremătători, doar pentru ca apoi să se aşeze din nou pe 
porțiunile de bălegar proaspăt aduse la suprafaţă, după ce 
oamenii începură să răstoarne întregul morman într-o 
parte. 

Săpatul implica o muncă serioasă şi obositoare, iar 
poliţiştii simțeau mirosul pregnant de bălegar infiltrându-se 
în costumele lor de protecţie şi fiind apoi absorbit de 
sudoarea de pe trupurile lor. Cel mai neplăcut era pentru 
cei care se aflau în vârful mormanului, unde căldura 
emanată de compost îi făcea să se simtă ca nişte sclavi 
care munceau din greu în inima unui furnal sau care 

alimentau focarul unei uriaşe locomotive cu abur. Se 
opreau adesea să se odihnească, moment în care alţi 
poliţişti le luau locul, dintre cei care până atunci mutaseră 
bălegarul într-o parte, răscolindu-l şi răsfirându-l în aşa fel 
încât să se asigure că nicio eventuală probă nu scăpa 
neobservată. 

Pe măsură ce operaţiunea continua, mirosul devenea tot 
mai insuportabil, iar Cooper le devenea tot mai antipatic 
colegilor lui. Multe priviri înveninate se îndreptau înspre el 
în timp ce grămada scădea, fără ca din ea să apară ceva 
incriminator - decât cel mult o bucata încâlcită de sfoară 
albastră sau un cotor putrezit de măr. 

Apoi una dintre furci lovi un obiect solid. Imediat, unul 
dintre poliţişti se lăsă în genunchi şi începu să sape cu 
mâinile protejate de mănuşi în materia puturoasă. Cineva 
întinse pe jos o folie de plastic şi următorii câţiva centimetri 
din grămada de bălegar fură transferați cu grijă pe folie, în 
eventualitatea că materialul respectiv urma să fie 
împachetat şi trimis la laboratorul de criminalistică. Agentul 
de la Poliţia Judiciară, care terminase de studiat locul unde 
fusese făcut focul, îngenunche şi el alături de poliţist, 
uitând de mizeria care îi păta genunchii şi de roiurile de 
muşte care bâzâiau în jurul frunţilor lor asudate. 

În cele din urmă, după ce fu înlăturată o bucată mare de 
bălegar, ceva alb apăru printre fibrele întunecate. Obiectul 
fusese străpuns de un dinte de la furca poliţistului, iar acum 
zona în care muşchiul şi tendonul erau expuse semăna cu o 
gaură făcută de un glonţ în mijlocul pielii albe, goale. 

Aflată în faţa televizorului din camera ei, Fry schimba 
posturile până ce, în cele din urmă, găsi o emisiune de ştiri. 
Urmări un reportaj referitor la un scandal sexual în care 
fusese implicat un ministru din guvern, află despre 
întreruperea discuţiilor cu Irlanda de Nord şi ascultă ştirile 
despre un război îndelungat dintr-o ţară africană, unde mii 
de oameni muriseră deja într-un inexplicabil conflict tribal. 
Totul era cât se poate de previzibil. 

Se tolăni pe patul ei tare, ronţăind unul dintre biscuiţii 
oferiţi gratis într-un pachet ambalat în celofan, aflat pe 
noptiera, îşi aruncase neglijent încălţările şi îşi dăduse jos 
hainele transpirate, iar acum avea pe ea chimonoul cel 
negru peste lenjeria de corp. Işi dorea să-şi fi făcut timp să 
treacă pe la un magazin din Skipton, ca să cumpere nişte 
ciocolată. 

Apoi, pe ecranul televizorului apăru o imagine cu 
pădurea din Moorhay. Arata ca şi cum camera de filmat 
fusese amplasată pe Raven's Side, acolo unde stătuse Gary 
Edwards, omul cu păsările. Imaginea era focalizata asupra 
locului unde fusese găsită Laura Vernon, însă tot ce se 
putea zări era banda cu însemnele poliţiei. Apoi apăru un 
reporter cu un microfon, prezentând un sumar al anchetei; 
după aceea se schimba cadrul şi pe ecran apăru imaginea 
sediului Poliţiei din Edendale, urmata de cea a unei încăperi 
ticsite de oameni, pline de reflectoare şi de microfoane. La 
o masă stăteau inspectorul-şef Tailby, un ofiţer de presă, 
iar alături de ei - Graham şi Charlotte Vernon. Fotografia 
atât de familiară acum a Laurei apăru în colţul ecranului. 
Urma să fie transmisă înregistrarea făcută în dimineaţa 
aceea. 

Fuseseră rezervate câteva minute bune pentru 
prezentarea cazului Vernon. Fry ştia că, pentru a fi de un 
real interes pentru mass-media, crimele trebuiau să 
implice, mai nou, copii sau adolescente ori chiar tinere 

mame. Dar, în acelaşi timp, părea să conteze şi regiunea în 
care se petreceau respectivele crime. Intr-un fel, părea să 
lovească în inima principiilor englezeşti mic-burgheze ca o 
crimă să aibă loc în mediul atât de intim de la sat. Dacă 
Laura Vernon ar fi murit într-o pustietate dintr-o zonă lăsată 
în paragină a Londrei sau a Birminghamului, povestea n-ar 
fi fost înhăţată cu atâta lăcomie. Insă de data asta era 
vorba despre o crimă petrecută în Moorhay - sătucul 
pitoresc şi adormit - drept pentru care ziarele de scandal 
vuiseră toată săptămâna. În locurile din care venea Diane 
Fry, ziarele aveau de relatat câte o crimă în fiecare zi. 
Unele dintre omoruri nu aveau parte de prea multă 
publicitate, nici măcar la nivel local. Plus că mai existau şi 
alte infracţiuni, care abia dacă meritau să fie menţionate. 
Ca violul, de pildă. 

După câteva cuvinte de introducere rostite de Tailby, 
Graham Vernon fu cel care vorbi în numele familiei. Fry ştia 
că acel clip avea să fie înregistrat şi difuzat iar şi iar în 
Edendale, pentru ca ulterior să se caute mici scăpări în 
discursul lui Vernon, neconcordanţe între povestea spusă 
pe ecran şi declaraţiile înregistrate la poliţie. 

Era o practica obişnuită aceea ca în astfel de cazuri 
rudele victimelor să fie încurajate să îşi spună povestea sub 
lumina orbitoare a reflectoarelor şi în faţa camerelor de 
filmat, conştiente fiind de faptul că vorbele lor aveau să fie 
ascultate de milioane de telespectatori. Această metoda 
exercita o anumită presiune asupra lor, efect care astăzi nu 
mai putea fi obţinut în mod legal în intimitatea unei camere 
de interogatoriu. 

Insa Vernon părea să deţină controlul asupra situaţiei. Cu 
o voce calmă, el îi ruga pe cei care o văzuseră pe Laura în 
noaptea respectiva sau care aveau informaţii în legătură cu 
moartea ei să vina de bunăvoie şi să ajute poliţia. li 
îndemna pe oameni să se gândească dacă observaseră 
ceva ciudat în comportamentul soţilor, fiilor sau iubiţilor lor. 
Orice fărâma de informaţie, oricât de banala ar părea, 
susţinea el, se putea dovedi utilă pentru poliţie. Ai fi zis că 
Tailby însuşi îl învățase ce să spună. 

Apoi, Vernon trecu la un ton ceva mai lent, mai cald, 
atunci când începu să vorbească despre Laura. O numea 
„fetiţa noastră”, descriind-o ca pe o adolescentă veselă, 
inteligenta, care avea o viaţă întreagă înainte, dar căreia i 
se frânseseră aripile în mod brutal. Vernon aminti cât de 
bine se descurca fata la şcoală, vorbi despre dragostea ei 
pentru muzica şi despre pasiunea ei pentru cai. Le spuse 
milioanelor de oameni care îl priveau în acele momente că 
Laura ar fi trebuit să participe în acea zi la un concurs de 
echitație. Dar calul ei, Paddy, se afla în continuare în grajd, 
întrebându-se unde era Laura. Vernon nu excela ca actor. 
Insă aşa înțelegeau unii oameni să înfrunte astfel de 
situaţii. 

În cele din urmă, microfonul îi fu înmânat lui Charlotte 
Vernon. Ochii ei erau uscați şi priveau într-un punct fix, 
ceea ce o făcu pe Fry să se întrebe dacă soţia lui Vernon 
continua să ia calmante. Femeia nu vorbi prea mult, dar 
măcar păru sinceră. 

— Avem o mare rugăminte la toată lumea: ajutaţi poliţia 
să-l prindă pe cel care i-a făcut asta Laurei! 

Spunând acestea, Charlotte Vernon privi direct spre 
camere, slăbită şi zdrobita de durere, în timp ce soţul ei îi 
puse un braţ în jurul umerilor pentru a o susţine. Aceasta 
era imaginea care avea să apară în toate ziarele în ziua 
următoare. 

Emisiunea de ştiri se încheie cu o prognoză meteo - a 
doua zi avea să fie mai mult soare şi niciun nor până seara. 
Fry se gândi la ultimele câteva ore - interogatoriile 
frustrante şi lungi luate studenţilor excursionişti. Rând pe 
rând, aceştia fuseseră scoşi din corturi, împotriva voinţei lor 
şi aduşi în micuțul birou din tabăra de lângă Malham. Nici 
unul dintre ei nu văzuse nimic - fapt care, se gândi Fry, ar fi 
putut fi stabilit destul de uşor de câţiva poliţişti din North 
Yorkshire. 

Se întreba a cui fusese ideea ca ei doi să facă drumul 
ăsta tocmai de la Derbyshire, în condiţiile în care mai 
fuseseră nevoiţi şi să rămână peste noapte în micul hotel 
din Skipton. Cineva avusese convingerea că excursioniştii 

zăriseră vreun detaliu util - sau poate chiar ei afirmaseră 
asta. Şi de ce era nevoie de un inspector, care în acele 
momente ar fi trebuit să conducă una dintre echipele de 
ancheta? Un sergent ar fi fost o soluţie potrivită în acest 
caz; sau poate chiar doi poliţişti. _ 

Desigur, trebuia să fi fost ideea lui Paul Hitchens. Il 
lăsase la bar, făcându-şi plinul cu bere şi cu whisky şi 
bucurându-se de libertatea pe care i-o oferea depărtarea de 
birou. Bărbatul păruse supărat atunci când ea acceptase un 
singur pahar de vin alb şi refuzase orice altă băutură, 
invocând oboseala. Însa beţiile în miez de noapte, într-o 
cârciumă din Yorkshire, nu erau stilul ei. 

lar în timpul asta, fireşte, înapoi în Edendale, partea cea 
mai importantă a anchetei se desfăşura foarte bine şi în 
lipsa ei. Se întrebă ce făcea Ben Cooper în acel moment. 
Probabil deborda de sclipiri de geniu şi de scântei infailibile 
de intuiţie. Ca în noaptea trecută. Fusese cel mai stupid 
lucru pe care îl întâlnise ea până atunci - să mergi prin 
pădure, în întuneric şi să dai buzna peste un suspect fără să 
ai întăririle necesare şi fără măcar să suni la secţie şi să 
spui unde erai. 

Dacă aici te aduceau instinctul şi intuiţia, atunci ea, una, 
se putea lipsi de ele! Nu putea uita momentul în care zărise 
arma aceea în mâna lui Lee Sherratt. Acela fusese 
momentul când instinctul e; preluase controlul. Dar era 
vorba despre un altfel de instinct - o reacţie fizică, un 
mecanism de apărare esenţial, şlefuit de luni întregi de 
antrenamente. 

În cazul de faţă totuşi, ştia că nu reacţionase din 
instinctul de autoapărare, ci din teama aceea năucitoare de 
a-l vedea pe Ben Cooper rănit. Ştia că spaima o făcuse să-i 
aplice suspectului şi cea de-a doua lovitura - inutila, de 
altfel. Odată ce îl dezarmase pe Sherratt, acesta ar fi putut 
fi arestat cu uşurinţa, însă ea lovise din nou, din frică şi din 
mânie. Fostul ei instructor ar fi fost tare supărat pe ea. 
Reacţia ei dovedea lipsă de disciplină. 

Fry se întreba dacă îi ceruse scuze lui Cooper aşa cum se 
cuvine pentru comentariile pe care le făcuse în legătură cu 

tatăl lui. El păruse retras şi prost dispus după aceea. 
Escapada din pădure ar fi putut fi foarte bine felul lui de a 
dovedi ceva - caz în care nu purta şi ea oare un dram de 
vină pentru ceea ce se întâmplase? Oftând exasperată, Fry 
refuză să se mai gândească la toate astea. Oamenii 
deveneau prea complicaţi atunci când începeau să aibă 
sentimente. De ce nu puteau oare toţi să profite de 
oportunităţile care li se ofereau? 

Un alt film începea la televizor - o comedie romantică de 
prin anii '50, cu James Stewart în rolul principal. Fry opri 
televizorul şi se întinse pe spate, în patul ei. O vreme, 
rămase aşa acolo, ascultând zgomotele de paşi şi alte 
sunete abia perceptibile care veneau de pe coridorul 
hotelului. Se întreba dacă Paul Hitchens avea să treacă prin 
camera ei. 


— Dorm duse. 

Ben Cooper tocmai ieşise din camera nepoatelor lui, 
cărora le urase noapte bună. Matt şi Kate se uitau la 
televizor, ghemuiţi împreuna pe canapea - o imagine a 
vieţii de familie liniştite. La urma urmei, viaţa trebuia să 
meargă înainte. 

Insă priveliştea aceea nu-l linişti deloc pe Cooper; îl făcu 
doar să se simtă şi mai rău. De luni încoace îi venea greu 
până şi să urce şi să coboare scările din casa de la fermă, 
amintindu-şi de ceea ce văzuse. 

El şi Matt petrecuseră o ora încheiata la spital, cu toate 
că mama lor dormea încă. Fuseseră avertizaţi că femeia 
avea să rămână timp de cel puţin două zile sub un 
tratament intensiv cu sedative. Abia în ziua următoare avea 
să se trezească şi să poată sta de vorba cu ei. Cu toate 
acestea, cei doi fraţi doriseră să rămână lângă patul ei, să-i 
privească faţa, să-i urmărească mişcările, în timp ce 
discutau pe o voce scăzută despre speranţele şi spaimele 
lor de viitor. Matt spunea că timp de două zile casa lor 
fusese plină, iar telefonul sunase încontinuu - membrii 
familiei veneau ori sunau să se intereseze de starea lui 
Isabel şi să-şi ofere ajutorul. Familia Cooper era o familie 

numeroasă şi bine închegată; nimic nu-i unea mai tare 
decât o situaţie de criză. La fel se întâmplase şi cu doi ani 
în urmă, atunci când cei doi fraţi şi sora lor, Claire, nu 
fuseseră lăsaţi nicio clipă singuri după ce tatăl lor fusese 
ucis. 

Moartea tatălui lor fusese o lovitură bruscă şi 
zguduitoare. Boala mamei lor fusese o tortură lentă şi de 
lungă durată. Mintea lui Cooper începu să rătăcească din 
nou, în căutarea amintirilor de pe vremea când erau toţi 
împreună. Asta se întâmpla cu doar doi ani în urmă, dar ai fi 
zis că trecuse un veac de atunci. Era vorba despre 
schimbarea de circumstanţe. 

De data asta totuşi, nu putea înţelege de ce prezenţa 
nelipsită a membrilor familiei nu reuşea să-i ofere prea 
multa mângâiere. Apropierea lor părea să creeze o povară 
de aşteptări căreia el nu se mai simţea în stare să îi facă 
faţă. Cu toţii considerau că el era un poliţist inteligent şi 
popular şi nu se îndoiau nici măcar o clipă că era menit 
pentru lucruri măreţe. lar asta era o provocare la a cărei 
înălţime el nu se mai putea ridica. 

Dintr-odată, i se părea că toate lucrurile din viaţa lui o 
luau razna, unul după altul. Temelia aceea solidă pe care se 
baza era dărâmată încetul cu încetul; speranţele lui erau 
călcate în picioare fără milă, una câte una. De ce coincisese 
oare criza asta a mamei lui cu sosirea lui Diane Fry în 
Edendale? Nu-şi putea scoate din minte ideea că între cele 
două lucruri exista o legătură. Ele lansaseră un atac comun 
atât asupra vieţii sale personale, cât şi asupra celei 
profesionale, iar el nu ştia cum să facă faţă efectelor pe 
care aceste atacuri le aveau asupra sentimentelor lui, 
asupra stărilor lui sufleteşti şi, în ultimă instanţă, asupra 
raţiunii lui. 

Trebuia să recunoască faptul că făcuse o greşeală 
ignorând procedurile standard de urmărire a lui Lee 
Sherratt, iar aceasta greşeală aproape că se soldase cu un 
dezastru - cu toate că, îşi spunea el, dacă Fry n-ar fi fost 
acolo, el ar fi procedat cu totul altfel. Şi apoi, ca din senin, 
se trezise gândindu-se la Helen Milner; se gândea la ea încă 

de luni, când o văzuse pentru prima oară, după mulţi ani, în 
timpul vizitei la Dial Cottage. 

În clipele de linişte pe care le mai avusese de atunci 
încoace, se gândise că poate găsise în sfârşit pe cineva cu 
care avea suficiente lucruri în comun pentru a se gândi că 
ar putea să-şi împartă viaţa, cineva din afara familiei. Se 
văzuse prezentându-i-o pe Helen mamei lui, ştiind că ea 
avea să fie de acord. Acesta era unul din cele două lucruri 
pe care mama lui şi le dorea cel mai mult - ca Ben să 
găsească pe cineva cu care să se căsătorească. Cealaltă 
dorinţa era de fapt convingerea ei nezdruncinată că el avea 
să ajungă într-o bună zi sergent, la fel ca tatăl lui. Chiar în 
dimineaţa aceea i se oferise posibilitatea de a reînnoda 
relaţia pe care o avusese odată cu Helen. Însă el lăsase 
acea ocazie să îi scape şi făcuse asta din cauza meseriei lui. 

Peste toate astea mai fusese şi eşecul acela umilitor cu 
grămada de compost de la Thorpe Farm. Nu-i era greu să-şi 
imagineze ce se vorbea despre el la secţie. În numai câteva 
ore avea să devină subiect de bârfă pentru toţi poliţiştii din 
Divizia E sau poate chiar din tot ţinutul. Muntele pe care 
trebuia să îl escaladeze ca să fie demn de memoria tatălui 
lui era din ce în ce mai înalt. În clipa de faţă, părea cât 
Everestul. 

— Tocmai ai ratat apariţia televizată a familiei Vernon, îl 
informă Matt. 

— Da? Cum a fost? 

— Teatral, aprecie Kate. 

Cooper dădu uşor din cap. Se prăbuşi pe un fotoliu şi 
privi fix la ecranul televizorului, fără a-l vedea însă. Mintea 
lui era un vârtej de nelinişti. Se întreba cum avea să facă 
faţă ideii de a se întoarce la serviciu a doua zi. Şi cum avea 
să facă faţă vizitei de după-amiază la spital, pentru care 
aranjase să-şi ia câteva ore libere - vizita în cursul căreia 
mama lui urma să nu mai fie sub efectul calmantelor. Nici 
nu conştientizase că Kate îi vorbea de câteva secunde 
bune. 

— Scuză-mă... Ce spuneai? 

— Te simţi bine, Ben? 


294 


— Da, sunt bine. 

— Te întrebam dacă rămâi acasă în noaptea asta. Dacă 
da, o să pregătesc cina pentru mai târziu. 

Nu putea recunoaşte de faţă cu ea că ideea de a petrece 
oricât de puţin timp în casa aceea i se părea insuportabilă. 
Avea în permanenţă impulsul de a urca treptele şi de a 
deschide uşa de la camera mamei lui, ştiind că n-avea s-o 
găsească acolo. Simţea imboldul de a retrăi cele mai 
neplăcute momente ale bolii ei, ca şi cum aceasta ar fi fost 
o penitenţa pe care trebuia să o ispăşească. 

— Aăă... nu. Mă gândeam să ies să beau ceva. Vrei să vii 
şi tu, Matt? 

Nu-i scăpă faptul că femeia îl ciupi rapid de braţ pe 
fratele lui, ceea ce exprima suficient de clar sentimentele ei 
în aceasta privinţă. 

— Nu, mulţumesc, Ben. O să rămân acasă în seara asta. 
Mâine mă trezesc devreme să împuşc câţiva din iepurii ăia 
de pe câmpul din sud. Poate mâine... Ce zici? 

— Bine. 

Cooper se urcă în maşina şi o luă automat în direcţia 
Edendale. În oraş erau câteva localuri la care mergea în 
mod regulat. Dar, ajuns la periferia oraşului şi văzând 
peisajul familiar cu frontoane de piatră şi acoperişuri de 
ardezie întinzându-se în faţa lui în lumina amurgului, se 
răzgândi, întoarse Toyota, intrând pe o străduţă laterala şi 
o luă peste deal, către Moorhay. 

Şi de data asta, satul părea liniştit. Nu se zăreau turişti 
pe străzi şi nici vreo activitate poliţienească ieşită din 
comun; la marginea drumului nu se vedea decât un şir de 
pubele verzi, cu roţi. Locuitorii satului se retrăseseră din 
nou în spatele uşilor închise, unii dintre ei - era convins - 
strângându-şi bine propriile secrete. 

Se opri la câţiva metri înainte de Dial Cottage şi rămase 
în maşină o vreme, privind spre uşa casei. Poate că era 
lumina  derutantă a  înserării, sau poate stresul 
experienţelor de peste zi, sau poate că pur şi simplu 
speranţele lui tainice îi influenţau simţurile... însă avu 
senzaţia că o vede pe Helen Milner ieşind pe uşa casei, 

exact aşa cum făcuse în dimineaţa aceea - o lumină caldă, 
vie, pe fondul întunericului din interior. Îşi aminti de 
expresia aceea fugară de dezamăgire de pe chipul ei atunci 
când îşi dăduse seama că el nu venise acolo pentru ea. |n 
minte îi veniră şi cuvintele lui Gwen Dickinson - „Ştii, mi-a 
tot vorbit despre tine...” Oare putea fi adevărat? Se gândise 
Helen la el la fel cum se gândise şi el la ea? 

Cooper îşi repeta în sinea lui ultimele câteva propoziţii pe 
care le schimbaseră între ei: „Sa înţeleg că nu eşti poliţist 
tot timpul?” îl întrebase ea. „Cum eşti atunci când eşti doar 
Ben Cooper?” „Asta va trebui să afli într-o bună zi, nu?” îi 
replicase el. lar în cele din urmă ea spusese: „Poate că voi 
afla”. 

întoarse aceste cuvinte pe toate feţele în mintea lui, 
gândindu-se la tonalitatea pe care o folosise ea, încercând 
să-şi amintească expresia de pe chipul ei, mişcarea exactă 
a capului atunci când se întorsese cu spatele la el - şi 
căutând toate semnificaţiile posibile ale acestor gesturi. 
Avea să vină şi ziua aceea, îşi promise el. Cu siguranţă, 
avea să vină şi ziua aceea - una când el nu avea să se mai 
poarte ca un poliţist. Dar nu acum. 

Porni motorul Toyotei şi conduse vreo sută de metri mai 
încolo, pe aceeaşi stradă, oprind în cele din urmă pe 
caldarâmul din faţa localului Drover. Înăuntru era destul de 
aglomerat pentru o seară de miercuri. Insă cei trei bătrâni 
se aflau în colţul lor obişnuit - Harry Dickinson, Wilford 
Cutts şi Sam Beeley. Atunci când el intră, ei întoarseră 
capetele, iar privirea lor îl urmări în drumul către bar. In 
timp ce comanda, auzi un comentariu din partea unuia 
dintre ei, comentariu care îi făcu pe ceilalţi să chicotească. 
Îşi simţi maxilarul încleştându-se, iar sângele îi inunda 
obrajii; însă făcu un efort şi se stăpâni. N-avea de gând să 
le permită bătrânilor să-l învârtă pe degete după bunul lor 
plac. 

Patronul, Kenny Lee, încercă să facă puţină conversaţie, 
însă, văzându-se ignorat, pufni şi se întoarse cu spatele. 
După ce-şi plăti paharul de Robinson's, Cooper se îndreptă 
către masa din colţ. Cei trei bătrâni îl priviră venind spre ei, 

în ochii lor citindu-se aşteptarea, însă nu scoaseră nici 
măcar un sunet. Harry se ridică de pe scaunul lui. 

— Pe mine mă cauţi? 

— Nu în mod special. Am trecut doar să beau ceva. 

Harry păru dezamăgit şi se aşeză din nou. Cooper se uită 
în jur, căutând un loc liber şi găsi un taburet de lemn, foarte 
uzat. Tânărul îi simţi urmărindu-i fiecare mişcare în timp ce 
îşi trase taburetul la masa lor, se aşeză şi sorbi lung din 
paharul lui de bere. 

— Asta-i marfa bună! decretă el. Aşa mă gândeam şi eu. 
Numai că nu puteam s-o testez în timpul orelor de program. 

Bătrânii încuviinţară prudent, cu o mişcare a capului. 
Sam tuşi şi îi oferi o ţigară, pe care Cooper o refuză 
politicos. 

— Nu sunt prea mulţi turişti pe aici în seara asta, să 
înţeleg? 

— E miercuri, spuse Sam. 

Cooper simţi că bătrânii îşi transmiteau mesaje nerostite, 
clipind sau bătând uşor în masă cu degetele lor osoase. 
Erau asemenea unui grup de jucători de poker aflaţi pe 
punctul de a-l lăsa în pielea goală pe un străin recent venit 
în oraş. Dar pe Cooper nu-l interesau lucrurile pe care ei nu 
i le împărtăşeau. Nu acum. 

Lăsă tăcerea să se aştearnă, aşteptând ca bătrânii să 
vorbească primii. În mod normal, probabil că petreceau ore 
întregi împreuna fără să scoată un cuvânt, dacă nu aveau 
prea multe de spus. Însă el era acum musafir la masa lor, 
iar ei erau gazdele. Miza pe politeţea lor. 

— Şi ia zi, cum merge? întrebă Wilford în cele din urmă. 

— Ce anume? 

— Ştii tu, băiete... Cazul de crimă. 

— Nu merge, spuse Cooper şi ridică din nou paharul în 
dreptul gurii. 

— Ha? 

— Păi suspecți aveţi, spuse Sam. O să-i chestionaţi. O să 
aveţi şi nişte băieţi isteţi, polițistul bun şi polițistul râu... îi 
puneţi jos... 

Cooper clătină din cap. 

— Acum nu prea mai putem aplica metodele astea... 
Sunt alte reguli. Au drepturi... 

— Drepturi? 

— Dacă nu avem suficiente probe pentru a-i acuza, n- 
avem decât să le dăm drumul. 

— Şi n-aveţi? Probe? întrebă Wilford. 

— Nu suficiente. Nici pe departe! 

— Păcat! 

— E foarte demoralizant. Uneori îţi vine să laşi totul baltă. 

Harry nu spusese nimic până acum. Privirea lui era fixată 
asupra lui Cooper în timp ce acesta vorbea, urmărindu-i 
buzele şi studiindu-i chipul, ca şi când ar fi încercat să vadă 
dincolo de cuvintele lui. 

— Treaba cu porcii n-a fost vina noastră, tinere. 

— Nu, ştiu că nu. 

— Ai avut probleme? se interesa Wilford. 

Cooper ridică din umeri. 

— N-o să mă bucur de prea multă simpatie în perioada 
imediat următoare. 

— N-a fost vina noastră, repetă Sam. 

— Noi ţi-am povestit treaba cu sângele şi cu oasele. 

— Grămada aia îi ajută să putrezească, dacă nu sunt 
prea mari. Altminteri, casapul îţi ia bani ca să ţi-i scoată din 
curte. 

— Şi ce rost are să plăteşti casapul dacă poţi scăpa de ei 
în mod natural? adăugă Sam. 

— Presupun că nu erau suficient de mari ca să-i daţi la 
îngrăşat, spuse Cooper. 

— Nu, nu. În niciun caz! N-ai fi putut să-i vinzi. 

— Ca să vezi ce chestie ciudata şi la porcii ăştia! se mira 
Wilford. Pielea lor seamănă mult cu a noastră. 

— Asta ştiu că le-a cam dat de gândit colegilor tăi de la 
poliţie, spuse Sam, începând să zâmbească din nou. 

— Au crezut că au descoperit vreun cadavru sau două! 
spuse Cooper. Pentru o vreme... 

— A dracului chestie! Doctorita aia n-a fost prea 
încântată când a ajuns acolo. 

— Medicul patolog... A fost o scăpare. 


298 


— Eu, unul, n-am mai auzit niciodată un asemenea 
limbaj, spuse Wilford. 

— Nu din partea unui doctor. 

— Şi mai era şi femeie! 

— Ştiai că şi pe ei îi arde soarele, ca pe noi? întreba 
Wilford. De porci vorbesc. Nu poţi să-i laşi afară când bate 
soarele puternic. Vezi tu, aia doi fuseseră ţinuţi înăuntru, la 
adăpost de soare. De-asta era pielea lor aşa curata. 

— Şi albă. 

— Da. Erau din rasa Middle White. Unii oameni prefera 
rasele mai vechi, dar porcii din rasa asta cresc mai bine. 

Cooper închise ochii, simțind deja că discuţia aluneca 
rapid pe un făgaş ce lui îi era străin. În mod bizar, în minte 
îi veni amintirea peştilor acelora alunecoşi pe care încerca 
să-i prindă cu mâna liberă, pe vremea când era copil, în 
râurile din preajma localităţii Edendale. Ştia că erau acolo, 
stând la pândă din umbră şi aproape că reuşea să pună 
mâna pe ei, în apă. Însă nu era nevoie decât de câteva 
răsuciri bruşte şi peştii îi scăpau de fiecare dată. Se simţi 
dintr-odată complet deprimat şi se întreba ce Dumnezeu 
sperase să obţină venind aici în seara asta. Se afla în locul 
complet nepotrivit. Însă n-avea idee care era locul potrivit 
pentru el în momentul de faţa. 

Îşi goli paharul şi se ridică în picioare plictisit. 

— Pleci deja? îl întrebă Sam. Compania noastră nu-ţi e pe 
plac? 

— Îmi pierd vremea aici, îi răspunse Cooper, îndreptându- 
se spre uşă. 

Afara, cerul era senin, iar aerul serii era cald. Rămas pe 
loc o clipă, inspirând aerul nemişcat şi privind în sus, la 
forma stâncii Raven's Side, care se contura deasupra 
satului, îşi aminti în momentul acela că exista un loc unde 
se simţise întotdeauna ca acasă. 

Cineva pusese un opritor în uşa localului pentru a o ţine 
deschisa, ca să se aerisească, iar Cooper nu auzi pe nimeni 
venind în spatele lui. Însă recunoscu vocea molcomă care îi 
şopti în ureche: 

— Dacă pui întrebările potrivite, vei afla tot ceea ce 

doreşti să ştii. 

— A, da? Eu nu sunt foarte sigur de asta, domnule 
Dickinson. În momentul de faţă, totul pare inutil. 

Harry se uită la el, pârând dintr-odată să-l înţeleagă. 

— Te-ai săturat? 

— S-ar putea spune şi aşa. 

— Mie mi se pare că te-a încolţit câinele cel negru, 
tinere... 

— Poftim? 

— Aşa le spuneam noi copiilor când stăteau bosumflaţi 
sau când aveau nervi. Le spuneam: „Ţi-a sărit câinele negru 
în spinare”. Asta ţi se întâmplă şi ţie acum, am impresia. 

Bosumflat? Trecuse multă vreme de când nu mai fusese 
acuzat că stătea bosumflat. Ca şi cum era vreun adolescent 
cu toane... 

— Da, am auzit expresia, mulţumesc. 

— N-ai pentru ce, tinere. 

Acum, că bătrânul îi explicase sensul expresiei, Cooper 
îşi aminti că o mai auzise şi înainte. Auzea ecoul slab al 
vocii mamei lui, dojenindu-l pentru că îl încolţise câinele cel 
negru. 

Era una dintre expresiile acelea misterioase ale copilăriei 
pe care, la vremea respectivă, le înţelegi doar pe jumătate. 
Câinele cel negru. Cuvinte cu o semnificaţie înfiorătoare, 
care avuseseră întotdeauna impact asupra imaginaţiei lui. 
Privind în urmă, avea sentimentul că micul Ben Cooper îşi 
imagina la vremea aceea o bestie uriaşă, înspăimântătoare, 
care venea dinspre mlaştini, cu ochi roşii şi cu spume la 
gură. Amintirea aceea se confunda acum cu poveştile pe 
care i le spunea bunica despre legendarii Black Shuck şi 
Barguest - nişte dulăi gigantici, cu ochi incandescenţi, care 
îi pândeau în miez de noapte pe nefericiţii călători de pe 
anumite drumuri şi îi duceau direct în infern. 

„Ţi-a sărit în spinare câinele cel negru”, spunea lumea. 
Nu era o imagine prea plăcută... Odată ce tabloul acela i se 
întipărise în minte, fusese tare greu să scape de el. I se 
strecura în coşmaruri, trezindu-l cu plesnete de fălci şi cu 
priviri feroce. În copilărie, ar fi făcut orice să scape de 

câinele acela negru care i se urca în spate. De regulă, 
mama era cea care îl putea ajuta să facă asta. Ea reuşea 
întotdeauna să-l înveselească şi să-l scoată dintr-o stare de 
indispoziţie. 

Dar acum, când rolurile se inversaseră, el nu avea 
puterea necesară pentru a o scăpa pe mama lui de imensul 
câine negru care sărise pe ea. 

Harry îl studie cu o privire pătrunzătoare, suspicios din 
cauza tăcerii lui. Cooper reveni la realitate şi îi întoarse 
privirea bătrânului. 

— Ei bine, eu trebuie să plec acum, domnule Dickinson. 
Poate ne mai vedem. 

— Nici nu mă îndoiesc de asta, tinere. 


Câteva minute mai târziu, Cooper stătea pe Raven's 
Side, privind peste valea plina de umbrele înserării, către 
Win Low. 

Îi plăceau numele dealurilor din aceasta parte a regiunii 
Peak District, cu rezonanţele lor amintind de invadatorii 
danezi care ocupaseră ţinutul Derbyshire timp de câteva 
decenii. Aşa cum învățase la şcoală, corbul? era simbolul 
lui Odin, căpetenia zeilor vikingi. lar scandinavii nu fuseseră 
singurii care le  conferiseră acestor dealuri puteri 
supranaturale. 

La capătul opus al văii, ultimele raze ale soarelui ce 
stătea să apună luminau laturile vestice ale Vrăjitoarelor cu 
brazde roşii ca sângele, dându-le un aspect tridimensional 
melodramatic. Ai fi zis că erau gata să-şi ia zborul pe 
măturile lor în orice moment. Nici nu era de mirare că 
vechilor locuitori ai văii le inspirau teamă. Aflorimentele 
stâncoase, din piatră de gresie, erau, în cel mai bun caz, 
nişte prezenţe uneltitoare şi rău prevestitoare, formele lor 
fiind negre şi amenințătoare chiar şi în zilele cele mai 
senine. Aşa se face că sătenilor mai superstiţioşi nu le era 
deloc greu să dea vina pe ele pentru toate necazurile şi 
nenorocirile cu care se confruntau. 

Cooper stătea aproape de locul în care trebuia să se fi 

aflat Gary Edwards cu binoclul lui în seara în care Laura 
Vernon fusese ucisă. Priveliştea pe care o avea în faţa 
ochilor se întindea de la grădinile din spatele caselor din 
Moorhay până la acoperişul Morii Vechi din Quith Holes, 
coborând dincolo de regiunea împădurită ce aluneca 
năvalnic la vale, până la şoseaua ce şerpuia mult mai 
departe de fundul văii. Pârâul nu se putea vedea de aici, iar 
copacii erau foarte deşi în porţiunea unde fusese descoperit 
trupul Laurei. 

Ultimele raze de lumină făceau tot felul de ghiduşii în 
porțiunile mai adânci ale pădurii, distorsionând umbrele şi 
mâtuind culorile, până ce verdele şi maroniul ajungeau să 
se confunde, într-o combinaţie de petice întunecate atinse 
de o uşoară nuanţă de violet. De pe deal, lumina cădea 
aproape vertical, aplatizând peisajul şi reducând pădurea la 
un decor bidimensional, în care culorile nu mai contau. 

Cooper privi din nou spre vârful dealului Win Low şi spre 
Vrăjitoare. Sub umbra stâncilor acelora răsucite era un 
vechi drum pe care treceau altădată caii de povară, 
traversând piscul. Însă călătorul care se avânta pe acolo în 
timpul nopţii dădea dovada de mare curaj. Nu era deloc 
greu să-ţi imaginezi dulăii negri din legende dând târcoale 
pe creasta înecata în întuneric a dealului, aşteptând să se 
năpustească. 

Şi, odată ce căinii negri ai infernului îţi săreau în spinare, 
nu mai aveai nicio şansă să scapi de ei vreodată! 

— O, Dumnezeule! exclama comisarul Jepson. Chestia 
asta n-o să fie niciodată uitata pe deplin. E genul de 
poveste de pe urma căreia divizia va avea de suferit mereu 
de acum înainte. Va apărea în presa locală, în ziarele de 
scandal naţionale, o să ajungem subiect de glumă la 
jurnalul de ştiri. Şi mai mult ca sigur o să apară şi în Po/ice 
Review. Vom deveni prilej de băşcălie pentru toată poliţia 
din ţară! Parcă aud deja bancurile care o să circule pe 
seama noastră. Şi asta o să ţină ani de zile! Ani! 

Comisarul îi convocase pe inspectorul-şef Tailby şi pe 
inspectorul Hitchens în biroul lui, înainte de instructajul de 
dimineaţă. Acestora le revenise dificila misiune de a-i 
explica comandantului diviziei cum se făcea că mai bine de 
zece poliţişti fuseseră puşi să sape într-o grămadă uriaşă de 
compost şi de ce fusese chemat apoi medicul patolog să 
examineze doi porci morţi. 

— Probabil am putea găsi ceva de care să-l acuzăm pe 
Cutts, spuse Hitchens. Să ne justificam acţiunea, ca să spun 
aşa... 

— Nu, nu, nu! Asta n-ar face decât să înrăutăţească 
situaţia. Hai să lăsăm lucrurile aşa şi să sperăm că totul o 
să treacă de la sine după o zi sau două. Cei de la biroul de 
presă au primit informaţiile necesare? 

— M-am ocupat eu de ei aseară, spuse Tailby. Au câteva 
date, în mare, dar dincolo de asta vor trebui să mă citeze 
pe mine ca sursă pentru mai multe detalii. O să refuz orice 
fel de comentariu. 

— În regulă, Stewart, însă eu tot nu înţeleg cum s-au 
întâmplat toate astea. 

— Ben Cooper a avut unul dintre momentele lui de 
inspiraţie, explica Hitchens. 

— A, tânărul Cooper... Tot lui îi datorăm şi povestea aia 
cu arestarea lui Sherratt... 

— Ar fi putut fi un dezastru dacă agentul Fry nu era 

acolo. 

— În cazul în care Cooper ar fi fost împuşcat... Jepson se 
cutremură. Am fi avut parte de o adevărată catastrofă în 
ceea ce priveşte relaţiile cu publicul. Nimeni n-a uitat ce i s- 
a întâmplat tatălui lui. 

— Oricum am privi lucrurile, nu ne mai putem permite un 
astfel de incident, admise Tailby. 

Jepson se întoarse către Hitchens. 

— În privinţa personalului din departamentul tău... eşti 
cu ochii în patru, sper, la tot ceea ce se întâmplă. Da, Paul? 

— Incerc, domnule. 

— Ştii că va trebui să luăm cât de curând o hotărâre în 
ceea ce priveşte înlocuirea sergentului Osborne. Se retrage 
definitiv la începutul lunii viitoare. Cooper era unul dintre 
cei pe care îi aveam în vedere pentru acest post, nu? 

— Era în vârful listei candidaţilor, răspunse Hitchens. 

— Şi ce părere ai acum despre el? 

— Sincer, pare să fie puţin cam instabil din punct de 
vedere emoţional. leri a fost foarte prost dispus. Şi, din câte 
îmi dau eu seama, nu avea un motiv anume... 

— Şi totuşi, agentul cel nou, Fry... 

— Are referinţe mai bune decât Cooper. Şi pare foarte 
stabilă, în ciuda trecutului ei... 

Jepson dădu din cap cu o mină serioasă. 

— A, da... Povestea aia din West Midlands... Desigur. 

— O chestie foarte urâtă, comentă Tailby. Dar acum totul 
e bine în ceea ce o priveşte. Nu, Paul? 

— Puțin cam nesociabilă... Dar, altfel, tare ca o stâncă, 
domnule. E foarte stăpână pe ea, aş spune. Foarte bună din 
punct de vedere profesional. Nu există efecte negative, 
spune ea. 

— Chiar ai discutat cu ea despre asta? se interesa 
Jepson. 

— Da, domnule. 

— Bravo! Asta Înseamnă management de calitate - o 
bună relaţionare cu personalul. 

— Conform dosarului ei, a beneficiat de consilierea 
standard. Cu toate acestea şi-a creat o anumită reputaţie la 

şedinţele de consiliere, după ce s-a despărţit de prietenul 
ei. Se pare că el nu s-a putut împăca nicicum cu ideea, dar 
ea s-a descurcat foarte bine. 

— Presupun că o astfel de experienţă chiar poate să te 
transforme într-o persoană mai puternica, interveni Tailby. 

— Da, exact! Botezul focului şi aşa mai departe... Adaugă 
şi numele lui Diane Fry pe lista finala. Hai să vedem ce 
impresie ne lasă după interogatorii. 

— Şi totuşi, Ben Cooper... Ar fi o alegere pe placul 
multora, domnule. 

— Hmm... Paul spune că băiatul e instabil din punct de 
vedere emoţional. Nu prea îmi place cum sună treaba asta. 
Cred că momentan Cooper nu e suficient de copt pentru un 
post de conducere. Păcat! Un băiat de prin partea locului, 
care cunoaşte locul foarte bune... Dedicat, muncitor, isteţ... 

— Nu-i suficient, comentă Hitchens. 

Jepson oftă. 

— Poate că ai dreptate. Să înţeleg că ne-am pus cu toţii 
de acord asupra faptului că Ben Cooper nu reprezintă o 
opţiune pentru înlocuirea lui Osborne? Comisarul aşteptă 
răspunsul tacit al celor doi. În cazul acesta, continuă el 
apoi, ar fi bine să rezolvam repede. O să-i solicit o 
întrevedere în dimineaţa asta, în timpul şedinţei de 
instructaj şi o să-i dau vestea. Am să-l înveselesc puţin, să 
încerc să amortizez lovitura. O să sugerez o dezvoltare pe 
orizontală... 

Cei trei bărbaţi rămaseră aşezaţi câteva clipe, evaluând 
cu calm o treaba bine făcută. Jepson tresari şi se îndrepta 
de spate, semnalând astfel o schimbare de subiect. 

— Şi, ia spuneţi-mi, cum înaintează ancheta Vernon? 
Stewart? 

— In stadiul actual, nu este nevoie să mai apelăm la alte 
resurse, domnule. Astăzi aştept rezultatele de la laborator. 
Cred că ele ne-ar putea oferi o concluzie a întregii anchete. 

— Există două posibilităţi, nu? 

— Sunt sigur că probele de laborator îl vor incrimina fie 
pe Lee Sherratt, fie pe iubitul fetei, Simeon Holmes, 
confirma Tailby. Aceasta este vestea de care avem nevoie. 

S-ar putea să facem o arestare cât de curând. 

— Ar fi un comunicat de presă nemaipomenit! spuse 
Jepson plin de speranţă. Dacă am putea transmite această 
veste mass-mediei în cursul zilei de azi, s-ar putea ca presa 
să uite de povestea cu porcii. 

— Eu rămân optimist, spuse Tailby. 


Harry Dickinson purta ochelarii săi cu lentile bifocale şi cu 
rame negre, care făceau ca ochii lui să pară deformaţi şi 
disproporţionaţi, asemenea pietrelor netede dintr-o apă 
adânca. 

— Şi hai să-ţi spun eu ceva, fata mea. Dacă-l mai vezi pe 
polițistul ăla tânăr, poţi să-i transmiţi că tovarăşii lui îşi 
pierd vremea dacă vor să-l scoată vinovat pe Sherratt. 

Cu o seară în urmă, Helen Milner făcuse câteva 
cumpărături pentru bunica ei la Somerfield's, în Edendale. 
Acolo, totul era mult mai ieftin decât la micuța prăvălie din 
sat. În mod normal, Gwen ar fi preferat să ia autobuzul de 
Hulley din staţia de lângă cârciumă, ca să facă un drum în 
oraş, din dorinţa de a economisi ceva bani din pensie. Insă 
în săptămâna aceasta bătrâna refuzase să facă drumul 
până în oraş, temându-se de ceea ce aveau să îi spună 
celelalte femei din autobuz, convinsă că vânzătorii aveau s- 
o vorbească pe la spate şi că fetele de la casă ar refuza să 
o servească. Nimic din ce i-ar fi spus Helen n-ar fi reuşit s-o 
convingă pe bătrână că exagera. Uneori, se dovedea la fel 
de încăpăţânată ca Harry. 

— A fost grădinar la Piciorul Muntelui, dar Graham 
Vernon l-a dat afară, spuse Helen. 

— Lee Sherratt? Ăsta n-a fost niciodată grădinar. Ar 
putea să care o roabă în spate, dar, în rest, nu se pricepe la 
nimic. 

— Se aude că făcuse o pasiune pentru Laura. 

— Nu e sigur. Nu înseamnă nimic. 

Helen strecura nişte conserve de mazăre şi cartofi noi în 
dulapurile din bucătărie, privind într-o parte, pe fereastră, 
unde o vedea pe Gwen făcându-şi de lucru prin grădină, 
tăind cu atenţie trandafirii uscați cu o foarfecă de 

grădinărit. Părea fragilă şi nesigura pe picioarele ei, iar 
pielea îi era translucidă în lumina dimineţii, care cădea de 
deasupra vârfului Win Low. 

— N-ai vorbit cu bunica până acum? 

Harry era adâncit în lectura ziarului său de dimineaţă. 
Spre deosebire de mulţi oameni de vârsta lui, care preferau 
paginile sportive şi titlurile senzaţionale din ziarele de 
scandal, Harry cumpăra ziarul Guardian. Spunea că vrea să 
ştie ce se petrecea cu adevărat în lume. „Toate chestiile 
astea despre vedetele TV şi relaţiile celor din familia 
regală... pe mine mă lasă rece”, spunea el adesea. 

— Despre ce să vorbesc cu ea? 

— E necăjită. 

— Şi când nu e ea necăjită? Femeia asta a devenit 
nevrotică la bătrâneţe... 

— Bunicule, e foarte îngrijorată. Crede că ai necazuri cu 
poliţia. Trebuie s-o linişteşti. Nu vrea să asculte de nimeni 
altcineva. 

— A, carevasăzică toţi vorbesc despre mine, nu? spuse 
Harry. 

— Lumea vorbeşte... însă nimeni nu crede cu adevărat că 
ai avea vreun amestec. 

— Şi de ce nu? vru el să ştie. 

Helen dădu din mână, neavând o explicaţie la îndemână. 

— Păi... 

— Da, ştiu. Pentru că sunt bătrân. Nu eşti cu nimic mai 
prejos decât poliţiştii ăia. Ştii, nici măcar nu m-au interogat 
ca lumea... Nu aşa cum ar fi trebuit să o facă, din moment 
ce eu am descoperit cadavrul. Ei îşi închipuie că n-aş fi 
putut s-o fac, mă înţelegi. Pentru că sunt bătrân. Ei bine, se 
înşeală! Şi tu te înşeli! 

— Nu fi ridicol, bunicule! Noi ştim că n-ai făcut-o 
dumneata. Evident că nu! 

— O, da! Evident! 

— Bunica ştie... Şi mama şi tata şi eu... Ştim că 
dumneata n-ai făcut nimic rău. Noi ştim cel mai bine - doar 
suntem familia dumitale! 

— Şi asta-i tot? Doar voi şi nimeni altcineva? 


307 


Helen simţi un fior sesizând tonul acela dispreţuitor. 

— Familia a însemnat întotdeauna foarte mult pentru 
dumneata. Ştii doar! 

Harry oftă şi împături ziarul. 

— Nu? 

— Sigur că da, fata mea. Însă există şi alte lucruri la fel 
de importante ca familia. Chiar şi mai importante. Femeile 
nu înţeleg, pentru că ele sunt făcute din alt aluat... 
Familia... Asta-i tot ce contează pentru ele! Dar mai există 
şi alte lucruri... Prietenia... Odată ce ai avut un prieten 
alături de tine, în mâinile căruia ţi-ai pus viaţa şi a cărui 
viaţă este în mâinile tale... e altceva. E o legătură pe care 
n-o poţi rupe, pentru nimeni, niciodată. Ajungi până acolo 
încât ai fi în stare de orice ca să nu trădezi încrederea 
aceea, fata mea. De orice! 

Harry o privea pe Helen drept în faţă, iar în adâncul 
ochilor lui era o privire aproape rugătoare, care îi cerea 
ajutorul. lar ea chiar dorea să îl ajute, însă nu ştia cum. 
Aşteptă ca Harry să îi explice ce dorea să spună. 

Însă acum el se uita fix la prima pagina a ziarului, de 
unde îl priveau la fel de fix, dintr-o poză, ochii disperaţi ai 
unor refugiaţi din Africa Centrală. 

— Ai fi în stare să ucizi pentru a ajuta un asemenea 
prieten, mai spuse el. 


Ben Cooper privi de-a lungul ţevii, apucă bine mânerul de 
lemn şi trase în piept mirosul lubrifiantului, în timp ce 
degetele lui bâjbâiră încet după trăgaci. Puşca se instală 
confortabil în dreptul umărului lui, iar greutatea ţevii duble 
se balansa uşor atunci când el se întoarse ca să-i testeze 
echilibrul. Odată cu mişcarea aceea făcută fără niciun efort, 
simţi nerăbdarea de a avea ţinta în raza lui vizuală, simţi 
dorinţa de a trage şi de a auzi cartuşul descărcându-se. Era 
gata. 

— Trage! 

Piedica pocni sec şi o bucată de lut trecu asemenea unui 
fulger prin câmpul lui vizual. Ca şi cum ar fi avut o voinţă 
proprie, ţeava puştii o luă mai întâi în sus şi apoi la dreapta, 

pentru a urmări traiectoria obiectului, iar degetul lui se 
încordă. Bucata de lut se sparse în bucăţi mici care deviară 
spre sol. 

— Trage! 

Cea de-a doua bucată de lut fâlfâi deasupra capului lui. 
Cooper spori cu grijă presiunea de pe trăgaci, drămuind 
presiunea suplimentară pe măsură ce linia țintei se 
stabiliză, iar bucata de lut se spulberă la fel ca prima. 

— Ce părere ai, Ben? 

— Interesant, spuse el, lăsând puşca jos şi deschizându-i 
ţeava. Puse apoi arma pe capota Land Roverului, iar fratele 
lui veni lângă puşca pe care o folosiseră la exerciţii. Matt 
era cu şase ani mai mare decât Ben, având pieptul lat, 
umeri musculoşi şi un bust ca ale unui muncitor la ferma. 
Avea şi el acelaşi păr subţire, şaten-deschis şi alesese să-şi 
ascundă începutul de chelie sub o şapcă verde de şofer de 
tractor, cu un cozoroc lung - asemenea unei şepci de 
baseball - având inscripţionate cuvintele „John Deere” în 
faţă. 

— Au fost două împuşcături nemaipomenite, Ben! La cine 
te gândeai când ai lovit obiectele alea? 

— Poftim? 

— După expresia de pe chipul tău, aveai în faţa ochilor 
pe cineva pe care îl urăşti foarte tare... Te-a ajutat să te 
eliberezi? 

— Da, puţin... 

Matt îl studie pe fratele lui mai mic. 

— Treaba asta te cam macină, nu-i aşa? Nu te-am văzut 
prea des într-o asemenea stare. O s-o facem bine pe 
mama, o să vezi... Aşteaptă numai să ajungem la ea în 
după-amiaza asta. Pun pariu că o să fie aşa cum o ştii tu şi 
o să te simţi mult mai bine după aceea. 

— Tot ce se poate, Matt... Dar nu e numai asta... 

— Aha, am înţeles! Probleme cu femeile, cumva? Nu cu 
Helen Milner, sper... 

Cooper îl privi surprins pe fratele lui. 

— Ce te face să spui asta? 

— E clar că trebuie să te fi lovit de ea în cazul Vernon... 


309 


Am pus şi eu lucrurile cap la cap după ce am citit ziarele. 
Tatăl ei lucrează pentru Graham Vernon, nu? lar bătrânul, 
Harry Dickinson, e bunicul ei, aşa-i? Dacă tot ţi-ai pierdut 
vremea pe acolo, bănuiesc că trebuie să fi reînnodat 
vechile legături. 

Matt zâmbi larg în timp ce fratele lui îl privea, rămas fără 
cuvinte. 

— Ei, ce zici? Ar fi trebuit să mă fac detectiv? 

— Nu ştiu cum de te-ai gândit la toate astea. 

— Hmm, Helen Milner, zici? Întotdeauna am avut 
impresia că fata simţea ceva pentru tine, frăţioare, acum 
vreo câţiva ani... 

— Asta a fost demult. Acum s-a schimbat. Ar trebui s-o 
vezi. 

— A, dar am văzut-o. Acum e profesoară la şcoala la care 
învaţă Amy şi Josie. Am discutat cu ea la o şedinţă cu 
părinţii, de curând. Nu-mi place să-mi dezvălui secretele, 
dar aşa am aflat despre tatăl ei şi tot restul... De fapt, am 
vorbit destul de mult. Am discutat despre vremurile de 
demult şi chiar şi despre Vernoni. 

— Bun, atunci. Deci ştii cum arată. Probabil are vreo 
jumătate de duzină de tipi cu care se vede. De ce să-şi bata 
capul cu mine? 

— Mi se pare mie sau sesizez o urmă de amărăciune? 
Avem cumva o juncană în călduri care are prea mulţi tauri 
dintre care să aleagă? 

— Oamenii nu sunt ca vitele, Matt. 

— Uneori ar fi mai bine dacă ar fi. Dacă stai să te 
gândeşti, e păcat că nu poţi însemna oamenii aşa cum 
însemnezi oile; aşa ai şti imediat cine pe cine călăreşte. 

Matt îl privi pe fratele lui, ridicând din sprâncene în 
aşteptarea unei reacţii; văzu însă că nu reuşise să 
stârnească nici măcar un zâmbet. 

— Mai e ceva, nu-i aşa? Probleme la serviciu? 

— Da, ai dreptate. În ultimele zile am făcut câteva gafe. 

— Dar o să înţeleagă şi ei că eşti foarte stresat în 
momentele astea, nu? 

Cooper scoase cheile Toyotei din buzunar şi se uita la 


310 


ceas. Era trecut de ora la care ar fi trebuit să plece spre 
Edendale, pentru a intra în tură. Dar şansa de a testa noua 
puşcă a lui Matt fusese o tentaţie prea mare. 

— Le-ai spus şefilor tăi despre mama, sper... 

— Nu, nu mi s-a părut necesar ca ei să ştie. 

— Dar ţi-ai luat liber în dimineaţa asta ca să mergi la 
spital? 

— Le-am spus pur şi simplu că am o programare la 
medic. 

— La dracu'! Probabil că ei îşi închipuie că mergi să vezi 
un psihiatru sau ceva, după felul în care te-ai purtat zilele 
astea. 

— Prefer să nu amestec poliţia în viaţa mamei, atâta tot! 

— Inţeleg... In cazul ăsta, lucrurile sunt destul de 
neplăcute. 

Cooper oftă. 

— Hai să ţi-o zic pe-a dreaptă, Matt. Aş prefera de o mie 
de ori să rămân aici, cu tine, să vânez iepuri, decât să mă 
întorc la birou în dimineaţa asta. 

Matt îl însoţi pe fratele lui înapoi la maşina parcată în 
curte. 

— Să înţeleg că ancheta Vernon nu s-a încheiat încă? 

— Pare că se duce totul de râpă, Matt. Bineînţeles, la 
început dăm întotdeauna buzna ca nebunii. Adunăm 
cantităţi enorme de informaţie, luăm zeci de declaraţii de la 
martori, mergem din casă în casă şi facem anchete peste 
anchete, obținem amănunte privind conjunctura... 
Dumnezeule, după primele câteva zile computerul ăla e plin 
de tot felul de date. De regulă, ţi se deschid nişte linii clare 
de anchetă pe care le poţi urma. Dar uneori toate drumurile 
par să se înfunde şi nu ajungi nicăieri. lar dacă ancheta 
unei crime începe să lâncezească, s-ar putea să treacă luni 
întregi înainte de a ajunge la un rezultat. Asta în caz că îi 
mai dai vreodată de cap! 

— lar acum ai de-a face cu una dintre acele anchete. Nu, 
Ben? 

Cooper făcu o pauză, cu mâna pe portiera maşinii. 

— Nu ştiu, Matt. Poate că sunt doar eu de vină. Dar ţie nu 

ţi s-a întâmplat niciodată să ai senzaţia că te loveşti 
încontinuu de un zid fără măcar să îţi dai seama de asta? 

— Treaba cu fata aia e o adevărată tragedie. Undeva, 
acolo, e un individ care n-ar trebui să se bucure de 
libertate. 

— Păi, cred că numai ideea asta ne mai ţine în priză. 

Se aşeză pe scaunul şoferului şi cobori geamurile. In 
maşină era deja cald, cu toate că nici nu se crăpase bine de 
ziuă. 

Matt îşi sprijini antebraţul musculos de portieră. 

— Şi totuşi, Vernonii nu sunt un exemplu pentru nimeni, 
nu? 

— Nu sunt ceea ce înţeleg eu prin companie plăcută. 

— Mai mult chiar, spuse Matt. Îşi creează singuri 
probleme făcând ceea ce fac. Toate orgiile alea şi lucrurile 
care se petrec acolo... N-am nimic împotriva ideii de 
distracţie, dar ce fac ei acolo e de-a dreptul dezgustător! 

Cooper se uita încruntat la fratele lui, întrebându-se ce 
naiba voia să spună. 

— A, înţeleg... Ei bine, dacă nu mă crezi, mai adăugă 
Matt, n-ai decât s-o întrebi pe Helen Milner. 

Ajungând la periferia localităţii Edendale, Cooper îşi dădu 
seama că avea să întârzie pentru a doua oară într-o singură 
săptămână. O altă bilă neagră. Constată însă că nu-i pasă. 
O durere surdă îi pulsa în cap, chiar în spatele globilor 
oculari, ca un avertisment privind o furtună iminentă. 

După câte se părea, la opt dimineaţa, la fiecare câţiva 
metri de-a lungul şoselei cineva trăgea de lesa unui câine. 
Animalele mergeau cu nasul pe jos, adulmecând fiecare 
smoc de iarbă şi oprindu-se să cerceteze fiecare stâlp de 
iluminat sau copac întâlnit în cale. Un criminal care ar fi 
încercat să ascundă un cadavru în această zonă ar fi dat 
dovadă de imprudenţă. Echipele de căutare patrulau 
permanent prin zonă. 


Ajungând la etajul al doilea al sediului divizional, prima 
persoana care îi ieşi în cale fu Diane Fry. Femeia se 
îndrepta către camera unde se ţineau şedinţele de 

instructaj, însoţită de alţi trei poliţişti. Toţi râdeau, iar lui 
Cooper i se aprinseră obrajii, convins fiind că el era motivul 
distracţiei lor. Totuşi, Fry îl zări venind şi se opri pentru ca 
el s-o ajungă din urma. 

— lar ai întârziat, Ben. Daca nu ai grijă, te aşteaptă o 
sancţiune cât de curând. 

— Nu contează, spuse el. [i-a plăcut excursia la 
Yorkshire? 

— Nu în mod special. Aş fi preferat să rămân aici. 

— Să înţeleg că a fost o pierdere de vreme? 

— Sincer, da. Nu era absolut necesar să se deplaseze 
cineva până acolo... Unde mai pui că am fost şi doi... 

Cooper zâmbi sarcastic înainte să apuce să se 
stăpânească. 

— Ce surpriză! Dar presupun că v-aţi simţit bine 
împreună. 

Narile lui Fry luară foc. 

— Nu înţeleg unde baţi, dar de data asta o să mă prefac 
că nu te-am auzit! 

El privi în jos, cu umerii căzuţi. 

— Îmi cer scuze, Diane. N-ar fi trebuit să spun asta. 

— Te simţi bine, Ben? Ai nişte idei tare ciudate, dar 
măcar până acum ai reuşit să te abţii de la comentariile 
răutăcioase. 

— Da, sunt bine. Căldura asta care durează de atâta 
vreme e de vină, mă stoarce de puteri. 

— Am auzit ceva despre nişte porci... 

— Da, da, nu-mi spune... 

O văzu pe Fry studiindu-l. Privirea ei îi cerceta, pe rând, 
ochii inexpresivi, părul pieptănat în grabă, după care cobori 
spre obrajii lui bărbieriţi la întâmplare şi apoi spre cămaşa 
boţită. Deveni dintr-odată conştient de mirosul stătut de 
transpiraţie pe care îl emana propriul corp şi de felul în care 
îi tremură mâna atunci când se frecă la tâmple, unde 
durerea aceea surdă începea să pulseze din nou. 

— Ben, în legătură cu ceea ce am spus despre tatăl tău. 
Mi-am cerut scuze. Dacă mai pot spune ceva... 

— i-am spus şi atunci - dacă mai aud încă o persoană că 

mă numeşte „băiatul sergentului Cooper”... Lasă-mă să uit 
toate astea, da? 

Fry se dădu puţin înapoi, şocată de răutatea din vocea 
lui. 

— Bine... A, era să uit, am un mesaj pentru tine. 
Comisarul vrea să te vadă imediat ce soseşti la secţie. 

— Şi cum rămâne cu instructajul? 

— Imediat! Asta e mesajul comisarului. Necazuri, aşa-i? 

— Aşa se pare. 

— Hei, n-ai uitat de întâlnirea noastră de diseară, da? 

— Poftim? 

— A rămas să mă duci la dojo-ul tău. Abia aştept 
întrecerea aia amicală. Parcă spuneai că mă înveţi câte 
ceva, nu mai ştii? 


Pereţii din biroul comisarului erau garnisiţi cu fotografii, 
unele dintre ele făcute cu mulţi ani în urmă. Nişte bărbaţi 
băţoşi, care stăteau în poziţie dreaptă, cu gulere înalte şi 
mustăţi lungi, păreau să-l străfulgere cu privirea pe Ben 
Cooper, judecându-l. Păreau să spună că nu se ridica la 
standardele lor. Cu siguranţă, acesta era mesajul pe care 
dorea să-l transmită şi comisarul Jepson. 

— Aşadar, pe scurt, vreau să spun că de data asta încă 
nu ţi-a venit rândul, Cooper. Ai răbdare şi va veni şi vremea 
ta. Sunt convins. Mai aşteaptă puţin şi vom privi lucrurile 
într-o altă lumina. Întotdeauna există speranţe în viitor. 
Gândeşte-te la o evoluţie pe orizontala. 

Jepson îl studie pe tânărul din faţa sa, aşteptând o 
reacţie. Hitchens avea dreptate - Cooper lăsa impresia că 
era un pic stresat şi nervos. După cearcănele negre din 
jurul ochilor, i-ai fi dat mai mult de douăzeci şi opt de ani; 
plus că în dimineaţa asta nici nu se bărbierise cum trebuia. 
Mâinile lui tremurau uşor, chiar înainte să i se dea vestea 
că nu se afla pe lista candidaţilor pentru postul de sergent. 
jepson se întrebă dacă Ben Cooper avea cumva vreo 
problemă cu băutura. Trebuia să-l întrebe pe inspectorul 
Hitchens. 

— Ceea ce ţi-am spus te-a luat prin surprindere, Cooper? 

— Cred că m-am gândit şi eu la asta, domnule. Vedeţi, mi 
s-a făcut o evaluare psihologică... 

— Şi ce se spunea în evaluarea ta psihologică, băiete? 

— Că nu am o atitudine suficient de pozitivă, domnule. 
Că am tendinţa pronunţata de a mă interioriza şi de a 
empatiza cu oamenii în situaţii complet nepotrivite. 

— Aha... Şi ştii ce înseamnă asta? 

— N-am idee, domnule. 

— Inseamnă că eşti al naibii de amabil, Cooper. 

— Inţeleg. 

— lar noi nu ne permitem să avem poliţişti amabili, nu? 
Nu în vremurile astea. A, da, mai nou avem tot felul de 
poliţişti, Cooper. Cu toţii şi-au găsit locul în poliţia de astăzi. 
Avem poliţişti de culoare, polițiste, poliţişti homosexuali, 
chiar şi poliţişti cu puteri paranormale! 

Cooper se gândi că ultima categorie enumerată era de 
fapt o aluzie la o poveste apărută în ziarul local, despre un 
angajat al poliţiei care era un membru marcant al Bisericii 
Spiritualiste şi care mărturisise de curând că avea înclinații 
de clarvăzător. 

— Nimic nu mă mai poate surprinde acum, spuse Jepson. 
O să vezi tu că în scurt timp o să avem şi travestiţi în 
poliţie. Cine ştie ce pederast de la Moravuri o să apară într- 
o bună zi la serviciu în fustă, iar din momentul acela n-o să 
mai existe limite. O să avem în secţii poliţişti pitici, zombie 
şi chiar şi agenţi cu pielea albastră, de pe Planeta Zog“. 
Cine ştie? Poate că până la urmă vor apărea şi poliţişti 
modificaţi genetic, cu muşchi ca ai lui King Kong şi creierul 
cât o nucă. A, nu, la naiba, din ăştia avem deja! Dar 
Doamne fereşte să-l discriminăm pe vreunul dintre ei, 
Cooper! Singurul pe care nu-l vom tolera în niciun caz este 
un poliţist cu prejudecăţi! 

— Da, domnule, încuviinţă Cooper, cu un zâmbet nesigur, 
presupunând că Jepson se străduia să-l înveselească. 

Comisarul îl privi cu suspiciune. Îi plăcea ca subalternii să 
râdă la glumele sale, dar numai atunci când glumea cu 


30 Nume comun dat în domeniul SF unei planete necunoscute sau 
imaginare (n.tr.). 

adevărat. 

— Tu crezi, probabil, că nu există niciun motiv pentru 
care n-ar trebui să angajăm poliţişti simpatici, nu-i aşa? 
Absolut niciun motiv. 

— Nu, domnule. Poate că nu pe post de sergent? 

— Ei bine, cine şi-ar dori să devină un amărât de 
sergent? E o meserie de tot rahatul, crede-mă. 

Ascultară amândoi preţ de o clipă, încercând să surprindă 
ecourile făţărniciei răsunând în pereţii de rigips. Jepson 
bătu cu palma în birou pentru a întrerupe momentul acela 
de linişte şi îl privi lung pe Cooper până ce acesta se simţi 
obligat să vorbească. 

— In orice caz, domnule, nu mă deranjează atât de tare. 
Nu am resentimente sau chestii de genul ăsta... 

— Prostii! Dacă aş fi eu în locul tău, Cooper, aş turba de 
furie. Tu încerci să fii drăguţ în continuare. Vezi, ăsta e 
cusurul tău! rosti el cu un aer triumfător. 

— Nu cred că o să mă învăţ minte vreodată, domnule! 

— Sfatul meu este să te duci frumos să împuşti nişte 
porumbei sau ce faci tu de obicei, să-ţi scoţi ideea asta din 
minte. Bea câteva pahare. O să uiţi curând toată 
povestea... 

Cooper înclina din cap în semn că lua notă de cele spuse, 
în timp ce Jepson îşi ţuguie buzele, devenind serios pentru 
a face un ultim comentariu. 

— Dar fără izbucniri emoţionale, da? 

Cooper se uita dincolo de capul comisarului. Acolo, pe 
perete, era o poză înrămată, înfăţişând câteva zeci de 
bărbaţi cu o ţinută solemnă, stând jos sau în picioare în 
rânduri lungi. Ei alcătuiau întregul efectiv în uniformă al 
secţiei Edendale, surprins în timpul unei vizite la secţie a 
unui membru al familiei regale, prin anii '80. Cooper îşi 
amintea foarte bine şi ocazia şi fotografia. Pe rândul al 
doilea, printre ceilalţi sergenţi, se afla şi tatăl lui. 

— Inţeleg, domnule. Nu contează. Nu contează absolut 
deloc. 


Doctorul le explicase că lui Isabel Cooper i se administra 

un medicament puternic, antidepresiv. Rostise pe litere 
numele medicamentului, iar Cooper îşi notase cu atenţie - 
Chlorpromazine. Aceasta bloca activitatea dopaminei şi 
antrena schimbări la nivelul sistemului nervos. Ceea ce 
putea duce la apariţia unor efecte secundare, menţionase 
doctorul. 

Stând aşezat lângă patul mamei lui, Cooper avu impresia 
că ea nu se putea abţine să nu-şi mişte buzele, limba şi 
muşchii feţei. Făcea grimase în permanenţa, împingându-şi 
limba în obraji, aşa cum ar fi făcut cineva într-o încercare 
frenetică de a-şi îndepărta nişte resturi de mâncare de pe 
gingii. Sub aşternut, picioarele ei se agitau constant, 
îndoindu-se şi  încordându-se fără încetare, precum 
picioarele unui ciclist într-o cursă lungă. 

Doctorul ţinuse neapărat să le precizeze lui Ben şi lui 
Matt că medicamentele pe care le folosea nu erau curative. 
Ele nu puteau să vindece schizofrenia, ci doar să calmeze 
simptomele cele mai supărătoare. Rostita de doctor, lista 
acelor simptome păruse fără sfârşit - pierderea firului 
gândurilor, paranoia, halucinații,  închipuiri, pierderea 
interesului pentru îngrijirea personala, retragere din punct 
de vedere social, anxietate severa, agitație. Starea ei nu 
putea decât să se înrăutăţească, însă, ocazional, doar 
ocazional, se puteau aştepta la remisii temporare ale bolii, 
situații în care doamna Cooper avea să se poarte aproape 
normal. Medicul păruse să creadă că această ultimă 
menţiune era de natură să-i liniştească. 

— Sunt o adevărată pacoste pentru toată lumea, spuse 
Isabel din patul ei privind în gol, cu ochi îmbătrâniţi. 

— Nu, mama. Sigur că nu eşti. Nu-ţi mai face atâtea 
gânduri... 

— Tu eşti, Ben? 

— Da, mamă. Sunt aici. 

Era acolo de aproape patruzeci de minute şi vorbise şi 
până atunci cu mama lui. Matt fusese cu el în prima 
jumătate de oră, însă ieşise puţin. Avea nevoie de aer 
proaspăt, zisese el. 

— Eşti un băiat bun. Eu sunt bolnavă, nu? 

— O să te faci bine, mamă. 

Ea-şi întoarse capul, zâmbind slab şi clipind neajutorată 
atunci când întinse o mână spre el. Pe gulerul cămăşii ei de 
noapte se scursese un firicel de saliva. Pe dulăpiorul de 
lângă pat se afla o mică vază cu floarea-miresei, albă ca 
aşternuturile de pe pat, ca pielea femeii. Cooper 
transpirase din cauza căldurii din camera de spital, însă 
mâna mamei lui era umedă şi rece. 

— Eşti exact ca tatăl tău, îi spuse ea. Un tânăr atât de 
chipeş... 

El îi zâmbi şi îi apăsă mâna între ale lui, ghicind ce urma, 
temându-se că trebuia să dea un răspuns şi neştiind ce ar fi 
putut să spună. 

— Nu te-ai căsătorit încă, Ben? 

— Nu, mamă. Ştii doar că nu. 

— O să găseşti curând o fată cumsecade. Mi-ar plăcea să 
te văd căsătorit şi cu copii. 

— Nu-ţi face griji. a 

Ştia că vorbele acelea erau golite de sens. Insă în tot 
vocabularul lui nu păreau să existe cuvinte care să aibă 
sens, pe care să le înţeleagă amândoi şi în care să 
găsească alinare. 

Umerii lui Isabel zvâcniră, iar picioarele i se mişcară 
spasmodic, fremătând sub cearceafurile de spital ca nişte 
animale agitate. Limba bătrânei ieşi printre buze în timp ce 
femeia privi prin încăpere clipind des, cu o expresie 
nedumerita. Privirea i se fixă apoi asupra fiului ei. Îi căută 
faţa cu nerăbdare, în ochii ei citindu-se disperarea şi 
rugămintea. Îi transmitea o chemare muta, implorându-l să- 
i ofere un strop de consolare. 

— Exact ca tatăl tău, repetă ea. 

El aşteptă. Muşchii îi erau înţepeniţi, iar mintea i se golise 
de gânduri. Era ca un iepure hipnotizat, în aşteptarea 
muşcăturii fatale. Simţi că îl dureau plămânii de la cât îşi 
ţinuse respiraţia. Ştia că n-avea să fie în stare să respingă 
rugăminţile din ochii ei. 

— Te-au făcut sergent, Ben? 

— Da, mama, răspunse el, cu toate că i se rupea inima să 

mintă. 


319 


21 


Diane Fry se afla pentru prima oară în casa de la Piciorul 
Muntelui. Nu era deloc impresionată de porticurile cu 
incrustaţii de lemn, de garajul triplu sau de porţile din fier 
forjat. Găsea că totul era lipsit de gust - o cutie albă, care 
nu-şi afla locul în decorul văii şi printre şirurile de case de 
piatră ce se întindeau la câţiva metri mai jos, pe şosea. Ai fi 
zis că aterizase aici dintr-o suburbie a Birminghamului. 
Poate din Edgbaston sau Bournville. In niciun caz nu părea 
să se încadreze în peisajul de aici. 

li revenise sarcina de a discuta cu Charlotte Vernon, în 
urma interogatoriului luat de inspectorul-şef Tailby soţului 
şi fiului ei. Până acum, Charlotte nu spusese prea multe şi 
nimeni nu îi acordase prea multa atenţie. Insă acum 
apăruseră alte întrebări care trebuiau puse, legate mai ales 
de Lee Sherratt. În viziunea domnului Tailby, băiatul 
rămânea în continuare principalul suspect; cu toate 
acestea, Fry observase că  inspectorul-şef avusese 
întotdeauna în minte o a doua linie de anchetă, orientată 
asupra familiei fetei. Nu era exclus ca, într-un fel sau altul, 
cheia să se afle la Charlotte Vernon. 

Fry fu întâmpinată de către Daniel. Acesta părea abătut 
şi posac. Nu prea mai avea nimic din tânărul acela mânios 
despre care citise ea în rapoarte. Insă atunci când ea îi 
spuse ce dorea, el o luă înainte, indicându-i drumul prin 
casă, fără un cuvânt sau o privire înapoi şi fără a considera 
că politeţurile ar fi necesare. Păcat că, în urma verificărilor, 
alibiul lui era perfect valabil! 

Charlotte Vernon fusese descrisă de poliţiştii care o 
văzuseră drept o femeie atrăgătoare; chiar foarte 
atrăgătoare, adăugaseră unii. Fry se aştepta să întâlnească 
o soţie răsfăţata de bogătaş, care nu făcea nimic altceva 
toată ziua decât să se preocupe de felul în care arăta şi să- 
şi menţină corpul într-o forma perfecta - o femeie cu o 
coafură costisitoare şi cu un machiaj fără cusur. In schimb, 

în faţa ei se afla o femeie spre patruzeci de ani, obosită şi 
resemnată. Desigur, fardurile erau la locul lor şi ar fi putut 
păcăli cu uşurinţă un bărbat. Însă Fry îşi dădu seama că ele 
fuseseră aplicate fără prea mare tragere de inimă. 

Charlotte purta nişte pantaloni largi, bej şi o cămaşă de 
mătase. Părea elegantă. Dar, pe de altă parte, era şi cazul 
ca o femeie care purta haine de sute de lire să pară 
elegantă! Fry venise acolo pregătită să dovedească o 
oarecare compasiune pentru femeia aceea, care tocmai îşi 
pierduse fiica. Era dispusă să uite povestea fiului şi să 
asculte versiunea lui Charlotte cu privire la felul în care se 
petrecuseră evenimentele. Cu toate acestea, era ceva în 
felul în care femeia îşi înclină capul atunci când aprinse o 
ţigară şi se aşeză în fotoliu; în încreţitura buzelor ei, atunci 
când o studie critic pe Fry, privind-o de sus până jos. Până 
la urmă, Fry nu reuşi să arate vreun pic de compasiune, 
mai ales că Charlotte Vernon deschise discuţia într-un mod 
agresiv. 

— Nu vă mai obosiţi să mă trataţi cu mânuşi! Acum mă 
simt bine! 

— Am câteva întrebări pentru dumneavoastră, doamna 
Vernon. 

— Da, vă aşteptam. Desigur, Dan a trecut să vă vadă. Nu 
l-am putut opri. Bietul băiat! E atât de confuz când vine 
vorba de sex... Unii bărbaţi au nevoie de foarte mult timp 
ca să se maturizeze, nu credeţi? Cred că Dan manifestă o 
forma grava de pubertate întârziata. 

— Doamnă Vernon, fiul dumneavoastră a dat o declaraţie 
privind relaţia dumneavoastră cu Lee Sherratt. 

— Vrei să spui că a aflat că mi-o puneam cu grădinarul. 
Nu-i aşa, draga mea? 

Fry o privi lung, cu o mină lipsită de expresie. Se aflau 
într-o cameră plină de mobilă veche, frumoasă, cu 
suprafeţe netede şi curate. Pe pereţi se aflau vreo trei sau 
patru tablouri mari, pictate în acuarelă, iar o podea lungă, 
acoperită cu parchet, ducea către o uşă dublă şi o terasă 
pavată, cu balustrade de piatră. Lui Fry i-ar fi plăcut să 
exploreze baia şi bucătăria, să studieze cada dotată cu 

sistem de hidromasaj, cuptorul automat, dressingurile 
încastrate în perete, frigiderul cu dezgheţare automată şi 
cuptorul cu microunde digital. 

— Aşa au stat lucrurile, doamnă Vernon? 

— Desigur. Bine, s-a întâmplat doar de vreo câteva ori, 
dar ne-a plăcut foarte mult amândurora. Era lipsit de 
subtilitate, dar entuziast. Şi avea un corp extraordinar. Să 
mai fii în stare să-i faci pe tineri să alerge după tine cu 
limba scoasă e un lucru care prinde tare bine moralului 
unei femei de vârsta mea! 

— Dumneavoastră aţi început relaţia? 

— Da, cred că eu l-am sedus. Oricum, nu a trebuit să fac 
prea mari eforturi. 

— Când a aflat soţul dumneavoastră ce se petrece? 

Charlotte ridică din umeri. 

— Chiar nu ştiu... Contează? 

— Eu aşa aş fi crezut. 

— Şi de ce ar conta, mă rog? 

— Probabil că n-a fost de acord. 

— Presupui greşit, draga mea. Pe bătrânul Graham îl 
excită treaba asta. Ceea ce, serios vorbind, e convenabil 
pentru amândoi. Asta înseamnă că sunt liberă să îmi aleg 
amanţii care îmi plac, fără niciun fel de complicaţii. 
Bineînţeles, din partea mea şi Graham e liber să procedeze 
la fel. 

— Dar domnul Vernon a avut ceva de obiectat, nu? Doar 
l-a dat afară pe Sherratt... 

— Intr-adevăr. Charlotte sufla un rotocol de fum care 
pluti uşor în aer, între ele. Dar presupun că Graham v-a 
spus că asta s-a întâmplat din cauza Laurei. 

— Şi aşa a fost? 

— Dacă aşa spune Graham, aşa trebuie să fi fost, nu? 

— Dumneavoastră ştiaţi care este atitudinea lui Lee 
Sherratt faţa de fiica dumneavoastră? Prin natura relaţiei 
pe care o aveati cu el... 

— Pot să vă spun „doamnă detectiv”? 

— Dacă doriţi... 

— Doamnă detectiv, nu ştiu ce va imaginaţi 

dumneavoastră că făceam eu cu Sherratt în foişor, dar vă 
asigur că nu ne lansam în conversații despre fiica mea. 

— Dar credeţi că...? 

— Avea suficient de lucru cu mine, draga mea! Pot fi 
foarte pretențioasă atunci când sunt excitată! 

— Şi ce rost ar mai avea să-ţi baţi capul cu puicuţa atunci 
când ai pe mână găina bătrână, este? 

Charlotte rânji răutăcios, dezvelindu-şi dantura perfectă, 
apoi se răzgândi şi îşi transformă rânjetul de pe chip într-un 
râs forţat. 

— Bravo, draga mea! N-aş fi crezut că te pricepi atât de 
bine la metaforele inspirate de viaţa de la fermă. 

Fry se simţea uşor dezamăgita, pentru că nu reuşise să o 
facă pe femeie să-şi dea arama pe faţă. Dacă ar fi putut 
trece dincolo de faţada asta provocatoare, rece, probabil că 
ar fi reuşit să scoată la iveală interiorul blând şi vulnerabil, 
care ar fi adus ceva date noi la dosar. 

— Aveaţi cunoştinţa de iubitul Laurei, Simeon Holmes? 

— Nu, suspină Charlotte. Asta până ce oamenii 
dumneavoastră au reuşit să-i dea de urmă. Presupun că nu 
există nicio îndoială că era ceva între ei? 

— Absolut nici una. 

— Evident, aşchia nu sare departe de trunchi, nu? Dara 
păstrat tăcerea în privinţa acestui aspect... De obicei, Laura 
îmi împărtăşea secretele ei. Se pare însă că nu şi pe acesta. 

— S-a gândit probabil că o să-l consideraţi nepotrivit pe 
băiat. Stă într-una dintre locuinţele acelea sociale din 
Edendale, are o motocicletă... 

— Nepotrivit? Nu eu! 

— Vorbiţi serios? 

— Nu uita că eu mi-o trăgeam cu grădinarul, draga mea! 

Fry scrâşni din dinţi. Charlotte îşi stinse ţigara şi începu 
să se agite întruna. Scrumiera era deja plină de chiştocuri, 
iar aerul devenise înţepător din cauza unui miros stătut de 
fum, amestecat cu un parfum scump. 

— Sper că nu v-am şocat, spuse Charlotte. Ştiu că unii 
dintre voi sunteţi foarte puritani. Însă eu şi Graham am avut 
întotdeauna genul ăsta de mariaj. E un lucru acceptat de la 

sine în cercul nostru de prieteni. 

— Aţi menţionat şi existenţa altor amanți, doamnă 
Vernon. Mă văd nevoita să vă cer nume. 

— Serios? Şi cu câţi ani ar trebui să mă întorc în timp? 

— Să spunem că vom trece în revistă doar ultimele 
câteva luni. Ce ziceţi? 

— Să înţeleg că poliţiştii noştri consideră că gelozia ar fi 
fost un potenţial mobil al crimei? Ce original! 

— Nume? 

— De acord. Pai, au fost unul sau doi dintre partenerii de 
afaceri ai soţului meu. Aşa a fost să fie, mă înţelegi. Nimic 
spectaculos! 

li dădu lui Fry trei nume, dintre care unul singur îi suna 
acesteia cunoscut. 

— Andrew Milner? 

— Lucrează pentru Graham. 

— Ştiu cine este. 

Fry o fixă atent pe femeie, întrebându-se dacă avea într- 
adevăr vreo legătura cu mama aceea sfâşiată de durere 
care apărea în rapoartele anterioare ale poliţiei. Poate că se 
afla sub efectul vreunui medicament prescris de doctor. 
Insă lui Fry nu-i venea în minte vreun medicament care să 
poată schimba într-un asemenea hal personalitatea unei 
femei. Charlotte îi studie expresia nedumerită şi începu să 
râdă din nou cu râsul acela rece alei. 

— O, da! Nu sunt prea mofturoasă atunci când am chef 
de sex. 

— Şi vi s-a întâmplat des să aveţi chef de sex după cea 
fost ucisă Laura? Gândul că fiica dumneavoastră a fost 
atacată şi omorâtă vă excită? 

Chipul lui Charlotte păru să se întunece şi să se 
cutremure, iar ochii i se măriră, alarmaţi. Mâinile şi 
picioarele începură să îi tremure, iar umerii îi căzură într-o 
poziţie nefirească. Era ca şi cum femeia s-ar fi dezintegrat 
brusc, ca o păpuşă stricată. 

— Ştii, merg în locul acela în fiecare noapte... mărturisi 
ea. 

— Ce loc? întrebă Fry, surprinsa de schimbarea aceea 


324 


neaşteptată. 

— Mă duc noaptea, când nu e nimeni prin preajmă. 
Graham nu suportă ideea. Îi duc flori. 

— Unde mergeţi, mai precis? 

— Acolo, jos. In locul unde a murit Laura. Ridică privirea 
implorator. Îi duc trandafiri şi garoafe din grădina. E bine 
să-i duc aşa ceva? 


În timpul acesta, la Divizia E, Ben Cooper îşi făcea drum 
plictisit către camera de anchetă, unde nu se aflau decât 
doi operatori de calculator în faţa terminalelor lor, în timp 
ce şeful biroului, inspectorul Baxter, arhiva nişte dosare. 
Cooper verifică fişele de activitate, însă nu găsi nicio 
sarcină care să-i fi fost atribuita. 

— Am revenit la îndatoririle mele, domnule. 

— N-am nimic pentru tine, Cooper, îi comunică Baxter. 
Unele dintre echipe au fost regrupate. Şeful tău vrea să te 
întorci în biroul CID. Va trebui să-i prezinţi raportul 
sergentului Rennie. 

— Rahat! 

— Îmi pare rău, băiete. 

Baxter părea pe punctul de a-l mustra pe Cooper pentru 
răbufnirea lui, conştient că privirea operatorului era aţintită 
asupra sa. Însă, uitându-se la chipul lui Cooper, se răzgândi, 
căci nu era genul care să lovească într-un om aflat deja la 
pământ. 

— Domnul Tailby este de părere că rezultatele testelor 
de laborator... 

— Mda, ştiu. Multumesc. 

Cooper coborî din nou, cu paşi apăsaţi. În biroul CID, un 
polițist vorbea la telefon, iar Rennie avea un raport în 
mână, la care se uita cu o expresie de admiraţie întipărită 
pe chip. Îl observă pe Cooper intrând în încăpere şi îi făcu 
cu mâna, dezinvolt. 

— Ben! Bine ai venit înapoi în lumea reală! 

Cooper dădu cu piciorul într-un scaun, îndepărtându-l de 
birou şi lovi grămada de hârtie care zăcea acolo încă de 
luni. 

— Ce-i cu toate chestiile astea? 

— Hei, calmează-te! Nu avem nevoie de toanele tale de 
primadonă, doar pentru că nu mai faci parte din echipa de 
ancheta, alături de băieţii mari. 

— Mda, bine. Accidente auto... Vor să facem ceva în 
legătură cu infracţionalitatea auto, da? Şi ce e nou aici? 

— Asta, spuse Rennie, fluturând raportul. Uite, aruncă o 
privire! 

Raportul ateriza pe biroul lui Cooper. Purta antetul 
Serviciului Naţional de Informaţii în Domeniul Criminologiei. 

— Ce-i cu asta? 

— Idei noi privind detectarea infracţionalităţii auto. E 
interesant. Comisarul a fost plăcut impresionat. A fost ideea 
tipei celei noi. 

— Nu Diane Fry? 

— Ba chiar ea. Nu-i deloc proastă pentru o tipă, cred. 

— Şi ea unde e? A ieşit deja pe teren să se ocupe de 
treaba asta? 

— Ea nu, răspunse Rennie. Lucrează încă la cazul Vernon. 


Fry sună la Vernon Finance, însă i se făcu legătura cu o 
secretară extrem de protectoare şi de necooperantă, care îi 
comunică faptul că Andrew Milner avea să lipsească de la 
birou toată după-amiaza. În cele din urmă, reuşi să o 
convingă pe secretară să-i dea numărul lui de mobil; în 
timp ce îl formă, înfulecă un sandviş cu ton. Atunci când îi 
răspunse, Milner se afla în mod evident undeva pe şosea. 
Pe fundal se auzea zgomotul traficului intens, iar el vorbea 
foarte tare, aşa cum fac de obicei oamenii atunci când 
folosesc dispozitivul hands-free într-o maşină. 

— Cine aţi spus că sunteţi? Aşteptaţi o clipă, tocmai 
întorc pe A57. 

Când în sfârşit reuşi să-i explice cine era, el rămase 
foarte tăcut pentru o clipa. Dar poate că de vină era doar 
semnalul, care se întrerupea din cauza crestelor înalte de la 
Stanage Edge şi Hallam Moors. 

— Staţi numai o secundă, să opresc pe marginea 
drumului, spuse el. 

Fry discuta cu Andrew Milner timp de câteva minute 
bune, încercând să surprindă tonul replicilor lui în vacarmul 
făcut de camioanele aflate în trecere şi în ciuda semnalului 
cu intermitențe. | se păru că avea un ton iritat şi defensiv, 
însă bărbatul rămas ferm pe poziţii, negând existenţa 
vreunei relaţii cu soţia patronului său. Era ridicol, absurd! 
Evident, Charlotte Vernon nu se simţea deloc bine. 

În cele din urmă, Fry îl lăsă în pace atunci când el 
pretinse că întârzia la o şedinţă importantă. Era convinsa că 
Milner ascundea ceva, însă nu-şi dădea seama despre ce 
era vorba. Avea nevoie de mai multe date înainte să afle ce 
întrebări să pună. Era timpul să ia legătura cu soţia lui 
Andrew Milner. 


Familia Milner locuia într-o casă semidecomandată, din 
cărămidă, construită înainte de război pe unul dintre 
dealurile ce dădeau spre centrul localităţii Edendale. Uşa 
din faţă era încadrată într-un portal arcuit, având un geam 
rotund şi opac, alcătuit din bucățele de sticlă colorată, 
tăiate în diverse forme. 

Toate maşinile parcate în stradă aveau abţibilduri roz 
lipite pe parbriz, iar pe stâlpii de iluminat erau lipite bileţele 
care avertizau că parcarea era permisa numai cu acordul 
rezidentului. Însă Fry reuşi să găsească un loc de parcare 
pentru Peugeotul ei pe o alee micuța din dreptul unui garaj. 
La colţul casei, observa un ghiveci vechi din cărămidă, în 
forma unui horn, în care fuseseră plantate muşcate roşii. 

Margaret Milner o conduse într-un hol dominat de 
bovindouri cu draperii de tul şi de un candelabru în forma 
de roată, pe care erau montate lumânări electrice. Intr-o 
vitrină se aflau bibelouri rare, căsuțe în miniatură şi plăcuţe 
comemorative. 

— Bineînţeles, Andrew e la birou, spuse Margaret. E 
foarte ocupat de când cu cele întâmplate Laurei Vernon. 
Dar Graham spune că o să se întoarcă la serviciu lunea 
viitoare. După câte se pare, Charlotte se simte mai bine 
acum. Dar mi se pare mie că oamenii nu se împacă totuşi 
cu situaţiile de acest gen până după înmormântare. 

— Dumneavoastră personal aţi luat legătura cu familia 
Vernon? 

Margaret ezită. 

— Am încercat s-o sun pe Charlotte, dar nu răspunde 
nimeni la telefon. Doar robotul... 

— Eu tocmai vin de la Piciorul Muntelui, o informă Fry. 

— Da? 

Margaret părea că nu mai ştia ce să spună. Femeia purta 
o fustă lungă, pantofi cu baretă, fără toc şi avea un pulover 
subţire, legat în jurul umerilor. Părea că îi era foarte cald şi 
nu se simţea în largul ei, dar, la urma urmei, aşa se simţea 
toată lumea pe asemenea călduri. 

— Am discutat cu doamna Vernon. 

— Şi e... Cum suporta toată povestea asta? 

— Nu chiar aşa cum aţi crede. 

— Da? întrebă Margaret din nou. 

Fry se duse lângă bovindouri şi privi prin perdea la 
grădina din faţa casei. De aproape, văzu că muşcatele 
începuseră să se ofilească şi să capete o culoare maronie, 
iar petalele lor formaseră un covor roşu-închis la baza 
ghiveciului în formă de horn. 

— Cum aţi descrie relaţia dintre soţul dumneavoastră şi 
familia Vernon? întrebă ea. 

— Soţul meu lucrează pentru Graham. E o slujbă bună, 
iar Andrew munceşte din greu. Spunând acestea, Margaret 
se aşeză, îndreptându-şi fusta şi aplecându-se neliniştită pe 
marginea unui fotoliu. O privi îngrijorată pe Fry, alarmată 
de faptul că aceasta insistase să rămână în picioare lângă 
fereastră, în ciuda sugestiei ei. Ştiţi, o vreme nu a avut de 
lucru. Asta l-a făcut să aprecieze o slujbă sigură. 

— Carevasăzică, e vorba doar despre o relaţie ca între un 
patron şi un angajat? Sau e ceva mai mult la mijloc? 

— Nu prea înţeleg ce vreţi să spuneţi, mărturisi Margaret. 
Lucrează împreună, fac o echipă foarte bine închegată. 
Presupun că, în asemenea cazuri, trebuie să existe şi o 
relaţie personala destul de apropiata. 

— O relaţie personală? Deci sunt prieteni? Obişnuiţi să 
socializaţi cu familia Vernon? Aţi fost vreodată la ei acasă? 

— Da. O dată sau de două ori. Graham este foarte 
primitor. 

Fry o studie cu atenţie, observându-i direcţia privirii şi 
mişcările involuntare ale mâinilor, pe care le frământa 
încontinuu, ca şi cum ar fi căutat un lucru pe care să-l 
aşeze la loc printr-o lovitură uşoară - un lucru care putea fi 
aşezat cum trebuie dintr-o mişcare rapidă a palmelor. 

— Şi Charlotte Vernon? insistă Fry. Şi ea e la fel de 
primitoare? 

— Nu vreţi un ceai? întrebă Margaret cu o notă de 
disperare în glas. 

— Nu, mulţumesc. 

— Eu cred că o să-mi fac unul. 

— Cum doriţi. 

Fry o urmă în bucătărie, făcând-o pe Margaret Milner să 
devină şi mai agitata atunci când se sprijini de corpurile cu 
finisaj de stejar şi se plasă în dreptul uşii de la frigider când 
aceasta tocmai era deschisă. Margaret o privi lung pe 
deasupra uşii, ţinând în mână o sticlă de plastic cu lapte 
smântânit. 

— Ce doriţi dumneavoastră, mai exact? ` 

— Puțin ajutor, atâta tot! răspunse Fry. Incerc să 
lămuresc câteva detalii. 

Aerul rece din frigiderul deschis umplea spațiul dintre 
ele, răcorind pielea lui Fry şi aburind suprafeţele îmbrăcate 
în inox. Margaret părea să ezite să întindă mâna după 
mânerul uşii, pentru a o închide, de teamă să nu ajungă 
prea aproape de Fry, să o atingă şi să se contamineze cu 
un microb ce nu putea fi distrus cu clor sau cu alţi 
dezinfectanţi. 

— Nu ştiu ce detalii aş putea să vă ofer eu. Chiar n-am 
idee... 

Şi Margaret chiar se îndepărta, lăsând uşa de la frigider 
întredeschisa şi mergând să dea drumul la ceainicul 
electric. Atunci când Fry trânti uşa, Margaret tresări 
puternic, ca şi cum ar fi fost lovită de un glonţ, vărsând apă 
pe blatul de bucătărie. 

— Dacă aţi avea nevoie, aţi şti unde îl puteţi găsi pe 

domnul Milner în acest moment? 

Margaret se uită automat la ceas. 

— Cei de la birou vă vor putea spune unde îl găsiţi. Slujba 
pe care o are presupune multe deplasări. Întâlniri cu 
clienţii, ştiţi dumneavoastră... E foarte ocupat. In seara asta 
s-ar putea să ajungă iar foarte târziu acasă. 

Venea târziu acasă, iar soţia lui nu ştia niciodată unde se 
afla? Fry se întreba dacă Andrew Milner era într-adevăr atât 
de ocupat pe cât îi spunea soţiei lui. Nu voia să accepte că 
acest lucru era posibil. 

— Probabil se mai întâmplă ca dumneavoastră să nu ştiţi 
unde este soţul dumneavoastră, dar Graham Vernon să 
ştie... 

— Desigur. 

— Şi nu se întâmpla câteodată ca Charlotte Vernon să fie 
cea care ştie unde se află soţul dumneavoastră? 

Preţ de o clipa, Margaret nu făcu altceva decât să se 
zgâiască la ceainicul care fierbea uşor, ca şi cum acesta ar 
fi rostit un cuvânt obscen. Apoi deschise larg ochii şi gura şi 
începu să dea uşor din mâna. 

— A, nu! Ce vreţi să spuneţi? 

— Eu cred că e destul de clar. Doamna Vernon a vorbit 
foarte deschis despre acest subiect. 

— A insinuat ceva în legătura cu Andrew? E ridicol, nu vi 
se pare? Evident, nu se simte bine! Trebuie să fi fost foarte 
grav afectată dacă a ajuns să inventeze asemenea lucruri. 

— Nu credeţi că e adevărat? 

— Adevărat? Ce prostie! Andrew? E absurd! 

— Vă daţi seama că soţia află întotdeauna ultima? 

— Bine, dar... Să fim serioşi... Andrew? Începu să râdă 
deodată, prosteşte. Aşa ceva nu se poate! 

— Bine. Ceainicul începu să clocotească, însă nimeni nu-i 
dădu atenţie. Un norişor de abur pluti prin bucătărie, dar se 
disipă înainte de a încălzi mâinile reci ale lui Fry. Incă ceva, 
doamnă Milner, reluă Fry. Sunteţi cumva rudă cu un băiat 
pe nume Simeon Holmes? 

— Simeon este fiul verişoarei mele, Alison. Locuiesc pe 
domeniul Devonshire. 

— Ştiaţi că era iubitul Laurei? 

Margaret îşi frânse mâinile privind pe fereastră, în gol. 

— N-am ştiut până aseară, când mi-a spus Alison. Ea mi-a 
zis că a fost chemat la secţie. 

— Aşadar, încă un amănunt pe care nu-l ştiaţi? 

— Nu, nu! striga Margaret. Nu Andrew! Este imposibil! 

leşind din casă, Fry călcă pe covoraşul alunecos de 
petale de muşcată. Cu toate că la suprafaţă erau încă de un 
roşu-aprins, petalele de dedesubt erau negre şi putrezite. 
Imposibil? Singurul lucru imposibil era ideea ca ea să fi 
acceptat să se aşeze şi să servească un ceai alături de 
Margaret Milner, printre căsuţele ei în miniatură şi perdelele 
de tul. 

Întorcând Peugeotul, Fry se gândi să-şi mai încerce 
norocul într-un loc. De data asta avea să-i facă plăcere, se 
gândi ea, amintindu-şi de felul în care Helen Milner îl privise 
pe Ben Cooper acolo, în strada, în Moorhay. 

Helen primi un telefon de la mama ei de îndată ce Diane 
Fry părăsi casa din Edendale. Tânăra se văzu nevoită să 
petreacă nişte minute bune la telefon, pentru a o linişti. 
Când reuşi în cele din urmă să închidă, Helen sună la 
numărul bunicilor ei. Ştia că aceştia nu foloseau telefonul 
prea des şi că fuseseră cu greu convinşi să îl instaleze 
pentru situaţii de urgenţa, factura fiind plătită de Andrew. 
Când începu să sune, Helen şi-i imagină pe cei doi bătrâni 
privind către telefon alarmaţi, ezitând să răspundă. Până la 
urmă, Harry avea să se ridice încet de la locul lui şi să pună 
mâna pe receptor, răspunsul la telefon fiind treaba de 
bărbat. 

— Bunicule, sunt eu, Helen. 

— Helen! Ce s-a întâmplat, draga mea? 

— Poliţia, bunicule. Au început să pună întrebări despre 
tata. 

— Au început, zici? Tâmpitul ăla cu vorbele lui frumoase 
sau nesuferitul care era cu el? 

— Nici unul. 

— Atunci... 

— Nu, femeia. Doamna detectiv Fry. 

— Ea? Ea nu e decât o fetişcană. 

— Chiar daca... 

Harry făcu o pauză, gândindu-se. 
— Mda. Ai dreptate. E bine de ştiut. 


Diane Fry găsi casa lui Helen Milner - era una dintre cele 
patru căsuțe rezultate în urma transformării unui şopron. 

Şopronul avea un acoperiş ondulat. În spate erau câteva 
clădiri anexe vechi, cărora nimeni nu le găsise încă o 
întrebuințare. lnăuntru pereţii erau din piatră brută, iar casa 
avea ferestre batante şi grinzi acoperite cu răşină. Cea mai 
mare parte a mobilei era reprezentată de piese la mâna a 
doua, din pin, cu scaune de răchită, iar pe podeaua 
bucătăriei era un covoraş împletit din papură. 

Helen o salută fără să se arate câtuşi de puţin surprinsa, 
iar Fry deduse că se dăduseră ceva telefoane în timpul cât 
ea traversase localitatea Edendale. Se aştepta ca şi acest al 
treilea membru al familiei Milner să fie la fel de 
necooperant ca toţi ceilalţi, să-i servească aceeaşi atitudine 
şocată şi neştiutoare, să folosească aceleaşi cuvinte, deja 
familiare, prin care să se arate scandalizată în faţa unor 
asemenea insinuări ce puneau la îndoială cinstea familiei 
ei. 

Dar Fry fu uimită să constate cât de mult dură vizita ei 
acolo. In plus, era fascinata şi pe deplin lămurită ascultând 
povestea pe care i-o spunea Helen Milner la un ness servit 
întruna dintre cănile de ceramică lucrate manual. Ajunsă la 
cea de-a doua cafea, Fry aproape că uitase pentru ce se 
afla acolo. 

Cei trei bătrâni se întâlniseră la oficiul poştal din 
Moorhay, de unde îşi ridicaseră pensiile. Oficiul era 
aglomerat, nu doar din cauza cozii obişnuite dintr-o zi de 
joi, când oamenii veneau să-şi ridice pensia, dar şi din 
cauza excursioniştilor care goleau vitrina cu băuturi reci şi 
micuțul congelator unde erau ţinute îngheţatele cu 
ciocolată şi îngheţatele pe băț, cu aromă de căpşune. 
lnăuntru abia dacă mai găseai un pic de loc pentru a 
manevra rastelul cu vederi înfăţişând Ladybower Reservoir 
şi Chatsworth House.  Rucsacurile ticsite stăteau 
îngrămădite afara, în timp ce proprietarii lor răsfoiau 
ghidurile turistice şi seturile de suporturi de masă cu 
imagini din Parcul Național. 

In scurt timp, excursioniştii aveau să mărşăluiască prin 
sat, îndreptându-se către ceainării sau spre centrul 
meşteşugăresc de la Moara Veche ori spre locul special 
amenajat pentru picnicuri din Quith Holes; urmau apoi să 
plece către poteca Eden Valley, de unde aveau să o ia spre 
sud, către Limestone Way, sau spre nord, către Pennine 
Way. Intr-o jumătate de oră aveau să uite de satul 
Moorhay. 

Harry Dickinson scosese din congelator un pui mic, 
congelat, pentru Gwen. Era tare şi atârna greu în mână, iar 
gheaţa îl înţepa pe Harry dureros în palmă, amorţindu-i 
degetele. Dar, în timp ce stătea la coadă la casa, pentru a-l 
plăti, se trezi înconjurat de o mare de tineri care se izbeau 
de el şi îl înghionteau neglijent cu coatele în coaste. Păreau 
să nu se sinchisească de prezenţa lui acolo, ca şi cum el nu 
era decât un obstacol oarecare ce intervenea între mâinile 
lor întinse şi următoarea cutie de Diet Coke. 

O venă mică începu să pulseze la tâmplele lui Harry 
atunci când o tânără se împinse, băgându-se în faţă. Purta 
o bluza scurta, care îi lăsa abdomenul la vedere şi nişte 
colanţi cu dungi, care făceau ca şoldurile şi fundul ei să 

para enorme. Părul ei vopsit blond ţâşnea din vârful capului 
asemenea unor baloţi de paie prost legaţi, iar atunci când 
deschise gura pentru a-şi striga prietenii, Harry observa un 
cercel de argint care îi perfora limba. 

Împingându-se cu coatele pentru a-şi face loc, ea îl călcă 
tare pe Harry pe degetele de la picioare cu bocancii ei 
marca Doc Marten, iar atunci când el privi în jos, văzu pe 
pielea ghetelor lui lucioase urme de talpă şi o uşoară 
deformare. Dacă fata şi-ar fi cerut scuze, el n-ar mai fi zis 
absolut nimic, însă ea îi întoarse spatele, fără ca măcar să 
se uite la el. Era ca şi cum ar fi călcat într-o mizerie pe care 
putea foarte bine să şi-o şteargă de pe tălpi mai târziu. 
Harry o bătu pe fata uşor pe umăr, iar ea se uită la el cu 
scepticism. Buza ei se răsfrânse într-un rânjet, dezvelind un 
cocoloş cenuşiu de gumă de mestecat, pe care ea îl strivi 
între dinţi. Harry observă că fata avea în buric un cercel 
care se asorta cu cel din limbă. 

— Nu te-a învăţat nimeni cum să te porţi? o mustră el. 

Ea îl privi de parcă bătrânul îi vorbea o limbă complet 
străină. 

— Ce-ai păţit, tataie? 

Accentul fetei era local, iar Harry se gândi că nu era 
deloc exclus s-o mai fi întâlnit prin sat şi înainte. Oricum, n- 
avea nicio importanţa. 

— Dacă te bagi în faţa mea şi mă calci pe picioare, ai 
putea cel puţin să îţi ceri scuze. 

— Am aceleaşi drepturi ca dumneata să mă aflu aici! 

— Aceleaşi. Dar nu mai multe. Mai ai de învăţat, fetiţo. 

— Of, mai scuteşte-mă! spuse ea, împingând guma 
printre dinţi, astfel încât aceasta i se întinse pe buze. Apoi 
scoase limba rapid şi o trase pe toată în gură, privindu-l 
obraznic pe Harry. Îşi pierdu însă repede interesul faţă de 
bătrân şi se întoarse cu spatele la el, atunci când rândul 
începu să avanseze. 

Harry testă cu mâna stângă masa solidă a puiului 
îngheţat, privind insistent ceafa fetei. Pieptul îndesat al 
puiului era neted şi tare, fiind acoperit cu un strat gros de 
gheaţă. Harry prinse picioarele păsării şi începu să o 

balanseze. 

Fata ţipă şi se izbi de un tânăr care stătea în faţa ei la 
rând. Toată lumea care se afla în acel moment acolo se 
întoarse să privească atunci când ea începu să tipe, 
înjurându-l pe bătrân, în acest timp, fata se masa pe spate, 
în locul unde răceala neaşteptată a puiului atinsese pielea 
ei caldă, goală, ca un fier înroşit. 

— lmi pare rău, spuse Harry. 


În faţa magazinului, lângă tăbliţa legănată de vânt ce 
făcea reclamă la îngheţata Wall's, Sam Beeley alunecă pe o 
cutie de Coca-Cola aruncată la întâmplare şi căzu pe 
trotuar cu o bufnitură dureroasă. Bastonul lui cu mâner de 
fildeş se lovi cu zgomot de jgheabul colector. După un 
murmur de consternare, doi tineri înalţi cu accent 
australian îl ajutară să se ridice şi îi culeseră bastonul de pe 
jos. Trei fete, care îşi rezemaseră bicicletele închiriate de 
vitrina magazinului, făcură un întreg spectacol întrebându-l 
pe bătrân dacă era teafăr şi scuturându-l de praf, în tot 
acest timp trăgând cu coada ochiului la australieni. Se 
strânseră apoi cu toţii în jurul lui Sam, alcătuind un 
caleidoscop de cămâăşi colorate şi membre bronzate, ca 
nişte fluturi atraşi pe moment de o plantă uscată, fără 
frunze, înainte de a pleca mai departe, în căutarea unor noi 
parfumuri. 

În cele din urma, Sam fu lăsat în grija lui Harry şi a lui 
Wilford, după ce îi asigură pe tineri că locuia la doar câţiva 
metri distanţă. Cu toate că era sprijinit de prietenii săi, Sam 
nu reuşi să ajungă foarte departe înainte de a simţi nevoia 
să se oprească şi să se odihnească rezemat de un zid, 
gâfâind din cauza durerii de picioare. Aprinse o ţigară şi 
privi chiorâş spre curtea bisericii, aflată peste drum, de 
unde pietrele funerare sclipeau în lumina soarelui. 

— O să mă aduceţi aici cât de curând, spuse el, fără nicio 
urmă de autocompătimire în glas. 

— Cu toţii ne îndreptăm în direcţia aia, replica Wilford. 

— Eu nu ma iau la întrecere cu voi. O să se întâmple 
destul de curând. 

— Trebuie să te împaci cu gândul că, atunci când ajungi 
la vârsta noastră, moartea aşteaptă întotdeauna imediat 
după colţ, adăugă Harry. 

— Va mai amintiţi cum a fost atunci, în mină, când era 
cât pe ce să fiu omorât? întreba Sam. 

— Aia a fost cu mulţi ani în urma... 

Sam privi în jos, la picioare. 

— Da, a fost... Dar mi-a lăsat o amintire. 

Cei trei bătrâni tăcură, privind lung la casele de peste 
drum, fără să vadă nici maşinile care treceau pe lângă ei, 
nici pe tinerii excursionişti care erau nevoiţi să coboare de 
pe trotuar ca să-i ocolească. 

Trecuseră mai bine de douăzeci de ani de la accidentul 
acela din Glory Stone Mine. Se aflau într-un filon epuizat, de 
aproximativ doi metri lăţime şi aproape treizeci de metri 
înălţime. Fațada urca în pantă, pe un dâmb de grohotiş 
asemenea calcarului, iar un miner fora în vârf, la circa 
cincisprezece metri mai sus, părând o siluetă în raza 
propriului felinar. Fațada în pantă era slab luminată, iar 
aerul era plin de fum după explozie, deasupra lor nefiind 
decât un întuneric gros şi nici urmă de lumina zilei. Era o 
grotă enormă şi neguroasă, plină de pete cenuşii şi negre şi 
încărcată de duhoarea înţepătoare a prafului şi a 
explozivelor. 

Minerul acela din vârful dâmbului era Sam. La vremea 
aceea, avea vreo cincizeci de ani - un bărbat cu experienţa, 
care-şi petrecuse o mare parte din viaţă lucrând în mină. 
Când sapa lui de foraj a despicat roca uşor friabilă, iar 
suprafaţa i s-a surpat sub picioare, trupul lui a fost proiectat 
instantaneu în spate, braţele şi picioarele rostogolindu-se 
printre propriile umbre, până când omul a ajuns la poalele 
pantei şi a fost îngropat sub o avalanşă de calcar. Wilford l- 
a dibuit apoi pe Harry în întuneric şi împreuna l-au 
dezgropat pe Sam cu mâinile goale şi l-au scos la suprafaţa. 
N-au văzut că picioarele îi erau sfărâmate până ce omul nu 
a început să ţipe. 

— Dacă durerea devenea insuportabilă, sparse Wilford 
tăcerea, fără a i se adresa cuiva anume, ai fi luat în calcul 

varianta să-ţi pui capăt zilelor? 

Sam părea gânditor. 

— Mda, presupun că da. 

Harry încuviinţa din cap. 

— Dacă nu-ţi mai rămânea nimic... nicio fărâmă de 
speranţa... cred că n-ai fi avut încotro. 

— Cu toate astea, depinde de convingerile pe care le ai, 
spuse Wilford. Nu? 

— Cum adică? 

— Unii oameni considera că nu e bine să-ţi pui capăt 
zilelor. 

— Of, religia... zâmbi Sam. 

— Păi, sinuciderea e totuşi un păcat, insistă Wilford. Nu-i 
aşa, Harry? 

Atunci Harry îşi aprinse pipa. Ceilalţi aşteptară, simțind 
că în aer plutea o decizie sau o sentinţa iminenta. Ştiau că 
Harry gândea cel mai bine atunci când pipa lui era aprinsă. 

— Mie mi se pare, începu el, că există mai multe feluri de 
păcate. Păcatul nu e la fel ca răul făcut cu bună ştiinţa. Un 
păcat ţi-l mai iartă Dumnezeu. 

Ei aprobară mişcând din cap. Aşa părea corect şi 
rezonabil. Nici unul din ei nu trecuse prin aproape opt 
decenii de viaţă fără să comită vreun păcat. 

— Şi totuşi, trebuie să ai puţin curaj pentru aşa ceva. Nu 
exista căi uşoare. 

— Exista somniferele... 

Harry îşi drese glasul şi rosti dispreţuitor: 

— Asta-i metodă de muiere, Sam! 

— Ai putea să te arunci de undeva de sus... De pe stânca 
Raven's Side, sugera Wilford. 

— Asta se lasă cu mizerie. Şi nu înseamnă neapărat că 
mori. 

Bătrânii se înfiorară. 

— Nu ne-am dori aşa ceva... A 

— Şi, oricum, eu nu suport înălțimile. Imi dau o senzaţie 
de ameţeala... 

— Ce-i drept, cam aşa e. 

— Poţi să-ţi pui ştreangul de gât, spuse Harry. Dacă ştii 

cum să faci un nod ca lumea... 

— Plus că trebuie să cazi aşa cum trebuie, altfel... 

Wilford îşi ţuguie buzele şi îşi trecu degetele prin părul 
alb. 

— Altfel, ce? 

— Nu mori repede, ci te sufoci. Cu încetinitorul... 

— Am citit undeva că exista tipi care pretind că se 
spânzură, îşi aminti Sam. Adică aproape că se sugrumă, dar 
nu de tot. Aşa, ca pentru distracţie... 

— La dracu'! Şi de ce ar face asta? 

— Pentru sex, replica Sam pe un ton grav. Se zice că ţi se 
scoală al dracului de tare la faza asta! 

— A! Asta chiar e ceva nou! 

— Nu poţi să ştii... S-ar putea să merite o dată în viaţă... 

— A apărut unu' în ziar, spuse Sam. 74 de ani avea. Şi-a 
conectat sfârcurile şi testiculele la nişte borne electrice. Cei 
de la ziar au numit chestia asta „experiment autoerotic”. 

— Da? Şi ce s-a întâmplat? 

— A ridicat prea mult voltajul. Asta l-a ucis. Din câte ştiu 
eu, i-au explodat ouăle. 

— Vârsta înaintată nu-ţi înfrânează poftele. Doar că nu te 
lasă să faci lucrurile aşa cum se cuvine, conchise Harry. 

Ei dădură din cap afirmativ, cu înţelepciune, privindu-le 
pe cele trei fete de la oficiul poştal trecând cu bicicletele pe 
lângă ei şi învârtind la pedale cu picioarele lor lungi, în timp 
ce spiţele se roteau în lumina soarelui. 

— Fetişcana aia de la magazin... îşi aminti Sam. Cea cu 
fundul mare şi cu şurub în limbă... E fata Sheilei Kelk, din 
Wye Close. 

— A, da? replică Harry pe un ton lipsit de interes. 

— Locuieşte lângă familia Sherratt. 

De undeva de pe Howe Lane se auzea maşina de gunoi 
înaintând într-un zgomot de huruieli şi păârâituri. Pubelele se 
aflau încă pe trotuar, aşteptând, vopsite cu cifre albe sau 
cu numele caselor. In aceste pubele erau adunate tot felul 
de deşeuri care ar fi putut spune întreaga poveste a vieţii 
oamenilor de la care proveneau. 

— Ai putea să o faci cu o maşină, sugera Wilford. Pe aici 

se obişnuieşte... Aia din Sheffield şi alţii ca ei... Se duc cu 
maşina undeva pe dealuri, unde să nu-i descopere nimeni şi 
se asfixiază cu gazele de la ţeava de eşapament. 

— Ai dreptate, Wilford! Aşa fac. A dracului pacoste mai 
sunt şi ăştia, că fac atâta mizerie! 

— Eu nu mai am maşina de ani de zile, interveni Sam. 
Aşa ca, ce să mai vorbim... 

Îşi luă avânt şi sări în picioare, sprijinindu-se cu mare 
greutate în bastonul lui cu mâner de fildeş, în timp ce Harry 
îl ţinea de cot. Nu mai aveau decât câţiva metri până la 
casa lui Sam, însă ar fi putut la fel de bine să fie kilometri 
întregi. 

— Dar eu am maşină, mai adăugă Wilford. 


Cooper aşteptă până ce Rennie şi celalalt poliţist ieşiră 
din birou şi abia apoi o sună pe Helen Milner. In ciuda 
evenimentelor petrecute în ziua aceea, comentariile fratelui 
său i se cuibăriseră în minte şi îşi amintise de ele de îndată 
ce se aşezase la birou. Trebuia să afle ce anume îi 
ascundea Helen. 

La început, ea păru uşor circumspecta, însa Cooper 
ramase uimit să constate cât de repede începu femeia să-i 
povestească despre petrecerile de la Piciorul Muntelui, ca şi 
cum îşi pregătise deja discursul şi ştia ce avea de spus. 

— Oamenii merg la familia Vernon pentru mâncare şi 
pentru că li se oferă băutură şi sex la discreţie, explica ea. 
Poate chiar şi ceva droguri uşoare... Şi nu se ascunde 
nimeni după deget în privinţa asta. Toată lumea părea să 
ştie la ce să se aştepte mergând în vizită la Piciorul 
Muntelui. Vreau să zic - toată lumea, mai puţin eu. 

— Vorbim cumva despre vechea metoda a schimbului de 
parteneri? 

— Presupun că da. Cu siguranţă, Graham şi Charlotte 
Vernon păreau să-şi schimbe partenerul cu oricine era 
disponibil. Asta a devenit deja un hobby pentru ei, cred. 
Alţii se apucă de trainspotting*! sau de dans în grup, 


31 Pasiunea de a privi trenurile şi de a nota numerele lor de serie; 
prin extensie, termenul a ajuns să denumească orice pasiune sau 

comenta ea posac. 

După cum vedea Cooper lucrurile, felul în care ea descria 
activităţile sexuale la care se aşteptau musafirii familiei 
Vernon justifica într-o mare măsura cuvintele lui Matt, 
referitoare la orgii. La petrecerile de la Piciorul Muntelui nu 
mergeau oameni în vârstă, ci doar persoane de aceeaşi 
vârstă sau mai tinere decât membrii familiei Vernon. După 
toate aparențele, Graham îşi alegea personal o mare parte 
dintre oaspeţi; alţii ajungeau acolo în urma recomandărilor 
unor prieteni. Şi totuşi, ascultând cele spuse de Helen, 
Cooper înţelese deodată că petrecerile acelea nu erau doar 
motiv de distracţie pentru Graham Vernon. Ele impulsionau 
într-o oarecare măsură şi afacerea lui. Toţi oaspeţii erau 
clienţi sau potenţiali clienţi, iar participarea la acele 
petreceri îi unea într-un fel pe care Vernon îl considera, fără 
îndoială, „o relaţie reciproc avantajoasă”. Asta arunca o 
lumină cu totul nouă asupra ideii de divertisment 
corporatist. 

— O, da, e vorba şi despre afaceri şi despre plăcere, 
confirmă Helen atunci când el sugeră acest lucru. Probabil 
că lui Vernon îi iese ceva din toată treaba asta. 

— Laura Vernon participa la petrecerile astea? 

— Da, dar numai la început. Ei se asigurau că fiica lor se 
afla în centrul atenţiei în momentul sosirii invitaţilor. Însă, 
înainte să înceapă acţiunea, ei o făceau pachet şi o 
trimiteau acasă la un prieten de la clubul de călărie din 
Edendale, unde o lăsau să stea peste noapte. Ochii care nu 
se văd se uită, cum ar fi spus bunica. 

— Ştim deja că avea experienţă din punct de vedere 
sexual. Crezi că ar fi fost posibil să aibă o relaţie cu vreunul 
dintre prietenii tatălui ei? 

— Adică să fi fost un bonus pentru cei mai buni clienţi ai 
lui tăticu'? Se poate. Sună destul de plauzibil. 

Helen avea o voce foarte tăioasă, dar la mijloc nu era 
doar dezgustul faţă de tratamentul ocazional aplicat unei 
adolescente. Nu era nevoie să fii poliţist ca să ştii că, în 
vremurile actuale şi alte forme de exploatare, mult mai 

grave, erau la ordinea zilei. Cooper se gândi la nepoatele 
sale, Amy şi Josie şi îşi încleşta pumnii. Nici nu îndrăznea să 
se gândească de ce ar fi fost în stare dacă cineva se 
apropia de ele! 

— Cât timp era acolo, se bucura de atenţie în fiecare 
clipă, continuă Helen. Dar am senzaţia că era vorba mai 
degrabă despre un spectacol pentru tăticu'. Doar era fata 
lu' tata! Deşi cred că Charlotte Vernon ar fi de altă părere. 
Charlotte considera că Laura era o fată foarte cuminte şi 
chiar era convinsă că fiica ei nu ştia ce se întâmpla la 
petrecerile acelea deocheate. Sunt sigură că acest mic 
amănunt îi oferea Laurei un farmec în plus. Senzaţia 
inegalabilă de a trăi periculos, bucurându-se, în acelaşi 
timp, de un mare secret. 

Cooper se întrebă pe ce anume îşi baza ea această 
teorie, dar, totodată, i se îngrămădeau în minte prea multe 
întrebări pentru a alege să lămurească un aspect nu tocmai 
relevant. 

— Fata lu’ tata? 

— Poţi să înţelegi ce vrei din asta. Gândeşte-te la ce-i mai 
rău, dacă vrei. Dar, după cum vad eu lucrurile. Graham 
Vernon e capabil de orice! 

— Chiar nu poţi să-l suferi, nu-i aşa? 

— Dacă nu pot să-l sufăr?! ÎI urăsc, mai bine zis. 

Cooper se încruntă, gândindu-se că, venind din partea lui 
Helen, „a uri” era un cuvânt destul de dur. 

— Şi tu, Helen? întreba el prudent. Cum ai ajuns tu să fii 
implicată în aceste petreceri? 

— Am fost invitată acolo pentru că făcusem cunoştinţă cu 
Graham Vernon acasă la părinţii mei, cu câteva săptămâni 
înainte. 

— Îmi închipui că i-a plăcut de tine. 

Ea oftă. 

— Nu-mi vine să cred cât de naiva am fost. Tata chiar n-a 
fost de acord ca eu să merg acolo, însă nu mi-a spus de ce. 
Am crezut că o să fie ceva nemaipomenit, mă înţelegi... 
Oricum, ceva mai spectaculos decât cancelaria unei şcoli 
generale. La început, când am ajuns, totul părea distractiv. 

Toată lumea era prietenoasă. Atenta, chiar... în telefon se 
auzi o vibraţie ciudată, ca şi cum ea se înfiorase retrăind 
acele momente. Am băut puţin cam mult, dar toată lumea 
făcea la fel. Mi-am revenit însa destul de repede atunci 
când Graham Vernon m-a condus într-unul dintre 
dormitoare. 

Iniţial, Ben Cooper se gândi că nu auzise bine. Ultimele 
cuvinte rostite de Helen nu reuşeau să compună un tablou 
raţional în mintea lui. Imaginea care i se formase în minte 
era complet greşita. Complet! 

— Stai puţin! Vrei să spui...? 

Insă Helen nu-l mai asculta. Era absorbită de propriile 
amintiri. 

— E un bărbat solid, să ştii... Era mult prea puternic 
pentru mine. Inainte să înţeleg eu ce se petrecea, el 
apucase să mă trântească peste hainele scumpe de pe pat 
şi se aruncase cu toată greutatea peste mine, astfel încât 
de-abia mai puteam să respir. Râdea întruna, ca şi cum 
faptul că eu mă zbăteam acolo nu era decât o glumă pentru 
el. Acum îmi amintesc respiraţia lui cu miros de vin, 
senzaţia degetelor lui îngropate în carnea braţelor mele, 
imaginea chipului lui atât de aproape de al meu, încât a 
trebuit să închid ochii... 

Cooper aştepta în tăcere. Ar fi vrut să-i ceară să se 
oprească, să-i spună că aflase deja destule informaţii, că 
într-adevăr existau momente când simţeai că ştii prea 
mult... însă vorbele ei continuară să curgă prin telefon, reci 
şi granit, ca un pârâu scăpat din strânsoarea gheții de 
peste iarnă. 

— Cel mai neplăcut lucru a fost că, nu ştiu de ce, n-am 
putut să-mi adun puterile şi să strig după ajutor. Pentru că 
eram în casa lui, Ben. Mi-era prea ruşine să strig sau să ţip. 
Prea ruşine! Sună ridicol, nu? Complet patetic! Nu doream 
să fac prea mare caz! 

In cele din urmă, în vocea lui Helen se simţi o fisură - o 
singură şi dureroasă scăpare care trăda adevărul din 
spatele acestei relatări lipsite de emoție. Cooper nu se 
simţise niciodată atât de neajutorat, niciodată nu rămăsese 

complet fără cuvinte, ca acum. 

— Mă gândesc la toate femeile acelea care au fost 
violate, continuă Helen şi care au fost apoi nevoite să 
explice la tribunal de ce n-au ripostat sau de ce n-au strigat 
după ajutor. Niciodată n-am înţeles de ce până în noaptea 
aceea, Ben. Acum înţeleg. 

Cooper îşi aminti că citise la un moment dat raportul unui 
caz ajuns la tribunal, respectiv al procesului unui criminal în 
serie american care fusese condamnat pentru violul brutal 
şi uciderea mai multor femei. Pronunţând sentinţa - 
condamnarea la scaunul electric - judecătorul făcuse un 
comentariu celebru: „Imboldul sexual masculin are o putere 
care depăşeşte cu mult proporţiile oricărui scop folositor pe 
care îl deserveşte”. Pentru unii însă, el chiar servea unui 
scop - acela al dominării. 

— In cele din urmă, am fost salvată, atunci când cineva a 
început să bată în uşa dormitorului. Păreau să fie mai multe 
persoane, extrem de amuzate de ceva anume. Bineînţeles, 
eu eram convinsă că de mine râdeau. Ridicol, nu-i aşa? lar 
când Graham Vernon mi-a dat drumul în cele din urmă, a 
trebuit să trec pe lângă ei ca şi când nimic nu s-ar fi 
întâmplat. Nu puteam suporta ideea că toţi oamenii aceia 
se uitau la mine, văzând starea în care eram - complet 
răvăşită, cu cea mai bună rochie boţită şi cu părul în 
dezordine. La momentul acela, nu mă puteam gândi la 
altceva. Insă lor nu le păsa de ceea ce făcusem eu, nu? 
Pentru că toţi erau la fel ca el. Ca Graham Vernon. Aşa că 
nu mă întreba de ce îl urăsc, Ben. 

Cooper şi-ar fi dorit să poată întinde mâna s-o atingă, s-o 
asigure că totul era în ordine. Dar poate că un asemenea 
gest n-ar fi fost tocmai potrivit, chiar dacă s-ar fi aflat acolo, 
lângă ea şi nu la capătul unei linii telefonice. 

— iți mulţumesc că mi-ai povestit toate astea, Helen, îi 
spuse el, ştiind că vorbele lui sunau total aiurea. 

— Sinceră să fiu, mă ajută să spun cuiva. lar ţie nu mi-e 
greu să-ţi vorbesc, Ben. 

— Mă bucur. 

Ea făcu o pauză. 

— Ben... 

— Da? 

— Tu ieşi din tura la un moment dat? 

— Sigur că da. Diseară. Bărbatul ezita - o ezitare 
decisivă. Dar... Ştii... Am o problemă de rezolvat. 

— Înţeleg. 

Nu uitase promisiunea făcută lui Diane Fry şi nu-i plăcea 
să-i dezamăgească pe oameni. Insă există şi momente 
când, orice ai face şi oricât te-ai strădui, nu poţi să nu 
dezamăgeşti pe cineva. Şi, de cele mai multe ori, e vorba 
chiar de tine. 

Centrul de Arte Marţiale Calea Vulturului era dosit pe 
undeva pe la subsolul unui fost depozit de textile din Stone 
Bottom, de la capătul străzii Bargate. Parterul depozitului 
era ocupat de o companie de soft; deasupra ei, pe alte trei 
etaje, se aflau ateliere meşteşugăreşti, firme de design, o 
editura mică ce edita cărţi de provincie şi o agenţie pentru 
ocuparea forţei de muncă. Treptele ce coborau către dojo 
erau întotdeauna învăluite în mirosul de pâine caldă ce 
venea de la ventilatoarele de pe zidul din spate al brutăriei 
din Hollowgate. 

Diane Fry urmări Toyota lui Ben Cooper ieşind de pe 
Bargate şi trecând uşor peste dalele de piatră aşezate cu 
grijă între cârciuma de la colţul străzii şi vilele cu trei etaje 
şi terasă, la ale căror uşi ajungeai urcând pe nişte rânduri 
de câteva trepte, cu balustrade de fier de o parte şi de alta. 
In stânga, o alee abruptă urca înapoi către piaţă şi către 
principalele străzi comerciale din Edendale. 

În timpul zilei, parcarea pentru meşteşugari şi pentru 
funcţionarii din birouri era blocată de o barieră, dar lângă 
vechiul depozit era un mic petic de teren abandonat, care 
fusese parţial curăţat. Îşi parcară maşinile chiar în mijlocul 
unei zone cu gropi pline cu noroi, delimitate cu cărămizi 
sparte şi cu mărăcini ce îţi ajungeau până la umăr. Acolo 
erau deja parcate mai multe vehicule, iar prin grilajul de 
oţel al ferestrelor de la parter răzbătea un zgomot de 
bufnituri înfundate şi ţipete răguşite. 

Acolo, în Stone Bottom, clădirile erau atât de înghesuite, 
încât păreau grotesc de disproporţionate, aşa cum stăteau 
ele aplecate, una către alta, profilându-se întunecate şi 
sumbre pe cer, cu rândurile lor lungi şi anoste de ferestre 
micuţe. Zgomotul portierelor trântite răsuna puternic, 
izbindu-se de ziduri şi reverberând în dalele de piatră care 
duceau către podul îngust de peste râul Eden. 

Fry îşi luă geanta sport din portbagajul maşinii ei şi îl 

prinse din urma pe Cooper în dreptul uşii. Cu toate că 
brutăria îşi încheiase programul de lucru odată cu lăsarea 
serii, ei încă mai simțeau mirosul cald, de drojdie, al pâinii, 
persistând pe treptele de la subsol şi în colţurile întunecate 
dintre clădiri. 

— Asta îmi dă o senzaţie de foame. N-am mai mâncat 
nimic de la ora prânzului şi nici atunci n-am reuşit decât să 
înfulec un sandviş între interviuri. 

Cooper ridica din umeri. La ora aceea el se afla la spital şi 
nu mâncase nimic de prânz. De fapt, nici măcar nu se 
gândise la mâncare. Foamea care îi rodea acum stomacul 
nu era cauzată de mirosul de pâine caldă, ci de nevoia de a 
dovedi că era în stare să facă totuşi ceva aşa cum trebuia. 
Chiar mai bine decât Diane Fry. 

— Şi ce-ai mai făcut astăzi, Diane? 

— De dimineaţă am discutat cu Charlotte Vernon. N-o să- 
ţi vină să crezi de ce e în stare femeia aia, Ben! A încercat 
să joace teatru de faţă cu mine. Voia să mă facă să cred că 
e o scorpie fără suflet, ahtiata după sex, căreia nu-i pasă de 
nimic şi cu atât mai puţin de fiica ei. Oricine ar fi putut 
vedea dincolo de vorbe. Femeia aia e distrusă pe dinăuntru. 
Dar de ce oare şi-ar dori cineva să pună în scena un 
asemenea spectacol? 

El se opri, privind-o ciudat pe Fry. 

— Dacă stau să mă gândesc, aş putea găsi chiar mai 
multe motive. 

— Cum ar fi? 

— Poate simte că trebuie să joace rolul pe care lumea îl 
aşteaptă de la ea. Oamenii fac tot timpul asta. Incearcă să 
se ridice la înălţimea imaginii pe care şi-au creat-o pentru ei 
înşişi sau la înălţimea aşteptărilor pe care le au alţii de la ei, 
ca şi când ei înşişi n-ar avea o personalitate proprie. Sau 
poate că încerca să-ţi distragă atenţia de la altceva. Pe de 
altă parte, s-ar putea să fi fost o dublă cacealma: poate a 
încercat să ascundă adevărul trântindu-ţi-l în faţă atât de 
brutal, încât tu să refuzi să îl accepti. 

— Uimitor, Ben! În viziunea ta, oamenii par extrem de 
complicaţi. Dar, după câte am aflat din propria experienţă, 

motivațiile lor sunt, de regulă, foarte simple şi chiar anoste. 

— Motivaţiile precum ambiția şi lăcomia? Care există de 
când lumea? Cu siguranţă, ele îi pot face pe oameni să 
devină cruzi şi egoişti, nu crezi? 

Auzind tonul vocii lui, Fry se abţinu de la alte comentarii, 
cu toate că nu ştia încotro bătea. 

— Şi sexul, fireşte, adăuga ea. 

— O, da, să nu uităm sexul! Cooper ridică doua chei 
pentru vestiare şi o notă pe Fry în registrul vizitatorilor, 
străpungând pagina cu vârful pixului. Dar nici sexul nu e 
atât de simplu, nu? 

— Pentru unii dintre noi este foarte simplu, îţi garantez 
eu asta. Dar, după câte se pare, el nu este deloc aşa pentru 
Vernoni şi Milneri. 

Cooper se opri să-l salute pe un alt membru al clubului, 
care îşi făcea loc către vestiare. Era un tânăr înalt, un coleg 
care deţinea centura maro. Toţi cursanţii şi instructorii de 
aici îl cunoşteau pe Ben Cooper - adesea, el se gândea la ei 
ca la o a doua familie, pe ai cărei membri îi uneau o 
atitudine şi un scop comune. Instructorul principal, sensei- 
ul, era acum cea mai apropiată persoană care ar fi putut 
ţine locul unui tată. 

— De ce îi bagi şi pe Milneri în povestea asta? întrebă el. 

— A, da! Charlotte Vernon l-a numit pe Andrew Milner ca 
fiind unul dintre numeroșii ei amanți. El şi soţia lui au negat 
cu vehemenţa. Insă de la fiica lor am aflat nişte lucruri tare 
interesante. Ştiai că Simeon Holmes e varul ei? 

— Ai vorbit cu Helen Milner astăzi? 

— Exact! De ce? 

Cooper avea mobilul în geanta - de vreme ce nu era 
tocmai sigur să-l lase în maşină. Şi avea o memorie 
suficient de buna pentru a-şi aminti numărul lui Helen. 

— Tu ia-o înainte, Diane, o îndemnă el. L-am anunţat pe 
sensei Hughes că vii în seara asta. Mergi şi fă-ţi încălzirea. 
Eu trebuie să dau mai întâi un telefon. S-ar putea să întârzii 
câteva minute. 

Fry păru surprinsă. 

— Mă rog, bine... Cum crezi... 

Atmosfera de la vestiare era cea familiară - miros de 
sudoare şi săpun. Intr-o parte erau trei rânduri de dulapuri 
din metal, pentru obiectele de valoare ale membrilor. O 
maki-wara*? fusese lăsată rezemată de perete, lângă uşa. 

Cooper începu să se dezbrace în timp ce asculta telefonul 
sunând. Cu o mână se descheie la cămaşă şi începu să-şi 
despăturească gi-ul - costumul acela alb şi larg care trebuia 
purtat obligatoriu în sala de antrenament. Acesta era legat 
cu centura maro de pânza - elementul distinctiv al unui 
cursant foarte bun, ajuns la nivelul al patrulea, cu doar un 
nivel sub ierarhia dan-ilor - maeştrii centurii negre. 
Telefonul continuă să sune - atât de mult, încât aproape 
era gata să apese pe buton pentru a încheia apelul. 

— Alo? 

— Helen? 

— Ben? Ce surpriză! De două ori în aceeaşi zi... M-ai prins 
în ultimul moment. Tocmai plecam. 

— A... Într-un loc interesant? 

Ea începu să râdă. 

— E seara de darts a Asociaţiei Părinţi-Profesori, dacă 
poţi să crezi... Mergem cu o echipa prin localurile şi 
cluburile de prin partea locului, ca să strângem bani pentru 
şcoală. 

— Habar n-am avut că ştii să joci darts. 

— Păi nu ştiu. Cred că eu ar trebui să asigur momentul 
comic. 

— Nu te rețin. Voiam doar să te mai întreb ceva... Despre 
familia Vernon. 

— Da? 

— Petrecerile alea despre care mi-ai vorbit, de la Piciorul 
Muntelui... Spuneai că tatăl tău ştia despre ele? 

— A, da. A fost şi el acolo. Vernon a considerat că face o 
gluma de proporții invitându-i pe el şi pe mama acolo. Tata 
a fost complet şocat. Când a ajuns acasă, chiar şi-a ieşit din 
minţi din cauza poveştii ăsteia. A spus că a fost cea mai 
umilitoare noapte din viaţa lui, cea mai mare insulta pe 


32 Scândură cu ajutorul căreia se exersează lovituri de mână şi de 
picior la karate (n.tr.). 

care şi-o putea imagina şi aşa mai departe. Da, m-am 
gândit că s-ar putea să mă întrebi despre asta. De fapt, 
tocmai asta a şi fost cauza celor petrecute ulterior... 

— Ce vrei să spui? 

— Ei bine, sunt convinsă că asta a fost motivul pentru 
care Graham Vernon m-a invitat la el atunci. Prin gestul lui 
îl viza pe tata, mai mult ca sigur. Voia să-l necăjească şi 
mai tare. Cred că ăsta a fost lucrul cel mai grav dintre toate 
- şi-a bătut joc de tata prin intermediul meu. 

— Dar tatăl tău te-a lăsat să te duci acolo? 

— N-a avut curaj să spună nimic. Nu uita că Vernon mi-a 
făcut invitaţia în prezenţa lui. Bietul tata... Întotdeauna a 
fost un laş. Poate că aceea chiar a fost cea mai mare 
insultă pe care şi-ar fi putut-o imagina, dar tot n-a fost în 
stare să ia atitudine în privinţa asta. 

— l-ai povestit tatălui tău ce s-a întâmplat atunci când ai 
fost la Piciorul Muntelui? 

— A, da! Le-am povestit amândurora. Eram plină de 
furie, mă înţelegi... Aşa că totul a ieşit la iveala. 

— Şi el ce a făcut? 

— Ce să facă? A protestat în faţa lui Graham Vernon... 

— A protestat? Asta-i tot? 

— Fără îndoială, a fost un protest foarte blând. Nu i s-a 
permis să uite nici până în ziua de azi... Nici mama şi nici 
bunicii mei nu l-au lăsat să uite. Cu atât mai puţin bunicul, 
care îl dispreţuieşte din cauza asta. El crede că tata e un 
pămpălău. Aşa că bietul om e luat peste picior cu chestia 
asta încă de atunci. Mi-e tare milă de el... 

— Vrei să spui că pur şi simplu n-a vrut să-şi pună în 
pericol slujba certându-se cu Vernon - nici măcar pentru un 
motiv ca ăsta? 

— Desigur. Evident, tu nu îţi dai seama, Ben, dar e 
îngrozitor ce poate face dintr-un om teama de a-şi pierde 
slujba la vârsta asta. Tata e convins că, dacă Vernon îl dă 
afară, n-o să-şi mai găsească niciodată de lucru. lar el doar 
pentru asta trăieşte - pentru slujba lui. Nici unul dintre noi 
nu vrea să-l vadă devenind subiectul unei noi statistici 
privind sinuciderile. Foarte mulţi bărbaţi trec prin aşa ceva 

în vremurile noastre. Când îşi pierd slujba, îşi pierd 
respectul de sine; după aceea, nu le mai rămâne nimic... 

— Şi bunicul tău? El ce a zis? întrebă Cooper. Nu-mi pare 
a fi genul de om care să se mulţumească doar cu un 
protest blând. 

— A, nu! Nu bunicul. A fost furios. A spus că l-ar fi omorât 
cu mâna lui pe Graham Vernon dacă ar fi fost acolo. 

Apoi, vocea i se stinse, iar el îşi imagina brusca 
îngrijorare din ochii ei pe măsura ce conştientiza cu cine 
vorbea şi ce era el, de fapt. Timp de câteva minute, ea 
uitase că el era poliţist şi se gândise la el doar ca la Ben 
Cooper, ca la un prieten. Bărbatul simţi un val cald de 
recunoştinţă străbătându-i trupul. 

— Ştiu, ştiu, spuse el. E doar o expresie. Aşa spun 
oamenii de obicei. Nu înseamnă neapărat că ar şi omori pe 
cineva. 

— A, nu... spuse Helen cu o voce abia şoptită. Cred că ar 
fi făcut-o. 

Cooper asculta respiraţia lui Helen la capătul celălalt al 
firului. Sunetul acela îi aminti de după-amiaza petrecută la 
Moorhay, când stătuse atât de aproape de ea, în holul 
îngust de la Dial Cottage. Îşi aminti că putuse să simtă 
căldura emanată de trupul ei şi că fusese conştient de felul 
în care sânii ei se ridicaseră şi se mişcaseră sub bluza 
legată după gât, atunci când se întorsese să închidă uşa de 
la intrare. 

— Din câte se pare, vărul meu Simeon se vedea cu Laura 
Vernon, schimbă ea subiectul. Nu ştiam... 

— Ceea ce însemna că trebuia să fie interogat. 

— Desigur. Ştii, noi nu ne vedem prea des cu părinţii lui... 
Helen făcu o pauza, iar tonul ei se înmuie şi deveni 
şovăielnic. Ben, a fost drăguţ din partea ta că ai trecut să-i 
faci o vizita bunicii mele ieri. Nu prea credeam că ai s-o 
faci. Dar acum îmi amintesc că tu ai fost întotdeauna foarte 
îndatoritor. N-ai fost niciodată asemenea celorlalţi băieţi pe 
care i-am cunoscut... 

Cooper simţi că încep să-i ardă obrajii. 

— Sincer să fiu, m-am dus acolo ca să-l caut pe bunicul 

tău. 
— A... Aşadar, veniseşi în interes de serviciu. Nu mi-a 


spus... 
— Da. 
— Sa înţeleg că ai interogat-o pe bunica? 
— Nu... chiar. 


Helen părea extrem de dezamăgită. El privi neliniştit în 
jur, căutând să spună ceva ca să îndrepte situaţia. Trebuia 
să ştie exact care era relaţia lui cu Helen. Ceea ce îi 
spusese Matt îl lăsase complet nedumerit. Ar fi putut oare 
să existe o rază de lumina la capătul tunelului aceluia 
întunecat, o rază de lumină pe care să i-o poată oferi 
Helen? Avea nevoie de scânteia aceea de speranţă, chiar 
acum. Dar dată fiind starea lui de spirit actuală, nu putea 
înţelege subtilităţile acestei situaţii. Nu avea decât doua 
opţiuni: să încheie conversaţia chiar în clipa asta sau să ia 
taurul de coarne. 

Inainte să reuşească să ia o decizie, uşa de la vestiar se 
deschise cu o bufnitură, iar elevul acela înalt, cu centura 
maro, intră din hol, asudat şi cu un zâmbet larg întipărit pe 
faţă. 

— Hei, Ben, am crezut că prietena aia a ta e doar o 
novice. N-ai spus că e atât de bună... 

— Poftim? 

— Sensei Hughes a rămas plăcut impresionat. 

— Ben... Mai eşti acolo? 

— Da... Scuză-mă, Helen, vorbesc de pe mobil. Aşteaptă 
o secunda. 

Cooper deschise uşa şi trase cu ochiul prin ferestrele 
acelea mari către sala de antrenament. Geamul crea un 
oarecare efect de deformare, mărind scena din hol, 
exagerând dimensiunile siluetelor care se mişcau pe acolo. 
O văzu pe Diane Fry în echipamentul ei, efectuându-şi 
mişcările kata? - exerciţiile obişnuite, menite să-ți 
pregătească trupul pentru acţiune. Execută un blocaj cu 
antebraţul de sus în jos, poziţia pisicii, poziţia luptătorului 


33 Exerciţii prin care se mimează lupta cu unul sau mai mulţi 
adversari imaginari. (n.tr.). 

de sumo şi un blocaj cu antebraţul de jos în sus. Fiecare 
mişcare a ei era precisă şi perfect echilibrată - rezultat al 
unor muşchi bine antrenați, care acționau cu precizie şi cu 
forţă, precum cei ai unui animal. In jurul taliei purta centura 
neagră a unui karateka desăvârşit. 

— Mai are şi al patrulea dan, îi spuse elevul acela peste 
umăr. E grozavă, Ben! Unde ai găsit-o? 

— Helen... 

— Mai aveai să mă întrebi ceva, Ben? Cum ţi-am spus, 
tocmai ieşeam... 

— Mă întrebam doar dacă ai vrea să ne întâlnim odată, 
poate să mergem să bem ceva sau să luăm masa... îi 
sugeră el. Ce zici? 

Helen păru să analizeze propunerea lui, 
printr-o altă întrebare: 

— Tu crezi că bunicul e implicat în decesul Laurei Vernon, 
nu-i aşa? 

Cooper simţi cum îl cuprindea un val de sfială şi se 
bucură în sinea lui că ea nu-l putea vedea. 

— Trebuie să urmărim toate firele posibile. 

Exerciţiile kata erau minunate atunci când erau 
executate corect. Erau ele însele o operă de artă. lar Fry le 
executa impecabil. Blocaj cu palma deschisă, lovitură 
circulară cu pumnul, lovitură cu cotul, împunsătură cu 
degetele. Lovitură frontală, lovitură laterală, lovitură în 
spate, lovitură ascendentă. Mişcările deveneau mai rapide 
şi mai fluente pe măsura ce corpul se destindea. Fiecare 
mişcare a încheieturii mâinii era strict controlată, fiecare 
pătrundere era executată cu o tehnică şi cu o sincronizare 
desăvârşite. Nu, nu aducea câtuşi de puţin cu un animal, ci 
mai degrabă cu un robot. 

— Însa cei mai mulţi dintre colegii tăi l-ar lăsa în pace, 
Ben, spuse Helen. Ei nu cred că merita să-şi bată capul cu 
el. Presiunea de a continua ancheta asupra lui vine din 
partea ta. 

— Ce te face să afirmi asta? 

— Femeia aia, colega ta... ea mi-a spus. 

Lovitura cu piciorul prin învăluire, lovitura de lance, 

nsă îi răspunse 

lovitura ciocanului şi lovitura cu talpa. O mână răsucită în 
vintre, o lovitura cu muchia palmei la beregata. Diane Fry 
executa mişcări de exerciţiu în toate punctele vulnerabile 
ale corpului - faţă, gât, plex solar, coloana vertebrală şi 
rinichi. Fiecare lovitura era rapida, puternica şi perfect 
ţintită. Şi absolut toate erau fatale. 

— N-avea niciun drept să spună aşa ceva! 

Nici un drept? Asta era un eufemism ridicol! Ceea ce 
făcuse Diane  contravenea tuturor codurilor de 
comportament, în plus, nici dacă s-ar fi străduit n-ar fi 
reuşit să-i distrugă mai eficient orice şansa ar fi putut avea 
cu Helen. Dar în acel moment un ghem puternic provocat 
de furie i se strânse în stomac, pe măsură ce în mintea lui 
încolţea ideea că, probabil, Diane chiar făcuse asta 
intenţionat. 

— Şi totuşi, este adevărat... Nu, Ben? Îmi dau seama 
după vocea ta. 

— Helen, eu nu ştiu decât că e ceva în neregula. Ceva 
care are legătura cu bunicul tău. 

— Serios? Şi de unde ştii tu asta? 

Cooper clătină din cap, incapabil să-i ofere un răspuns. O 
privea pe Fry, iar chipul lui se aprindea şi mai tare, cu toate 
că acum jena de mai devreme îi făcea loc unei furii intense. 

— Anunţă-mă când ai de gând să încetezi să te mai porţi 
ca un poliţist, Ben, spuse Helen. Şi, până una-alta, eu zic că 
ar fi mai bine să refuz propunerea ta, nu crezi? Date fiind 
circumstanţele... 

Circumstanţele... „Ce cuvânt mai e şi ăsta!” se gândi el. 
Folosit atât de des într-o manieră pretenţioasa şi lipsita de 
orice semnificaţie! Şi totuşi, o viaţa de om putea fi 
rezumată cu acest cuvânt.  Circumstanţe dificile. 
Circumstanţe nepotrivite. Deces survenit în urma 
circumstanțelor... 

In jurul lui Diane Fry se strânseseră într-un semicerc mai 
mulţi membri ai clubului, care o priveau admirativ - colegii 
lui Cooper, cea de-a doua familie a lui. Sensei Hughes 
stătea acolo, urmărind-o la rândul lui şi aplaudând-o atunci 
când ea îşi termină de executat kata. Femeia se înclină din 

talie, în vârfurile picioarelor, respirând adânc, relaxându-şi 
muşchii, lăsând forţa să îi inunde trupul. Era pregătită 
pentru etapa următoare, pentru kumite, runda ei de 
sparring**. Era pregătită să-l umilească pe Ben Cooper în 
faţa prietenilor lui. 

Elevul cel înalt continua să privească uluit, în timp ce Ben 
Cooper aruncă telefonul cât colo, se răsuci pe călcâie şi se 
repezi cu pumnii încleştaţi la makiwara, lăsând amprenta 
unei lovituri în lemnul moale. Ţipatul pe care îl scoase nu 
era cel deprins la dojo-ul de la Calea Vulturului, ci venea 
direct din suflet. 


Helen ascultase cu mare atenţie tonul vocii lui Ben 
Cooper, chiar înainte ca discuţia lor să ia sfârşit. Işi dăduse 
seama că bărbatul încerca să pară calm, de parcă nici n-ar 
fi fost respins şi rănit. Insă el nu fusese niciodată în stare 
să-şi ascundă prea bine sentimentele. 

Simţindu-i suferinţa, ei îi păru şi mai rău că ea însăşi i-o 
pricinuise. li părea rău din cauza a ceea ce îi spusese el 
despre Harry. Şi pentru că ştia că Ben avea dreptate. 


Fry stătuse la taclale cu sensei Hughes vreo zece minute 
înainte să-i treacă prin minte să se întrebe ce se întâmplase 
cu Ben Cooper. Sensei îl trimise pe unul dintre cursanţi să 
caute la vestiare, dar Cooper plecase deja. 

Fry ridica din umeri, nedumerita. 

— Rămăsese să dea un telefon, aşa că probabil a fost 
chemat. 

— Vreo problema urgentă... Viaţa în poliţie poate fi 
extrem de imprevizibilă. Inţelegem situaţia, spuse Hughes. 

Femeia se înţelegea bine cu instructorii şi cu ceilalţi 
cursanţi. Cu toţii doreau să afle unde se antrenase până 
atunci. Sensei se oferi să o programeze pentru următoarea 
festivitate de ierarhizare, atunci când se simţea pregătită 
să avanseze la al cincilea dan. La sfârşitul şedinţei, ea plecă 
împreună cu un grup de cursanţi la cârciuma de la colţ - 


34 Complex de mişcări de atac şi apărare, cu pumnii şi braţele, care 
face parte din antrenamentul unui boxer sau al unui karateka, (n.tr.). 

Millstone Inn - unde serviră lasagna şi cartofi prăjiţi şi 
discutară despre diverse sporturi. 

Abia când ieşi din local şi se opri la colţul străzii pentru a- 
şi lua rămas-bun de la colegi, cursantul acela înalt cu 
centura maro o bătu uşor pe umăr şi îi povesti despre 
comportamentul lui Ben Cooper. Era un tânăr serios şi 
considera că scena la care asistase la vestiare trăda lipsa 
disciplinei şi a atitudinii pozitive despre care învăţaseră la 
dojo. ÎI cunoştea pe Ben de doi ani de zile şi era îngrijorat 
de comportamentul lui. _ 

Deodată, Fry începu să intre în panică. In mintea ei se 
derulau mai multe scene la care asistase în ultimele câteva 
zile - o serie de imagini rapide cu Ben Cooper. Il văzu mai 
întâi pe detectivul acela capabil, stăpân pe sine, ale cărui 
succes şi popularitate îi fuseseră băgate pe gât până când 
ajunsese să se înfurie chiar şi numai la auzul numelui lui. 

Treptat însă, tabloul acela se schimbă, iar Cooper se 
transforma în bărbatul ursuz, irascibil şi imprevizibil care 
plecase de la dojo într-o criză de furie. Fry ştia că avusese 
şi ea un rol în această înrăutăţire a situaţiei; într-adevăr, 
trebuia să admită faptul că o făcuse intenţionat. Pentru ea, 
el fusese o provocare. 

— Nu ştii unde ar fi putut să se duca? Vreun local, ceva? 

Cursantul ridică din umeri. _ 

— El cunoaşte o mulţime de localuri prin Edendale. Insa 
antrenamentele sunt foarte importante pentru el, aşa că nu 
bea prea mult de obicei. 


După ce dăduse pe gât vreo patru sau cinci halbe, 
Cooper începuse să simtă că nimic nu mai conta. După 
şapte halbe şi câteva şoturi de whisky, căinii negri apărură 
din fiecare colţ al cârciumi, dându-i târcoale şi arătându-şi 
colții, aşteptând ca el să se întoarcă cu spatele şi să le 
ofere astfel ocazia să se repeadă asupra lui. 

Nu mâncase nimic toată ziua, iar berea care îi plescăia în 
stomac îi făcea capul să se învârtă. Membrele şi gâtul lui se 
înroşiseră din cauza alcoolului consumat, mâinile îi 
tremurau, iar buzele începuseră să îi amorţească. Acum, 

whisky-ul îşi croia drum prin corpul lui, arzându-l pe 
dinăuntru, stimulându-i muşchii şi făcându-l să se simtă ca 
şi cum nimic nu i-ar fi putut sta în cale. 

Localul acela nu era unul dintre cele frecventate de el de 
obicei. Nu-şi amintea să mai fi trecut pe acolo de ani buni. 
Totuşi, tocmai din acest motiv nu fusese recunoscut atunci 
când se aşezase singur la masă, reducându-şi treptat 
gândurile la tăcere şi amorţindu-şi simţurile. Cei mai mulţi, 
văzându-i privirea duşmănoasă şi tremurul mâinilor, îl lăsau 
în pace, în compania propriului câine negru. 

Dar la o masă alăturată se afla un grup de tineri care, pe 
măsură ce se însera, iar ei erau din ce în ce mai ameţiţi de 
aburii alcoolului, deveneau tot mai violenţi şi mai puşi pe 
hartă. Printr-una dintre metodele acelea pe care Cooper nu 
le înţelesese niciodată, ei descoperiseră că e poliţist. 
Văzând că el nu reacţionează nicicum la schimburile lor de 
replici zeflemitoare, ridicaseră vocea, continuând să îşi bată 
joc. 

— Există carne de porc în meniu în seara asta? strigară ei 
către personalul de la bar. O bucăţică bună de costiţă? Taie 
un porc pentru mine, iubire! 

— Guiţ! Guiţ! Chiar mă întrebam a ce miroase. 

— Priveşte-l cum stă cu râtul în berea aia! 

— Aoleu, porcule, ai o scroafa bătrână acasă? 

— Guiţ! Guit! 

Tinerii îşi închipuiau că erau amuzanţi. Ben Cooper auzise 
însă tot felul de insulte, încă de pe vremea când era un 
poliţist începător şi mergea în patrulă, trecând pe lângă 
casele din Edendale sau supraveghind centrul oraşului în 
nopţile de sâmbătă. Însă niciodată până atunci nu mai 
simţise o asemenea furie puternica, crescândă, ce 
ameninţa să izbucnească la următoarea provocare. Sub 
efectul  whisky-ului, Cooper simţi că, de fapt, ar fi 
întâmpinat cu bucurie o izbucnire de violenţă. Pentru el, ar 
fi fost o binecuvântată eliberare! 

Tinerii, văzând că nu primesc niciun răspuns la glumele 
lor cu porci, schimbară tactica. 

— Ai cumva un bulan în buzunar sau îţi cam place de 

mine? 

— Aah, pune-mi cătuşele... Am fost un băiat tare 
neascultător... 

— Nuu... Pe dumnealui nu-l interesează subiectul... Porcii 
sunt prea ocupați să afle cine i-a făcut felul târfuliţei ăleia 
din Moorhay... Nu prea cred... 

— Cine? Laura Vernon? Aia? 

Unul dintre tineri râse zgomotos şi făcu un gest obscen. 

— Laura Vernon? Aia şi-ar pune-o cu orice... Tineri, 
moşi... Cu tat-su... 

— Aia şi-ar trage-o şi cu animalele... 

Tinerii găsiră că ultima replica era absolut hilara. 

— Da, chiar şi cu porcii! Te-ai prins? Porcule...? 

Unul dintre ei îşi apropie faţa de Cooper, aplecându-se 
provocator peste masa plina de pahare şi privindu-l 
dispreţuitor, atât de aproape, încât i se simţi mirosul de 
transpiraţie. Avea un cercel în nara stânga şi nişte cicatrici 
micuţe, uşor adâncite, în jurul gurii. 

— Carevasăzică, tot nu înţelegi? Porcule? 

Apoi făcu o greşeala imensa. Chipul i se încreţi, iar ochii i 
se îngustară atunci când îl privi mai atent pe Cooper, 
începând, uşor-uşor, să-l recunoască. 

— Hei, ia stai aşa, tu nu eşti băiatul sergentului... 

Fara să stea prea mult pe gânduri, Cooper înşfacă 
paharul gol şi sări în picioare, apucându-l pe băiat de 
gulerul cămăşii cu cealaltă mână. Un scaun se răsturnă, iar 
paharul aflat în balans se izbi de marginea mesei. Prietenii 
tânărului se aruncară în faţă, prinzându-l pe Cooper de 
braţe şi ridicându-şi genunchii, scoţându-şi colții şi scuipând 
feroce, reacţionând ca o haită în faţa unei ameninţări 
neaşteptate. 

Ben Cooper îi înfruntă, fierbând de furie şi strângând în 
pumn ciobul letal al paharului spart. 


Becky Kelk avea paisprezece ani. Locuia în Wye Close, 
aproape gard în gard cu Lee Sherratt. Mergea la aceeaşi 
şcoală pe care o frecventa şi Simeon Holmes. Auzise tot ce 
era de auzit despre fetele care fuseseră atacate - şi despre 

cea din Buxton şi despre cea de aici, din Moorhay, fata 
aceea de la Piciorul Muntelui. Până acum nici nu-i trecuse 
prin minte că ea ar fi putut fi următoarea victimă. 

Polițistul care supraveghea în continuare scena crimei o 
descoperise după strigăte. Era într-o vâlcea, în spatele unei 
perdele de mărăcini, nu departe de poteca ce ducea spre 
Răzor. Chiloţii îi fuseseră daţi jos, iar colanţii ei în dungi 
fuseseră sfâşiaţi. Bustiera şi sutienul îi erau în dezordine; 
pe umeri avea pete de iarba, iar în regiunea lombara îi 
rămăsese întipărită urma rădăcinii unui copac. 

— Am fost violată, spuse ea. 

Polițistul îşi scoase imediat staţia radio, scanând zona în 
căutarea atacatorului. 

— Acum cât timp s-a întâmplat? 

— Adineauri. 

— L-ai recunoscut? 

— A fost bătrânul acela... spuse ea. 

— Care bătrân? 

Becky Kelk ştia unde locuia bătrânul, cu toate că nu îi 
ştia numele. Arată cu precizie în susul dealului, către sat, în 
direcţia în care se afla Dial Cottage, cu acoperişul luminat 
de ultimele raze ale amurgului, în mijlocul acelui şir de case 
cu terasă. 


Îl găsiră pe Harry Dickinson aşteptând răbdător în 
camera din faţă. Işi purta cel mai bun costum de duminica 
şi avea părul rar pieptănat pe spate şi o cravata albastra 
înnodata cu grijă. Bombeurile pantofilor străluceau, iar 
ediţia din Guardian era împăturită frumos pe masă. Stătea 
grav şi ţeapăn în scaunul lui cu spătar tare, afişând 
expresia specifică unui bărbat aflat la spital, în camera de 
gardă, aşteptând inevitabilele veşti rele. 

Atunci când Gwen îi lăsă pe poliţişti să intre în camera 
din faţă, el nu trădă nicio urmă de surprindere sau de 
emoție. Pur şi simplu îşi scutură pipa şi o aşeză în suportul 
ei, pe scrinul de mahon. Apoi îşi luă şapca, îşi netezi 
genunchii pantalonilor şi se ridica încet. 

— Da' ştiu că nu v-a luat mult. Trebuie să recunosc. 

— Hei, hei! Ajunge! 

Proprietarul corpolent se băga între ei, în timp ce 
alsacianul lăţos de la călcâiele sale îşi arăta colții şi se 
repezea la orice picior ajungea în dreptul lui. Cooper îl 
împinse brutal la o parte pe tânărul acela şi puse paharul 
înapoi pe masă. Stăteau aşezaţi în cerc, gâfâind, tremurând 
cu toţii în timp ce adrenalina continua să le pompeze prin 
vene. 

— Voi, ăştia! Afară! decreta proprietarul. Nu mai aveţi 
voie să intraţi aici! 

— La dracu'! Ne prosteam şi noi... Nu era nimic serios... 
spuse şeful găştii. 

— Nu mă interesează ce făceaţi! Nu vă permit să vă 
comportaţi aşa aici! Acesta este un local respectabil. 

— Şi cu el cum rămâne? Polițistul ameţit aici de faţă... 

— V-am spus: Afară! Acum! 

Cei trei ieşiră din local în şir indian, morocănoşi, 
bombănind cu voce tare şi trântind uşa după ei. Patronul şi 
câinele lui continuară să se uite la ei cu nişte încruntături 
asemănătoare, până când tinerii se făcură nevăzuţi. 
Zgomotele normale din bar se reluară treptat, oamenii 
aplecându-se unii spre alţii cu gura căscată de uimire. 
Tonomatul cânta de câteva minute bune acelaşi şlagăr 
vechi al formaţiei Rolling Stones - / Cant Get No 
Satisfaction. O barmaniţă apăru aducând un făraş şi o perie 
pentru a aduna cioburile. 

— lmi pare rău, spuse Cooper. 

— Băiete, eu nu te cunosc, dar înţeleg că eşti de la 
poliţie... 

— Da. 

— In cazul ăsta, ar trebui să ştii mai bine în ce te bagi. 

Cooper se prăbuşi înapoi pe scaun, simțind dintr-odată că 
se înmuiau picioarele. Patronul îl privi de sus în jos, 
cântărindu-l cu un ochi cunoscător, apreciind cât de beat 

era. 

— O să pun pe cineva să îţi aducă o cafea. Apoi ai face 
bine să te duci acasă. 

— Nu, mulţumesc. Mai vreau încă un whisky şi după 
aceea plec. 

— Omule, nu întrece măsura... 

— O să fiu bine. 

— Nu eşti cu maşina, sper... 

— Sigur că nu. 

— Ei, atunci nu cred că e vreo problemă... Dar atât! Nici 
un pahar în plus! 


Diane Fry luase lucrurile pe rând. Mai întâi sunase acasă 
la Ben Cooper. Vorbise cu fratele lui, Matt, care păruse la 
fel de îngrijorat atunci când ea îi spusese că încerca să dea 
de Ben. Apoi formase numărul lui de mobil, însă nu primise 
niciun răspuns. Asta însemna că trebuia să facă turul a vreo 
douăzeci de localuri. Era şi asta o metodă de a ajunge să 
cunoască oraşul mai bine. 

Norocul ei era că Toyota cea roşie a lui Cooper era uşor 
de remarcat. În cele din urmă, reuşi să o repereze în 
parcarea unui local din spatele staţiei de autobuz, unde 
mirosul greu al vaporilor de motorină emanat de 
autobuzele verzi Transpeak se amesteca cu mirosurile de 
plastic nou şi de ulei ars de la fabricile din zona industrială 
a oraşului. 

Localul Unicorn se afla aproape de colţul a două străzi de 
case cu terasa. Parterul unora dintre acestea fusese 
transformat în spaţii comerciale - piese auto, asigurări şi un 
restaurant chinezesc ce servea mâncare pentru acasă. 
Proprietatea de pe colţ fusese demolata la un moment dat, 
iar locul acela devenise parcare pentru local. Nu era niciun 
pic de lumina la capătul străzii şi nici pe pereţii de cărămidă 
ai cârciumii, iar lumina puternică de la staţia de autobuz 
aflată la vreo două sute de metri mai încolo nu reuşea 
decât să facă întunericul şi mai negru. Însă Fry văzu Toyota 
sclipind deodată în bătaia farurilor maşinii ei, atunci când 
întoarse şi opri în dreptul restaurantului chinezesc. 

Era unul dintre acele baruri în care toată lumea se 
întorcea să te privească atunci când intrai. Cel puţin aşa se 
întâmpla în cazul în care în local intra o femeie neînsoţită. 
Chiar şi patronul o privi îndelung pe Fry, în timp ce ea 
scană încăperea pentru a-l descoperi în cele din urmă pe 
Cooper la masa lui din colţ. Chipul lui părea buhăit, iar ochii 
îi erau pe jumătate închişi în timp ce sorbea ultimele 
picături dintr-un pahar mic de whisky. Işi dădu seama 
imediat că era beat turta. 

— Ben? 

El se uita în sus cu ochi împăienjeniţi şi o văzu stând în 
picioare, chiar deasupra lui. 

— Ce dracu' vrei? 

Ea ignoră tonul agresiv din vocea lui. 

— Ce-ţi închipui că faci aici, Ben? 

— Mă-mbăt. Care-i treaba ta, nu înţeleg? 

— Ai înnebunit? Chiar vrei să te faci de râs? 

— Probabil. Şi ce dacă? 

În preajmă se aflau prea multe persoane, care ar fi putut 
auzi discuţia lor, chiar din întâmplare. Fry se aşeză, 
aplecându-se peste masă pentru a-i transmite mesajul faţă 
în faţă: 

— Eşti agent de poliţie. Nu-ţi dai seama că, dacă toate 
astea ajung la urechile celor de la divizie, o să primeşti un 
şut în fund de n-o să te vezi şi ai să ajungi iar să faci 
patrula? Se duce dracu' promovarea ta, Ben! 

— Serios? Ei bine, afla că s-a dus deja dracu'! Aşadar, de 
ce să-mi mai bat capul? Oricum, asta ai vrut, nu? 

— Despre ce vorbeşti? 

— Of, n-are rost să discut cu tine! Dispari de-aici şi lasă- 
mă în pace, da? 

Ea îl trase de mâneca. 

— Hai, Ben! Hai să ieşim de-aici! Te conduc acasă. 

însă el reacţionă violent, smucindu-şi braţul din 
strânsoarea ei şi aproape răsturnându-şi paharul cu whisky. 

— Nu merg nicăieri cu tine, scorpie! 

De data asta, Fry începu să se înfurie. 

— Ben, n-am de gând să-ţi suport ieşirile astea! Ai de 

gând să vii de bunăvoie sau trebuie să te scot afara cu sila? 

— Lasă-mă-n pace! 

Se ridicase în picioare, împiedicându-se de masă, fără să 
ţină cont de privirile celorlalţi clienţi, aţintite asupra sa. 
Patronul ieşise din nou de după bar, venind să discute cu el. 

— Nu te vreau în preajma mea, Fry! spuse el, cu toată 
demnitatea de care se mai simţea în stare. Nu te apropia 
de mine! Bine? 

Fry îşi încleşta dinţii şi se abţinu să-i ardă o palmă peste 
faţa îmbujorată, în timp ce el îşi sorbi ultimul strop de 
whisky şi se împletici afară din local. Ştia că ar fi trebuit să 
iasă după el şi să-i ia cheile de la maşină - cu sila, daca era 
nevoie - pentru a-l împiedica să se urce la volan şi săa 
conducă până acasă în starea în care era. Insă o alta parte 
din ea îşi dorea să-l lase să plece şi să nu-l mai vadă în 
ochi. 

— Eşti prietenă cu el? 

Era vocea patronului, care se aplecase peste umărul ei. 

— Într-un fel. 

— Ei, atunci ascultă sfatul meu: n-ar trebui să colinde pe 
afara de unul singur în starea în care se află. 

— Nu sunt dădaca lui! Probabil că aşa pare, dar nu sunt! 

— Ascultă-mă pe mine, du-l acasă, sau hai să-i chemăm 
un taxi sau ceva... Dar nu e bine să plece singur, îţi spun! 

— Bine, bine... 

leşi din localul Unicorn şi rămase în pragul iluminat, 
uitându-se spre strada întunecată, conştientă fiind că 
privirile celor dinăuntru erau aţintite asupra ei. Felinarele 
stradale se terminau ceva mai jos de intrarea în cârciumă, 
iar cealaltă parte a parcării era cufundată în întuneric. O 
alee trecea paralel cu marginea parcării. Apoi şerpuia 
printre două ziduri înalte de cărămidă, către intrarea din 
spate a staţiei de autobuz. 

— Ben! 

Nu se auzi niciun răspuns. Fry traversa către parcare, 
acolo unde se afla Toyota lui Cooper, goală şi încuiată. 

Aruncă o privire înapoi, în josul străzii, către maşina ei, 
însă nu zări nicio siluetă care să se împleticească printre 

felinarele de pe stradă, nu văzu pe nimeni care să se fi 
prăbuşit în dreptul ferestrelor fumurii ale restaurantului 
chinezesc sau ale micuţei agenţii de asigurări. 

— Unde dracu'...? 

Atunci auzi zgomotul acela. Râsete zeflemitoare se 
mişcau în întuneric. Sunete de picioare împleticite, 
grohăituri de animal şi ţipete înăbuşite. Un pocnet şi o 
bufnitură neclare răzbătură slab dinspre un zid de undeva. 
Simţi un fior rece în ceafă în timp ce făcu ochii mari, 
chinuindu-se să desluşească totuşi ceva în întunericul aleii. 
Alergă spre colţul parcării, privind cu atenţie în noapte. Mai 
multe umbre se mişcau în întuneric, apropiindu-se şi 
depărtându-se din nou, zvârcolindu-se şi bătând din braţe şi 
din picioare ca şi cum ar fi fost implicate într-un dans 
primitiv. Reuşi să distingă patru siluete. Trei dintre ele 
aveau trăsături neclare - gulere ridicate să le acopere 
feţele sau şepci trase mult peste frunte. Loveau cu mâinile 
şi picioarele în cea de-a patra silueta, cu rândul, mecanic şi 
brutal, cu intenţia clară de a răni. Cea de-a patra silueta era 
Ben Cooper. 

— Ben! 

Trei siluete se întoarseră spre ea; cea de-a patra se 
prăbuşi lângă zid, fără să conştientizeze prezenţa ei acolo, 
aşteptând lovitura decisivă, gata să simtă ghetele izbind 
fără milă. 

Fry începu să înainteze, apoi se opri şi rămase 
nemişcată, gândind febril. Avea două alternative. Corect ar 
fi fost să se prezinte ca agent de poliţie, să cheme ajutoare 
şi să încerce să facă o arestare înainte ca Ben Cooper să fie 
rănit prea grav - dacă se putea. Dar, dacă proceda aşa, 
toată lumea avea să afle despre comportamentul lui Ben 
Cooper. Merita o şansă. Poate nu mai mult de una. Dar 
măcar una. 

Exista şi o a doua opţiune. Era periculos, dar, dacă tot 
era să aleagă această soluţie, trebuia să acţioneze fără 
întârziere. Alergă pe alee, simțind deja adrenalina 
revărsându-i-se în membre şi inspirând adânc, ceea ce-i 
făcu plămânii să se mărească, iar muşchii să se încordeze. 

Cei trei tineri se întoarseră spre femeie, surprinşi de atacul 
ei. 

— Cine e acolo? 

— E o femeie. 

— Trebuie să fie tot o poliţista. 

— Poliţista! 

Le simţea mirosul în întuneric, le vedea formele înaintând 
spre ea, printre umbre. În creierul ei începură să se 
îmbulzească amintirile - acelaşi film vechi care i se derula 
constant în minte, iar şi iar; nici nu ajungea bine la scena 
apoteotică din final, că o lua din nou de la capăt. li era 
foarte cald şi se simţea murdară - şi dintr-odată o 
străfulgera o mare durere. O furie teribilă o cuprinse, 
depăşindu-i dorinţa de a se împotrivi; avea o nevoie 
grozavă de a lovi ceva. 

Tinerii rânjeau larg, chiar dacă respirau greu, prin nările 
tremurânde şi gurile deschise. N-o luau în serios, cu toate 
că ea era deja lângă ei. Unul dintre băieţi se întoarse cu 
spatele la ea, pentru a aplica o ultimă lovitură cu piciorul în 
trupul chircit al lui Cooper. Fry reacţionă. IlI lovi în rinichi 
dintr-o săritură în fandare, îi matură picioarele de sub el şi îi 
sparse nasul printr-o violenta lovitură circulara cu tăişul 
palmei. 

Cu un strigăt de uimire, un al doilea tânăr veni spre ea 
din stânga. Însă ezită prea mult, iar ea îi devie direcţia 
pumnului printr-un blocaj cu antebraţul de jos în sus. Se 
roti, îi sparse rotula printr-o lovitura laterală de picior şi îl 
dobori aplicându-i un cot în maxilar. 

În momentul acela un braţ i se strânse în jurul gâtului. 
Cineva o înhaţă din spate. Cel de-al treilea tânăr era 
puternic, fiind mult mai înalt şi mai solid decât ea. Impactul 
trupului lui o împinse în zid, blocându-i braţele şi izbindu-i 
fruntea de cărămizi. Asigurându-se că femeia era ţintuita la 
perete, atacatorul schimba tactica şi începu să o strângă de 
gât. Un miros de aburi de bere îi umplu nările lui Fry, care 
simţi în ceafa apăsarea fierbinte a respirației lui. Senzaţia 
trupului lui presând peste al ei şi mirosul palmelor lui 
transpirate în dreptul feţei ei făcură să-i revină toate 

amintirile acelea terifiante, toate coşmarurile sumbre care 
o bântuiau de mai bine de un an, demonii care bolboroseau 
şi ţipau în creierul ei de fiecare dată când închidea ochii sau 
se afla într-un loc întunecat. 

Panica o făcu să acţioneze exagerat. Inspiră adânc, pe 
nas, înainte de a se apleca brusc în faţă, din talie, 
aplicându-i tânărului o lovitură cu călcâiul, înapoi, în vintre 
şi izbindu-l tare, cu cotul, în plexul solar. El mormăi de 
durere şi slăbi strânsoarea. Ea făcu o piruetă, apelând la un 
blocaj ascendent pentru a se elibera complet din 
strânsoare. În timp ce el făcu vreo câţiva paşi înapoi, 
poticnindu-se, ea executa o lovitura de lance, ţintind spre 
gâtul lui expus, emițând un strigăt kiai* din diafragma; însă 
ţinta era una uşoară. 

Din clipa în care lansa lovitura finală, ştiu că ea avea să 
fie fatală. 


Harry nu se aşteptase să i se ia toate hainele. Trecuseră 
ani buni de când nu se mai dezbrăcase până la piele în faţa 
unor străini. Stând în micuțul cabinet medical de la sediul 
Diviziei E, el privea complet nedumerit cum fiecare articol 
pe care îl dădea jos era ambalat cu grijă în pungi de plastic, 
etichetat şi sigilat. Mai întâi îi luară şapca, sacoul de la 
costum şi pantalonii. Apoi, pantofii frumos lustruiţi şi 
şosetele. După aceea îi luară cămaşa şi chiar şi cravata. 
Examinau cu meticulozitate fiecare articol de 
îmbrăcăminte, pipăind prin buzunare şi la cusături cu 
mâinile lor acoperite cu mânuşi de latex. 

În cabinetul medical era un miros puternic de 
dezinfectant, cu un uşor iz de vomă veche. În ciuda căldurii, 
bătrânul începu să tremure pe măsură ce coapsele sale 
albe, scofâlcite şi braţele osoase rămâneau expuse în 
lumina rece şi orbitoare a tubului de neon. Părul de pe 
picioarele lui era cărunt şi aspru, iar pe gambe avea zone 

albe, neacoperite de păr, unde pielea era netedă ca a unui 
bebeluş, palidă şi cu un aspect de ceară, ca şi cum nu 
văzuse niciodată soarele. 

Cu fiecare strat care era îndepărtat, Harry se retrăgea tot 
mai mult în sine. Un calm detaşat îl cuprinse, asemenea 
mai multor văluri care îi ascundeau eul, păstrându-i şi chiar 
sporindu-i demnitatea. Privea fix înainte, ignorându-i pe 
agentul de la Poliţia Judiciară şi pe detectivul care îi 
preluau, examinau şi împătureau hainele. Rămase complet 
tăcut, cu buzele sale subţiri strânse, fără a scoate niciun 
sunet de protest. Detectivul inventaria fiecare piesă, scriind 
cu atenţie pe fiecare eticheta, ca şi cum ar fi estimat preţul 
unei grămezi de haine la mâna a doua, pe care Harry le 
dona în scopuri caritabile. 

In cele din urmă, îl puseră să-şi scoată maioul şi chiloţii. 
Păreau interesaţi în mod special de cusătura din faţă a 
chiloţilor, întorcându-o pe toate părţile şi inspectând 
îndeaproape cutele şliţului frontal, căutând diverse pete, 
înainte de a-i sigila împreună cu restul hainelor. 

După ce rămas complet gol, Harry primi o salopetă albă 

din hârtie cerata care părea rece ca gheaţa pe pielea lui 
goala şi fâşâia la fiecare mişcare a lui. Mânecile abia dacă îi 
acopereau încheieturile mâinilor, iar gulerul îi lasă expuse 
gâtul alb şi mărul lui Adam. 
_ li explicară încă o data că era suspect într-un caz de viol. 
Il întrebară dacă era sigur că accepta să le furnizeze mostre 
pentru analize, lucru care ar fi ajutat la eliminarea lui din 
ancheta. Accepta, fără să înţeleagă semnificaţia cuvintelor 
lor, gândindu-se că se refereau la hainele lui, care erau 
aşezate deja într-o stivă de pungi de plastic, gata să fie 
preluate de laboratorul de criminalistica. 

Il aşteptau însă umilinţe şi mai mari. 

— Aveţi vreo boală? îl chestiona doctorul Inglefield, 
punându-şi mânuşile de unică folosinţă. 

Harry îl privi nedumerit. 

— Mi-am făcut examenul medical. Am eu doctorul meu... 
Dar va mulţumesc, oricum. 

— Trebuie să ştiu daca suferiţi de ceva. Vreo boala a 

pielii - psoriazis, eczema, herpes? Suferiţi cumva de diabet 
sau de hemofilie? Sau de vreo boala venerică? Hepatita? Aţi 
fost infectat cu HIV? 

— Sunt sănătos, răspunse Harry acru. 

— vă aflaţi sub vreun tratament, de orice fel? Cine este 
medicul dumneavoastră? Şi sunteţi sigur că nu aveţi nicio 
boală? Absolut nici una? Ar fi cam ciudat pentru un om de 
vârsta dumneavoastră... 

Harry clatină din cap. 

— Foarte bine, atunci. Vom face, mai întâi de toate, un 
examen vizual. 

— Şi la ce va ajută toate astea? Credeam că vreţi doar să 
puneţi întrebări. 

— Asta mai târziu. 

Îl forţară pe Harry să se aşeze, în timp ce medicul îi 
examina zona capului. | se trecu un pieptene prin părul rar, 
pentru a se obţine fire de păr moarte, care ajunseră în cele 
din urma în nişte pungi de plastic micuţe. Apoi i se 
smulseră vreo doua fire de păr, medicul studiindu-le în 
dreptul becului pentru a se asigura că rădăcinile erau la 
locul lor, înainte de a le pune într-o alta punga. Polițistul 
ataşă alte etichete, pe care doctorul trebui să le semneze. 

Harry aşteptă cu stoicism, fără a le mai oferi niciun alt 
răspuns. Chipul lui era grav şi demn, ca al unui om care se 
afla într-o biserică, aşteptând sfârşitul unei predici 
plictisitoare. După o vreme, comportamentul lui începu să-i 
deranjeze pe detectiv şi pe doctor, aceştia devenind 
nervoşi şi tăcuţi, dar îşi văzură în continuare de treabă. 

Doctorul Inglefield scoase un set de pămătufuri, 
asemenea unor tampoane mari de bumbac, cu care frecă 
palmele lui Harry şi spaţiul dintre degete. 

— Desfaceţi costumul, vă rog. 

— Pentru ce? 

— Mai am nevoie de câteva mostre de păr. 

Harry nu se urni. 

— Păr pubian. Domnule Dickinson? 

Cu mişcări foarte lente, Harry se ridica în picioare şi îşi 
desfăcu partea din faţă a costumului de hârtie. Medicul se 

aplecă să îi examineze organele genitale contractate. 
Scoase din nou pieptenele. Se văzu nevoit să-l treacă de 
mai multe ori prin părul pubian al lui Harry înainte de a se 
declara satisfăcut. Apoi, cu degetele acoperite de mânuşi, 
smulse un fir de păr cărunt. Harry tresari - primul gest 
involuntar pe care îl făcuse de când intrase în cabinetul 
medical. 

Medicul scoase un alt pămătuf. Bătrânul privi în gol în 
timp ce doctorul îi apucă penisul şi tampona în jurul 
glandului. 

— Acum o să iau o mostră de sânge. 

Din braţul lui Harry fu scoasa o seringa plina cu sânge; 
conţinutul acesteia fu vărsat apoi în două borcănaşe de 
plastic - unul pentru testul ADN, iar celalalt pentru 
compararea grupelor de sânge. Detectivul lua recipientele 
şi le depozita într-un frigider, până ce aveau să plece la 
laborator. Acum, mai rămăsese de colectat o singura 
mostra. Medicul aduse un bol micut. 

— Scuipaţi va rog aici, domnule Dickinson. 

În sfârşit o mostră pe care Harry o putea furniza fără 
niciun fel de problemă! 


După aceea, Diane Fry nu se mai putea opri din tremurat, 
din cauza unui amestec de furie şi teama. Se uita oripilată 
la mâinile ei, îngrozita de ceea ce făcuseră. Unde era 
controlul? Unde era disciplina? Unde era motivaţia nobila? 
Avea nevoie de mângâiere, însă nu-l avea decât pe Ben 
Cooper, care zăcea letargic pe scaunul din dreapta al 
Peugeotului ei. 

Cel mai greu fusese să-l urce pe Ben în maşină şi să 
plece din locul acela. Cât despre Toyota lui Ben, acesta n- 
avea decât să şi-o ridice a doua zi, când avea să fie treaz şi 
pe picioarele lui. 

N-avea nici cea mai mică idee unde locuia el, aşa că 
singura soluţie pe care o întrevedea era să-l ducă la ea 
acasă. Ultimul lucru pe care şi l-ar fi dorit era să primească 
musafiri în apartamentul ei gol şi lipsit de viaţa - cu atât 
mai puţin pe Ben Cooper. Insă ce altceva putea face? 

Cooper stătea pe scaunul pasagerului, cu capul atârnat şi 
cu un firicel de sânge scurgându-i-se de la tâmpla spre gât. 
La un ochi i se forma o vânătaie mare, iar buzele îi erau 
întredeschise şi umflate. Fry nu mai văzuse până atunci pe 
cineva care să arate atât de rău. Se ruga doar ca el să nu-i 
vomite în maşină. Urcând pe Castleton Road, îl blestemă de 
toţi sfinţii pentru că o băgase într-un asemenea rahat. 

Singura consolare pe care o avea era aceea că reuşise să 
devieze lovitura finala în ultima clipă. Însă lovitura aceea pe 
care o aplicase în laterala gâtului celui de-al treilea tânăr 
fusese suficientă pentru a-l trânti la pământ, acolo, pe alee, 
alături de ceilalţi doi. 

Deveni deodată conştienta de caseta cu Suzanne Vega 
care se derula în casetofon. Aparatul pornise automat de 
îndată ce băgase cheia în contact. Dar melodia părea prea 
deprimantă. 

Cu înfrigurare, Fry scoase caseta şi o înlocui cu Tanita 
Tikaram, dând volumul atât de tare, încât geamurile maşinii 
începură să vibreze. Albumul se numea „Ancient Heart”, iar 
Fry o asculta pe Tanita Tikaram începând să cânte o 
melodie cunoscută. De fiecare data când o asculta, un vers 
îi stăruia în minte multă vreme după aceea: „Acum ai 
conştiinţa curată”. Arunca o privire înspre Cooper şi îi văzu 
pleoapele grele clipind şi deschizându-se pe jumătate, pe 
măsură ce muzica ajungea până la el. Insă pupilele îi erau 
tulburi, iar el privi pentru o clipă drept înainte, fără să vadă 
nimic, în timp ce sunetul bubuia în jurul lui. Apoi, capul îi 
căzu din nou. 

Când ajunseră în Grosvenor Road, Fry îl scutură pe 
Cooper şi reuşi să-l trezească suficient cât să urce treptele 
şi să treacă peste pragul uşii din faţă, pe propriile picioare, 
cu toate că ea trebuia să-l susţină cu braţul strâns bine în 
jurul pieptului lui. Îi simţea inima bătând sub mâna ei, 
printr-o gaură din cămaşă, iar aburul dulce de bere din 
respiraţia lui alcătuia o combinaţie ameţitoare cu mirosul 
lui specific masculin. Era un miros pe care ea nu-l mai 
simţise atât de aproape de mult timp. 

Îl duse direct în dormitor şi îl aruncă în pat, eliberându-şi 

trupul din înlănţuirea braţelor lui ca de guma. Apoi începu 
să-i scoată hainele - pantofii scâlciaţi, sacoul şi cămaşa 
ruptă - şi trase cu putere de jeanşii lui până când aceştia se 
întoarseră pe dos şi ieşiră de pe el. Apoi, aducând un vas cu 
apa caldă şi o cârpă, îi spală sângele de pe frunte şi îi 
curăţă rănile de pe spate şi de pe picioare. Observa că 
trupul lui era acoperit cu muşchi şi trase concluzia că 
leziunile care începeau să-i apară pe piept şi pe coaste 
aveau să se transforme cel mult în vânătăi până dimineaţă. 
Nici un os rupt. Apoi, în timp ce se ocupa de o tăietură de 
pe coapsă, Fry deveni conştienta de umflătura crescândă 
care apăruse în partea din faţă a chiloţilor lui. Cooper avea 
o erecţie. 

Privi în sus, la chipul bărbatului. Se ridicase şi se uita la 
ea cu o privire agresiva, plină de amărăciune, printre 
pleoapele pe jumătate închise. Avea faţa îmbujorată, iar 
părul îi cădea sălbatic pe frunte. La început, ea se gândi că 
nici măcar nu o recunoştea. Apoi, privirea lui se focaliza 
preţ de o clipă şi se fixă pe chipul ei: 

— Fry? Ce ai tu şi eu nu am? De ce nu faci tu în aşa fel 
încât să nu mai încasezi toate rahaturile altora? Ai cumva 
tâțe de oţel, sau ce? 

Ea se retrase brusc la marginea patului, ca şi când el ar fi 
lovit-o. Se întoarse cu spatele la el, încleştând pumnii şi 
scrâşnind din dinţi, făcând eforturi să-şi controleze furia ce 
creştea în ea ca urmare a reproşului lui. Sângele îi inundă 
obrajii şi gâtul şi aproape că se sufocă la auzul ingratitudinii 
lui. Simţi furnicături în palme şi nevoia bruscă de a întinde 
mâinile şi de a se ţine de ceva, de a dovedi cât de 
nedreaptă era remarca lui. El se înşela amarnic. Ea nu era o 
scorpie fără sentimente, nu era o maşinărie lipsita de orice 
emoție. Se înşela. O, cât de tare se înşela! 

Era conştientă de trupul gol şi musculos al lui Cooper, 
aflat la doar câţiva centimetri distanţă şi mai era îngrozitor 
de conştientă de părul lui creţ, închis la culoare, care îi 
cobora pe abdomen, spre erecţia care continua să crească. 

— Îţi arăt eu ţie ţâţe de oţel! spuse ea. 

Îşi trase bluza rapid peste cap şi duse mâinile la spate 

pentru a-şi descheia sutienul, întorcându-se în aceeaşi clipa 
spre el şi aplecându-se asupra pieptului lui gol. Apoi se opri. 
Sânii ei se legănau liberi, iar sfârcurile începuseră să se 
întărească excitate atunci când se frecară uşor de pielea lui 
fierbinte. Expresia de pe chipul ei se schimba şi faţa i se 
întuneca de mânie. Îl apucă de umeri şi îl scutura violent. 
Capul lui căzu în faţă, iar obrazul săltă uşor la impactul cu 
carnea moale a sânilor ei. Ben Cooper leşinase şi începuse 
să sforăie. 

— Nenorocitule! 

În cele din urmă, ea se întoarse în sufragerie, în timp ce 
mintea ei repeta cuvintele lui, iar şi iar. „Ţâţe de oţel.” Ce 
voise să spună cu asta? Se dezbracă, îşi făcu exerciţiile 
automat şi fără pic de entuziasm, apoi trase o pătură pe ea 
şi se întinse pe canapea. Trupul îi era epuizat, dar mintea îi 
lucra intens, încercă să citească o carte, însă filele erau ca 
nişte pete neclare. Lăsă cartea din mână, se întoarse de pe- 
o parte pe alta fără astâmpăr şi în cele din urmă stinse 
lumina. Îşi îngropă faţa în pernă, îşi îmbrăţişă singură sânii 
de oţel şi plânse. 

Bătrânul era aşezat pe scaunul de plastic din camera de 
interogatoriu. Stătea cu spatele drept, privindu-i pe 
inspectorul-şef Tailby şi pe agentul Fry cu o demnitate rece, 
ca şi cum era singurul dintre cei prezenţi care ştia să se 
poarte aşa cum se cuvine. 


— Interogatoriul a început la orele 14.30, vineri, 27 
august. Participă inspectorul-şef Tailby... 

— Detectiv Fry. 

Tailby făcu un semn din cap către Harry. 

— Domnule, v-aş ruga să vă identificaţi, pentru ca 
numele dumneavoastră să rămână consemnat pe 
caseta. 

— Numele meu este Harold Dickinson. 

— Domnule Dickinson, aveţi dreptul să fiţi interogat 
în prezenţa unui avocat. Aveţi un avocat al 
dumneavoastră sau doriţi unul din oficiu? 

— Nu am nevoie de niciun avocat! 

— Sunteţi sigur? 

Harry ignoră întrebarea, aşteptând-o pe următoarea. 
Cu casetă sau fără, părea el să spună, existau 
momente când vorbitul nu era decât o pierdere de 
vreme. 

— Aţi beneficiat de mâncare şi de odihnă suficientă? 
întrebă  Tailby pe un ton oficial. Vi s-a oferit 
posibilitatea de a da un telefon? 

— Unde e câinele meu? 

— Acolo unde e, cineva are grijă de el, îl asigura Fry. 

— E o ea, nu un el! o informa bătrânul, cu dispreţ 
făţiş. 

Tailby îl fulgera la rândul lui cu privirea, de dincolo 
de masă. 

— Trebuie să vă mai punem câteva întrebări, 
domnule Dickinson. 

Harry se holba la ei, impasibil. Nu se ştie cum, dar 
reuşise să-şi facă haina din hârtie cerata să arate ca şi 
cum tocmai fusese luata dintr-un raft de la Marks and 
Spencers. Espadrilele de unica folosinţa pe care le 
primise arătau de parca ar fi fost lustruite peste 
noapte. 

— Foarte bine. Puteţi să începeţi, accepta el. 


Îl interogau pe Harry în mai multe etape, pe tot parcursul 
zilei, asigurându-se că primea mâncare la orele potrivite, 
încredinţându-se că beneficia de perioadele de odihnă 
necesare şi întrebându-l în mod repetat dacă dorea un 
avocat. 

Legea Poliţiei şi a Probelor Penale îi obliga să se asigure 
că bătrânul înţelegea toate întrebările lor, că nu era 
supărat, obosit sau sub influenţa vreunei substanţe care să- 
i afecteze nivelul de luciditate, că i se ofereau răcoritoare şi 
i se permitea accesul la diverse facilităţi care ţineau de 
igiena personala. 

Se alternau echipele de anchetatori, scopul fiind acela de 
a descoperi fisurile din relatarea lui, prin schimbarea 
direcţiei şi a tipului de întrebări adresate. De asemenea, 
această metoda le permitea poliţiştilor să-şi facă timp 
pentru sarcina obositoare de a-şi asculta înregistrările la 
cască şi de a le transcrie pe fişele cu procesele-verbale. 
Între sesiunile de interogatoriu erau analizate rezultatele şi 
se punea la punct următoarea strategie. Dincolo de asta, 
după o oră petrecută în compania lui Harry Dickinson şi 
anchetatorii aveau nevoie de odihnă. 


— Uite ce e, Harry, ştim cu toţii că şi bătrânii se mai 
înfierbânta uneori. Dorinţele voastre sexuale nu dispar 
cu totul, nu? Este, Harry? Nu aşa cum îşi închipuie 
unii... Presupun că fetele tinere încă te mai excita, nu-i 
aşa? 

Inspectorul Hitchens se aplecase peste masă, 
privind insistent chipul lui Harry. Urmărea o fisură cât 

de mică în faţada aceea impasibilă, sondând terenul şi 
forțând nota pentru a obţine o reacţie. 

— Dar pur şi simplu nu e un gând tocmai plăcut - 
nu? - ca bătrânul tău bunic să tânjească după 
fetişcane aşa cum făcea tot timpul în tinereţe. Cel mai 
bine e să pretinzi că nu s-a întâmplat nimic, este? Bagi 
toată mizeria sub covor şi-ţi ţii gura. Lucrurile pe care 
nu le ştii nu au cum să te rănească. Dar noi ştim mai 
bine, nu-i aşa, Harry? 

Harry nu răspunse, bazându-se pe experienţa lui 
superioară, privindu-l pe Hitchens ca şi cum acesta era 
un imbecil. 

— Pentru că uneori se ajunge prea departe, nu? 
Uneori nu te poţi controla. Aşa este, Harry? 

Bătrânul ridică indiferent o sprânceană, lăsând să se 
înţeleagă că ştia el cum stătea treaba cu autocontrolul. 


Toţi anchetatorii fuseseră instruiți să folosească tehnicile 
de interviu potrivite. Întrebările deschise erau cheia 
procedurii SEIF - Salut, Explicaţie, Interacţiune, Finalizare. 
Scopul era acela de a crea întrebări în spirală - întrebări 
deschise precum „cine”, „ce”, „de ce”, „când”, „unde” şi 
„cum”, urmate de o examinare a răspunsurilor. Teoria ce 
stătea la baza acestei metode spunea că, în cazul în care 
cineva inventa o poveste, acelei persoane îi era aproape 
imposibil să-şi menţină minciuna în urma analizei detaliate. 

Cât despre întrebările închise, care solicitau doar 
răspunsuri monosilabice, acestea reprezentau o tentaţie 
mult prea mare pentru cineva ca Harry. 


— Avem aici declaraţia unui anume domn Gary 
Edwards, pasionat de păsări, care a văzut o persoană 
cu semnalmentele dumneavoastră trecând pe poteca 
din apropierea locului unde a fost descoperit cadavrul 
Laurei Vernon. O persoană însoţită de un câine. 
Dumneavoastră  eraţi acea persoană, domnule 
Dickinson? 

Diane Fry ridica privirea în aşteptarea unui răspuns, 
în timp ce Harry deschise gura să vorbească. Începea 
să pară relaxat şi calm, dar, cu toate acestea, lăsa în 
continuare senzaţia că era oarecum distanțat de tot 
ceea ce se petrecea în jurul lui, în atmosfera 
apăsătoare a camerei de interviu. În mod ironic, părea 
să fie imun la stresul pe care îl sufereau anchetatorii. 
Aceştia ştiau că în curând aveau să fie nevoiţi să-i 
acorde o nouă pauza de odihnă, fără ca între timp să fi 
făcut vreun progres. 

— Foarte bun observator, nu-i aşa, individul ăsta? 
Mi-a descris şi culoarea ochilor, absolut tot? 

— Domnul Edwards a văzut un om în vârsta... 

— A, carevasăzică, arătăm toţi la fel? întrebă Harry 
afişând un zâmbet absolut enervant. 


„Afirmațiile necugetate sau lipsite de temei nu vor fi 
luate în consideraţie”, se spunea în regulament. Însă 
anchetatorii se vedeau în situaţia de a se agăța cu 
disperare de fiecare comentariu ce îi scăpa lui Harry 
Dickinson, oricât de necugetat sau de neîntemeiat era 
acesta. Măcar era o reacţie, ceva în plus faţă de privirea 
aceea fixă, rece şi dispreţuitoare. 

Harry avea aerul unui om care suporta cu tărie o 
obrăznicie strigătoare la cer. Nu le oferea niciun fel de 
feedback emoţional, ci doar promisiunea tacită a unei 
duşmănii consecvente şi stăpânite. 


— Asta e politica pe care o aplici în relaţia cu soţia 
ta, Harry? Lucrurile pe care nu le ştie nu îi pot face 
rău... Femeile tot au cea mai proastă părere despre 
tine, indiferent ce le-ai spune. Aşa că poţi la fel de bine 
să nu le spui nimic. Nu-i aşa? Oricum, sunt mai 
mulţumite de propriile plăsmuiri... Aşa este, Harry? 

Singurul lucru pe care şi-l dorea Harry în acele 
momente era pipa lui, însă nu era dispus să le ofere 
satisfacția de a-l refuza. Se uită de la Hitchens la Fry 

cu o privire inexpresivă, uşor mirată, ca şi cum s-ar fi 
întrebat cum ajunseseră ei în camera lui. 

— Sau Gwen ştie totul despre activităţile tale, Harry? 
Poate că vrea să ne spună şi nouă câte ceva... Pentru 
că am adus-o aici, Harry. In momentul acesta se află şi 
ea tot într-o cameră de interogatoriu. Ce spui de asta? 

— Cine îi va da de mâncare câinelui meu? întreba 
Harry. 


Ben Cooper era în biroul CID, ocupându-se de 
infracțiunile obişnuite, raportate în cursul nopţii. Capul îi 
zvâcnea ca şi când cineva îi sfredelea creierul cu un 
burghiu pneumatic. Gura îi era uscată şi simţea un gust 
foarte neplăcut; în plus, avea dureri în fiecare părticică a 
corpului. li spusese sergentului Rennie că rana de la cap 
era rezultatul unui accident petrecut la fermă. Timp de o 
jumătate de oră fusese obligat să suporte un adevărat 
bombardament cu glume obscene pe tema sexului cu oile, 
în timp ce stomacul îi fierbea, iar el se lupta cu propria 
fiere, care ameninţa să i se ridice până în gât. 

Se trezise de dimineaţa fără să aibă nici cea mai vagă 
idee în privinţa locului în care se afla. Un pat străin, într-un 
apartament străin... Nu-şi amintea cum ajunsese acolo. 
Singurele indicii erau mahmureala aceea groaznică şi trupul 
înţepenit şi plin de vânătăi, pe care le descoperise atunci 
când încercase să se mişte. 

Găsise însă câteva cuvinte măzgălite pe spatele unui plic 
vechi, lăsat pe noptiera: „Am fost chemată la birou. |ţi 
sugerez să te învoieşti pe motive de sănătate. Orice ai face, 
eu nu vreau să ştiu”. Aşa năuc cum era, îi trebuiseră câteva 
minute bune până să reuşească să îşi dea seama cine era 
misterioasa „DF” care semnase bileţelul. 

Câteva amintiri vagi, fragmentate începuseră apoi să îi 
revină în minte. Îşi amintea de vizita la dojo; apoi de 
telefonul dat lui Helen Milner şi de felul în care Diane Fry îl 
lovise pe la spate; felul în care ea plănuise să îl umilească. 
Acum era cât se poate de evident că ea îi distrusese în mod 
deliberat orice şansă ar fi putut avea cu Helen şi plănuise 


376 


să-l înjosească în faţa prietenilor lui de la dojo. Nu 
menţionase nicio clipă că deţinea cel de-al patrulea dan 
atunci când el se lăudase cu talentele sale şi o invitase la o 
confruntare. Îl minţise, iar el, înțelegând care fuseseră 
planurile ei, plecase de acolo spumegând de furie. 

Îşi amintea destul de vag şi de localul de lângă staţia de 
autobuz. Era al treilea local în care intrase, dar ştia că acolo 
se petrecuse ceva. Totuşi, din acel moment, amintirile lui 
se dezintegrau complet. Era ceva ce avusese de-a face cu 
nişte porci? Da, probabil că da... Dar asta nu explica nici pe 
departe cum ajunsese el în patul lui Diane Fry şi ce era cu 
leziunile acelea. Îl bătuse ea? Nu părea deloc neverosimil. 
Oricum îl lovise sub centură în toate felurile posibile. 

Chiar şi acolo, la birou, după ce în sfârşit reuşise să se 
târască la munca, Ben Cooper constata că amintirile de 
care avea nevoie continuau să-l ocolească. Nu-i veneau în 
minte decât căinii lui negri - toată seria aceea de dezastre 
care, venite unul după altul, reuşiseră să-l pună la pământ. 

Se gândi apoi la mama lui care zăcea pe un pat de spital 
şi gemu de durere. Cum putuse oare să uite de ea şi să 
facă un lucru atât de stupid? Se gândi la întâlnirea cu 
comisarul Jepson şi înjură aprig în sinea lui. Fără îndoiala şi 
aici fusese tot mâna lui Diane Fry - se împrietenise la 
cataramă cu inspectorul Hitchens şi îşi folosise puterea de 
convingere asupra lui. Fără îndoiala, asta se întâmplase 
atunci când plecaseră împreună în Yorkshire, unde 
rămăseseră şi peste noapte. Foarte intim! Cu siguranţa, el 
nu avea cum să se opună într-un asemenea context. 

Apoi, Cooper îşi aminti că o minţise pe mama lui şi se 
cutremura de ruşine. Îşi aminti cum îl respinsese Helen 
Milner şi încercă un sentiment de disperare. Nu mai valora 
nimic în ochii nimănui. lar acum se făcuse de râs - cel puţin 
noaptea trecuta, când se îmbătase ca un porc şi Dumnezeu 
ştie ce altceva mai făcuse. Acum ar fi putut foarte bine să 
se întoarcă acasă, la fermă şi să se arunce în groapa cu 
bălegar. Nu mai rămăsese nimic în afara câinilor acelora 
negri şi fioroşi, care i se perindau prin minte, muşcând şi 
arătându-şi colții. Câini negri şi porci. 

Printre rapoartele primite în dimineaţa aceea era şi unul 
referitor la trei tineri care suferiseră nişte răni minore în 
urma unei încăierări ce avusese loc în Edendale, târziu în 
noapte. Se presupunea că fusese vorba despre un conflict 
între persoane aflate în stare de ebrietate. Tinerii nu 
doriseră să dea nicio declaraţie şi fuseseră trimişi acasă. 
Existau alte probleme mai presante: o lista de spargeri şi 
de furturi auto, precum şi o pătrundere forţată cu un 
autovehicul la o societate de construcţii. 

Şi, aşa cum aflase de la sergentul Rennie, în Moorhay 
avusese loc un pretins viol, pentru care fusese arestat 
Harry Dickinson. Cooper scutură din cap şi bâjbâi prin 
sertarul biroului său în căutarea unor calmante, însa nu 
găsi nici unul. Nimic nu era în regulă în dimineaţa asta. 
Absolut nimic. 

La o oră ceva mai târzie a dimineţii, în biroul CID îşi făcu 
apariţia chiar Diane Fry. Cooper nu ridică privirea din hârtii, 
neştiind ce ar fi putut să-i spună. Ce puteai să-i spui unei 
femei în al cărei pat te treziseşi chiar în dimineaţa aceea, 
fără nici cea mai vagă idee în legătură cu ce se întâmplase 
între voi în ultimele câteva ore? Singura soluţie posibilă era 
să o laşi să vorbească ea prima, în caz că era dispusa să o 
facă. 

Ea îi prelungi însă agonia aşteptării timp de câteva 
minute bune, răstimp în care mută locul hârtiilor de pe 
propriul birou, îşi luă diverse notițe sau răspunse la telefon. 
În cele din urmă, veni către locul unde stătea el. Era 
conştient de prezenţa ei, însă nu ridică ochii, dorind ca ea 
să rostească primele cuvinte. 

— Arăţi ca dracu'! 

— Mulţumesc! Simt şi eu asta. 

Fry trecu mai departe. Cooper rămase stupefiat pentru o 
vreme, până când ea se întoarse, strângând în mâna un 
teanc de rapoarte. 

— Vrei nişte paracetamol sau ceva? 

— N-am nimic. 

— Măcar nu-ți vărsa matele pe birou, da? Nu pot suporta 
mirosul de vomă. 

— Mă simt bine. Serios. 

— Mă rog. 

Aşa ameţit cum era, o simţi pe Fry ezitând, rotindu-se 
prin spatele lui ca o matroana amenințătoare. Nu emana 
vreo aură vinovata, ci trăda doar o furie mocnita, cu o 
nuanţă de îngrijorare reţinută. Cooper începu să reevalueze 
posibilele scenarii din noaptea precedentă. Memoria lui 
avea încă goluri imense, plus că nu reuşea nicicum să 
includă în vreun context oarecare povestea cu porcii. Dar 
deodată avu certitudinea că făcuse ceva îngrozitor, ceva 
complet necugetat. Aşadar, ce anume ar fi trebuit să 
spună? Poate să-şi ceară scuze... Dar cum puteai oare să-ţi 
ceri iertare pentru ceva ce nu-ţi aminteai să fi făcut? A 

— Îţi mulţumesc oricum, spuse el abia şoptit. Îţi 
mulţumesc, Diane, pentru... în fine... 

Ea oftă din greu, puse hârtiile jos şi se cocoţă pe 
marginea biroului lui. Cooper tresări, surprins de mişcarea 
ei şi de brusca lor apropiere. 

— Nu ştiu dacă eşti în starea potrivită ca să vorbeşti 
despre asta acum. Dar ştiai că Harry Dickinson a fost adus 
la secţie? întreba ea. 

— Mda... Cooper ridică ochii spre ea; îl privea cu un 
amestec de milă şi dispreţ. Situaţia părea să intre pe 
făgaşul cel bun. Ce a spus? se interesă. 

Ea pufni. 

— Mai nimic! E îngrijorat mai mult de câinele lui 
nenorocit. 

— Şi unde-i fata care spune că a fost atacată de el? 

— În camera de ancheta pentru violuri. | se ia un 
interogatoriu chiar în acest moment. 

— Şi domnul Tailby şi domnul Hitchens chiar cred că îl 
vor demasca pe Harry Dickinson şi îl vor face să 
mărturisească? 

Fry păru a rămâne pe gânduri şi îşi trase un scaun lângă 
biroul lui. Absentă, ea împinse deoparte câteva din dosarele 
lui, pentru a-şi crea un spaţiu de câţiva centimetri pe care 
să se sprijine. 

— De fapt, aici chiar e ceva ciudat. Atunci când l-au 


379 


ridicat băieţii noştri, ei au declarat că se purta ca şi cum se 
aştepta ca ei să sosească. „Da' ştiu că nu v-a luat mult”, 
asta e tot ce a spus. Insă am în permanenţa senzaţia că e 
surprins de întrebările pe care i le punem. E ca şi cum în tot 
timpul ăsta i-am fi pus nişte întrebări complet aiurea, iar el 
nu înţelege de ce. 

— „Senzaţia”, Diane? 

— Da. Şi ce-i cu asta? 

— Nimic. 

Cooper era ocupat să mâzgălească o bucată de hârtie cu 
pixul. Ceaţa din capul lui se ridica treptat, dezvăluind petice 
neregulate de lumina. Era un leac mai bun decât 
paracetamolul pentru a-ţi face mintea să lucreze. 

— Ce faci acolo, Ben? 

— Cred că s-ar putea să ai dreptate în legătură cu 
întrebările pe care i le-aţi pus. Uită-te puţin la asta! Trebuie 
să existe o legătură. _ 

Desenase pe fugă o schemă. In ea apăreau nişte linii 
care făceau legătura între diverşi membri ai familiilor 
Vernon şi Milner. Bătrânul Harry Dickinson era şi el acolo, 
asociat cu Laura Vernon prin găsirea cadavrului; ginerele 
lui, Andrew, era legat de Graham Vernon prin intermediul 
afacerilor; Helen Milner şi Graham erau legaţi prin 
incidentul acela de la petrecere; tot acolo mai apărea şi 
Simeon, vărul lui Helen, care fusese iubitul Laurei şi îi 
dăduse o mână de ajutor lui Harry şi prietenilor acestuia la 
micuța lor fermă; şi, în sfârşit, din nou Harry: o linie 
şerpuită stabilea legătura între el şi Graham Vernon, 
reprezentând întâlnirea aceea sugerată de Harry, al cărei 
motiv nu era cunoscut. 

Fry arătă spre numele lui Harry. 

— Vorbind la modul cinstit, nu el... 

— ... a descoperit cadavrul. Ştiu. El a găsit doar pantoful. 

— De fapt, nici pe acela nu l-a găsit el, ci câinele. 

— Insă întâlnirea aceea cu Vernon despre care a amintit 
ridică totuşi un semn de întrebare. Ce urmarea? In afară de 
asta, l-a văzut şi omul acela cu păsările. 

— Poate că da, poate că nu. 

— Harry Dickinson este implicat! Nu există nicio îndoială! 

— Intuiţie? 

— Nu. Certitudine. 

O privi prudent pe Fry. Ca prin minune, tensiunea dintre 
ei părea să se fi evaporat de îndată ce începuseră să 
discute despre cazul Vernon. Ea avusese nevoie de cineva 
cu care să vorbească şi ceva o împinsese spre el, în ciuda 
dispreţului care i se citea în continuare în privire. Orice se 
întâmplase între ei poate că în cele din urmă putea fi dat 
uitării sau măcar lăsat deoparte, astfel încât ei să-şi vadă 
mai departe de munca lor. Şi poate că într-o bună zi el avea 
să reuşească să-şi aducă aminte ce anume se petrecuse 
între ei. 

— Bine. Aşadar, să presupunem că Harry Dickinson este 
implicat. În cazul ăsta, ia în calcul şi posibilitatea ca el să 
acopere pe cineva. Cine ar putea fi? 

— În orice caz, nu Graham Vernon. 

— Cu siguranţa, aici nu poate fi vorba despre vreo 
dragoste pierdută! 

— Trebuie să fie cineva din familie, spuse Cooper. 

— Familiile se unesc la greu, nu-i aşa? Strâng rândurile în 
faţa străinilor atunci când apar probleme. 

— Ăsta şi e rostul unei familii! 

— Atunci, Simeon Holmes. Nepotul lui. 

— Harry l-ar proteja de dragul familiei sale. 

— Loialitatea faţa de familie. Se spune că e o motivaţie 
puternica. 

— Dar băiatul declară că era împreună cu alţi aproape 
treizeci de motociclişti la Matlock Bath - adică la aproape 
treizeci de kilometri distanţa, îi aminti Cooper. A reuşit 
cineva să demonstreze că alibiul lui nu sta în picioare? 

— Dar tu ai încercat vreodată să te pui în postura unui 
agent de poliţie care să ceara informaţii de la motociclişti 
despre unul de-ai lor? 

Cooper simţi că începea să-i zvâcnească iar capul. Timp 
de câteva minute aproape că uitase de durere. 

— Şi totuşi, mai e ceva, Diane. Cred că ar trebui să 
discuţi din nou cu omul acela cu păsările. Cu Gary Edwards. 

— Cu el? De ce? 

— Ceva e putred în declaraţia lui. 

— Aşa este. Dave Rennie i-a luat declaraţia. Şi domnul 
Tailby a spus că nu e foarte relevantă. Rennie nu a insistat 
deloc asupra consemnării precise a intervalului orar. 

— Aşadar, i s-a luat deja o a doua declaraţie? 

Fry se încruntă. 

— Nu, nu cred. Urma să fie luată în calcul eventualitatea 
unei alte declaraţii, însă, probabil, atunci când a apărut 
Sherratt, s-au schimbat priorităţile. 

— Şi pe urmă ideea s-a pierdut pe undeva în sistem. 

— lar după ce au început să le repartizeze oamenilor alte 
sarcini şi s-a redus numărul celor implicaţi în anchetă... 

— Da, aşa cum s-a întâmplat cu mine, de pilda. Vorbeşte 
tu cu el, Diane, vrei? 

— Tu chiar crezi că îl poate incrimina pe Harry? 
Descrierea lui este prea vagă, să ştii. 

— Trebuie să-l presezi. E ceva putred aici. Pur şi simplu 
ştiu că este. Trebuie să faci asta! 

Pentru o clipa se aşternu liniştea, întrerupta doar de 
zgomotul făcut de Fry atunci când trase aer în piept. 

— Cine te crezi, Ben? 

Cooper ridica privirea, surprins de tonul vocii ei. Pentru o 
vreme, uitase de toate grijile sale, de toate motivele pe 
care le avea pentru a o uri pe Diane Fry. Acum ea îl fulgera 
cu privirea, dându-i de înţeles mai mult decât oricând că 
sentimentul era reciproc. 

— Eu am venit aici doar ca să-ţi spun ce se întâmpla, 
crezând că te interesează. Dar adevărul e că tu nu te mai 
ocupi de cazul asta. Ai o grămada de alte lucruri asupra 
cărora ar trebui să te concentrezi. Şi mai există şi alte 
motive pentru care nu cred că e cazul să te ascult dându-mi 
indicaţii. Aşadar, cine te crezi? 

Cooper simţi că îl cuprindea iar valul acela de furie. Nu 
întâlnise niciodată o persoana atât de enervantă ca Diane 
Fry. Cum se putea explica oare capacitatea ei de a-l 
provoca să spună lucruri pe care nici n-ar fi visat vreodată 
să le spună altcuiva? 

— În momentul de faţă, chiar nu ştiu cine dracu' sunt! 
Uneori mă simt ca şi cum aş fi un nimeni. Ca şi cum aş 
repeta un rol pe care familia mea doreşte ca eu să-l joc. Ca 
şi cum aş învăţa să fiu asemenea tatălui meu. 

— Serios? Măcar tu a; o familie, spuse ea. 

— Ce vrei să spui? 

— Nu contează, n-are importanţă! 

Zicând acestea, ea se îndepărtă brusc de biroul lui, 
aruncând o privire în jur, dezgustata de dezordinea din faţa 
ei. 

— Carevasăzică, n-o să mă ajuţi? o întrebă el. 

Ea nu-i răspunse, preferând să schimbe subiectul. 

— Mai am şi alte veşti pentru tine. Lee Sherratt a fost 
eliberat pe cauţiune. 

— Poftim? 

— Pretinde că n-a avut intenţia să folosească arma. 
Spune că tu l-ai speriat, iar el avea puşca în mână în clipa 
aceea. O curăța. Şi că, oricum, nu era decât o arma cu aer 
comprimat. Nici măcar nu ai nevoie de permis pentru aşa 
ceva. Mă rog, recunoaşte că făcea braconaj... Dar ce o să ia 
pentru asta? Câteva amenzi? 

Fry începuse să se îndepărteze, îndreptându-se iarăşi 
spre camera de interogatoriu, la o noua runda de discuţii cu 
Harry Dickinson. 

— Şi cu Laura Vernon cum rămâne? se interesă Cooper. 

— Ce-i cu ea? Nu putem stabili nicio legătură între Lee 
Sherratt şi moartea Laurei Vernon. Domnul Tailby a făcut 
tot posibilul. 

— Şi nu mai spera la nimic? 

— Nu există probe. Bine, sperma din prezervativul acela 
folosit era a lui, însa din declaraţia lui Charlotte Vernon 
reiese că ea a făcut sex cu el şi nu o singură dată. Şi s-ar 
putea ca Sherratt să fi fost tânărul văzut discutând cu Laura 
în seara aceea la şase şi un sfert. De fapt, eu sunt absolut 
convinsă că el era. Dar, dacă el nu recunoaşte, nici în 
privinţa asta nu există probe. lar Sherratt ştie foarte bine 
acest lucru. 

— Dar avem o urmă de muşcătura. l-au prelevat o 


383 


amprentă dentară, pentru comparaţie? 

— Da, însă n-a fost decât o pierdere de vreme. A sosit 
raportul de la specialistul odontolog din Sheffield. Domnul 
Tailby chiar e furios că a durat atât de mult până să primim 
un asemenea rezultat. 

— Ce fel de rezultat? 

— Ben... Urma aia de muşcătură nu are o formă 
relevantă. Nu numai că dinţii nu erau ai lui Lee Sherratt, 
nici măcar nu erau dinţi de om! 


— Aşadar, ce credeți că va  păţi câinele 
dumneavoastră, domnule Dickinson? 

— Ce vreţi să spuneţi? 

Diane Fry îşi împinse agresiv bărbia înainte. 

— Dacă animalul dumneavoastră a atacat-o şi a 
muşcat-o pe Laura Vernon, acest lucru ar putea fi 
considerat o infracţiune grava, prevăzută în articolul al 
treilea din Legea Câinilor Periculoşi sau Agresivi. 

— Nu înţeleg. 

— Tribunalul ar putea pronunţa o sentinţă în urma 
căreia câinele dumneavoastră să fie eutanasiat. Ucis, îl 
lamuri ea. 

— Mai degrabă mă omorâţi pe mine mai întâi. 

— Cu toate astea, este posibil, interveni Hitchens, 
interesat de reacţia bătrânului. Daca animalul e 
responsabil pentru atacul care a dus la decesul Laurei, 
aceasta variantă ar fi mai mult decât plauzibilă. Care 
este formularea exactă, Diane? 

— Legea face referire la „un câine care atacă o 
persoană în timp ce a fost scăpat de sub control într-un 
loc public”. 

— Nu puteţi afirma cu certitudine că sunt dinţii unui 
câine, se apăra Harry. 

— O, ba da! In vremurile noastre exista experţi care 
pot dovedi aceste lucruri. Experţi care deţin aparatură 
foarte scumpă. Cum ar fi microscoape electronice cu 
scanare şi intensificatoare de imagine. Acestea pot 
stabili cu precizie despre ce e vorba. 

— Da? 

— Vrei să auzi câte ceva din ce spun experţii ăştia? 
Asculta aici... Hitchens scoase raportul odontologului. 
Sări în mod intenţionat peste partea în care se spunea 
că muşcătura nu era suficient de adâncă pentru a fi 
analizată prin metodele uzuale - motiv pentru care 
specialiştii se  văzuseră nevoiţi să apeleze la 
echipamentele acelea scumpe. Uite... Odontologul 
spune următoarele lucruri: „Ar trebui specificat că 
urmele de muşcătură umană au o formă unică, ovală şi 
în majoritatea situaţiilor apare o «urmă de sucţiune» în 
centrul leziunii ovale. Cele mai multe muşcături de 
provenienţă umană prezintă semne ale mai multora 
dintre cei şase dinţi frontali, de sus sau de jos - uneori 
chiar de la ambele seturi. Pe de altă parte, urmele de 
muşcături canine au o forma unghiulară, precum cea a 
unui diamant, prin comparaţie cu muşcătura umană, 
mai curbată. Ca urmare a procedeului electronic de 
intensificare a imaginii, tiparul leziunilor cauzate de 
dantura canină este clar vizibil la microscopul 
electronic”. Hitchens ridică privirea din hărtii. Cu alte 
cuvinte, chiar e vorba despre dantura unui câine, 
Harry. Laura Vernon a fost muşcată de un câine. lar noi 
credem că animalul tău a fost acela. 

Harry privea în gol. Detectivii aşteptară, înțelegând, 
instinctiv, că era momentul să tacă. 

— Şi dacă v-aş spune că eu am ucis-o pe fată, iar 
câinele a muşcat-o după ce a murit? Aşa ar merge? 

Fry se simţi cuprinsă de un val de surescitare şi de 
uimire. După toate zidurile acelea de piatră cu care se 
înconjurase bătrânul de atâta vreme, putea oare să fie 
totul atât de simplu? Dar inspectorul Hitchens dădu 
dovadă de mai multă prudenţă. Auzise prea multe 
declaraţii care, deşi semănau a confesiuni în atmosfera 
aceea tensionată a camerei de interogatoriu, nu 
reuşeau să se menţină sub lumina rece a sălii de 
tribunal, la audieri. Cât despre remarca făcută de 

Harry, aceasta nici măcar nu era o declaraţie, ci o 
simpla întrebare. 

— Mai întâi de toate, va trebui să ne convingi, Harry. 
Acum vrei să ne spui ce s-a întâmplat acolo, de fapt? 

Însă Fry interveni. Avea o altă întrebare, pe care 
abia aştepta să o pună. 

— Chiar aţi fi dispus să vă sacrificați pentru un 
câine? 

Harry îşi îndreptă atenţia spre ea şi o privi lung. 

Suferinţa din ochii lui lăsa să se înţeleagă dincolo de 
orice îndoială că, în sfârşit, faţada aceea dură fusese 
spartă. O emoție intensa răzbătea din reticenţa lui, o 
pasiune care nu mai putea fi controlată printr-o 
mândrie mută. 

— N-ai cum să înţelegi, spuse el. Până şi un orb vede 
că n-ai nicio fărâmă de afecţiune în tine. 

— Bine, dar nu e decât un câine, protestă Fry. 

Ben Cooper se întoarse cu spatele. 

— Mă rog, se poate. 

— Ce a vrut să spună, Ben? Mă refer la ce a spus la 
interogatoriu. 

— Încerca doar să te necăjească, Diane. Nu-l băga în 
seamă! 

O privi neliniştit, îngrijorat de faptul că ea părea extrem 
de tulburată de remarca usturătoare a lui Harry Dickinson. 
El se afla în toiul unei conversații telefonice cu un şofer a 
cărui maşină fusese furată în noaptea precedenta, atunci 
când Fry se întorsese valvârtej în biroul CID, nerăbdătoare 
să discute despre interogatoriu. Cooper abia dacă avusese 
răgazul necesar ca să încheie discuţia telefonică înainte ca 
ea să-i repete discuţia avută, cuvânt cu cuvânt. 

— Dar nu e decât un câine. 

— Hai să mergem la cantină, îi sugeră el. 

Era evident că bătrânul avea ceva care ei îi era complet 
străin. Cooper se gândi că, uneori, el reuşea să fie aproape 
pe aceeaşi lungime de undă cu Harry. Aproape, dar nu 
mereu - tot nu putea prezice ce anume urma să facă 
bătrânul în clipa imediat următoare. Pentru Diane Fry însă, 
Harry părea un fel de fiinţa extraterestră. 

Câteva minute mai târziu, ei se aflau singuri la o masă, 
strângând în mâini două căni cu cafea şi ignorând 
zgomotele care veneau de la un grup de poliţişti în 
uniformă din apropiere. 

— Bineînţeles, a trebuit să i se dea drumul, spuse Fry, 
calmându-se de îndată ce cofeina îi ajunse în sânge. Fără 
sa fie acuzat! 

— Hai, surprinde-mă! 

— Când au ajuns să îi ia declaraţia presupusei victime din 
camera de ancheta pentru violuri, ea a recunoscut că 
inventase toată povestea. L-a lăsat pe prietenul ei să 

meargă până la capăt fără să se protejeze, iar atunci când 
experienţa s-a dovedit a nu fi prea satisfăcătoare, fata şi-a 
amintit deodată de lucruri precum sarcină şi SIDA. Ca să nu 
mai vorbim şi de nişte părinţi turbaţi de furie. 

— S-a panicat? 

— Da, influenţată fiind de nişte cursuri de educaţie 
sexuala digerate doar pe jumătate şi de o imaginaţie foarte 
bogată. Şi, bineînţeles, sub impresia tuturor poveştilor 
apărute prin ziare, primul gând care i-a venit în minte a fost 
violul. 

— N-ar fi prima oară când se întâmplă! 

Fry ridică din umeri. 

— Ştim cu toţii că există mai multe acuzaţii false de viol 
decât violuri reale. Apropo, prietenul fetei are cincisprezece 
ani. 

— Dar de ce a pretins că a fost Harry? 

— După câte se pare, cei doi au avut o oarecare 
altercaţie la magazinul din sat ceva mai devreme în ziua 
respectivă. Probabil că Harry a câştigat disputa, pentru că 
ea nu i-a putut-o ierta. După aceea a auzit toate bârfele 
vehiculate prin sat, aşa că s-a gândit că avea să i se dea 
crezare. În orice caz, fata a spus că Harry e un ticălos 
bătrân şi că merita tot ce i s-a întâmplat. Ciudat le mai 
funcţionează mintea câteodată! 

— Şi ce a spus ea, mai exact, atunci când a descoperit-o 
polițistul? 

— Din câte îmi amintesc eu, cuvintele ei au fost: „A fost 
bătrânul acela”. 

Cooper dădu uşor din cap, nefiind deloc surprins. „A fost 
bătrânul acela.” îi veni în minte vechea zicală a celor care 
lucrau în minele de plumb, poveştile lor spuse în şoaptă 
despre spiritul pe care îl numeau T'owd Mon şi care pândea 
în puţurile obscure ale minelor. Bătrânul era învinuit pentru 
tot ceea ce mergea prost în mină - de la sunetele 
inexplicabile care se auzeau în întuneric, până la filoanele 
neproductive şi mergând chiar până la accidentele mortale. 
Însă tot el era şi paznicul minelor - spiritul colectiv al 
minerilor decedați cu multă vreme în urmă şi al minei 

înseşi. Ceea ce spusese fata era ecoul unui mit. „A fost 
bătrânul acela, bătrânul.” O veche mantră a superstiţiei. 

— Acum o să-i apară numele în dosarul acuzațiilor de viol 
false. Idioata naibii! Au trimis-o şi pe ea acasă, cu pilula de 
a doua zi. O polițistă a fost trimisă să discute cu părinţii ei. 
S-o pună ei la punct, dacă sunt în stare! 

— Şi cu Harry cum rămâne? întrebă Cooper. 

— Ce-i cu el? 

— Se simţea bine? 

— El? El o să fie bine. E tare ca o stâncă, dacă mă întrebi 
pe mine. Şi orgolios de nu se poate! De ce-ţi faci griji 
pentru el? 

— Nu e o experienţă prea plăcută să fii târât la secţie ca 
suspect într-un caz de viol. 

Fry ridica din umeri. 

— Ghinionul lui! 

— l-a explicat cineva lui Gwen cum stau lucrurile? 

— Poate să-i explice şi singur, nu? 

— Nu cred că o va face, spuse Cooper dus pe gânduri. Nu 
cred că va încerca să-şi găsească scuze. 

— Cum spuneam, e al dracului de orgolios! 

— Nu e numai asta. Cred că vrea să i se dea cât mai 
multă atenţie. Unul dintre băieţii din echipa trimisă să-l 
ridice spunea că Harry părea să-i aştepte. Îi aştepta să 
sosească. Le-a spus: „Da' ştiu că nu v-a luat mult”. Acum, 
ia gândeşte-te puţin, de ce ar fi spus aşa ceva? 

Fry puse jos ceaşca de cafea, dusă pe gânduri. 

— Tu încă te mai gândeşti la conexiunea aia a ta, nu-i 
aşa, Ben? Mai ai schema aceea? 

— Da. 

Zicând acestea, el puse schema pe masă, îndreptând 
îndoiturile foii pentru a lăsa la vedere liniile care se legau. 

— l-am desenat-o şi eu domnului Tailby după ce l-am 
trimis pe Dickinson înapoi în celula lui, spuse Fry. 

— Serios? Şi? 

— l-am spus şi lui ce mi-ai spus tu mie. Că bătrânul 
protejează pe cineva de dragul familiei lui. Dar despre cine 
ar putea fi vorba? Asta-i întrebarea. lar domnul Tailby a fost 

de acord cu tine în aceasta privinţa. 

Cooper aşteptă încordat, privindu-i chipul. 

— Însă cu siguranţă nu crede că ar fi vorba despre 
Simeon Holmes, spuse ea. 

El oftă, cu umerii lăsaţi. 

— De asta mi-era teamă, mărturisi el. 

Îşi bău cafeaua şi plănui să se întoarcă la cazurile lui de 
furturi auto. 

— Diane, vrei totuşi să-mi faci o favoare? 

Lui Diane aproape că-i scăpă întrebarea: „Alta?”; dar 
reuşi să se abţină. 

— Ce anume? întreba ea. 

— Mai discută o dată cu omul cu păsările. 

— Tu ai făcut o obsesie în ceea ce-l priveşte, oftă ea. 

Lui Cooper îi venea tare greu să rostească acele două 
cuvinte, dar ştia că trebuia să o facă. Dintr-un motiv 
anume, era destul de important. 

— Te rog, Diane! 


Atmosfera de la Piciorul Muntelui avusese parte de toate 
stările sufleteşti şi de emoţiile pe care şi le putea imagina 
Graham Vernon, cu excepţia celor pozitive. 

De mai multe zile încoace, Charlotte reuşise să atingă un 
nivel promiţător - dar totodată fragil - de nepăsare, care 
însă se prăbuşise dramatic după vizita femeii detectiv din 
ziua precedenta. Acum abia dacă mai primeai de la ea un 
cuvânt sau un răspuns în doi peri. Toată ziua strânsese la 
piept fotografia Laurei, care îi fusese în sfârşit returnată de 
poliţie. 

Cât despre Daniel, odată ce terminase cu strigatele, 
păruse cuprins de un calm stânjenit. Chiar în dimineaţa 
aceea, Graham avusese senzaţia că el şi fiul lui ar putea 
începe să se înţeleagă ceva mai bine după ce se încheia 
toată povestea asta. Însă când avea să se termine totul 
oare? 

— Ce dracu' mai fac acum? întrebă Daniel. 

— Dumnezeu ştie! îi răspunse Graham. Doar nu-mi spun 
mie ce le trece lor prin cap. 

Le lipseau bârfele de prin sat, pe care Sheila Kelk ar fi 
fost de regulă fericită să i le comunice lui Charlotte. In afară 
de menajera lor, singura persoană care ar fi putut şti ce se 
petrecea era Andrew Milner. Însă Graham nu ar fi cerut sub 
nicio formă asemenea informaţii de la angajatul său. 

Tatăl şi fiul stăteau împreuna lângă ferestrele înalte, într- 
o armonie de invidiat. Graham era bucuros că Daniel 
reuşise cel puţin să se curețe. Se spălase pe cap şi găsise şi 
nişte haine curate prin casă. Chiar şi bucătăria fusese 
dereticată recent, iar Graham era convins că Charlotte nu 
avea niciun merit în privinţa asta. Era realmente surprins că 
fiul lui era încă acasă. Îl privi pe Daniel, căutând indicii ale 
raţionamentului lui şi temându-se de o altă reacţie rebelă 
pe care nu avea să o înţeleagă. 

Însă Daniel privea îndelung undeva în grădină, ochii lui 
urmărind mişcările sistematice ale umbrelor întunecate ale 
coniferelor ce creşteau lângă bordura casei. 

— Acum ce mai caută, tată? 

— Chiar nu ştiu, răspunse Graham. 

Îi văzură pe cei din echipa poliţiei reunindu-se pe peluză 
pentru câteva minute, scuturându-şi pământul de pe 
genunchii pantalonilor în timp ce discutau următoarea 
mişcare. Apoi, poliţiştii se împrăştiară din nou. Işi traseră 
mănuşile în mâini şi se apropiară de arbuştii deşi plantați la 
extremitatea estică a proprietăţii, mergând treptat spre 
poarta care ducea spre Răzor. Şi începură din nou să caute. 


În după-amiaza aceea, Cooper părăsi localitatea 
Edendale pentru a merge în vizită la o familie din peninsula 
East Anglia, care îşi petrecea vacanţa într-o casă de lângă 
Bakewell. Maşina lui marca Mitsubishi fusese furată de pe 
marginea drumului, din vecinătatea uneia dintre peşterile 
de interes turistic din Castleton, împreună cu toate 
articolele obişnuite: cameră foto, binoclu, telefon mobil, 
portofel şi carnet de cecuri, care fuseseră închise în 
torpedou. Şansa lor era că asigurarea pe care o aveau le 
oferea posibilitatea să închirieze o maşină pentru a-şi 
termina vacanţa, însă Cooper avea sentimentul că oamenii 

aceia nu aveau să mai vină a doua oară în Derbyshire. 
Totuşi, unul dintre membrii familiei susţinea că era posibil 
să îi fi văzut în treacăt pe hoţi pe lângă maşină, în timp ce 
se îndrepta către intrarea în peşteră. Era un indiciu extrem 
de mic într-o misiune fără speranţă. 

Plecând din Bakewell, el merse mai departe pe A6 până 
la Ashford-in-the-Water*$. Peste tot la marginea drumului 
erau grămezi şi mănunchiuri de paie, care formau mici 
vârtejuri în curenţii de aer cauzaţi de tumultul traficului, 
aşezându-se apoi din nou pe pământ, ca nişte fâşii rupte 
din razele soarelui. 

Şcolile mai aveau o săptămână de vacanţă, iar şoselele 
principale din întreaga regiune Peak District erau sufocate 
de maşini şi de rulote. Dacă temperatura se menținea la 
valorile acelea caniculare, locurile turistice aveau să 
rămână din nou fără oaspeţi peste weekend, iar mii de 
oameni urmau să se prăjească pe ulițele înguste şi ticsite 
de maşini, învăluiţi în fumul ţevilor de eşapament 
amestecat cu căldura degajată de asfaltul încins. 

În Ashford, străzile erau mărginite de maşini, iar podul de 
peste stăvilar era înţesat de oameni care priveau rațele 
bălăcindu-se în apa nu foarte adâncă sau familiile ce 
ieşiseră la un picnic pe malurile pline de iarba. In spatele 
bisericii din mijlocul satului exista o parcare micuță; 
ferestrele caselor dădeau spre ea, aşa că părea relativ 
sigură. Cooper conduse mai departe. 

Prin Ashford trecea o străduţă care urca spre Monsal 
Head, unde priveliştea spectaculoasa a vechiului viaduct de 
cale ferata ce traversa valea împădurită a râului Wye 
atrăgea mulţi automobilişti, făcându-i să se oprească din 
drumul lor. Şina de cale ferată de aici fusese dezafectată cu 
multă vreme în urma, iar acum drumul putea fi străbătut cu 
piciorul. De cealaltă parte a văii Monsal Dale se afla parohia 
Brushfield şi un platou presărat cu multe dintre sutele de 
puțuri de mină părăsite, care urâţeau peisajul. Cooper se 
afla de-acum în inima ținutului White Peak, o regiune cu 


36 Sat din Peak District, comitatul Derbyshire, Anglia, situat pe valea 
râului Wye (n.tr.). 

ape strălucitoare şi islazuri verzi, unde albiile înguste ale 
unor pârâuri mai mici îşi săpaseră drum pe fundul mării, 
printre fosilele preistorice, pentru a forma strâmtori 
stâncoase. 

Luând-o spre nord de Monsal Head, trecu pe lângă 
exploatările de calcar şi apoi făcu dreapta către Foolow şi 
Eyam. După ce trecu pe la o carieră părăsită care acum 
funcţiona, neoficial, ca parcare pentru cei care făceau 
drumeţii pe Limestone Way, Cooper ajunse să traverseze 
Eyam Edge, intrând - aşa cum se aştepta, de altfel - pe 
şoseaua ce ducea spre Moorhay. 

Parca Toyota la Moara cea Veche de la Quith Holes, 
convingându-se că asta însemna că încă se mai ocupa de 
anchetele de rutina privind furturile auto din staţiunile 
turistice locale. La Moara cea Veche erau o grămadă de alte 
maşini şi mai multe familii erau aşezate la masă, pe iarbă. 
În spatele morii, pe o străduţa îngustă, era un grup de case, 
protejate prin indicatoare ce interziceau accesul pe o 
„proprietate privată”. 

Cooper traversa un pod mic de piatră de lângă vadul 
iniţial şi o luă pe cărarea ce mărginea stânca Raven's Side, 
crispându-se din cauza vânătăilor de pe picioare şi de pe 
spate, dar bucuros în acelaşi timp că avea ocazia să se mai 
dezmorţească. Trebui să consulte harta, fiind pentru prima 
oara când intra pe potecă din direcţia asta. Insă, urmându- 
şi instinctul şi coborând uşor dealul, ajunse curând în zona 
pe care o străbătuse alături de Harry Dickinson cu patru 
zile în urmă. 

Şi de data asta, părăsi poteca şi traversă bolovănişul, 
îndreptându-se spre locul acela din vârful pantei, deasupra 
pârâului. Nu mai rămăsese nicio urmă din scena crimei, cu 
excepţia unui petic de pământ mare şi gol, de unde tufele 
fuseseră tăiate până la nivelul solului, pentru a fi duse la 
laborator. 

Arunca o privire jos, la pârâul de dedesubt. Ştia că n-ar fi 
putut descoperi nimic acolo care să nu fi fost deja găsit şi 
identificat de Poliţia Judiciară. Însă uneori chiar avea nişte 
sentimente pe care nu şi le putea explica. Nu vorbea prea 

mult despre aceste sentimente la Divizia E. Nu-şi putea 
permite să-şi creeze reputaţia unui excentric. Când lucrai în 
serviciul poliţiei, trebuia să te integrezi; trebuia să fii un 
jucător de echipă şi să urmezi regulamentele cu stricteţe. 
Cu toate acestea, în clipa de faţă spera să aibă una dintre 
senzațiile acelea, o sclipire cât de mică, în locul unde 
fusese descoperit cadavrul Laurei Vernon. Undeva, dincolo 
de gândurile sale nedesluşite, amorţite de ultimele urme de 
mahmureala, încolţise o idee care îi fusese sugerata la un 
moment dat noaptea trecuta. Ceva care avea de-a face cu 
câinii. Sau poate cu porcii? 

O imagine clara îi stăruia în minte. Vedea un bot ascuţit, 
negru, plin de nişte coli albi care muşcau şi rupeau dintr-o 
carne lividă, moarta. In spatele colţilor acelora erau nişte 
fălci din care curgea salivă şi o limbă roz care se ondula şi 
se răsucea, scoțând nişte mârâieli înfiorătoare de undeva 
din adâncul unui gâtlej acoperit cu blană. Nişte ochi roşii 
fioroşi priveau sălbatic, în timp ce dinţii muşcau şi sfâşiau. 
Pielea albă devenea tot mai întunecata şi plină de 
perforaţii, însă nu se zărea nicio picătură de sânge. Cooper 
văzu cum în sfârşit câinele îi dă drumul victimei, ridicând 
ochii spre formele întunecate, distorsionate, ale 
Vrăjitoarelor şi începând să urle, în timp ce ghearele lui 
acoperite cu o crustă de noroi scormoneau pământul cu 
frustrare. Câinele cel negru venise să ia cu el un suflet, însă 
planurile lui fuseseră zădărnicite. 

Dar asta nu era tot. Cooper scutură din cap pentru a-şi 
limpezi imaginea din minte. Câinele acela negru era câinele 
lui, ştia foarte bine. Îl purtase în minte încă din copilărie, iar 
acum venise să-l ia pe el, nu pe Laura Vernon. 

După câteva minute, se văzu obligat să renunţe şi să 
plece mai departe, fără să-i fi venit vreo idee măreaţă. Se 
întoarse la potecă şi privi în sus, pe deal. Acum ar fi trebuit 
să se întoarcă la Quith Holes - la maşina lui şi la cazurile lui 
de rutină. El nu se mai ocupa de cazul Vernon. 

In loc de asta, se întoarse şi începu să urce pe poteca ce 
ducea către Moorhay. Muşchii lui opuneau rezistenţă, iar 
vânătăile din zona coastelor îi pulsau. Odată ieşit de printre 

copaci, soarele îi bătea în spate şi pe ceafă, iar el începu să 
se simtă uşor ameţit. Nu era o metoda prin care să se 
reabiliteze în postura de candidat pentru postul de sergent. 
Dar ceva se întâmplase acolo, pe Răzor. Cu cine se întâlnise 
Laura Vernon acolo? Fusese o întâlnire planificata sau 
întâmplătoare? Fusese urmărită sau ajunsese pe poteca 
asta însoţită de persoana cu care discutase în spatele 
grădinii de la Piciorul Muntelui? 

Rezultatele finale ale testelor de laborator puteau 
dezvălui o parte dintre aceste informaţii. Până în momentul 
de faţa, ele stabiliseră măcar că urma de muşcătură de pe 
coapsa victimei provenea de la un animal - probabil un 
câine. Dar ea ar fi putut la fel de bine să provină de lao 
vulpe, care dăduse din întâmplare peste cadavrul ce zăcea 
printre tufe, umplându-se de larve. Aveau oare testele de 
laborator să dezvăluie şi identitatea criminalului? Cooper 
avea îndoieli în aceasta privinţă. 

Ajungând la mai puţin de o sută de metri de Dial Cottage, 
aproape că dădu peste Harry Dickinson. Bărbatul stătea în 
picioare sub un copac, la umbră, cu câinele la picioare. Se 
uita lung la Cooper, fără un cuvânt, ca un bărbat deranjat în 
propria sufragerie. 

— A, dumneavoastră... 

— Da, eu. Apar mereu când nu te aştepţi, ca piaza rea. 

— Nu e ora dumneavoastră obişnuită pentru a scoate 
câinele la plimbare. Nu-i aşa, domnule Dickinson? 

— Simţeam nevoia să scap de gustul secţiei voastre de 
poliţie, băiete. 

— Şi pe unde aţi fost? 

— Să-mi vad de treburile mele... 

Lui Cooper îi era cald şi avea dureri în tot corpul. Simţi că 
începea să se înfurie. Însă Harry nu făcu decât să ridice 
uşor capul, arătându-şi ochii aceia imposibil de pătruns. 

— Ai de gând să mă arestezi din nou? Ştii, prin pădurile 
astea nu sunt tinere fecioare - oricum, nu la ora asta... 

— Eu nu găsesc că ăsta ar fi un subiect de glumă, 
domnule Dickinson. Dumneavoastră aşa vi se pare? 

— Da, poate că ai dreptate, băiete. Poate că distracţia de 

azi a fost de-ajuns pentru o singură zi. 

Nuanţa aceea de amărăciune din vocea bătrânului îl făcu 
pe Cooper să ciulească urechile. Dovezile de emoție erau 
destul de rare din partea lui Harry. Dar din vorbele sale 
reieşea cumva sentimentul că în sfârşit ceva se apropia de 
sfârşit. Era sătul - dar de ce anume? 

— Au închis-o pe Jess într-o cuşcă la secţie, îi povesti 
Harry. Au băgat-o într-o cuşca alături de o grămadă de 
corcituri şi de căini vagabonzi. l-a greşit ea cuiva vreodată? 
Spune-mi şi mie! 

Cooper se simţi cuprins de o senzaţie ciudată - o 
puternică tensiune fizică, în urma căreia simţi un fior pe 
şira spinării. Privirea lui se îndreptă spre pământ, acolo 
unde Jess, labradorul negru, se lăfăia pe iarbă, la picioarele 
lui Harry. Limba lui roz, atârnândă, era singura pată de 
culoare într-o grămada de păr negru. 

— Exact, spuse el, trăgându-şi răsuflarea. Da, exact! 

Harry îl privi pătrunzător, devenind deodată suspicios din 
cauza tăcerii lui. Cooper se scutură şi îi întoarse privirea 
bătrânului, începând să zâmbească pentru prima oară după 
zile întregi. 


Gwen Dickinson îl văzu pe Ben Cooper venind pe potecă. 
Bătrâna îl urmărise atent pe Harry pe fereastra de la 
bucătărie. Avea chipul tras şi ochii roşii de la prea multe 
lacrimi şi prea puţin somn. 

Cooper îşi aminti că şi ea fusese interogata într-o 
încăpere de la secţia din Edendale, pentru a fi în cele din 
urmă informată că soţul ei era suspect de viol. Brusc, 
Cooper simţi o senzaţie de dezgust gândindu-se cât rău li 
se făcea unor oameni precum Gwen - oameni nevinovaţi, 
care se trezeau implicaţi accidental într-o anchetă de 
proporţii ca martori întâmplători sau ca posesori ai unei 
frânturi oarecare de informaţie, pe care poliţia era hotărâtă 
să pună mâna, în timp ce temelia vieţii acestor oameni se 
năruia chiar sub privirile lor neputincioase. Pentru Gwen, 
era convins, viaţa alături de Harry nu avea să mai fie 
niciodată la fel. 

— Ce a spus? îl întrebă Gwen atunci când ajunse la uşa 
din spate a casei lor. Se agăţase de mâneca hainei lui, ca şi 
cum se aştepta ca el să lămurească totul. Te-am văzut 
discutând cu Harry. 

— Nu mi-a spus nimic. Îmi pare rău... 

Cooper nu ştia pentru ce îşi cerea scuze. Ştia însă că o 
dezamăgise pe Gwen, după figura pe care o făcuse bătrâna 
înainte de a se întoarce să intre în casă, târşâind picioarele 
într-o pereche de papuci vechi cu trandafiri roz. 

— Intră. E şi Helen aici. 

— A, nu, lăsaţi... Nu vreau să deranjez... 

Începu să se dea înapoi, ieşind afară în soare. Însă Helen 
însăşi îşi făcu apariţia în bucătărie, la auzul vocii lui. Purta o 
pereche de jeanşi şi un tricou, iar în mână avea o cârpă de 
praf. Parul ei roşcat era legat cu o fundă la spate. 

— Intră, Ben. Nu sta acolo, te rog! 

— Helen face puţină curăţenie pe aici, îi explică Gwen. Eu 
nu prea mai am chef de aşa ceva... 

Bătrâna plecă în camera de zi târşâind picioarele şi se 
aşeză într-un fotoliu oftând adânc. Helen întoarse o privire 
îngrijorată către Cooper. 

— Să ştii că nimic din toate astea nu se întâmpla din vina 
mea, îi spuse el. 

— Ştiu, Ben. Îmi pare rău... 

— Oricum, eu nu mă mai ocup de cazul ăsta. Nu mai au 
nevoie de mine acum. 

Helen îi puse o mână pe braţ, simţindu-i durerea. 

— În momentul ăsta sunt foarte îngrijorată pentru bunicul 
meu. Cred că pune ceva la cale. De-asta ne tot evită încă 
de când s-a întors de la secţie. Pentru că îi e teamă că eu 
aş putea să îmi dau seama la ce se gândeşte. Ştie că eu îl 
înţeleg. Vezi tu, noi suntem foarte apropiaţi. Cred că ăsta e 
motivul pentru care se poartă atât de ciudat. Încearcă să ne 
ţină la distanţă pe mine şi pe bunica, astfel încât să nu 
aflăm ce-i trece lui prin minte. Dar cu siguranţă plănuieşte 
ceva. Poţi să ne ajuţi tu, Ben? 

— Nu v-a spus absolut nimic? 

— A spus un singur lucru, imediat ce s-a întors. lar asta 

m-a făcut să mă neliniştesc şi mai tare. A spus: „Asta era 
pentru Vernon”. 

Ţărâitul telefonului răsună puternic şi trepidant în casa 
aceea mică. Gwen tresari speriata, însă rămas în fotoliu 
apucându-se de braţele acestuia şi privind implorator spre 
Helen. Nepoata se duse să răspundă, iar Cooper o văzu pe 
Helen schimbându-se la faţă în timp ce asculta în receptor, 
devenind palidă pe sub bronzul pielii ei. Evident, erau alte 
veşti proaste. 

Punând telefonul înapoi în furcă, Helen se întoarse uşor 
către Gwen şi Cooper. Insă nu se simţi în stare să îl 
privească în ochi. 

— Era mama, spuse ea. Poliţia a trecut pe la ei şi l-a luat 
pe tata la secţie pentru a fi anchetat. 


Inspectorul-şef Tailby îi zâmbea lacom lui Andrew Milner, 
observând nervozitatea pe care o trădau poziţia şi gesturile 
acestuia şi luciul sudorii de pe frunte. În faţa lui, pe masa 
din camera de interogatoriu, ceaiul dintr-o cană începuse 
deja să se răcească, neatins, formând o uşoară spumă la 
suprafaţa tulbure. 

— Domnule Milner, fiica dumneavoastră Helen ne-a 
povestit despre petrecerile de la Piciorul Muntelui. 

— A! exclama Andrew, iar expresia i se întunecă dintr- 
odată. 

— A descris un incident cu Graham Vernon. Şeful 
dumneavoastră, domnule Milner. 

— Da. 

— Ştiţi despre incidentul acela, nu? Mă refer la 
întâmplarea aceea când domnul Vernon a ademenit-o pe 
fiica dumneavoastră într-unul dintre dormitoarele vilei lui. 
După descrierea făcută, incidentul ar putea fi considerat, 
fără îndoială, o tentativă de viol. 

— Da, Helen mi-a povestit întâmplarea aceea... A fost 
foarte supărată atunci. 

— Şi dumneavoastră cum aţi reacţionat la auzul acelui 
incident, domnule Milner? 

— Am fost şocat şi furios, fireşte. Întotdeauna am avut o 

relaţie bună cu Graham. Bineînţeles, ştiam că dădea 
petrecerile acelea... El şi Charlotte. Oamenii ăştia au ceva 
în ei ce eu nici n-aş putea spera să înţeleg vreodată. E o 
altă viaţă, domnule inspector-şef. In orice caz, prin 
comparaţie cu a mea. 

— Ştiaţi cum erau petrecerile lor? Şi, cu toate astea, n-aţi 
oprit-o pe Helen să meargă acolo când a fost invitată? 

— S-o opresc? Cum aş fi putut? Andrew întinse mâinile, 
cerând înţelegere. Este o femeie în toată firea. Nu ţine cont 
de ce îi spun eu. 

— Nici măcar nu aţi avertizat-o? 

— Mă rog, speram că nu se va întâmpla nimic în 
neregula. Nu mă aşteptam ca Graham să se preteze la... 
aşa ceva... cu Helen, cu fiica mea. Vedeţi dumneavoastră, 
am crezut că totul avea să fie bine. Oricum, ea îşi dorea să 
meargă. N-aş fi putut s-o opresc. Credeam că totul avea să 
fie bine. 

— Dar n-a fost. 

— Nu, admise el copleşit. 

— Aţi discutat ulterior cu domnul Vernon subiectul ăsta? 

— Da. 

— Ce i-aţi spus? 

— Păi... că eram supărat în legătura cu ceea ce-mi 
spusese Helen. Că ea mi se plânsese că el a atacat-o. 
Sexual, mă înţelegeţi... 

— Şi răspunsul lui care a fost? 

Andrew îşi frânse mâinile, în timp ce ochii lui implorau 
înţelegere din partea lui Tailby. Retrăia momentul acela, 
exact aşa cum îşi dorise Tailby. În cele din urma, Andrew 
oftă adânc şi se lăsă şi mai mult în scaunul lui. 

— A râs de mine, mărturisi el. 

— Considera că atacul asupra fiicei dumneavoastră era o 
glumă? 

Andrew aprobă printr-o mişcare a capului. 

— Aşa se pare. A spus că genul acela de jocuri era ceva 
normal la petrecerile lor. „Jocuri”, le-a numit el. lar apoi a 
spus ceva de genul: „Lasă, cu ocazia asta s-a maturizat”. N- 
am ştiut ce să zic sau ce să fac. Mă simţeam ca un idiot. M- 

a făcut să mă simt ca şi cum eu eram cel care nu ştia să se 
poarte. Are talentul ăsta de a mă face mereu să mă simt 
aşa. 

— Alţi taţi ar fi ştiut exact ce era de făcut, comenta 
Hitchens. 

— Presupun că eu nu sunt un astfel de tată. Nu sunt 
genul acela de bărbat. N-am considerat niciodată că 
violenţa e o soluţie. 

— Violenţa... A, da! Credeţi că asta am vrut să spun? 

— Nu? întrebă Andrew surprins. Acum părea încurcat şi 
oarecum acuzator, ca şi cum detectivul i-ar fi întins o 
capcana. 

— Ca să nu mai spunem, desigur, că domnul Vernon e cu 
vreo opt, zece centimetri mai înalt decât dumneavoastră, 
cu vreo zece, douăsprezece kilograme mai solid, că e mai 
tânăr şi mai în formă. În condiţiile date, era mai potrivit să 
daţi dovadă de discreţie. Inţeleaptă mişcare! 

Andrew cobori privirea, acceptând punctul lui de vedere 
fără nicio obiecţie. 

— Aţi fi putut să ne anunţaţi pe noi. Aţi fi putut să 
demisionaţi, îi sugera Tailby. Dar să alegeţi să lucraţi în 
continuare pentru un asemenea om... 

— Domnule inspector-şef, nu-mi permit să-i dau cu 
piciorul slujbei pe care o am. Un om cu vârsta şi cu 
pregătirea mea nu găseşte de lucru pe toate drumurile. Am 
o soţie, o ipoteca de plătit... Mi-a mers foarte greu la un 
moment dat. Nu pot lăsa să mi se întâmple asta din nou. 
Am nevoie de postul de la firma lui Vernon. Să demisionez? 
În niciun caz! 

Tailby îl privi pe bărbat, reprimându-şi un val de 
compasiune; chipul nu îi trăda niciun pic sentimentele. 

— Atunci hai să vă întreb despre doamna Charlotte 
Vernon! 

— Despre Charlotte? 

— Doamna Vernon v-a indicat ca fiind unul dintre amanţii 
ei. 

Andrew rămas cu gura căscată şi clătină din cap 
vehement. 

— A, nu! 

— Vreţi să spuneţi că minte? 

— N-am fost niciodată ce-a spus ea. 

— Niciodată? Şi de ce ar minţi ea în legătura cu asta, 
domnule Milner? 

— Nu ştiu. 

— Dar aţi participat şi dumneavoastră la una dintre 
petrecerile familiei Vernon, nu? 

— Mă rog, da... Însă n-aş lua parte niciodată la... aşa 
ceva. 

Tailby rămase tăcut preţ de câteva clipe. Andrew Milner 
îşi plecă uşor capul, aşteptând următoarea întrebare cu 
aerul unui om care ştie că urmează să se întâmple 
inevitabilul. 

— Unde vă aflaţi sâmbătă seară, domnule Milner? 

Andrew afişă o expresie nedumerită. 

— Am dat o declaraţie acum câteva zile, spuse el 
defensiv. 

— A, da, aşa este. Tailby îşi consulta notițele. Aţi fost la o 
întâlnire cu nişte clienţi în Leeds. Nu e puţin cam neobişnuit 
pentru o zi de sâmbătă? 

— Deloc. A fost foarte mult de lucru la firma în ultima 
vreme. lar dacă lucrează sâmbăta clienţii noştri, lucram şi 
noi. 

— Şi spuneţi că eraţi obosit şi că v-aţi oprit să vă odihniţi 
în drum spre casa... 

— La reprezentanța Woolley Services, de pe autostrada 
M1. Avusesem o zi lunga. Cred că am moţăit acolo aproape 
o oră. E periculos să conduci atunci când te doboară 
oboseala. 

— Bineînţeles. Mai spuneţi că apoi aţi fost blocat în trafic 
pe autostrada M1... 

— Şi că am intrat în Sheffield de pe autostradă, da. Cred 
că avusese loc un accident undeva. Şi mai sunt şi lucrările 
de asfaltare... Ştiţi dumneavoastră... 

Tailby plesni dosarul cu mâna. 

— Sigur că erau lucrări de asfaltare. Asfaltări se fac tot 
timpul. Cât despre restul declaraţiei dumneavoastră, este 

aproape imposibil de dovedit. 

— N-am ce să fac în privinţa asta. 

— Aşadar, relua inspectorul-şef, hai să revenim la relaţia 
dumneavoastră cu domnul Vernon! Carevasăzică, nu va 
permiteţi să demisionaţi şi nu vă permiteţi să vă supăraţi 
şeful prea tare. Am dreptate? Prin urmare, zâmbiţi larg şi 
strângeţi din dinţi atunci când patronul dumneavoastră vă 
violează fiica. Acceptaţi să fiţi umilit. 

— Mă tem că aşa am făcut. 

Tailby se ridică în picioare. Îl domina pe Andrew Milner cu 
statura lui impozanta, iar acesta se ghemui în scaunul său 
atunci când expresia detectivului se schimbă, devenind 
mânioasă. 

— Nu, nu cred, domnule Milner. Nu cred că aţi acceptat 
să fiţi umilit, pur şi simplu. Am dreptate? 

— Ce vreţi să spuneţi? 

— Cred că umilinţa aceea v-a durut. Cred că v-au ros pe 
dinăuntru - ura şi umilinţa, dezgustul faţă de propria 
persoana... Ruşinea că nu aţi avut suficient curaj ca să 
ripostaţi aşa cum ar fi făcut-o cei mai mulţi taţi. Deja îl 
duşmăneaţi pe Graham Vernon pentru condescendenţa lui, 
pentru faptul că vă trata ca pe un servitor. Insă acum ura 
dumneavoastră a copt şi aţi vrut să vă luaţi revanşa. Cred 
că aţi găsit o soluţie în acest sens, apelând la metoda care 
părea cea mai potrivită - folosindu-vă de fiica lui. 
Răzbunare... Asta a fost, domnule Milner? Răzbunare 
pentru umilinţa suferită, pentru chinul la care fusese 
supusă Helen şi pentru neputinţa dumneavoastră. Dinte 
pentru dinte. Laura Vernon era o ţinta evidenta pentru 
mânia dumneavoastră. 

— Nu ştiu despre ce vorbiţi... 

— Ba eu cred că ştiţi foarte bine. Şi acum spuneţi-mi 
unde aţi fost cu adevărat sâmbăta seara, domnule Milner. 

Se aşternu tăcerea. Tailby se aplecase deasupra lui 
Andrew, fulgerându-l cu privirea în aşteptarea unui răspuns. 
Benzile reportofonului se învârteau neîntrerupt, aşteptând 
următoarea replica. Andrew Milner rămase nemişcat multă 
vreme. Apoi, chipul lui păru să se convulsioneze şi să se 

dezintegreze dintr-odată. Mâinile lui se agăţară una de alta, 
iar lacrimile începură să-i curgă în voie pe obraji. 

Ben Cooper ridică binoclul în dreptul ochilor şi îl plimbă 
dintr-o parte în alta a versantului, odihnindu-şi coatele pe 
bolovanul încălzit de razele soarelui. Lumina zilei începea 
să scadă, iar clădirile răzlețe păreau cenuşii şi plate. Pentru 
prima oară după multe zile, la apus se adunase un nor care 
acoperise complet soarele aflat în amurg. Cooper reuşise 
însă să identifice cu uşurinţă atât vehiculul acela alb care 
urcase şoseaua hurducându-se, cât şi cele trei siluete care 
se deplasau acum încet, prin faţa fermei aceleia aflate în 
ruină. 

— Acum sunt toţi trei acolo. 

— Să vedem! 

Dădu binoclul mai departe cu grijă, deplasându-se pentru 
a ajunge într-o poziţie mai confortabilă. Se întinse cu faţa în 
jos, menţinându-se sub linia orizontului, ştiind că hainele 
sale închise la culoare aveau să-l facă aproape invizibil pe 
fundalul reprezentat de acel colţ de stâncă. 

— Harry are şi câinele cu el. 

— Ca întotdeauna. 

— In momentul acesta par să stea degeaba. 

— In mod normal, la ora asta ar merge la cârciumă. Deja 
au întârziat. In afară de asta, de ce ar veni Harry şi Sam 
Beeley până la fermă? Cu siguranţă, le-ar fi mult mai uşor 
să-l întâlnească pe Wilford la cârciuma... Amândoi stau 
aproape, iar Wilford este cel care dispune de un mijloc de 
transport. 

Diane Fry rămas cu binoclul la ochi. Cooper o privi, 
nerăbdător să-i vadă expresia feţei. Femeia fusese de acord 
să îl însoţească pe stânca Raven's Side după încheierea 
turei, dar Cooper ştia că mai avea mult până să o convingă 
că nu se făcea din nou de râs. Cu două zile în urma, când 
venise pe Raven's Side şi îşi amintise legenda câinilor negri 
care bântuiau vârfurile dealurilor, observase acest loc de pe 
latura estica a dealurilor, de unde avea o privelişte foarte 

bună asupra clădirilor de la Thorpe Farm. 

— Poate că au venit doar să-l ajute pe Wilford să dea de 
mâncare la animale, spuse ea. 

Cooper zâmbi. 

— Care animale? 


Fry se întreba ce anume ar fi trebuit să caute în timp ce 
plimba binoclul înainte şi înapoi, supraveghind clădirile. Ar 
fi putut fi orice printre şoproanele şi colibele acelea 
dărăpăânate. Ar fi fost un coşmar să faci o percheziţie acolo, 
în caz că se ajungea vreodată la aşa ceva. 

La dreapta construcţiilor reuşi să identifice faimoasa 
grămadă de compost. Zăcea acolo, ca un uriaş morman de 
excremente, proaspăt lăsat în urmă de vreo creatură 
monstruoasă care  traversase dealul mergând spre 
Moorhay. Chiar de la distanţa asta zărea firişoarele de abur 
care se ridicau la suprafaţă. Se cutremură, gândindu-se că 
putea simţi acea miasmă în aerul serii. 

— Pe câmp nu mai e nici urma de mişcare, spuse ea. 
Animalele trebuie să se fi dus la culcare. 

Cooper pufni zeflemitor, iar ea dădu binocilul la o parte şi 
îl fulgeră cu privirea. Era îmbrăcată şi ea tot cu blugi şi cu o 
jachetă de culoare închisă. Nu se simţea deloc comod 
întinsa acolo, pe pământul tare, iar ceea ce făceau ei în 
acel moment îi provoca un sentiment de nelinişte. Incă îi 
stăruia în minte amintirea clară a incidentului de marţi 
noaptea, când intraseră amândoi în bucluc la cabana 
braconierilor. Nu putea înţelege de ce făcuse din nou 
acelaşi lucru - se lăsase convinsă să facă iarăşi ceva despre 
care ştia că nu era în regulă. 

— lartă-mă, îi spuse el. Ce fac ei acum? 

— Nimic. Poate că soţia lui Wilford are ceva pe foc, iar în 
câteva clipe o să se aşeze cu toţii la masa, să servească 
masa de seară. 

El o privi încruntat. 

— Ce-ai spus? Cine ce are? 

— Ziceam că o să servească masa de seară. Aşa cum ar 
trebui să facem şi noi, Ben. 

— Bine, bine, o să-ţi cumpăr nişte mâncare chinezească 
puţin mai încolo. Ce zici? Mergem la Fred Kwok. Cel mai 
bun restaurant chinezesc din Edendale. Ţi-ar plăcea să 
mânând nişte colţunaşi prăjiţi în ulei încins? 

— Hai mai bine să plecăm chiar acum şi accept o plăcintă 
cu carne şi o supă-cremă de mazăre la Drover. 

El nu zise nimic. Ea ştia însă că avea să se uite la ea cu 
expresia aceea rugătoare care o deruta şi o făcea să 
spumege de furie din cauza sentimentelor pe care le 
stârnea în sufletul ei. Erau sentimente pe care încercase să 
şi le suprime cu multa vreme în urmă. Sentimente cărora 
nu demult le permisese să iasă la suprafaţă, iar 
consecinţele fuseseră umilitoare pentru ea. Nu avea de 
gând să mai treacă din nou prin asta. 

— Sunt sigur că am dreptate, Diane! spuse el. 

Privind acum chipul lui Cooper, înţelese că tocmai asta 
era explicaţia, de fapt; ăsta era motivul pentru care se 
lăsase convinsă să plece în acea expediţie nebuneasca, 
pentru care acceptase supravegherea asta neautorizată: 
marea lui putere de convingere, intensitatea cu care credea 
în sine. Nu făcuse decât să pună nişte adevăruri cap la cap, 
să le amestece cu o grămada de idei, intuiţii şi sentimente 
dospite doar pe jumătate - dar care îi aparţineau în 
totalitate - iar rezultatul era convingerea pura, sinceră, că 
avea dreptate. Înţelegea acum că Ben Cooper era genul de 
bărbat care credea cu putere în ceva; avea credinţă şi 
punea o pasiune neprefăcută în tot ceea ce făcea. Ceea ce 
era ridicol de atrăgător la el! 

— Ben, ai mai făcut o dată greşeala asta. Nici măcar nu 
te mai ocupi de caz. Ai face bine să renunţi acum, sau ai să 
regreţi mai târziu. 

— Şi ce-aş mai avea de pierdut, mai exact? izbucni el. 

— Ssst! O să afle toată lumea de jos că suntem aici! 

— Îţi jur că am dreptate! 

— Bine, bine... 

Imediat sub locul în care se aflau ei era un petic de 
pădure agăţat de versantul dealului. De acolo răzbăteau 
zgomotele şterse ale vietăţilor care se pregăteau de culcare 

sau agitația celor care urmau să iasă la runda de vânătoare 
nocturnă. Pădurea începea să se rărească treptat la vreo 
cincizeci de metri mai încolo, unde piatra de gresie erupea 
din versantul dealului, iar terenul devenea golaş şi stâncos. 
În spatele lor erau crestele înseşi - excrescenţe de piatră 
sculptate de forţele naturii şi de capriciile vremii în nişte 
forme ciudate şi întortocheate. Numele lor reflectau 
fantezia macabră a locuitorilor satelor din Peak District: 
Piatra Calului, Piatra Oului, Zănatica. 

„Eu sunt o zănatica, se gândi Fry. Pentru simplul fapt că 
mă aflu aici.” 


Cooper ştia că trebuia să o trateze cu mânuşi. Era ca o 
spirală elicoidală - un singur cuvânt greşit, iar ea avea să-şi 
ia tălpăşiţa şi să-l lase singur. Cu Diane Fry însă, era greu 
să eviţi un cuvânt greşit. În afară de asta, ar fi vrut s-o 
întrebe atât de multe lucruri, fără nicio legătură cu 
serviciul. În primul rând, dorea să afle ce se petrecuse între 
ea şi inspectorul Hitchens în timpul excursiei la Yorkshire. 
Pe de altă parte, poate că era mai înţelept să lase aceasta 
problema pentru mai târziu. 

— Domnul Tailby încă mai speră să scoată ceva de la 
Andrew Milner? întrebă el, pătrunzând pe un făgaş ceva 
mai sigur. 

— Schema ta l-a inspirat. Şi lipsa probelor care să-l 
incrimineze pe Simeon Holmes. Dacă Harry Dickinson 
protejează într-adevăr pe cineva, acel cineva trebuie să fie 
Andrew Milner. 

— Mda... Harry nu are o părere grozavă despre Milner, 
însă l-ar proteja de dragul fiicei sale. De dragul familiei. 

— Loialitatea faţa de familie. Cum spuneai şi tu, e o 
motivaţie puternică. 

— Da, are logică, conchise Cooper cu tristeţe. 

— Milner a fost adus la exasperare de Graham Vernon. 
Poate că până la urma a clacat şi şi-a luat revanşa. 

— Nu numai că a fost adus la exasperare de Vernon, dar 
propria familie nu-l lăsa să-şi uite eşecul. In special Harry îl 
lua peste picior din cauza slăbiciunii sale. Dacă Harry ar fi 

aflat ce se întâmplase, s-ar fi simţit vinovat - parţial 
răspunzător, chiar. Ar fi încercat să remedieze situaţia. Ştiu 
asta. 

Cooper se gândi la prima lui vizita la Dial Cottage. Îşi 
aminti de pantoful acela sport, pătat de sânge, care stătea 
pe masa de bucătărie, pe un număr din Buxton Advertiser; 
de atmosfera tensionata ce umplea camerele acelea mici, 
ca o perdea groasă. Şi-o aminti pe bătrână, pe care părea 
s-o necăjească ceva mai mult decât simpla descoperire a 
pantofului unei fete dispărute. 

— Mă întreb dacă asta a fost mărul discordiei, spuse el. 
Şi, dacă da, mă întreb cine de partea cui era. 

Fry se încrunta, dar nu insistă. 

— Oricum, ceea ce ne-a povestit Milner despre locul în 
care se afla a fost praf în ochi de la bun început. 

— Serios? 

— Nu aveai cum să dai de cineva care să-şi amintească 
de el. Ar fi putut fi oriunde în momentul acela. 

— Dar nici la scena crimei nu-l putem plasa cu 
certitudine! 

— Inspectorul-şef consideră că merita să mergem pe firul 
ăsta. Ca să nu mai vorbim că ăsta nu e ca Harry Dickinson. 
Domnul Tailby îl joaca pe degete după bunul lui plac. 

Cooper rămase tăcut un timp, încercând să-şi alunge 
durerea care îi apăsa pieptul. 

— Andrew Milner nu face parte din scenariu, spuse el. 

— Dar tocmai ai spus că pare logic! 

— Sigur că pare! In orice caz, teoria e susţinută de 
realitate. Insă el n-ar fi putut s-o ucidă pe Laura Vernon. 

— De ce nu? 

El ridică din umeri. 

— Pur şi simplu n-ar fi putut, atâta tot! 

— Eşti nebun! Ştiai asta? Eşti dus zdravăn cu pluta! 

Nu-şi vorbiră vreme de câteva minute bune. Rămaseră 
acolo, întinşi, ascultând zgomotele pădurii. Un stol mic de 
stăncuţe apăru de nici unde şi înconjură un colţ de stâncă 
din apropiere. Ţipetele stridente ale păsărilor, cu ecourile 
lor metalice, acoperiră toate celelalte zgomote venind din 

vale, până când pasările se aşezară, una câte una, pe 
crengile ce aveau să le servească drept culcuş. 

Minutele trecură fără să se întâmple nimic. Cei trei 
bătrâni erau adunaţi în continuare în jurul camionetei albe 
din faţa casei. Într-o jumătate de oră, avea să se întunece 
complet. Fry îi înapoie binoclul lui Cooper. Apoi se aşeză 
comod pe o parte şi băgă o mână în buzunarul jachetei, de 
unde scoase o pungă cu bomboane colorate. 

— Am citit undeva că trebuie să iei ceva de ronţăit cu 
tine când urci pe dealuri. Ca să capeţi energie... 

Cooper luă o bomboana şi o supse gânditor. O privea pe 
Fry cu o expresie uşor mirată. Ea păru să-i simtă privirea 
aţintită asupra ei şi se întoarse cu spatele, prefăcându-se 
că studiază ceva din pădure. Dincolo de vale, un avion cu 
reacţie lăsa în urma o dâră slabă pe cer, în drumul lui spre 
Manchester. 

— Diane... începu el şovăitor. 

— Da? 

— Ce s-a întâmplat cu familia ta? 

Fry rămase cu privirea aţintită drept înainte. Un tendon 
zvâcni la gâtul ei atunci când maxilarul i se strânse. 
Altminteri, nu dădu niciun semn că îl auzise. 

El îi studie profilul, încercând să intre pe aceeaşi lungime 
de undă cu gândurile ei, să-şi facă o idee cât de mica 
despre ceea ce simţea ea în acele momente. Insă chipul ei 
era împietrit şi lipsit de expresie, iar privirea îi era fixată 
asupra unui punct care ar fi putut să se afle în adâncul 
pădurii sau chiar dincolo de ea. 

O mierlă ce scormonea în covorul de frunze veştede de 
sub copaci fluiera şi ciripea întruna ca pentru sine. O 
potârniche se opri din zborul ei greoi undeva la baza 
dealului. Ascultară sunetul unei maşini care se îndrepta 
spre ieşirea din Moorhay, mergând către Edendale. 

— Nu trebuie să-mi spui daca nu vrei, şopti el blând. 

Atunci ea îşi întoarse capul spre el. Buzele i se 
îngustaseră, devenind o linie rigidă, însă privirea revenise 
din orizontul lor invizibil şi acum o căuta pe a lui. 

— Ştii, Ben, uneori eşti absolut incredibil! 

— Atât de surprinzător, este? 

— Cum ai ales tu tocmai momentul ăsta ca să discutăm 
despre viaţa mea personală? 

— M-am gândit că ai vrea să vorbeşti în timp ce 
aşteptăm. 

— Te-ar surprinde să afli că tot ce aş vrea să fac eu în 
momentul asta ar fi să-ţi trag un pumn în nas? 

— A, eu n-aş face asta în locul tău! Strigatul meu le-ar 
atrage atenţia celor de jos, care ar afla astfel de prezenţa 
noastră aici. 

— Mda... 

Rămasră nemişcaţi vreme de încă cinci minute. Mierla 
continua să ciripească prin frunzişul veşted care acoperea 
solul pădurii. O veveriţă făcea ramurile să freamăte, sărind 
dintr-un copac în altul. Un fluture mare, alb, îşi făcu 
apariţia, bătând din aripi sub nasul lui Fry, până ce ea îl 
goni cu un gest. O bufniţă roşiatică ţipă dinspre pantele 
Răzorului. În cele din urmă, Fry oftă adânc. 

— Am fost luată în grija celor de la Protecţia Copilului 
când aveam nouă ani. Au spus că părinţii o abuzau pe sora 
mea, care avea unsprezece ani. Ambii părinţi, au spus ei. 
După aceea, am fost date spre adopţie, dar am tot colindat 
dintr-un loc în altul. Am trecut prin atât de multe locuri, 
încât nici nu le mai ştiu numărul. Sora mea era o adevărată 
pacoste pe oriunde mergeam. Nimeni n-o putea ţine în frâu. 
Însă eu o adoram şi nu am acceptat să fim separate. 

— Şi tu? 

— Şi eu, ce? Mă întrebi dacă am fost şi eu abuzată? Nu- 
mi aduc aminte. 

— A fost cumva...? 

— Nu-mi aduc aminte! 

Mierla zbură printre tufişuri, scoțând sunete alarmate. 
Veveriţa îngheţă pe o creanga de stejar, în doua picioare, 
cu capul sus, gata să detecteze pericolul. Cooper şi Fry îşi 
plecară capetele automat şi se culcară la pământ. Treptat, 
se făcură din nou auzite zgomotele fireşti ale naturii din 
acea parte a dealului. Veverita se relaxa şi plecă mai 
departe. 

— Şi ce s-a întâmplat cu părinţii tăi? 

— Pentru numele lui Dumnezeu! Nu ştiu. Şi nici nu vreau 
să ştiu! Bine? 

— Şi sora ta? 

Fry ezită. Când începu din nou să vorbească, vocea ei îşi 
pierduse tonul acela aspru. Privirea ei alunecase departe, la 
imaginile ce pluteau undeva, într-un întuneric pe care 
numai ea îl putea pătrunde. 

— N-am mai văzut-o de când avea şaisprezece ani. A 
dispărut de la casa de copii la care eram şi nu s-a mai 
întors niciodată. 

Vocea i se stinse, iar Cooper crezu că femeia îi spusese 
tot ce ar fi avut de gând să-i povestească vreodată pe tema 
asta. Dar apoi auzi o şoaptă, plină de mânie şi de suferinţa 
nedisimulată: 

— Bine, la vremea aceea era deja dependentă de 
heroina. 


Un cârd de gâşte sălbatice trecu uşor pe deasupra 
capetelor lor, alcătuind un „V” răzleţ. Păsările ţipară răguşit 
una la alta, făcându-şi cunoscuta prezenţa şi unindu-se apoi 
ca un ansamblu viu, care se deplasa ca o singură fiinţă. 
Undeva mai jos, în vale, o combină continua să lucreze la 
ora aceea târzie. Avea farurile aprinse, iar ţăcănitul lamelor 
se auzea clar în timp ce utilajul culca la pământ spicele de 
orz de pe un ogor. Un nor de praf indica poziţia maşinii, iar 
paiele aurii sclipeau în lumina din ce în ce mai slabă. 

Fry încerca să-şi convingă amintirile să zboare departe 
de ea, împreună cu cârdul acela de gâşte, să se transforme 
în fărâme sub lamele combinelor sau să dispară, pur şi 
simplu, într-un nor de praf. Însă în valea întunecată a 
gândurilor ei, coşmarele îşi făceau loc permanent; acolo, 
vremea secerişului nu sosea niciodată. 

— Diane? 

— Ce mai e? 

— Presupun că tu m-ai dus la tine acasă azi-noapte. 

— Păi, cine altcineva? 

— Ei, atunci... Îţi mulţumesc. 

— Nu te mai gândi la asta. Însă nu te aştepta prea des la 
asemenea favoruri. N-a fost chiar cea mai bună distracţie 
de care am avut parte într-o singură noapte! 

— Am înţeles. 

El termină de supt bomboana şi apoi şterse lentilele 
binoclului pe mâneca de la cămaşă. 

— Un singur lucru aş mai vrea, Diane. Pentru mine, o 
mare parte din noaptea trecută e o ceaţă totală. Dar e ceva 
ce îmi amintesc destul de vag. Ceva despre care doream să 
te întreb. Nu pot să-mi scot din minte chestia asta... 

Fry rămase complet nemişcată, iar muşchii braţelor şi ai 
picioarelor ei se încordară, ca şi cum ar fi avut cârcei în tot 
corpul. Simţi un nod dureros în stomac şi privi în laturi, 
rugându-se ca el să nu-i observe focul din obraji. Cum 
putuse oare să spere că el n-avea să-şi amintească 
momentul acela chinuitor de jenant? Habar n-avea cum ar 
fi putut să-i explice ce se întâmplase. In mintea ei era un 
vid absolut. 

— Diane? 

Reuşi cu greu să scoată un mormăit pe post de răspuns. 
Fu însă suficient pentru a-l încuraja să continue. 

— Mi-amintesc de muzica pe care ai pus-o în maşina, în 
drum spre apartamentul tău. Nu ştiu cum, dar mi-a rămas 
întipărită în minte şi nu mai scap de ea. Voiam doar să ştiu 
ce e, atâta tot. 

Fry râse zgomotos, uşurată. 

— Asta-i culmea! 

— O cântăreaţă... Eu îi prefer mai degrabă pe Waterboys 
şi pe Levellers... Dar nici caseta aia nu suna rău! 

— Era Tanita Tikaram. Albumul se numeşte „Ancient 
Heart”. 


— Mulţam! 

— Îţi împrumut şi ţie caseta, dacă vrei. Poţi să-ţi faci o 
copie. 

— Grozav! 

Din buzunarul jachetei lui Fry se auzi un ţârâit. 

— Of, rahat! 


— De ce ai luat cu tine chestia aia? 

Fry îşi scoase pagerul şi întrerupse ţârâitul, în timp ce citi 
numărul de telefon. 

— E cineva de care am încercat să dau toată ziua, îi 
explică ea. S-a gândit, în sfârşit, să dea un semn. 

— Ceva important? 

— Omul cu păsările - Gary Edwards... 

— A! Ţi-ai amintit... 

— Încă mai crezi că e important să luam din nou legătura 
cu el? Să mă întorc la maşină şi să-l sun? 

Cooper avu un moment de ezitare: 

— Da, ar fi bine. 

Ea se ridică în picioare şi începu să escaladeze bolovanii, 
în drum spre parcarea aflată la vreo câteva sute de metri 
mai jos, la Moara cea Veche. 

— Atunci, ne vedem în câteva minute. 

— Da. 


„La naiba!” înjură Cooper în sinea lui. Tocmai când se 
pregătea să o întrebe despre Hitchens. 

Ridică din nou binoclul. De data asta, trebui să se uite cu 
mare atenţie pentru a reuşi să recunoască siluetele de 
lângă camioneta cea albă. Bătrânii păreau să se fi aplecat 
asupra unei bucăţi de hârtie, consultându-se între ei şi 
încuviinţând din cap, ca şi cum ar fi rezolvat un careu de 
cuvinte încrucişate sau ceva asemănător. 

La câteva minute după plecarea lui Diane, văzu doua 
dintre siluetele acelea neclare începând să se îndepărteze 
de casa. Îşi dădu seama că o luau înapoi, pe drumul ce 
cobora dinspre fermă. Cea de-a treia silueta rămas în urma 
lor, rezemându-se de camioneta. 

Cooper urmări cele două siluete ieşind pe prima poarta, 
pe jos şi luând-o apoi pe drum, către şosea. Când îi văzu pe 
cei doi bătrâni cotind şi traversând şoseaua, îndreptându-se 
către pârleazul îngust de la intrarea pe poteca ce urca spre 
Răzor, înţelese că trebuia să îi urmărească. 

Se uită la ceas. Era aproape opt. Cine mai menţionase 
ora opt? Răscoli repede prin minte şi îşi aminti de relatarea 
lui Fry după discuţia avută cu Charlotte Vernon. In fiecare 

seară la ora asta Charlotte mergea pe Răzor, să viziteze 
locul unde fusese descoperit cadavrul fiicei sale. 


— Aşadar, haideţi să recapitulam, domnule Edwards, da? 
sugera Fry. Vă aflaţi lângă grămada de pietre de pe 
Raven's Side atunci când aţi văzut un bătrân cu un câine 
negru trecând prin capătul potecii de dedesubt. 

— Nu. 

— Cum adică „nu”? Asta aţi spus în declaraţia 
dumneavoastră... 

— Nu, eu n-am spus aşa ceva. De unde aţi mai scos-o şi 
pe-asta?! 

Fry privea prin parbrizul maşinii parcarea şi ferestrele 
luminate de pe faţada Morii Vechi. Incă nu-şi dădea seama 
foarte bine ce anume spera să clarifice în urma discuţiei cu 
omul cu păsările. Gary Edwards o avertizase deja că 
rămâne la estimarea lui privind intervalul orar în care îl 
zărise pe bătrân. Ceasul lui era foarte precis, iar el era 
absolut sigur de ora pe care o menţionase în declaraţia lui. 
Consemna întotdeauna ora exacta a unei observaţii, 
susţinea el. 

Acum însă, se părea că Fry reuşise să atingă un punct 
sensibil. Îşi consulta notițele pe care şi le luase din 
declaraţia lui anterioară. 

— Am în faţă cuvintele dumneavoastră, domnule 
Edwards - declaraţia pe care aţi semnat-o. Să vă citesc un 
fragment. Dumneavoastră declaraţi următoarele: „Am zărit 
prin binoclu capul unui câine. A apărut de printre nişte tufe. 
Era aproape de pământ, adulmecând o creanga căzută. Era 
negru”. 

— Exact. 

— Şi continuaţi: „Apoi, am văzut că animalul era însoţit 
de un bărbat. Era un bărbat în vârstă, care purta o şapcă. A 
ieşit din raza mea vizuală, luând-o în stânga. Mergea 
normal, nu alerga. Am îndepărtat binoclul de la ochi şi am 
văzut omul cu câinele intrând în pădure. Asta se întâmpla 
lângă pârâul care curge prin apropierea potecii cunoscute 
sub numele de Eden Valley Trail”. 

— Aşa... 

— Deci câinele era negru. 

— Nu, n-am spus asta! 

— Aşa scrie aici. Şi aţi şi semnat declaraţia. „Era negru.” 
Sunt cuvintele dumneavoastră. 

— Păi, dacă nu ascultați ce va spun... La fel ca individul 
celalalt... Nici el nu asculta ce-i spuneam. 

— Sergentul Rennie? 

— Da, el. A notat ce a vrut el, nu? Ascultaţi-mă. Am zărit 
doar capul câinelui prin binoclu. Capul era negru. 

— Aşa; şi? 

— Aşa că poate nu era negru tot! M-aţi înţeles? Vedeţi 
dumneavoastră, când am luat binoclul de la ochi, nu mi-am 
dat seama. Abia apoi am reuşit să recompun imaginea, 
când a ieşit la lumina. Însă lumina era înşelătoare la 
momentul acela. Era târziu, iar soarele stătea să apună. La 
ora aceea pierzi noţiunea culorilor. 

— In regulă, am înţeles ce vreţi să spuneţi. Dar, din câte 
v-aţi dat dumneavoastră seama, câinele era negru, nu? 

— Nu. In fine... Cred că probabil era negru cu alb. 

— De ce? Tocmai aţi spus... 

— Păi, aşa sunt ei, de regula... Câinii din rasa asta... 
Când îi vezi la televizor... Sunt în mare parte negri, cu puţin 
alb. Se spune că e un camuflaj destul de bun, pentru ca oile 
să nu-i vadă pe deal. 

— Despre ce vorbiţi acolo? 

— Ştiţi dumneavoastră, filmul acela, One Man and His 
Dog”. Era genul de câine ciobănesc, cu blana lăţoasă. Un 
Border Collie, cum i se spune... 

— Era un labrador, în mod sigur. Un labrador negru aţi 
văzut. 

— Vedeţi, ce vă spuneam?! Pentru numele lui Dumnezeu, 
vreţi să luaţi notițele aşa cum trebuie? Ştiu şi eu să 


37 Serial de televiziune britanic, difuzat încă din 1976, în care se 
prezintă concursuri de dresaj pentru câinii care fac de pază la turme (în 
special câini din rasa Border Collie, renumiţi pentru aşa ceva). În 
momentul lui de glorie, la începutul anilor '80, acest serial avea o 
audienţă de peste opt milioane de telespectatori, (n.tr.). 

deosebesc un labrador de un Collie, înţelegeţi? lar ăsta era 
un Border Collie. Un Collie negru cu alb. În mod cert! 

Fry oftă. 

— Mai bine ne vedem dimineaţă şi vă luăm o nouă 
declaraţie. Ce spuneţi, domnule Edwards? 

— Cum doriţi. Dar va trebui să terminăm repede. În 
Stanton Moor a fost zărită o pereche de becaţe. 

De îndată ce termină discuţia cu Edwards, Diane Fry îşi 
aminti ceva şi aproape că scăpă telefonul din mână. Îşi 
amintise de o fotografie a Laurei Vernon. Era fotografia 
originală, cea din care chipul ei fusese apoi mărit, pentru a 
rezulta o fotografie care să fie folosita în anchetă. Fry o 
văzuse o singura data. Aruncase o privire în dosar, pe furiş, 
când fata încă era, oficial, doar o persoană dispărută. Era o 
fotografie a Laurei surprinsa în gradina de la Piciorul 
Muntelui, într-o vreme când ea râdea fericita, în lumina 
soarelui. lar la picioarele ei, în acea fotografie, era un câine. 
Un Border Collie negru cu alb. 


Stewart Tailby îl chema pe inspectorul Hitchens în biroul 
lui. Era târziu, dar amândoi aveau ranguri prea importante 
pentru a se califica pentru plata orelor suplimentare. 

Cei doi erau obosiţi şi tensionaţi. Aşteptau rezultatele 
analizei unei amprente digitale, în urma unei descoperiri 
făcute ceva mai devreme în seara aceea. Deşi nu aveau 
curaj s-o spună cu voce tare, ştiau amândoi că rezultatele 
puteau fi cruciale. În ancheta asta, Tailby îşi pusese de 
atâtea ori speranţele - fără nicio reţinere - în rezultatele 
testelor de laborator, încât acum părea de rău augur chiar 
şi să dea glas dorinţei ca pe cel de-al doilea pantof va fi 
găsit un set de amprente - altele decât amprentele Laurei 
Vernon; pe acel al doilea pantof sport, pentru găsirea 
căruia pierduseră atât de multe ore de muncă, extrem de 
costisitoare; pantoful care fusese descoperit acum de 
echipele de căutare zăcând la rădăcina unui grad viu de 
dincolo de zidul din spate al grădinii de la Piciorul Muntelui. 

Intre timp, un Andrew Milner plin de lacrimi fusese trimis 
acasă la lăsarea serii, poliţiştii avertizându-l că ar putea 

dori să vorbească din nou cu el a doua zi şi sfătuindu-l 
prieteneşte să discute cu soţia. 

— Aşadar, Margaret Milner avea dreptate când spunea că 
soţul ei nu a fost amantul lui Charlotte Vernon, conchise 
Tailby. 

— Da, dar chestia cu secretara n-o ştia. 

— Hmm... Şi totuşi, te-ai gândit că Graham Vernon ar fi 
putut şti despre aventura asta? 

Hitchens pocni din degete. 

— Desigur! Influenţa pe care o are asupra lui Milner nu e 
justificată doar de teama acestuia de a-şi pierde slujba. 
Graham ştia secretul murdar al lui Milner! 

— Şi cu siguranţă a profitat de el cât a putut! Rezultatul a 
fost că Andrew Milner s-a văzut în incapacitatea de a lua 
vreo atitudine, chiar şi atunci când Vernon s-a dat la fiica 
lui. 

— În cazul ăsta, îl scoatem din calcul pe Milner? 

— Nu. E destula ură la mijloc. Ura faţă de Graham 
Vernon, dar şi dezgust faţă de propria persoană. Toate 
astea trebuie să ducă undeva! 

Tailby se sprijini obosit de biroul lui, cu umerii încovoiaţi. 
Aerul condiţionat continua să funcţioneze, iar în birou se 
făcea tot mai răcoare pe măsură ce temperatura serii 
scădea. 

— Nu! Oricât de mult aş vrea să-l eliminăm pe Milner, nu 
se poate! Nu atâta vreme cât nu avem nicio confirmare 
pentru ce a făcut el în seara aceea. Bietul nefericit! Nici 
măcar n-a fost în stare să-şi schimbe povestea şi să 
pretindă că era cu amanta lui. 

Tailby privi încruntat sprânceana ridicată a lui Hitchens, 
înțelegând că pe inspector îl amuzase fie expresia aceea 
demodată, fie simpatia pe care o manifesta faţă de 
suspect. Sau poate amândouă. Probabil că era prea bătrân 
pentru meseria asta, dacă subalternii ajunseseră să se 
amuze pe seama lui. Poate că era momentul să accepte 
postul acela de la Departamentul de Dezvoltare din cadrul 
Sediului Regional din Ripley. Acolo era nevoie de un 
inspector-şef care să se ocupe de Dezvoltarea Proceselor. 

Orice ar fi însemnat asta! 

— N-avem nicio dovadă împotriva lui Andrew Milner, 
spuse Hitchens. 

— La dracu'! Ştiu şi eu asta. 

— Dintre celelalte nume de pe listă, Simeon Holmes e 
dincolo de orice bănuială. La momentul respectiv, se afla la 
mai bine de treizeci de kilometri distanţa, iar povestea lui 
stă în picioare. 

— Deh! Motociclişti! comenta Tailby. 

— Grupul ăsta al lui nu e chiar ca îngerii Infernuluis, 
domnule. Aţi fi surprins să vedeţi câte categorii de oameni 
se aduna în weekenduri la Matlock Bath, în cele mai bune 
costume de piele pe care le au. Unii dintre cei cu care am 
vorbit erau oameni căsătoriţi, cu copii. Unii erau chiar 
trecuţi de cincizeci de ani. 

Tailby hotărî că Paul Hitchens îi era antipatic. Din cauza 
tinereţii lui şi a zâmbetului condescendent pe care îl afişa. 
Probabil avea să ajungă departe. De fapt, probabil avea să 
ajungă inspector-şef destul de curând. Oare ce însemna, 
mai exact, Dezvoltarea Proceselor? Îşi aminti că restul 
departamentelor, în număr de trei aveau secţii denumite 
Planificare Strategică, Dezvoltarea Politicii Societăţii şi 
Asigurarea Calităţii. Dar asta nu îi era de niciun ajutor! 

Hitchens număra pe degete, ca o învăţătoare. 

— Ştim că Sherratt s-ar fi putut afla acolo. El ar putea fi 
tânărul văzut discutând cu Laura, dar e suficient de deştept 
ca să-şi ţină gura. Fără nişte rezultate pozitive ale testelor 
de laborator, pe ăsta n-avem cum să-l prindem! Nu l-a 
văzut nimeni care să-l poată identifica. 

— Bun! Hai să vedem ce-i cu tatăl fetei, Graham Vernon! 

— Da, domnule. Hitchens ridică un alt deget, gestul lui 
aducând periculos de tare cu o insultă adusă unui superior: 


38 Hell's Angels - club internaţional al motocicliştilor, ai cărui membri 
conduc, de regulă, motociclete marca Harley Davidson. FBl-ul clasifică 
această organizaţie ca fiind una dintre principalele patru bande de 
motociclişti scoase în afara legii, acuzându-i pe membrii acesteia de 
incitare la violenţa, trafic de droguri, contrabandă de bunuri furate şi 
extorcare de fonduri, (n.tr.). 

Graham Vernon a fost văzut şi identificat. De către Harry 
Dickinson. Pe de altă parte, desigur, domnul Vernon se afla 
acolo ca să o caute pe Laura, văzând că aceasta nu venise 
acasă la cină. Perfect normal! Un pretext absolut inofensiv. 
A căutat pe acolo o vreme, poate că a şi strigat-o de câteva 
ori, apoi s-a îngrijorat văzând că n-o găsea, s-a întors acasă 
şi ne-a telefonat. A procedat exact aşa cum ne-am fi 
aşteptat din partea unui tată îngrijorat. 

Probabil că expresia de pe chipul lui Tailby trădă 
sentimentele sale reale faţă de Graham Vernon. 

— Ştiu că nu-l simpatizaţi, domnule. Dar nu putem 
acţiona pe baza sentimentelor, nu? Avem nevoie de dovezi. 

Hitchens începuse deja să se înfierbânte. „S-a găsit cine 
să-i vândă castraveți grădinarului!” îi veni în minte 
inspectorului-şef. Ar fi vrut să-l oprească pe Hitchens, să 
recapete controlul asupra discuţiei, dar se simţea incapabil 
să oprească potopul acela de cuvinte. Părea că nu exista 
cale de scăpare. 

— Harry Dickinson. 

— Da, Harry Dickinson. Fără îndoială, el a fost acolo. 
Hitchens îşi privi degetele. Părea să le fi pierdut şirul. 
Ridicase deja cinci degete şi încerca să găsească un al 
şaselea. Dar oare se afla el acolo la momentul-cheie? 
Nimeni nu ne poate spune asta cu certitudine. Nu avem o 
identificare clară a lui, nici măcar din partea omului cu 
pasările. 

— Nu uita că el a descoperit cadavrul, Paul. 

— Ma rog, strict vorbind... 

— Da, ştiu! 

Tailby ştia că pierdea controlul asupra situaţiei. Nu 
trebuia să-şi iasă din fire. Dar cum altfel ar fi putut face faţă 
aşteptării aceleia interminabile? Ce le lua atât de mult 
oamenilor ălora de la laborator? Bine, ştia şi el cât era de 
greu să prelevezi nişte amprente latente de pe o suprafaţă 
de piele - procesul putea dura ore întregi. Se rugau ca 
suspectul să fi pus mâna pe partea de sus a pantofului, iar 
mâna lui să fi fost transpirata; se rugau ca el să nu fi apucat 
pantoful de şireturi sau de pânza din interior; şi se mai 

rugau ca suspectul să fie o persoana cunoscută. 

Dacă se reuşea prelevarea unei amprente suspecte, 
ancheta reintra pe făgaşul firesc, iar ei puteau începe să 
facă diverse comparații pentru identificarea făptaşului. 
Dacă nu se găseau amprente, anchetatorii aveau să se 
lovească de un nou zid. 

— S-ar putea să fim nevoiţi la un moment dat să începem 
să-i chemăm la secţie pe toţi tinerii din Eden Valley, ca să 
putem să îi eliminăm de pe listă, decretă Hitchens cu un 
aer mult prea satisfăcut. 

— Am putea la fel de bine să aducem la secţie toate 
vulpile din pădurile alea, ca s-o identificam pe cea care a 
muşcat-o de picior pe Laura Vernon. Asta ne-ar ajuta cam 
tot atât de mult pe cât au făcut-o şi rezultatele de la 
laborator până acum! 

— Ar fi putut fi o vulpe, spuse Hitchens. Dar ar fi putut fi 
şi un câine. 

— O, da! exclamă Tailby. Asta-i cam tot ce putem face. 
Ar fi putut fi un nenorocit de câine! 


Dar Vernonii aveau câine? Dumnezeule, nimeni nu aflase 
asta? Apăsând din nou butoanele telefonului, Fry se întrebă 
cum putuse fi trecut cu vederea un lucru atât de evident. 
Oare toată lumea se concentrase exclusiv asupra lui Harry 
Dickinson? Lovi enervată bordul maşinii. Nici un răspuns de 
la Vernoni. 

Ce avea de făcut acum? Fireşte, ar fi putut să ia legătura 
cu domnul Tailby sau cu inspectorul Hitchens şi să-i întrebe 
ce să facă. Dar ce i-ar fi sugerat Ben? Şi imediat află şi 
răspunsul la întrebare, ca şi cum Ben ar fi fost acolo, lângă 
ea: Sheila Kelk, menajera familiei Vernon! Adresa ei era în 
baza de date, la secţie. Nu era nevoie decât de un apel la 
operatorul de serviciu din camera de ancheta, pentru a afla 
numărul de telefon al casei din Wye Close. 

Doamna Kelk păru îngrozită atunci când Fry îi spuse cine 
era, ca şi cum locuinţa aceea socială din care vorbea era 
plină de secrete vinovate. 

— Tot ce vreau e să-mi răspundeţi la o întrebare, 

doamnă Kelk. Familia Vernon are câine? 

— A, nu! Doamnei Vernon nu-i plac căinii. 

— Dar în salonul de la Piciorul Muntelui e o fotografie 
care o înfăţişează pe Laura alături de un Collie negru cu 
alb. Prin urmare, trebuie să fi avut un câine când a fost 
făcută fotografia aceea... 

— Nu, cred că era al grădinarului. Laura a iubit 
întotdeauna animalele: căini, cai şi aşa mai departe... Pare- 
mi-se că mi-a şi vorbit despre câinele acela la un moment 
dat, în timp ce ştergeam praful de pe bibelourile din vitrină. 
Mi-a spus şi cum îl chema, dar nu-mi mai amintesc... 

— Era al grădinarului? Deci câinele din fotografie este al 
lui Lee Sherratt? 

— Nu, nu, nu despre el e vorba! Lee Sherratt? Ala n-a fost 
niciodată un grădinar în adevăratul sens al cuvântului! Şi aş 
zice eu că nici la îngrijit animale nu se pricepea! Mai 
degrabă le împuşca decât să aibă grija de ele... Nu, e vorba 
despre cel dinaintea lui. Cred că fotografia aceea a fost 
făcută cam acum un an... 

— Despre cine este vorba, mai exact, doamnă Kelk? Al 
cui era câinele? 

— Al vechiului grădinar. Îmi pare rău... Asta era înainte 
ca eu să ajung la Piciorul Muntelui... Nu-i cunosc numele. 
Dar Laura mi-a spus că era un bătrân care venea la ei... Un 
bătrân mai ciudat, din sat. 

Diane Fry conduse până la fermă. De data asta, nu mai 
avu de furca nici cu porţile şi nici cu gâştele, care păreau 
remarcabile prin absenţa lor. Firicelul de apă ruginită de la 
ţeava aceea spartă se uscase, iar clădirile erau cuprinse de 
o linişte suspectă. 

Camioneta cea albă apăru în lumina farurilor ei, fiind 
parcată lângă un şopron mic, de lemn. Diane Fry parcă în 
faţa camionetei şi cobori din maşină. Portierele camionetei 
nu erau încuiate, iar cheile erau în contact. Atunci îl zări pe 
Sam Beeley. Era singur, rezemat de un zid de lângă 
maşină, aproape invizibil în întunericul acela. Avea o 
expresie nedefinită, trista şi plină de suferinţă, iar privirea 
lui era atârnată undeva, în gol. Părea atât de preocupat de 
ceva, încât nici nu remarcă sosirea lui Fry, până ce femeia 
nu ajunse în dreptul lui. 

— Singur, domnule Beeley? Unde vă sunt prietenii? 

Bătrânul o privi confuz. 

— Harry şi Wilford? M-au lăsat singur... 

Sam părea îngrozitor de palid, în ciuda soarelui puternic 
ce ardea în zonă de săptămâni întregi. | se zăreau venele 
prin pielea gâtului şi de-a lungul liniei maxilarului, printre 
firele răzlețe de barbă încărunţită. Pielea obrajilor îi atârna 
în cute lejere, iar sub ochi avea nişte umbre de un albastru- 
închis. 

— Vă simţiţi bine, domnule Beeley? 

— Atât cât se mai poate. 

Fry se întoarse şi privi în sus, către crestele stâncii 
Raven's Side, acolo unde stătuse cu Ben Cooper până cu 
numai o jumătate de ora în urma, privind încoace, spre 
Thorpe Farm. Când urcase din nou dinspre parcare pe 
poteca aceea abruptă, nu zărise nici urmă de el. Nu găsise 
niciun indiciu privind direcţia în care o luase, plus că nu 
încercase nici măcar să-i lase un mesaj. Un comportament 
absolut enervant - exact genul de comportament la care 

învățase să se aştepte din partea lui! 

— L-aţi văzut cumva pe detectivul Cooper în seara asta? 
Vă mai amintiţi de Ben Cooper... 

— Ha? Băiatul sergentului Cooper? Mi-aduc aminte de 
el... 

Umbra unui zâmbet înflori pe buzele palide ale 
bătrânului, atunci când îşi aminti de marele fiasco de la 
grămada de compost. 

— L-aţi văzut? A trecut pe aici? 

Sam o privi inexpresiv, clătinând din cap fără să 
înţeleagă. 

— Şi unde s-au dus domnul Dickinson şi domnul Cutts? 

După figura bătrânului, ai fi zis că efortul de a răspunde 
ar fi fost mult prea mare. Ea ar fi vrut să îl apuce de haină 
şi să îl scuture până când avea să îi dea un răspuns, dar se 
gândi că omul era atât de fragil, încât s-ar fi frânt în mâinile 
ei. 

— Domnule Beeley, trebuie neapărat să aflu. Unde s-au 
dus? 

Îşi reveni pe moment, ca şi cum tonul vocii ei i-ar fi 
străpuns letargia. Făcu un semn slab cu mâna, fără a-şi 
duce însă gestul până la capăt. 

— Pe Răzor. 

Bătrânul se încovoie din nou. Se agăţase de bastonul lui 
cu mâner de fildeş, ca şi cum întreaga lui viaţă depindea de 
asta; mâinile lui osoase erau încordate, iar articulațiile 
degetelor i se albiseră de cât de tare strânseseră capul 
alsacianului. 

Lui Fry îi veni în minte prima ei vizită la fermă. „Nu pare 
să aibă cine ştie ce forţa în încheieturile mâinilor, dar totul 
ţine de tehnică”, îi spusese Wilford Cutts. Işi amintea că 
văzuse mâinile acelea rupând gâtul unei păsări mari, dintr- 
o singura răsucire. Se gândi la cei trei bătrâni şi apoi la 
faptul că Harry Dickinson acoperea pe cineva implicat în 
decesul Laurei Vernon. Chiar trebuia să fie cineva din 
familie? Se uită din nou la Sam, dar de data asta îl privi cu 
alţi ochi. Părea un om învins; un om care suferise ani la 
rând, iar acum se afla în agonie, chinuindu-se chiar sub 

ochii ei. Dar era oare această durere exclusiv de natură 
fizică? 

— Pot să arunc o privire la bastonul dumneavoastră, 
domnule Beeley? 

— Bastonul meu? Îl am de multa vreme... 

— Îmi daţi voie? 

Intinse mâna, iar Sam îi dădu bastonul, şovăitor. Părea 
greu şi solid şi era bine meşteşugit, astfel că avea un 
echilibru bun şi se balansa cu uşurinţă în mână. Mânerul 
sculptat în forma capului unui alsacian fusese uzat sub 
palmele lui Sam Beeley şi devenise neted şi lucios. Spatele 
capului câinelui alcătuia o sferă dura, rotunjită, de fildeş, 
care, mânuită cu suficientă forţa - sau, de ce nu, cu tehnica 
potrivita - ar fi putut zdrobi un craniu cu uşurinţă. 

Fry examină atent mânerul. Nu existau urme vizibile. 
Dar, pe de altă parte, ar fi putut fi curăţat între timp. Plus 
că, după şase zile de utilizare, orice urmă vizibila de sânge 
sau de ţesut ar fi putut fi ştearsă cu cea mai mare uşurinţă 
de palmele subţiri ca foita de pergament ale mâinilor 
stăpânului. Dar nu peste mult timp, cei de la Criminalistică 
aveau să dea un verdict. 

— Va trebui să vă rog să mă însoţiţi la secţie, pentru a 
răspunde la câteva întrebări, spuse Fry. 

Sam încuviinţa din cap, sleit de puteri. 

— O să am nevoie de baston. 

— Mă tem că va trebui să vă descurcaţi fără el o vreme. 

— Nu pot merge fără baston, insistă el. 

Sam tremura chiar mai tare decât de obicei. Ai fi zis că 
avea nevoie mai degrabă de o ambulanţă decât de un drum 
la secţie. Fry ezită, conştientă de greşelile care se ţinuseră 
scai de ancheta asta până acum. Ultimul lucru de care avea 
nevoie era ca un bătrân bolnav să sufere un colaps cât timp 
se afla în custodia poliţiei. 

In vreme ce mintea ei continuă să lucreze, căutând o 
soluţie, Fry se surprinse privind dincolo de Sam, pe uşa 
şopronului. Interiorul era negru ca smoala, dar privirea ei fu 
atrasă de o mişcare abia auzită în întuneric. Acolo era ceva 
mai întunecat decât umbrele din jur, ceva care avea nişte 


424 


ochi ce se întoarseră să o privească în timp ce se duse să-şi 
ia mobilul din Peugeot. De data asta avea nevoie de un 
sfat. Era de competenţa altcuiva să decidă dacă era cazul 
să târască până la secţie un bătrân aparent neajutorat, 
pentru a fi anchetat. 

Luă din nou legătura cu operatorul de serviciu din 
camera de anchetă, oferindu-i acestuia detalii privind locul 
în care se afla şi solicitând să i se spună unde îi putea găsi 
pe Tailby şi pe Hitchens. Insă operatorul avea veşti noi. lar 
ceea ce îi spuse el o făcu să uite pe moment de Sam 
Beeley. 

Fry puse câteva întrebări şi ceru toate întăririle 
disponibile la acea oră. Apoi încheie convorbirea şi formă 
un alt număr - de data asta pe cel al lui Ben. Trebuia să-i 
dea şi lui vestea. Era ceva ce trebuia să afle înainte de a da 
din nou nas în nas cu Harry Dickinson. 

Conform spuselor operatorului de serviciu, o a doua 
căutare fusese solicitată în după-amiaza aceea pe terenul 
necultivat din spatele grădinii familiei Vernon, de această 
data căutându-se dovezi ale prezenţei lui Andrew Milner în 
zona respectiva.  Căutările se  extinseseră, aproape 
accidental, în gradina propriu-zisă. Şi acolo, la rădăcina 
unei tufe de ligustrum? frumos aranjate, fusese găsit spre 
sfârşitul după-amiezii cel de-al doilea pantof al Laurei 
Vernon. 

Bărbatul care făcea de gardă în camera de ancheta era 
dornic să stea de vorba cu cineva. In munca pe care o 
făcea, rămânea singur la lăsarea serii şi nimeni nu-şi bătea 
capul vreodată să discute cu el amănuntele anchetei. 

— Asta a iscat ceva agitaţie pe aici, îţi spun, îi relată el cu 
satisfacţie. Pantoful a fost dus direct la laborator şi pe el s- 
au găsit doua serii distincte de amprente. Credeam că 
domnul Tailby o să-şi iasă din minţi. Mai ales că grădina 
fusese deja cercetata o dată. Dar aşa se întâmpla 


39 Ligustrum vulgare sau lemn căinesc - arbust răspândit în Europa 
şi în regiuni din Asia de Vest, cultivat îndeosebi în scop ornamental. 
Este înrudit cu frasinul şi liliacul. Poate ajunge la 3-4 metri înălţime, 
(n.tr.). 

întotdeauna, nu? 

Fry îşi tinu răsuflarea, privind în gol către Sam Beeley şi 
către şopronul din spatele lui. 

Auzi că polițistul însărcinat cu prelevarea amprentelor 
lucrase până târziu pentru a recupera amprentele de pe cel 
de-al doilea pantof şi a le compara apoi cu acelea de pe 
perechea lui. Pe pantoful găsit iniţial fuseseră descoperite 
doar amprentele Laurei - identificate în urma amprentării 
cadavrului - şi cele ale lui Harry Dickinson, care luase 
pantoful şi îl dusese la Dial Cottage. Acum sosise şi noul 
raport privind amprentele, iar acesta arăta că acele două 
serii de amprente erau identice. Ceea ce însemna că Harry 
Dickinson umblase cu ambii pantofi. Însă numai unul din ei 
fusese găsit în apropierea cadavrului. Cine ar fi putut să îl 
atingă pe celălalt, cu excepţia criminalului? 

Telefonul lui Ben Cooper suna încontinuu, fără să 
răspundă nimeni. Fry ştia, desigur, că el îşi lăsase telefonul 
în maşină. Dar, cu toate acestea, sună în continuare. 
Mintea ei repeta ecoul unei replici rostite de el, replica prin 
care o făcuse să ajungă aici în seara asta, în situaţia asta 
tâmpită. „Deci n-ai să mă ajuţi?” o întrebase el. 

In timp ce aştepta, muşcându-şi buza, ochii ei începură 
să se deprindă cu întunericul din cadrul uşii aflate în 
spatele lui Sam. lar acum vedea - şi chiar foarte clar - ce 
anume era acolo, în şopron. 


Pentru o vreme, Ben Cooper reuşi să nu piardă din ochi 
cele două siluete, găsindu-şi o poziţie avantajoasă şi în 
acelaşi timp sigura printre bolovanii de pe Raven's Side. 
Cobora treptat panta abruptă a dealului, la adăpostul 
excrescenţelor stâncoase şi al primului rând de copaci de 
pe pantele aflate mai jos. Cei doi bătrâni nu mergeau prea 
repede. Ai fi zis că ieşiseră la o plimbare de duminică, 
mergând la pas, unul lipit de altul, aproape umăr la umăr, 
aparent absorbiți de discuţia lor. 

Cooper se bucura că bătrânii erau atât de prinşi în 
conversaţia lor, în timp ce el cobora cu greutate o bucată 
de teren deschis, poticnindu-se în nişte găuri de iepure 

invizibile şi lovindu-şi degetele mari de la picioare în 
bolovani îngropaţi pe jumătate. Inainte ca el să ajungă la 
baza pantei, Harry şi Wilford se făcuseră nevăzuţi după o 
cotitură a potecii. Işi aminti de o a doua cărare, ce tăia 
versantul pe diagonală şi se întâlnea în cele din urmă cu 
poteca principală care ducea înspre Răzor. O descoperi 
rapid şi o luă la fugă, ridicând mult tălpile de la sol şi 
lăsându-le apoi să calce cât de încet posibil, temându-se de 
obstacole nevăzute care i-ar fi putut pune piedica, dar 
disperat totodată să câştigi o oarecare distanţă faţă de cei 
doi bătrâni. Copacii din jur erau tot mai înalţi şi mai deşi, iar 
o linişte densă, asurzitoare, se lăsă treptat în jurul lui, 
izolându-l de lumea care îi ţinuse companie ceva mai sus, 
pe creste. 

In timp ce alerga, Cooper se gândi la discuţia dintre 
Diane Fry şi Charlotte Vernon. Dacă aceasta venea într- 
adevăr în fiecare seară pe Răzor, pentru a se reculege în 
locul unde murise fiica ei, atunci Harry Dickinson ştia cu 
siguranţă acest lucru. In zona asta nu păreau să existe prea 
multe lucruri care să se petreacă fără ştirea lui Harry. Fără 
îndoială, o văzuse pe Charlotte înaintând pe cărarea aceea, 
cu buchetele ei de flori, exact aşa cum reuşise să îl 
repereze şi pe soţul ei pe Răzor. Ben Cooper se întrebă care 
fuseseră intenţiile reale ale lui Harry în momentul în care îşi 
propusese să încerce să-l întâlnească pe Graham Vernon, în 
seara când murise Laura. Şi se mai întrebă daca Harry 
intenţiona acum să-şi ducă intenţia până la capăt, alegând- 
o, de data asta, pe soţia lui Vernon. In mintea lui Cooper nu 
exista nicio îndoiala că în noaptea aceea pericolul pândea 
în pădure la orice pas. _ 

De această dată, Harry nu era cu câinele lui, Jess. In 
schimb, era însoţit de Wilford Cutts. Probabil că, în ceea ce 
privea loialitatea, nu era prea mare diferenţa între cei doi 
însoțitori. 

Cooper ajunse la poteca principala, răsuflând din greu şi 
se întoarse spre vest, către Răzor. Undeva jos, sub locul 
unde se afla el acum, puţin mai la dreapta, se aflau pârâul 
acela şi Eden Valley Trail, care mergea paralel cu firul de 

apă. Printre crengile dese ale copacilor se auzea slab 
susurul apei. Ţipătul unui huhurez răsună în întuneric - un 
țipăt de atac, prelung şi straniu, al cărui ecou umplu 
întreaga vale şi îl făcu să se înfioare, cu toate că ştia de 
unde provenea. 

Se întreba ce reuşise să rezolve Diane Fry în urma 
discuţiei avute cu omul cu păsările; îşi dorea ca ea să fi fost 
lângă el acum. Undeva în faţa lui se auzi o vulpe. Poate 
chiar aceeaşi vulpe care îşi înfipsese dinţii în carnea tot mai 
rece a coapsei Laurei Vernon. 

Trecură câteva minute în care Cooper înainta cât de 
repede îi permitea curajul, scrutând întunericul din faţa lui 
şi sperând că nu îi pierduse pe cei doi. Dar, în cele din 
urma, când coti pe lângă dărâmăturile unei construcţii de 
piatra, se opri brusc, detectând o oarecare mişcare undeva 
în faţa. Ramase la o margine a potecii, la adăpostul unei 
crengi bătrâne care atârna deasupra lui şi îi urmări pe 
bătrâni. Rămăseseră pe loc, într-un punct în care poteca se 
bifurca. Erau tot aşa, lipiţi unul de altul, contopindu-se într- 
o silueta întunecata, neclară, ca şi cum ar fi fost îmbrăţişaţi, 
ca doi îndrăgostiţi. Apoi cotiră, păşind pe poteca din 
dreapta lor, fără să privească înapoi. Poteca se adâncea 
apoi într-o uşoară panta, traversând o zonă cu copaci mai 
deşi şi intrând apoi pe un teren din ce în ce mai bolovănos 
şi mai abrupt, sfâşiat de râpe adânci. 

Cooper se văzu nevoit să înainteze mai lent zona cu 
bolovani. Ajungând la prima râpă, constată că bătrânii 
dispăruseră fără urmă în noapte, ca şi cum ar fi pierit de pe 
faţa pământului. 

Se întoarse, rămânând la marginea potecii, printre 
copaci, aşteptând. N-avea de ales. Se întreba ce făcuse 
oare Diane Fry atunci când descoperise că el nu mai era 
acolo unde îl lăsase. Cu siguranţă, de data asta trebuie să fi 
avut prezenţa de spirit necesară ca să sune la secţie şi să 
ceară întăriri. N-ar face aceeaşi greşeală de două ori. În 
niciun caz! N-ar fi făcut greşeala să îl urmeze şi să dea iar 
de necaz. 

De îndată ce intră în pădure, Fry ştiu că avea să se 
întâmple din nou. Cu toate că de data asta adusese cu ea o 
lanterna, îngusta rază de lumină pe care aceasta o arunca 
la picioarele ei parca nu reuşea decât să accentueze şi mai 
mult întunericul de dincolo de ochiul de lumină, reuşind să-i 
dea femeii senzaţia de izolare totală şi amenințătoare. De 
printre copaci, nerăbdătorul întuneric începuse să se 
furişeze tot mai mult către ea, înconjurând-o cu mişcări iuți, 
alunecânde şi copleşind-o cu familiaritatea aceea greţoasă 
şi sufocantă. 

Noaptea era plină de mişcări minuscule, abia auzite. Erau 
ca forfota aceea uşoară, de la suprafaţa unui vas plin cu 
viermi. O făceau să-şi dorească să-şi scarpine pielea, în 
locurile unde firişoarele acelea de păr se ridicaseră şi 
începuseră să se mişte. Apoi, nişte furnici invizibile 
începură să mişune pe trupul ei, ciupind şi muşcând în 
drumul lor, gonind cu mii de picioare minuscule pe braţele 
şi pe picioarele ei, pişcând-o de piele şi pătrunzându-i sub 
sâni şi în căldura umedă dintre coapse, până când simţi că-i 
vine să urle de repulsie. 

Simţea nevoia disperată de a întinde mâna şi a atinge 
ceva solid, care să-i ofere siguranţă; cu toate acestea, n- 
avea curaj să-şi mişte mâna, de teama a ceea ce ar fi putut 
întâlni degetele ei în necunoscut. Nu se ştie cum, reuşea să 
pună un picior în faţa altuia, automat, ca un robot 
programat să facă mereu acelaşi lucru. Cu fiecare pas pe 
care îl făcea, teama ei creştea şi mai mult. Fiecare mişcare 
era ca un salt în gol, un pas în mijlocul unor orori nevăzute. 

Ştia că nu avea să fie în stare să împiedice umbrele 
acelea să îi aducă înapoi amintirile pe care le îngropase 
adânc în cotloanele minţii ei. Erau amintiri prea dureroase 
şi prea lacome ca să poată fi îngropate complet, prea 
intense pentru a putea fi şterse, prea adânc săpate în 
sufletul ei pentru a fi uitate. Pur şi simplu, clocoteau şi se 
zvârcoleau în adâncuri, aşteptând şansa de a ieşi din nou la 
suprafaţă. 

În timp ce mergea, întorcea capul dintr-o parte în alta, 
încercând să surprindă cea mai mică mişcare în copacii pe 

care abia îi zărea. Aceştia erau ca nişte rânduri de corpuri 
solide, care se înălţau ameninţător pe lângă ea, 
înconjurând-o şi apropiindu-se tot mai mult. Era singură, iar 
ei erau zece, douăzeci, poate mai mulţi. Ceva mai departe 
în întuneric se simțeau şi alte corpuri, privind, râzând, 
aşteptând cu nerăbdare ceea ce ştiau că avea să urmeze. 
Se auzeau mai multe voci, şuşotind şi tuşind. „E polițistă, 
spuneau vocile acelea. E polițistă.” 

Amintirile fremătau şi clocoteau. Erau mişcări care se 
strecurau, foşnind, tot mai aproape. Erau frânturi scurte, 
fragmentate, ale unor siluete, cărora lumina felinarelor de 
pe strada le dădea un aspect tăios. Era mirosul bolnăvicios 
al alcoolului şi al violenţei. Atunci, păru să audă vocea 
aceea anume - vocea aceea aspră, neclară, cu accent de 
Birmingham, care veni de undeva din întuneric: „De asta ce 
mai spui, poliţisto?” Acelaşi râset zeflemitor mişcându-se 
printre umbre. Aceleaşi forme obscure, amenințătoare, care 
o înconjurau, venind din toate direcţiile. O mână izbind-o în 
zona lombara şi un picior întins, de care să se împiedice. 
Apoi cădea, secerată, în întuneric. Mai multe mâini o 
înşfăcau, ciupind, trăgând, plesnind... Braţele îi erau 
imobilizate de nişte degete nevăzute, care o apucau strâns 
şi care îi provocau durere şi o şocau prin violenţa lor. Vocea 
ei, nefiresc de stridenta şi de îngrozită, încerca să ţipe; dar 
nu reuşea. 

Acum, nimic nu mai putea opri potopul acela de senzaţii 
rememorate. Mirosul unei palme asudate care îi acoperea 
gura, capul ei izbindu-se de pământ în timp ce se zbătea 
neajutorată în toate părţile... Hainele ei smulse şi sfâşiate, 
şocul de a fi simţit părţi din trupul ei expuse în aerul 
aspru... „De asta ce mai spui, poliţisto?” Urmau apoi 
bâjbâielile, ghionturile şi presiunea aceea... şi degetele 
fierbinţi, care o pătrundeau cu forţa. Şi sunetul unui 
fermoar, cât se poate de limpede în aerul nopţii. Un alt 
râset, un mormăit şi un gâfâit de excitare... Şi, în sfârşit, 
penetrarea. Agonia sfâşietoare şi ţipătul înăbuşit sub palma 
care îi acoperea faţa... Lupta disperata de a trage aer în 
plămâni. „De asta ce mai spui, po/ițisto? De asta ce mai 

spui, polițisto?” Zgomote animalice, alte râsete şi o 
umezeala calda izvorând şi prelingându-se înăuntrul ei 
înainte de retragerea finala... Uşurarea simțită la ridicarea 
unei greutăţi de pe trupul ei atunci când o forma întunecata 
se îndepărtase, iar ea crezuse că totul luase sfârşit. 

Dar apoi se întâmplase din nou. 

Şi din nou. 


Continua să meargă, orbeşte, cu toate simţurile amorţite, 
făcând toate eforturile de care se simţea în stare pentru a- 
şi controla reacţiile corpului. incerca să-şi concentreze 
gândurile asupra lui Ben Cooper, care se afla undeva 
înaintea ei, în pădure, neştiind ce pericol îl pândea. „Deci n- 
ai să mă ajuţi?” spusese el. 

În cele din urmă, se pomeni păşind într-un luminiş şi simţi 
imediat diferenţa, în pământul de sub picioarele ei. incepu 
să conştientizeze prezenţa unui sunet - un sunet concret, 
care aparţinea realităţii imediate; un sunet pentru care 
trebuia să existe o explicaţie. 

Memoria continua să îi arunce în faţa ochilor imagini 
nedorite, atunci când se întoarse să identifice sursa 
zgomotului, căutând-o printre umbrele amenințătoare. Află 
că lângă umărul ei era un copac mare, înalt şi cu un frunziş 
bogat, coroana lui abia distingându-se pe cerul palid al 
nopţii. Frunzele lui murmurau şi foşneau, ca o colonie 
imensă de creaturi minuscule, ce-şi aveau culcuşul chiar 
deasupra capului ei. Avea în minte imaginea a mii de lilieci 
miniaturali, care îşi scuturau aripile subţiri, ca de hârtie, pe 
lângă corp, pregătindu-se să se arunce în stoluri fâlfâitoare 
pe umerii ei. Nimic nu era mai neplăcut decât un lucru pe 
care îl puteai doar auzi, nu şi vedea. 

Deodată, se auzi un scârţâit puternic atunci când vântul 
întâlni în drumul lui povara unei crengi; şi un pârâit şi mai 
puternic printre frunze.  Nările ei  simţiră mirosul 
neîndoielnic de urină şi de fecale pe care vântul îl aducea 
tot mai aproape. lar apoi simţi o mişcare şi mai greoaie 
printre crengi, atunci când ceva se balansă spre ea, ieşind 
anevoie din întuneric. 

La vreo trei sute de metri distanţă, Ben Cooper îşi reluase 
drumul, de îndată ce unul din bătrâni îşi făcuse din nou 
apariţia pe potecă. Il auzise venind înainte să îl vadă, îi 
simţise respirația şi auzise chiar un mormăit abia 
perceptibil. 

După ce schimbase direcţia, luând-o pe poteca din 
stânga, silueta continuase să înainteze preţ de vreo câteva 
sute de metri, după care părăsise brusc poteca, intrând în 
adâncul pădurii. Cooper nu reuşi nici măcar să stabilească 
locul exact pe unde dispăruse bătrânul. Odată ce intrase 
printre copaci, îl pierduse. Nu exista nici cea mai mică 
fărâmă de speranţa să descopere pe cineva care ar fi putut 
pândi de printre tufele răzlețe de mărăcini şi de printre 
trunchiurile stejarilor şi ale fagilor bătrâni, foarte deşi în 
zona aceea. Simţi o aromă slabă, familiară, de fum de pipă, 
adusă de vânt. Dar până la urma trebui să admită că 
pierduse urma bătrânului. 

Apoi, Cooper ridică privirea cu disperare, la auzul unui 
țipăt ascuţit care sparse liniştea pădurii. 


432 


29 


Reşedinţa Dial Cottage era aproape înecata în întuneric. 
Singura lumina din spatele perdelelor din camera de zi era 
o proiecţie pâlpâitoare de culori schimbătoare, o lumină 
care pierea în faţa ferestrei, înainte să ajungă în grădină 
sau în întunericul de dincolo de ea. 

Luminile de la doua lanterne luciră pe poteca pardosită 
cu dale de piatră, aruncând umbrele tufelor de trandafiri 
peste straturile cu flori, asemenea unor degete scheletice 
care se întindeau să cuprindă casa. Pe fundal se auzea 
sunetul unei alte sirene care se apropia de Moorhay dinspre 
şoseaua Edendale. Luminile albastre ale girofarului unei 
ambulante se reflectau pe cerul nopţii. 

Ben Cooper şi Diane Fry ştiau că nu era nevoie de 
ambulanţă. Fry încă vedea în minte imaginea clară a 
bătrânului care atârna de o creanga, la trei metri deasupra 
solului, vârfurile cizmelor lui negre de cauciuc arătând spre 
pământ, iar capul atârnându-i într-o parte, într-un ultim 
gest batjocoritor. Apropiindu-se, în ciuda voinţei ei, de 
cadavrul care se legăna în vânt, văzuse că mâna lui 
dreaptă era încleştată în jurul unei lese vechi din piele. 

Ştia că ţipase atunci când vântul împinsese forma aceea 
neagră, foşnitoare, spre capul ei, iar picioarele acelea îi 
loviseră faţa în balansul lor. Apoi Cooper ajunsese acolo, 
repezindu-se spre ea cu toată viteza, ca răspuns la ţipatul 
acela. Il recunoscuse imediat - poate ca răspuns instinctiv 
la mirosul trupului lui sau la sunetul respirației lui. Prin 
urmare, nu reacţionase atacându-l, aşa cum ar fi făcut cu 
un străin care s-ar fi repezit la ea din întuneric, ci agăţându- 
se disperată de el, găsind în sfârşit acea prezenţa fizica 
liniştitoare după care tânjea trupul ei. 

Apoi, în sfârşit, coborâseră cadavrul împreună. Cooper se 
căţărase până la creanga aceea şi tăiase cu briceagul 
frânghia de nailon. Era evident că bătrânul murise cu mult 
înainte ca ei să-l dea jos. Lucrase foarte curat, îngrijit, 

legând bine nodul laţului şi poziţionându-l sub unghiul 
maxilarului, asigurându-şi o înălţime suficientă pentru 
cădere. Gâtul i se frânsese curat. 


Ben Cooper ezită atunci când ajunseră la vechea poarta 
de lemn din fundul grădinii, întrebându-se daca şi Diane se 
gândea la acelaşi lucru. Dar nu voia să fie el primul care o 
spunea. 

— Aşadar, câinele era al lui Sam Beeley, zise el în 
schimb. 

— Da, acel Border Collie... Ascuns bine într-un şopron, la 
Thorpe Farm. 

Aşteptaseră acolo numai până ce se pusese în mişcare 
mecanismul reacției oficiale în cazul unui deces violent. 
Primul vehicul de patrulă ajunsese deja la locul incidentului, 
aducând doi poliţişti în uniformă, în urma telefonului dat de 
Fry la camera de gardă. Fusese chemată şi o ambulanţă, 
urmată îndeaproape de doctorul de la cabinetul medical al 
poliţiei, venit să confirme oficial decesul. Cu toţii fuseseră 
obligaţi să ocolească cu grija micuța grămadă de trandafiri 
şi de garoafe legate cu funde, flori ce se ofileau şi se uscau 
treptat pe pământ, marcând locul unde murise Laura 
Vernon. 

Apoi, Cooper şi Fry plecaseră împreuna pe poteca ce urca 
spre Moorhay. Era pentru a treia oară în săptămâna aceea 
când Cooper mergea pe poteca respectivă, îndreptându-se 
spre Moorhay. De data asta însă, era conştient de prezenţa 
lui Diane Fry alături de el, femeia ţinând acum cu o mână 
sigură lanterna îndreptată spre şirul de case. 

Cooper ştia că, la un moment dat, ea preluase controlul. 
Se întâmplase imediat după ce descoperiseră cadavrul, 
imediat după îmbrăţişarea aceea spontană, când teama ei 
păruse să se disipeze în braţele lui, ca un stăvilar aruncat în 
aer, eliberând o presiune inimaginabilă. Atunci, ea preluase 
în mod firesc comanda, împărțind instrucţiuni clar şi cu 
profesionalism, asemenea cuiva născut pentru a conduce. 

El aflase apoi că Fry trecuse deja pe la Thorpe Farm şi 
discutase cu Sam Beeley; şi că găsise deja câinele. Sunase 

la camera de gardă şi chemase întăriri. Totul fusese făcut 
exact aşa cum trebuia. Meritul era doar al ei. 

Dar prea părea totul perfect! Era ca şi cum ea acceptase 
să îl însoţească în seara aceea nu era pentru a-l ajuta, ci 
doar din dorinţa de a căuta momentul oportun pentru a-şi 
trece propriul nume pe raportul final al anchetei Vernon. 

— Cine se ocupă de asta? întreba ea. 

Cooper înclină uşor din cap, uşurat că întrebase ea 
prima. 

— Mă ocup eu, dacă vrei. 

Străbătură aleea. Din interiorul casei se auzeau sunetele 
înăbuşite, denaturate, ale unui râs artificial. Cooper bătu în 
uşă. Era târziu, iar zgomotul fusese prea puternic. Când 
Gwen Dickinson deschise uşa, sunetul din interior spori în 
intensitate şi deveni clar că femeia se uita la televizor. 

— Doamnă Dickinson, când l-aţi văzut pe Harry ultima 
oară? întreba Cooper. 

— Mai bine intraţi, sugeră ea. 

Conduşi de ea, străbătură camera de zi, unde televizorul 
era fixat pe un canal ce tocmai transmitea un talk-show şi 
se opriră în camera din faţă. Aici, în semiîntuneric, persista 
acelaşi fum de pipă pe care Cooper îl remarcase şi în 
pădure. 

— Ştiam eu că se petrece ceva, spuse Gwen. 

— Am găsit un cadavru, o anunţă Cooper. Atârnat de un 
copac, pe Răzor. 

— O! Dumnezeule! Gwen duse mâna la piept, ca şi cum 
inima i-ar fi stat în loc din cauza şocului. Se îndreptă 
bâjbâind spre un fotoliu din spatele ei şi se aşeză greoi. 

Privi îndelung la scaunul din partea opusă a camerei. 

— Desigur, dumneavoastră ştiţi despre cine e vorba, 
spuse Cooper. 

Insă nu i se adresa lui Gwen. 

— Bineînţeles că ştiu, răspunse Harry. Avea pipa în gura, 
iar capul lui se odihnea drept, pe husa scaunului. Însă, în 
lumina palidă a unei singure veioze aprinse în colţ, privirea 
lui părea batjocoritoare. A ştiut întotdeauna să facă 
întocmai ceea ce trebuia, Wilford ăsta. 

Jess era întinsa la picioarele lui Harry, iar blana ei neagră 
strălucea. Animalul întorsese capul neliniştit spre vizitatori, 
simțind atmosfera apăsătoare. 

— Vreţi să spuneţi că s-a sinucis? 

— E limpede! răspunse Harry. 

— Şi de ce ar fi făcut-o, domnule Dickinson? 

— Pentru că el a ucis-o pe fata aceea. Pe fata de la 
Piciorul Muntelui. Era singura cale de scăpare. Vedeţi voi, n- 
ar fi rezistat în închisoare. Nu închis într-o celulă, departe 
de lumina zilei. N-ar fi suportat asta. 

— El a ucis-o pe Laura Vernon... lar dumneavoastră, 
domnule Dickinson... Dumneavoastră l-aţi ajutat de la bun 
început? 

— Aşa se cade, când e vorba despre un prieten. 

Cooper se aşeză pe marginea unui scaun tare. Labradorul 
tresari şi ridică uşor capul să o studieze pe Fry, care se 
plimba agitata de la un capăt la celălalt al încăperii. Câinele 
începu să mârâie gutural, însă Harry îl linişti cu un sunet 
scurt - un şuier abia perceptibil. 

— Vreţi să ne povestiţi cum a fost? întreba Cooper. 

Harry rămas tăcut o clipă, privind de la unul la altul. Nu 
părea să-şi aleagă cuvintele, ci mai degrabă să cântărească 
efectul lor ulterior. 

— L-am văzut pe Wilford pe Răzor, în seara aia, sâmbătă, 
începu el. Era supărat şi mi-a povestit ce se întâmplase. l- 
am promis că am să-l ajut, desigur. 

— Aşa că aţi tergiversat lucrurile. 

— Da, am aşteptat puţin până să găsesc cadavrul. Şi am 
ascuns pantoful celalalt. 

Harry se uita în jos, pe laterala scaunului, unde se afla 
scrinul acela de mahon. Crema de ghete, cârpa şi peria nu 
mai erau pe podea, în faţa scrinului, ci fuseseră puse la 
locul lor, cel mai probabil în dulăpior. Cooper îşi aminti ca, 
atunci când le văzuse acolo, miercuri, obiectele acelea i se 
păruseră nepotrivite şi nelalocul lor în încăperea aceea 
foarte ordonată, îşi dădu seama că atunci nu fuseseră 
strânse pentru că nu mai era loc pentru ele în dulăpior. 
Spaţiul fusese ocupat temporar de un pantof sport marca 

Reebok, numărul 36. 

— L-am azvârlit în grădina de la Piciorul Muntelui, 
miercuri seara. Trebuia să vă facă să credeţi că făptaşul ar 
fi putut fi chiar Vernon. Oftă. Dar nu întotdeauna se 
întâmplă aşa cum se vede la televizor. V-a trebuit mult 
până l-aţi găsiti. Plus că şi-a mai băgat nasul şi fătuca 
ailaltă... Bătrânul râse răutăcios. Asta da răsturnare de 
situaţie! Numai bună pentru o carte... 

— Vorbiţi despre Becky Kelk... Fata care a pretins că aţi 
atacat-o... 

— Mare obrăznicătură fata asta! Dacă mă întrebaţi pe 
mine, n-a învăţat-o nimeni să se poarte! Cu toate astea... 
Cred că ar trebui să o iau ca pe un compliment. 

— Domnule Dickinson, îşi aminti Cooper, poliţiştii care au 
venit la dumneavoastră atunci au spus că păreaţi să îi 


aşteptaţi. 
— Chiar îi aşteptam, mărturisi Harry. Dar nu pentru 
treaba aia, mă înţelegeţi... Mi-am adus aminte de 


amprente. Cele de pe pantoful acela îmi aparţineau. Ştiam 
că veţi veni după mine iar, imediat ce aflaţi... Dar la treaba 
cealaltă chiar nu mă aşteptam. Eu credeam că aveaţi să mă 
întrebaţi despre pantof. 

— Şi când colo, Becky Kelk depusese o acuzaţie falsă 
împotriva dumneavoastră, drept pentru care aţi fost tratat 
ca un suspect obişnuit într-un caz de viol. 

— Ştiu că am avut ceva de învăţat... 

— Şi aţi trecut prin toate astea pentru Wilford Cutts? îl 
întrebă Fry. Chiar dacă ştiaţi că el o omorâse pe Laura 
Vernon? 

Harry încuviinţă printr-o mişcare a capului. 

— Da, pentru că mi-a fost tovarăş. Apoi se întoarse spre 
Fry şi o privi direct în ochi. În plus, fata aia era o depravată! 

Cooper auzi vocea lui Harry gâtuindu-se de mânie atunci 
când menţiona numele Laurei Vernon. Aşa se întâmpla 
mereu, în toate cazurile pe care le întâlnise el vreodată. De 
fiecare dată când viaţa unei victime era curmată, victima 
aceea îşi dezvăluia brusc multe fațete în ochii celor care o 
cunoscuseră. Unii, asemenea lui Charlotte Vernon, vedeau 

numai faţetele strălucitoare, ca de diamant, preţioase şi 
fără niciun cusur. Alţii, precum Harry Dickinson, vedeau 
numai materia brută, nerafinată. 

Cooper îşi aminti de prezenţa lui Gwen în spate - o 
siluetă ştearsă, profilată pe peretele întunecat. Ochii ei 
priveau în gol, fără să clipească, iar intensitatea expresiei ei 
îl făcu să se înfioare. 

— Cum s-a întâmplat? îl întrebă el pe Harry. 

— Ştii, Wilford lucra înainte la Piciorul Muntelui. El a făcut 
grădina de acolo. Se pricepea foarte bine la asta. Nu ca 
tânărul Sherratt... Ala n-a fost niciodată grădinar. Poate să 
ducă o roabă în spate, dar nu ştie nimic despre grădinărit. 
Dar Wilford a aflat ce se petrecea acolo, mă înţelegi... 
Toate orgiile şi treburile alea... A spus că era imoral şi s-a 
cam luat de ei. Aşa că Vernon l-a dat afară. 

— Asta era înainte ca nepoata dumneavoastră să meargă 
la o petrecere de-ale lor? 

— Da, înainte, admise Harry. Îl privi pe Cooper de 
aproape. Dacă ştii povestea asta, tinere, ai să înţelegi de ce 
nu l-am contrazis în privinţa Vernonilor. Helen ţi-a spus? 

— Da. 

— Te place. O să vă întâlniți? După ce se termină totul? 
Cred că o să vă potriviţi... 

Fry îşi schimbă poziţia, neliniştită şi îi făcu lui Cooper un 
semn cu ochiul. „Taci din gură, îi spunea ea. Nu-l încuraja 
să schimbe subiectul. Respecta regulamentul.” 

— Să rămânem la subiectul Laura Vernon, domnule 
Dickinson, interveni ea. 

— Da, ma rog... Wilford a spus cele mai urâte cuvinte la 
adresa fetei. A făcut-o în toate felurile. Însă ea accepta 
toate ocările lui cu seninătate. Prin ce spunea, el nu făcea 
decât să o provoace şi mai tare. N-ai crede că o fetişcană ar 
putea fi atât de vulgară. Şi-a bătut joc de Wilford. De fapt, l- 
a văzut ca pe o provocare. l-a spus că el era singurul bărbat 
cu care ea nu făcuse sex dintre toţi cei care trecuseră pe la 
Piciorul Muntelui. Îţi vine să crezi? O fătucă de cinşpe ani? 
Privirea lui deveni dură, ochii părându-i ca nişte nasturi 
negri. Dar aşa a fost crescută... 

Aşteptară până ce el trase zdravăn din pipă, privind norul 
de fum ridicându-se şi plutind către tavanul îngălbenit. 

— Apoi s-a întâlnit cu Wilford pe Răzor în ziua aia. Şi l-a 
luat din nou peste picior, mai rău ca niciodată. | s-a oferit 
atunci şi acolo, scoţându-şi hainele de pe ea, ironizându-l 
ca o târfuliţă ce era... lar apoi a întins mâna şi l-a atins. 
Harry păru că nu putea înghiţi şi îşi mută pipa dintr-o parte 
în alta a gurii, cu un scrâşnet slab, reluându-şi povestea: 
Vedeţi, Wilford avea ieşirile astea... Din cauza unei 
întâmplări din război... Ştiaţi că a fost împuşcat în cap? O 
parte din creierul lui a suferit nişte leziuni, iar din când în 
când îl apucau furiile. Însă aşa trebuia procedat, 
înţelegeţi... Wilford a procedat întotdeauna aşa cum 
trebuia... 

— Aşa cum trebuia?! 

Gwen păstrase tăcerea până atunci, dar acum se 
înfuriase pe soţul ei. 

— Asta am spus. 

— Dar a omorât-o pe fetiţa aceea, nu? A ucis-o. A stâlcit- 
o în bătaie până a lăsat-o lată, acolo în pădure. Cum poţi 
spune că aşa trebuia procedat? 

Harry rămas tăcut preţ de câteva clipe, uitându-se pe 
fereastră, în întunericul de-afară, ca şi cum ar fi văzut 
dealurile, ca şi când ar fi ascultat o ciocârlie şi bubuiturile 
distante ale exploziilor de la carieră. Poate ca, în imaginaţia 
lui, savura aerul şi pământul, rostogolind pe limbă 
amintirile perene ale unei lumi subpământene, sufocante şi 
întunecate, în care singurele lucruri în care puteai avea 
încredere erau mâinile tale şi omul care venea în spate. 

— N-are rost... Oricum n-ai să înţelegi niciodată... spuse 
el. 

Chipul lui Gwen se întunecă şi fu înecat de lacrimi, iar 
detectivii rămasră în mijlocul încăperii, stânjeniţi. 

— Ce s-a întâmplat în timpul războiului? se interesă 
Cooper. 

— Are vreo legătură cu prostituatele din Franţa? sugera 
Fry, iar Cooper ridică din sprânceana. 

— A, da... Franţuzoaicele alea... spuse Harry. Sam v-a 

zis? Eu lui Gwen nu i-am povestit niciodată. De fapt, nu i- 
am spus niciodată prea multe despre război. Femeile nu 
ştiu decât să-şi facă griji - mereu fac din ţânţar armăsar... 
Le făcu un semn din cap, ca un bătrân plin de înţelepciune. 
Noi am avut noroc, eu şi Sam. Dar Wilford n-a fost atât de 
norocos. Aşa a fost mereu: prea corect! Nu era de acord, 
mă înţelegeţi... Dar era băiatul ăsta pe care îl adora - într- 
un fel, avea grijă de el... Şi într-o zi au întâlnit-o pe 
franţuzoaica asta, care stătea pe o alee. Nu era prea 
bătrână... A încercat să-i ademenească, prin gesturi 
lascive... Wilford nici nu voia să audă, desigur, dar băiatul 
ăla se înfierbântase. A intrat într-o cocioabă întunecată, iar 
Wilford s-a văzut nevoit să se ţină după el, încercând în tot 
timpul ăsta să-l facă să renunţe. Băiatul aproape că se 
răzgândise, însă fata l-a înhăţat, după care i-a luat mâna şi 
i-a băgat-o în chiloţii ei. Ei, bine... Harry trase din pipă, cu 
gândul la acele vremuri. Iin casa aia se ascundeau doi 
soldăţoi nemti, aşteptând ca fata să ademenească înăuntru 
un soldat britanic. L-au spintecat cu baioneta pe băiat. 
Când Wilford a intrat pe uşă, măruntaiele băiatului erau 
deja împrăştiate pe podea. Wilford avea pregătită puşca lui 
cu gaz şi i-a împuşcat pe nemți. Apoi a împuşcat-o şi pe 
fată. Însă a primit un glonţ în craniu de la unul din nemti, 
aşa că a fost lăsat la vatră. După povestea asta, nu s-a mai 
refăcut niciodată complet, săracul de el! Creierul lui nu s-a 
vindecat niciodată pe deplin. Nu puteai să ştii când îl 
apucau crizele de furie. Cu siguranţă, a făcut o astfel de 
criză la Piciorul Muntelui. Nici nu-i de mirare că Vernon l-a 
dat afară! Uneori chiar îşi revărsa furia pe animale, cu toate 
că i se rupea sufletul să le facă rău... 

Fry trase brusc aer în piept. Cooper se uită la ea, 
amintindu-şi, la rândul lui, scena aceea. Văzu un nor de 
pene închise la culoare, plutind la ieşirea unui coteţ, 
aşezându-se pe umerii lui Wilford Cutts şi lipindu-i-se prin 
păr. Îşi aminti că şoferul furgonetei avea o privire sălbatica 
şi înspăimântată în urma spectacolului la care asistase în 
coteţul acela, oricare ar fi fost el. Şi îşi mai aminti de găina 
care se bălăngănea în mâna lui Wilford, cu aripile rupte şi 

cu ochii tulburi de durere, aşteptând să-i fie curmată 
suferinţa. 

Harry continuă, fără să fi remarcat schimbul lor de priviri. 

— Când copila lui Vernon a început să-l necăjească, n-a 
mai putut suporta. Scena aceea îi amintea de Franţa şi de 
tânărul care îşi lăsase maţele împrăştiate pe podeaua din 
casa aia. Era la fel ca franţuzoaica aia perversă... O 
desfrânată... Aşa că a pus mâna pe o piatră... Privirea lui 
Harry se concentra asupra lui Fry, ca şi când o vedea 
pentru prima dată şi se întreba ce căuta acolo. Vedeţi, a 
fost doar o greşeala de moment... Nu poţi da deoparte 
şaizeci de ani de prietenie pentru aşa ceva... 

— Prietenie? 

— Da. Prietenie. 

Harry o studie pe Diane Fry. La prima vizita pe care 
aceasta o făcuse la Dial Cottage, bătrânul o ignorase 
complet, aşa cum făcuse şi în timpul interogatoriilor de la 
secţia de poliţie. Şi totuşi, acum o privea cu alţi ochi, ca şi 
cum simţea o schimbare la ea. Se uita de la Fry la Ben 
Cooper, cântărindu-i pe amândoi cu curiozitate. 

— Tu ştiai, nu-i aşa, băiete? 

Cooper încuviinţă. 

— Porcii, desigur. 

Fry îl privi uluită. 

— Cei din grămada de compost? Fii serios! Porcii ăia au 
fost o gluma... 

— Nu. Asta era după ce am avut problema aia la 
cârciuma... mai ştii? În fine, unul dintre băieţii ăia de la 
local spunea ceva despre porci. Şi mi-a rămas întipărit în 
minte. Ca muzica aia pe care ai pus-o în maşina. Tanita 
Tikaram? Sunt printre puţinele lucruri pe care mi le pot 
aminti. 

Bătrânul îl privea pe Cooper înclinând din cap, ca un 
părinte mândru, încurajându-l să-şi facă treaba cât mai 
bine. 

— Ce dracu' caută porcii în toată povestea asta? întrebă 
Fry. 

— Ei bine, am înţeles dintr-odată ce se petrecea la fermă, 

îl ajutau pe Wilford să se descotorosească de toate 
animalele. Nu voia să le lase în urma lui. Nu putea să le 
abandoneze pur şi simplu, pentru că ţinea prea mult la ele. 
Erau familia lui, dacă vrei. În afară de porci, absolut toate 
au dispărut într-o săptămâna. 

— Tu vorbeşti serios? 

— Mai ştii găinile acelea, de când am fost la Thorpe Farm 
prima oara? Le-a vândut pe toate. Când m-am dus iar acolo 
după vreo două zile, dispăruse şi capra. Şi nu mai era nici 
urmă de gâşte. Ar fi trebuit să înţeleg atunci, dar n-am 
făcut-o. Ei, când a venit vorba despre porci, s-au complicat 
lucrurile. Vezi tu, nu poţi vinde pur şi simplu nişte porci puşi 
la îndopat. Trebuie să obţii autorizaţii de deplasare de la 
Ministerul Agriculturii, înainte de a-i scoate de pe 
proprietate. 

— Din cauza virusului bolii veziculare a porcului, adăugă 
Harry. 

— Însă nu mai era timp pentru aşa ceva, nu? Trebuia să 
scape repede de ei şi nu-i venea în minte decât o 
posibilitate: să-i omoare printr-o metoda cât mai blânda şi 
să-i îngroape sub mormanul de compost. 

— Deci totul a dispărut? Toată menajeria aceea... 

— Absolut tot. Locul e pustiu acum. Din familia lui Wilford 
n-a mai rămas decât câinele. 

Harry încuviinţa printr-o mişcare a capului. 

— Am ţinut-o ascunsă după ce am auzit de povestea 
individului ăluia cu păsările. Tu aproape că ai văzut-o la un 
moment dat, la cârciumă, dar era afară, în spate, cu Jess. 
Vedeţi, Wilford nu avea nevoie decât de timp. Asta am 
făcut eu pentru el: i-am asigurat un răgaz. Nu puteam să-l 
lăsăm să fie arestat. Ştia ce avea de făcut, dar mai avea 
nevoie de timp. Noi l-am ajutat să pună totul la cale - eu şi 
Sam. Aşa cum spuneai, acum n-a mai rămas decât câinele. 

— Deci şi-a luat toată familia cu el... Apropo, Diane, îşi 
aminti Cooper. Doar aşa, de curiozitate, ce te-a făcut să 
crezi că Wilford Cutts e căsătorit? 

— Nu ştiu, făcu ea încruntându-se. Nu e? 

— Soţia lui a murit cu mulţi ani în urmă. 

— În fine, nu cred că e relevant... Mi-amintesc doar că m- 
am întrebat cum Dumnezeu reuşea Connie să-i suporte, pe 
el şi pe prietenii lui. A vorbit odată despre ea, când eram 
acolo. Poate că uitase că era moartă... 

— Pe soţia lui o chema Doris, o informă Cooper. 

Harry dădu din cap. 

— Poate că, până la urmă, eşti şi tu un fel de inspector 
Morse... 

— De asemenea, aţi făcut tot posibilul să aruncaţi 
bănuiala asupra lui Graham Vernon. Chiar l-aţi văzut pe 
Răzor în seara aceea? Sau a fost doar o minciuna? 

— Nu, băiete, n-a fost o minciună. Chiar a fost acolo. 
Presupun că a venit să o caute pe fată... Fără îndoială, el 
bănuia cam ce podoaba avea la uşa... Pe de altă parte, 
maică-sa n-avea nicio idee, desigur. Ea şi-a închipuit 
întotdeauna că fiică-sa era un îngeraş... Bătrânul îşi ţuguie 
buzele cu dispreţ. Da, Vernon era acolo, fără îndoială. l-aş fi 
spus eu câteva cuvinte, dacă eram mai aproape de el! Ştii 
tu despre ce, tinere, dacă spui că Helen ţi-a povestit... Nu 
mai e nevoie să mă întrebi ce i-aş fi spus... Dar m-a văzut 
venind şi a şters-o cât ai clipi! Nu mă plâng. Asta l-a ţinut 
departe din calea mea. Şi nu v-a prins deloc rău dacă i-aţi 
pus toate întrebările alea, nu? 

— lar după aceea chiar aţi încercat să atrageţi bănuielile 
asupra dumneavoastră... 

Harry ridică din umeri. 

— Oricum nu conta dacă voi credeaţi că eu am ucis-o pe 
fata. 

— Nu conta?! 

— Păi doar eram nevinovat, nu? Ştiam că Wilford avea s- 
o dovedească în cele din urma. A procedat aşa cum trebuia, 
mă înţelegeţi... întotdeauna a spus că avea s-o facă... 

— Dar toate neplăcerile prin care aţi trecut... insistă 
Cooper. Trebuie să fi fost îngrozitor... 

Harry ridica din umeri. 

— Aşa se cade. Pentru un prieten... 

Dar Fry nu era mulţumită. Era încă furioasă. Făcu un pas 
înainte, iar bătrânul o privi din scaunul lui. Stăteau acum 

faţă în faţă, despărțiți doar de un covor scurt. 

— Ne-aţi făcut o grămada de probleme, domnule 
Dickinson, spuse ea. Vă daţi seama că tocmai aţi 
recunoscut că aţi comis mai multe delicte? 

— Dacă spui tu... 

— Domnule Dickinson, dumneavoastră aţi înşelat poliţia 
cu bună ştiinţă. Aţi tăinuit probele unei infracţiuni foarte 
grave. lar ăsta nu e decât începutul... In momentul de faţă, 
nu avem dovada că decesul lui Wilford Cutts a survenit în 
urma unei sinucideri. Şi, în funcţie de rezultatele testelor de 
laborator, s-ar putea să mai apară şi alte acuzaţii grave. 

— Biletul sinucigaş e la Sam, adăugă Harry. Dacă de asta 
aveţi nevoie. Totul a fost făcut aşa cum trebuia. 

— Inţeleg... 

Nori de îngrijorare umbriră chipul impasibil al lui Harry. 

— Ar trebui să se ducă cineva să-l vadă pe Sam. Nu se 
simte bine... 

— Detectivul Cooper va pleca într-acolo numaidecât, îl 
asigura Fry. 

Cooper se uită la ea, iar privirile li se întâlniră pentru un 
minut interminabil. Totul era adunat în privirea aceea: toată 
invidia şi resentimentele ţinute sub control, tot disprețul 
faţă de părerile şi metodele celuilalt, stilurile lor de viaţă, 
tot trecutul lor, amintirile lucrurilor care trecuseră printre 
ei, toată durerea intimităţii şi a trădării. Pe lângă toate 
astea, Cooper simţi că ea îi cerea să aibă încredere în ea. 

— Ben, te rog! 

O spusese ca pe o rugăminte. Dar acum cuvintele aveau 
o notă de autoritate, firesc asumată, ca un drept. Se 
aştepta ca el să i se supună. Acesta era cazul eí, părea ea 
să spună. Şi, bineînţeles, avea dreptate. Diane Fry făcuse 
totul ca la carte: sunase la secţie, chemase întăriri, izolase 
scena incidentului. Cât despre Ben Cooper, oficial el nu se 
mai ocupa de caz. Nici n-ar fi trebuit să se afle aici. Aşadar, 
cum se putea aştepta el să i se recunoască vreun merit? 

Înclină din cap şi se îndreptă către uşa de la intrare, 
căutând din priviri o maşină a patrulei, căreia să-i facă 
semn să îl ducă la Thorpe Farm. leşind din cameră, o auzi 

pe Fry începându-şi litania: 

— Harold Dickinson, te arestez sub acuzaţia de tentativa 
de obstrucţionare a justiţiei. Nu eşti obligat să spui nimic, 
dar asta ar putea dăuna apărării tale... 


Sam Beeley păru uşurat atunci când maşina poliţiei urca 
drumul până la ferma. Ţinea în mâna un plic sigilat, adresat 
„Tuturor celor direct interesaţi”. Cooper înţelese atunci că 
el şi Fry îi priviseră practic pe cei trei bătrâni compunând 
biletul de adio pe capota camionetei; dar la momentul 
acela îşi închipuiseră că bătrânii erau ocupați să rezolve 
vreun careu de cuvinte încrucişate. 

II privi cu atenţie pe Sam. 

— O să vă ducem să vă vadă un doctor, domnule Beeley. 
Totul s-a terminat acum. 

Sam făcu un semn cu bastonul, pierit. 

— Trebuie să aibă cineva grijă de câine. 

— A, da. 

Cooper se duse la şopron şi deschise uşa de jos. Un 
Border Collie negru cu alb se ivi din întuneric, venind 
repede să-i adulmece picioarele şi să-i lingă mâna, uitându- 
se plin de speranţa în ochii lui. Presupuse că animalul ştia 
că stăpânul lui nu mai era. Câinii păreau să ştie mereu 
lucrurile astea. Relaţiile de încredere şi de afecţiune pe 
care le legau ei cu oamenii erau atât de puternice, încât 
numai moartea le putea desface. 

Intinse mâna să mângâie capul animalului, într-un gest 
nepotrivit de consolare. 

— O să avem grijă de tine, Connie, spuse el. 

Câteva seri mai târziu, Diane Fry îşi părăsi apartamentul 
şi se urcă la volanul Peugeotului ei negru, îndreptându-se 
spre ieşirea din Edendale. O luă spre sud, către platoul de 
calcar, ocolind localităţile Durham Edge şi Camphill, unde 
se afla clubul de zbor. Se uită în sus, la planoarele care se 
lansau în aer, înălțându-se pe curenţii ascendenți de aer 
cald, care se ridicau de prin văi şi alunecând într-o parte, în 
brizele calde care mângâiau vârfurile dealurilor. Se simţea 
de parcă ar fi putut ea însăşi să decoleze, asemenea unui 
planor şi să zboare peste ţinutul acela de provincie care 
acum devenea al ei. Oricare ar fi fost priveliştea pe care ar 
fi avut-o de acolo, de sus, cu siguranţă n-ar fi putut să-şi 
vadă viitorul în lumini mai clare decât în momentul acela. 
Totul mergea perfect! 

Găsi ferma Bridge End şi o luă încet pe drumul acela 
pătătorit, pentru a parca, în cele din urmă, în curtea fermei. 
Îl văzu pe Ben Cooper stând lângă o poartă care dădea spre 
un câmp, în umbra unui hambar. Discuta cu un bărbat mai 
mare decât el ca vârstă şi mai solid, care avea aceeaşi 
culoare de păr şi aceeaşi expresie deschisă, copilărească, 
pe chip. Acela trebuia să fie Matt, fratele fermier. Cei doi 
bărbaţi îşi comparau armele, pe care le ţineau pe braţe. Jos, 
la picioarele lor, era un câine. 

Fry scoase caseta din torpedou şi o băga în buzunar. 
Albumul „Ancient Heart”, al Tanitei Tikaram. El întrebase de 
caseta aceea şi spusese că îi plăcea. Poate totuşi muzica 
aceea avea să îl ajute să-şi mai amintească şi altceva. 

Cooper se întoarse exact atunci când ea cobori din 
maşină. Pe chipul lui era întipărită uimirea sinceră. 

— Diane... S-a întâmplat ceva? 

— Nu, Ben. E doar o vizită de curtoazie. 

— Înţeleg... Păru agitat dintr-odată şi se uită la fratele 
sau. Apropo, el e Matt. Matt - Diane Fry. O colegă. 

— Îmi pare bine să te cunosc, spuse Matt, cu un zâmbet 

şi o căutătură piezişă, ciudata, către fratele său. Dar pe 
mine va trebui să mă scuzaţi. Am o grămadă de treburi de 
făcut. Ne vedem mai târziu, Ben. 

— Mama noastră a venit acasă, spuse Cooper, ca şi cum 
asta ar fi fost o explicaţie. 

însă cuvintele lui nu aveau niciun sens. Fry nu ştiuse 
niciodată că mama lui fusese plecată. Ramaseră în faţa 
hambarului, uitându-se unul la altul. Ea se gândise dinainte 
la ce avea să-i spună, dar acum cuvintele nu păreau să-i 
vină prea uşor pe buze. Dintr-odată, se simţea cuprinsa de 
îndoieli. Ceva din modul în care el i-o prezentase fratelui lui 
- ca pe „o colegă” - nu suna tocmai bine. În cele din urma, 
Cooper fu cel care puse capăt tăcerii aceleia stânjenitoare. 

— Cum a fost întâlnirea ta cu comisarul? întrebă el. S-a 
lăsat cu o bătaie uşoară pe spate, aşa-i? 

Ea trase aer în piept, strângând carcasa casetei din 
buzunar, ca să-i aducă noroc. 

— Sinceră să fiu, m-a întrebat dacă am de gând să aplic 
pentru postul de sergent luna viitoare, când vor organiza 
din nou interviuri, spuse ea. Am crezut că e mai bine să afli 
de la mine. 

Înainte să poată citi expresia de pe chipul lui, Cooper se 
întorsese cu spatele să-şi aşeze puşca în Land Rover, unde 
o încuie într-o cutie de oţel. Cu toate că nu-i vedea faţa, 
femeia îşi dădea seama că el avea umerii rigizi şi încovoiaţi 
din cauza încordării. 

Tuşind puternic, motorul unui tractor se trezi la viaţa pe 
câmpul din spatele hambarului. Un clămpănit brusc al 
utilajului făcu un stol de ciori să se înalțe ca o spirală în aer, 
unde se roti îndelung, profilându-se peste siluetele distante 
ale  planoarelor din Camphill.  Ţipetele  răguşite, 
batjocoritoare, ale păsărilor adunară ecouri de prin grajduri 
şi de prin adăposturile pentru vite, iar zgomotul se 
intensifica, luând proporţii, până ce păru să umple întreaga 
curte a fermei. 

— Mă bucur foarte tare pentru tine, spuse Cooper, stând 
în continuare cu spatele la ea. Sunt convins că o să fii un 
sergent foarte bun, Diane. Totdeauna deţii controlul asupra 

situaţiei. Faci întotdeauna ce trebuie. O să avansezi rapid. 
O să urci numaidecât pe scara ierarhică... Zicând acestea, 
trânti portiera Land Roverului, poate puţin cam tare. Ca şi 
cum ai avea o rachetă în fund! 

Fry tresări. Rareori îl auzise înjurând. Şi o singura dată îi 
mai vorbise pe tonul acela - în barul de la Unicorn, atunci 
când era cuprins de furia beţiei. Atunci îi spusese că era o 
scorpie; dar, într-un fel sau altul, ea reuşise să se convingă 
că vorbea doar berea din el. 

Acum, simţea că discuţia îi scăpa de tot de sub control. 
Nu aşa ar fi trebuit să se întâmple. In disperare de cauză, 
căută să spună ceva ca să schimbe subiectul şi în cele din 
urmă făcu un semn cu capul către câine. 

— S-a acomodat bine? 

— Connie? Da, se poarta absolut firesc. E foarte loială. 

— Presupun că e un bun companion. 

Cooper mângâie uşor capul animalului, care se uita în sus 
la el, cu adoraţie în ochi. 

— Connie e mai mult decât un simplu companion, replica 
el sarcastic. E un prieten. 

Fry se întoarse, la auzul unui zgomot care venea de 
undeva din spate. O altă maşină intrase în curte - una pe 
care o recunoştea vag. Portiera se deschise, iar o femeie 
cobori de la volan, însă ezita şi rămas în picioare lângă 
maşina, aşteptându-l pe Ben. Era Helen Milner. Fry simţi un 
fior rece străbătându-i corpul şi prelingându-i-se în braţe; 
simţi chiar cum o cuprindea un val de jena. În momentul 
acela, înţelese că se făcuse de râs. 

— Păi... se pare că şi cealaltă prietena a venit să te 
caute, Ben. Ar fi mai potrivit să n-o laşi să aştepte. 

Cooper se întoarse furios, sesizând sarcasmul din vocea 
ei. Reuşi totuşi să se stăpânească, cu un efort vizibil, 
amintindu-şi avertismentul comisarului în privința 
izbucnirilor emoţionale. Făcu vreo câţiva paşi, îndreptându- 
se către maşina lui Helen - aflată în cealaltă parte a curţii - 
apoi se opri şi o privi din nou pe Fry, drept în faţă. Însă 
acum era calm şi îşi alesese cuvintele cu grijă: 

— Poate că tu nu înţelegi asta. Dar câteodată toţi avem 

nevoie de prieteni, Diane. 

Apoi se întoarse şi o lăsă acolo, în umbra hambarului. Fry 
văzu acum că strânsese atât de tare în mână caseta din 
buzunar, încât muchiile ascuţite ale carcasei lăsaseră urme 
adânci în palma ei; din cauza durerii îi dădură lacrimile. 
Atunci îi răspunse, dar pe o voce atât de înceată, încât 
Cooper n-ar fi avut cum să o audă. 

— Mi s-a mai spus, Ben, zise ea, privindu-l în timp ce se 
îndepărta. 


Un şoim plana pe un curent de aer fierbinte, căutând o 
prada în mişcare printre crestele de calcar care se înălţau 
din vale. Aici, cele mai multe dintre câmpurile dinspre baza 
dealurilor fuseseră transformate în pajişti şi silozuri. Insă la 
jumătatea dealului spre Great Hucklow mai rămăsese totuşi 
un singur câmp plin de flori sălbatice - romaniţe şi 
măghiran - culorile lor contrastând cu verdele uniform al 
islazului. 

Mai aveau puţin şi ajungeau la câmpul acela, când Ben 
Cooper o rugă pe Helen să parcheze în dreptul unei porţi. 
Ea îl privi întrebătoare, neînţelegând ce se întâmplase. Insă 
opri motorul şi cobori geamul, iar timp de câteva momente 
priviră amândoi un planor care aluneca uşor peste vale, 
înclinându-şi aripile în soare înainte să dispară dincolo de 
Durham Edge. 

Mergeau să ia masa împreună la Light House, pentru că 
aşa li se păruse firesc. Pentru Ben Cooper însă, nu era 
vorba numai despre asta. Simţea că era pe punctul de a 
ieşi din bezna lui interioara şi de a pătrunde într-o altă lume 
- moment care trebuia gustat şi savurat îndelung. Helen se 
aplecă peste geamul maşinii să urmărească mişcarea 
planorului, iar părul ei reflecta lumina soarelui, 
transformând-o într-o ceaţă neclară, roşiatică, pe care 
Cooper ar fi putut s-o privească la nesfârşit. 

Dar, în cele din urmă, privirea lui se îndreptă înapoi, spre 
vale, unde se afla ferma Bridge End, dealul umbrind-o pe 
jumătate, aşa cum se profila ea pe perdeaua aceea a 
pădurii de ulmi. Vedea ferestrele camerelor răcoroase şi 

obscure, unde dormea mama lui, cu visele «i, 
înfrumuseţate de medicamente, scăpând din realitatea 
aceea straniu deformată. În spatele casei, zărea tractorul 
fratelui lui ridicând un nor de praf, în timp ce trăgea o 
grapă cu discuri peste câmp. Şi recunoscu Peugeotul cel 
negru al lui Diane Fry începând să urce încet drumul către 
şosea, şovăind la fiecare groapa, ca şi când s-ar fi temut să 
nu cadă în ea. Chipul şoferului era invizibil în reflexia 
parbrizului. 

Apoi, ecoul unui lătrat urcă pe coama dealului. În curtea 
fermei, aşteptând cuminte la poartă, stătea câinele Border 
Collie care îi aparținuse odată lui Wilford Cutts. Câinele 
întoarse capul în umbră, urmărind cauciucurile Peugeotului, 
iar textura sârmoasa a blănii lui se înmuie şi se estompă 
pentru o clipă, conturul ei întunecându-se pe fondul 
terenului plin de praf. Dar apoi animalul se mişca din nou şi 
privi în sus, pe deal, ca şi cum ar fi simţit acolo prezenţa lui 
Cooper. Acum petele albe de pe faţa şi de pe lateralele lui 
scânteiau captate de lumina puternica a soarelui, reflectata 
de pereţii de calcar. 

Pentru Ben Cooper totul era perfect limpede. Aici, în 
lumina asta, în acest moment al vieţii sale, nu avea cum să 
facă vreo greşeala. Nu se vedea niciun câine negru la 
orizont. 

